
COMMENTAIRES 


FRANÇOIS  DE  RABUTIN. 

NEUVIESME   LIVRE. 

Des  préparatifs  pour  le  renouvellement  de  la  guerre  d'entre 
le  roy  Philippes  et  le  Roy. — Des  sièges  et  prises  de  Sainct^ 
Quentin ,  Han  et  Le  Castelet ,  et  de  la  rencontre  et  routte 
des  François ,  advenue  le  jour  de  S  aine  t  —  Laurent, —-* 
Ensemble  de  plusieurs  choses  depuis  advenues  et  exécu- 
tées en  ce  temps ,  jusques  au  mois  de  janvier  en  cest 
an  1557. 


Ll  S^^]  J^stant  de  nouveau  la  guerre  criée  et  ouverte 
entre  le  roy  de  France  et  le  roy  Philippes  en  toutes  les 
parties  de  l'Europe  où  leur  puissance  s'estend,  sur 
terre  et  sur  mer,  il  ne  fut  pareillement  question  que 
de  nouveau  rechercher  et  inventer  tous  moyens  pour 
recouvrer  argent  et  amasser  gens  de  guerre;  et  en 
cela  ne  faut  douter  que  tout  le  peuple  en  chacun  Estât 
n'eust  à  grandement  souffrir;  car,  outre  les  imposts 
ordinaires  où  le  populaire  est  contribuable,  nouveaux 
subjects,  taillons,  emprunts  particuliers,  furent  mis 
sus,  avec  une  grande  foule  et  surcharge.  En  quoy  fu- 
rent semblablement  compris  les  ministres  et  bénéficiera 

en  l'Eglise,  cottisez  par  ampliation  de  décimes  à  l'é- 
quipollent  du  revenu  de  leursdits  bénéfices.  La  no- 
blesse et  gendarmerie,  retournant  freschement  de  la 
guerre   précédente ,  qui  se  promettait  avoir  quelque 
peu  de  repos  pour  se  remonter  et  mettre  en  équipage, 
et  pour  donner  quelque  ordre  à  leur  mesnage  et  fa- 
mille ,  fut  derechef  rappellée,  tant   pour  comparoir 
aux  rieresbans  que  pour   se  trouver  es  compagnies , 
esquelles  plusieurs  gentilshommes  sont  enrôliez.  Com- 
missions furent  despechées  à  plusieurs  capitaines  pour 
faire  nouvelles  levées  de  gens  de  pied,  et  pour  remplir 
les  vieilles  bandes  qui  estoient  es  garnisons  sur  la  fron- 
tière, combien  quadonc  toute  laFrance  estoitfort  des- 
tituée de  la  pluspart  des  meilleurs  et  plus  expérimen- 
tez soldats,  pour  avoir  esté  les  compagnies   d'eslite 
envoyées  en  ce  voyage  d'Italie,  et  le  surplus  avec  grand 
nombre  de  la  noble  jeunesse  l'avoir  entrepris,  tant 
pour  l'espoir  d'y  voir  diversité  de  choses  que  pour  da- 
vantage s'exerciter  au  faict  des  armes  :  ce  qui  retourna 
en  après  à  nostre  grande  perte  et  dommage,  comme 
depuis  s'est  veu.  D'estrangers  le  Roy  en  feit  peu  venir 
de  par  deçà ,  seulement  neuf  ou  dix  mille  Allemans, 
et  huict  cens  ou  mille  pistolliers,  que  le  Reingrave  re- 
tira et  amena.  Le  roy  Philippes  au  contraire  (comme 
j'ay   quelque  peu  touché  cy  devant)  avoit  de  longue 
main  mis  ordre  et  pourveu  à  dresser  ses  forces  autant 
belles  et  grosses  qu'il  luy  estoit  requis   pour  exécuter 
haute  entreprise  et    esprouver    sa  première    fortune 
pendant  qu'elle  luy  en  présentait  ample  occasion,  et 
scachantbien  la  diminution  de  celles  du  Roy,  à  cause 
de  ce  voyage  d'Italie;  mais  ce  fut  si  cautement,  qu  a- 
vec  longue  difficulté  et  doute  on  n'en  pouvoit  estre  ad- 

verty  :   et  moins  encore  estoit  sceu  où  il  se  vouloit 
adresser  et  qu'il  oseroit  attenter,  d'autant  que  l'on  pré- 
sumoit  qu'il  seroit  empesché  à  répondre  de  par-delà, 
où  tous  lés  efforts  tendoient  de  toutes  parts.  Ainsi  dès 
la  fin  du  mois  de  janvier,  ce  qui  estoit  resté  de  gendar- 
merie en  France  fut  mandé  (estant  la  plus  prompte 
force  que   le  Roy   peult    mettre  soudainement   aux 
champs),  et  fut  départie  es  endroits  du  royaume  où 
l'on  sentoit  estre  le  besoing,  et  le  long  des  frontières 
que  l'on  cognoissoit  estre  foibîes,  mesmeinent  en  Cham- 
pagne, à  cause  que  ce  sont  les  advenues  où  le  plus 
communément  l'ennemy  prend  sa  descente  en  France, 
aussi  pour  favoriser  l'œuvre  et  fortification  de  la  nou- 
velle ville  de  Roci  oy  que  le  Roy  avoit  fait  commen- 
cer en  ce  temps,  pour  servir  de  contrefort  et  appuy  à 
Mariembourg  et  à  Maubert-Fontaine,  et  pour  de  tant 
plus  facilement  mener  des  vivres  de  l'un  à  l'autre.  Pa- 
reillement à  toute  diligence  l'on  faisoit  remparer,  for- 
tifier et  munir  toutes  les  places  de  défense  de  ceste 
lisière,  mesmement  Mesieres,  à  faire  relever  la  plate- 
forme et  le  pan  de  muraille  derrière  le  chasteau,  qui 
avoit  prins  coup  et  qui  s'estoit  avallé,  rendant  une 
entrée  et  ouverture  facile,  si  de  bonne  heure  n'y  eust 
esté  remédié.  A  quoy  M.  de  Neveis,  qui  est  en  toute 
ceste  province  lieutenant  gênerai  pour  le  Roy ,  se  ren- 
doit  tant  vigilant  et  attentif,  que,  ne  s'en  voulant  fier  à 
tout  autre,  en  vouloit  estre  luy  mesme  l'oculaire  exa- 
minateur. M.  de  Bordillon,  lieutenant  aussi  pour  le 
Roy, en  l'absence  de  ce  prince,  n'y  espargnoit  rien  de 
son  accoustumée  solicitude  et  prudente  conduite;  de 
sorte  que  depuis  s'est  veu    comme  l'ennemy,  ayant 
cognoissance  du  bon   ordre  qui  y  estoit,  tourna  son 

desseing  ailleurs,  où  il  fut  adverty  que  moins  y  avoit 
esté  pourveu. 

Tout  le  printemps  et  la  pluspart  de  l'esté  se  pas- 
sèrent sans  qu'il  y  eust  gros  amas  d'armée  d'une  part 
ny  d'autre,  et  ne  furent  faites  que  courses  et  entreprises 
particulières  les  uns  sur  les  autres,  entre  lesquelles  je 
n'ay  voulu  oublier  celle  que  les  gouverneurs  des  forts  de 
Philippe-ville  et  de  Charlemont ,  de  Gimets  et  d'Ava- 
nes,  firent  le  jour  de  Pasques  flories,  quatrième  jour 
d'avril ,  pour  venir  tailler  en  pièces  les  vastadours  et 
manœuvres  qui  besongnoient  à  Rocroy,  cuidans  gai- 
gner  le  vieil  fort  et  ruiner  ce  qui  estoit  commencé  de 
neuf,  estant  encor  le  rempart  de  deux  à  trois  pieds  hors 
de  terre  ;  laquelle  fut  si  secrette,  que,  sans  que  le  fils 
du  sieur  de  Chambry,  qui  en  est  gouverneur,  en  sceust 
aucunes  nouvelles,  se  présentèrent  en  bien  petite  troupe 
assez  près  de  ce  fort;  pourquoy  les  soldats  de  la  garni- 
son, pensans  que  ce  fussent  quelques  coureurs  seulement, 
sortirent  à  l'escarmouche,  et  tant  espessement  à  la  file, 
que  peu  en  resta  dedans;  si  que  la  grosse  troupe  des  enne- 
mis, s'apercevantque  ce  que  ce  fort  pouvoit  contenir  de 
soldats  estoit  hors,  essaya  de  traverser  et  leur  couper 
le  chemin  de  leur  retraite,  ce  que  toutes  fois  ne  peu- 
rent  si  tost  faire,  qu'estant  cogneue  leur  délibération, 
les  François  y  redoublèrent  tellement  leurs  forces,  que, 
après  avoir  longuement  combattu  pesle  mesle,  rentrè- 
rent et  se  retirèrent  dedans  à  la  barbe  des  ennemis,  qui, 
par  ce  moyen,  n'exécutèrent  leur  entreprise,  et  n'en 
remportèrent  que  force  canonnades  et  harquebusades, 
et  perte  de  beaucoup  des  leurs.  Vray  est  qu'il  y  eut 
quelques  pionniers  des  nostres  tuez  et  blessez,  et  non 
en  si  grand  nombre  qu'ils  en  esperoient  faire  carnage,  à 

cause  qu'il  advint  si  bien  que  ce  jour  là  ils  faisoient 
leurs  monstres  et  estoient  empeschez  à  recevoir  argent. 
Tant  y  a  que  ceste  entreprise  mal  exécutée  accreut 
encor  la  diligence  à  rendre  ceste  ville  au  plustost  en 
défense  ;  de  sorte  que  le  prince  le  plus  souvent  n'en 
bougeoit,pourparsa  présence  solliciter  chacun  àlabe- 
songne  :  et  quand  les  affaires  l'appelloient  ailleurs,  il 
y  commettoit  personnes  où  il  avoit  grande  fidélité  et 
asseurance;  mesmement  y  envoya  le  sieur  de  Giry, 
lieutenant  de  sa  compagnie,  qui  y  fit  assez  long  séjour , 
pendant  qu'il  donnoit  ordre  aux  autres  nécessitez  de 
la  frontière.  Et  pource  que  nous  sommes  encore  sur 
ce  propos,  il  m'a  semblé  estre  bon  de  faire  une  brefve 
description  de  la  situation  et  forme  de  ceste  nouvelle 
ville,  pour  démonstrer  que  c'est  un  lieu  bien  propre 
pour  y  bastir  une  forteresse  et  place  de  guerre,  autant 
belle,  forte  et  convenable  que  l'on  en  pourroit  choi- 
sir. En  premier  lieu  ,  l'assiette  est  stérile  à  plus  de  deux 
lieues  au  plus  près,  estant  tous  bois  de  haultes  futayes, 
marescageux  et  pleins  de  mortes  ;  et  aux  lieux  défrichez 
n'y  croist  que  bruyères,  ronces,  genestes   et    menuz 
tailliz ,  à  cause  que  le  terroir  est  argilleux  et  morveux 
es  fondrières  et  plaines,  comme  en  l'endroit  où  elle 
est  située ,  et  es  autres  lieux  sont  rochers  durs  et  as- 
pres,  et  maigres,  où  il  n'y  a  aucune  humidité,  et  n'y 
vient  que  du  polliot  et  de  la  mousse  :  ainsi  il  est  impos- 
sible d'y  pouvoir  camper  en  gros  nombre  pour  l'assié- 
ger plus  de  vingt-quatre  heures  au  plus ,  encor  en  y 
portant  des  vivres.  Quant  à  la  forme,  elle  est  penta- 
gone et  à  cinq  fronts,  couverte  et  défendue  de  quatre 
gros  bouleverts  garnis  de  leurs  flancs,  cases-mattes  et 
plates  formes,  et  le  vieil  fort  qui  fait  le  cinquième? 

ayant  chacun  son  nom  particulier;  à  sçavoir  :  le  Real, 
le  Daulphin,  Montmorancy  pour  M.  le  connestable, 
Nevers  et  Bordillon.  Et  fault  dire  qu'ils  sont  si  grands 
et  spacieux,  qu'aisément  en  chacun  l'on  pourroit  lo- 
ger au  large  plus  de  deux  mille  soldats  et  un  grand 
nombre  d'artillerie,  chose  bien  requise  en  lieu  de  dé- 
fense,  pour  la  commodité  que  l'on  a  de  se  remparer 
et  retrancher,  et  de  n'estre  presse':  au  surplus  les  dé- 
fenses y  sont  si  seurement  couvertes  et  hors  de  bat- 
terie, qu'il  est  impossible  de  les  pouvoir  oster,  d'au- 
tant que  les  talons  et  espaules  sont  si  grandes  et  larges 
et  espesses,  qu'elles  couvrent  mesmement  grande  partie 
des  courtines.  Et  quant  au  rampart,  le  gazon  et  la 
terre  est  si  argilleuse  et  gluante,  comme  j'ay  dit,  qu'à 
si  peu  d'eau  qu'on  luy  fait  boire  elle  se  conroye  et 
endurcit  d'elle  mesrne.  Or  ceste  ville  a  es  lé  trouvée  en 
toutes  choses  si  seure  et  commode  à  toutes  les  com- 
munes de  ceste  frontière,  que  dix  fois  autant  de  place 
qu'elle  contient  n'eust  peu  suffire  pour  distribuer  à  la 
moitié  de  ceux  qui  demandoientlieu  et  permission  d'y 
bastir;  encor  ceux  à  qui  a  esté  permis  s'y  sont  en  si 
peu  de  temps  accommodez  et  logez,  qu'en  brief  l'on 
peult  espérer  d'y  voir  l'une  des  plus  belles  villes  de 
ceste  contrée;  et  croy,  de  ma  part,  que,  estant  para- 
chevée   selon  son   desseing  et  commencement  ,  qu'il 
n'y  aura  point  de  comparaison,  en  toute  sorte,  de  Ma- 
riembourg  à  elle. 

Pendant  le  temps  que  ces  deux  princes  preparoient 
leurs  armées,  et  faisoient  tout  devoir  de  pardeçà  de  se 
pourvoir  de  deniers  et  tout  équipage,  l'un  pour  as- 
saillir, et  l'autre  pour  se  défendre,  le  septième  du  mois 
de  juin,  la  royne  d'Angleterre,  Marie,  envoya  par  un 

herault  d'armes  signifier  la  guerre  au  Roy,  et  se  dé- 
clairer  son  ennemie,  luy  estant  à  Reims  avec  toute  sa 
Cour  et  grosse  assemblée  de  princes  et  grands  sei- 
gneurs. Auquel  la  Majesté  mesmes,  après  lui  avoir 
esté  remonstré  par  M.  le  connestable  de  quelle  dou- 
ceur le  Roy  usoit  envers  luy,  ayant  mérité  griefve  pu- 
nition d'avoir  passé  par  son  royaume  sans  sauf  con- 
duit, fit  brefve  et  prompte  réponse  que,  si  sans  occasion 
et  cause,  sa  maistresse  lui  vouloit  estre  adversaire  et 
ennemie,  s'estant  tousjours  monstre  amy  et  secourant 
aux  Anglois  en  leurs adversitez  et  troubles,  Dieu,  juste 
examinateur  de  toutes  choses,  et  équitable  rétribu- 
teur,  luy  donneroit  le  moyen  et  pouvoir  de  se  défen- 
dre d'elle ,  qui  n'estoit  qu'une  femme,  autant  bien  et 
heureusement  que  ses  prédécesseurs  avoient  repoulsé 
et  battu  les  siens,  et  avec  autant  d'avantage  qu'il  luy 
feroitla  grâce  d'en  avoir  sur  elle.  Puis  le  hérault  ayant 
receu  un  honneste  présent  du  Roy,  et  luy  estant  desi- 
gné certain  temps  pour  se  retirer,  s'en  retourna.  Il  est 
facile  à  croire  que  ce  fut  à  la  très-grande  importunité 
et  solicitation  du  roy  Philippes  que  ceste  déclaration 
et  ouverture  de  guerre  fut  faite,  d'autant  que,  peu  de 
jours  précédemment,  et  lors  encor,  l'on  avoit  sceu  les 
partialitez  et  divisions  qui  estoient  en  Angleterre ,  pour 
la  doute  que  la  noblesse  et  toutes  les  communes  de 
ce  royaume  avoient  que  leur  nouveau  roy,  affoiblis- 
sant  et  diminuant  leurs  forces  par  les  guerres,  ne  s'em- 
parast  tant  plus  facilement  des  forteresses,  et  parvint 
à  la  superintendance  où  il  aspiroit,  pour,  en  après,  les 
chastier  aigrement,  et  les  matter  et  ranger  à  sa  subjec- 
tion  volontaire.  Toutefois  ils  n'ont  sceu  si  constam- 
ment  continuer  en  ceste  sage  et    prudente  opinion  > 

comme  nation  variable,  que,  se  laissans  attirer  et  sé- 
duire  avec  vaines  promesses  et  séductions,  ont  expéri- 
menté l'arrogance  et  avaricieuse  cupidité  des  Espa- 
gnols, et  après  resenti  non  moindre  perte  parles  Fran- 
çois, ainsi  que  cy-après  sera  dit.  Dès  ce  temps  venoient 
plus  fréquentes  nouvelles  et  advertissemens  du  grand 
amas  que  le  roy  Philippes  dressoit,  et  du  grand  nom- 
bre d'hommes    qui   s'amassoit    en   tous  les    endroits 
de  ses  pays;  mesmement  le  bruit  couroit    par   tout 
que  l'Allemagne  se  remuoit  fort,  et  qu'en   diverses 
contrées  se  faisoient  diverses  levées  de  gens  de  guère, 
de  cheval  et  de  pied.  De  nostre  costé  pareillement  les 
compagnies  s'assembloient  peu  à  peu  aux  lieux  qui 
leur  estoient  nommez,  et  la  fanterie  semblablement  es- 
toit  recueillie  et  retirée,  mais  non  en  si  grand  nombre, 
ny  en  tel  équipage  qu'il  s'est  veu,  pour  beaucoup  de 
causes.  Davantage  les  Allemans ,  que  le  Reingrave  avec 
grande  difficulté  tiroit  d'Allemagne,  se  1  amassoient  à  la 
file  et  en  petites  troupes  en  Lorraine;  et  sembloit,  pour 
en  parler  sans  dissimulation ,  veu  le  petit  estât  et  as- 
semblée que  nous  faisions,  que  nous  fussions  desjà 
tous  asseurez  de  la  puissance  et  délibération  de  nostre 
ennemy,'  et  comme  s'il  ne  fust  question  que  de  se  gar- 
der et  défendre ,  tant  est  oultrecuidée  nostre  nation , 
et  coustumiere  de  mespriser  son  ennemy  ;  ce  qui  luy 
retourne  bien  souvent  à  grand'honte  et  perte  irrépa- 
rable. Peu  de  jours  ensuivans,  environ  la  my -juillet, 
l'on  sceut  que  le  prince  de  Piedmont,  le  duc  d'Ascot, 
comtes  de  Mansfel,  d'Aiguemont,  de  Maigne  (0,  de 
Barlemont,  estoient  à  Givetz  pour  y  dresser  camp,  où 
desjà  s' estoient  jointes  quelques  compagnies  d'Alle- 

(«)  De  Maigne  :  de  Mègue. 

mans,  Namurrois,  Liégeois  et  Walons,  attendans  là 
de  brief  le  surplus  du  secours  d'Allemagne  ,  avec 
les  ducs  de  Brunsvich  et  leurs  reitres,  et  comme  aussi 
la  gendarmerie  et  cavallerie  de  la  Franche-Comté  , 
qui  devoit  venir  par  le  duché  de  Luxembourg.  Ce  qui 
donna  opinion  qu'ils  en  vouloient  et  s'attaqueroient 
à  quelque  ville  de  ce  costé-là,  comme  à  Mariembourg, 
Mesieres  ou  Rocroy,  que  le  rapport  de  quelques  es- 
pions  augmentèrent  davantage,  disans  que  certains 
regimens  de  gens  de  pied  et  de  cavalerie,  estoient  pas- 
sez jusques  à  Nîmes,  et  que  là  ils  charpentoient  et  bas- 
tissoient  grande  quantité  d'eschelles  et  autres  engins 
pour  surprendre  et  emporter  d'assault  une  place.  Oul- 
treplus,  que  contremont  la  rivière  de  Meuse  montoient 
des  Pays  Bas  innumerables  quantitez  de  toutes  sortes  de 
provisions  et  munitions  de  guerre,  tant  vivres  qu'ar- 
tillerie, pouldres  et  boulets.  Pour  toutes  lesquelles 
causes  l'on  tenoit  pour  certain  que  ce  seroit  ceste  part 
où  l'ennemy  convertiroit  sa  furie,  et  surtout  l'on  crai- 
gnoit  Mesieres  et  Rocroy  ;  lesquelles  prises,  demeuroit 
Mariembourg  enclose  et  fort  difficile  à  estre  secou- 
rue, et  par  ainsi  aisée  à  estre  reprise  et  remise  en 
son  premier  estât.  Il  ne  fault  douter  si  adonc  M.  de 
Nevers  avoit  peu  de  repos  en  l'esprit ,  et  moins  de  sa 
personne,  comme  celuy  en  qui  redondoit  tout  l'hon- 
neur et  vitupère,  si,  par  mauvais  ordre,  y  fust  advenu 
quelque  danger;  de  sorte  que  ce  gentil  prince,  vigi- 
lant autant  qu'il  est  possible,  et  d'un  travail  incredible, 
sans  intermission  discouroit  de  lieu  à  autre,  recognois- 
soit  toutes  choses  trois  et  quatre  fois,  et,  en  toutes  les 
manières  que  l'on  pouvoit  inventer,  mettoit  une  si  seure 
police  par  tout,  que  ce  eust  esté  par  un  merveilleux 

désastre  s'il  en  fust  mal  advenu.  Et  surtout  renforça 
Rocroy  de  toutes  munitions  et  artillerie,  autant  qu'il 
étoit  besoing  pour  soustenir  un  long  siège.  Au  sur- 
plus, encore  que  les  rempars  et  fortifications  fussent 
desjà  si  avancés  qu'elles  se  monstrassent  bastantes  pour 
attendre  la  fouldre  de  l'artillerie,  et  que  l'on  y  beso- 
gnast  en  toute  assiduité,  si  est-ce  qu'il  la  rampara 
encor  mieux  de  vaillans  hommes,  et  qui  estoient  ar- 
mez d'un  si  grand  et  asseuré  courage,  qu'encor  que 
la  place  eust  été  toute  raze ,  il  eust  fallu  que  les  en- 
nemis les  eussent  tous  taillez  en  pièces  les  uns  après 
les  autres,  et  leur  passer  sur  le  ventre,  avant  les  faire 
démarcher  et  se  rendre  honteusement  ;  ordonnant  chef 
là  dedans  le  sieur  de  Fontaines,  et  la  compagnie 
de  gendarmerie  de  M.  de  Montpensier,  dont  il  est 
lieutenant,  et  les  chevaux  légers  du  capitaine  Gilles 
de  Boviers  et  unze  enseignes  de  gens  de  pied  des  capi- 
taines Chambry,  gouverneur,  Soleil,  Le  Bois,  Ogier, 
Jacques,  Le  Fresne,  La  Malaise,  Pavaillon,  Bahu,  du 
seigneur  de  Savigny  de  Lorraine,  et  du  capitaine  Fon- 
tenilles,  y  estant  pour  sergent  majeur  le  capitaine  La 
Faye.  Toutefois  le  Boy  estant  en  mesme  doute  que  si 
l'ennemy  entreprenoit  ceste  nouvelle  ville  non  encor 
esprouvée,  et  où  les  rampars  et  fortifications  estoient 
encor  fresches  et  non  endurcies  et  surannées  (  mesme- 
ment  où  il  y  avoit  à  présumer  qu'il  y  employeroit  le 
verd  et  le  sec,  pour  par  ce  bon  commencement  achar- 
ner et  encourager  ses  soldats  à  entreprendre  davan- 
tage (il  n'advint  qu'en  la  cuidant  sauver  et  défendre) 
non  seulement  on  en  fist  perte  avec  honte ,  mais  aussi 
de  beaucoup  de  vaillans  hommes,  desquels  l'on  avoit 
bien  affaire  ailleurs,  envoya  expressément  un  gentil- 

homme,  nommé  Sainct-  Heran,  enseigne  de  M.  le 
connestable,  pour  la  revoir  et  visiter,  et  pour  luy 
faire  rapport  de  sa  valeur  et  suffisance.  Au  rapport  du- 
quel, ne  sçaypour  quelle  cause,  il  escrivit  à  M.  de  Ne- 
vers  qu'il  avoit  sceu  que  sa  ville  de  Rocroy  n'estoit  si 
avancée  et  seure  que  l'on  luy  avoit  fait  entendre, 
comme  par  un  mescontentement,  et  pourtant  qu'il 
n'estoit  point  d'advis  qu'attendant  les  efforts  d'un  si 
puissant  ennemy,  l'on  fist  perte  de  beaucoup  de  bons 
hommes  et  d'autres  choses  qui  luy  serviroient  bien 
autre  part.  A  quoy  ce  prince,  estant  à  Mesieres  comme 
en  lieu  qu'il  sentoit  le  plusfoible,  et  qu'il  reparoit  en 
toutes  les  sortes  qu'il  luy  estoit  possible,  fit  response 
qu'il  savoit  Rocroy  ,  en  Testât  qu'elle  estoit,  si  assurée 
et  bonne,  qu'il  avoit  délibéré,  si  tost  qu'il  seroit  cer- 
tain que  l'ennemy  y  tourneroit,  de  s'y  enfermer,  pour 
se  présenter  le  premier  à  la  défendre,  le  suppliant  re- 
mettre sur  luy  toute  la  crainte  qu'il  en  pouvoit  avoir. 
Et  est  chose  certaine  que  ce  prince  l'avoit  ainsi  résolu 
de  s'enclorre  en  l'une  de  ses  places,  s'il  fust  advenu 
qu'à  l'improviste  et  soudainement  l'ennemy  les  eust  as- 
siégées, pour,  par  sa  présence  accroistre  aux  moindres  le 
courage  et  affection  de  faire  comme  luy,  et  l'ensuivre 
en  valeur  et  hardiesse,  et,  aux  bien  asseurez,  de  n'ou- 
blier rien  de  leur  devoir  et  honneur,  combien  que  ce 
ne  soit  chose  raisonnable,  et  qui  ne  doit  estre  permise, 
que  tels  et  si  grands  princes  qui  importent  par  leur 
perte  de  beaucoup  à  tout  un  royaume,  soient  exposez 
à  tels  dangers  comme  en  prises  et  assaults  de  villes, 
où  adviennent  infinis  inconveniens,  ains  doivent  estre 
réservez  à  plus  grand  secours  et  besoing.  Toutefois 
le  Roy,  bien  adverti  adonc  des  forces  que  l'ennemy 

avoit  en  campagne,  manda  à  ce  prince  se  retirer  en 
lieu  propice  pour  y  assembler  son  armée ,  et  fut  le 
bourg  d'Attigny  désigné  pour  y  dresser  le  camp;  au- 
quel lieu  toutes  les  compagnies  de  cheval  et  de  pied 
furent  mandées  pour  s'y  trouver  en  toute  diligence, 
estans  desjà  nos  reitres  et  Allemans  logez  à  l'entour. 
Ainsi ,  ayant  laissé  M.  de  Bordillon  dedans  Me- 
sieres  avec  sa  compagnie  de  cinquante  hommes  d'ar- 
mes, et  celle  du  comte  de  Sancerre',  et  le  sieur  de 
Troussebois,  qui  en  est  gouverneur,  avec  ses  deux  ensei- 
gnes de  fanterie,  et  quatre  autres,  se  retira  à  Attigny. 
En  ces  entrefaites  ,  les  ennemis  s'estant  de  beaucoup 
renforcez  à  Givetz  et  à  Nimes,  et  se  voyans  en  assez 
bon  nombre  pour  exécuter  quelque  entreprise ,  après 
avoir  donné  plusieurs  et  diverses  allarmes  et  algarades 
à  la  ville  de  Mariemboui  g  ,  de  laquelle  estoit  gouver- 
neur le  sieur  de  Losses,  brave  et  vaillant  chevalier  , 
comme  par  manière  de  la  vouloir  recognoistre,  en  la 
plupart  desquelles  ils  acquirent  peu  de  profit  et  moins 
d'honneur,  ayant  une  seule  compagnie  de  gens  de  pied 
françois  fait  tourner  visage  à  toute  leur  avant-garde,  ils 
délibérèrent  avec  ce  grand  nombre  d'eschelles  et  au- 
tres artifices  aller  surprendre  Rocroy,  en  faisant  si 
peu  de  cas  qu'ils  l'estimoient  emporter  en  six  heures. 
Suyvans  ceste  resolution  ,  comme  je  présume ,  que  si 
ceste  délibération  succédoit  comme  ils  se  le  promet- 
toient  promptement,  poulser  encorplus  avant  en  païs  : 
si  autrement,  que,  sans  s'esloigner  de  leur  traicte,  ils 
suivroient  où  ils  avoient  désjà  prévu  leur  rendez-vous, 
pour  parachever  et  mettre  à  fin  leur  dernier  exploit. 
Donques  ayant  leur  armée  prins  cesie  route ,  leurs 
coureurs  se  présentèrent,  le  vingt-cinquième  de  juillet, 

devant  ceste  ville  de  Rocroy,  pour  attaquer  l'escar- 
mouche et  soliciter  ceux  de  dedans  à  sortir  cependant 
que  les  esquadrons  et  leurs  grosses  troupes  arrive- 
roient,  pour  en  après  tout  à  un  coup  mettre  toutes 
choses  au  dernier  poinct.  Mais,  estans  desjà  les  nostres 
advertis  de  leur  venue,  ne  leur  donnèrent  la  peine  de 
les  aller  semondre  de  plus  près  ;  ains,  estans  sortis  ceux 
qui  estoient  ordonnez  pour  les  soustenir,  si  tost  qu'ils 
les  apperceurent,  leur  sonnèrent  une  salue  avec  telle 
tempeste  et  tintamarre,  que  les  boulets  y  plouvoient 
aussi  espessement  que  la  gresle,  et  les  venoient  noz 
harquebusiers  avec  telle  asseurance  choisir  de  si  près 
et  en  butte,  que  ceux  sur  lesquels  ils  couchoient  se 
sentoient  plustot  morts  ou  blessez  qu'ils  n'y  pensoient, 
de  sorte  qu'il  ne  leur  fut  jamais  possible  approcher  le 
rampart  de  plus  de  quatre  cens  pas  près  ;  car  les  gros- 
ses troupes  estans  arrivées,  pensans  s'approcher  pour 
soustenir  et  favoriser  l'escarmouche ,  estoient  tellement 
pressées  de  forces  canonnades  et  de  notre  harquebu- 
serie  ,  qu'à  tous  coups  estoient  contraintes  se  retirer  en 
arrière,  s'ouvrir  et  rompre  d'elles  mesmes  :  sur  quoy 
noz  gens  ne  failloient  prompte  ment  à  donner  la  cargue. 
Ainsi,  pour  en  parler  au  vray ,  en  bref  il  y  fut  faite 
l'une  des  plus  belles  escarmouches  qui  se  soit  veue  de- 
puis cent  ans  ençà,  en  laquelle  firent  fort  bien  leur  de- 
voir et  donnèrent  grand'preuve  de  leur  valeur  et  har- 
diesse les  capitaines  Bois,  Ogier  et  Jaques,  avec  leurs 
soldats  braves  et  vaillans  :  aussi  feit  le  capitaine  Gilles 
de  Bouviers  Enfin  les  ennemis  se  retirèrent  avec  leur 
courte  honte ,  ayans  seulement  veu  de  loing  Rocroy  , 
encor  à  leur  grand  interest  et  perte  de  beaucoup  de 
vaillans  hommes  des  leurs ,  entre  autres  d'un  fort  brave 

capitaine  espagnol,  comme  l'on  dit,  de'laissans  pour 
trophées  et  marques  de  leur  venue  forces  charon- 
gnes  et  corps  morts.  Et  en  ceste  façon  allèrent  camper 
au  gué  de  Houssu,  et  de  là  se  retirèrent  et  retournè- 
rent camper  en  la  vallée  d'entre  Nimes  et  un  lieu  ap- 
pelle Haulte-Roche ,  auquel  lieu ,  selon  l'advertisse- 
ment  qu'en  donna  M.  deBordillon  à  M.  deNevers,les 
capitaines  Saincte-Marie  et  La  Lane  les  allèrent  recog- 
noistre,  et  l'assiette  de  leur  camp,  d'où  ils  ramenèrent 
quelques  chevaux  d'artillerie  et  prisonniers,  qui  as- 
seuroient  eux  n'avoir  encor  d'artillerie  que  quinze  ou 
seize  pièces,  la  pluspart  canons;  mais  qu'il  en  arrivoit 
de  jour  à  autre  de  Malines,  et  ne  pouvoient  estre 
adonc  que  de  quarante  à  cinquante  enseignes  de  gens 
de  pied;  que  toute  leur  cavallerie  n'étoit  encor  assem- 
blée. Ils  disoient  aussi  que  l'on  ne  parloit  point  en 
leur  camp  d'assiéger  Mariembourg ,  bien  qu'on  tenoit 
certain  qu'estans  leurs  forces  assemblées  ils  s'adres- 
seroientà  Rocroy ,  ce  que  toutefois  ils  ne  firent;  ains  , 
au  partir  de  là,  quittans  du  tout  ceste  frontière  pour 
le  peu  d'avantage  qu'ils  s'y  voyoient  avoir  ;  tournèrent 
leur  chemin  devers  la  Picardie,  prenans  leur  adresse 
devers  Cimetz ,  où  ils  ne  firent  séjour  ,  tenans  le  che- 
min de  Glaion  et  Trelon ,  et  de  là  à  Montereul-aux- 
Dames,  passans  près  de  La  Gapelle,  et  à  Vervins,  qu'ils 
saccagèrent  et  bruslerent,  et  de  là  tirèrent  à  Guise  où 
ils  campèrent,  monstrans  grandes  apparences  de  le 
vouloir  assiéger.  Or  en  ce  lieu  se  rendit  toute  leur  ar- 
mée complette,  estimée  de  trente  cinq  à  quarante  mille 
hommes  de  pied,  de  douze  à  quinze  mille  chevaux  , 
tant  de  leur  gendarmerie  que  de  reitres  et  pistolliers, 
qui  estoit  toute  leur  plus  grande  force,  et  n'attendoient 

plus  que  huict  ou  dix  mille  Anglois,  qui  descendoient 
à  Calais  et  au  comté  d'Oye,  et  qui  les  dévoient  venir 
trouver  à  Saint-Quentin,  comme  depuis  s'est  veu.  Quant 
à  nostre  petite  armée  assemblée  à  Attigny,  comme  j'ai 
dit,  montant  de  gens  de  pied  au  nombre  de  dix-sept 
ou  dix-huict  mille  hommes,  allemans  et  françois,  et 
de  cinq  à  six  mille  chevaux  de  gendarmerie,  cavallerie 
etreitres,  si  tost  que  l'on  sceut  les  ennemis  marcher 
en  campagne,  aussi  fît  elle,  les  costoyans  tousjours  de 
quatre  à  cinq  lieues  près,  suivant  le  pays  de  Thirasse  , 
et  fut  advisé  de  l'aller  fermer  et  parquer  à  Pierrepont , 
lieu  fort  commode  pour  couvrir  toute  ceste  frontière , 
et  pour  y  départir  le  secours  avec  seureté  et  avantage 
pour  nous  ,  eu  égard  principalement  à  l'opinion  qu'ils 
donnoient  de  vouloir  assiéger  Guise,  place  adonc  fort 
douteuse  et  non  encore  rendue  en  sa  parfaite  force,  de- 
dans laquelle  estoit  pour  l'heure  chef  et  lieutenant  de 
roy  le  seigneur  de  Vassé,  chevalier  de  l'ordre  ,  et  ca- 
pitaine de  cinquante  hommes  d'armes.  Estans  M.  de 
Nevers  ,  le  prince  de  Condé,  le  Reingrave,  le  baron 
de  Curton  et  le  sieur  de  La  Roche  du  Maine,  avec 
nostre  armée,  près  Nostre-Dame  de  Liesse  et  d'une 
belle  maison  appellée  Marchetz ,  qui  fut  au  sieur  de 
Longueval,  M.  le  connestable,  messieurs  l'Admirai  et 
mareschal  de  Saint  André,  qui  estoient  lors  près  de  la 
personne  du  Roy,  mandèrent  à  ce  prince  qu'ils  se 
trouveroient  à  Pierrepont,  où  l'armée  alloit  au  partir 
de  là,  qui  estoit  le  28  de  juillet,  et  que  là  ils  advi- 
seroient  ensemble  à  ce  qui  estoit  à  faire  pour  remédier 
aux  surprises  de  l'ennemy,  que  l'on  cognoissoit  adonc 
très  fort,  et  que  l'on  prevoyoit  ne  se  départir,  ayant 
employé  si  grands  fraiz    à  recueillir  si  gros  nombre 

d'hommes  de  diverses  contrées ,  sans  exploiter  quelque 
œuvre  prémédité  et  projette  d'asseurance.  Toutefois  il 
s'est  dit  que  quelques-uns   estoient  encor  si  opinias- 
tres,  qu'il  ne  pouvoit  tomber  en  leur  entendement 
que  l'ennemy  osast  entreprendre  davantage  que  ce 
qu'il  avoit  fait,  s'arrestans  à  ce  que,  n'ayant  peu  as- 
sembler son  armée  si  tost  qu'il  avoit  projette ,  pour  la 
distance  des  lieux  et  autres  incommoditez  ,  l'occasion 
luy  seroit  eschappée  de  plus  attenter  chose  de  grand 
efïect  ;  mesmement  qu'il  estoit  rebouté  de  la  frontière 
de  Champagne ,  où  l'on  estimoit  estre  son  principal 
but,  adjoustans    à  cela   que  nous  estions  desjà  trop 
avant  en  la  saison ,  pourtant  que  tous  les  semblans  et 
mines  qu'ils  faisoient,  n'estoient  que  pour  prendre  une 
honneste  retraite.  Mais  autres,  qui  voy oient  plus  cler 
et  de  plus  loing,  selon  peult-estre  ou  que  leur  bon 
esprit,  ou  que  leur  expérience  les  advertissoit,  pré- 
supposoient  tout  le  contraire,  asseurans  fermement  que 
l'ennemy  avoit  un  complot  tout  arresté,  et  un  rendez - 
vous  asseuré  et  preveu ,  où  il  devoit  tourner  et  em- 
ployer toutes  ses  forces,  comme  à  chose  qu'il  tenoit 
desjà  à  demy  conquise  pour  luy,  bien  adverti  du  de- 
fault  qui  y  pouvoit  estre.  Mesmement  M.  l'Admirai 
advertitM.  le  connestable  que,  par  lesadvis  qu'il  avoit 
eu  des  sieurs  de  Senarpont  et  Villebon ,  les  ennemis 
menassoient  et  dévoient  tourner  leurs  efforts  en  Picar- 
die, qui  estoit  adonc  fort  mal  pourvue  :  et  ce  qui  en 
donnoitla  plus  grande  apparence,  estoit  que  les  ban- 
des espagnolles  qui  estoient  dedans  le  nouveau  Hedin, 
n'estoient  pas  deslogées,  qui  estoient  les  plus  vieilles 
et  meilleures  bandes  qu'ils  eussent ,  et  sur  lesquelles  ils 
faisoient  plus  de  fondement.  Or  cependant  que  l'on  es- 

toit  sur  ces  disputes  et  difficultez  ,  estant  nostre  armée 
à  Pierrepont ,  le  prince  de  Piedmont,  qui  avoit  campé 
deux  ou  trois  jours  devant  Guise,  tenant  bonne  mine, 
et  demonstrant  tous  signes  de  s'y  vouloir  arrester,  sans 
autre  plus  grand  bruit  envoya  la  plupart  de  sa  cavalerie 
légère  enclorre la  ville  de  Sainct Quentin;  etdemesme 
suite,  faisant  en  extrême  diligence  marcher  toute  son 
armée,  se  trouva  campé  à  l'entour  avant  qu'on  l'eust 
cuidé  à  moitié  chemin  ,  mais  si  mal  à  poinct  pour  ceste 
pauvre  ville ,  qu'adonc  n'y  avoit  dedans  que  le  sieur 
de  Teligny,  lieutenant  de  la  compagnie  de  M.  le  Dau- 
phin ,  de  cent  hommes  d'armes,  et  quelques  gentils- 
hommes de  ladite  compagnie  qui  estoient  là  en  garni- 
son (aussi  y  estoit  le  capitaine  Brueil  de  Bretagne,  qui 
en  estoit  gouverneur),  et  au  surplus  si  mal  pourvue  de 
gens  de  guerre  ,  qu'il  n'y  avoit  ordre  de  recevoir  toute 
ceste  grosse  armée,  et  moins  encore  d'y  résister.  Tou- 
tefois lesdits  sieurs  de  Teligny  et  Le  Brueil,  et  généra- 
lement tous  ceux  qui  estoient  là  dedans,  feirent  tout 
devoir  de  mettre  sus  un  premier  appareil  pour  souste- 
nir  la  première  poincte  ,  attendant  le  secours  qui  leur 
seroit  envoyé.  Ces  nouvelles  estans  apportées  à  M.  le 
connestable  remplirent  tout  le  camp  de  grande  doute  , 
et  crainte  de  surprise  de  ceste  ville  par  défaut  d'hom- 
mes, redondant  et  retournant  en  partie  la  faute  sur 
ceux  de  la  ville  ,  comme  le  bruit  estoit  que  ne  vou- 
loient  souffrir  aucunes  garnisons.  Et  aussi  tost  s'éleva 
un  grand  murmure  des  causes  pour  lesquelles  on  en 
pouvoit  mal  juger,  et  d'où  et  par  qui  elles  prove- 
noient  :  ainsi  que  l'on  voit  communément  infinité  d'o- 
pinions estre  forgées  et  controuvées  en  une  incertaine 
et  tumultuaire  commune.  Enfin  M.  l'Admirai,  à  qui  le 

cas  touchoit,  se  délibéra  mettre  au  dernier  hazard  de 
la  secourir.  Et  pource  que  du  faict  de  ce  siège  toutes  les 
opinions  sont  trouvées  différentes  et  contraires,  et  que 
de  moy  seul  n'en  pou  vois  sçavoir  le  plus  certain,  il 
m'a  semblé  le  plus  seur  suivre  un  discours  (0  que  le- 
dit seigneur  Admirai,  l'un  des  premiers  de  ce  royaume, 
qui  estoit  chef  là  dedans,  en  a  escrit  luy  mesme  :  le- 
quel, selon  le  plus  commun  jugement,  ne  vouldroit 
pour  chose  de  ce  monde  contrevenir  à  la  vérité. 

Iceluy  seigneur  Admirai  doncques  partit  de  Pier- 
repont  le  deuxiesme  jour  d'aoust ,  après  avoir  de  re- 
chef communiqué  à  M.  le  connestable  tout  ce  qui 
appai  tenoit  pour  le  remède  de  ceste  nécessité ,  qui 
luy  dist  pour  la  dernière  fois  qu'il  se  hastast  de  s'aller 
mettre  dans  Sainct  Quentin  ;  et,  à  l'heure  mesme,  partit 
avec  sa  compagnie  et  celles  des  sieurs  comte  d'Arran, 
de  Jarnac  et  de  La  Faiette  ,  et  les  bandes  de  chevaux 
légers  des  capitaines  Miraumont  et  Tenelles,  fran- 
çoises,  et  celle  d'Achisson,  escossoise ,  s'acheminant 
droit  à  La  Fère  pour  ce  qu'il  ne  pouvoit  prendre 
autre  chemin  ,  à  raison  que  les  ennemis  avecques 
toutes  leurs  forces  estoient  entre  Sainct  Quentin  et  luy, 
ainsi  que  il  se  descouvroit  aisément  par  les  feux  qu'ils 
mettoient  par  les  forts  et  villages  :  pour  estre  mieux 
asseuré  du  chemin  qu'ils  tenoient,  il  meit  les  chevaux 
légers,  tant  françoisqu'escossois,  de  leur  costé  ,  et  leur 
feit  entendre  le  chemin  qu'il  tiendroit  pour  luy  man- 
der leurs  nouvelles.  Et  pource  que  le  capitaine  Te- 
nelles estoit  du  paï's  et  qu'il  le  cognoissoit  bien  ,  il 

(0  11  m'a  semlléle  plus  seur  suivre  un  discours.  Cette  relation  du 
siège  de  Saint-Quentin,  écrite  par  l'amiral  de  Coligny,  trouvera  sa  place 
immédiatement  après  les  Mémoires  de  Fénélon. 

hiy  commanda  donner  plus  avant  que  tous  les  autres. 
Estant  M.  l'Admirai  arrivé  à  La  Fère,  vint  bien  tost 
après  le  sieur  de  Coucy ,  qui  luy  dist  que  M.  le  con- 
nestable  luy  redoubloit  mandement  qu'il  fist  toute  di- 
ligence de  s'aller  mettre  dans  Sainct  Quentin.  Or  n'a- 
voit  il  eu  encor  aucunes  nouvelles  de  ses  coureurs,  et 
ne  pouvoit  penser  où  estoient  donc  les  ennemis  :  qui 
fut  cause  qu'il  envoya  d'autres  gens  à  cheval  pour  les 
recognoistre  ;  et  luy  print  résolution,  avec  ceux  qui 
cognoissoient  le  pais  seurement,  de  s'en  aller  droit  à 
Han,  pource  que  de  là  il  luy  estoit  plus  facile  d'entrer 
à  Sainct   Quentin  à  raison  qu'il  estoit  malaisé  qu'en- 
cor  que  les  ennemis  se  fussent  voulu  là  arrester,  qu'ils 
l'eussent   sceu    si   estroittement   envelopper  que   par 
l'autre  costé  de  l'eau  il  n'y  fust  entré;  et  davantage  il 
leur  gagnoit  le  devant  pour  couvrir  Peronne  et  tout 
le  reste  de  la  frontière.  11  y  avoit  bien  quelque  appa- 
rence qu'ils  ne  se  vouloient  là  arrester,  car  ils  brus- 
loient  villages  et  fourrages ,  ce  qui  n'est  pas  accous- 
tumé  à   gens    qui  veulent    conquérir    et  garder    un 
pais. 

Il  y  avoit  cinq  bandes  de  gens  de  pied  dans  La  Fere 
des  capitaines  Caumont  qui  en  avoit  deux,  Sainct 
André,  Rambouillet  et  Loy,  ausquels  il  commanda 
partir  incontinent  pour  s'en  aller  droit  à  Han,  encor 
que  celles  desdicts  Sainct  André  et  Rambouillet  fussent 
ordonnées  pour  aller  au  Castellet,  et  que  pour  cest  effect 
fussent  partis  dès  le  soir,  comme  luy,  à  l'assiette  de  la 
garde  ;  mais  ils  n'y  pouvoient  plus  entrer  pour  estre 
empesché  le  chemin  parles  ennemis.  Le  sieur  de  Coucy 
fut  présent  à  toutes  les  délibérations  qu'il  feit  ;  parquoy 
il  le  pria  de  s'en  retourner  devers  M.  le  connestable 

pour  luy  faire  entendre  le  tout,  mesmement  qu'il  ne 
laissoit  dedans  La  Fere  que  le  sieur  de  Ruallon  avec 
sa  bande,  considérant  que  nostre  camp  venoit  cou- 
cher à  trois  lieues  de  Pierrepont,  et  à  demie  lieue  de 
La  Fere. 

M.  l'Admirai  eut  nouvelles  par  ses  coureurs  que  les 
ennemis  se  logeoient  devant  Sainct Quentin,  et  avoient 
desjà  veu  quelques  tentes  dressées  près  la  maladrerie  du 
fauxbourg  d'Isle;  mais  qu'il  leur  sembloit  qu'une  partie 
de  leur  armée  coulast  le  long  de  l'eau,  tirant  à  Han. 
Parquoy  les  gens  de  pied  et  le  bagage,  qui  prenoient 
ce  chemin  ,  il  les  feit  tourner  à  main  gauche  par  Gentil 
pour   aller  seurement;  et  luy  alla  le  droit  chemin, 
pour  estre  adverty(car  le  pais  estoit  assez  advantageux 
pour  prendre  tel  party  qui  luy  eust  semblé  le  meilleur) 
et  se  demesler  aisément ,  ou  charger    à  tel  nombre 
d'hommes  qu'il  eust  voulu  :  enfin,  sans  aucun  danger 
ny  rencontre,  il  arriva  à  Han.  A  l'entrée  il  rencontra 
le  sieur  de  Vaulpergue,  avec  une  lettre  de  créance  du 
capitaine  Brueil,  gouverneur  de  Sainct  Quentin,  qui 
luy  feit  entendre  le  grand  estonnement  qui  estoit  dans 
ceste  ville,  et  qu'il  estoit  besoing  la  secourir  promp- 
tement,  ou  elle  estoit  en  grand  danger.  Apres  s'estre 
informé,  et  qu'il  luy  eust  dit  qu'il  se  faisoit  bien  fort 
de  le  mettre  dedans  ceste  nuict,  mais  qu'après  ce  ne 
seroit  sans   grande  difficulté,  il  se  résolut  d'y  entrer 
ceste  nuict  mesmes.Etsansque  personne  se  desarmast, 
il  les  feit  tous  advertir  qu'ils  fissent  manger  une  me- 
sure d'avoine  à  leurs  chevaux,  et  qu'il  vouloit  partir 
dans  demie   heure.  Les  voulut  aussi  informer  d'une 
chose  :   c  estoit  qu'il  prioit  les  capitaines  et  chefs  se 
passer  au  moins  de  valets  qu'ils  pourroient,  et,  quant 

aux  gendarmes,  qu'ils  n'en  menassent  plus  d'un  cha- 
cun, et  entre  deux  archers  un  -,  qu'il  s'en  alloit  à  Sainct 
Quentin  pour  y  entrer  et  attendre  le  siège,  où  il  ne 
leur  feroit  bailler  vivres  pour  davantage  de  personnes. 
Et  pource  qu'il  desiroit  y  conduire  ceste  mesme  nuict 
ces  cinq  enseignes  de  gens  de  pied  qu'il  avoit  fait  par- 
tir de  La  Fere,  s'estant  enquis  s'elles  estoient  venues, 
il  trouva  qu'il  n'es  toit  encor  arrivé  que  celle  du  capi- 
taine Loy,  estans  les  soldats  si  lassez  et  harassez,  venuz 
freschement  de  Gascongne,  que  quasi  la  moitié  es- 
toient demeurez  par  les  chemins.  D'autre  part  le  capi- 
taine Caumont  estoit  demeuré  derrière  à  La  Fere,  pour 
faire  délivrer  les  armes  de  ses  soldats,  qui  estoient  en- 
cores  encassées  sur  les  charrois  :  en  sorte  que,  tout 
considéré,  des  cinq  compagnies  il  ne  se  peut  servir  que 
des  deux  des  capitaines  Sainct  André  et  Rambouillet  ; 
el  encores  qu'elles  fussent  fort  loing  derrière,  il  donna 
ordre,  avant  que  partir,  les  faire  marcher  inconti- 
nent qu'elles  seroient  arrivées. 

Ainsi  qu'il  advisoit  à  ordonner  toutes  choses  avant 
son  partement,  les  sieurs  de  Jarnac  et  de  Luzarche 
Tallerent  trouver  pour  luy  dire  qu'il  ne  leur  sembloit 
pas  bien  raisonnable  qu'il  s'enfermast  dans  Sainct 
Quentin  pource  qu'il  pouvoit  faire  plus  de  service  de- 
hors ;  mais  que  s'il  vouloit  qu'eux  et  tous  les  autres  ca- 
pitaines qui  estoient  là  avecques  luy  s'y  en  iroient,  et 
que  tous  s'y  accorderoient  si  bien ,  que  le  seivice  du 
Koy  n'en  demeureroit  point.  Il  leur  respondit  en  peu 
de  paroles  qu'il  les  remercioit  du  conseil  qu'ils  luy 
donnoient,  mais  qu'il  estoit  commandé  d'y  entrer, 
et  qu'à  ceste  occasion  estoit  là  venu  ;  qu'il  aymeroit 
mieux  avoir  perdu  tout  ce  qu'il  avoit  vaillant  que  d'y 

avoir  failli  :  pour  le  moins  seroient-ils  tesmoings  qu'il 
feroit  son  devoir  d'y  entier. 

Apres  que  M.  l'Admirai  eut  adverty  M.  le  connes- 
table  de  toute  sa  resolution  par  le  sieur  de  Bouran, 
qui  s'en  retournoit  vers  luy  de  Han ,  il  monta  à  cheval 
environ  demie  heure  avant  soleil  couchant,  mettant 
son  mareschal  des  logis  devant  luy  avec  cinquante  bons 
chevaux  et  bonnes  guides ,  auquel  il  commanda  marcher 
cent  pas  devant  luy  seulement,  et,  quoy  qu'il  trouvast 
en  chemin, qu'il  chargeastsansle  marchander  :  comme 
au  semblable  il  advertit  tous  les  capitaines  de  sa  réso- 
lution et  de  ce  qu'ils  avoient  à  faire.  Il  ne  fut  pas  fort 
avant  en  pais  qu'il  trouva  l'abbé  de  Sainct  Pris,  qui 
estoit  sorti  ce  soir  environ  quatre  heures  de  Sainct 
Quentin,  lequel  luy  dist  qu'il  alloit  trouver  le  Roy,  et 
qu'il  esperoit  y  estre  le  lendemain  à  son  lever.  Apres 
qu'il  se  fut  enquis  du  logis  des  ennemis  et  sommaire- 
ment des  autres  choses,  il  le  pria  présenter  ses  très 
humbles  recommandations  à  la  bonne  grâce  du  Roy? 
et  luy  dire  qu'il  l'avoit  trouvé  avec  une  bonne  troupe, 
qui  faisoit  son  compte,  Dieu  aydant,  d'entrer  ceste 
mesme  nuict  dans  Sainct  Quentin ,  où  il  esperoit  luy 
faire  un  bon  service.  Ainsi  y  arriva  une  heure  après  mi- 
nuict ,  où  il  entra  avec  luy  des  quatre  parts  de  la  gendar- 
merie les  trois  pour  le  plus  :  les  autres ,  ou  pour  s'estre 
perdus  par  les  chemins  à  une  allarme  qu'ils  avoient  eue, 
ou  par  faute  de  bonne  volonté,  n'y  entrèrent  point. 
Quant  aux  chevaux  légers  françois  et  escossois  qui  es- 
toient  partis  avec  luy  dePierrepont,  il  n'y  en  avoit  un 
seul  arrivé  quand  il  partit  de  Han  ,  comme  il  l'avoit  or- 
donné; aussi  n'entrerent-ils  point  dans  Sainct  Quentin. 
Des  deux  compagnies  degens  de  pied  qui  partirent  de 

Han  selon  qu'il  l'avoitenchargé,  il  en  entra  ceste  mesmc 
nuict  environ  six  vingts,  conduits  par  le  lieutenant  du 
capitaine  Rambouillet,  s'estant  la  mesme  nuict  esgaré 
le  capitaine  Sainct  André  avec  autant  d'autres;  lequel 
toutefois  y  entra  le  jour  ensuyvant ,  environ  quatre 
heures  après  midy.  Tant  y  a  que  pour  le  plus  desdites 
deux  compagnies,  il  y  en  entra  deux  cent  cinquante 
hommes. 

Estant  M.  l'Admirai  entré  et  arrive'  dans  Sainct 
Quentin,  ainsi  qu'il  a  estédietcy  dessus,  sitost  que  le 
poinct  du  jour  se  monstra,  s'en  alla  aufauxbourg  d'Isle, 
où  il  trouva  que  noz  gens  avoient  abandonne  le  bou- 
levert  qui  avoit  esté  fait  nouvellement ,  et  s'estoient 
retirez  à  la  vieille  muraille  ;  s'excusans  que  pour  n'y 
avoir  point  de  parapects  audit  boulevert,  et  estre  la 
terre  de  dehors  pour  le  moins  aussi  haute  que  celle  de 
dedans  le  boulevert;  et  d'autre  part,  que  pour  avoir 
esté  gagnées  par  les  Espagnols  certaines  maisons  sur  le 
bord  du  fossé,  qui  estoient  à  cavalier  et  de  mesme 
hauteur,  et  enfin  pour  le  peu  d'hommes  qu'ils  estoient 
à  le  défendre,  avoient  esté  contraincts  à  ce  faire.  Or, 
sur  cela  faut-il  savoir  que  la  première  entreprise  que 
les  ennemis  feirent  sitost  qu'ils  arrivèrent  devant  Sainct 
Quentin  fut  de  gagner  ce  boulevert ,  qui  estoit  com- 
mencé, à  l'entrée  et  défense  de  ce  fauxbourg  et  de  la 
chaussée  d'Jsle,  encor  que  ceux  de  la  ville  avec  ce  peu 
de  gens  qu'ils  estoient,  et  avec  force  canonnades, 
eussent  fait  tout  effort  pour  les  en  débouter.  Ce  neant- 
moins  estans  adonc  les  plus  forts,  en  demeurèrent  les 
maistres,  et  s'y  logèrent  les  seigneurs  Julian  Romerou 
et  Carondelet,  avec  les  vieilles  bandes  espagnoles. 

Pour  suivre  nostre  propos  de  l'ordre  que  M.  F  Ad- 

mirai  esUblit  là  dedans,  s'estant  enquis  quel  nombre 
de  gens  de  guerre  y  estoit,  il  trouva  que  la  compagnie 
de  M.  le  Dauphin  y  estoit  quasi  complette.  Quanta  ia 
compagnie  de  gens  de  pied  du  capitaine  Brueil ,  il  luy 
dit  que  la  fleur  de  ses  hommes  estoit  à  Bohain,  où.  il 
avoit  une  esquadre  de  ses  meilleurs  soldats  harquebu- 
siers  ;  cela  estoit  aisé  à  croire,  car  le  demeurant  estoit 
fort  piètre.  Il  estoit  excusable  pour  une  chose:  eestoit 
qu'il  n'y  avoit  pas  plus  de  huict  ou  dix  jours  qu'il  es- 
toit entre'  en  ceste  place ,  et  estoit  bien  sceu  que  il 
avoit  perdu  beaucoup  de  gens  au  partir  d'Abbeville. 

Voyant  de  quelle  importance  estoit  garder  ce 
fauxbourg,  M.  l'Admirai  prit  l'opinion  de  tous  les 
capitaines  pour  sçavoir  ce  qu'on  pourroit  resouldre 
pour  le  plus  expédient.  Il  fut  conclud  que  sur  le  soir 
on  feroit  faire  une  saillie  pour  mettre  le  feu  dans  les 
maisons  qui  empeschoient  et  portoient  dommage,  et 
qu'ayantosté  les  ennemis  de  là,  Ton  feroit  faire  une 
terrasse  tout  le  long  du  boulevert,  qui  serviroit  de  pa- 
rapect.  Cependant,  pour  ne  perdre  temps,  l'on  feit  be- 
songner  à  deux  flancs  pour  regarder  la  poincte  dudit 
boulevert  :  ce  qui  estoit  facile  en  faisant  ouverture  à 
la  muraille,  tant  qu'il  en  falloit  seulement  pour  l'em- 
bouchure d'une  pièce  d'artillerie.  Et  par  niesme  moyen 
Ton  feit  gratter  et  piocher  terre  à  relever  une  trenchée 
où.  le  rempart  avoit  esté  osté  devant,  lorsque  l'on  es- 
toit d'advis  de  retrencher  ce  fauxbourg,  pour  autant 
qu'en  cest  endroit  l'on  y  pouvoit  faire  brèche  en  moins 
d'uneheure,  et  telle  qu'il  n'y  eust  eu  homme  qui  s'y  fust 
osé  présenter,  pour  estre  le  dehors  beaucoup  plus  haut 
que  le  dedans,  et  le  rempart  du  tout  razé. 

Ces  choses  ainsi  ordonnées,  M.  l'Admirai  s'en  alla 

faire  le  tour  de  toute  la  haute  ville,  pour  considérer 
et  remarquer  les  plus  foibles  endroits  où  premièrement 
fàudroit  besongner,  et  pour  adviser  où  l'on  departiroit 
les  quartiers,  à  ce  que  l'on  commençast  à  y  travailler 
de  bonne  heure  sans  attendre  la  nécessite'.  Cependant 
il  manda  à  ceux  de  la  ville  qu'ils  s'assemblassent  à 
leur  hostel  commun,  où  ils  appelleroient  tous  les  prin- 
cipaux et  plus  notables  de  tous  les  estatspour  enten- 
dre ce  qu'il  auroit  à  leur  dire.  Après  que  M.  l'Admirai 
eut  recognu  et  revisité  tout  le  circuit  et  contour  de  la 
ville ,  et  qu'il  fut  revenu  au  lieu  où  ils  estoient  jà  as- 
semblés, il  leur  meit  en  avant  tous  propos  de  conso- 
lation ,  et  qui  les  pouvoient  asseurer ,  comme  pour 
lors  ils  en  feirent  grande  démonstration ,  qui  toutefois 
ne  leur  dura  guieres.  Et  oultre  cela  ,  il  feit  rédiger  par 
mémoires  ce  à  quoy  luy  sembloit  bon  de  pourvoir,  et 
qui  requeroit  proche  diligence,  entre  autres  de  la  re- 
cherche des  hommes  qu'ils  avoient  en  leur  ville,  portans 
et  ayans  armes,  et  qui  les  pourroient  porter,  et  pa- 
reillement besongner,  tant  hommes  que  femmes;  que 
pour  cest  effect  il  estoit  besoin  g  rechercher  et  ramas- 
ser tous  les  outils,  hottes  et  paniers,  et  le  tout  faire  ap- 
porter en  la  maison  de  la  ville,  afin  que  plus  facile- 
ment on  les  peust  là  trouver,  quand  on  en  auroit  af- 
faire. Et  pource  qu'en  une  si  grande  ville  ne  pouvoit 
estre  autrement-qu'il  n'y  eust  grand  nombre  d'artisans 
et  manœuvres  qui  en  pourroient  livrer  et  forger  grande 
quantité,  que  ils  les  advertissent  d'y  besongner  conti- 
nuellement. Davantage,  s'asseurant  que  là  dedans  y 
avoit  grande  quantité  de  bouches,  et  qu'il  falloit  sça- 
voir  de  quoy  on  les  nourriroit ,  qu'ils  feissent  une  des- 
cription de  tous  les  greniers,  vins  et  bestaii  qu'ils 

avoient  en  leur  ville  ;  que  tout  ce  que  ils  trouveroient 
par  les  maisons,  ils  le  missent  en  garde  es  mains  de 
ceux  mesmes  à  qui  le  bien  appartiendront  et,  afin  qu'il 
ne  s'en  feist  point  de  degast,  il  feroit  faire  une  défense 
à  toute  personne  de  n'y  toucher  sur  la  vie,  attendant 
qu'il  eust  mis  un  ordre  pour  la  distribution  ;  aussi  qu'ils 
luy  sceussent  à  dire  quelle  quantité  d'artillerie,  poul- 
dres  et  boulets  il  y  avoit,  et  quelles  gens  pour  les  manier 
et  pour  en  tirer.  Et  pource  qu'en  faisant  la  ronde  par  la 
ville,  il  avoit  veu  user  grande  munition  sans  propos, 
en  avoit  donné  la  superintendancë  au  capitaine  Lan- 
guetot,  et  soubs  luy  deux  gentils-hommes  de  chacune 
compagnie  de  gendarmes,  qui  estoient  dix  en  tout, 
afin  qu'il  les  peust  départir  par  les  quartiers  pour  Je 
soulager;  qu'à  ceste  cause  ceux  qui  y  demeureroient 
eussent  à  luy  obéir,  et  qu'il  vouloit  sçavoir  tous  les 
soirs  quelle  quantité  de  pouldre  auroit  esté  despendue 
le  jour;  semblablement,  qu'ils  eussent  à  luy  monstrer 
toutes  les  pouldres  qu'ils  avoient,  et  les  lieux  où  ils 
les  retiroient,  pour  sçavoir  si  elles  estoient  en  lieux 
dangereux.  Adjoustant  avec  tout  cela  qu'il  n'avoit 
point  de  cognoissance  qu'en  toute  la  ville  il  y  eust  plus 
de  deux  moulins ,  l'un  à  eauè' ,  et  l'autre  à  vent,  cessans 
lesquels  il  desiroit  sçavoir  quels  moyens  ils  avoient  de 
mouldre  et  recouvrer  farines.  Voilà  les  principaux 
poincts  de  l'ordonnance  que  M.  l'Admirai  proposa  à 
ceux  de  la  ville  de  Sainct-Quentin  pour  le  faict  de  la 
police  et  conservation  de  la  ville  ;  délaissant  encores 
plusieurs  autres  menus  articles,  qu'il  donna  plus  am- 
plement escrits  en  un  mémoire,  concernans  aucunes 
particularitez  qui  seroient  trop  prolixes  à  déduire. 
En  après,  ayant  esgard  au  faict  de  la  fortification 

et  défense  d'icelle,  se  retira  en  son  logis,  où  il  feit 
appeller  tous  les  capitaines,  et  là  leur  déclara  tout 
Tordre  qu'il  avoit  rais  en  tous  les  endroits  et  nécessitez 
ci-dessus  narrées.  Parquoy  ne  luy  sembloit  pour  lors 
chose  plus  requise  que  départir  les  quartiers  et  lieux 
de  la  ville  où  il  vouloit  et  entendoit  que  chacun  fust 
logé  et  se  retirast  advenant  l'affaire,  et  s'employast 
pareillement  à  travailler,  remparer  et  se  fortifier.  En- 
tre autres  propositions ,  d'une  principalement  M.  l'Ad- 
mirai requit  et  somma  tous  les  capitaines  et  soldats, 
qui  estoit  que  là  où  quelqu'un  sçauroit  quelque  chose 
bonne  et  utile  à  exécuter,  qu'on  lui  feist  entendre,  et 
qu'il  l'auroit  fort  agréable,  et  le  recevroit  de  bonne 
part,  d'autant  qu'il  ne  doutoit  point  que  là  dedans 
parmi  les  compagnies  il  n'y  eust  beaucoup  de  gens  de 
bien  qui  se  seroient  trouvez  en  bons  lieux,  où  ils  au- 
roientveu  et  retenu  diverses  ruses  et  inventions  incog- 
nues  à  autres.  A  l'instant  .mesmes,  au  sortir  de  son 
logis,  allèrent  départir  les  quartiers  tout  à  l'entour  de 
la  ville,  et  aussitost  feit  commencer  à  besongner  et 
remuer  terre ,  pour  remparer  es  lieux  où  il  veit  estre 
de  besoing,  et  ordonna  aux  capitaines,  tant  de  cheval 
que  de  pied ,  qu'ils  eussent  à  luy  bailler  un  roolle  du 
nombre  de  leurs  hommes,  tant  pourvoir  ce  qu'il  avoit 
pour  le  combat  que  pour  la  distribution  des  vivres. 

Se  promenant  M.  l'Admirai ,  et  tournoyant  la  ville, 
il  veit  un  grand  nombre  de  jardins  qui  s'estendoient 
jusques  sur  le  bord  des  fossez ,  et  pleins  d'arbres ,  prin- 
cipalement du  costé  de  la  porte  Sainct-Jean,  à  l'om- 
bre desquels  les  ennemis  pouvoient  approcher  à  cou- 
vert jusques  sur  le  bord  desdits  fossez  g  encore  qu'il 
fust  desjà  tard,  il  envoya  quérir  tous  les  charpentiers 

qui  se  peurént  trouver,  et  les  feit  conduire  par  deux 
archers  de  sa  compagnie ,  afin  d'employer  le  reste  de  la 
journée  à  coupper  arbres  pour  faire  fascines,  et  leur 
commanda  qu'ils  continuassent  tous  les  jours  :  ce  qui 
fut  faict  tant  que  l'on  peust,  mais  non  pas  tant  que  ce 
qui  demeura  du  costé  de  la  porte  de  Remicourt  ne 
leur  ayt  apporté  à  la  fin  grand  dommage.  Or,  pource 
qu'il  avoit  esté  conclud  de  faire  une  sortie  pour  brasier 
les  maisons  qui  leur  nuisoient,  et  pour  essayer  de  re- 
gagner le  boulevert  d'Isle,  il  pria  messieurs  de  Jarnac, 
de  Teligny  et  de  Luzarche ,  la  dresser  et  ordonner  ainsi , 
et  jusques  au  lieu  où  il  leur  avoit  monstre. 

Cependant  il  monta  au  clocher  de  la  grande  église, 
pour  recognoistre  l'assiette  du  guet  des  ennemis,  et  voir 
par  où  l'on  ferait  venir  du  secours,  afin  qu'il  le  man- 
dast,  et  par  mesme  moyen  le  monstrast  au  sieur  de 
Vaulpergue  qu'il  y  vouloit  envoyer  exprés,  d'autant 
que  cela  luy  sembloit  le  plus  nécessaire,  et  plus  on 
attendrait  et  plus  seroit  difficile,  à  ce  que  s'il  amen  oit 
gens ,  il  fust  tout  seur  et  informé  de  l'endroit  où  il  les 
feroit  passer  sans  danger.  Pendant  qu'il  estoit  sur  ce 
clocher,  ceste  sortie  se  va  faire;  mais  noz  gens  trouvè- 
rent les  ennemis  si  forts  qu'ils  ne  peurent  exécuter  tout 
ce  qu'ils  vouloient  ;  et  encor  qu'ils  bruslassent  quelques 
maisons,  ce  ne  furent  celles  qui  nuisoient  le  plus;  et 
ainsi  fallut  que  noz  gens  se  retirassent,  estans  pour- 
suivis des  ennemis  de  si  près,  que  quasi  pesle-mesle  ils 
entrèrent  dans  la  ville.  Toutefois  ne  sceurent  ils  si  bien 
faire,  qu'avant  partir  de  là  noz  gens  ne  bruslassent  le 
tapecul  par  où  l'entrée  de  ce  boulevert  leur  estoit  ai- 
sée ;  car  il  ne.restoit  que  une  petite  porte  qu'on  eust 
aisément  rompue  d'un  coup  de  pied  :  et  du  boulevert 

pour  entrer  dans  le  fauxbourg,  il  n'y  avoit  qu'une  mu- 
raille d'environ  sept  ou  huict  pieds  de  haut,  en  laquelle 
y  avoit  encore  deux  grandes  brèches  par  où  l'on  por- 
toit  de  la  terre  sur  une  plate  forme,  qui  n'estoient  bou- 
chées que  de  claies  et  de  quelques  balles  de  laine.  Pai  - 
quoy  toute  la  nuict,  et  en  la  plus  grande  diligence  que 
se  peust  faire,  l'on  y  releva  une  trenchée  afin  d'amuser 
les  ennemis  le  plus  long-temps  qu'on  pourroit,  pource 
que  M.  l' Admirai  vouloit  temporiser  et  attendre  le  plus 
tard  qu'il  luy  seroit  possible  à  rendre  et  abandonner 
ce  fauxbourg,  encore  qu'il  eust  beaucoup  d'opinions 
contraires  et  contre  luy,  entre  lesquelles  il  y  en  avoit 
deux  principales  contre  lesquelles  ne  pouvoit  contes- 
ter :  l'une,  que  parles  marets  l'on  y  pouvoit  entrer  en 
deux  endroits,  et  prendre  noz  gens  par  derrière,  en 
danger  qu'en  les  voulant  retirer  ou  secourir  on  perdist 
la  ville  avec  le  fauxbourg;  l'autre,  qu'il  avoit  si  peu 
d'hommes  qu'il  les  devoit  plustost  conserver  que  ha- 
zarder,  etmesmes  qu'il  avoit  veu  à  ceste  sortie  s'y  estre 
perdus  ou  fort  blessez  quinze  ou  seize  des  meilleurs 
soldats  qu'il  eust,  du  nombre  desquels  estoit  le  capi- 
taine Sainct-André.  Enfin ,  pour  ne  demeurer  opinias- 
tre  en  chose  desraisonnable,  et  contre  l'advis  de  tous 
les  capitaines,  M.  l'Admirai  dit  que  quand  il  verroit 
plus  évidente  occasion  il  se  retireroit ,  mais  que  ce- 
pendant aussi  il  falloit  faire  bonne  mine  comme  si  on 
avoit  délibéré  de  le  défendre,  et  ne  laisser  pourtant  à  y 
tenir  la  main  avecqnes  bonne  garde,  surtout  par  les 
endroits  où  les  ennemis  pouvoient  arriver  par  les  ma- 
rets, afin  de  n'estre  point  surpris,  et  que  sur  la  vie  cela 
ne  fust  décelé  ny  descouvert. 

Le  second  jour  que  M.  l'Admirai  fut  entré  dans 

Sainct  Quentin,  il  dit  et  remonstra  en  conseil  aux 
capitaines,  que  combien  que  les  ennemis  eussent  eu 
cognoissance  de  quelque  secours  qui  y  estoit  entre',  si 
estoit-il  bien  malaisé  qu  ils  fussent  certains  du  nombre, 
et  pourtant  qu'il  avoit  envie  de  faire  sortir  quarante  ou 
cinquante  chevaux  pour  battre  et  descouvrir  l'advenue 
de  leurs  logis  qui  estoient  un  peu  plus  avant  que  le  vil- 
lage de  Raincourt,  et  assez  escartez  des  autres,  et  que, 
selon  qu'ils  se  gouverneroient,  il  adviseroit  à  dresser 
quelque  entreprise  ;  et  pource  qu'ils  avoient  desjà  eu 
cognoissance  de  la  compagnie  de  M.  le  Dauphin,  il 
pria  M.  de  Teligny  donner  ceste  charge  à  quelque  sage 
homme  d'armes  de  sa  compagnie ,  qui  surtout  se  don- 
nast  garde  de  s'attaquer  ny  s'amuser  à  combattre  ; 
que  la  sortie  qu'il  faisoit  faire  pour  lors  n'estoit  que 
pour  entreprendre  en  après  quelque  autre  chose  meil- 
leure. Il  le  pria  de  s'en  reposer  sur  luy,  et  qu'il  y 
commettroit  personnage  si  suffisant,  et  auquel  il  re- 
corderoit  si  bien  la  leçon  qu'il  n'en  adviendroit  au- 
cune faute. 

Or  adonc  M.  l'Admirai  se  trouvoit  si  mal^d'une  dou- 
leur de  teste,  que  il  fut  contraint  se  mettre  sur  un  lict 
au  logis  de  M.  de  Jarnac ,  où  il  estoit  lors  ;  et  cepen- 
dant M.  de  Teligny  s'en  alla  faire  monter  ses  gens  à 
cheval,  et  les  enseigner  de  tout  leur  faict.  Mais  avant 
que  partir  M.  l'Admirai  lui  répliqua  une  douzaine  de 
fais  qu'il  ne  vouloit  point  que  ce  fust  luy  qui  sortist, 
ce  que  ledit  seigneur  de  Teligny  luy  asseura ,  lequel , 
au  partir  de  là,  feit  une  fort  prompte  diligence  à  faire 
sortir  ses  hommes.  Car  M.  l'Admirai  ne  fut  point  de- 
mie-heure à  se  reposer,  qu'il  se  leva  pour  aller  veoir 
comme  tout  s'est  oit  porté  à  ceste  sortie,  et  trouva  mes- 

sieurs  de  Jarnac  et  de  Luzarche  qui  retournoient  de 
la  porte  par  où  elle  avoit  este'  faite ,  et  luy  comptèrent 
le  grand  desordre  qu'il  y  avoit  eu  ;  disans  que  les  pre- 
miers coureurs  avoient  très-mal  exécuté  ce  qui  leur 
avoit  este'  enchargé,  et  que  M.  de  Teligny  cela  voyant, 
et  voulant  reparer  la  faulte,  encores  qu'il  ne  fust  point 
arme',  sur  un  fort  mauvais  courtault  y  estoit  voulu  al- 
ler pour  les  faire  retirer,  laissant  un  sien  gentilhomme 
avec  cinquante  ou  soixante  chevaux  auprès  du  moulin 
qui  est  hors  la  porte  Sainct  Jean  ;  que  quand  il  fut  ar- 
rivé où  estoientles  coureurs,  les  ennemis  leur  avoient 
fait  une  cargue  où  il  avoit  esté  enveloppé  et  porté  par 
terre  ;  que  l'on  ne  sçavoit  s'il  estoit  mort  ou  vif,  sinon 
qu'aucuns  disoient  qu'il  n'estoit  encor  mort,  selon 
qu'ils  l'av  oient  peu  appercevoir,  bien  que  les  ennemis 
l'eussent  despouillé;  qu'il  estoit  demeuré  sur  la  place 
près  du  moulin. 

M.  l'Admirai ,  voyant  qu'il  estoit  si  près  des  mu- 
railles, dit  qu'il  le  vouloit  avoir  vif  ou  mort,  et  com- 
manda aux  autres  chefs  de  la  compagnie  de  M.  leDaul- 
phin  monter  à  cheval,  comme  il  fit  aussi  aux  autres 
qui  se  trouvèrent  près  de  luy.  En  s'acheminant  vers  la 
porte,  se  présenta  un  soldat  à  pied  qui  luy  dist,  s'il 
lui  plaisoit,  qu'il  essayeroit  de  l'aller  quérir.  Il  luy 
promit  un  bon  présent  s'il  le  pouvoit  rapporter  ;  ce  qu'il 
fit  fort  bien,   et  le  rapporta  avec  ses   compagnons. 
Quand  ce  bon  chevalier,  ainsi  blessé  qu'il  estoit,  vit 
M.  l'Admirai;,  de  première  parole  il  le  pria  luy  par- 
donner, sçachant  bien  qu'il  l'avoit  offensé,  et  luy  réi- 
téra ce  mesrae  langage  par  cinq  ou  six  fois  :  lequel  luy 
respondit  qu'il  n'estoit  plus  temps  demander  pardon 
aux  hommes ,  mais  bien  à  Dieu ,  car  il  estoit  si  navré 

et  entamé  sur  plusieurs  parties  de  sa  personne,  qu'on 
n'attendoit  plus  que  luyveoir  rendre  l'esprit  :  ce  neant- 
moins  survesquit  encor  une  heure  et  demie  après  avoir 
este'  rapporté ,  et  ne  fut  petite  perte  de  ce  gentilhomme, 
estant  hardy,  bien  advisé,  et  s'employant  volontiers 
pour  son  devoir  et  le  service  du  Roy,  comme  depuis 
est  apparu  en  ceste  compagnie  que  le  principal  chef  es- 
toit  mort.  Ce  que  en  cest  accident  fut  depuis  trouvé  le 
plus  mauvais  ,  et ,  selon  que  beaucoup  de  gens  de  bien 
l'ont  témoigné,  estoit  que  ,  quand  il  fut  blessé,  les  en- 
nemis n'estoient  point  plus  de  dix-huict  ou  vingt  à  la 
cargue  qu'ils  firent  ;  les  nostres  estoient  bien  autant  de 
coureurs,  et  celuy  que  Teligny  y  laissa  n'estoit  point 
à  cent  pas  du  lieu  où  il  fut  porté  par  terre  ;  et  nonobs- 
tant il  fut  massacré  et  despouillé,  sans  aucunement 
estre  secouru  de  nul  des  siens.  Cestuy  allègue  pour 
son  excuse  qu'il  avoit  exprès  commandement  de  M.  de 
Teligny  ne  partir  de  ce  lieu  où  il  estoit ,  que  luy  mesme 
ne  le  vint  quérir  ;  aussi  qu'il  ne  pouvoit  avoir  cognois- 
sance  de  ce  que  les  coureurs  faisoient  à  cause  d'un  pe- 
tit hault  qui  estoit  au  devant  de  luy. 

Après  cela  il  se  passa  deux  ou  trois  jours  que  les  en- 
nemis ne  se  remuoient  point  fort  et  ne  faisoient  gran- 
des choses;  seulement  qu'ils  pressoient et  s'approchoient 
le  plus  qu'ils  pouvoient  du  costé  dufaulxbourg  d'Isle , 
et  creusèrent  quelques  tranchées  au  lieu  des  maisons 
qu'ils  souloient  tenir,  où  le  feu  avoit  esté  mis  avec  cer- 
tains artifices,  par  l'invention  d'un  Escossois  de  la 
compagnie  du  comte  d'Arran.  Cependant  neantmoins 
ne  se  perdoit  temps  dans  la  ville ,  car  l'on  y  besongnoit 
à  la  plus  grande  diligence  que  l'on  pouvoit  en  tous  les 
endroits  qu'il  avoit  esté  advisé  ;  et  dehors  la  ville  l'on 

coupoit  les  arbres  autant  que  la  commodité  le  pouvoit 
permettre.  Et  de  la  part  de  M.  l'Admirai ,  il  sollicitoit 
ceux  de  la  ville  à  toutes  heures  pour  sçavoir  quelle 
quantité  de  vivres  ils  trouvoient  là  dedans,  et  pour  luy 
satisfaire  sur  les  articles  qu'il  leur  avoit  donné  par 
mémoires.  Enfin  ils  luy  baillèrent  un  estât  des  vivres, 
qui  luy  sembla  bien  petit;  car,  à  en  despendre  assez 
estroitement ,  à  peine  en  pouvoient  avoir  pour  trois 
sepmaines  :  et  pource  qu'il  se  douta  qu'en  ceste  re- 
cherche il  y  avoit  eu  de  la  fraude  et  de  l'excuse,  il 
donna  charge  à  un  homme  d'armes  de  sa  compagnie  la 
reprendre  et  recommencer  de  nouveau,  et  n'exempter 
pas  une  seule  maison ,  et  qu'il  print  encore  deux  ou 
trois  autres  de  sa  compagnie  avec  luy,  de  sa  cognois- 
sance  des  plus  suffisans  pour  ceste  charge,   afin   d'y 
estre  soulagé;  d'autant  que,  oultre  ceste  commission  , 
il  lui  estoit  enjoint  faire  tuer  et  saller  le  bestail  qui 
estoit  là  dedans  en  fort  gros  nombre,  avec  si  peu  de 
moyens  de  le  pouvoir  nourrir ,  qu'il  fut  force  le  dépar- 
tir par  les  compagnies  tant  de  cheval  que  de  pied ,  pour 
certains  jours  qui  leur  furent  limitez.  Aussi  avoit  il  en 
charge  de  faire  départir  le  pain  et  le  vin  :  en  quoy  il 
s'acquitta  si  bien,  qu'au  lieu  que  ceux  de  la  ville  n'a- 
voient  donné  cognoissance  à  M.  l'Admirai  de  vivres  que 
pour  trois  sepmaines ,  il  en  fut  trouvé  pour  plus  de  trois 
mois  ;  et  si  se  descouvroit  tous  les  jours  quelque  chose 
de  nouveau. 

Pour  revenir  maintenant  à  ce  que  faisoient  les  enne- 
mis, après  qu'ils  eurent  parachevé  ceste  tranchée  (dont 
dessus  est  parlé)  du  costé  du  bourg  d'isle,  une  nuit 
ils  approchèrent  leurs  pièces  pour  tirer  en  batterie.  Et 
ainsi  que  M.  l'Admirai  retournoit  de  faire  la  ronde  à 
3a.  3 

l'entour  de  la  haute  ville,  ceux  qui  estoient  en  garde 
au  bourg  luy  mandèrent  que  les  ennemis  estoient  dans 
les  fossez  dudit  bourg,  qui  sappoient,  où  il  alla  incon- 
tinent ;  et,  après  avoir  longuement  escouté,  entendit  ai- 
sément qu'ils  ne  sappoient  point  dans  le  fossé ,  ains  que 
c'estoient pièces  qu'ils  approchoient.  Pourtant,  suivant 
ce  qu'avoit  esté  résolu  par  l'advis  de  tous  les  capitai- 
nes, il  commença  à  faire  retirer  quelques  pièces  d'ar- 
tillerie qui  estoient  là,  et  grande  quantité  de  boulets 
de  plusieurs  calibres,  pouldres  à  canon,  balles  de 
laine,  picques,  outils  à  pionniers,  et  plusieurs  autres 
choses;  en  sorte  que  les  ennemis  ne  se  pourroient  van- 
ter y  avoir  trouvé  aucunes  utensilles  dont  ils  se  soient 
peu  aider.  Et  quant  aux  maisons,  estans  vuides  de  tous 
meubles,  on  les  avoit  fait  si  bien  appareiller,  que, 
soudainement  que  le  feu  y  seroit  mis,  ne  fauldroient 
aussi  tost  à  s'enflammer  et  embraser. 

Il  n'estoit  pas  demie  heure  de  jour  que  la  première 
voilée  de  canons  fut  tirée,  lorsque  M.  l'Admirai  com- 
mença à  appeler  les  capitaines  qui  y  estoient  en  garde, 
et  leur  dist  qu'ils  retirassent  leurs  gens  le  plus  couver- 
tement  et  celément  qu'ils  pourroient,  afin  que,  pour 
attendre  plus  tard,  ce  peu  d'hommes  qui  estoient  là 
n'entrassent  en  effroy,  et  que  par  ce  moyen  n'y  sur- 
vint quelque  désordre  et  confusion,  enchargeant  au 
surplus  qu'on  ne  fist  faulte  à  mettre  le  feu  partout;  ce 
qui  fut  fort  bien  exécuté  diligemment ,  réservé  en  l'ab- 
baye d'Isle  où  le  feu  ne  peut  prendre,  encor  qu'on 
eust  mis  grand'peine  à  l'estançonner  et  amorcer  en 
tous  les  endroits  plus  subtils  et  secz  et  prompts  à 
s'allumer. 

Après  avoir  retiré  tous  les  gens  de  guerre  et  tout  ce 

qui  estoit  dans  ce  faulxbourg  en  la  haulte  ville,  on 
commença  à  remparer  la  porte  par  où  on  y  entroit  de 
la  haulte  ville,  pource  que  cest  endroit  se  trouvoit 
fort  foible  et  mauvais.  Et  environ  une  demie  heure 
après  que  l'on  commença  à  y  besongner ,  un  homme 
de  la  ville  alla  dire  à  M.  l'Admirai  qu'il  seroit  bon  os- 
ter  quelques  pouldres  à  canon  qui  estoient  dans  deux 
tours  joignantes  ceste  porte  ,  dont  il  n'avoit  esté  parlé 
aucunement ,  non  pas  seulement  au  capitaine  Lanque- 
tot  à  qui  il  avoit  donné  la  charge  de  les  visiter,  et  sur 
toute  l'artillerie  et  telles  munitions.  Soudainement,  à 
tel  advertissement ,  M.  l'Admirai  fit  lever  les  serrures 
des  portes ,  pource  que  les  clefs  ne  se  trouvoient  point  ; 
où  fut  trouvé  que  les  caques  où  estoient  ces  pouldres, 
si  tost  qu'on  les  touchoit,  tomboient  en  pièces,  tant 
estoient  pourris,  de  façon  qu'on  ne  les  pouvoit  ainsi 
transporter,  et  fallut  avoir  des  linceuls  pour  les  ensa- 
cher et  mettre ,  à  les  oster  hors  de  là. 

Voyant  M.  l'Admirai  que  sa  présence  estoit  plus  re- 
quise ailleurs ,  et  que  ses  gentilshommes  qu'il  y  laisse- 
roit  pourroient  faire  continuer  ce  que  jà  avoit  com- 
mencé, après  y  en  avoir  ordonné  trois  ou  quatre,  il 
s'en  alla  faire  la  ronde  à  l'entour  de  la  ville ,  à  fin  que 
les  habitans  ne  fussent  estonnez  pour  avoir  esté  ce 
faulxbourg  quitté  et  abandonné.  Comme  il  eut  quasi 
achevé  tout  ce  tour,  ainsi  qu'il  estoit  près  de  la  plate- 
forme de  la  tour  à  l'eau,  il  veit  le  feu  qui  se  prenoit 
aux  pouldres  estans  en  ceste  porte;  où  il  courut  le  plus- 
tost  et  vistement  que  ses  jambes  le  peurent  porter ,  et 
trouva  que  desjà  la  violence  de  ceste  diabolique  mix- 
tion, et  comme  une  fouldre,  avoit  ouvert  une  si  large 
brèche ,  qu'il  y  pouvoit  entrer  vingt  ou  vingt-cinq  hom- 

3. 

mes  de  front.  A  cest  improuveu  et  nouveau  accident, 
il  rallia  promptement  ce  qu'il  peut  de  gens  auprès  de 
luy  pour  la  défense  de  ceste  brèche,  à  cause  que  les 
ennemis  avoient  desja  gaigné  ce  faulxbourg,  et  leur 
eust  esté  des  ceste  heure  là  aisé  d'en  faire  autant  de  la 
ville,  si  l'esclair  du  feu  et  la  fumée  des  maisons  qui 
brusloient ,  ne  leur  en  eussent  osté  la  veue  et  cognois- 
sance;  car  M.  l'Admirai  fut  une  bonne  demie  heure  et 
plus ,  qu'il  n'avoit  que  sept  hommes  avec  luy  pour  dé- 
fendre ceste  brèche  s'il  y  fust  survenu  affaire.  Il  n'y  a 
nulle  occasion  d'en  imputer  le  tort  aux  gens  de  guerre, 
pour  autant  qu'eux  ayans  veu  la  porte  fermée  et  rem- 
parée,  chacun  d'eux  se  retira  en  son  logis  pour  re- 
paistre  et  se  rafreschir,  et  l'inconvénient  qui  survint 
estoit  trop  inespéré.  Les  uns  pensoient  que  ce  fussent 
les  bluettes  des  maisons  qui  brusloient  -,  les  autres  di- 
soient le  feu  s'y  estre  mis  d'une  pièce  d'artillerie  qui 
tira  au  dessus  de  la  porte  ;  ainsi  chacun  trouvoit  le  cas 
fort  estrange.  Il  s'y  perdit  trente  cinq  ou  quarante 
personnes ,  entre  autres  cinq  gentilshommes  de  ceux  de 
M.  l'Admirai,  fort  gens  de  bien  et  de  service,  qu'il  y 
avoit  délaissez  pour  diligenter  les  ouvrages  attendant 
qu'il  fust  de  retour.  Mais  aussi  tost  que  le  bruit  fut  en- 
tendu de  cest  infortune ,  à  la  vérité  chacun  y  accourut 
à  toute  haste  \  tellement  qu'en  moins  de  rien  la  brèche 
fut  bien  bordée,  et  y  fut  employée  telle  promptitude 
à  la  reparer  par  hault  et  par  bas ,  qu'elle  se  trouva 
aussi  forte  qu'auparavant. 

Le  jour  mesme  que  ce  faulxbourg  fut  abandonné  , 
les  ennemis  continuèrent  à  s'approcher  encor  de  plus 
près  de  la  haulte  ville:  lesquels  donnèrent  aussi  occa- 
sion à  chacun  de  se  parforcer  et  esvertuer  davantage  à 

rendre  les  ouvrages  en  perfection ,  fust  à  rehausser  les 
rem  pars  et  terreplains,  fust  à  applanir  et  à  niveler  les 
platesformes  ;  et  n'y  avoit  adonc  jusques  aux  moindres , 
tant  des  gens  de  guerre  que  de  la  ville ,  qui  ne  des- 
ployassent les  bras,  et  qui  volontairement  ne  courbas- 
tent  les  eschines  pour  porter  la  hotte  et  les  fascines  et 
la  terre  aux  réparations. 

De  toutes  ces  choses ,  et  généralement  de  tout  ce  qui 
se  passoit  dans  la  ville,  M.  l'Admirai  advertissoit,  au 
plustost  qu'il  en  avoit  le  moyen ,  M.  le  connestable ,  à 
fin  qu'il  en  fust  hors  de  peine ,  et  peust  adviser  de  tous 
remèdes  nécessaires.    Pareillement,    pour   maintenir 
tousjours  ceux  de  la  ville  en  bonne  volonté  et  asseu- 
rance,  et  les  gratifier,  il  alloit  ordinairement  en  leur 
hostel  commun,   où  faisoit  assembler  les  principaux, 
et  là  resolvoit  les  choses  qu'il  vouloit  bien  qu'ils  sceus- 
sent  :  entre  tous  lesquels  citoyens  et  habitans  M.  l'Ad- 
mirai s'est  grandement  contenté,  et  a  loué  et  eu  en  sin- 
gulière recommandation  le  maieur  delà  ville,  nommé 
le  sire  Gibercourt ,  et  l'a  trouvé  fort  affectionné  servi- 
teur du  Roy,  tant  au  service  de  Sa  Majesté  que  pour 
la  conservation  de  la  ville  ;  mais  il  n'y  en  avoit  point 
d'autre  qui  le  secondast.  Les  ennemis  adonc  furent  un 
jour  ou  deux  qu'ils  ne  leur  donnoient  grands  empes- 
chemens.  Et  cependant,  puisque  j'ai  fait  assez  ample 
narration  des  principaux  poincts  de  ce  siège ,  et  des 
exploits  et  bon  ordre  que  M.  l'Admirai  avoit  mis  au 
dedans  de  la  ville  ,  je  diray  maintenant  quelque  chose 
du  dehors ,  de  la  solicitude  de  M.  le  connestable  à  y 
faire  entrer  secours,  mesmement  de  gens  de  pied,  la 
jugeant  assez  suffisamment  garnie  de  cavallerie.  Donc- 
ques  est  il  à  sçavoir  qu'estant  nostre  armée  arrivée  à 

La  Fere,  Ton  avoitfait  partir  M.  le  mareschal  de  Sainct 
André  avec  trois  ou  quatre  cens  hommes  d'armes ,  et 
le  prince  de  Condé  avec  une  partie  de  la  cavallerie 
légère,  de  laquelle  il  estoit  lors  gênerai,  et  M.  Dan- 
delot  avec  huict  ou  dix  enseignes  de  fanterie  françoise, 
pour  s'en  aller  à  Han  ,  tant  pour  tenir  l'ennemy  en 
doute,  et  luy  retrancher  le  moyen  de  s'eslargir  et  rc- 
cognoistrele  pays,  que  pour  recouvrer  tousjours  occa- 
sions plus  prochaines  d'entreprendre  sur  luy,  et  finale- 
ment essayer  de  tous  endroits  à  mettre  gens  dans  Sainct 
Quentin.  Sur  cela  ayant  le  sieur  de  Vaulpergue  fait  en- 
tendre à  M.  le  connestable  les  endroits  que  M.  l'Admirai 
luy  avoit  monstre  du  grand  clocher  de  la  ville,  comme 
j'ai  dit  cy  dessus, par  où  il  pourroit conduire  le  secours 
qu'il  guideroit,  fut  advisé  que  n'estant  le  costé  devers 
Han  fort  pressé  et  couvert  des  ennemis,  à  cause  que  ce 
quartier  avoit  esté  réservé  pour  les  Anglois ,  M.  Dan- 
delot,  avec  deux  mille  hommes  de  pied,  pourroit  par 
ceste  advenue  plus  seulement  de  nuict  se  jetter  et  en- 
trer dans  la  ville,  pendant  que  nostre  gendarmerie  et 
cavallerie  de  toutes  parts  tiendroit  les  camps  des  en- 
nemis en  allarmes.  Laquelle  entreprise  eust  succédé 
heureusement ,  si  elle  n'eust  esté  descouverte ,  comme 
l'on  a  sceu,  par  quelques  chevaux  légers  anglois  des 
nostres,  qui  avoient  été  pris  des  ennemis,  lesquels, 
pour  se  sauver  d'estre  penduz ,  promirent  donner  tel 
advertissement  qu'il  seroit  cause  de  leur  faire  en  biïef 
recouvrer  la  ville  de  Sainct  Quentin,  et  sur  cela  leur  de- 
clairerent  tout  le  faict.  Parquoy  es  lieux  où  ilssceurent 
que  noz  gens  dévoient  passer,  firent  fossoyer  force  tra- 
verseset  tranchées,  qu'ils  remplirent  de  leurs  meilleurs 
harquebusiers,  et,  sans  faire  aucun  bruit,  ny  se  descou- 

vnr, attendirent  noz gens  de  siprès, qu'ils  les  pouvoient 
tirer  en  butte.  En  faisant  ainsi  tomber  et  mourir  une 
partie  des  premiers,  le  reste  fut  rompu  et  tourné  en 
routte  :  les  uns  se  sauvèrent  avec  M.  Dandelot ,  et  les 
autres  furent  tuez  ou  prisonniers.  Sur  ce  propos  je  ne 
veux  oubliera  dire  ce  que  M.  l'Admirai mesme  a  escrit 
au  discours  de  ce  siège,  que  ledit  sieur  de  Vaulpergue 
ne  retint  et  n'imprima  pas  bien  en  sa  mémoire  les  adres- 
ses et  accès  qui  luy  avoient  esté  monstrez  et  enseignez: 
car,  au  lieu  qu'il  donna  à  la  teste  d'un  corps  de  garde  de 
gens  de  pied,  et  en  lieu  fort  désavantageux  pour  ceux 
qui  vouloient  entrer,  il  eust  passé  entre  deux  corps  de 
garde,  l'un  de  gens  de  pied,  et  l'autre  de  cheval,  où 
ils  n'eussent  trouvé  que  sentinelles  ;  et  avant  que  les 
corps  de  garde  eussent  pensé  à  ce  qu'ils  avoient  à  faire, 
ceux  qui  eussent  voulu  entrer  pouvoient  gaigner  une 
colline  le  long  des  vignes,  par  où  le  capitaine  Saincfc 
André  estoit  en  plein  jour  entré,  comme  ils  pouvoient 
faire  en  despit  de  tout  le  monde,  d'autant  qu'estant  la 
nuict  obscure,  il  eust  esté  malaisé  qu'un  corps  de 
garde  se  fust  desplacé  pour  les  venir  chercher,  pour  le 
moins  qu'ils  n'eussent  esté  en  lieu  de  sûreté,  pource 
que  c'estoit  fort  près  de  la  ville.  Avant  aussi  que  passer 
plus  oultre,  je  ne  veux  faillir  à  declairer  que  ce  secours 
d'Anglois,  que  la  royne  Marie  envoya  au  roy  Philip  - 
pes  son  mary,  et  qui  arriva  en  ces  jours  au  siège  de 
Sainct  Quentin,  estoit  estimé  au  nombre  de  neuf  à  dix 
mille  hommes  de  pied,  et  quinze  cens  ou  deux  mille 
chevaux,  soubs  la  charge  des  milords  Pambrotz  (0, 
Clinthon  et  Grey ,  lesquels  passans  près  d'Ardres  fi- 
rent quelque  semblant  de  s'y  vouloir  attacquer;  mais 

C1)  Pambrotz  :  Pembrock. 

M.    cîe  Sansac,  qui    estoit    dedans,   estant   la    place 
bien  pourveuë  et  garnie,  leur  fit  assez  cognoistre  et 
veoir  qu'il  ne  les  craignoit  pas,  et  ainsi  se  rendirentau 
lieu  où  ils  estoient  attenduz.  Or,  pour  maintenant  re- 
tourner à  la  suitte  du  siège  deSainct  Quentin,  ayant  le 
secours  qu'amenoit  M.  Dandelot  failly  à  y  entrer,  ceux 
de  la  ville  commencèrent  à  s'estonner.  Mais  M.  l'Ad- 
mirai fît  tant  pour  ceste  fois,  qu'il  les  remit,  leur  re- 
monstrant  qu'il  n'estoit  point  là  venu  pour  se  perdre  , 
et  qu'il  avoit  amené  tant  de  gens  de  bien,  que,  quand 
il  n'y  en  entreroit  point  d'autres,  ils  estoient  sufïisans 
pour  se  défendre  contre  toute  la  puissance  des  enne- 
mis ;  mais  qu'il  les  asseuroit  davantage  que  M.  le  con- 
nestable  tenteroit  tous  moyens  du  monde  pour  les  se- 
courir. M.  l'Admirai  fut  lors  adverti  qu'entre  ceux  qui 
s'estoient  retirez  dans  ceste  ville  de  Fallarme  qu'avoient 
donné  les  ennemis  marchans  en  pais,  il  y  avoit  plu- 
sieurs bons  hommes  de  la  frontière  qui  avoient  ac- 
coustumé  de  faire  la  guerre  en  des  petits  forts  où  ils 
se  tenoient  ;  parquoy,  pour  se  servir  de  tout  ce  qu'il 
pouvoit ,  il  donna  charge   à  deux  gentilshommes  du 
pais,  l'un   nommé  Colincourt,    et   l'autre  Avernal , 
d'arborer    chacun  une  enseigne,  et,  comme  ceux  qui 
les  cognoissoient  mieux  qu'autres,  ils  eussent  à  retirer 
soubs  eux  la  plus   grande  quantité  et  les  meilleurs 
hommes  qu'ils  pourroient,  et  les  mieux  armez;  qu'a- 
près les  avoir  enrôliez  ils  les  fissent  assembler  en  la 
grande  place,  auquel  lieu  lui-mesme  iroit  faire  leurs 
monstres,  et  leur  feroit  bailler  à  chacun  un  escu  :  ce 
qu'ils  firent  fort  promptement,  et  ce  mesme  jour  lui 
monstrerent  tous  deux  deux  cent  vingt  hommes  assez 
bien  armez  et  en  bon  équipage  pour  le  lieu;  lesquels 

il  fit  payer  comme  il  avoit  promis,  et  puis  loger  en 
un  quartier  comme  les  autres  compagnies. 

Ainsi  que  M.  l'Admirai  discouroit  et  se  promenoit 
par  la  ville  pour  tousjours  considérer  et  entendre  les 
affaires  où  il  falloit  remédier,  il  advisa  plusieurs  pau- 
vres personnes  qui  s'y  estoient  sauvez  et  retirez  des 
villages  ;  lesquels,  pour  quelque  commandement  qu'on 
leur  fist,  ne  vouloient  travailler  ny  s'employer  aux  for- 
tifications. Pourtant  fit  publier  une  ordonnance  que 
toutes  personnes  qui  s'y  seroient  retirez  des  villages, 
eussent  à  aller  besongner  aux  remparts,  sur  peine  d'es- 
tre  fouettez  par  les  carrefours  pour  la  première  fois 
qu'on  les  trouveroit  de'faillans,  et,  pour  la  seconde, 
d'estre  penduz  et  estranglez;  sinon,  qu'une  heure  de- 
vant la  nuict  ils  se  tinssent  près  de  la  porte  de  Han , 
qu'on  leur  feroit  ouvrir  pour  les  mettre  dehors.  Il  en 
sortit  de  sept  à  huict  cens  ou  environ.  Ce  fut  autant 
de  descharge,  d'autant  qu'il  falloit  les  nourrir  ou  les 
laisser  mourir  de  faim  ;  qui  eust  peu  apporter  une  peste 
et  infection  d'air  avec  plusieurs  autres  maladies  con- 
tagieuses. Il  fut  pareillement  de  besoing  que  de  rechef 
il  donnast  ordre  à  repartir  et  égaler  les  quartiers  de  la 
ville,  où  il  y  avoit  grande  confusion;  car,  encor  qu'il 
y  eust  seize  hommes  de  la  ville  déléguez  pour  ceste 
charge,  ils  y  faisoient  si  mal  leur  devoir,  que  c'estoit 
temps  perdu  de  leur  en  commander  quelque  chose. 
A  ceste  cause  il  renchargea  à  seize  gentilshommes  de 
ceux  qui  estoient  residens  ordinairement  en  la  ville, 
de  retenir  cest  esgardsur  les  quartiers,  tant  de  leurs 
hommes  que  des  armes  qu'ils  avoient  en  leurs  logis. 
Quand  M.  l'Admirai  veit  que  le  premier  secours 
n'estoit  pas  entré,  la  chose  où  il  prenoit  plus  garde 

tous  les  soirs  et  matins,  estoit  à  l'assiette  des  guetz 
qu'ordonnoient  et  asseoient  les  ennemis,  pour  veoir 
s'il  y  auroit  moyen  d'y  en  faire  entier  d'autres,  et 
pour  en  advertir  M.  le  connestable.  Et  après  avoir 
d'un  bout  à  autre  tout  considéré,  il  luy  sembla  fai- 
sable et  possible,  comme  aussi  le  jugeoient  tous  ceux 
à  qui  il  en  communiquoit,  principalement  pour  n'a- 
voir pas  encore  lesdits  ennemis  saisi  et  pris  le  logis  qui 
plus  pouvoit  incommoder  et  reserrer  les  assiégez  en 
ce  faict.  Pour  ceste  cause  il  depescha  trois  archers  de 
sa  compagnie,  qui  estoient  de  ce  païs,  et  leur  fit  bien 
au  long  entendre  sa  conception,  leur  monstrant  trois 
endroits  par  l'un  desquels  ils  ne  pouvoient  faillir  d'en- 
trer à  trois  signais  qu'il  leur  fit  voir,  afin  que  par  iceux 
ils  peussent  cognoistre  le  plus  aise',  et  l'endroit  où  ils 
pourroient  plus  seurement  venir.  Cela  faisoit-il  à  rai- 
son que  les  ennemis  pouvoient  changer  de  logis,  ou 
asseoir  un  nouveau  guet  :  dequoy  il  ne  pourrait  si 
promptement  advertir  ceux  qui  viendraient. 

Le  premier  soir  que  ces  trois  archers  cuiderent  sor- 
tir, ils  ne  penrent  pour  avoir  esté  descouverts  des  en- 
nemis; mais  le  lendemain  les  ennemis  deslogerent,  et 
se  vindrent  mettre  et  camper  es  lieux  que  l'on  crai- 
gnoit  le  plus,  dont  lesdits  archers  peurent  avoir  co- 
gnoissance.  Ce  nonobstant,  ils  furent  si  hardis  et  as- 
seurés ,  que  ils  passèrent  et  traversèrent  une  partie  de 
l'armée  qui  marchoit.  Toutefois  M.  l'Admirai  ne  se 
voulant  du  tout  fier  à  cela,  par  un  autre  moyen  à 
l'instant  mesme  advertit  M.  le  connestable  qu'il  ne  le 
pouvoit  plus  secourir  par  les  endroits  qu'il  lui  avoit 
mandé  par  ses  archers.  Dès  ceste  heure  là  les  ennemis 
commencèrent  leurs  tranchées,  et  approcher  de  plus 

près  la  ville  du  costé  de  la  porte  de  Remicourt  :  ce  qui 
leur  estoit  facile  à  cause  de  la  grande  quantité'  de  hayes 
et  arbres  qu'il  y  avoit  jusquessurle  bord  des  fossez,  où 
Ton  n'avoit  pu  faire  besongner  pource  que  les  ouvriers 
avoient  esté  employez  en  autres  endroits  plus  douteux 
et  à  craindre  que  celuy  là  des  le  commencement. 

M.  l'Admirai  apperceut  que  les  pionniers  jettoient 
grande  quantité'  de  terre  en  un  mesme  lieu  ;  et  pource 
qu'il  estoit  aisé  à  juger  que  c'estoit  plustost  une  mine 
qu'une  tranchée,  pour  en  avoir  meilleure  cognoissance 
il  monta  au  grand  clocher,  et  y  mena  avecques  luy 
Lanfort,  anglois,  lequel  aussi  estoit  mineur,  qui  fut 
bien  d'opinion  que  c'estoit  l'ouverture  d'une  mine.  Mais 
comme ,  de  bonne  fortune ,  il  y  avoit  desjà  deux  ou  trois 
jours  qu'il  avoit  commencé  de  contreminer  en  lieu  si 
à  propos,  qu'après  avoir  tout  bien  veu  et  considéré 
il  luy  dist  qu'il  ne  se  donnast  peine  de  ce  qu'ils  fai- 
soient ,  qu'il  gaigneroit  le  devant,  et  pourtant  qu'il 
pourveust  au  reste. 

Cependant  les  ennemis  travailloient  fort  à  remuer 
terre  en  leurs  tranchées,  et  commencèrent  de  fort  près 
approcher  les  fossez  ;  à  quoy  M.  l'Admirai  ne  pouvoit 
remédier,  car  il  n'aVoit  pas  cinquante  harquebusiersdont 
il  peust  faire  estât ,  n'estant  encore  entré  dans  la  ville 
que  ce  qu'a  esté  dit  cy-devant  des  compagnies  des  ca- 
pitaines Sainct  André  et  Rambouillet;  de  arquebuses 
à  croc,  quand  il  entra  dans  la  ville,  il  n'en  trouva  que 
vingt  et  une,  que  bonnes  que  mauvaises;  sur  cela  Ton 
peult  juger  combien  il  en  pouvoit  mettre  ensemble.  Il 
n'y  avoit  une  seule  plateforme  qui  eust  cognoissance 
du  lieu  où  ils  besongnoient  ;  parquoy  d'artillerie  il  ne 
s'en  pouvoit  ayder  en   aucune  sorte.  Quant   à  faire 

sortir  gens,  il  n'estoit  pas  non  plus  raisonnable,  veu 
le  petit  nombre  qu'il  avoit  ;  aussi  qu'il  eust  esté  be- 
soing mettre  une  bonne  troupe  d'harquebusiers ,  pour 
soustenir  ceux  qui  sortiroient  et  qui  feroient  l'exécu- 
tion ,  et  dedans  et  dehors  :  tellement  que ,  pour  en 
parler  briefvement,  M.  l'Admirai  ne  leur  pouvoit  don- 
ner grande  fatigue  et  empeschement,  dont  il  estoit 
fort  marry  ,  estant  sa  principale  occasion  de  faire  rem- 
parer  les  lieux  qui  en  avoient  besoing.  Mais  encore  en 
estoit-il  grandement  diverti  par  des  pièces  d'artillerie 
que  les  ennemis  avoient  logées  sur  la  plateforme  du 
faulxbourg  d'Isle ,  qui  voyoient  et  commandoienttout 
au  long  de  la  courtine ,  où  estoit  la  principale  et  plus 
nécessaire  besongne.  Pour  laquelle  cause  on  ne  pou- 
voit plus  recouvrer  ouvriers,  si  ce  n'estoit  à  coups  de 
baston.  Et  pource  que  tous  ceux  qui  y  avoient  beson- 
gne auparavant,  c'estoit  de  leur  volonté  et  librement, 
M.  l'Admirai  fut  lors  contrai  net  de  faire  faire  un  rolle 
des  pionniers  auxquels  il  promettoit  les  nourrir  et, 
outre  cela,  leur  bailler  argent  chacun  jour,  à  raison 
que  les  vivres  commençoient  à  estre  fort  courts.  Et 
pour  la  friandise  d'un  petit  d'argent,  cela  fut  cause 
qu'il  s'en  enrolla  environ  trois  cens  qui  servirent  assez 
bien  pour  quelque  temps  :  toutefois  on  ne  laissoit  pas, 
outre  ceux  là ,  d'y  amener  et  contraindre  ceux  de  la 
ville,  tant  hommes  que  femmes  :  tous  lesquels  encor 
ne  pouvoient  satisfaire  en  divers  lieux  qui  se  présen- 
taient et  se  retrouvoient  de  nouveau  avoir  de  besoing 
d'y  mettre  la  main,  et  d'estre  réparez  et  fortifiez.  Ainsi 
passoient  les  affaires  de  ce  siège  au  dedans  de  la  ville. 
Or,  l'une  des  choses  en  quoy  M.  l'Admirai  avoit  plus 
de  pensement  et  l'esprit  tendu ,  comme  aussi  celle  qui 

estoit  la  plus  nécessaire,  estoit  de  trouver  un  moyen 
par  lequel  il  peust  estre  secouru  :  enfin  il  n'en  trouva 
point  de  plus  certain  que  par  un  marets  où  il  y  avoit 
aucuns  petits  passages  creux  qu'il  falloit  réparer  et  ra- 
coustrer,  pource  que  l'eau  y  estoit  profonde,  comme 
il  feit.  Et  après  qu'il  fut  asseuié  qu'on  pouvoit  faire 
entrer  gens  par  là,  il  en  advertit  incontinent  M.  le  con- 
nestable,  et  du  jour  que  il  avoit  eu  cognoissance  de  sa 
cavallerie  ,  qui  estoit  approchée  bien  près  de  luy.  M.  le 
connestable  luy  manda  qu'il  l'approcheroit  encore  de 
plus  près  dans  le  jour  qu'il  l'avoit  adverty  ;  que  ce- 
pendant il  se  pourveust  de  ce  qui  avoit  donne'  moyen 
au  capitaine  Sainte-Roman  d'y  entrer,  luy  donnant 
assez  à  entendre  que  c'estoit  de  bateaux ,  desquels  il 
ne  pouvoit  finer  n'y  en  recouvrer  en  aucune  sorte , 
seulement  avoit  deux  ou  trois  petites  nacelles  où  il  ne 
pouvoit  tenir  que  deux  ou  trois  hommes  à  la  fois,  en- 
core à  grande  difficulté.  D'autre  part  il  est  facile  à 
présumer  que  M.  le  connestable  n'estoit  en  moindre 
sollicitude  et  travail  d'entendement  à  rechercher  et 
imaginer  toutes  ruses  pour  secourir  ceste  ville,  et  re- 
médier qu'elle  ne  fust  perdue  à  nostre  veue,  et  par 
un  seul  défaut,  qui  estoit  d'hommes,  sçachant  mesme- 
ment  de  combien  elle  importoit  à  toute  l'ouverture  et 
estonnement  de  toute  la  France.  Parquoy ,  après  avoir 
longuement  débatu  et  consulté  de  tout  ce  faict,  la  ré- 
solution fut  d'y  faire  entrer  gens  par  les  endroits  et 
passages  de  ce  marets,  qu'on  luy  avoit  dit  seurs  et  re- 
parez pour  cest  elïéct:  et,  pour  traverser  le  courant  de 
ce  ruisseau  qui  y  coule  et  abreuve  ce  marets,  il  feroit 
porter  six  ou  sept  bateaux  dans  lesquels  passeroientles 
soldats ,  pendant  qu'on  donneroit  l'allarme  à  tout  le 

camp  de  l'ennemy  ;  estant  ceste  entreprise  Tune  des 
plus  grandes  et  louables  qui  soit  mémoire  des  hommes 
avoir  esté  practiquée,  si  les  bateaux  eussent  peu  abor- 
der à  rive,  comme  il  ne  fut  possible  à  cause  de  la  vase 
et  de  l'espesseur  de  la  bourbe  limoneuse,  et  que  l'issue 
en  eust  esté  heureuse  et  respondante  a  la  délibération. 
En  quoy  Ton  peult  de  plus  en  plus  esprouver  les  in- 
cogneus  jugements  du  Seigneur  Dieu  omnipotent,  la 
disposition  duquel  prévient  le  plus  souvent  les  pensées 
et  propositions  des  hommes,  et  sans  lequel  inutile- 
ment et  en  vain  travaille  celuy  qui  entreprend  la 
garde  et  défense  des  villes.  Ce  que  dire  et  narrer  je 
m'excuserois  volontiers  (comme  d'un  récit  odieux  et 
mal  plaisant  pour  nous) ,  si  la  suite  et  continuation  de 
mon  propos  ne  m'y  contraignoit  ;  lequel  palliant,  et  n'y 
recitant  autant  l'infortune  que  la  prospérité  (  selon 
que  les  Romains  l'ont  observé  en  leurs  histoires),  je 
me  prouverois  moy  mesme  menteur:  en  quoy,  tant 
qu'il  me  sera  possible,  ne  veux  tomber  de  ma  propre 
volonté  et  mouvement;  combien  qu'en  cela  je  désire 
grandement  et  supplie  un  chacun  m'excuser  si  je  ne 
puis  parler  sinon  de  ce  que  puis  avoir  sceu  certai- 
nement, et  qui  me  touchoît  de  plus  près;  estant  du 
surplus  les  opinions  et  rapports  si  difîerens  et  confus , 
comme  de  chose  aussi  advenue  et  passée  confusément  et 
au  despourveu,  qu'il  n'y  eut  homme  de  nostre  costé  qui 
ne  pensast  plus  à  se  défendre  ou  demesler  et  retirer, 
qu'à  considérer  et  remarquer  les  choses  à  l'œil.  Ainsi  ce 
que  j'en  déduiray  briefvement  sera  une  attente  et  ou- 
verture de  continuation  que  je  prépare  à  quelqu'un 
qui  aura  veu  et  sceu  davantage  que  moy,  d'y  adjous- 
ter  ce  qu'il  sçaura  pour  le  mieux  :  ou  bien  celuy  qui 

escrit  doctement  nostre  histoire  françoise  en  latin  (0, 
selon  qu'il  est  parfaitement  instruict  de  la  vérité',  en 
esclaircira  toute  doute  et  difficulté',  pour  la  publier  par 
toutes  les  nations  de  ce  monde  :  protestant  que  ce  que 
j'en  ay  escrit  a  este',  tant  pour  dire  mon  advis  promp- 
tement  sur  plusieurs  et  variables  doutes  qui  sont  sur 
cefaict  glosez  et  controuvez,  que  pour  respondre  à  cer- 
tains escrits  que  les  ennemis  ont  divulgués  et  publie's, 
aussi  pour  en  laisser  une  mémoire  à  noz  successeurs. 
Doncques,  pour  retourner  à  mon  propos,  M.  le  con- 
nestable,  pour  donner  commencement  à  son  entreprise, 
des  le  dimanche  huictiesme  de  ce  mois  d'aoust,  partit  de 
La  Fere  et  voulut  luy  mesme  aller  recognoistre  les  che- 
mins et  passages  qu'il  devoit  tenir,  et  par  où  ce  secours 
devoit  estre  conduict  et  entrer,  prenant  avecquesluy  la 
pluspart  des  princes  et  grands  seigneurs  qui  estoient  en 
son  armée,  et  autres  capitaines  expérimentez  et  de 
conseil,  avecques  environ  quinze  cens  ou  deux  mille 
chevaux,  et  de  trois  à  quatre  mil  hommes  de  pied  fran- 
çois  et  allemans,  y  estant  le  capitaine  Enard  maistre 
de  camp,  et  quatre  pièces  de  campagne.  Arrivant  avec 
tout  cela  près  d'un  village  appelle  le  grand  Essigny,  feit 
là  demeurer  en  bataille  toutes  les  troupes,  tant  de 
cheval  que  de  pied,  et  luy,  ayant  choisi  messieurs  de 
Nevers,  prince  de  Condé,  les  comtes  de  Villars  et  de 
Sancerre,  les  sieurs  de  Montmorancy  et  Dandelot,  et 
autres  qui  luy  estoient  propres  et  de  jugement  en  cest 

(0  Qui  escrit  doctement  nostre  histoire  françoise  en  latin.  Il  ne  peut  être 
ici  question  de  Jacques- Auguste  de  Thou,  qui ,  en  i 559  >  époque  à  laquelle 
parurent  les  Mémoires  de  Rabutin,  n'avoit  que  six  ans.  L'auteur  fait 
sans  doute  allusion  à  Pierre  Paschal  dont  il  parle  dans  son  épître  dédi- 
catoire.  L'ouvrage  de  ce  dernier  eut  tant  de  succès ,  qu'il  fut  traduit  en 
françois,  en  italien  et  en  espagnol. 

affaire ,  passa  oultre ,  approchant  le  plus  près  de  la  ville 
qu'il  peut  sans  estre  descouvert,  jusquessur  la  descente 
du  marets,  n'apparoissans  adonc  nuls  ennemis.  De  là 
fut  commandé  au  sieur  de  Fumet,  qui  avoit  esté  esleu 
pour  ceste  charge,  d'aller  et  approcher  encore  plus 
près,  afin  de  recognoistre  seurement  l'armée  plus  pro- 
chaine ,  campée  entre  la  ville  et  le  marets,  qui  estoit  celle 
du  prince  de  Piedmont,  et  bien  contempler  et  mesurer 
en  son  esprit  la  distance  depuis  la  ville  jusques  aux 
plus  proches  de  ladite  armée,  qui  estoient  les  Espagnols, 
et  par  mesme  moyen  la  distance  de  deçà,  au  bout  de 
delà  du  marets,  et  quelle  largeur  le  ruisseau  qui  pas- 
soit  au  milieu  pauvoit  avoir.  Avec  luy  furent  envoyez 
deux  gentilshommes,  l'un  de  la  maison  de  M.  de  Ne- 
vers,  appelle  le  sieur  de  Montiou,  et  l'autre  qui  estoit 
au  comte  de  Sancerre,  que  Ton  disoit  estre  son  parent. 
Le  tout  recogneu  et  parfaitement  considéré  et  remar- 
qué par  le  sieur  de  Fumet,  ayant  tiré  et  sceu  l'opinion 
de  ces  gentilshommes  sur  la  distance  de  ces  lieux,  et 
autres  particularités  concernantes  sa  commission,  se 
retirèrent  sans  aucun  empeschement  la  part  où  estoit 
M.  le  connestable,  nonobstant  qu'il  y  eust  deux  ensei- 
gnes d'Espagnols  en  garde  dans  le  moulin  deçà  le  ma- 
rets ,  et  qu'ils  trouvassent  plusieurs  Allemans  sans  croix 
blanches  ny  rouges,  ne  pouvans  sçavoir  d'eux  desquels 
ils  estoient,  pource  qu'ils  ne  parloient  que  leur  lan- 
gage et  n'avoient  point  de  truchement.  Ils  trouvèrent 
M.  le  connestable  qui  s'estoit  assemblé  avec  sa  cava- 
lerie ,  ses  gens  de  pied  et  artillerie  ,  auquel  iceluy 
sieur  de  Fumet  feit  son  rapport  de  tout  ce  qui  luy 
avoit  esté  commandé,  appellant  à  tesmoings  les  gen- 
tilshommes qui  avoient  esté  envoyés  avecques  luy  . 

lesquels  respondans  et  alléguans  raisons  à  M.  le  con- 
nestable  de  la  distance  de  ces  lieux ,  iceluy  sieur  de 
Fumet  asseura  qu'il  ne  la  pensoit  du  camp  de  l'en- 
nemy  à  la  ville,  et  de  la  traverse  du  marets ,  si  longue 
que  la  jugeoient  ces  gentilshommes,  mais  que  ce  pou- 
voit  estre  environ  cela.  Après  lequel  rapport,  M.  le 
connestable  avecques  ses  forces  se  retira  à  La  Fere , 
pour  adviser  et  conclure  du  surplus. 

Dès  le  soir  ensuivant,  9  de  ce  mois,  il  fut  ad  visé  de 
faire  acheminer  et  passer  les  gens  de  pied,  tant  fran- 
çois  qu'allemans,  sur  un  petit  pont  qui  fut  basty  au 
dessoubs  de  La  Fere  expressément ,  et  pareillement 
quinze  pièces  d'artillerie,  à  sçavoir  :  six  canons,  quatre 
longues  coulevrines,  deux  bastardes  et  deux  moyennes. 
Et  dès  le  matin,  au  poinct  du  jour  du  10,  fesle  de 
sainct  Laurent,  se  trouvèrent  iceux  gens  de  pied  en 
bataille  à  La  Justice ,  estans  au  nombre  de  seize  en- 
seignés françoises  et  vingt  deux  d'Allemans,  ausquels 
s'alla  joindre  et  assembler  toute  la  cavallerie  et  gen- 
darmerie à  la  mesme  heure  ,  laquelle  toute  la  nuict 
avoit  passé  par  dedans  La  Fere ,  pour  y  arriver  à 
poinct  nommé.  De  ce  lieu  toute  l'armée  tenant  ordre 
de  bataille  s'achemina  droit  à  Sainct  Quentin  :  auquel 
lieu  arrivant  environ  huit  ou  neuf  heures  du  matin , 
s'arresta  et  rangea  en  ordonnance,  au  dessus  et  à  l'en- 
droit de  ce  fauxbourg  d'Isle,  et  au  costé  mesmes  où 
estoient  logées  les  quatorze  enseignes  espagnolles,  qui 
l'avoient  gagné  dès  le  commencement.  Du  mesme 
costé,  par-delà  l'eau  et  le  marets,  estoit  campée  l'ar- 
mée du  prince  de  Piedmont,  faisant  grande  monstre 
et  estant  de  longue  estendue,  et  pour  sentinelles  es- 
.toient  mises  en  un  moulin  qui  estoit  de  nostre  costé, 
32.  4 

ces  deux  enseignes  espagnolles  d'harquebusiers,  dont 
j'ay  desjà  parlé  ci-dessus ,  qui  gardoient  une  petite 
chaussée  par  laquelle  l'on  pouvoit  passer  de  l'autre 
part.  A  l'arrivée,  ces  Espagnols  cuiderent  faire  quel- 
que résistance  ;  mais,  en  moins  de  rien,  les  nostves  les 
rembarrèrent  et  chassèrent  de  là,  les  menans  battans  à 
coups  d'harquebuses  et  coups  de  main,  jusques  oultre 
la  chaussée.  Au  mesme  instant  fut  affustée  et  bracquée 
nostre  artillerie,  qui  tiroit  si  impétueusement  dans 
ce  camp  du  prince  de  Piedmont,  que  l'on  y  voyoit 
tout  le  monde  fuir  et  s'esparpiller  de  tous  endroits  ; 
mesmement  donnoit  de  telle  sorte  dans  les  tentes  et  le 
pavillon  où  couchoit  ce  prince ,  qui  avoit  esté  monstre 
par  un  archer  de  ses  gardes  pris  ce  matin  par  noz 
coureurs,  que  Ton  a  sceu  depuis  ne  luy  avoir  esté  le 
loisir  d'y  prendre  et  endosser  ses  armes,  estant  con- 
trainct  abandonner  tentes  et  toutes  autres  choses,  et 
avec  son  armée  prendre  un  tour  bien  long  au  dessoubs 
de  la  ville ,  pour  s'aller  joindre  à  celle  du  comte  d'Aï- 
guemont,  qui  estoit  campée  celle  part,  mais  je  dis  au 
plus  grand  desordre  que  l'on  veit  oncques.  Chose  qui 
donnoit  si  grand  plaisir  à  regarder  à  tous  ceux  qui  le 
voy  oient ,  que  le  vouloir  et  le  courage  de  combattre  par 
mesme  affection  en  redoubloient.  Il  y  avoit  un  passage 
fort  à  douter  et  dangereux  pour  nous,  distant  de  ce 
fauxbourg  d'Isle,  où  nous  estions,  environ  une  lieue. 
Pour  lequel  recognoistre  et  sçavoir  si  aucun  y  passoit, 
fut  envoyé  M.  d'Eschenets  avec  un  guide,  lequel  rap- 
porta qu'il  n'y  avoit  veu  encore  personne  passer  ny 
prendre  le  chemin  pour  y  venir;  mais  qu'il  seroit  be- 
soing  y  envoyer  cent  harquebusiersà  pied. Toutefois,  il 
fut  trouvé  le  meilleur  que  ce  fust  plustost  une  cornette 

de  pistolliers  du  Reingrave,  là  présent,  afin  d'avoir  par 
eux  plustost  nouvelles  s'ils  estoient  forcez,  que  de  gens 
de  pied,  qui  seroient  plustost  perdus  que  secourus, 
aussi  qu'ils  se  pourroient  plus  aisément  retirer.  C'estoit 
adonc  que  M.  le  connestable  estoit  au  plus  fort  de  la 
diligence,  qu'il  redoubloit  et  repartait  en  toute  sorte, 
pour  avancer  et  faire  entrer  ce  secours  ;  mais  n'y  pou- 
vans  les  bateaux  approcher  rive,  tant  pour  l'abon- 
dance des  soldats  qui  s'y  entassoient  et  y  entroient  à  la 
foule,  dont  ils  estoient  si  chargez,  que,  pour  la  bourbe 
et  le  limon  où  ils  estoient  enfoncez,  il  n'estait  possible 
d'y  en  conduire  et  passer  grand  nombre;  encore  au 
sortir  des  bateaux,  à  cause  de  la  presse,  les  soldats 
ne  pouvoient  suivre  les  addresses  et  sentes  qui  leur  es- 
toient appareillées  ;  de  façon  qu'ils  s'escartoient  et  se 
jettoient  à  costé  dans  les  creux  des  marets ,  d'où  ils  ne 
pouvoient  sortir,   et  demeuroient  là  embourbez  et 
noyez.  Cependant  les  ennemis,  à  ceste  furieuse  alarme, 
se  retiroient  tous  à  la  file  au  camp  du  comte  d'Aigue- 
mont,  où  ils  consultoient  de  ce  qu'ils  avoient  à  faire. 
Se  faisant  ce  gros  et  tumultuaire  amas  d'hommes  en- 
tendre et  voir,  tant  par  le  bruit  des  armes  et  chevaux, 
que  par  les  cris  et  diverses  voix  qui  remplissoient  l'air 
jusquesà  noz  oreilles,  demonstroit  quelque  présage  de 
sanguinaire  entreprise.  Ce  qu'estant  apperceu  de  M.  de 
Nevers,  et  craignant  sur  tout  ce  passage  suspect  dont 
nous  avons  parlé,  dit  à  M.  le  connestable  qu'il  voyoit 
terre  couverte  d'hommes,  tant  de  pied  que  de  cheval,  en 
l'armée  du  comte  d'Aiguemont,  à  laquelle  s'estait  allé 
joindre  le  duc  de  Savoye  avec  la  sienne;  qu'il  estoit  à 
douter  qu'ils  forçassent  ce  passage  où  avoit  esté  envoyé 
M.  d'Eschenets;  pourtant  qu'il  estoit  d'advis  d'y  allei 

luy-mesme  avecques  plus  grandes  forces  :  ce  qui  fut 
trouvé  bon,  et  dont  le  pria  bien  fort  M.  le  connestable. 
S'estant  achemine'  ce  prince  avec  son  régiment  de  gen- 
darmerie, à  sçavoir  de  sa  compagnie  et  celles  des  sei- 
gneurs de  Curton  et  d'Aubigny,  accompagne'  de  M.  de 
Vassé,  ne  fut  pas  si  tost  arrivé  en  ce  lieu,  qu'il  trouva 
quinze  cens  ou  deux  mille  chevaux  desjà  passez  deçà  le 
passage,  et  une  si  grande  multitude  qui  passoit  et  vou- 
loit  passer,  qu'il  n'estoit  possible  la  nombrer,  estant  tous 
les  gens  de  pied  derrière  eux  en  bataille.  Et  lors,  quel- 
ques uns  furent  d'advis  (et  comme  il  estoit  facile  à  ju- 
ger) de  charger  ce  qui  estoit  desjà  passé,  et  le  renforcer 
sur  ce  qui  passoit,  avant  qu'ils  fussent  plus  forts.  Sur 
quoy  fut  remonstrépar  aucuns  capitaines  estans  là  n'es- 
tre  chose  raisonnable  ,  ains  que  plus  tost  l'on  se  devoit 
retirer  que  s'advancer  davantage,  pour  la  furieuse  con- 
tenance qu'ils  demonstroient,  et  que  M.  le  connestable 
n'estoit  point  là  venu  en  intention  dehazarder  les  forces 
de  France,  qui  estoient  de  nombre  beaucoup  plus  pe- 
tites et  foibles  que  celles  des  ennemis,  si  une  grande 
contrainte  ne  l'y  forçoit  ;  et  encore  que  les  affections 
et  courages  fussent  aussi  grands  et  forts,  si  ne  falloit-il 
précipiter  et  soubsmettre  à  l'adventure  un  affaire  de  si 
grande  importance,  sans  plus  advantageuse  occasion. 
Parquoy,  sur  cet  advis  se  retirant,  M.  de  Nevers  s'alla 
joindre  à  M.  le  prince  de  Condé,  que  M.  le  connestable 
avoit  fait  demeurer  à  un  moulin  à  vent  avec  la  cavallei  ie 
légère  ;  et  eux  ensemble,  tenansla  main  gauche,  feirent 
si  bien,  que,  sans  aucune  perte,  se  rallièrent  à  l'armée 
de  M.  le  connestable,  qui  gaignoit  tousjours  pays  de 
sa  retraitte.  Les  ennemis  cependant  se  renforçans,  s'ad- 
vançoient  et  advantageoient  sur  nous,  se  presentans 

beaucoup  plus  forts  qu'auparavant ,  en  huict  gros  ba- 
taillons de  cavallerie  et  reitres ,  et  tant  s'approchèrent 
et  recogneurent  de  si  près  à  loisir  nostre  petite  armée, 
qui  ne  montoit  qu'une  poignée  d'hommes  près  de  la 
leur,  n'estant  que  de  neuf  cens  hommes  d'armes  mal 
complets  et  quelques  chevaux  légers,  qu'après  avoir 
quelque  peu  parlementé,  le  comte  d'Aiguemont,  selon 
que  les  ennemis  mesmes  en  ont  escrit,  avec  deux  mille 
chevaux  chargea  dans  un  flanc ,  et  les  comtes  Henry 
et  Ernest  de  Brunsvich  ,  avec  chacun  mille  reitres , 
soustenus  par  le  comte  de  Horn  avec  mille  hommes 
d'armes,  donnèrent  dans  l'autre.  En  mesme  instant  les 
comtes  Mansfel,  de  Vuillen,  d'Ostiat  et  de  Gheldres, 
avec  autres  trois  mille  chevaux,  vindrent  enfoncer  et 
se  meslcr  au  milieu  ,  le  tout  avec  une  si  esmerveillable 
furie,  qu'ayans  renversé  les  premiers  rancs  et  ceux  qui 
soustindrent  ce  premier  choc,  tout  le  surplus  de  soy- 
mesme  tourna  en  routte  et  fuite,  en  si  grand  desordre 
et incredible  confusion,  quel'ony  pouvoit  juger  et  cog- 
noistre  une  évidente  punition  divine,  et  un  renverse- 
ment de  l'air  qui  jusqu'alors  avoit  suivy  le  Roy  et  les 
siens  en  toutes  ses  entreprises ,  plustost  que  la  faute  de 
ceux  qui  en  avoient  la  conduite,  lesquels  on  ne  peut 
accuser  d'indevoir  ou  négligence  quelconque.  Le  comte 
de  Schevalzbourg  avoit  esté  commandé  pour  garder  le 
passage  avec  son  régiment  de  reitres,  dont  il  fut  après 
mal  content  pour  n'avoir  eu  part  au  butin.  11  est  très- 
difficile  declairer  où  et  par  qui  commença  cedésordse, 
pour  estre  advenu  tout  à  un  coup  ;  aussi  qu'il  n'y  a 
homme  maintenant  à  qui  ou  le  regret,  ou  la  peur  et 
crainte,  n'en  ayent  effacé  la  mémoire  et  souvenance-  Il 
est  vray  le  commun  bruit  estre  tel,  que  la  plus  grande 

occasion  qui  esmeut  les  ennemis,  et  qui  leur  donna  har- 
diesse bazarder  leur  charge  si  promptement,  fut  quand 
un  grand  nombre  d'hommes  inutiles  pour  le  combat, 
comme  thresoriers  et  marchands,  et  autres  telles  gens 
qui  suivent  une  armée,  ou  pour  leur  plaisir  ou  pour  le 
profit,  voyans  les  ennemis  de  si  près,  d'eux  mêmes 
prindrent  la  fuite  pour  se  sauver  de  bonne  heure,  et 
leurs  deniers  et  marchandises,  et  semblablement  les 
vallets  que  l'on  feit  retirer  trop  tard;  tous  lesquels,  se 
retirans  confusément  au  grand  galop  et  avec  grandes 
crieries,  feirent  penser  à  l'ennemy  que  nostre  armée 
s'esbranloit  desjà  et  estoit  heure  de  poulser  leur  for- 
tune et  charger.  Le  desastre  fut  encore  si  gênerai  et 
commun,  que  M.  de  Nevers,  lequel  en  retournant  te- 
noit  la  main  gauche,  lors  que  la  première  charge  com- 
mença, de  malheur  se  trouva  en  un  vallon  et  chemin 
fort  creux  entre  luy  et  l'armée  de  M.  le  connestable , 
où  voulant  tourner  son  régiment  pour  présenter  teste 
et  soustenir  l'ennemy ,  fut  chocqué  et  renversé ,  et  ses 
compagnies  ouvertes  et  rompues  de  la  presse  et  de  la 
foule,  laquelle  s'y  trouva  si  confuse  et  meslée  des  en- 
nemis et  des  François,  qu'il  ne  fut  plus  question  de 
tenir  ordonnance,  et  garder  son  rang  pour  combattre  ; 
ains  chacun  pensoit  à  se  sauver  et  détraquer  des  ren- 
contres de  l'ennemy,  cédant  la  moindre  partie  vaincue 
à  la  plus  grosse  et  plus  forte  du  vaincueur.  Le  sieur 
de  Givry,  lieutenant  de  la  compagnie  de  M.  de  Nevers, 
y  fut  fait  prisonnier  adonc,  et  aussi  tost  rencontré.  Le 
sieur  d'Espeuilles,  enseigne  de  cette  compagnie,  y  fut 
abbatu  et  jugé  pour  mort  dès  l'heure;  toutefois  Dieu 
luy  conserva  si  bien  l'entendement,  que,  sentant  son 
cheval  fort  blessé,  et  se  voyant  hors  d'espoir  de  se  sau- 

ver  sans  estre  tué  ou  demeurer  prisonnier,  donna  son 
drapeau  au  sieur  de  Chazelles  son   cousin ,  homme 
d'armes  de  cette  compagnie ,  pour  essayer  de  le  rendre, 
et  qui  le  rendit  en  sauveté,  et  luy  demeura  prison- 
nier.  Le  sieur  de  Sainct  Simon ,  qui  en  est  guidon  , 
fut   aussi   abbatu ,   et  son   cheval  renverse'  sur   luy  ; 
mais  un  gentilhomme  de  la  compagnie,  qui  a  accous- 
tumé  de  le  suivre,  nomme'  le  sieur  Daverly,  le  vint 
trouver  et  cognoistre,  et  le  releva  et  sauva,  ayant  tué 
d'un  coup  de  pistolet  celuy  qui  le  vouloit  emmener 
prisonnier.  Quant  à  la  personne  de  M.  de  Nevers, 
après  divers  heurs  et  chocquemens ,  après  luy  avoir  esté 
tirées  maintes  pistolades,  dont  la  bonne  trempe  de  son 
harnois  le  garentit,  après  avoir  esté  abbatu,  et  aussi 
tost  remonté,  après,  à  bref  dire,  avoir  traversé  infinis 
dangers ,  le  Seigneur  Dieu  ,  le  tenant  soubs  sa  protec- 
tion ,  luy  feit  grâce  de  se  pouvoir  retirer  et  r'allier  en 
un  lieu  où  il  trouva,  et  fut  suivy  de  ses  meilleurs  amis 
et  serviteurs,  lesquels,  voyans  toutes  ces  choses  réduittes 
en  extrême  danger  irrémédiable,  luy  conseillèrent,  el 
le  conduisirent  jusques  à  La  Fere,  pour  subvenir  au 
plus  grand  besoing  de  l'avenir.  Je  parle  de  ces  choses 
plus  asseurement  et  clairement,  pour  en  avoir  plus- 
tost  sceu  la  vérité  que  les  autres,  et  aussi  que  cclles-cy 
me  touchoient  et  appartenoient  de  plus  près.  Toute- 
fois, pour  dire  un  mot  de  ce  qui  pourroit  avoir  esté 
fait  et  seroit  advenu  es  autres  endroits  de  nostre  armée, 
il  n'y  a  aucune  doute  que  beaucoup  de  gens  de  bien  et 
vaillans  hommes  de  nostre  costé,  ne  s'y  soient  employez 
jusques  aux  derniers  souspirs   de  leurs  vies ,  comme 
l'ont  tesmoigné,  ou  leur  mort,  ou  la  prison.  Ceneant- 
inoins  leur  nombre  estoit  trop  petit  ,  foible  et  mince 

pour  soustenir  le  trop  gros  et  trop  puissant  des  enne- 
mis, dont  seroit  advenue  la  victoire  aux  ennemis,  la- 
quelle ils  doivent  justement  et  à  bonne  cause  attribuer 
à  Dieu ,  ne  l'ayans  acquise  par  leurs  armes  et  leurs 
forces.  En  ce  jour,  dy-je,  il  y  eut  beaucoup  de  gens  de 
bien  et  vaillans  hommes  de  nostre  party,  tuez,  bles- 
sez et  prisonniers ,  les  noms  de  tous  lesquels  à  la 
mienne  volonté'  que  je  peusse  sçavoir  pour  leur  laisser 
en  cest  endroit  le  tesmoignage  qui  leur  est  deu ,  de 
perpétuelle  mémoire  de  leur  vertu ,  ne  voulant  estre 
larron  et  receleur  de  leur  honneur  et  mérite.  Mais 
pource  qu'il  ne  peult  estre  parfaitement  sceu  de  moy , 
je  nommeray  les  principaux,  et  ceux  qui  sont  venus  à 
ma  cognoissance.  Entre  autres  hommes  de  renom ,  y 
fut  tué  ce  tant  estimé  prince ,  et  tant  plainct  pour  les 
vertus  qui  reluisoient  en  luy,  Jan  de  Bourbon,  duc 
d'Anghien,  lequel  après  s'estre  r'allié  et  Rassemblé 
avecques  quelques  troupes  françoises,  combattit  tant 
et  si  longuement,  qu'il  fut  rué  par  terre  ,  avec  un  coup 
de  pistolet  à  travers  le  corps ,  et  depuis  relevé  et  em- 
porté au  camp  des  ennemis,  où  il  survesquit  peu  de 
temps  ensuyvant,  et  après  fut  renvoyé  à  La  Fere,  pour 
y  estre  ensepulturé  près  de  ses  prédécesseurs,  par  le 
prince  de  Piedmont ,  avec  tant  d'honneur  que  luy  peut 
faire  adonc,  estant  bien  fort  regretté  de  luy  et  de  tous 
les  ennemis  mesmes.  Aussi  y  fut  tué  ce  vaillant  et  brave 
jeune  seigneur,  le  vicomte  de  Thuraine  (0,  après  avoir 
autant  bien  fait  et  combattu  que  les  forces  humaines 
le  pouvoient  comporter.  Le  comte  de  Villars  y  fut  fort 
Liesse  et  long-temps  tenu  en  doute  de  mor-t.  Le  fils  du 

(0  Le  vicomte  de  Thuraine  :  François  de  La  Tour   d'Auvergne  , 
■vicomte  de  Turenne. 

sieur  de  La  Roche  du  Maine,  les  sieurs  de  Chandenier, 
enseignes  de  M.  de  Montpensier,  de  Guron,  enseigne 
du  prince  de  La  Roche-sur- Yon,  de  Goulaines,  en- 
seigne de  M.  de  La  Roche  du  Maine  ,  de  Pleuvot , 
guidon  de  M.  de  Bordillon,  de  Sainct-Gelaiz,  guidon 
de  M.  le  mareschal  Strossy ,  tous  ceux  là  y  sont  morts 
avec  gloire  et  loz  immortel ,  les  âmes  desquels  le  Sei- 
gneur Dieu  aura  receu  en  béatitude  éternelle.  Quant 
aux  prisonniers  ,  M.  le  connestable ,  après  avoir  offert 
à  sacrifier  sa  vie  pour  penser  remédier  à  ce  désordre  , 
estant  fort  blessé  en  la  hanche,  fut  enveloppé  et  em- 
mené prisonnier ,  comme  il  en  advint  au  duc  de  Mont- 
pensier, qui,  après  avoir  rompu  lances  et  jusques  à  un 
guidon  qu'il  recouvra ,  et  s'estre  exposé  à  tous  dangers 
de  sa  vie,  enfin  le  Tout-Puissant  permit  seulement  qu'il 
restast  prisonnier.  Je  croy  qu'au  semblable  n'y  espar- 
gnerent  rien  de  leur  force  et  vertu  tous  ceux  que  je 
nommeray  cy  après  qui  y  demeurèrent  prisonniers,  à 
sçavoir  :  M.  le  mareschal  de  Sainct-André,  seigneur 
d'autant  bonne  conduitte  et  digne  de  louange  qu'il  en 
soit  de  ce  règne  ;  le  duc  de  Longueville,  le  seigneur 
Ludovic,  prince  de  Mantoue;  les  seigneurs  de  Vassé, 
le  baron  de  Curton ,  de  La  Roche  du  Maine ,  et  le  Rein- 
grave,  colonel  des  Allemans,  tous  chevaliers  de  l'ordre 
de  France  ;  le  comte  de  La  Rochefoucault,  le  sieur  d'Àu- 
bigny,  les  sieurs  de  Rochefort  en  Brie,  de  MontbrungO  ), 
fils  de  M.  le  connestable;  de  Biron,  de  La  Chappelle 
Biron;  de  Saint- Heran,  enseigne  de  M.  le  connestable; 
de  Neufvy,  enseigne  de  M.  de  Bordillon;  de  Bussay, 
lieutenant  de  M.  le  prince  de  La  Roche-sur- Yon  ;  de 
Montereul,  soubs  lieutenant  de  ladite  compagnie  ;  de 

(0  Monlbrung  :  Montberon. 

Marçay ,  guidon  de  M.  de  La  Roche  du  Maine;  le  capi- 
taine l'Advernade,  enseigne  de  M.  d'Anghien  ;  le  baron 
de  Thouarçay,  de  la  maison  du  Bellay;  les  sieurs  de 
Mouy,  de  Molinont,  de  Fumet,  de  Rezé  et  de  Montsa- 
lez.  Et  plusieurs  autres  y  furent  tuez,  blessez  et  prison- 
niers: les  noms  desquels,  certainement  s'ils  pouvoient 
estre  sceuz,  mériteroient  estre  escrits  en  lettres  d'or, 
et  estre  mis  en  lieux  apparens,  pour  estre  veuz  et  leuz 
de  chacun ,  et  pour  servir  d'exemple  et  de  mémoire  à  la 
postérité'.  Quant  à  noz  pauvres  soldats,  tant  françois 
qu'allemans,  si  tostqu'ils  veirent  la  nuée  arriver,  comme 
gens  de  guerre  se  serrèrent  tous  en  bataillons  quai  rez  , 
et  bien  joints  pour  attendre  le  choc  :  estans  enfoncez  et 
rompuz  en  tous  endroits,  fut  en  après  fort  facile  à  l'en- 
nemy  d'en  faire  un  cruel  carnage  et  boucherie,  et  le  sur- 
plus furent  emmenez  prisonniers  à  troupeaux  comme 
moutons,  lesquels,  à  la  venue  du  roy  Philippes  au  siège 
de  Sainct-Quentin,  luy  furent  présentez  en  triomphe , 
avec  force  enseignes  ^  tant  de  cheval  que  de  pied.  Chose 
pleine  de  pitié',  et  grandement  à  pleindre  par  nous,  pour 
estre  icelles  compagnies  de  fanterie,  en  ce  peu  qu'elles 
se  comportoient,  autant  belles,  bien  complettes  et  bien 
armées,  que  l'on  l'on  en  avoit  veu  en  France  il  y  avoit 
long-temps.  Le  lieu  du  grand  massacre  et  plus  furieuse 
tuerie  fut,  comme  chacun  le  tesmoigne  ,  entre  le  grand 
Essigny  et  une  maison  de  gentilhomme ,  appellée  Rize- 
rolles,  en  un  grand  chemin  appelle  Blanc-Fossé,  où 
chacun  tiroit  pour  se  sauver,  et  là  estoient  attendu/ 
pour  y  payer  le  dernier  tribut  de  leurs  vies.  Ce  piteux 
spectacle  et  très-cruel  sacrifice  dura  pour  le  moins  qua- 
tre ou  cinq  heures  que  le  vespre  commençoit,  quand 
les  ennemis  poursuivirent  leur  victoire  jusques  a  La  Jus- 

tice,  distant  une  lieue  de  La  Ferre  ,  et  là  s'arresterent 
et  ne  passèrent  oultre,  selon  qu'il  leur  estoit  très-facile, 
et  comme  la  loy  de  la  guerre  leur  ordonnoit  et  per- 
mettait, pour  entièrement  user  de  leur  victoire ,  où  ils 
eussent  trouvé  soudainement  tout  ce  qui  s' estoit  sauvé, 
tant  estonné  et  effroyé ,  qu'au  seul  bruit  de  leur  veuë 
et  venue  ils  demeuroient  maistres  partout  où  ils  eus- 
sent passé  sans  trouver  contredit.  Mais  il  semble  que  le 
snpresme  dominateur  dieu  des  victoires  les  arresta  là 
tout  court,  et  leur  planta  en  cest endroit  une  barrière, 
pour  n'entreprendre  oultre  ce  que  sa  volonté  l'avoit 
permis  et  le  vouloit.  Et  en  cela  et  ce  que  depuis  est 
ensuivy  ,  on  a  peu  clairement  cognoistre  ses  estranges 
et  incogneuz  jugements.  Quant  à  l'artillerie,  l'on  es- 
time qu'elle  fut  toute  perdue  et  emmenée  des  ennemis, 
réservé  deux  ou  trois  pièces  qui  furent  chassées  et  em- 
menées jusques  à  ceste  Justice  de  LaFere,  que  M.  de 
Bordillon  retourna  depuis  quérir. 

En  ce  lieu  de  La  j  Fere  se  sauvèrent  et  retirèrent 
M.  de  Nevers,  le  prince  de  Condé,  le  comte  de  San- 
cerre,  M.  de  Bordillon  et  quelques  autres  seigneurs, 
capitaines  et  soldats,  tant  de  gendarmerie  que  des 
gens  de  pied.  M.  de  Montmorency  et  aucuns  autres 
prindrent  autre  adresse  et  retraite ,  estans  tous  ces 
princes  et  seigneurs  si  harassez  et  atténuez ,  qu'il  leur 
eust  esté  impossible  de  souffrir  le  moindre  choc  du 
monde,  tant  ils  avoient  eu  de  mal  pour  avoir  soustenu 
l'effort  du  combat  si  long  temps,  et  pour  veoir  la  des- 
faite des  leurs,  et  la  prise  des  premiers  de  l'armée,  et 
le  desespoir  de  pouvoir  avitailler  Sainct-Quentin.  Ce- 
pendant on  arrivoit  tousjours  à  la  file,  tant  de  ceux  qui 
s'estoient  escartez  et  cachez  dans  les  bois  ou  autres 

endroits,  que  d'autres  qui  s'estoient  sauvez  et  eschappez 
des  mains  des  ennemis ,  les  aucuns  tous  sanglans  et 
couverts  de  playes ,  les  autres  tant  blessez  qu'aussi- 
tost  estre  arrivez  expiroient  et  rendoient  l'ame.  En 
ceste  tumultuaire  et  effroyable  assemblée ,  s'esleva  un 
bruit  qui  parvint  jusques  aux  oreilles  de  ces  princes, 
que  M.  le  connestable  n'estoit  encore  pris  et  qu'il  avoit 
rallié  beaucoup  des  nostres,  et  combattoit.  A  ces  nou- 
velles s'esleverent  tellement  leurs  esprits  et  courages, 
qu'ils  recoururent  incontinent  aux  armes,  et  n'oyoit- 
on  plus  partout  que  demander  harnois  et  chevaux , 
et  trompettes  sonner  à  cheval,  ayant  chacun  recouvert 
ses  forces  et  sentimens  pour  venger  la  honte  précé- 
dente ;  toutefois  ce  murmure  se  trouva  nul ,  et  demeura 
assoupi  en  peu  d'heure.  En  après  peu  à  peu  chacun 
commença  à  s'asseurer  quand  l'on  veit  que  les  enne- 
mis ne  faisoient  plus  grandes  poursuites,  et  lesquels 
l'on  rapporta  se  retirer  et  reprendre  le  chemin  devers 
Sainct-Quentin,  combien  que  la  doute  fust  ambiguë 
et  suspecte  qu'ils  changeassent  d'advis,  et  ne  se  re- 
muassent de  ce  siège,  comme  de  chose  qu'ils  tenoient 
desjà  toute  acquise,  pour  se  saisir  de  plus  grande  es- 
tendue  que  la  fortune  parce  bon  commencement  leur 
promettoit.  Et  craignoit-on  que,  partans  leur  armée  en 
deux ,  ils  ne  feissent  marcher  l'une  des  parties  devers 
Compienne,  où  estoit  le  Roy  et  toute  la  Cour,  et  de  là 
à  Paris ,  pour  saccager  et  esbranler  le  cueur  et  fons  de 
ce  royaume,  et  qu'avec  l'autre  partie  ils  ne  vinssent 
assiéger  La  Fere,  qu'ils  sçavoient  n'estre  forte,  et  où 
ils  pouvoient  estre  advertis  s'estre  retiré  le  surplus  des 
forces  deFrance,  pour  en  parachever  la  totale  exter- 
mination ,  et  nous  oster  toute  ressource  et  espérance  de 

nous  remettre  sus.  Laquelle  de'libe'ration  s'ils  eussent 
suivy,  je  crois  que,  sans  l'aide  du  Seigneur  Dieu,  on 
eust  peu  veoir  de  grandes  mutations  et  divers  maux  et 
malheurs  advenir; pour  à  quoy  reme'dier,  je  pense  que 
la  grâce  divine  inspira  M.  de  Nevers,  et  les  hommes  de 
conseil  qui  estoient  auprès  de  luy,  défaire  deux  choses 
prompteinent  :  l'une,  qu'il  envoya  en  extresme  dili- 
gence le  sieur  Descars  devers  le  Roy,  pourl'advertir  de 
ceste  infortune,  afin  d'y  adviser  et  pourveoir  comme 
il  estoit  temps;  et  l'autre  qu'il  depescha  anssi-tost  son 
trompette  devers  le  prince  de  Piedmont,  avec  lettres 
escrites  de  sa  main,  par  lesquelles  illuy  mandoit  qu'en- 
core qu'il  eust  pieu  à  Dieu  luy  donner  la  victoire,  si  ne 
pouvoit-elle  estre  si  grande,  qu'à  cause  du  désordre 
qu'il  pouvoit  sçavoir  y  estre  advenu,  la  meilleure  part 
des  forces  du  Roy  ne  se  fust  retire'e  et  ralliée  au  lieu  de 
La  Fere,  où  aussi  il  avoit  pieu  au  Tout-Puissant  le  re- 
tirer et  sauver  ;  que  davantage  elle  ne  luy  estoit  suc- 
cédée si  entière,  que  de  son  costé  il  n'en  fust  beaucoup 
morts  ou  restez  prisonniers;  pourtant  qu'il  luy  envoyoit 
son  trompette  expressément  pour  le  prier  de  très-bon 
cueur  l'advertir  des  hommes  de  réputation  qu'il  sçau- 
roit  estre  morts  ou  prisonniers  de  sa  part ,  et  qu'au  sem- 
blable il  en  feroit  faire  recherche  par  son  armée  et 
l'en  advertiroit.  Cependant  M.  de  Nevers ,  avec  tous  les 
chefs  et  capitaines  qui  se  retrouvoient  riere  luy,  advi- 
soitde  fournir  et  asseurer  les  places  douteuses  et  suspec- 
tées ,  lesquelles  l'ennemy,  en  ceste  soudaine  terreur, 
eust  peu  surprendre,  et  quant  à  luy,  se  resolvoit  ren- 
fermer à  La  Fere.  Toutefois,  eu  esgard  à  la  grandeur  et 
authorité  de  ce  prince ,  et  lequel  il  sembloit  que  Dieu 
eust  réservé  pour  commander  en  ceste  nécessité,  il  ne 

s'en  trouva  un  seul  de  cest  advis,  etqui  ne  le  dissuadast 
de  ceste  opinion.  Le  comte  deSancerre  volontairement 
s'en  alla  à  Guise ,  et  emmena  avec  luy  sa  compagnie 
et  celle  du  prince  de  La  Roche-sur-Yon,  et  les  deux 
compagnies  de  gens  de  pied  de  M.  d'Estrée,  et  une 
du  capitaine  Pisieux.  M.  de  Bordillon  demeura  à  La 
Fere  avec  sa  compagnie,  celles  de  M.  de  Lorraine,  du 
comte  de  Villars,  et  les  compagnies  du  capitaine  Enard, 
maistre  de  camp,  et  cinq  ou  six  autres.  Au  Castellet 
estoitle  baron  de  Solignac,  qui  en  estoit  gouverneur, 
avec  sa  compagnie  de  gens  de  pied  et  celle  du  baron 
de  Glerac.  A  Peronne  estoit  M.  de  Humieres,  gouver- 
neur, avec  sa  nouvelle  compagnie  de  cinquante  hommes 
d'armes,  et  celles  de  M.  le  mareschal  Strossy  et  du 
sieur  de  Langey,  avec  cinq  ou  six  compagnies  de  gens 
de  pied.  Derechef  M.  de  Nevers  y  renvoya  les  quatre 
du  sieur  de  Grammont.  A  Gorbie  estoit  M.  de  Chaune , 
qui  en  estoit  gouverneur,  avec  sa  compagnie  et  celles 
des  sieurs  de  Villebon  et  Vasse',  et  celles  de  gens  de 
pied  du  jeune  Bellefouriere  ,  et  les  deux  de  Blame- 
court.  Depuis,  le  Roy  y  renvoya  le  sieur  de  Creve- 
cueur.  A  Han  estoit  le  seigneur  de  Sepois,  qui  en  es- 
toit gouverneur,  avec  sa  compagnie  et  trois  ou  quatre 
autres  de  gens  de  pied,  et  depuis  y  fut  envoyée,  comme 
on  m'a  dit,  la  compagnie  de  M.  le  mareschal  de  Sainct 
André.  A  Montdidier  fut  envoyé  le  sieur  de  Bussy 
d'Amboise  avec  la  compagnie  de  M.  de  La  Roche  du 
Maine,  et  une  ou  deux  de  gens  de  pied.  ACoussy  estoit 
adonc  M.  de  Bouchavanes  avec  une  compagnie  de  gens 
de  pied  du  capitaine  des  Hayes,  et  depuis  y  en  furent 
renvoyées  deux  autres  du  capitaine  Porcheux.  A 
Chauny  fut  envoyé  le  sieur  de   Montigny,  avec  la 

compagnie  de  gendarmerie  de  M.  de  Montpensier,  et 
deux  autres  de  gens  de  pied. 

En  ceste  sorte  fut  soudainement  et  en  diligence 
pourveu  à  ces  places  circonvoisines  de  Sainct-Quen- 
tin,  pour  oster  toute  occasion  à  l'ennemy  de  s'en  pre'- 
valoir  et  les  soustraire  d'emblée.  Oultre  cela,  ce  prince 
envoya  gens  par  tous  les  passages  et  endroits  des  en- 
virons, à  douze,  quinze  et  vingt  lieues  loing,  pour 
advertir  tous  ceux  qui  s'estoient  sauvez  et  retirez  que 
ils  eussent  à  se  rendre  à  Laon,  où  il  se  trouveroit, 
pour  là  rassembler  les  forces  du  Roy,  promettant  et 
asseurant,  pour  donner  à  chacun  meilleure  volonté 
de  retourner,  qu'en  ce  lieu  il  feroit  faire  une  reveue 
et  monstres  générales  avec  argent  ;  car  adonc  plusieurs 
compagnies,  tant  de  la  gendarmerie  et  cavallerie  que 
des  gens  de  pied ,  n'avoient  fait  aucunes  monstres ,  et 
n'avoient  de  longtemps  receu  leur  solde.  Ces  choses 
ainsi  ordonnées  à  la  haste  et  selon  la  nécessité,  le 
lendemain  de  ceste  desfaite,  M.  de  Nevers,  à  l'impor- 
tunité  et  gênerai  advis  de  tous  les  capitaines ,  se  retira 
à  Laon,  et  avec  luy  le  prince  de  Condé  et  quelques 
autres  seigneurs  et  capitaines,  accompagnez  et  suyviz 
d'environ  cinq  ou  six  cens  chevaux  au  plus  de  toute 
l'armée  françoise.  Or  maintenant  reviendray-je  aux 
responses  qu'eut  ce  prince,  tant  du  Roy  que  du  prince 
de  Piedmont.  Le  Roy  luy  renvoya  le  sieur  Descars,  et 
par  luy  rescrivit  qu'ayant  esté  adverti  de  ces  piteuses 
et  tristes  nouvelles,  ce  luy  estoit  une  autant  grande 
infortune  qu'il  luy  eust  sceu  advenir  pour  l'heure; 
toutefois,  qu'il  avoit  si  grande  espérance  en  Dieu, 
qu'il  ne  delaisseroit  et  le  secourroit  au  besoing  ;  et  que 
de  sa  part  il  avoit  telle  fiance  en  luy?  qu'il  luy  feroit 

cognoistre  le  fruict  de  la  nourriture  qu'il  en  avoit  fait, 
le  priant  mettre  toute  la  peine  qu'il  pourroit  à  ras- 
sembler ce  qui  seroit  sauvé  de  son  aimée,  et  le  plus 
de  gens  qu'il  luy  seroit  possible,  laissant  dans  La  Fere 
le  sieur  de  Bordillon  le  mieux  accompagné  qu'il  pour- 
roit; et  quant  à  Guise,  qu'il  n'eust  sceu  mieux  faire 
que  d'y  envoyer  le  comte  de  Sancerre;  mais  qu'il  fal- 
loit  aussi  le  secourir  de  ce  qu'il  verroit  estre  requis,  et 
qu'il  en  auroit  le  moyen;  qu'il  envoyoit  le  seigneur 
de  Pot  dans  Han,  pource  qu'il  avoit  sceu  n'y  estre 
point  de  chef.  Pareillement  qu'il  seroit  besoing  y  en- 
voyer gens  davantage  que  ce  qu'on  disoit  y  avoir; 
mais  que  si  d'aventure  se  trouvoit  riere  luy  quelque 
chevalier  de  son  Ordre,  il  entendoit  qu'il  y  fustchef  et 
y  commandast.  Au  surplus,  qu'il  envoyoit  le  seigneur 
de  Lorges  à  Noyon,  pour  y  assembler  les  gentils- 
hommes de  sa  maison  et  les  archers  de  ses  gardes ,  et 
pour  pourvoir  en  ces  quartiers  là  à  ce  qu'il  estimeroit 
devoir  estre  exécuté,  selon  les  affaires  de  la  guerre. 
Qu'il  envoyoit  d'autre  part  le  sieur  de  Noailles  à 
Coussy,  et  donnoit  ordre  le  plus  prompt  qu'il  estoit 
en  sa  puissance  à  toutes  autres  choses,  comme  luy 
diroit  ledit  seigneur  Descars,  suyvant  la  charge  qu'il 
luy  en  avoit  donnée.  L'advertissoit  que  le  plus  ag- 
gréable  service  qu'il  luy  pourroit  faire,  seroit  l'ad- 
vertir  d'heure  à  autre  de  ses  nouvelles  et  de  celles 
qu'il  pourroit  entendre  des  ennemis,  pour  selon 
icelles  se  conduire;  et  que  s'asseurant  que  luy  et  ses 
cousins  le  prince  de  Condé,  de  Montmorency  et  comte 
de  Villars,  et  autres  gens  de  bien  qu'il  avoit  près  de 
luy,  ne  luy  faudroient  à  faire  tout  ce  qu'il  leur  seroit 
possible  pour  le  bien  de  son  service,  il  ne  luy  en  feroit 

plus  longue  lettre,  et  s'en  remettoit  du  surplus  sur  le 
discours  que  luy  en  feroit  ledit  sieur  Descars.  Le  Roy, 
à  cest  advertissement,  avec  toute  sa  cour  se  retira  de 
Compienne  devers  Sainct-Germain-en-Laye  et  à  Paris, 
tant  pour  adviser  à  recouvrer  et  redresser  nouvelles 
forces  pour  prévenir  l'ennemy  en  ce  qu'il  pouvoit 
adonc  exécuter,  que  pour  asseurer  et  remettre  en 
bonne  espérance  la  meilleure  part  de  ses  pays,  mes- 
mement  ceste  grande  et  très-opulente  ville  de  Paris, 
alors  si  troublée  et  en  crainte,  que  chacun  ne  pensoit 
qu'à  fuir  et  se  sauver  aux  extremitez  de  ce  royaume. 
Mais  l'admirable  constance  et  grandeur  de  courage  de 
ce  grand  Roy,  qui  ne  peut  oncques  fléchir  et  varier 
pour  aucune  adversité,  les  retint  et  asseura,  leur  en- 
voyant pour  les  consoler  la  Royne  son  espouse,  pen- 
dant qu'il  s'employoit  ailleurs  à  donner  ordre  aux 
affaires,  et  leur  faisant  proposer,  par  la  voix  et  organe 
de  Jean  de  Bertrandy,  cardinal  et  archevesque  de 
Sens,  son  garde  des  sceaux,  telles  remonstrances, 
comme  le  Seigneur  Dieu,  l'ayant  esleu  et  constitué 
leur  roy,  par  mesme  moyen  luy  avoit  créé  et  laissé  le 
cueur  et  l'affection  de  les  régir,  conserver  et  défendre, 
jusques  à  y  exposer  sa  propre  vie,  pourtant  qu'ils  fus- 
sent certains  qu'il  ne  les  delaisseroit  et  abandonneroit 
non  plus  qu'il  avoit  ceste  ferme  crédence,  que  la  grâce 
divine  ne  l'oubliroit  et  ne  luy  defauldroit;  à  laquelle, 
s'il  avoit  pieu  luy  envoyer  ceste  infortune  et  adversité, 
c'estoit  une  admonition  pour  recognoistre  le  Tout- 
Puissant,  qui  départ  toutes  choses  à  son  bon  plaisir, 
autant  aux  grands  qu'aux  infimes;  ou  bien  qu'il  la  re- 
cevoit  comme  punition  et  chastiment  de  ses  fautes, 
ou  peult  -  estre  de  son  peuple  j  neantmoins  que  le 
3s.  5 

danger  n'estoit  si    grand   et  inévitable  ,   qu'il   n'eust 
moyen  d'y  remédier,  moyennant  le  recours  que  tout 
chacun  devoil  requérir  et  espérer  du  dieu  des  vic- 
toires, et  que  d'eux-mesmes  se  voulussent  aider,  et 
luy  aussi,  mesmement  en  ceste  nécessité  inespérée. 
Sur  quoy  ils  avoient  à   considérer  que  tant  que  les 
deniers  de  son  revenu  s'estoient  peu  estendre  pour  le 
soustenement  de  ses  guerres,  il  ne  les  avoit  impor- 
tuné ne  surchargé  de  demandes  et  redoublemens  de 
tailles  et  autres  contributions ,  ains  que  plustost  avoit 
voulu  vendre  et  engager  son  domaine,  et  s'hypothé- 
quer et  emprunter  d'ailleurs,  que  les  escorcher  et 
molester  ;   mais  que  maintenant  il  n'y  pouvoit  plus 
satisfaire,  pour  les  affaires  qui  luy  redoubloient  tous 
les  jours,  et  comme  ils  le  pouvoient  veoir  et  cognoistre 
à  leurs  yeux  ;  et  pourtant  qu'il  les  prioit  tous  le  vou- 
loir secourir  de  deniers  seulement,  et  que   du  sur- 
plus ils  se  remissent  sur  luy;  que  de  sa  part  il  ne 
leur  manqueroit  de  volonté  et  bonne  affection,  ny  de 
force  et  puissance  pour  les  secourir,  ne  de  toutes  autres 
choses  qui  appartiennent  à  authorité  et  estât  d'un  bon 
roy  envers  ses  subjects.  Ceux  de  Paris,  recognoissansle 
bon  zèle  et  parfaite  volonté  de  Sa  Majesté,  luy  accor- 
dèrent volontairement  trois  cens  mille  francs,  comme 
je  croy  que  toutes  les  autres  principales  villes  de  ce 
royaume  se  cotisèrent  et  taillèrent  d'elles- mesmes, 
pour  luy  fournir  argent  selon  leur  puissance  et  faculté. 
Ainsi,  en  ceste  partie,  «'estant  le  Roy  acquitté  du  de- 
voir d'un  bon  naturel  de  vray  prince,  à  remettre  ses 
subjects  estonnez  et  espouvantez  en  bon  espoir  et  as- 
seurance,  et  s'estant  pourveu  et  renforcé  de  deniers, 
comme  de  chose  la  plus  requise  et  nécessaire  pour  le 

faict  de  la  guerre,  employa  en  après  toute  diligence  à 
lever  et  reserrer  gens,  envoyant  vers  les  Suisses,  ses 
anciens  confederez  et  alliez,  pour  leur  demander  se- 
cours; ce  qu'ils  luy  octroyèrent  franchement  et  de 
bon  cueur,  et  fut  faite  levée  en  leurs  cantons,  d'un 
costé  de  six  mille,  soubs  la  charge  du  colonel  Luc 
Reitre,  de  Basle,  et  d'autre  costé  de  huict  mille,  soubs 
la  conduite  de  Clariz,  de  Huriz  (0.  Pareillement  au- 
tant en  manda  à  ses  amis  et  alliez  d'Allemagne,  où  fut 
envoyé  le  colonel  Reichroch  C2),  afin  de  lever  et  ame- 
ner gens  le  plustost  que  se  pourroit  faire,  combien 
que  le  pays  estoit  alors  si  vuide  et  despourveu  de 
bons  soldats,  ayans  esté  desjà  les  meilleurs  levez  et 
emmenez  du  roy  Philippes,  aussi  que  le  baron  de 
Polleville  dès-lors  y  faisoit  une  autre  levée  nouvelle 
de  vingt  enseignes  et  quelques  reitres  \  tellement 
qu'il  fut  fort  difficile  à  recueillir  hommes  si  tost  qu'on 
eust  bien  voulu  et  eust  esté  nécessaire. 

Oultre  plus,  le  Roy  advertit  M.  de  Guise  d'appointer 
toutes  choses  en  Italie,  le  plus  advantageusement  et 
prudemment  qu'il  s'asseuroit  de  luy  le  pouvoir  faire, 
et  qu'il  se  retirast  avec  les  forces  qu'il  avoit  avec 
luy  au  plustost  de  par  deçà,  où  il  en  avoit  plus  de 
besoing.  Finalement  le  Roy  fît  crier  et  publier  par  tous 
ses  pays  que  tous  soldats,  gentilshommes  ou  autres, 
qui  avoient  suivi  les  armes  ou  les  pourroient  suivre  et 
porter,  eussent  à  se  retirer  à  Laon,  où  estoit  M.  de 
Nevers,  son  lieutenant  gênerai,  où  là  ils  seroient  mis 
et  receus  es  roolles  et  soubs  les  charges  des  capitaines 
qui  leur  seroient  députez,  pour  estre  employez  pour 
son  service  et  pour  la  tuition  de  leur  patrie,  famille  et 

(*■  De  Huriz  :  du  canton  cPTJri.  —  (')  Reichroch  .Reckrod 

5. 


68  [X  557^|    COMMENTAIRES 

biens;  et  que  ceux  qui  voudroient  aller  à  la  guerre 
pour  leur  plaisir,  se  retirassent  la  part  que  seroit  sa 
cornette,  où  là  leur  seroit  dit  et  déclairé  ce  qu'ils  au- 
1  oient  à  suivre  et  à  faire ,  et  ce  à  peine  d'estre  declairez 
rebelles  et  mal  affectionnez  à  Sa  Majesté,  avec  autres 
punitions,  tant  corporelles  qu'abolissement  de  no- 
blesse. Voilà ,  au  plus  près  de  la  vérité'  que  j'ay  peu  sça- 
voir,  Tordre  que  le  Roy  très  chrestien  mit  partout  le 
royaume,  promptement  après  ceste  infortunée  journée 
et  desfaite.  Reste  maintenant  à  dire  que  le  prince  de 
Piedmont  ne  vouloit  adjouster  foy  ny  à  la  lettre  que 
M.  de  Nevers  luy  escrivoit,  ny  à  ce  que  le  trompette 
juroit  et  affermoit  qu'il  se  fust  sauvé  ;  opiniastrant  et 
ne  luy  pouvant  tomber  en  l'entendement  qu'il  ne  fust 
mort  ou  prisonnier,  pource  qu'adonc  le  tumulte  n'es- 
toit  pas  encore  appaisé,  et  n'estoit  autre  bruit  parmy 
leur  camp,  sinon  que  la  noblesse  de  France  estoit  des- 
faite et  toute  ruinée,  et  tous  les  plus  grands  de  ce 
royaume  ou  morts  ou  prisonniers.  De  sorte  que  le 
prince  Mansfel  envoya  chercher  le  sieur  de  Reze',  que 
Ton  lui  avoit  dit  estre  de  la  maison  de  M.  de  Nevers, 
pour  sçavoir  de  luy  ,  et  comme  luy  voulant  sous- 
tenir  de  force  qu'il  sçavoit  bien  qu'il  estoit  mort  ou 
prisonnier,  toutefois  que  le  dit  sieur  de  Reze'  luy 
maintint  et  asseura  toujours  le  contraire.  Ce  nonobs- 
tant ,  le  prince  de  Piedmont ,  ne  se  fiant  et  ne  se  conten- 
tant de  tout  cela ,  le  feit  chercher  parmy  tous  les  morts, 
et  feit  crier  par  toute  l'armée  que  tous  soldats  eussent 
à  représenter  leurs  prisonniers ,  sans  les  desguiser  et 
receler,  à  peine  de  la  vie;  tous  lesquels  prisonniers 
l'on  dit  qu'il  feit  passer  entre  deuxpicques,  et  regarder 
à  la  taille  et  au  visage,  pour  voir  si  ce  prince  y  seroit 

recogneu.  Enfin  voyant  la  vérité  que  luy  avoit  affermé 
le  trompette ,  après  s'estre  enquis  de  luy  s'il  y  avoit 
beaucoup  de  gens  morts  de  nostre  costé,  et  s'il  s'en  estoit 
beaucoup  sauvé,  et  que  le  trompette  lui  eust  asseuré 
que  les  deux  parts  de  l'armée  s'estoient  sauvez  à  La 
Fere  et  ailleurs;  que  tous  les  jours  à  la  file  y  en  arri- 
vait, tant  de.  ceux  que  l'on  pensoit  estre  morts  ou  pri- 
sonniers ,  que  d'autres  nouveaux ,  et  de  plusieurs  autres 
choses  dont  il  i'interrogeoit  pour  le  surprendre ,  le 
renvoya.  Et  depuis,  les  ennemis,  sans  attenter  autre 
nouvelleté  et  changer  d'advis,  se  remirent  à  la  conti- 
nuation du  siège  de  Saint  Quentin. 

L'on  a  voulu  dire  et  juger,  et  comme  il  est  facile  à 
croire,  que  le  prince  de  Piedmont,  présumant  les 
forces  du  Roy  n'estre  du  tout  desfaites ,  s'estant  sauvé 
M.  de  Nevers,  seroient  bientost  rassemblées,  aus- 
quelles  le  Roy  et  luy,  soudainement  et  en  une  nuict, 
en  feroient  joindre  d'autres  des  garnisons  des  villes 
de  la  frontière  qui  estoit  derrière  eux  ;  avec  cela  que 
le  lieu  de  La  Fere  et  le  camp,  qui  y  estoit  assis  desjà, 
estoit  fort,  tant  de  nature  comme  de  rivières  et  mares- 
cages,  que  d'artifice,  comme  fossoyé  et  enclos  de  tren- 
chées  ;  par  ainsi  que,  délaissant  ses  premières  entreprises 
pour  aller  chercher  et  combattre  l'ennemi  désespéré 
en  lieu  desavantageux ,  ce  seroit  trop  légèrement  ha- 
zarder  la  prospérité  de  la  bonne  et  favorable  fortune, 
de  laquelle  pour  l'heure  se  contenter  estoit  assez  et 
beaucoup  -,  parquoy  les  ennemis  se  résolurent  de  pour- 
suivre le  siège  de  Sainct  Quentin  et  de  l'emporter  à 
vive  force,  afin  d'avoir  en  après  le  chemin  plus  ouvert 
et  asseuré,  pour  enjamber  et  empiéter  plus  avant.  Un 
jour  ou  deux  après  que  M.  de  Nevers  fut  arrivé  à  Laon, 

il  iit  une  reveue  générale,  tant  de  la  gendarmerie  ,  ca- 
vallerie  et  reitres,  que  des  gens  de  pied,  françois  et 
aliemans,  qui  estoient  restez,  et  s'estoient  sauvez  et 
retirez  là  ;  où  trouva  que  de  neuf  cens  à  mille  hommes 
d'armes,  et  de  près  de  mille  chevaux  légers  et  harque- 
busiers  à  cheval,  il  n'en  eust  sceu  alors  mettre  en- 
semble au  plus  douze  ou  quinze  cens  chevaux.  De  sept 
ou  huict  cens  reitres  (  desquels  estoit  pour  l'heure  gê- 
nerai le  comte  de  Barbize)  ne  s'en  trouvoit  pas  deux 
ou  trois  cens;  lesquels  pouvoit-on  à  peine  retenir 
qu'ils  ne  s'en  voulussent  retourner  en  leur  pays  ;  et  ceux 
qui  avoient  esté  faits  prisonniers,  et  qui  s'en  revenoient 
sur  leur  foy ,  disoient  que  l'ennemy  leur  avoit  fait  faire 
serment  de  ne  servir  le  roy  de  France  de  six  mois. 
Quant  aux  gens  de  pied,  de  quinze  ou  seize  enseignes 
françoises ,  il  n'en  fut  trouvé  adonc  que  quatre  au  plus , 
encore  si  desarmées,  et  les  pauvres  soldats,  ou  tant 
blessez  et  dévalisez  ,  qu'il  ne  pouvoit  estimer  s'en  pou- 
voir servir  et  aider.  De  vingt  deux  enseignes  d' Alie- 
mans ,  faisans  le  nombre  de  dix  à  douze  mille  hommes, 
il  s'en  sauva  de  trois  à  quatre  mille,  que  le  capitaine 
Sterne,  lieutenant  du  Reingrave,  homme  de  bien  et 
bon  serviteur  du  Roy,  r'allia  et  rassembla  ;  lesquels 
ce  prince  fit  loger  en  une  petite  ville  nommée  Bruere, 
à  une  petite  lieue  près  Laon.  Par  là  on  peult  voir  de 
quelles  forces  estoit  en  ce  temps  M.  de  Nevers  accom- 
pagné pour  faire  front  à  l'ennemy,  s'il  le  fust  venu 
chercher,  ou  pour  s'opposer  s'il  eust  voulu  entrer  en 
pays  :  en  cela  l'on  peult  aussi  évidemment  apperce- 
voir  les  miracles  de  Dieu ,  lequel  tenoit  la  bride  aux 
entreprises  de  ces  grands  princes.  La  compagnie  de 
M.  de  Nevers  et  les  autres  de  gendarmerie  qui  estoient 

là ,  furent  logées  à  Vaulx  soubs  Laon  ,  à  Sainct  Marcel 
et  aux  faulxbourgs  au  desoubs  de  cette  montagne  ;  la 
cavallerie  es  villages  devers  Cressy,  et  les  reitres  à 
Noyon  et  es  villages  d'alentour,  où  ils  faisoient  des 
maux  presque  autant  que  les  ennemis  mesmes.  Sur 
ce  propos  je  pourvois  faire  un  fort  ample  discours ,  si  je 
voulois  particulariser  et  déduire  bien  au  long  les  bien- 
faits, largesses  et  distributions  charitables  que  ce  prince 
vertueux  et  débonnaire  feit  à  l'endroit  des  pauvres  sol- 
dats, gentilshommes  et  autres,  qui  estoient  retournez  de 
ceste  misérable  journée,  blessez  et  desnuez  de  moyens 
de  se  pouvoir  guérir  et  resouldre  d'eux  mesmes,  oultre 
ce  qu'ils  n'avoient  point  esté  payez  de  leur  solde. 

Mais  ,  pour  ne  sembler  trop  affectionné  et  partial, 
j'en   remettray  la  preuve  et  tesmoignage  à  la  voix  et 
confession  publique,  et  au  ressentiment  de  l'obligation 
dont,  aujourd'huy  et  de  leur  vie  ,  seront  tenus  tous 
ceux  qui  l'ont  expérimenté,  et  qui  ne  peuvent  ou  le 
doivent  celer  :  pour  le  moins  quand  les  hommes  seront 
si  malins  que  le  vouloir  taire,  le  Seigneur  Dieu  ,  scru- 
tateur des  cueurs ,  permettra  que  la  vérité  sorte  en  lu- 
mière, et  luy   en  fera  condigne  rétribution  selon  sa 
grâce.  Seulement  veux-je  dire  ce  que  chacun  sçait,  que 
sa  bourse  ne  leur  a  esté  jamais  fermée,  ny  les  viandes 
de  sa  cuisine,  ny  mesme  celles  appareillées  pour  sa 
propre  personne,  espargnées  ne  refusées,  surtout  aux 
malades,  ny  le  travail  et  solicitude  de  ses  médecins, 
chirurgiens  et  apothicaires  pour  les  visiter,  guérir, 
panser  et  soulager.  En  quoy  l'on  peult  juger  Pheur 
avoir  esté  d'autant  plus  grand  pour  nous  après  ceste 
infortune ,  qu'un  tel  et  si  grand  prince ,  et  tant  libé- 
ral, se  soit  trouvé  pour  adoulcir  l'aigreur  du  mal,  et 

survenir  à  ceste  nécessité  commune.  Or  maintenant  je 
retourneray  au  siège  de  Sainct-Quentin,  et  diray  ce 
que  j'ay  peu  sçavoir  avoir  esté  exploitté  dedans  et  dehors 
jusques  à  l'entière  prise  et  saccageraient  d'icelle.  Sur 
quoy  faut-il  sçavoir  en  premier  lieu  que,  la  nuict  pré- 
cédente l'entreprise  de  M.  le  connestable,  et  à  l'adver- 
tissement  que  M.  l'Admirai  avoit  de  luy ,  il  avoit  fait 
tenir  les  passages,  qu'il  lui  avoit  mandé,  prêts  et  ap- 
pareillez jusques  au  point  du  jour,  à  laquelle  heure  il 
les  feit  rompre  afin  que  les  ennemis  n'en  eussent  cog- 
noissance  ;  car,  autant  que  le  jour  duroit,  ils  ne  bou- 
geoient  de  se  pourmener  par  les  marets  avec  les  nacelles. 
Et  à  ceste  charge  avoit  commis  le  capitaine  Saincte- 
Roman,  et  quelques  soldats  avec  luy  ,  pour  recueillir 
et  conduire  ceux  qui  luy  eussent  esté  envoyez.  Lequel 
Saincte-Roman  lui  dit  à  son  retour  que  les  passages 
qu'il  luy  avoit  donné  en  charge  ,  estoient  si  seul  ement 
habillez  et  reparez  ,  qu'il  eust  pensé  mettre  en  la  ville 
dix  mille  hommes  avant  qu'il  eust  esté  jour  :  aussi  à  la 
vérité  ils  se  trouvèrent  si  bons,  que,  nonobstant  tous 
les  empeschemens  que  j'ay  dict  cy-devant,  M.  Dande- 
lot  y  entra  par  là  ,  et  avec  luy  une  trouppe  de  quatre 
cens  cinquante  à  cinq  cens  soldats,  fort  bons  hommes, 
et  cinquante  ou  soixante  capitaines  suffisans.  Il  y  en- 
tra aussi  quelques  gentilshommes  pour  leur  plaisir, 
mais  bien  peu,  comme  le  vicomte  du  Mont-Nostre- 
Darae ,  les  sieurs  de  La  Curée  et  de  Nattas  :  aussi  y 
entra  le  seigneur  de  Sainct-Remy,  gentilhomme  fort 
expérimenté  en  faict  de  mines,  et  lequel  s'estoit  aupa- 
ravant trouvé  en  sept  ou  huict  places  assiégées.  Aussi  y 
entra  un  commissaire  de  l'artillerie  et  trois  canonniers, 
dont  ils  avoient  affaire  là  dedans;  car  ils  n'en  avoient 

un  seul  auparavant,  sinon  de  ceux  de  la  ville,  tels 
quels.  Et  combien  que  toute  la  troupe  qui  estoit  dé- 
léguée pour  mettre  dans  la  ville,  n'y  peust  entrer  pour 
les  fatigues  de  l'ennemy ,  et  autres  causes  pre'ce'dentes , 
si  peult-on  croire  que  ce  fut  l'un  des  plus  grands  plai- 
sirs et  contentemens  qu'eust  sceu  souhaiter  M.  l'Ad- 
mirai, d'avoir  M.  Dandelot  son  frère  auprès  de  luy, 
pour  y  avoir  un  second  soy-mesme  ,  et  sur  lequel  il  se 
pouvoit  du  tout  reposer  et  remettre.  Après  que  M.  Dan- 
delot se  fut  seiche  et  réchauffé,  pource  qu'il  avoit  esté 
bien  fort  mouillé,  et  qu  il  eut  recogneu  tout  le  circuit 
de  la  ville ,  M.  l'Admirai  et  luy  derechef  repartirent 
les  quartiers  avec  les  gens  qu'il  avoit  amenez.  Et  après 
que  le  sieur  de  Sainct-Remy  eut  bien  tout  veu  et  me- 
suré la  contremine  que  Lanfort,  anglois,  faisoit,  il 
monstra  à  M.  l'Admirai  des  lieux  où  il  luy  sembloit 
que  il  falloit  contreminer,  et  pourtant  dès  l'heure  il  y 
meit  des  gens  en  besogne.-D'autre  part  il  renvoya  qué- 
rir le  capitaine  Lanquetot,  pour  remettre  la  charge  de 
l'artillerie  entre  les  mains  du  commissaire  qui  estoit 
entré,  dont  M.  l'Admirai  se  repentit  puis  après  ;  car 
elle  estoit  beaucoup  mieux  conduite  et  gouvernée  par 
ledit  Lanquetot. 

Deux  jours  se  passèrent  avant  que  M.  l'Admirai 
sceust  la  route  de  M.  le  connestable,  et  le  sceut  par 
quelques  soldats  qui  s'estoient  eschappez  des  ennemis, 
et  qui  se  vindrent  jetter  dans  les  fossez,  qui  luy  comp- 
tèrent comme  le  tout  estoit  passé.  Aussi  furent  veues 
peu  après  quelques  enseignes  des  nostres  ,  que  les  en- 
nemis meirent  en  parade  sur  la  teste  de  leurs  tran- 
chées, pour  en  estre  plus  apparent  tesmoignage,  et 
pour  intimider  les  assiégez.  Et  n'y  a  doute  que  ces 

nouvelles  si  fort  descouragerent,  non-seulement  le  peu- 
ple, mais,  si  fose  dire,  une  bonne  partie  des  gens  de 
guerre,  que  M.  l'Admirai  avoit  bien  fort  affaire  à  les 
asseurer  et  remettre,  mais  surtout  les  ouvriers;  car 
deslors  ils  se  cachoient  dans  les  caves  et  greniers ,  de 
façon  qu'il  les  falloit*  arracher  et  tirer  à  force  de  là 
dedans  pour  les  amener  aux  ouvrages  :  mesmement 
qu'aux  plus  importans  lieux  l'on  n'y  pouvoit  beson- 
gner  que  de  nuict,  à  cause  du  grand  dommage  que 
faisoit  l'artillerie;  quand  les  ouvriers  estoient  mis  en 
besongne,  et  encore  que  l'on  eust  mis  des  guets  de 
tous  costez,  si  ne  pouvoit  l'on  faire  en  sorte  qu'en 
moins  d'une  heure  tous  se  desroboient.  Entre  toutes 
les  plus  grandes  nécessitez  que  les  assiégez  eussent, 
c'estoit  de  traverses,  pource  que  la  courtine  où  les  en- 
nemis adressoient  leur   artillerie,   estoit  si   veuë   par 
flanc   des  pièces  que  ils  avoient  logées  sur  la  plate 
forme  d'Isle,  qu'il  y  avoit  bien  peu  d'endroits  où  l'on  ne 
fust  descouvert  depuis  les  pieds  jusques  à  la  teste,  à 
quoy  toutefois  l'on  remedioit  le  mieux  qu'il  estoit  pos- 
sible. Et  ne  se  doit  sur  ce  propos  obmettre  une  inven- 
tion de  M.  Dandelot,  de  lever  une  traverse,  qui  estoit 
de  grand  advantage  et  commodité:  ce  fut  qu'il  se  ser- 
vit de  vieux  bateaux  qui  avoient  esté  autrefois  faicts 
pour  passer  les  rivières  quand  une  armée  marche ,  les- 
quels il  arrangea  les  uns  sur  les  autres  à  force  de  bras , 
et  les  faisoit  remplir  de  terre,  tellement  qu'en  un  jour 
il  feit  ce  que  tous  les  ouvriers  ne  eussent  pu  faire  en 
un  mois.  Non  en  cela  seulement ,  mais  en  toutes  autres 
choses  il  s'employoit  et  faisoit  mettre  la  main ,  comme 
personne  de  jugement  et  comme  chevalier  sage  et  ex- 
périmenté en  toutes  louables  et  vertueuses  entreprises  : 


DE  FRANÇOIS  DE  RA.BUTIN.     [  I  557]  7^ 

et  se  peult  dire  que  sans  luy  M.  l'Admirai  à  la  longue 
n'eust  peu  satisfaire,  et  fust  demeuré  soubs  le  faix,  au 
travail  qu'il  luy  falloit  supporter  en  ce  siège.  En  ceste 
sorte  passoient  les  affaires  là  dedans.  Maintenant  puis- 
je  dire  quelque  chose  de  ce  qui  se  faisoit  au  dehors: 
c'est  que,  peu  de  jours  après  ceste  malheureuse  route  et 
desfaite,  le  roy  Philippes  arriva  en  son  camp,  et  avec 
Sa  Majesté  plusieurs  princes  et  grands  seigneurs,  à  l'ar- 
rivée duquel  furent  faites  par  toute  son  armée  maintes 
allégresses  et  salves,  en  signe  d'aise  et  resjouissance, 
tant  de  sa  venue  que  pour  le  triomphe  de  sa  victoire, 
estant  offert  à  Sa  Majesté  grand  nombre  de  prisonniers 
et  plusieurs  enseignes,  et  autres  despouilles  de  guerre. 
Ce  qu'il  eut  à  grand  contentement  et  plaisir,  et  des- 
lors  redoubla  tous  efforts  pour  en  bref  se  faire  rendre 
et  obtenir  ceste  ville  de  Sainct- Quentin,  renforçant 
la  batterie  d'autre  plus  gros  nombre  d'artillerie  et  mu- 
nitions qu'il  feit  amener  de  Cambray,  et  faisant  en 
toute  diligence  continuer  et  poursuivre  les  mines  com- 
mencées, et  en  entamer  autres  nouvelles.  Bref  il  ne  s'y 
perdoit  aucun  temps  qu'on  nel'employastpouradvan- 
cer  la  prise  de  ceste  ville,  afin  qu'il  eust  moyen  d'attenter 
et  entreprendre  au  Ire  chose  avant  que  l'armée  du  Roy 
fust  rassemblée  et  assez  forte  pour  l'en  divertir. 

Cependant  M.  de  Nevers  estoit  tousjours  à  Laon, 
donnant  ordre  d'amasser  gens  pour  munir  les  villes  à 
l'entour,  depeschant  nouvelles  commissions  à  divers 
capitaines  pour  lever  soldats,  car  alors  le  Roy  luy  en 
avoit  donné  toute  puissance  ;  mesmement  envoya  M.  de 
Jours  pour  lever  la  légion  de  Champagne,  dont  aupa- 
ravant il  avoit  esté  colonel;  feit  venir  de  Metz  quatre 
ou  cinq  enseignes  de  la  garnison,  et  au  semblable  de 

toutes  les  autres  villes  de  la  frontière  en  tira  quelque 
nombre  des  vieilles  compagnies,  et  au  lieu  d'icelles  en 
feit  entrer  d'autres  nouvelles,  pour  s'en  aider  où  l'af- 
faire et  la  nécessité  le  pressoit  plus  fort.  D'autre  part, 
le  plus  souvent  et  d'heure  en  heure  envoyoit  gens  en 
pays  pour  recognoistre  l'ennemy,  et  descouvrir  ses  en- 
treprises ,  et  pour  y  remédier  :  et  faut  dire  qu'encore 
que  les  compagnies  qui  estoient  à  l'entour  de  luy, 
fussent  desjà  des  précédens  voyages  fort  harassées  et 
desfaites,  si  ne  leur  donnoit  il  guéres  de  respit  et  loisir 
pour  se  reposer  :  mesmément  le  prince  de  Condé,  avec 
la  cavallerie  légère,  estoit  ordinairement  à  cheval,  et 
jour  et  nuict  à  la  suite  des  ennemis,  pour  leur  rompre 
les  vivres,  et  les  travailler  d'infinité  de  fatigues.  De- 
quoy  ils  estoient  si  irritez  et  faschez,  que  tous  les  jours 
M.  de  Nevers  n'oyoit  autres  nouvelles,  sinon  que  par- 
tie de  l'armée,  bien  advertis  du  peu  de  gens  qu'il  avoit 
avecques  luy,  le  venoient  desfaire.  Et  est  chose  véri- 
table que  les  espions  luy  rapportèrent  comme  trois  ou 
quatre  mille  chevaux  s'estoient  desbandez,  sans  sçavoir 
pour  quelle  cause  ;  et  depuis  l'on  sceut  qu'ils  estoient 
venuz  sonder  les  passages  des  rivières  qui  estoient  entre 
Sainct  Quentin,  La  Fere  et  Laon.  Sur  lequel  advertis- 
sement  ce  prince  envoya  cinquante  ou  soixante  che- 
vaux de  sa  compagnie,  conduicts  par  un  homme  d'ar- 
mes d'icelle,  nommé  La  Brosse,  auquel  il  commanda 
donner  le  plus  avant  qu'il  pourroit,  jusques  à  se  faire 
prendre,  pour  luy  en  rapporter  certain  advis.  Et  d'un 
autre  costé  estoit  allé  M.  le  prince  de  Condé,  pour 
les  tenir  de  près,  et  pour  en  apprendre  quelque  chose. 
Cependant  l'on  advertit  chacun  de  se  tenir  prest  et 
sur  ses  gardes  en  armes ,  et  meit  l'on  bons  guets  sur 

toutes  les  advenues.  Toutefois  il  n'advint  rien  de  toute 
ceste  doute,  et  fut  trouve'  qu'après  s'estre  approchez 
jusques  sur  le  bord  de  la  rivière  d'Oyse,  ils  s'en  es- 
toient  retournez.  Il  fut  dit  depuis  qu'une  compagnie 
de  chevaux  légers  anglois,  des  nostres,  qui  s'estoit  ré- 
volte'e  devers  les  ennemis,  et  qui  avoit  saccagé  et  em- 
mené les  chevaux  et  meilleures  hardes  de  leur  capitaine, 
nommé  Crey,  avoientestéautheurs  et  cause  que  les  en- 
nemis avoient  attenté  ceste  délibération.  A  la  vérité,  et 
pour  en  faire  une  brefve  conclusion,  ce  prince,  estant 
là,  s'exposoit  à  divers  dangers,  en  si  petite  compagnie 
qu'il  se  retrouvoit  pour  lors,  si  l'ennemy  le  fust  venu 
trouver  :  mais  il  ne  fut  jamais  mal  dit  que  celuy  est 
bien  gardé  que  le  Seigneur  Dieu  tient  souhs  sa  main. 
Le  comte  de  Sancerre  et  M.  de  Bordillon ,  en  leur  en- 
droit, faisoient  ordinairement  sorties  sur  le  camp  de 
l'ennemy,  et  le  plus  souvent  destroussoient  leurs  vivres 
et  charrois,  et  tailloient  en  pièces  leurs  fourrageurs,  ra- 
menans  chevaux  et  prisonniers,  desquels  ils  apprenoient 
toujours  quelque  chose  de  nouveau,  combien  que  ce 
n'estoient  advertissemens  fort  certains,  et  ne  parloient 
lapluspart,  sinon  qu'ils  vouloient  aller  prendre  Paris  : 
ce  néantmoins  en  donnoient  advis  à  M.  de  Nevers,  qui 
le  mandoit  au  Roy,  lequel,  de  son  costé,  n'espargne- 
roit  rien  de  sa  diligence  et  sollicitude  pour  avancer  le 
secours  qu'il  attendoit  avoir  de  ses  alliez  et  amis,  n'y 
à  mettre  sus  celuy  que  de  nouveau  faisoit  lever  en  ses 
pays.  Mais  les  moyens  les  plus  requis  cstoient  adonc 
si  courts,  et  les  affaires  se  présentoient  en  tant  d'en- 
droits, mesmement  que  ce  baron  de  Polleville,  avec 
une  grosse  armée,  marchoit  et  entroit  déjà  es  limites 
de  ce  royaume,  sans  cognoistre  où  il  se  vouloit  ad- 

dresser,  que  Sa  Majesté  se  trouvoit  quelquefois  fort 
attediée  et  en  doute,  ausquelles  le  plus  promptement 
devoit  entendre. 

Maintenant  je  pourrai  retourner  au  siège  de  Sainct 
Quentin  ,  pour  dire  que  M.  l'Admirai  ayant  eu  cog- 
noissance  de  ce  nouveau  appareil  que  les  ennemis  re- 
dressoient  et  de  ce  grand  train  d'artillerie  qui,  de  ren- 
fort, estoit arrive',  et  qu'ils  redoubloient  leurs  trenchées, 
et  rebatissoient  gabionnades  et  terreplains,  il  advisa 
et  contrepensa  plus  que  jamais  au  moyen  qu'il  pour- 
roit  avoir  de  faire  entrer  gens  de  guerre  là  dedans, 
principalement  de  harquebusiers.  Tant  y  a  que,  par 
l'advertissement  de  quelques  pescheurs,  il  sceut  qu'il  y 
avoit  un  endroit  dans  le  marest  qui  n'estoit  gueres  plus 
creux  que  jusques  à  laceinture  d'un  homme  ;  et,  pour  en 
estre  plus  certain  ,  il  l'envoya  recognoistre  par  des  sol- 
dats, qui  luy  rapportèrent  ainsi  estre  :  parquoy,  ayant 
sceu  qu'il  se  devoit  addresser  en  ses  ne'cessitez  à  M.  de 
Nevers  et  au  seigneur  de  Bordillon,  il  feit  en  sorte 
qu'il  en  advertit  M.  de  Bordillon ,  pour  le  faire  sçavoir 
à  M.  de  Nevers,  leur  mandant  la  facilite'  de  le  secou- 
rir, le  besoing  qu'il  en  avoit,  et  que  s'ils  luy  envoyoient 
gens,  le  moyen  qu'ils  avoient  à  tenir  avec  les  guides 
qui  le  conduiroient.  De  cas  fortuit  ,  M.  de  Nevers 
se  trouva  à  La  Fere  quand  M.  de  Bordillon  receut  ses" 
lettres,  lequel  mesmes  luy  feit  response  et  luy  manda 
qu'il  luy  envoyeroit  trois  cens  harquebusiers,  qui  es- 
toit  tout  ce  qu'il  pouvoit  faire,  l'advertissant  du  jour 
qu'il  les  luy  envoyeroit,  qui  estoit,  ce  me  semble,  le 
vingt-deuxiesme  ou  vingt-troisiesme  du  mois  d'aoust. 
Pourcestefïect,  en  estant  le  Roy  adverty,  incontinent 
après  ce  prince  assembla  à  Crecy  en  Valois  le  prince 

de  Condé,  messieurs  de  Montmorancy  et  deBordillon, 
et  autreschevaliers  de  l'Ordre,  et  capitaines,  pour  exé- 
cuter  ceste  entreprise  et  essayer  d'y  faire  entrer  ces 
trois  cens  arquebusiers;  et  furent  ordonnez  pour  leur 
faire  escorte  et  les  soustenir,  si  d'adventure  ils  estoient 
forcez  et  chargez,  du  costé  de  Mouy,  le  seigneur  de 
Sainct  Simon,  avec  la  compagnie  de  M.  de  Nevers, 
dont  il  est  guidon:,  et,  du  costé  devers  La  Fere ,  le  sei- 
gneur de  Chasteluz,  avec  la  compagnie  de  M.  deBor 
dillon,  de  laquelle  il  est  lieutenant.  Lesquels  harque- 
busiers  furent  bien  et  seurement  conduicts  jusques  sur 
le  bord  et  entrée  des  passages  qui  avoient  esté  mandez, 
où  ceux  qui  leur  avoient  esté  donnez  pour  escorte  at- 
tendirent tant  longuement  qu'ils  peurent  juger  iceux 
pouvoir  estre  entrez;  car  de  le  voir  ils  ne  pouvoient, 
à  cause  delà  nuict  et  de  l'allarme  quiestoitpar  tout  le 
camp  des  ennemis  :  toutefois  depuis  M.  l'Admirai  a  dit  et 
escrit  que  luy ,  les  attendant  au  lieu  par  lequel  ils  dé- 
voient entrer,  pour  leur  faire  donner  le  signal  qu'il 
avoit  mandé  quand  il  seroit  temps,  environ  une  heure 
après  minuict,  il  ouyt  l'allarme  qui  se  donna  au  guet 
des  ennemis,  par  où  il  falloit  qu'ils  passassent,  et  que 
sans  poinct  de  faute  messieurs  Dandelot,  de  Jarnac  et 
luy,  qui  estoient  ensemble,  ouyrent  clairement  le  nom- 
bre des  ennemis  estre  petit  et  avec  efïroy  ;  mais  après 
s'estre  recogneus,et  voyans  qu'il  n'y  avoit  personne 
des  nommez  qui  les  chargeassent,  donnèrent  sur  eux, 
et  les  massacrèrent  de  telle  façon,  que  de  trois  cens 
harquebusiers  qui  estoient  ordonnez  il  n'y  en  entra  que 
six  vingts,  encore  tous  désarmés  et  gens  nouveaux, 
qui  ne  luy  apportoient  pas  grande  faveur.  Quant  au 
chef  qui  les  conduisoit,  il  n'y  entra   point,  mais  un 

sergent  seulement,  ne  cuidant  pas  qu'ils  deussent  venir 
si  mal  accompagnez  ;  à  cela  alléguant  davantage  , 
qu'ayant  veu  asseoir  les  guets  des  ennemis  deux  ou 
trois  fois  ensuivans,  il  avoit  entre  autres  choses  mandé 
audit  sieur  de  Bordillon,  par  l'advis  des  capitaines  qui 
estoient  avecques  luy,  qu'il  falloit  envoyer  des  gens 
de  cheval  avecques  des  gens  de  pied ,  qui  eussent  donné 
aux  ennemis  à  gauche  et  à  droite  du  passage  cepen- 
dant que  ceux  qui  dévoient  entrer  passeroient  :  ce  qui 
se  pouvoit  faire  sans  danger,  car  il  n'y  avoit  point  trente 
chevaux  desdits  ennemis  au  guet,  et  environ  soixante 
ou  quatre  vingts  hommes  de  pied;  et  si  ne  falloit  point 
craindre  qu'il  leur  vint  renfort  d'ennemis  sur  les  bras, 
pource  qu'il  n'y  avoit  que  les  enseignes  qui  estoient 
logées  au  fauxbourg  d'Isle,  qui  estoient  six  ou  sept , 
bien  loing  du  passage  ;  tout  le  reste  estoit  passé  l'armée  : 
et  n'eussent  passé  de  nuict  si  tost  les  destroicts  dès 
chaussées ,  que  noz  gens  de  cheval  se  fussent  retirez  ; 
et  cependant  s'il  y  eust  eu  moyen  d'envoyer  encore  plus 
grandes  forces ,  tant  plus  aisément  fussent  entrez,  ne 
trouvans  aucuns  empeschemens.  Toutefois  sur  tout  ce 
propos  il  ne  faut  douter  que  M.  de  Nevers  et  M.  de 
Bordillon  n'en  ayent  faict  leur  plein  devoir,  et  n'y 
oublièrent  rien  qui  peust  donner  bonne  issue  à  ceste 
conduicte  ;  mais  en  cela  et  en  la  faute  qui  en  advint  est 
plustost  à  accuser  et  reprendre  la  défaillance  de  cueur 
et  couardise  d'aucuns  de  ces  soldats ,  qui  aymerent 
mieux  se  perdre  et  noyer  que  d'entrer,  et  les  autres  se 
cachèrent  et  absenterentà  l'obscurité  delà  nuict,  comme 
gens  de  mauvaise  volonté.  Depuis  ceste  heure  là  M.  l' Ad^ 
mirai  ne  peut  recouvrer  à  faire  sçavoir  de  ses  nou- 
velles à  M.  de  Nevers,  encore  qu'il  l'eust  essayé  en 

plusieurs  sortes  et  par  diverses  personnes  ;  mais  le  guet 
et  les  gardes  des  ennemis  estoient  si  fortes  et  espesses, 
que  nul  ne  pouvoit  passer. 

Entre  les  autres  il  y  eut  un  gentilhomme  pris ,  qui 
estoit  lieutenant  du  capitaine  Lestang,  nomme' Brion, 
homme  bien  asseuré  et  résolu,  lequel  lui  promit,  avant 
que  partir,  qu'il  passeroit  oultre  ou  qu'il  seroit  pris, 
comme  il  fut.  Par  ainsi  M.  l'Admirai  n'avoit  plus  à 
espérer  qu'en  l'aide  de  Dieu  et  en  sa  vertu  ,  et  à  se 
bien  défendre,  sans  plus  attendre  de  secours.  Pourtant 
employa  toute  la  peine  qu'il  pouvoit  à  faire  besongner 
et  remédier  aux  lieux  où  il  estoit  plus  de  besoing,  et 
entre  autres  aux  contremines,  lesquelles  luy  servoient 
à  deux  effects  :l'unpour  gagner  le  devant  des  ennemis  ; 
l'autre,  que  par  icelles  il  falloit  essayer  de  trouver 
l'entrée  d'un  moineau  qui  estoit  dans  le  fossé,  lequel 
leur  pouvoit  beaucoup  servir ,  et  par  mesme  moyen 
l'entrée  des  tours,  pource  qu'il  n'y  avoit  point  de  flancs 
que  par  le  hault,  lesquels  estans  battus,  les  ennemis 
en  demeureroient  plustost  maistres  que  les  assiégez  ; 
ainsi  par  ce  moyen  il  ne  demeuroit  point  de  défenses , 
et  dont  après  ils  s'apperceurent  mieux.  La  contremine 
la  plus  advancée  qu'ils  eussent  estoit  celle  de  Lanfort, 
anglois ,  qui  estoit  aussi  celle  de  la  plus  grande  im- 
portance; mais  il  sembloit  qu'il  ne  s'y  feist  plus  telle 
diligence  comme  auparavant;  et  cognoissoit  pareille- 
ment M.  l'Admirai  que  ledit  Lanfort  commençoit  à 
s'estonner  :  dequoy  toutefois  il  ne  luy  demonstroit  au- 
cun semblant,  ains  au  contraire  luy  disoit  que  de  son 
costé  il  s'asseuroit  qu'il  luy  tiendroit  promesse  de  gai- 
gner  tousjours  le  devant  des  ennemis.  Il  commença  à 
se  plaindre  de  la  grande  peine  qu'il  supportait ,  et  luy 
3a.  G 

demanda  quelqu'un  pour  le  soulager;  dont  M.  l'Ad- 
mirai fut  fort  aise ,  car  il  ne  lui  en  osoit  bailler  aupa- 
ravant, craignant  qu'il  pensast  qu'il  eust  quelque  dé- 
fiance de  luy.  Oultre  plus ,  iljiesiroit  bien  luy  donner 
quelqu'un  pour  apprendre  et  retenir  quelque  chose  de 
son  industrie  et  science ,  encor  qu'il  ne  se  passast 
jour  qu'il  ne  l'allast  voir  une  fois  pour  le  moins. 

Le  sieur  de  Sainct-Remy  travailloit  de  son  costé,  et 
faisoit  extresme  diligence,  mais  il  besongnoit  en  cinq 
ou  six  endroits  :  aussi  estoit-il  secouru  des  compagnies 
de  gendarmes ,  au  quartier  desquelles  il  besongnoit 
ayant  ordinairement  hommes  auprès  de  luy  qui  soli- 
citoient  les  ouvriers  ;  mais  le  pis  estoit  que  tant  plus  la 
nécessité  et  l'affaire  de  ce  siège  alloit  en  avant,  et 
moins  M.  l'Admirai  estoit  secouru  de  ceux  de  la  ville, 
principalement  pour  avoir  gens  pour  remparer;  et  afin 
de  leur  donner  crainte  de  refuser ,  et  par  mesme  moyen 
affection  de  s'y  employer,  M.  l'Admirai  feit  faire  une 
reveue  de  ceux  qui  ne  besongnoient  point,  et  feit  sor- 
tira ceste  fois  cinq  ou  six  cens  personnes;  lesquels,  au 
veu  de  ceux  de  la  ville,  estoient  assez  mal  traittés  des 
ennemis,  les  asseurant  qu'il  en  feroit  autant  de  tous 
les  autres  qu'il  cognoistroit  ne  vouloir  besongner.Mais, 
quand  il  en  eust  fait  escarteler  et  mourir  en  divers  tour- 
mens,  aussi  peu  en  eussent-ils  fait,  tant  estoient  defail- 
liz  de  cueur,  ou  mal  affectionnez  à  se  fortifier  et  dé- 
fendre. 

Les  ennemis  arrivèrent  devant  Sainct-Quentin  le 
second  jour  d'aoust  ;  et  depuis  ce  jour  là  jusqu'au  vingt- 
et  uniesme  ils  ne  brassèrent  autres  œuvres  que  grotter 
et  creuser  trenche'es,  tant  pour  la  seureté  de  leur  ar- 
tillerie que  pour  approcher  et  gaigner  les  fossez.  Les 


DE  FRANÇOIS  DE   RA.BUTIN.     [l55^]  83 

assiégez  cependant  ne  leur  pouvoient  donner  grands 
empeschemens  en  faisant  sorties  sur  eux,  comme  dict 
est,  à  raison  du  petit  nombre  d'hommes  qui  estoit  là- 
dedans;  et  toutes  les  sorties  que  M.  l'Admirai  faisoit 
faire  estoient  seulement  pour  prendre  langue,  et  afin 
d'estre  advertis  de  ce  qu'entreprenoient  les  ennemis, 
d'autant  qu'il  doutoit  qu'ils  n'entamassent  quelques 
mines  nouvelles  desquelles  il  ne  peust  avoir  cognois- 
sance.  Ce  jour ,  dès  que  la  lueur  commença  à  poindre, 
ils  saluèrent  la  ville  en  toute  batterie;  car  ce  qu'ils 
avoient  tiré  auparavant  estoit  de  la  plateforme  du  fau- 
bourg d'Isle ,  où  ils  voyoient  besongner  et  contremi- 
ner;  et  continuèrent  tout  le  jour  à  canonner  et  re- 
charger, non  pas  en  un  seul  lieu,  ne  se  passant  gueres 
nuicts  qu'ils  ne  remuassent  leurs  pièces  de  lieu  à  autre 
pour  faire  nouvelle  batterie.  Il  est  à  présumer  que 
l'occasion  qui  les  feit  tant  difïèrer ,  estoit  pour  attendre 
que  les  entre'es  et  mines  qu'ils  fouilloient  et  creusoient 
soubs  terre  pour  gagner  les  fossez  fussent  parachevées, 
car,  dès  le  premier  ou  deuxiesme  jour,  l'on  eut  cog- 
noissance  qu'ils  commençoient  à  pescher  et  retirer  la 
terre  du  fossé  de  leur  costé ,  et  bientost  après  ils  y  af- 
frétèrent et  assirent  des  mantelets  par  dessoubs  les- 
quels ils  traversoient  et  entroient  dans  les  fossez  sans 
qu'on  leur  peust  mal  faire,  pource  qu'il  n'y  avoit  au- 
cuns flancs  pour  commander  au  fossé,  et  par  où  on 
les  peust  battre  et  recognoistre  :  et  toutes  les  pierres 
qu'on  leur  jettoit  ne  les  pouvoient  endommagera  cause 
de  ces   mantelets  sur  lesquels  elles  couloient,  et  qui 
les  arrestoient. 

Ils  commencèrent  leur  batterie  à  l'endroit  du  mou- 
lin à  vent  qui  esloit  près  la  porte  Sainct-Jean  ;  et  en- 

treprindrent  depuis  cest  endroit  jusques  à  la  tour  à 
l'eau  avec  une  telle  furie,  qu'il  ne  demeura  une  seule 
tour  qui  nefust  fracasse'e  et  razée,  et  la  meilleure  par- 
tie de  la  courtine,  ayant  en  batterie  en  divers  endroits 
de  quarante  à  cinquante  pièces. 

Tous  ceux  qui  estoient  là  dedans  furent  deceuz  et 
trompez  en  une  chose  :  c'est  qu'ils  pensoient  la  mas- 
sonnerie  des  tours  et  des  courtines  beaucoup  plus 
forte,  et  de  meilleur  ciment  qu'elle  n'estoit ,  estant 
le  parement  de  grez ,  et  l'espesseur  des  murailles  fort 
large;  mais  les  matières  estoient  si  mauvaises  qu'aus- 
sitost  que  le  dessus  fut  escartelé  et  entamé ,  tout  le 
reste  tomboit  de  luy  mesme  à  gros  monceaux  et  quar- 
tiers, dont  il  y  eut  beaucoup  de  gens  tuez  et  blessez 
des  mattons  et  esclats  de  'parapects. 

Sur  le  trois  ou  quatrième  jour  de  leur  batterie ,  ils 
passèrent  dix  ou  douze  pièces  du  costédu  bourg  dlsle, 
et  les  logèrent  dans  l'abbaye,  dont  ils  battoient  la 
porte  où  le  feu  s'estoit  mis  aux  pouldres ,  ainsi  qu'on 
a  veu  cy-devant.  Jusques  à  ce  que  les  ennemis  se  fussent 
rendus  maisti  es  des  fossez ,  le  seigneur  de  Sainct-Remy 
persévéra  en  bonne  espérance  de  faire  quelque  chose 
de  bon;  mais  quand  il  les  vit  logez  là  dedans,  il  dit  à 
M.  l'Admirai  qu'il  ne  leur  pouvoit  plus  mal  faire,  d'au- 
tant que  ils  avoient  gaigné  le  dessus  de  luy;  reitérant 
plusieurs  fois  qu'il  n'avoit  jamais  mis  le  pied  en  si  mau- 
vaise placo,  et  qu'il  y  avoit  longtemps  que  il  en  avoit 
adverty  le  feu  roy;  non  que  pour  cela  ce  gentil  sei- 
gneur fust  estonné,  et  qu'il  en  parlast  de  pusilanimité, 
airis  estoit  plustost  fasché  et  marry  qu'il  n'y  trouvoit 
aucun  remède,  et  tel  qu'il  l'eust  souhaité,  estant  au 
surplus  homme  résolu  et  sage. 

Depuis  le  premier  jour  de  la  batterie  jusques  à  la 
fin,  messieurs  F  Admirai  etDandelot  et  le  seigneur  de 
Sainct-Remy  alloient  tous  les  soirs  recognoistre  les 
dommages  et  ouvertures  que  l'artillerie  avoit  faict;  et 
le  jour  resolvoient  avec  les  capitaines  au  quartier  des- 
quels l'affaire tou choit,  de  ce  qu'ils  avoientà  exécuter. 

Après  que  la  batterie  eut  continué  trois  ou  quatre 
jours,  il  advint  et  s'engendra  un  certain  effroy  entre 
ceux  de  la  ville  et  les  gens  de  guerre  mesmes,  dont 
M.  l'Admirai  eut  cognoissance  se  pourmenant  de  nuict 
que  l'on  ne  le  voyoit  point,  qu'il  contrefaisoit  le  sourd 
et  l'aveugle.  Et,  pour  y  remédier,  il  tint  un  langage 
commun  et  gênerai  à  tous,  en  un  lieu  où  estoient 
quasi  tous  les  capitaines  et  plusieurs  soldats  :  c'estoit 
que  fermement  avoit  arresté  et  résolu  en  son  esprit  et 
vouloir  de  garder  ceste  place  avec  les  hommes  qu'il 
avoit ,  et  que  si  on  le  voyoit  varier  ou  tenir  propos 
de  composition,  il  leur  permettoit  qu'ils  le  jettassent 
comme  lasche  dans  les  fossez  ;  qu'au  cas  semblable  s'il 
s'en  trouvoit  aucun  d'eux  qui  luy  en  parlast  autrement 
il  ne  luy  en  feroit  pas  moins.  Et,  pour  ceste  occasion 
ne  se  passoit  jour  que  deux  ou  trois  fois  ne  se  pourme- 
nast  par  les  quartiers ,  et  qu'en  y  passant  ne  deman- 
dast  les  opinions  aux  capitaines,  leur  conférant  et  com- 
muniquant ce  qui  se  faisoit  es  autres  endroits.  D'autre 
part  la  première  harangue  qu'il  leur  avoit  fait  dès  le 
premier  jour  qu'il  entra  dans  la  ville ,  estoit  que  cha- 
cun eust  à  l'advertir  de  ce  qu'on  jugeroit  pouvoir  servir 
à  la  conservation  de  la  place. 

La  batterie  des  ennemis  continua  jusqu'au  sixième 
jour,  environ  deux  heures  après  midy,  qu'ils  se  pré- 
sentèrent aussi   en  plusieurs  endroits  dans  les  fossez 

jusques  aux  parapets,  à  la  longueur  des  piques.  A  ceste 
heure  là,  le  guet  qui  estoit  dans  le  clocher  de  la 
grande  église ,  adverlit  M.  l'Admirai  que  de  toutes 
paris  il  voyoit  l'armée  de  l'ennemy  se  mettre  en  armes, 
et  que  plusieurs  gens  de  pied  s'acheminoient  aux  tran- 
chées :  ce  qu'il  fit  savoir  en  tous  les  endroits  et  quar- 
tiers de  la  ville,  à  fin  que  chacun  eust  à  se  tenir  sur 
ses  gardes,  estimant  que  ce  mesme  jour  ils  voulussent 
donner  l'assault;  et  luy  mesme  alla  à  trois  ou  quatre 
des  brèches  les  plus  proches  de  luy  pour  voir  l'ordre 
qui  y  estoit  tenu  ;  où  il  trouva  chacun  monstrant  sem- 
blant de  vouloir  faire  son  devoir  et  se  bien  défendre. 
Le  semblable  entendit-il  de  tous  les  autres  endroits  où 
il  avoit  envoyé  des  gentilshommes  :  qui  fut  cause  qu'il 
s'en  retourna  fort  content  à  la  brèche  qu'il  gardoit, 
qui  estoit  celle  où  il  estimoit  les  ennemis  adresser  et 
tourner  leur  principal  effort,  pource  qu'ils  s'estoient 
fort  opiniatrez  abattre  cest  endroit,  et  à  n'y  laisser  au- 
cune chose  qui  eust  pu  servir  de  flânez  ,  mesmement 
que  c'estoit  viz  à  viz  de  l'entrée  qu'ils  avoient  faite  au 
fossé. 

Gomme  ils  estoient  tous  attendans  l'assault,  les  en- 
nemis mirent  le  feu  en  trois  mines,  toutes  lesquelles 
estoient  soubs  le  rempart,  dont  les  principales  se  trou- 
vèrent aux  quartiers  de  la  compagnie  de  M.  le  Daul- 
phin.  Mais  le  dommage  ne  fut  pas  si  grand  comme  ils 
i'esperoient  ;  et  croy,  à  mon  advis',  que  cela  fut  cause 
qu'ils  ne  donnèrent  point  l'assault  ce  jour  là:  aussi  en 
après  ne  s'eschaufïerent  trop  aigrement,  ains  se  con- 
tentèrent de  venir  recognoistre  les  bresçhes  du  costé 
de  M.  l'Admirai,  et  de  venir  descendre  (dans  le  fossé 
que  gardoit  M.  Dandelot. 

Apres  que  les  ennemis  se  furent  retirez,  M.  l'Admi- 
rai alla  visiter  les  dommages  qu'avoient  fait  ces  mines, 
et  trouva  que  par  ceste  ouverture  ne  pouvoient  rece- 
voir, n'encourir  grand  danger,  toutefois  qu'il  y  falloit 
besongner  :  ce  qu'il  remit  à  quand  il  seroit  nuict,  pource 
qu'on  n'y  osoit  toucher  et  s'y  monstrer  de  jour,  à  cause 
de  la  veue  qu'en  avoit  l'artillerie  des  ennemis. 

Sur  cela  ne  fault  oublier  que  le  feu  s'estoit  mis  en 
des  maisonnettes  couvertes  de  cbaulme,  derrière  les 
Jacopins,  et,  en  moins  de  demie  heure,  il  y  en  avoit  vingt 
ou  trente  bruslées;  encor,  de  mauvaise  foi  tune ,  le  vent 
estoit  fort  grand  ce  jour  là ,  et  qui  chassoit  le  feu  et  la 
flamme  droict  au  cueur  de  la  ville.  A  la  clameur  et  au 
bruit  de  cest  accident,  M.  l'Admirai  y  accourut  avec 
un  ou  deux  gentilshommes  seulement,  n'ayant  voulu 
souffrir  que  davantage  d'hommes  le  suivissent  :  mesme- 
ment,  les  gens  de  guerre  qu'il  rencontroit  en  son  che- 
min, il  les  renvoyoit  en  leurs  quartiers,  craignant  que, 
soubs  ceste  occasion ,  les  ennemis  ne  voulussent  entre- 
prendre de  faire  quelque  effort,  combien  que  pour 
l'heure  il  n'y  en  eust  pas  grande  apparence.  Sa  présence 
ne  servit  pas  de  peu  pour  remédier  à  ce  feuT  pource  que 
tous  estoient  tant  estonnez  qu'ils  ne  sçavoient  que  faire, 
ny  à  quel  bout  s'y  prendre.  M.  l'Admirai  fit  rompre 
deux  ou  trois  maisons  au  devant,  et  fit  en  sorte  que 
ce  feu  fut  esteint  et  arreste'. 

Sur  la  minuict  il  s'en  alla,  comme  de  coustume,  pour 
veoir  ce  qu'on  pouvoit  exploicter  en  chacun  endroit 
des  brèches  et  de  l'ouverture  des  mines,  y  en  estant 
trois  principales  au  quartier  de  M.  le  Dauphin,  sans 
celles  que  M.  Dandelot  son  frère  gardoit,  et  celle  de 
la  porte  d'Isle,  où  l'on  travailloit  fort  toutes  les  nuicts. 

Il  trouva  que  IVJ.  de  Cusieux  y  avoit  fort  bien  besongné 
ceste  nuict,  car  la  compagnie  de  M.  le  Dauphin  estoit 
départie  en  deux ,  et  le  plus  grand  dommage  qu'eus- 
sent fait  les  mines' estoit  advenu  en  cest  endroit,  où 
estoit  ledit  seigneur  de  Cusieux. 

Un  peu  après  le  poinct  du  jour  levé,  le  seigneur  de 
Sainct  Remy  alla  trouver  M.  l'Admirai  pour  luy  dire 
que,  retournant  de  la  porte  d'Isle,  il  n'avoit  trouvé 
qu'on  y  eust  fort  travaillé  ;  oultre  plus,  qu'il  luy  sem- 
bloit  que  les  gens  de  guerre  se  refroidissoient  de  la  be- 
songné ,  et  qu'ils  trouvoient  difficile  tout  ce  qu'on  leur 
proposoit;  enfin  que  leur  contenance  ne  luy  plaisoit 
point,  luy  conseillant  d'aller  jusques  là  :  ce  qu'il  fît  in- 
continent, et  le  mena  avecques  luy»  En  y  allant  il  luy 
commença  ce  propos  :  qu'il  le  plaignoit  fort  de  la  peine 
qu'il  prenoit  jour  et  nuict,  voire  si  grande  et  insupporta- 
ble, qu'il  ne  luy  sembloit  qu'après  on  creust  qu'il  eust 
esté  de  si  grapde  diligence,  eu  esgardà  la  débilité  de  la 
place,  et  pour  le  default  principal  qui  estoit  d'hommes  ; 
le  voulant  advertir  en  oultre  que  de  si  peu  qu'il  y  en 
avoit,  la  pluspart  perdoit  cueur  pour  se  veoir  trop 
foibles.  Ce  propos  fut  un  peu  long,  de  sorte  qu'il  les 
peut  tenir  jusques  à  ce  qu'ils  arrivèrent  à  la  porte  d'Isle. 
Parquoy  M.  l'Admirai  à  l'instant  ne  luy  en  fit  autre 
response,  sinon  qu'il  luy  dist  qu'ils  advisassent  à  ce 
qu'il  falloit  faire  et  besongner  pour  l'heure.  A  quoy 
il  respondit  qu'il  l'avoit  desjà  monstre  au  capitaine 
Sallevert  et  aux  capitaines  de  gens  de  pied  qui  y  es- 
toient.  Et,  après  leur  avoir  fait  monstrer  de  rechef,  il 
fit  deslors  mettre  la  main  et  commencer  besongné. 
Il  y  eut  bien  quelque  capitaine  qui  dit  à  M.  l'Admirai 
qu'aucuns  des  soldats  se  faschoient  de  l'artillerie  qui 

les  grevoit  et  endommageoit  fort  en  besongnant  :  ce 
neantmoins,  y  demeurant  là  pour  quelque  temps,  et 
devisant  avecques  eux,  les  sollicitoit  et  encourageoit 
de  préposer  la  tuition  et  défense  de  l'honneur  et  de  la 
vie  à  la  crainte  et  défaillance  de  courage;  de  façon 
qu'au  partir  de  là  il  luy  sembla  les  laisser  en  bonne 
volonté'. 

Il  print  son  adresse,  au  partir  de  là,  au  quartier  où 
estoit  M.  Dandelot  son  frère,  pour  luy  dire  qu'il  seroit 
bon  commettre  quelqu'un  pour  commander  en  la  com- 
pagnie du  capitaine  Sainct  André,  à  cause  qu'il  estoit 
malade  et  ne  bougeoit  de  son  logis.  Son  lieutenant 
aussi  avoit  esté  fort  blessé  ceste  nuict,  et  son  sergent 
tué;  tellement  qu'il  ne  s'y  trouvoit  homme  de  com- 
mandement qu'un  jeune  homme  qui  portoit  son  en- 
seigne. Lequel  sieur  Dandelot  luy  fit  response  qu'il 
avoit  entendu  comme  le  capitaine  Sainct  André  se 
portoit  assez  bien ,  et  qu'il  iroit  passer  en  son  logis,  où 
ayant  sceu  qu'il  n'y  peust  vacquer,  y  commettroit  un 
autre.  Et  ainsi  devisans  ensemble,  continuèrent  leur 
chemin  qui  estoit  commun  à  tous  deux,  pour  aller  où 
chacun  d'eux  tiroit  et  se  vouloit  rendre. 

Après  que  M.  Dandelot  eut  parlé  au  capitaine  Sainct 
André,  pource  qu'il  commençoit  à  guérir  et  retourner 
en  santé,  il  se  fit  porter  en  une  chaire  où  estoit  sa  com- 
pagnie, pour  y  avoir  plus  d'authorité  sur  eux,  et  tirer 
plus  d'obéissance  d'eux  que  nul  autre. 

Ce  jour,  qui  estoit  le  septième  que  les  ennemis 
avoient  commencé  leur  batterie,  dès  que  la  clarté  le 
matin  commença  à  se  monstrer,  ils  canonnerent  de  plus 
grande  furie,  et  à  plus  grand  nombre  de  pièces  qu'ils 
n'avoient    accoustumé  :  de  sorte   qu'il  estoit  facile 

à  juger  ce  jour  là  qu'ils  vouloient  faire  quelque 
grand  effort.  Ce  que  voyant  et  considérant  M.  l' Ad- 
mirai, il  appella  M.  Dandelot  son  frère,  et  le  seigneur 
de  Sainct  Remy,  et  les  retira  à  part;  et,  s'adressant  au 
seigneur  de  Sainct  Remy,  le  pria  de  luy  dire  son  advis 
de  son  entreprise,  et  qu'il  voyoit  celles  que  les  ennemis 
faisoient  sur  eux  (mesmement  des  mines),  le  requé- 
rant luy  declah  er  le  moyen  qu'il  auroit  d'y  remédier. 
Ils  luy  firent  response  qu'ils  n'estoient  à  cette  heure  là 
à  y  penser,  mais  qu'ils  n'y  trouvoient  un  seul  remède, 
pource  que  les  ennemis  estoient  maistres  des  fossez, 
d'où  ils  pouvoient  pied  à  pied  gaigner  le  parapect ,  le- 
quel n'avoit  que  cinq  ou  six  pieds  d'espesseur ,  et  le- 
quel ils  leur  leveroient  en  moins  de  rien,  demeurant 
le  rempart  si  estroict,  qu'il  n'y  auroit  lieu  pour  eux 
retirer  et  couvrir,  et  aussi  peu  de  moyens  pour  se  re- 
trencher  par  derrière,  à  cause  que  le  rempart  estoit 
si  haut  qu'il  maistriseroit  en  beaucoup  le  retranche- 
ment :  adjoustant  sur  cela  le  seigneur  de  Sainct-Remy 
que  M.  l'Admirai  se  pouvoit  encore  souvenir  de  ce  que 
peu  auparavant  luy  avoit  dit,  qu'il  n'avoit  en  sa  vie 
mis  le  pied  en  une  plus  mauvaise  place.  Quant  aux 
contremin.es  qu'il  avoit  commencé,  il  partoit  à  l'instant 
pour  en  faire  fermer  deux,  et  les  tenir  prestes  pour  y 
mettre  le  feu;  mais  il  craignoit  que  l'une,  qui  estoit 
la  principale,  ne  fist  tomber  le  reste  d'une  tour,  la 
ruine  de  laquelle  peust  servir  d'eschelle  à  l'ennemy 
pour  monter,  combien  que  ,  s'il  y  voyoit  quelque  dan- 
ger, il  n'en  prendroit  que  ce  qu'il  en  faudroit.  Et,  ces 
choses  conside're'es,  M.  l'Admirai  dit  qu'il  voyoit  que 
l'on  luy  pourroit  imputer  qu'il  auroit  eu  bien  peu  de 
considération  de  mettre  en  hazard  les  forces  qu'il  avoit, 

qui  estoient  des  principales,  comme  de  la  gendarme- 
rie, se  voyaftt  réduit  en  telle  extrémité;  ce  qui  eust 
bien  servi  à  conserver  autres  places,  voire  tout  le 
royaume;  mais  qu'il  avoit  pensé  une  chose,  à  sçavoir  : 
qu'ils  pouvoient  juger  qu'après  la  furieuse  batterie 
quils  avoient  redoublée,  ils  s'efï'orceroient  de  les  em- 
porter d'assault  ;  parquoy  il  se  falloit  préparer  et  délibé- 
rer se  bien  défendre;  que  si  on  les  avoit  bien  frottez  et 
battuz  la  première  fois,  après  ils  essayeroient  de  les 
avoir  et  matter  à  la  longue.  Et  cela  voyant,  en  parle- 
mentant, ou  par  quelque  autre  expédient,  il  pourroit 
advertir  et  faire  entendre  ses  nécessitez  au  Roy,  oultre 
ce  qu'il  gaigneroit  autant  de  temps.  La  conclusion  de 
son  propos  fut  que  l'on  pouvoit  ouyr  les  ennemis  ren- 
forcer leur  batterie,  faisans  penser  que  ce  jour  ils  des- 
ployeroient  toutes  leurs  forces,  et  mettroient  toutes 
choses  au  dernier  poinct  pour  les  combattre  :  pourtant 
il  prioit  un  chacun  se  disposer  à  les  bien  recevoir  et 
repoulser  ce  premier  coup  ;  et  le  Seigneur  Dieu  en 
après  les  conseilleroit  du  demourant  qu'ils  auroient  à 
faire.  Sur  cela  se  départirent,  et  s'en  alla  chacun  pour 
donner  ordre  à  ses  affaires. 

Avant  poursuivre  plus  oultre  ce  propos,  il  est  bien 
requis  déduire  le  nombre  des  brèches  et  le  nombre 
d'hommes  qui  y  estoient  pour  les  garder.  La  première 
estoit  celle  du  capitaine  Brueil ,  gouverneur  de  la  ville , 
qui  y  avoit  sa  compagnie  ;  la  seconde,  du  capitaine 
Humes,  lieutenant  de  la  compagnie  des  Escossois,  du 
comte  d'Arran  où  elle  estoit,  et  en  cest  endroit  je 
veux  dire  que  M.  l'Admirai  a  tesmoigné  en  ce  qu'il  en 
a  escrit  qu'il  ne  veit  point,  tant  que  ce  siège  dura, 
chefs  ny  soldats  qui   s'employassent  mieux  ny  plus 

volontairement  que  ceux  de  cesle  compagnie,  ne  qui 
monstrassent  visages  plus  asseurez  ;  la  troisième,  du 
sieur  de  Cuzieux  avec  une  partie  de  la  compagnie  de 
M.  le  Dauphin  ;  la  quatrième,  du  sieur  de  La  Garde 
avec  une  partie  de  ladite  compagnie.  La  compagnie 
du  capitaine  Sainct- André  estoit  départie  en  trois,  à 
sçavoir  avec  les  capitaines  Humes,  Cuzieux  et  de  La 
Garde.  La  cinquième  estoit  celle  de  M.  l'Admirai  avec 
une  partie  de  sa  compagnie,  et  le  capitaine  Gourdes 
avec  quelques  harquebusiers.  A  ta  sixième  y  avoit  une 
autre  partie  de  la  compagnie  de  M.  l'Admirai ,  et  le 
capitaine  Rambouillet.  La  septième ,  celle  de  M.  de 
Jarnac,  où  estoit  sa  compagnie  avec  le  capitaine  Bue 
et  ce  qu'il  pouvoit  avoir  de  la  sienne.  A  la  huitième 
estoient  les  capitaines  Forces ,  Ogier  et  Soleil ,  avec  ce 
qu'ils  pouvoient  avoir  de  leurs  soldats,  et  quatorze  ou 
quinze  hommes  d'armes  et  archers,  que  M.  l'Admirai 
avoit  donné  au  sieur  de  Vaulpergue  pour  leur  com- 
mander. A  la  neufvieme,  M.  Dandelot  y  estoit  avec 
environ  trente  cinq  hommes  d'armes  qui  luy  avoient 
esté  baillez  de  toutes  compagnies,  et  quelques  gens 
de  pied,  harquebusiers  de  Saincte  Romain,  lequel  se 
faisoit  bien  apparoistre  entre  les  autres.  La  dixième , 
du  capitaine  Lignieres  avec  ce  qu'il  pouvoit  avoir  de 
sa  compagnie.  L'unzieme,  le  seigneur  de  Sallevert 
avec  la  compagnie  de  M.  de  La  Fayette,  et  les  capi- 
taines La  Barre  et  Hacqueville  avec  ce  qu'ils  pouvoient 
avoir  de  leurs  compagnies.  Et  fault  noter  que  par  toutes 
lesdites  brèches  il  n'y  avoit  point  huit  cens  hommes 
de  guerre  pour  les  défendre,  tant  de  pied  que  de  che- 
val, bons  et  mauvais;  car  M.  l'Admirai  n'avoit  point 
meslé  ceux  de  la  ville  parmy  eux  ,  ains  les  avoit  départi 

ès  autres  endroits,  à  fin  que  s'ils  eussent  esté  assaillis 
à  escalades  ès  endroits  et  lieux  où  l'on  n'avoit  point 
battu ,  ils  eussent  eu  gens  pour  soustenir  et  en  débouter 
l'ennemy. 

Il  y  avoit  eu  précédemment  beaucoup  d'hommes 
tuez  et  blessez,  et  autres  malades,  lesquels  ne  pou- 
voient  faire  aucun  secours,  non  plus  que  s'ils  eussent 
esté  morts  :  mesmement  à  la  brèche  que  gardoit 
M.  l'Admirai,  le  capitaine  Gourdes  y  avoit  du  com- 
mencement plus  de  cinquante  soldats  des  siens,  comme 
ils  furent  nombrez  ce  matin,  et  l'après  disnée,  quand 
ils  furent  assaillis  ,  ne  s'en  trouva  que  dix-sept  ;  encor 
y  eut  il  cinq  de  ceux  là  tuez  en  sentinelle  avant  que 
l'assault  se  donnast.  Et  fut  contraint  M.  l'Admirai 
mander  à  M.  Dandelot  son  frère  qu'il  le  secourust  de 
quelque  nombre  des  siens,  combien  qu'il  luy  faschast 
fort,  le  sachant  estre  en  lieu  où  il  en  avoit  fort  bon 
besoing;  si  ne  laissa  il  pourtant  de  luy  en  envoyer  ce 
qu'il  peut. 

Il  a  esté  dit  cy  dessus  comme  les  ennemis  redou- 
blèrent le  septième  jour  leurs  batteries,  ce  qu'ils  con- 
tinuèrent jusques  environ  les  deux  heures  après  midy, 
qu'on  les  vdyoit  ce  pendant  dresser  tous  leurs  prépa- 
ratifs pour  donner  l'assault  et  de  toutes  parts.  M.  l'Ad- 
mirai alloit  et  envoyoit  en  tous  endroits,  à  fin  que 
chacun  fust  prest  de  les  soustenir  et  repoulser.  En  fin, 
sans  faire  bruit  et  sans  sonner  tabourin ,  il  veit  trois 
enseignes  au  pied  du  parapet  lors  qu'il  fit  présenter 
un  chacun  pour  combattre  ;  mais  ils  ne  les  enfoncèrent 
point  par  cest  endroit,  et  commencèrent  à  couler,  et 
à  monter  file  à  file  à  une  tour  qui  avoit  esté  battue 
d'artillerie  au  coing  du  quartier  du  sieur  de  La  Garde. 

Quand  M. l'Admirai  veit  qu'ils  prenoicnt  ce  chemin,  il 
fut  fort  aise,  car  ils  y  grimpoient  et  montoient  fort 
malaise'ment,  et  si  du  lieu  où  il  estoit  il  les  voyoit  un 
peu  par  le  flanc,  et  leur  donnoit  le  plus  d'ennuy  qu'il 
pouvoit  avec  trois  harquebusiers  qui  luy  restoient , 
pensans  véritablement  qu'il  fust  impossible  les  forcer 
par  cest  endroit.  Finalement  il  veit  ces  enseignes  qui 
montoient  au  hault  de  la  tour  et  se  jettoient  en  bas  ; 
mais  il  presumoit  que  ce  fust  dans  une  trenchée  qui 
estoit  devant  le  parapet,  pour  estre  plus  à  couvert, 
jusques  à  ce  que  l'on  luy  alla  dire  que  les  ennemis 
forçoient  ceste  bresche.  Lors ,  se  tournant  devers  ceux 
qui  l'environnoient,  il  leur  dit  qu'il  la  falloit  secourir. 
Sur  cela  arrivant  le  sieur  de  Sarragosse,  luy  demanda 
où  il  vouloit  aller  et  qu'il  vouloit  faire  ;  auquel  il  res- 
pondit  qu'il  deliberoit  aller  aider  et  soustenir  l'effort 
de  ceste  brèche  que  l'on  forçoit,  à  laquelle  il  falloit 
tous  mourir  ou  en  repoulser  les  ennemis  :  et  sur  cela 
il  commença  à  descendre  du  rempart  ;  et  fault  sçavoir 
qu'adonc  il  n'estoit  pas  loing  de  la  tour  par  où  les  en- 
nemis entrèrent  ;  mais  il  y  avoit  une  longue  traverse  et 
haulte,  qui  empeschoitdeveoircequ'onfaisoit.  Estant 
M.  l'Admirai  descendu  au  bas  du  rempart ,  il  veit  tout  ce 
quartier  là  abandonné,  sans  que  personne  y  fit  teste. 
Et  ne  sçay  d'où  vint  cest  effroy,  ne  qui  en  fut  l'autheur, 
si  ce  n'est  qu'on  n'avoit  peu  empescher  la  venue  à  l'en- 
nemy,  pour  ne  le  pouvoir  point  descouvrir  lorsqu'il 
vint  à  la  brèche  -,  de  sorte  qu'y  arrivans  les  ennemis 
en  abondance,  et  s'yappellans  les  uns  les  autres,  il  fut 
facile  s'y  faire  maistres,  n'y  trouvans  personne  de  ré- 
sistance. 

M.  l'Admirai,  seulement  accompagné  de  trois  ou 

quatre,  entre  lesquels  estoit  un  page,  et  y  allant  pour 
ramasser  les  troupes  et  faire  teste  aux  adversaires,  ne 
fut  si  tost  là  arrivé  qu'il  ne  se  veit  enveloppe'  de  tous 
costez  :  cognoissant  donc  n'estre  plus  en  sa  puissance 
de  remédier  à  ce  desordre,  estans  desjà  la  ville  pleine 
de  soldats  ennemis ,  y  entrans  les  Allemans  à  grandes 
foulles,  il  fit  ce  qu'il  peut  pour  tomber  es  mains  d'un 
Espagnol,  comme  il  luy  advint,  aimant  mieux  en  ce 
lieu  attendre  la  commune  et  générale  fortune,  et  tout 
succès  bon  ou  mauvais,  qu'en  fuyant  acquérir  une 
honte  et  reproche.  Celuy  qui  le  print  prisonnier,  après 
l'avoir  fait  un  peu  reposer  au  pied  du  rempart,  le  vou- 
lut emmener  en  leur  camp,  et  le  fit  descendre  par  la 
bresche  mesme  qu'il  gardoit,  où -il  estoit  seul  ayant 
perdu  toutes  ses  forces.  De  là  le  coula  et  fit  entrer  en 
l'une  des  mines  qu'ils  avoient  faites  pour  gaigner  le 
fossé,  où  il  trouva  à  l'entrée  le  capitaine  Alonce  de 
Cazieres,  maistre  de  camp  des  vieilles  bandes  espa- 
gnoles :  auquel  lieu  survint  incontinent  le  prince  de 
Piedmont,  qui  commanda  audit  Cazieres  le  mener  en 
sa  tente.  Voilà  comme  tout  le  fait  du  siège  et  de  la 
prise  de  Sainct  Quentin  s'est  passé,  et  a  esté  déduit 
par  un  discours  qui  m'est  tombé  es  mains,  et  que  l'on 
m'a  asseuré  avoir  esté  rédigé  et  mis  par  escrit  par 
M.  l'Admirai  mesmes,  et  lequel  j'ai  mieux  aimé  suivre 
(comme  prochain  de  la  vérité)  que  me  trouver  en 
faulte. 

Maintenant  il  m'a  semblé  bon  d'y  adjouster  ce  qu'au 
par-dessus  j'en  ay  peu  apprendre  et  sçavoir  :  qui  est 
que  certainement  à  la  bresche  du  faulxbourg  d'Isle, 
où  estoit  M.  de  Jarnac,  il  y  fut  aussi  bien  et  vaillam- 
ment combattu  que  l'on  pourroit  avoir  jamais  leu  et 

veu  estre  fait  :  de  sorte  que  les  ennemis  par  les  autres 
endroits  estans  entrez  dans  la  ville,  et  qui  desjà  sac^a- 
geoient  et  butinoient  partout,  les  vindrent  prendre  et 
desfaire  par  derrière ,  avant  qu'ils  pensassent  leur 
monstrer  visage  :  tellement  que,  pour  résolution,  avec 
le  défaut  qui  y  estoit  d'hommes,  il  y  eut  delà  main  de 
Dieu  voulant  punir  nos  fautes.  Les  ennemis  mesmes 
ont  escrit  que  le  premier  assault  fut  donné  à  ce  capi- 
taine Cazieres  cy-dessus  nommé,  et  au  colonel  Lazare, 
colonel  de  quinze  cens  Allemans,  qui  y  furent  presque 
tous  tuez  et  desfaits.  Le  second  fut  assigné  au  capi- 
taine Navarret  avec  les  Espagnols,  et  au  comte  de 
Meigue  avec  les  Wallons.  Le  troisième  au  capitaine 
Julian  Romerou,  avec  trois  enseignes  d'Espagnols  et 
deux  mille  Anglois;  lequel  tombant  du  hault  de  la 
brèche  se  rompit  une  jambe.  Le  quatrième  au  capi- 
taine Carrondelet,  avec  trois  enseignes  de  Bourgui- 
gnons, qui  y  eut  une  main  emportée. 

Enfin  fut  cette  belle  et  riche  ville  de  Sainct-Quentin 
conquise  et  prise  le  vingt-septième  jour  d'aoust  mil 
cinq  cens  cinquante  sept,  en  laquelle  ils  trouvèrent  de 
grands  butins  et  richesses,  pour  estre  icelle  ville  un 
magazin  de  diverses  marchandises  qui  se  transpor- 
toient  es  bas  pays ,  et  qui  estoient  aussi  de  ces  lieux  ap- 
portées pour  le  commerce  et  trafique  de  pardeçà  ,  sans 
y  comprendre  encore  plusieurs  bons  prisonniers  qu'ils 
y  recouvrèrent,  tant  de  ceux  de  la  ville  que  des  chefs 
et  capitaines  qui  y  estoient  entrez  pour  la  défendre. 
Quant  à  en  nommer  de  ceux  de  la  ville,  il  m'est  fort 
difficile,  pouren  avoirbien  peu  de  cognoissance.  Quant 
aux  gens  de  guerre,  je  pourray  mettre  icy  les  noms  de 
ceux  dont  j'ay  esté  adverti,  tant  de  ceux  qui  y  sont  morts 

que  faits  prisonniers.  M.  l'Admirai ,  comme  principal 
chef,  ainsi  que  Ton  a  peu  voir  cy-devant,  fut  emmené 
prisonnier  :  toutefois  depuis  a  esté  quelque  bruit  qu'il 
fut  au  hazard  de  se  sauver  par  la  conduite  d'un  Espa- 
gnol ;  mais  n'estant  ce  mystère  bien  dressé  et  entendu, 
il  fut  reserré,  et  l'Espagnol  pendu  et  estranglé.  M.  Dan- 
delot  y  fut  pris  aussi  ;  mais,  se  resentant  encore  du 
mauvais  traitement  qu'il  avoit  receu  d'eux  en  sa  pri- 
son d'Italie  (0,  aima  mieux  adventurer  sa  vie  que  re- 
tomber une  autre  fois  en  ceste  captivité  et  misère  :  de 
façon  que,  luy  aidant  la  grâce  de  Dieu,  il  se  coula  par 
dessoubs  les  bords  d'une  tente,  et  de  nuict,  après  avoir 
sondé  divers  guez  et  passages  dans  le  marets,  trouva 
moyen  de  sortir  de  leurs  guetz  et  gardes,  et  se  sauva  à 
Han.  M.  de  Jarnac  y  demeura  prisonnier ,  aussi  firent 
les  seigneurs  de  Sainct-Remy ,  de  Humes ,  de  La  Garde, 
de  Cuzieux,  de  Moulins,  les  capitaines  Breuil  de  Bre- 
tagne, de  Rambouillet,  Sancte  Roman,  Sainct- An- 
dré, Lignieres  et  Soleil.  Geux-cy  y  furent  tuez  ;  et  y 
moururent,  comme  l'on  m'a  dit ,  le  fils  du  seigneur  de 
La  Faiette  ,  le  capitaine  Sallevert,  enseigne  de  la  com- 
pagnie dudit  sieur  de  La  Faiette  ,  les  capitaines  Ogier, 
Vicques,  La  Barre,  TEstang  et  Gourdes.  Plusieurs  au- 
tres y  ont  esté  tuez  ou  faits  prisonniers,  les  noms  des- 
quels me  'sont  incognuz,  et  ne  les  ay  peu  sçavoir 
pour  leur  faire  part  de  quelque  mémoire  de  leur  vertu  : 
toutefois  j'ai  opinion  que  quelqu'un  cy  après  en  pourra 
encore  mieux  escrire  que  moy ,  qui  ne  les  laissera  en 

0)  En  sa  prison  d'Italie.  D'Andelot  avoit  été  fait  prisonnier  en  i55i  , 
après  la  prise  de  Parme ,  dont  il  étoit  gouverneur.  On  Tavoit  enfermé 
dans  le  château  de  Milan ,  où  il  resta  jusqu'à  la  fin  de  i554-  Ce  fut  là 
que,  employant  ses  loisirs  à  lire  des  ouvrages  des  controverse,  il  em- 
brassa la  religion  protestante. 

3a.  7 

oubly,  et  suppléra  mon  défault  en  ce  que  je  pourrois 
avoir  obmis. 

Durant  le  temps  de  toutes  les  exécutions  cy-devant 
déclarées ,  M.  de  Nevers  n'estoit  bougé  de  Laon ,  atten- 
dant d'y  recueillir  et  amasser  toutes  les  forces  du  Roy, 
et  pour  pourvoir  aux  autres  entreprises  que  d'ailleurs 
les  ennemis  pouvoient  mettre  sus  ,  et  surtout  de  fournir 
et  munir  les  villes  circonvoisines  de  Sainct-Quentin , 
non  seulement  de  soldats,  selon  qu'ils  luy  estoient  en- 
voyez et  y  arrivoient,  mais  aussi  de  toutes  autres  com- 
moditez  et  provisions ,  afin  qu'ils  pussent  par  courses 
d'autant  plus  affaiblir  et   rompre  l'ennemy,  en    luy 
coupant  les  vivres  ,  et  massacrant  les  soldats  aux  four- 
rages ,  et  s'asseurassent  et  tinssent  forts  de  bonne  heure 
s'ils  estoient  assiégez,  prévoyant  mesmement  l'obstinée 
continuation  des  ennemis  au  siège  de  ceste  ville  ,  la- 
quelle il  doutoit  à  la  longue  estre  prise  et  emportée, 
ne  pouvant  estre  de  luy  en  autre  sorte  secourue;  dont 
il  ne  fault  douter  qu'en  son  esprit  il  ne  supportast  un 
fort  grand  et  triste  regret ,  ainsi  que  son  visage  et  ses 
gestes  le  faisoient  paroistre.  Et  pourtant  d'heure  à  au- 
tre advertissoit  le  Roy  de  tout  ce  qu'il  sçavoit,  et  luy 
estoit  rapporté  estre  advenu  dedans  et  dehors  ce  siège  : 
tellement  que,  le  jour  de  la  prise  de  ceste  ville ,  le  Roy 
luy  faisoit  response  à  ce  qu'il  luy  avoit  escrit,  s'il  ad- 
venoit  que  l'ennemy  emportast  Sainct  Quentin  ,  qu'il 
auroit  à  faire,  lui  avoit  mandé  que  le   mieux  de   sa 
charge  et   de  son  faict  seroit  de  pourvoir  Guise ,  La 
Fcre  et  Peronne,  sans  oublier  Corbie ,  où  il  escriroit 
au  sieur  de  Villebon  se  retirer,  et  faire  si  diligemment 
travailler  au  remplissement  du  boulevert  et  rehaulse- 
ment  du  retrenchement,  que  bien  tost  ils  se  retrou- 

vassent  en  leur  perfection.  Oultreplus  il  l'advertissoit 
derechef  que,  selon  qu'il  luy  niandoit  par  le  sieur  de 
Sansac,  si  Sainct  Quentin  tenoit,  qu'ils  dressassent  une 
forme  de  camp  à  Han,  pour  retrencher  encor  plus 
estroittement  les  vivres  aux  ennemis,  et  là  où  ils  le 
prendroient,  que,  retirant  des  places  qu'il  avoit  laissé 
derrière  toutes  les  garnisons,  il  les  suivist  à  la  queue 
et  envoyast  les  lansquenetz  qu'il  avoit  à  Soissons,  Vil- 
liers-Cottretz  et  Dommartin  (0,  pour  se  retirer  la  part 
où  il  seroit;  et  quant  aux  François,  que,  lesdites  quatre 
places  pourvues,  il  les  de'partist  à  Laon  et  à  Coussy, 
avec  quelques  bons  chefs,  luy  laissant  le  surplus  de  la 
charge  de  pourvoir  à  Compienne,  où,  oultreles  quatre 
compagnies  qu'il  y  avoit  ordonne'es  des  capitaines  Cer- 
teau  et  Fontaines,  il  se  délibéroit  d'y  envoyer  encor 
celles  du  capitaine  Buchet ,  et  une  autre  du  capitaine 
Antoine  de  Novion.  Or,  quant  à  ce  camp  dont  il  est 
fait  cy-dessus  mention  devoir  estre  dressé  à  Han ,  est  à 
sçavoir  que,  deux  ou  trois  jours  précédemment,  entre 
autres  mémoires  que  le  Roy  avoit  envoyé  à  ce  prince, 
luy  enchargeoit  et  l'advertissoit  qu'il  entendoit  forti- 
fier un  camp  à  Han,  où  se  dévoient  trouver,  pour  le 
considérer  et  entreprendre  avecques  luy,  les  seigneurs 
de  Sansac,  d'Estrée  et  de  Villebon,  et  autres  expéri- 
mentez capitaines,  suivant  ce  que  M.  le  mareschal 
Sainct- André  en  avoit  desjà  fait  désigner  pour  la  for- 
tification du  camp,  qui  un  peu  auparavant  y  estoit.  Et 
d'autant  qu'en  ceste  entreprise  l'on  craignoit  que  les 
ennemis,  se  mettans  entre  ledit  Han  et  les  vivres,  et 
empeschassent  ceste  entreprise,  et  contraignissent  ceux 
qui  seroient  là-dedans  de  venir  à  la  bataille,  l'on  avoit 

(0  Dommartin  :  Dammartin 

pourveu  d'avoir  cinq  cens  muiz  de  bled  en  farines, 
que  le  sieur  de  Chaulne,  gouverneur  de  Corbie,  pres- 
toit  au  Roy,  pour  la  nourriture  des  forces  qui  entre- 
roient  dedans,  suffisans  pour  un  long-temps  à  vingt- 
cinq  ou  trente  mille  bouches,  oultre  laquelle  quantité 
de  farines ,  on  en  avoit  encores  autres  quatre  cens 
muiz.  Toutefois  ces  délibérations  n'eurent  aucun  ef- 
fect ,  et  fut  autre  changement  d'advis  par  la  prise  de 
Sainct  Quentin  ,  plus  soudaine  et  plutost  advenue  que 
l'on  n'esperoit;  car,  incontinent  après,  M.  de  Nevers 
n'avoit  autres  choses  aux  oreilles  qu'advertissemens 
des  gouverneurs  et  chefs  des  places  des  environs,  que 
l'ennemy  tournoit  devers  eux,  se  plaignans  de  leurs 
defaults  et  nécessitez ,  et  demandans  secours,  ou  d'hom- 
mes, de  vivres,  de  pouldres,  ou  de  quelques  autres 
munitions:  de  sorte  que  l'on  ne  sçavoit  ausquels  pre- 
mièrement entendre,  et  là  où  estoit  le  plus  proche  et 
urgent  besoing.  M.  de  Bordillon ,  qui  estoit  à  La  Fere , 
encore  que  ce  prince  eust  mis  gens  dans  ceste  place  au- 
tant qu'il  luy  avoit  esté  possible,  et  l'eust  munie  au 
mieux  que  le  moyen  s'estoit  peu  recouvrer,  ce  néan- 
moins, craignant  la  longueur  du  siège,  et  ne  voulant 
attendre  l'extresme  nécessité,  vouloit  en  avoir  plus  que 
moins,  et  demanda  à  M.  de  Nevers  secours  de  vivres 
et  de  gens.  Parquoy  fut  commandé  au  président  Bour- 
geois, que  le  Roy  avoit  envoyé  à  Laon  pour  estre  com- 
missaire gênerai  des  vivres ,  de  luy  envoyer  des  muni- 
tions qui  estoient  dans  ceste  ville  de  Laon ,  tant  de 
farines  que  de  vins ,  et  d'un  mesme  train  luy  furent 
envoyées  une  ou  deux  des  vieilles  compagnies  de  gens 
de  pied  qui  estoient  venues  nouvellement  de  Metz.  Au 
comte  de  Sancerre ,  qui  estoit  à  Guise ,  se  plaignant 

d'avoir  faute  d'hommes,  pour  avoir  esté  ceste  place 
accrue  d'une  nouvelle  fortification,  disant  que,  par  la 
revue  qu'il  avoit  faite  de  ses  gens,  ne  se  trouvoit  avoir 
que  deux  mil  et  trois  ou  quatre  cens  hommes  de  pied, 
où  il  estoit  nécessaire  de  plus  de  trois  mil  cinq  cens , 
fallut  encore  luy  renvoyer  autres  quatre  des  vieilles 
compagnies,  lesquelles  aussi  estoient  venues  de  Metz. 
Le  capitaine  La  Motte  Rouge,  gouverneur  de  La  Ca- 
pelle,  envoya  aussi  advertissement  à  ce  prince ,  comme 
par  ses  espions  il  avoit  sceu  que  les  ennemis,  après  la 
prise  de  Sainct-Quentin ,  délibéroient  aller  assiéger 
Guise  ou  La  Capelle,  et  pource  qu'il  estoit  besoing  le 
secourir  de  gens.  Ainsi ,  encore  que  M.  de  Nevers  eust 
bien  fort  peu  de  compagnies  de  gens  de  pied  auprès  de 
sa  personne,  et  toutes  celles  qui  y  estoient  estans 
encore  nouvelles,  si  fut  il  force  luy  en  envoyer  deux 
des  capitaines  Fouquault  et  Brumes.  M.  d'Humieres  , 
gouverneur  de  Peronne,  d'autre  part  disant  avoir  en- 
tendu pour  vray  qu'au  partir  de  Sainct-Quentin  les 
ennemis tiroient  droit  vers  luy,  demandoit encore  plus 
grand  nombre  d'hommes  qu'il  n'avoit  :  combien  que  sa 
ville  fust  desjà  pourvue  de  soldats  en  la  sorte  que  j'ay 
dit  cy-devant,  l'on  y  renvoya  les  compagnies  du  capi- 
taine Vezigues.  Certainement  il  y  avoit  de  grandes  opi- 
nions et  conjectures  que  les  ennemis  s'addresseroient 
à  ceste  ville,  pour  beaucoup  de  causes  :  entre  autres 
pour  de  tant  plus  renforcer  Sainct-Quentin  ,  et  la  tenir 
en  seureté,  estans  ces  deux  villes  voisines  l'une  de 
l'autre,  et  pour  estre  maistres  d'une  grande  partie  de  la 
rivière  de  Somme,  qui  leur  servirait  comme  d'une  bar- 
rière. Mesmement  M.  de  Bordillon  avoit  mande'  à  M.  de 
Nevers  qu'il  avoit  sceu  de  l'enseigne  de  M.  l'Admirai , 

estant  prisonnier  au  camp  de  l'ennemy,  qu'ils  pour- 
pailoient  desjà  de  tirer  là,  ayans  esté  advertiz,  par  un 
Italien  et  un  soldat  du  capitaine  Vicques,  de  l'endroit 
où  ils  la  dévoient  battre  ,  qui  estoit  depuis  la  porte  de 
Bourgongne  jusques  à  une  tour  qui  est  pendente,  et 
depuis  lechasteau  jusques  à  un  flanc  où  le  terroùer  et 
le  rempart  ne  valloit  rien  ;  pour  ces  causes  estoit  bien 
requis  y  pourvoir  à  temps  et  heure.  Et  en  cela  se  peult 
voir  si  ce  prince  avoit  guères  de  repos,  sans  que  je 
fasse  ici  plus  ample  narration  d'infinité  d'autres  fati- 
gues où  sa  personne  et  son  esprit  estoient  incessam- 
ment tendus,  que  je  laisseray  à  descrire  à  ceux  qui 
Font  peu  voir  comme  moy. 

Or,  le  roy  Philippes  avec  son  armée  estoit  tous- 
jours  campé  à  lento ur  de  Sainct-Quentin ,  sans  qu'on 
peust  sçavoir,  à  la  vérité,  ce  que  de  nouveau  il  vou- 
loit  attenter.  Seulement ,  après  que  ceste  pauvre  ville 
enst  esté  d'un  bout  à  autre  fouillée  et  saccagée,  et 
vuide  de  tant  de  biens  qui  y  estoient,  commencèrent 
à  la  retrencher  pour  donner  commencement  à  la  for- 
tifier. Toutefois  depuis,  sur  la  fin  de  ce  mois  d'aoust, 
M.  de  Bordillon  advertit  M.  de  Nevers  comme  son 
espion  luy  avoit  rapporté  que  les  ennemis  avoient  tiré 
de  leurs  trenchées  devant  Sainct-Quentin  quelques 
pièces  d'artillerie,  et  estoit  le  bruit  partout  leur  camp 
que  c'estoit  pour  aller  assiéger  LeCastellet.  Ce  qui  fut 
trouvé  véritable;  car,  peu  de  jours  après,  l'on  sceut  que 
pour  vray  il  estoit  enveloppé,  et  que  le  comte  d'A- 
ramberg  (autrement  dit  le  Brabanson),  chef  de  ce 
siège,  estoit  campé  avec  mil  ou  douze  cens  chevaux 
le  long  du  marets  et  devers  l'abbaye  de  Sainct-Martin. 
Au-dessus  de  luy  estoient  logez  trois  regimens  d'Aile- 

mans,  à  sçavoir  :  Monichuissen  avec  dix  enseignes , 
et  plus  haut,  sur  le  chemin  de  Sainct  Quentin,  un 
autre  régiment  de  Poris-vanholf  de  sept  enseignes,  où 
se  faisoit  une  batterie  de  quatre  pièces.  Plus  haut  en- 
core, entre  les  chemins  de  Sainct-Quentin  et  de  Cam- 
bray,  s'estendoit  un  autre  régiment  de  Claes  Holstat 
de  sept  enseignes  ;  et  là  estoit  la  plus  grosse  batterie  de 
vingt  et  une  pièces,  qui  tii  oient  aux  deux  bouleverts  et 
à  la  courtine ,  avec  une  furieuse  et  admirable  tempeste, 
comme  les  nouvelles  couroient  parmy  nous,  et  aussi 
que  le  tonnerre  en  retentissement  en  estoit  le  plus  sou- 
vent entendu.  Dedans  estoit  gouverneur,  comme  j'ay 
desjà  dit,  le  baron  de  Solignac,  gentilhomme  duquel 
la  valeur  et  bonne  opinion  que  chacun  avoit  de  luy 
faisoit  croire  qu'il  ne  rendroit  ceste  place  qu'à  l'ex- 
trémité, et  esprouveroit  le  dernier  danger  avant  que 
succomber  de  son  honneur;  mesinement  tant  de  braves 
entreprises  qu'il  avoit  execute'es  sur  les  ennemis  durant 
le  siège  de  Sainct-Quentin  (entre  autres  avoit  des- 
trousse' quelque  argent  qu'on  apportait  à  leur  camp), 
luy  redoubloient  une  fort  grande  et  louable  réputa- 
tion. De  quoy  s'asseurant  M.  de  Nevers,  et  luy  estant 
confermée  ceste  confidence  par  les  advertissemens  que 
le  baron  de  Solignac  luy  mandoit  de  garder  ceste 
place  tant  longuement  que  le  Seigneur  Dieu  luy  près- 
teroit  la  grâce,  et  jusques  au  dernier  souspir  de  sa  vie, 
en  donna  advis  au  Roy,  dont  Sa  Majesté  eut  grand  es- 
poir et  contentement.  Et  ce  que  confirma  la  responsc 
que  sur  cela  en  feit  M.  le  cardinal  de  Lorraine,  escri- 
vant  à  ce  prince  que  le  sieur  de  Ricourt,  cousin  et 
parent  du  baron  de  Solignac,  avoit  asseuré  le  Roy  el: 
luy  que  ledit  de  Solignac  mourroit  plustost  dans  Le 

Castellet,  que  le  rendre  sans  extrémité'  irreme'diable. 
Ceste  espérance,  que  pour  le  moins  il  tiendrait  quinze 
jours  ou  trois  sepmaines,  faisoit  faire  toute  diligence 
d'amasser  et  rassembler  les  forces  que  le  Roy  propo- 
soit  mettre  sus  de  nouveau  :  de  sorte  que  Sa  Majesté 
avoit  mandé  et  fait  response  à  M.  de  Nevers  qu'il  s'as- 
seurast  que  dans  ce  temps-là  il  auroit  auprès  de  luy 
une  autant  belle  armée  que  la  première  pour  empes- 
cher  que  l'ennemy  n'entrast  en  pays.  Et  de  faict ,  c'est 
chose  certaine  que  l'on  faisoit  haster  à  grandes  jour- 
nées le  secours  des  Suisses,  et  les  bandes  nouvelles 
d'Allemans  que  les  colonels  Reichroch  et  Reifberg 
amenoient.  Pareillement  l'on  avoit  sceu  que  M.  de 
"Guise  s'acheminerait  bientost  de  par  deçà,  et,  d'autre 
part,  journellement  arrivoient  à  l'entour  de  Laon 
quelques  compagnies  de  cavallerie  et  fanterie,  estans 
toutes  les  autres  places  bien  pourvues,  y  ayant  ce 
prince  mis  un  tel  et  si  bon  ordre,  qu'elles  estoienthors 
de  doute,  ainsi  que  chacun  le  sçait.  Mais  tout  le  re- 
bours de  tout  ce  qu'on  proposoit  advint;  car  dès  le  six 
ou  septième  de  septembre,  sur  le  soir,  vindrent  autres 
advertissemens  de  M.  de  Bordillon,  comme  Le  Castel- 
let estoit  rendu  ;  ce  que  M.  de  .Nevers  ne  vouloit  croire 
aucunement,  pour  autant  que  ce  jour  mesme  le  baron 
de  Solignac  luy  avoit  de  rechef  mandé  qu'il  n'estoit  en- 
core prest  à  se  rendre ,  et  qu'il  délibérait  y  mourir  ou 
y  faire  un  si  grand  service  au  Roy  qu'il  en  auroit  à 
jamais  mémoire.  Et  encore  que  les  rapports  redou- 
blassent, si  en  demeura  il  toujours  en  doute,  et  ne 
luy  pouvoit  tomber  en  l'entendement,  jusques  à  ce 
que  toute  la  nuict  il  envoya  recognoistre  et  sçavoir  la 
vérité;  et  fut  trouvé  qu'il  estoit  ainsi,  et  que  davan- 

tage,  comme  l'on  rapporta,  s' estoit  rendu  à  bien  petite 
occasion,  veu  qu'il  n'y  avoit  autre  brèche  raisonnable 
pour  donner  Fassault,  lequel,  pour  le  moins,  il  devoit 
endurer,  estant  place  de  marque,  encore  qu'elle  soit 
petite,  autant  deffensable  qu'il  en  soit  sur  ceste  fron- 
tière, autant  bien  pourveue  de  munitions  (comme  Ton 
dit  que  M.  d'Estrée  l'asseura)  qu'il  estoit  possible. 
Ainsi  ceste  reddition,  si  soudaine  et  au  despourvu, 
fut  trouvée  fort  estrange  de  chacun,  veu  l'espérance 
précédente,  et  que  l'on  n'avoit  point  ouy  plaindre 
ceux  qui  estoient  là-dedans  d'aucun  défaut.  Pour  ce 
mescontentement  et  souspeçon  ,  estant  iceluy  baron  de 
Solignac  depuis  à  Paris,  le  Roy  le  feit  arrester  pri- 
sonnier; lequel,  se  voulant  justifier,  a  allégué,  sur 
ceste  si  soudaine  reddition  de  la  place  qu'il  avoit  en 
garde ,  les  causes  cy -après  déclarées ,  à  sçavoir  :  qu'il 
avoit  esté  frustré  du  secours  par  luy  requis  et  néces- 
saire à  la  conservation  de  sa  place,  qui  estoit  de  deux 
mille  hommes  de  garde,  comme  le  seigneur  d'Estrée, 
auparavant  gouverneur,  attendant  le  siège  les  avoit 
autrefois  eus.  Davantage ,  qu'ayans  trouvé  les  enne- 
mis ce  chasteau  sans  fossé  du  costé  que  ils  commen- 
cèrent leur  principale  batterie,  et  un  bastion  demeuré 
bas  et  à  revestir,  exploitèrent  tellement  que  les  sol- 
dats ordinaires  à  la  garde  de  ce  bastion  furent  bientost 
contraincts  l'abandonner,  pour  la  grande  quantité  de 
bricque  et  terrain  qui,  de  la  courtine  neufve,  les  en- 
dommageoit  et  tomboit  ordinairement  sur  eux,  estant 
si  furieuse  et  violente  la  batterie,  qu'en  peu  d'heure 
elle  feit  voye  et  chemin  pour  monter  à  cheval  sur  ledit 
bastion ,  estant  facile  pour  venir  de  là  à  la  bresche  ; 
laquelle,  combien  que  elle  ne  fust  de  tout  suffisante, 

s'aggrandissoit  dans  deux  voilées  de  canon,  et  s'esten- 
doit  de  six  vingts  pas  ou  plus,  s'inclinant  et  courbant 
desjà  le  mur  en  ceste  longueur,  et  le  terrain  ouvers 
d'un  pas  en  largeur,  et  de  la  longueur  d'une  picque 
en  profond.  Ce  que  voyans  les  soldats,  qui  ne  se  trou- 
voient  là-dedans  en  nombre  de  trois  cens,  ny  la  moi- 
tié d'eux  en  force  et  santé,  prindrent  tel  et  si  grand 
estonnement  et  desespoir  de  résister,  que,  pour  quel- 
ques remonstrances  que  leur  sceussent  faire  leurs  ca- 
pitaines avec  offre  de  mourir  avecques  eux  des  pre- 
miers, ne  les  peurent  assurer  et  remettre  en  volonté 
de  combattre  et  attendre  l'assault.  Réservé  quelques 
gentilshommes  et  vieux  soldats  qui  se  présentèrent  à 
toute  fortune  et  s'offrirent  à  tout  devoir  ,  les  autres 
prindrent  resolution  de  quitter  là  tout,  abandonnans 
la  brèche ,  et  déclarèrent  ouvertement  au  gouverneur 
qu'ils  ne  combattroient  aucunement,  ne  cognoissans, 
comme  ils  alleguoient,  moyen  ny  apparence  aucune 
de  pouvoir  résister  et  garder  ceste  place,  ny  faire  un 
seul  service  au  Roy;  et  pourtant  qu'il  valoit  mieux 
reserver  leurs  vies  à  un  autre  qui  seroit  de  plus  grande 
importance.  Qui  fut  un  autant  plus  grand  desplaisir 
et  crevecœur  audit  gouverneur  et  autres  capitaines, 
que  plus  de  réputation  ils  avoient  acquis,  tant  es  guer- 
res précédentes  que  freschement  aux  saillies  de  ceste 
place  sur  les  ennemis,  et  jusques  à  renverser  de  leurs 
gabions  et  leur  faire  abandonner  leurs  trenchées.  Du- 
rant le  siège  du  Castellet,  le  quatriesmede  septembre  , 
M.  de  Bordillon  advertit  M.  de  Nevers  qu'il  avoit  sceu 
que  le  roy  Philippes  ne  deslogeroit  d'auprès  de  Sainct 
Quentin,  jusques  après  avoir  veu  qu'il  adviendroit  du 
siège  du  Castellet,  selon  qu'il  l'avoit  peu  apprendre 

de  quelques  soldats  qui  avoient  esté  pris  ce  jour  là  à 
Vandeuil ,  lesquels  luy  avoient  asseuré  que  la  batterie 
devant  Le  Castellet  commençoit  le  lendemain.  Ces  sol- 
dats là  faisoient  escorte  à  leurs  fourrageurs,  desquels 
en  avoient  esté  tuez  plus  de  quarante  en  ce  lieu  ,  et  en 
furent  emmenez  force  chevaux  par  ceux  de  la  com- 
pagnie du  comte  de  Villars,  que  M.  de  Bordillon  y 
avoit  envoyé,  avec  quelque  nombre  d'harquebusiers 
à  cheval  de  la  compagnie  du  capitaine  Lamenaz,  qu'il 
faisoit  soustenir  par  deux  ou  trois  cens  harquebusiers 
à  pied  le  long  du  marets.  La  compagnie  de  chevaux- 
légers  du  prince deCondé  et  une  d'Escossois,  estans  en 
embuscade  près  du  grand  Essigny,  feirent  rencontre 
de  quelques  gens  de  pied  qui  venoient  à  l'escorte  des 
fourrageurs,  desquels  environ  vingt  furent  exécutez  et 
mis  en  pièces  ;  et ,  sans  leurs  gens  de  cheval  qui  leur 
vindrent  à  secours,  estans  iceux  gens  de  pied  bien  cinq 
cens,  on  eust  fait  carnage  de  tout  cela. 

Après  la  reddition  du  Castellet,  M.  de  Nevers  eut 
quelque  opinion  que  les  ennemis  tournassent  à  Guise, 
ayant  pris  ce  chasteau  pour  s'asseurer  de  ce  qui  estoit 
à  leur  doz,  et  pour  aussi  rendre  le  chemin  de  Sainct- 
Quentin  à  leur  camp  libre  et  sans  danger,  afin  que  de 
l'un  à  l'autre  on  peust  envoyer  tout  secours:  toutefois, 
se  tenant  fort  bien  asseuré  du  comte  de  Sancerre,  vail- 
lant chevalier  s'il  en  est  point  au  monde,  et  que  la 
place  estoit  seurement  pourveue  et  munie  d'autant 
vaillans  capitaines  et  soldats  qu'il  estoit  possible  les 
eslire ,  et  généralement  de  toutes  les  autres  provisions 
et  munitions  de  guerre,  il  en  avoit  un  grand  repos  et 
contentement  en  son  esprit ,  s'asseurant  que  s'ils  s'y  ad- 
dressoient  ils  trouveroient  de  la  besongne  taillée  pour 

un  long  séjour;  et  cependant  luy  resteroit  tousjours  le 
loisir  de  recouvrer  gens,  et  si  pourroit  de  plus  en  plus 
fortifier  les  autres  places  circonvoisines,  et  finalement 
se  presenteroit  quelque  propre  occasion  pour  leur  ap- 
pareiller une  strette  qui  leur  feroit  sentir  combien 
seroit  dangereux  en  pays  d'ennemy  s'estendre  et  es- 
largir.  Toutefois  il  n'advint  rien  de  ce  que  ce  prince 
en  esperoit;  car,  peu  de  jours  après  la  prise  de  ce  chas- 
teau,  les  ennemis,  sans  passer  plus  oultre,  prevoyans  , 
à  mon  advis,  autant  clairement  que  nous  leurs  inté- 
rêts et  advantage,  se  retirèrent  à  Fonssomme,  où  jà 
estoit  campé  le  roy  Philippes  avec  l'autre  partie  de 
l'armée.  Et  estoient  là ,  à  mon  jugement ,  sur  le  poinct 
delà  délibération  de  ce  qu'en  après  ilsauroient  à  pour- 
suivre; aussi  que  l'on  disoit  que  le  roy  Philippes  at- 
tendoit  response  de  l'advertissement  qu'il  avoit  envoyé 
en  Espagne  à  l'empereur  Charles  son  père,  pour  le 
resjouir  de  sa  prospérité,  le  suppliant  en  oultre  luy 
commander  et  ordonner  de  ce  qu'en  après  auroit  à 
entreprendre.  Il  est  facile  à  juger  que,  selon  leurs  mu- 
tations et  diversitez  d'entreprises,  il  falloit  aussi  que 
M.  de  Nevers  changeast  et  accommodast  les  siennes  > 
car  alors  ils  estoient  les  plus  forts,  et  noz  forces  encore 
si  naissantes  et  petites,  que  c' estoit  tout  ce  qu'on  pou- 
voit  faire  que  ruiner  pays  au  devant  d'eux  et  à  l'entour, 
où  l'on  sçavoit  qu'ils  se  vouloient  eslargir  et  estendre, 
et  au  surplus  fournir  les  villes  où  l'on  craignoit  qu'ils 
délibérassent  s'attaquer,  pour  temporiser  et  les  ame- 
ner ou  jusques  à  l'hiver,  ou  les  faire  consommer  temps 
en  si  petits  exploits ,  que  l'on  peust  cependant  reunir 
nouvelles  forces  pour  aller  au  devant  d'eux.  Or  desjà 
en  ce  temps  commençoit  à  s'engendrer  entre  eux  un 

mutinement,  rnesme  entre  les  Allemans  et  les  Espa- 
gnols, tant  pour  le  sac  et  butin  de  Sainct  Quentin 
que  pour  les  prisonniers  de  la  journée  de  Sainct  Lau- 
rent ;  de  sorte  qu'on  disoit  parmy  nous  que  le  roy  Phi- 
lippes  et  le  duc  de  Savoye,  se  voulans  vendiquer  (Oet 
dire  leurs  les  princes  et  grands  seigneurs  de  France 
prisonniers,  desquels  la  rançon  excederoit  certaine 
somme  limitée,  et  les  voulans  retirer  et  avoir  presque 
comme  de  force  des  mains  des  princes  et  grands  sei- 
gneurs d'Allemagne  qui  estoient  en  ce  camp ,  les  mu- 
tinèrent tellement,  qu'ils  délibéroient  se  départir  et 
s'en  aller  expirant  le  serment  de  leur  service  :  ce  que 
estant  sceu  de  nous ,  estoient  practiquez  et  retenus  au 
nostre,  et  dès  lors  peu  à  peu  à  la  file  s'y  en  retiroit. 
Avec  cela  les  Anglois  ayans  esté  fort  maltraittez  en  ce 
voyage,  aussi  qu'ils  avoient  sceu  comme  les  Escossois 
remuoient  mesnage  en  leur  pays,  et  leur  faisoient  une 
forte  guerre,  avoient  desjà  demandé  congé,  et  s'en 
vouloient  retourner  :  toutefois ,  pour  remédier  à  toutes 
surprises  qui  peuvent  advenir  soubs  la  credence  de 
telles  nouvelles  et  bruits  appostez,l'on  ne  delaissoit  à 
pourvoir  à  toutes  choses  ;  mesmement  pour  la  doute 
qu'on  eust  peu  avoir  que  ces  Anglois,  en  eux  retour- 
nant, ne  feissent  quelque  rafïles  et  destrousses  impro- 
vistes,  l'on  contremanda  M.  de  Senarpont,  lequel  au- 
paravant l'on  vouloit  retirer  de  pardeçà,  pour  se 
mettre  dans  Abbeville,  de  ne  bouger  de  son  gouver- 
nement de  Boulongne  et  de  Montereuil,  pour  tenir 
ceste  contrée  en  asseurance  :  au  lieu  duquel  y  fut  com- 
mandé M.  de  Sansac  avec  sa  compagnie  et  celle  de  feu 
M.  d'Anghien. 

(0  Vendiquer  :  revendiquer. 

Ayant  le  roy  Philippes  pour  quelques  jouis  campé 
à  Fonssomme,  tant,  à  mon  jugement,  pour  les  causes 
précédentes  que  pour  estre  certainement  adverty  de 
noz  forces  et  des  empeschemens  qu'il  trouveroit,  ou 
que  luy  pourrions  donner  s'il  entroit  avant  en  pays, 
prit  dernière  resolution  d'aller  assiéger  Han,  où  feit 
prendre  le  chemin  à  son  armée,  sçachant  la  situation 
de  eeste  place  fort  commode  à  estre  fortifiée,  de  la- 
quelle un  commencement  estoit  desjà  projette  et  des- 
seigné,  et  toutefois  si  imparfaict  et  délaissé,  qu'il  ne 
luy  pourroit  faire  grande  résistance  :  et,  s'asseurant 
l'obtenir  en  peu  de  temps,  proposoit ,  en  parachevant 
la  fortification ,  la  rendre  l'une  des  plus  belles  places 
de  guerre  qui  se  peust  veoir  sur  toute  la  frontière,  et 
qui  seroit  comme  le  secours  et  appuy  de  la  ville  de 
Sainct- Quentin, qu'il  delibéroit  aussi  rendre  inexpug- 
nable, pour  avoir  de  ses  Pays-Bas  les  stances  et  jour- 
nées raisonnables  de  retraittes  pour  entrer  et  sortir 
dans  le  royaume  de  France  quand  bon  luy  sembleroit. 
Or,  pour  dire  un  mot  de  la  situation  de  Han ,  elle  est 
entièrement  plaine  et  descouverte ,  sans  qu'il  y  ayt  rien 
qui  luy  commande  :  flanquée  d'un  costé  de  la  rivière 
de  Somme,  et  de  l'autre  d'un  marets  d'estendue ,  en 
certains  endroits,  de  plus  de  cinq  cens  pas,  sans  que 
il  y  ayt  que  bien  peu  de  plaine  et  terrouer  sec  pour  y 
arriver.  Il  y  a  la  villette  et  le  chasteau.  La  villette,  en 
Testât  qu'elle  estoit  pour  lors,  ne  pou  voit  tenir  en  sorte 
que  ce  fust  ;  et  combien  qu'il  y  eust  quelques  fonde- 
mens  et  sorties  de  boulevers ,  si  est-ce  qu'ils  estoient  si 
peu  apparans  et  mal  defensables,  qu'il  n'en  falloit  faire 
aucun  estât.  Le  chasteau  estoit  d'assez  bonne  appa- 
rence, et  se  representoit  assez  furieux,  selon  les  an- 

ciennes  fortifications,  ayant  la  forme  quarrée,  flanc- 
qué  de  quatre  gros  bouleverts  ronds,  avec  une  grosse 
tour  quarré  et  massive  de  large  espesseur,  servant  de 
plateforme  aux  courtines  qui  luy  estoient  alliées ,  et 
commandant  en  tout  et  partout  ce  chasteau  :  mais  le 
tout  estoit  à  sec  de  pierres  et  maçonnerie,  sans  qu'il  y 
eust  aucuns  rempars  et  terreplains,  ny  autres  fortifi- 
cations selon  les  modernes  inventions,  pour  soustenir 
et  défendre  une  place  longuement  contre  l'esmerveil- 
lable  tempeste  et  furie  de  l'artillerie  de  maintenant  : 
toutefois,  pour  ne  laisser  du  tout  le  chemin  libre  et 
ouvert  à  l'ennemy  de  entrer  encore  plus  avant  s'il  ne 
trouvoit  quelque  an  est,  M.  de  Sepois ,  qui  en  estoit 
gouverneur,  avoit  donné  advis  au  Roy  qu'on  bruslast 
la  villette,  si  l'on  voyoit  que  le  siège  y  vint,  pour  ne 
laisser  lieu  à  l'ennemy  de  s'y  pouvoir  loger  ;  mais  quant 
au  chasteau,  qu'on  le  pourroit  tenir  et  garder  pour  quel- 
ques jours,  cependant  que  l'on  se  fortifieroit  en  avant  : 
car  il  estoit  facile  à  juger  qu'ayant  pris  Han  il  ne 
planteroitlà  son  but,  ains  ou  passeroit  plus  oultre  ou 
se  jetteroita  droite  ou  à  gauche,  et  s'addresseroit  tous- 
jours  aux  lieux  foibles  et  faciles  à  estre  en  bref  occu- 
pez, pour  ne  perdre  et  mal  employer  la  saison  qui 
luy  estoit  fort  propre.  Ces  choses  estans  sceues  de  M.  de 
Nevers,  de  Laon  envoya  pour  renfort  le  seigneur  de 
Hellyt1),  chevalier  sage  et  bien  expérimenté,  pour  es- 
sayer d'y  entrer,  comme  ilfeit,  encore  qu'il  fust  desjà 
enveloppé,  ayant  combattu  et  passé  sur  le  ventre  de 
quelques  ennemis  qui  le  vouloient  retenir  et  empes- 
cher;  et,  d'autre  part,  M.  de  Montmorency  prit  le 

(0  Le  seigneur  de  Hellj:  de  Pisseleu,  seigneur  de  Heilly.  Il  étoit  de 
la  famille  de  la  duchesse  d'Etampes,  maîtresse  de  François  1. 


112  [l557]    COMMENTAIRES 

chemin  à  Amiens  avec  sa  compagnie  et  celle  de  M.  le 
connestable  son  père,  et  les  quatre  mille  Allemans  que 
le  Roy  avoit  mande'  à  M.  de  Nevers  luy  envoyer,  com- 
bien qu'en  ceste  ville  d'Amiens  fussent  desjà  le  vidasme 
d'icelle  (0  et  les  sieurs  d'Auguessant  et  de  Morvillier, 
avec  leurs  compagnies.  Et  à  Soissons  alla  le  prince  de 
Condé  avec  une  partie  de  sa  cavallerie  légère,  dépar- 
tant le  surplus  le  long  des  rivières  pour  en  défendre 
les  guez  et  passages  aux  ennemis,  envoyant  le  baron 
deClere  àNoyon  avec  sa  compagnie  et  une  autre  d'Es- 
cossois.  Le  Roy,  comme  j'ay  cy-dessus  dit,  avoit  desja 
pourveu  à  Compienne ,  envoyant  oultreplus  à  Beauvais 
le  seigneur  de  Marrivault ,  pour  y  recevoir  et  mettre 
dans  la  ville  quelques  compagnies  de  gens  de  piedfran- 
çoises,  desquelles  il  en  devoit  envoyer  deux  à  Mont- 
didier  avec  des  farines  et  autres  provisions.  A  Senlis  aussi 
avoit  esté  envoyé  le  seigneur  de  Race.  Quant  à  Chauny 
et  Goussy  d'un  costé,  l'on  a  veu  cy-dessus  comme  elles 
estoient  pourveues  selon  qu'elles  le  pouvoient  com- 
porter, et  que  l'on  estimoit  qu'elles  pourroient  tenir, 
comme  aussi  de  l'autre  part  en  estoit  de  Peronne,  de 
Corbie  et  d'Amiens,  comme  aussi  de  toutes  les  autres 
places  le  long  de  la  rivière  de  Somme.  En  ceste  sorte, 
et  au  mieux  qu'il  avoit  esté  possible,  l'on  avoit  garny 
les  places  circonvoisines  de  Han ,  afin  que  les  ennemis 
estans  à  ce  siège ,  ne  se  peussent  eslargir  et  escarter 
pour  recognoistre  et  empiéter  davantage  d'estendue, 
aussi  pour  faire  tousjours  le  gast  devant  eux,  et  les 
affamer  en  leur  rompant  et  coupant  les  vivres. 

En  cest  endroit,  et  pendant  que  le  roy  Philippes 
séjournera  au  siège  de  Han,  il  m'a  semblé  n'estre  point 

(0  Le  vidasme  d'icelle:  Antoine  d'Ailly,  vidame  d'Amiens. 

trouvé  mauvais,  n'y  hors  de  propos,  faire  une  brefve 
digression  d'autres  particularitez  et  accidens  advenus 
es  autres  endroits  de  l'Europe,  et  toutesfois  apparte- 
nais et  provenans  de  ces  guerres;  d'autant  ou  qu'ils 
tendoient  à  un  mesme  efFect,ou  estoient  prédictions  et 
présages  de  troubles  régnans,  adversités  présentes,  et  de 
l'issue  qui  en  devoit  succéder.  L'on  a  peu  veoir,  et  se- 
lon que  Tay  descrit  briefvement,  les  causes  pourquoi 
M.  de  Guise  fut  envoyé  avec  une  armée  en  Italie;  qui  es- 
toit,  comme  la  plus  commune  opinion  se  publioit,  pour 
le  secours  du  Pape  ,  adonc  réduit  en  fort  estroitte  puis- 
sance. L'on  a  pu  sçavoir  aussi  les  exploits  et  exécutions 
qu'y  a  fait  ceste  armée,  et  l'advantage  et  profits  qui  en 
sont  revenus  et  réussis  au  Roy  et  à  son  royaume,  dont 
je  n'ay  fait  aucune  mention,  pour  estre  mal  certain  de 
la  vérité;  aussi  que  l'occasion  de  la  faulte ,  comme  il 
est  croyable,  redonde  entièrement,  et  est  rejettée, 
par  la  voix  publique,  sur  les  plus  pioches  du  con- 
seil du  Pape  et  le  mauvais  ordre  que  trouva  M.  de 
Guise  à  son  arrivée  en  Italie;  dequoy  pareillement  je 
ne  veux  traiter  aucune  chose,  et  délibère  m'en  taire, 
délaissant  à  le  déduire  à  ceux  qui  l'ont  vu  et  le  peu- 
vent mieux  sçavoir  que  moy,  et  reprendray  ce  que 
j'ay  desjà  dit.  Le  Roy  avoit  mandé,  incontinent  après 
ceste  routte  de  Sainct  -  Laurent  (0,  à  M.  de  Guise 
qu'il  pacifiast  de  pardelà ,  et  accordast  de  toutes  choses 
le  plus  advantageusement  et  sagement  qu'il  se  con- 
fioit  de  luy,  mesmement  pour  le  repos  du  Saint  Père, 
pour,  cela  faict,  se  retirer  de  pardeçà  avec  ses  forces 
où  il  en  avoit  bon  besoing.  Ce  prince  incontinent  le 
fit  sçavoir  au  Pape,  et  luy  donna  à  entendre  la  neces- 

(0  Ceste  routte  Je  Sainct  Laurent  :  la  bataille  de  Sainl-Qaentin. 

site  qui  le  rappelloit  et  revoquoit  en  France,  et  les  af- 
faires qui  environnoient  le  Roy,  qui  estoient  cause  de 
luy  faire  supplier  Sa  Saincteté  le  licencier'  et  permet- 
tre qu'il  se  peust  retirer,  après  avoir  toutefois  compose 
et  transige'  à  son  profit  de  ses  affaires ,  selon  son  bon 
advis  et  conseil.  Le  Pape,  adonc  desjà  désireux  de  ter- 
miner ceste  guerre ,  de  laquelle  il  savoit  celle  de  par- 
deçà  estre  procéde'e,  comme  il  cognoissoit  évidem- 
ment, et  laquelle  il  doutoît  prendre  fin  par  la  ruine 
de  l'un  de  ces  grands  princes,  et  finalement  par  la 
sienne,  avec  une  confusion  de  Testât  eccle'siastique ,  et 
avec  infinité'  de  maux  et  de'population  universelle, 
proposa  plus  qu'au  paravant  s'appointer  avec  le  roy 
Philippes.  Et  deslors,  qui  estoit  le  huictième  de  sep- 
tembre en  cest  an ,  envoya  les  cardinaux  Carlo  Ca- 
raffe,  Sainct-Fleur  et  Vitel,  accompagnez  de  grands 
seigneurs  romains  et  gentilshommes,  avec  bon  nom- 
bre de  cavallerie,  devers  le  duc  d'Albe,  lieutenant  gé- 
ne'ral  d'iceluy  Roy,  qui  estoit  lors  à  Cavy,  place  assise 
en  la  campagne  romanesque,  assez  près  de  Pilas- 
trineC1),  pour  en  conclure  et  resouldre  une  pacification 
amiable.  Tous  lesquels  s'estans  assemblez  à  Genassan, 
lieu  assez  proche  de  là ,  en  peu  de  jours  tombèrent 
d'accord;  et,  le  mardy  ensuyvant,  qui  estoit  le  qua- 
torzième de  ce  mois,  les  susdits  cardinaux  retour- 
nèrent à  Rome  avec  la  paix  entre  le  Pape  et  le  roy 
Philippes,  à  telles  conditions  que  s'ensuit  :  Première- 
ment, que,  delà  part  du  roy  Philippes,  le  duc  d'Albe 
fera  les  obe'issances  et  hommages  qui  seront  convena- 
bles à  notre  sainct  père  le  Pape,  comme  dévot  fils  ,  et 
en  signe  d'obéissance  et  humilité',  pour  impetrer  grâce 

(0  Pilaslrine  :  Palestrine. 

et  pardon  de  lui;  aussi  que  le  Roy  envoyera  homme 
exprès  vers  nostre  Sainct  Père  pour  faire  le  semblable  ; 
et  que  le  Pape,  comme  bon  père  et  clément,  le  re- 
cevra et  acceptera  pour  bon  fils  et  obéissant,  et  du 
Sainct  Siège  apostolique,  en  le  faisant  participant  des 
grâces  communes  aux  autres  princes  chrestiens.  Qu'i- 
celui  Sainct  Père  renoncera  à  la  ligue  faite  avec  le  tres- 
chrestien  roy  de  France,  et  qu'il  sera  e'galement  pour 
l'advenir  père  commun  et  neutre.  D'autre  part,  que  le 
roy  Philippes  rendra  désarmées  sur  le  champ  au  Sainct 
Siège  apostolique  toutes  les  cités,  villes,  chasteaux  et 
villages,  assis  en  quelques  païs  que  ce  soit,  qui  au- 
roient  esté  occupez  depuis  le  commencement  de  ceste 
guerre  jusqu'au  jour  ci-dessus  déclare'.  Que  par  même 
moyen  l'on  rendra,  tant  d'un  costé  que  d'autre,  l'artil- 
lerie qui  a  esté  prise  et  transportée  en  ceste  guerre, 
en  quelque  manière  et  lieu  que  ce  soit;  et  que  de  la 
part,  tant  du  Sainct  Père  comme  du  roy  Philippes,  on 
remettra  à  toute  communautez  et  personnes  particu- 
lières, ecclésiastiques  et  séculières,  de  quelque  estât, 
degré,  ou  condition  que  ce  soit,  toutes  contumaces  et 
peines,  tant  spirituelles  que  temporelles,  esquelles  ils 
pourroient  avoir  encouru  à  cause  de  ladite  guerre ,  en 
leur  faisant  pardon  et  grâce  générale  de  leur  rendre 
leurs  estats,  degrez,  dignitez,  jurisdictions,  forteresses, 
villes  et  chasteaux,  offices,  bénéfices ,  facultez,  et  au- 
tres biens  immeubles,  desquels  ils  ont  esté  privez  et 
despouillez  ou  empeschez,  en  quelque  manière  que 
ce  soit,  pour  occasion  de  ladite  guerre  seulement,  et 
non  pour  autre;  en  déclarant  expressément  que  cet 
article  n'y  comprent  point  et  n'apporte  aucun  support 
aux  seigneurs  Marc  Antoine  Colonne  et  Ascanio  de  La 

Cornia,  ainsresteroient  aux  contumaces  où  ils  se  trou- 
voient  alors ,  et  à  la  franche  volonté  et  disposition  du 
Sainct  Père.  Oultreplus,  que  Pallian  seroit  remis,  en 
Testât  qu'il  se  trouvoit ,  au  seigneur  Jean  Bernardin 
Carbon  ,  confédéré  et  approuvé  des  deux  parties,  le- 
quel jureroit  fidélité  au  Sainct  Père  et  au  roy  Phi- 
lippes,  d'observer  toutes  les  conventions  passées  entre 
le  cardinal  CarafFe  et  le  duc  d' A.lbe ,  pour  le  service  de 
leurs  princes,  et  demeureroit  à  la  garde  dudit  Pal- 
lian avec  huict  cens  hommes  de  pied,  les  frais  des- 
quels se  fourniroient  par  moitié.  Adjoustant  à  tous  ces 
articles  trefves  pour  un  certain  temps,  contenans  passe- 
port et  saufconduit  à  M.  de  Guise,  et  à  tous  les  prin- 
ces, seigneurs,  gentilshommes,  capitaines  et  générale- 
ment à  tous  soldats  du  party  du  roy  très-chrestien  de 
sortir  d'Italie  et  des  pays  appartenans  au  roy  Philippes, 
tant  sur  terre  que  sur  la  mer.  Toutes  ces  conventions 
estant  approuvées  et  accordées  entre  toutes  les  parties, 
le  dimanche,  dixneufîeme  de  ce  mois,  le  duc  d'Albe 
entra  dans  Rome,  environ  une  heure  de  nuit,  avec 
fort  grandes  démonstrations  et  signes  de  joie,  tant  par 
les  salués  de  l'artillerie ,  qu'avec  un  nombre  infini  de 
fusées  et  autres  allégresses  que  l'on  a  accoustumé  faire, 
mesmeinent  de  pardelà  ,  à  la  bien  venue  et  amiable  ré- 
ception de  quelque  grand  prince,  et  en  preuve  et  ap- 
parence de  réjouissance.  Le  lundy  ensuyvant  l'on  tint 
consistoire,  où  furent  esleuz  et  députez  deux  légats 
pour  traiter  la  paix  universelle,  l'un,  qui  estoit  le  car- 
dinal Trivolce ,  devers  le  très  chrestien  roy  de  France, 
et  l'autre,  qui  estoit  le  cardinal  Carlo  Caraffe,  vers  le 
catholique  roy  Philippes. 

En  mesme  temps  que  se  traittoit  ceste  susdite  paix  , 

M.  de  Guise  estoit  parti  d'Italie  pour  s'acheminer  de 
pardeçà,  s'embarquant  à  Hostie  dans  les  galleres  et 
vaisseaux  de  France  qui  l'attendoient  là,  avec  une 
partie  des  grands  seigneurs  et  capitaines ,  et  quinze 
cens  ou  deux  mille  harquebuziers  esleuz.  L'autre  par- 
tie de  l'armée,  soubs  la  conduite  de  M.  d'Aumalle  , 
retourna  par  les  terres  du  Pape  devers  Bolongne  et  à 
Ferrare ,  et  de  là  par  les  Grisons  et  les  Suisses.  Et  ainsi 
demembre'e  retourna  ceste  armée  du  voyage  d'Italie. 

En  ces  mesmes  jours  aussi  advindrent  de  par  de  là 
estranges  déluges  et  inondations  de  rivières  à  Rome  et 
à  Florence.  Celuy  de  Rome  advint  ce  mesme  jour  de 
la  paix,  quatorzième  de  septembre  :  s'estant  le  Tybre  , 
l'un  des  plus  renommez  fleuves  de  l'Europe,  grandement 
enflé,  comme  s'il  eust  voulu  menasser  Rome  de  non- 
pareille  ruine  et  démolition  ,  croissant  d'heure  à  autre, 
la  nuict  ensuivant  commença  à  s'espandre  par  les  plus 
prochains  et  bas  lieux  de  Prato  et  des  vignes  qui  sont 
à  l'entour.  Le  lendemain  s'estant  eslargi  et  desbordé 
par  la  ville,  et  regorgeant  par  tous  les  conduits  des 
rues  et  édifices,  la  creuë  se  trouvoit  encore  en  plu- 
sieurs lieux  de  la  ville  de  la  hautleur  d'un  homme  et 
davantage,  principalement  en  la  place  d'Agone,  à  la 
Rotonde  et  à  la  Doane.  Tant  y  a  que  ceste  merveilleuse 
et  espouvantable  inondation  ne  donna  pas  loisir  au 
peuple  de  se  réjouir  de  ceste  paix ,  ains  le  rendit  encore 
plus  triste,  esbahi  et  désolé  qu'auparavant:  qui  fait 
croire  cela  estre  advenu  comme  un  signe  et  advertis- 
sement  de  Dieu ,  ou  pour  les  choses  présentes,  ou  pour 
les  futures,  ou,  à  mieux  dire ,  pour  nous  esmouvoir  à 
conversion  et  amendement  de  noz  péchez.  Or  ceste 
creuë  et  furie  d'eau  dura  tout  ce  jour,  et  jusques  à 

quatre  ou  cinq  heures  de  nuict  qu'elle  commença  un 
peu  a  s'abbaisser  et  decroistre  :  tellement  que,  le  matin 
ensuivant,  sur  le  poinct  du  jour,  l'eau  estoit  déjà  ab- 
baissée  de  plus  d'une  palme  ;  et  ainsi ,  petit  à  petit  dé- 
croissant, après  midy  chacun  pouvoit  aller  facilement 
à  ses  affaires.  Pour  parler  de  la  liaulteur  et  de  la  crue , 
aucuns  ont  dit  qu'en  plusieurs  endroits  elle  a  passé  la 
marque  qui  en  fut  faite  à  l'autre  grand  déluge  qui 
advint  l'an  mil  cinq  cens  trente.  Les  autres  ont  voulu 
dire  qu'il  s'en  falloitbien  une  palme  :  surquoy  ils  alle- 
guoient  beaucoup  de  raisons ,  entre  autres  que  les 
caves  qui  ont  esté  faites  et  cherchées  dans  Rome ,  car 
elle  est  augmentée  en  édifices  d'un  tiers,  auroient,  en 
s'abreuvant,  receu  et  englouti  une  grande  partie  de 
ces  eaues.  Aucuns  ont  jugé  que  le  grand  nombre  des 
rues  neufves  a  esté  cause  de  la  creue  ;  et  les  autres 
afferment  que  la  terre,  qui  a  esté  rehaulsée  depuis  ce 
temps  là,  faisoit  sembler  l'eaue  plus  haulte  qu'elle 
n'estoit.  Mais,  quoyque  ce  soit,  il  fault  croire,  par  la 
commune  opinion,  que  ceste  inondation  a  esté  plus 
grande  et  impétueuse  que  la  précédente  ,  veu  qu'en  la 
ville  d'Horta  et  Narni,  et  tous  autres  lieux  où  elle 
passa,  elle  délaissa  un  admirable  abbatiz  et  ruine, 
ayant  emporté  la  moitié  du  pont  Saincte  Marie ,  avec 
l'excellente  chappelle  que  le  pape  Jules  troisième  y 
avoit  fait  édifier.  Elle  mina  et  remua  certaines  grosses 
pierres  de  marbre,  et  gros  quartiers  de  pierre  qui  dé- 
fendoient  le  pont  du  chasteau  Sainct  Ange.  Elle  dé- 
molit et  renversa  une  grande  partie  des  bouleverts  et 
bastions  qu'on  avoit  fait  édifier  depuis  un  an  joignant 
ce  chasteau.  Elle  abbatit  en  oultre  la  moitié  du  temple 
et  la  plupart  des  édifices  du  monastère  Sainct  Barthe- 

lemy,  qui  est  assis  en  l'isle  Tyberine.  A  bref  conclure, 
il  n'y  eut  dans  Rome  rues,  palais,  ny  édifices  où  cest 
impiteux  orage  d'eau  eust  passé,  qui  ne  portast  mar- 
que et  tesmoignage  du  courroux  et  violence  de  cest  élé- 
ment irrité.Quant  au  déluge  de  Florence  par  le  desbor- 
dement  du  fleuve  z\rno,l'on  le  juge  encore  avoir  esté 
plus  grand  que  celuy  de  Rome ,  et  avec  trop  plus  im- 
portantes et  incomparables  ruines  et  pertes,  tant  en 
démolitions  d'édifices  qu'en  subversion  et  dépérisse- 
ment d'or,  d'argent,  marchandises  et  toutes  sortes  de 
meubles,  sans  encore,  qui  est  plus  à  plaindre,  la  mort 
et  suffocation  de  plusieurs  personnes.  11  ruina  en  pre- 
mier lieu ,  et  démolit  es  plus  entières  parties  les  cou- 
vents et  monastères  des  pauvres  filles  de  Saincte  Ver- 
diane,  des  Recluses  et  de  Saincte  Marie  nouvelle.  Il 
emporta  les  ponts  de  Rubaconde  et  de  la  Trinité  :  il 
abbatit  quasi  du  tout  et  jusques  à  la  prairie,  et  du 
costé  de  Sainct  Pol ,  le  bourg  d'Ognifanti  ;  comme  il 
fit  du  marche  Neuf,  où  s'exerce  l'art  et  artifice  de  filer 
et  tistre  la  soye  ,  de  sorte  que  tous  les  magazins  et  bou- 
tiques furent  la  plus  part  dépéries  et  gastées ,  qui  estoit 
perte  fort  grande.  Le  palais  du  duc  n'en  fut  exempt,  et 
s'en  trouva  offensé  en  plusieurs  endroits.  Quant  à  la 
région  circonvoisine,  le  grand  chemin  de  Cazentin  fut 
creusé  et  enfoncé  de  telle  façon ,  qu'il  ne  se  pouvoit 
plus  racoustrer  pour  y  passer  ;  et  y  mourut  au  bourg 
septante  quatre  personnes,  emmenant  les  maisons  en- 
tières à  Pontasienne,  et  demourans  abysmez  Pereole 
et  Sainct  Donin ,  et  plusieurs  autres  édifices  le  long  de 
ce  fleuve  Arno.  Au  surplus,  pour  parler  de  la  marque 
où  monta  l'eaue  sur  la  place  de  Saincte  Croix,  elle 
excéda  quatre  bons  doigts  de  creue  le  déluge  et  inon- 

dation  qui  advint  à  Florence  en  Fan  mil  trois  cens  qua- 
rante-sept, qui  fait  juger  que  celle  moderne  estoit  fort 
grande,  veu  que  la  pre'cédente  estoit  comme  admirable 
et  incroyable.  Il  y  avoit  la  haulteur  d'une  toise  et  de- 
mie à  Saincte  Croix  ;  par  la  rue  Belline  ,  quatre  toises 
ou  environ  ;  vers  Sainct  Ambroise  et  Sainct  Pierre 
Majeur,  trois  toises;  joignant  Monteoro,  deux  toises; 
à  Cestel ,  une  toise  et  demie ,  et  autant  vers  Nostre- 
Dame  de  l'Annunciade  ;  par  la  rue  des  Servi,  deux 
toises;  du  costé  de  Saincte  Marie  de  la  Fleur,  deux 
toises  ou  environ ,  et  autant  quasi  à  Sainct  Jan  ;  aux 
palais  des  Antinori  et  Strossi,  une  toise  ;  et  ainsi  conse- 
quemment  à  Sainct  Marie  nouvelle  ,  et  par  toute  la 
ville  de  Florence.  Or ,  pour  faire  évidente  preuve  que 
les  esmerveillables  etincogneuz  miracles  et  faits  prodi- 
gieux de  Dieu  l'omnipotent  ne  sont  exe'cutez  et  de- 
monstrez  en  un  seul  lieu,  je  pourrai  encore  icy  adjou- 
ter  qu'au  mesme  mois  et  presque  jours  semblables , 
advint  de  pardeçà  un  déluge  en  la  bien  antique  ville 
de  Nismes  en  Languedoc  ,  toutefois  différent  des 
autres  en  ce  que  ce  n'estoit  par  desbor démens  et  in- 
gurgitations de  fleuves  et  rivières,  mais  par  un  escla- 
tement  de  nuées  et  ouvertures  des  portes  célestes, 
comme  les  philosophes  l'ont  voulu  appeler  ;  lequel 
accident  advint  le  neufieme  de  septembre  en  cest  an , 
avec  tonnerres,  coruscation,  esclairs  et  fouldres  si 
horribles  et  espouvantables,  que  tout  le  peuple  pensoit 
ce  jour  estre  le  dernier  période  de  ce  siècle.  Persévé- 
rant ceste  fureur  céleste  jusques  après  huict  heures  de 
nuict,  il  tomba  une  si  merveilleuse  abondance  d'eaue, 
que  ces  misérables  citoyens  pensoient  subitement  eux 
avec  toute  leur  ville  devoir  estre  engloutiz  et  abysmez. 

Et  combien  qu'il  ne  fust  de  longue  durée,  comme  de 
douze  ou  quinze  heures,  si  est-ce  qu'il  apporta  un  très 
grand  dommage  et  intérest  à  ceste  ville ,  laquelle  en 
fut  en  plusieurs  endroits  et  lieux,  tant  publics  que 
privez ,  difformee  et  empirée ,  et  le  territoire  circon- 
voisin  fort  dégasté  et  appauvri,  d'autant  que  les  champs 
et  labourages  en  furent  pervertis,  encavez  et  creusez, 
ou  couverts  de  pierres  et  autres  ruines ,  qu'un  ravage 
d'eanës  entraine  et  délaisse  où  sa  force  et  violence 
cesse  et  diminue;  et  les  oliviers,  dont  cette  province 
est  grandement  abondante,  et  qu'elle  cultive  soigneu- 
sement pour  le  grand  émolument  et  profit  qu'elle  en 
tire  des  huilles ,  tous  froissez  et  dérompuz ,  et  les  vignes 
desracinées,  arrachées  et  sablées,  avec  infinité  d'autres 
dommages  et  calamitez.  Bref,  l'on  estimoit  n'y  avoir 
eu  guerres  chose  qui  n'eust  senti  la  pesanteur  de  la 
main  de  Dieu.  Par  ce  déluge  aussi  furent  descouvertes 
plusieurs  anliquitez  cachées  et  ensevelies  soubs  terre, 
pour  le  moins  depuis  que  les  Gothz  mirent  à  sac  ceste 
ville,  mil  cent  ans  sont  passez,  comme  l'on  le  trouve, 
oultre  le  temps  qu'elles  pouvoient  avoir  esté  faites  au- 
paravant, comme  anciens  sépulchres  et  monumens, 
grande  quantité  de  médailles  de  bronze,  et  quelques 
unes  d'or  et  d'argent;  grandes  collonnes  d'une  pièce 
également  proportionnées  ;  testaments  et  épitaphes  de 
pierre  dure,escrits  et  gravez  en  lettres  cancellatesetro- 
manesques.  Se  descouvrirent  semblablement  de  beaux 
et  riches  pavez,  et  les  plans  de  salles  basses,  chambres  et 
portiques,  desquels  se  trouvent  encore  des  entablemens 
de  marbre,  porphyre  et  jaspe,  marquetez  à  la  mo- 
saïque. Et  davantage  l'on  a  trouvé  des  fragmens  de 
vases  antiques,  et  quelques  uns  entiers,  d'une  terre 


122  [X^^7J     COMMENTAIRES 

rouge,  si  très  fine  et  déliée,  qu'elle  mesme  porte  son 
verniz  :  lesquels  les  anciens  faisoient  apporter  de  Saraos 
en  Grèce,  enrichis  d'histoires  ou  ramages  rustiques, 
fort  plaisans  et  récréatifs  à  l'œil.  Plusieurs  autres  sin- 
gularitez  et  choses  rares  y  furent  déterrées  et  mises  en 
lumière,  qui  ont  donné  grand  esbahissementàceux  qui 
les  ont  veues,  lesquelles  seroienttrop  prolixes  et  longues 
à  icy  particulariser.  L'on  a  voulu  dire  et  affermer  au- 
tres citez  et  lieux  avoir  esté  frappez  de  semblables  de- 
luges,  mesmementVeniseetRovergne,  dont  je  ne  feray 
description,  pour  n'en  avoir  rien  sceu  à  la  vérité,  nyleu 
par  mémoire;  et  me  suffira  dire  que  plusieurs  autres  si- 
gnes ont  esté  démonstrez  et  sont  apparuz  :  comme  de  la 
cornette  de  l'an  précédent,  des  collonnesdefeu,  et  en  au- 
cuns lieux  une  chasse  de  chiens  abboyans  en  l'air;  et  en 
d'autres,  hommes  armez  combattans,  et  les  deux  soleils 
rouges  et  enflammez,qui ont  estéveuz  en  Allemagne,sans 
que  je  parle  de  plusieurs  portentes(0  et  monstrueux  ou- 
vrages de  nature,  produits  en  ce  temps  sur  la  terre.  Tous 
lesquels  signes  je  ne  puis  juger  estre  autre  chose  que 
menasses  et  messages  du  couroux  divin,  nous  admo- 
nestant ou  à  volontaire  recognoissance  et  amendement, 
ou  à  prochaine  vengeance  et  punition  de  noz  iniquitez. 
Puis  que  j'ay  le  plus  briefvement  qu'il  m'a  été  possi- 
ble, discouru  aucunes  particularitez  et  accidens  adve- 
nuz  es  autres  endroits,  mesmement  en  Italie,  pour  dé- 
monstrer  que  si  en  une  sorte  nous  estions  affligez  de 
pardeçà ,  les  autres  nations  pareillement  en  autres  va- 
rietez  en  resentoient  leur  part ,  maintenant  je  retour- 
neray  au  siège  de  Han,  qui  ne  fut  long,  et  où  ne  furent 
faites  exécutions  de  grande  importance,  au  moins  dont 

(0  Portentes ,  du  latin  porlenlum  :  prodige,  effet  prodigieux. 

j'aye  esté  adverty,  et  qui  méritent  grande  longueur  de 
propos  ;  car  ayant  le  roy  Philippes  d'abordée  dressé 
une  très  furieuse  et  soudaine  batterie  contre  ce  petit 
chasteau ,  où  il  n'y  avoit,  comme  j'ay  dit ,  aucuns  rem- 
parts ny  fortifications,  et  y  estant  toutes  les  murailles 
à  sec,  après  avoir  enduré  quinze  cens  ou  deux  mille 
coups  de  canon,  ayant  fort  grande  et  large  bresche, 
tant  à  la  grosse  tour  qu'à  la  courtine,  luy  fut  rendu 
le  douzième  jour  de  septembre. 

Quand  l'on  vit  que  l'ennemy  prenoit  ce  chemin,  la 
diversité  et  abondance  des  doutes  commença  à  croistre. 
Car  s'estant  advancé  jusques  là,  sans  trouver  grand 
contredit  ny  résistance,  estoit  encore  en  pouvoir  de 
poulser  plus  avant,  et  suivre  le  chemin  de  Compie- 
gne  et  de  là  droit  à  Paris,  ou,  suivant  la  rivière  de 
Somme  ,  tourner  à  main  droite  devers  la  Picardie  et  le 
Boulonnois ,  ou ,  voltant  à  la  gauche  devers  Coussy, 
Soissons  et  Laon ,  se  retirer  en  Champagne.  Mesme- 
ment  le  Roy  en  avoit  eu  divers  advis  et  advertisse- 
mens  ,  lesquels  il  avoit  fait  sçavoir  à  M.  de  Nevers: 
entre  autres,  que  ce  baron  de  Polleville  (0,  duquel 
j'ay  déjà  parlé  cy-dessus,  au  partir  de  Saverne,  avoit 
esté  mandé  du  roy  Philippes  de  le  venir  trouver  en 
son  camp  avec  sa  trouppe,  qui  pouvoit  estre  alors  de 
vingt  enseignes  d'Allemans,  et  de  douze  à  quinze  cens 
chevaux,  pour  de  là  l'envoyer  en  Angleterre,  et  qu'au 
demeurant  la  résolution  dudit  Roy  estoit,  après  avoir 
prins  Han,  de  faire  une  grande  cavalcande  jusques  à 
Comprenne  ,  et  en  passant  brusler  et  ruiner  Chauny  et 
Noyon.  L'autre  advis  estoit  que  le  roy  Philippes,  les 
choses  susdites  exécutées,  avoit  délibéré  de  faire  passer 

(0  Polleville  :  Polwiller. 

sadite  armée  entre  La  Fere  et  Laon,  et  delà  suivre  les 
brisées  de  Champagne  jusques  aux  environs  de  Me- 
sieres,  pour  de  là  la  licencier  et  rompre,  et  par  ce 
moyen,  ruinant  les  pays  du  Roy,  sauver  les  siens.  Ainsi , 
encores  que  noz  forces  fussent  si  petites  adonc  et  foi- 
bles,  que  toutes  ensemble  ne  fussent  à  la  moitié  près 
suffisantes  pour  luy  présenter  teste,  et  nous  opposer 
à  ses  entreprises ,  si  falloit-il  néantmoins  luy  faire  pa- 
roistre  et  croire  le  contraire,  et  luy  donner  à  entendre 
qu'en  quelque  lieu  qu'il  s'adressast  iltrouveroit  qui  lui 
respondroit.  Mais,  ce  qui  advênoit  le  plus  mal,  c'estoit 
qu'il  falloit  de  contrainte  escarter  et  séparer  nos  trou- 
pes de  loing,  pour  prévenir  ces  accidens  douteux  :  tel- 
lement que  pour  remédier  à  ce  dernier  advis  il  fut  de 
besoing  renvoyer  M.  de  Jametz  en  Champagne  avec  sa 
compagnie,  et  pareillement  M.  d'Eschenetz  avec  la 
sienne;  et  à  M.  de  Jours,  auquel  ,  comme  j'ay  touché 
cy-dessus,  avoit  esté   donné  la  commission  de  lever 
huicl  enseignes  de  la  légion  de  Champagne,  dont  au 
paravant  il  estoit  colonnel ,  fut  mandé  de  costoyer  ceste 
frontière,  et  se  jetter  incontinent  dans  la  première  ville 
où  il  seroit  adverti  que  ce  Polleville  se  voudi  oit  atta- 
quer.  Et  d'autre  part,  pour  fournir  Soissons  de  sol- 
dats, estant  l'une  des  plus  belles  villes,  et  en  autant 
commode  assiette  qu'il  en  peult  estre  en  toute  ceste 
contrée,  et  le  long  du  cours  de  ceste  rivière  d'Aisne, 
pour  estre  fortifiée  selon  que  déjà  elle  est  bien  com 
mencée  et  avancée,  y  fut  envoyé  M.  d'Estrée  ,  avec 
deux  autres  compagnies  de  gens  de  pied  levées  nou- 
vellement, oultre  celles  qui  y  estoient  auparavant,  et 
quatre  vingts  liai  quebusiers  à  cheval ,  soubs  la  charge 
du  capitaine  Faverolles.  Et,  pour  remédier  aux  adve- 

nues  de  Compiegne,  le  prince  de  Conde'avoitdu  bord 
de  deçà  ceste  rivière  d'Aisne  estendu  toute  sa  cavallerie 
légère,  et  avoit  fait  rompre  tous  les  ponts  et  passages  : 
pour  lequel  mesme  effect  le  Roy  avoit  de  rechef  en- 
voyé les  sieurs  de  Charraazel  et  de  Gondrin  :  estant 
au  surplus  la  ville  de  Gompiegne  bien  pourvue  et  mu- 
nie de  gens  de  guerre  et  toutes  munitions  pour  an  es- 
ter l'ennemy  en  sa  première  furie.  Quant  aux  autres 
endroits,  M.  de  Nevers  ne  voulut  point  encore  bouger 
de  Laon,  qu'il  ne  veist  quelle  addresse  suivroit  le  roy 
Philippes  après  ce  dernier  exploit  de  Han ,  craignant 
surtout  ce  retour  de  Ghampagne. 

Quant  à  la  partie  d'Amiens  et  de  Picardie,  M.  de 
Montmorency  y  estoit,  seigneur  autant  pourveu  de 
sens  et  d'expérience  qu'il  en  peut  estre  pour  son  aage, 
accompagné  de  tous  ces  vieux  et  sages  chevaliers  que 
j'ay  ci-dessus  nommez  :  et  les  villes  de  cette  frontière 
estoient  parfaitement  garnies  d'hommes  et  toutes  au- 
tres choses  nécessaires.  Que  si  l'ennemy  se  fust  voulu 
tourner  à  l'un  de  ces  trois  endroits ,  la  résolution  es- 
toit  prise,  à  mon  jugement,  qu'en  bruslant  au  devant 
de  luy  le  plat  pays  et  ce  qui  ne  luy  pouvoit  résister, 
luy  laisser  en  front  toutes  les  villes  fortes,  ausquelles 
s'addressant ,  c'estoit  le  moins  qu'il  y  pourroit  consu- 
mer de  temps  que  de  trois  semaines  ou  un  mois, 
dans  lequel  séjour  certainement  noz  forces  pouvoient 
estre  sur  pied,  et  lesquelles  à  réitérez  et  redoublez 
mandemens  l'on  faisoit  haster  et  avancer,  pour  inter- 
rompre tous  ces  desseings  et  délibérations  dont  l'on  se 
doutoit.  Toutefois  ,  après  la  prise  de  Han ,  le  roy  Phi- 
lippes, sans  poulser  son  armée  plus  avant  en  campa- 
gne, s'arresta  à  poursuivre  et  continuer  le  commence- 

ment  de  la  fortification  de  ceste  place,  l'améliorant 
néantmoins ,  et  y  adjoustant  ce  que  peult  estre  y  avoit 
esté  oublié.  Vray  est  que  cependant ,  pour  s'eslargir  et 
accommoder  des  lieux  circonvoisins  qui  luy  pour- 
roient  servir,  et  estoient  propres  pour  la  faveur  et  ap- 
puy  d'icelle,  et  qui,  estans  occupez  de  nous,  lui  se- 
roient  grandement  nuisibles  et  suspects,  les  envoya 
saisir,  la  pluspart  desquels  il  trouva  déjà  bruslez  et 
ruinez  et  abandonnez,  pour  ne  les  sentir  tenables, 
ou  pour  n'y  estre  les  nostres  assez  forts.  L'une  des  pre- 
mières entreprises  qu'il  fit  fut  celle  de  Noyon ,  dedans 
laquelle  ville  furent  surprises  les  compagnies  de  che- 
vaux légers  du  baron  de  Clere,  et  une  autre  d'Escos- 
sois ,  pensans  des  ennemis  habillez  de  semblable  pa- 
rure que  d'autres  compagnies  françoises,  et  lesquels  ne 
portoient  croix  ni  escharpes  blanches  ny  rouges,  que 
ce  fussent  amis  et  des  leurs.  Ainsi,  trouvant  les  portes 
ouvertes,  leur  fut  après  fort  facile  de  se  rendre  maistres 
de  cette  ville  :  laquelle  toutefois  ne  leur  apporta  grand 
advantage,  pour  avoir  esté  déjà  auparavant  bruslée. 
Ils  se  saisirent  aussi  de  Chauny ,  non,  à  mon  advis, 
qu'ils  eussent  en  délibération  de  le  fortifier  pour  at- 
tendre le  canon ,  pour  estre  en  situation  fort  difficile 
et  commandée  de  deux  ou  trois  endroits,  et  subjecte  à 
autres  imperfections ,  ains  en  y  logeant  bonnes  et  fortes 
garnisons,  pour  de  tant  plus  facilement  faire  la  récolte 
des  vendanges  et  amas  de  vin ,  poiy  y  avoir  en  ceste 
contrée  un  vignoble  de  grande  estendue,  ainsi  que  la 
saison  estoit  arrivée,  et  conséquemment  tant  pour  la 
conduite  de  tous  autres  vivres  qu'ils  vouloient  retirer 
en  leurs  places  fortes,  que  pour  y  avoir  une  fort  grande 
aisance  des  meilleurs  moulins  qui  soient  sur  ceste  ri- 

viere.  En  ceste  sorte  s'arresterent  les  ennemis  aux  for- 
tifications de  Sainct  Quentin  et  deHan,  faisant  cepen- 
dant, les  garnisons  des  uns  et  des  autres,  courses  ordi- 
naires ,  destrousses  et  rencontres,  selo  n  que  les  occasions 
et   cas  fortuits  les  addonnoient ,  continuans  en  cest 
exercice  et  guerre  guerroyable  le  surplus  du  mois  de 
septembre  et  le  commencement  de  celuy  d'octobre 
ensuivant*,  et  ne  veux  oublier  qu'en  ces  entrefaites  peu 
à  peu  l'armée  du  roy  Philippes  s'affoiblissoit  journel- 
lement, tant  pour  le  retour  des  AngloisC1)   que  pour 
le  département  d'autres  garnisons  ;  aussi  que,  comme 
j'ay  déjà  dit  cy-dessus,  beaucoup  d'Allemans,  expi- 
rant le  terme  de  leur  service,  se  retiroient  à  nostre 
party  :  et  ce  qu'ayant  M.  de  Nevers  fait  sçavoir  au  Roy 
par  le  sieur  de  Montereuil,  luy   avoit  mandé   qu'il 
avoit  fort  aggréable,  et  que  l'on  en  retirast  le  plus  qu'il 
seroit  possible  :  tellement  que  noz  bandes  d'Allemans, 
auparavant  fort  desfaites,   se  trouvèrent  en   peu  de 
jours  bien  complettes ,  et  du  surplus   l'on  en  dressa 
nouvelles  compagnies.  Et  ne  sçay  si  sur  cela,  de  ma 
seule  opinion,  j'oserois  dire  que  ce  mescontenlement 
précédent  et  affoiblissement  couvert ,  et  non  sceu  de 
l'armée  du  roy  Philippes,  seroit  cause  qu'il  n'auroit 
peu,  ou  auroit  douté  d'entreprendre  et  d'entrer  plus 
avant:  toutefois,  requérant  cest  argument  plus  subtile 
et  mieux  advertie  difïïnition  que  la  mienne,  je  n'en  di- 
ray  pas  davantage  pour  ce  coup.  Tant  y  a  que,  pour 
la  considération  de  ces  choses ,  et  que  l'hiver  s'appro- 
choit,  le  Roy  redoubla  toute  diligence  et  solicitude  de 
remettre  ses  forces  ensemble,  et  redresser  une  autant 
belle  et  forte  armée  que  son  ennemy  l'eust  peu  avoir 

(0  Le  retour  des  Anglois.  Il  faut  ajouter  clans  leur  pays. 

en  l'assaillant,  afin  d'avoir  sa  revenche  sur  luy.  Et 
pourtant  de  rechef  fut  envoyé  au  devant  des  Suisses  le 
sieur  de  Varassieux,  pour  haster  ceux  qui  venoient  de 
leur  pays  freschement,  lesquels  estoient  déjà  sur  les 
marches  des  duchez  cle  Bourgongne  et  de  Champagne, 
et  les  sieurs  de  Mandosse  et  Bois  Bigault  furent  en- 
voyez à  Lyon  au  devant  des  quatre  mil  qui  venoient 
de  Piedmont.  Pareillement  en  ce  temps,  qui  estoit 
environ  la  my-octobre,  le  sieur  de  Marolles,  ordonné 
commissaire  pour  recevoir  et  conduire  les  Allemans 
nouveaux  de  Reifberg,  manda  qu'ils  estoient  arrivez  à 
Issutille  ,  sur  les  lisières  de  Champagne.  Et  de  ailleurs  , 
messieurs  de  Guise  et  d'Àumalle  estoient  au  chemin 
de  leur  retour,  que  l'on  esperoit  estre  en  bief,  selon 
que  les  nouvelles  en  estoient  récentement  arrivées,  et 
lesquels  encore  se  hastoient  pour  ne  défaillir  à  la  né- 
cessité. Estans  toutes  ces  choses  rangées  en  telle  dis- 
position que  l'ay  cy-dessus  narré,  et  mieux  encore  que 
ne  le  pourrois  exprimer,  le  Roy  manda  à  Tvî.  de  Nevers 
se  retirer  à  Compienne,  où  il  avoit  proposé  recueillir 
son  armée  :  auquel  lieu  incontinent  que  ce  prince  fut 
arrivé,  s'employa  a  rendre  ceste  ville  forte  et  defensa- 
ble,  adjouslant  au  naturel  l'artifice ,  d'autant  qu'il  fal- 
loit  qu'à  la  nécessité,  et  pour  l'heure ,  elle  servist  de 
frontière  à  la  Fiance,  faisant  en  premier  lieu  eslever 
deux  fort  larges  et  hautes  plateformes,  et  autant  belles 
qu'il  en  soit  en  tout  ce  royaume  :  l'une,  pour  com- 
mander sur  toute  la  planure  qui  est  entre  la  forest  et 
la  ville,  et  l'autre  sur  tout  le  bas  et  le  cours  de  la  ri- 
vière et  le  long  de  la  prairie,  et  au  surplus  départant 
toute  diligence  à  remparer  ceste  ville,  flanquer  de  bas- 
tions, cazes-mattes,  terrasses, cavaliers  et  traverses;  de 

sorte  qu'y  arrivant  le  siège,  l'artillerie  de  l'ennemy  y 
eust  trouvé  à  manger  et  despendre  pour  un  long  temps. 
Avec  tout  cela  feit  desseigner  et  relever  de  trenche'es 
Fenclosture  d'un  camp,  si  large  et  spacieuse,  qu'une 
armée  de  cent  mil  hommes  y  eust  peu  loger  avec  tous 
équippages  et  provisions ,  et  aussi  seurement  que  dans 
une  ville,  avec  toutes  aisances  tant  de  la  rivière  que 
d'estendue. 

Pendant  que  M.  de  Nevers  entendoit  à  fortifier  la 
ville  de  Compiegne,  et  y  dresser  le  camp  et  l'enclore 
de  trenchées,  ne  délaissoit  pourtant,  selon  qu'il  avoit 
accoustumé  d'en  user  à  Laon,  d'envoyer  journelle- 
ment voir  et  recognoistre  l'ennemy,  mais  je  dy  de  si 
près,  qu'il  faisoit  peu  souvent  délibérations  et  sorties 
que  ce  prince  incontinent  ne  le  sceust.  Aussi,  sur  ce 
propos  veux-je  bien  et  puis  affirmer  de  luy  qu'il  n'y  a 
prince  en  tout  le  monde  qui  face  plus  grande  despense 
ny  meilleure  récompense  aux  espions  et  à  ceux  qui  luy 
font  certains  rapports  que  luy  :  qui  est  cause  qu'estant 
seurement  adverty  il  ne  met  rien  au  danger,  et  n'entre- 
prend gueres  de  besongnes  dont  il  ne  vienne  heureuse- 
ment à  fin.  Mais,  pour  ne  donner  opinion  à  personne  que 
je  veuille  bîandir  et  flatter,  je  diray  qu'entre  autres  en- 
treprises que  ce  prince  ayt  fait  à  Compiegne,  estant  un 
jour,  dont  je  me  suis  records,  adveity  que  la  garnison 
de  Chaulny,  qui  estoitfort  grosse,  de  quatorze  à  quinze 
cens  chevaux,  ordinairement  avoit  accoustumé  de  sor- 
tir en  campagne,  et  ne  se  contentoit  seulement  de  ve- 
nir voiler  et  faire  destrousses  bien  avant  en  pais,  ains 
trouvans  nos  garnisons  de  Coussy  et  de  Soissons,  pour 
estre  en  plus  gros  nombre  et  les  plus  forts,  les  rembar- 
roient  jusques  dans  les  bois  proches  dudit  Coussy,  sans 
3*-  9 

qu'ils  les  osassent  attendre  ,  proposa  de  leur  dresser 
une  cargue,  et  de  s'y  trouver  si  à  poinct,  qu'en  une 
fois  les  recompenseroit  pour  toutes  :  parquoy,  pour 
mieux  celer  ceste  conduicte,  voulut  aller  à  Soissons, 
soubs  couleur  d'aller  voir  dix  huit  enseignes  de  Suisses 
qui  y  estoient  arrivées;  duquel  lieu  manda  incontinent 
à  M.  de  Bordillon  se  trouver  à  certain  jour  et  endroit  en 
embuscade  avec  deux  cens  harquebusiers  à  pied  et 
partie  de  ce  qu'il  avoit  de  cavallerie  à  La  Fere;  et  luy 
d'autre  costé  avec  deux  cens  hommes  d'armes  et  les 
reitres ,  et  le  prince  de  Condé  avec  sa  cavallerie  légère, 
à  ce  mesme  jour  se  trouvèrent  embusquez  dans  ces 
bois  assez  près  de  Chaulny ,  d'où  fut  envoyé  le  seigneur 
de  Janliz  (*)  avec  sa  compagnie  de  cavallerie,  pour 
semondre  ceste  garnison  à  sortir  comme  elle  faisoit 
précédemment,  et  pour  les  attirer  à  l'escarmouche, 
comme  il  feit  fort  bravement  et  hardiment;  et  ne  fail- 
lirent ceux  qui  estoient  demeurez,  au  nombre  de  trois 
à  quatre  cens  chevaux  et  quelques  Espagnols  à  pied , 
à  sortir,  estimans  que  c'estoient  seulement  leurs  voi- 
sins ordinaires  qui  les  venoient  voir,  et  se  jugeoient 
assez  forts  pour  les  recevoir.  Lesquels  aussi  feirent  fort 
bien,  commepareillementle  seigneur  de  Janliz  sceut  sa- 
gement et  cautement  les  soustenir,  prenant  sa  cargue 
deloing  en  les  attirant,  et  essayant  d'amener  au  combat 
tout  le  surplus  de  ces  douze  ou  quinze  cens  chevaux 
qui  s'y  estoient  autrefois  veus,  et  qui  coustumierement 
en  sortiroient,  pour  de  tout  cela  à  un  coup  faire  des- 
faittc  et  routte ,  et  en  rendre  la  victoire  plus  glorieuse 
et  belle,  selon  que  tout  le  fait  estoit  seurement  disposé 
et  appareillé:  mais  de  malheur  ce  jour  mesme  estoient 

*»)  Janliz  :  François  d'Hangest,  seigneur  de  Genlis. 

partiz  pour  aller  à  leur  camp,  où  ils  avoient  esté  man- 
dez ,  et  ne  s'y  trouva  que  ce  nombre  que  j'ay  dit  cy- 
dessus  ;  tous  lesquels  soldats  à  la  vérité  démonstrerent 
fort  grand  devoir  et  hardiesse  à  se  bien  défendre  ;  ce 
néantmoins,  se  sentans  foibles,ne  s'esloignerent  par 
trop  de  leur  fort  :  ce  qu'estant  apperceu  de  M.  de  Ne- 
vers,  et  qu'ils  venoient  à  l'escarmouche  plus  froidement 
qu'ils  ne  souloient,  et  autrement  qu'on  ne  luy  avoit  fait 
entendre,  commanda  au  comte  de  Barbise,  qui  estoit 
adonc  chef  des  reitres,  qu'il  marchast  et  se  monstrast 
avec  ses  troupes,  et  qu'il  se  raeist  en  veuë  des  ennemis; 
et  d'autre  part  les  chevaux  légers  se  meirent  et  gai- 
gnerent  entre  la  ville  et  eux,  de  sorte  qu'ils  se  trou- 
vèrent enveloppez;  où  fut  pris  un  capitaine  albanois, 
chef  de  la  cavallerie  qui  estoit  demeurée  dans  Chauny, 
et  le  surplus  de  ses  gens  furent  tuez  ou  pris.  Et  quant 
aux  gens  de  pied  espagnols  qui  s'estoient  coulez  le  long 
d'une  trenchée  ,  se  voyans  enfermez  et  enclos  de  tous 
endroits,  se  jetterent  dans  une  petite  maison  à  cent 
pas  delà  ville,  laquelle  ils  percèrent  pour  se  défendre 
à  coups  d'harquebusades ,  et  y  résistèrent  si  longue- 
ment qu'ils  peurent,  et  tant  que  le  prince  Condé  feit 
descendre  à  pied  la  compagnie  d'harquebusiersdu  sieur 
d'Alligny  pour  les  assaillir  :  ce  qu'ils  feirent  de  telle 
ardeur  et  promptitude,  qu'ils  les  forcèrent  et  rendi- 
rent aux  abbois  et  en  telle  extrémité,  que  le  capitaine, 
ne  voulant  mourir  là  dedans  misérablement,  sortit  hors 
de  ceste  maison  l'espée  nue  au  poing  et  une  targe  (0  en 
l'autre  bras,  qui  fut  incontinent  saisi,  estant  le  surplus 
de  ses  gens  exécutez  ou  prisonniers  :  et  ainsi  qu'il  re- 
queroit  et  vouloit  rendre  sa  foy ,  le  capitaine  Launay 

(')  Targe  :  bouclier. 

le  vint  tuer  assez  près  du  prince  de  Condé ,  lequel  , 
comme  prince  de  grand  cueur, et  ne  voulant  supporter 
cest  oultrecuidé  outrage  en  sa  présence,  en  voulut 
d'autant  recompenser  le  capitaine  Launay,  qui,  pour 
éviter  ceste  fureur,  allégua  pour  ses  excuses  que  ce  ca- 
pitaine espagnol  avoit  blessé  à  mort  le  plus  vaillant  de 
ses  soldats ,  et  qu'il  sçavoit  de  vray  qu'il  avoit  fait  fort 
mauvaise  guerre  aux  François  prisonniers  à  la  journée 
de  Sainct  Laurent;  suppliant  très -humblement  ce 
prince  pour  ces  causes  luy  pardonner  son  impatiente 
et  prompte  cholere,  comme  il  feit.  En  après  M.  de 
Nevers  feit  sonner  la  retraite,  reprenant  son  chemin 
à  Soissons,  et  faisant  marcher  au  pas  et  en  ordonnance 
ses  forces,  sans  aucune  perte  n'y  rencontre,  comme 
aussi  feit  M.  de  Bordillon  à  La  Fere.  Depuis  l'on  a 
sceu  que  l'allarme  en  fut  donnée  bien  soudaine  et  es- 
chaufFée  au  camp  des  ennemis,  qui  n'estoit  qu'à  quatre 
lieues  de  là,  tellement  que  ce  jour,  quand  les  nou- 
velles y  arrivèrent,  desbanderent  plus  de  quatre  mil 
chevaux  pour  se  mettre  à  la  suite  des  nostres  ;  mais  ils 
n'y  perdirent  que  temps  et  peine  ,  et  y  arrivèrent  trop 
tard,  combien  que  le  lendemain,  pensans  que  l'on 
y  retourneroit  et  qu'ils  pourroient  avoir  leur  revanche, 
s'y  embusquèrent  et  y  appresterent  la  bienvenue  et  ré- 
ception ;  mais  ce  fut  en  faute,  et  demeurèrent  tousjours 
les  frais  sur  eux;  car  ce  ne  fut  celle  part  que  M.  de 
Nevers  les  alla  revoir,  ains  devers  Noyon. 

En  telles  et  semblables  courses  et  entreprises  se  passa 
lapluspart  de  ce  mois  d'octobre,  pendant  que  les  enne- 
mis fortifioient  Sainct-Quentin,  Han  et  Le  Castelet,  où 
ils  besongnoient  à  bras  desployez,  et  en  assiduité  conti- 
nuelle, voyans  leur  armée  journellement  affaiblir  par 

diverses  causes  et  accidens,  et  pareillement  que  l'im- 
portune saison  d'hyver  approchoit  fort,  et  doutans  que 
l'armée  de  France ,  se  trouvant  forte  et  bien  tost  com- 
plette,  comme  ils  sçavoient  et  voyoient  à  l'œil  qu'elle 
s'engrossissoit  ordinairement,  de  premier  œuvre  s'y 
addresseroit ,  où  trouvant  les  ouvrages  imparfaits,  se- 
roit  aisé  à  recouvrer  ce  qu'avec  grands  fraiz  auroit 
acquis  et  amélioré.  Le  roy  Philippes  deslors,  comme 
l'on  disoit,  s'estoit  retiré  à  Cambray  et  à  Bruxelles, 
avec  la  pluspart  des  princes  et  grands  seigneurs  qui 
ont  accoustumé  de  le  suivie.  Et  le  Roy  estoit  aussi  à 
Sainct-Germain  en  Laye ,  donnant  ordre  de  remettre 
et  renforcer  son  armée  de  tous  équipages;  laquelle 
adonc  se  faisoit  fort  grosse,  etmultiplioit  tous  les  jours, 
car  la  pluspart  des  Suisses  estoient  arrivez,  aussi  es- 
toient  les  bandes  nouvelles  d'Allemans;  avec  ce,  l'on 
y  avoit  fait  venir  les  autres  vieilles  compagnies  qui 
estoient  à  Amiens.  Et  journellement  s'y  assembloient 
et  venoient  compagnies  nouvelles  de  toutes  les  parts 
de  ce  royaume;  tellement  que  l'on  n'attendoit  plus 
pour  la  rendre  du  tout  complette,  que  le  secours  qui 
retournoit  d'Italie,  que  l'on  faisoit  séjourner  en  Bresse 
et  Lyonnois,  costoyant  ce  baron  de  Polleville  du- 
quel j'ay  tant  de  fois  parlé  cy  dessus.  Et  pource  qu'il 
tombe  à  propos,  et  que  le  succez  de  ses  entreprises, 
tout  autre  qu'il  ne  le  se  promettoit,  advint  en  ceste 
mesme  saison ,  j'en  diray  icy  un  petit  mot  :  c'est  qu'a- 
près qu'il  eut  son  armée  dressée,  au  nombre,  comme 
l'on  estimoit,  de  dix  à  douze  mille  hommes  de  pied, 
où  il  y  avoit  six  mille  corselets,  et  de  douze  à  quinze 
cens  chevaux,  passant  par  les  montagnes  deVaulges,et 
le  comté  de  Ferette,  et  laissant  le  Bassigny ,  entra  dans  la 

Franche-Comté  entre  la  comte'  de  Montbeliard  et  Lan- 
grès  :  où  messieurs  les  Comtois,  soubs  couleur  qu'ils  di- 
soient y  estre  par  luy  contraincts,  contre  les  promesses  et 
pactionsdeleur  neutralité,  luy  donnèrent  passage,  vivres 
et  autres  provisions  de  camp.  Et  de  là  vint  descendre 
en  la  Bresse,  espérant  en  peu  de  jours  la  saisir  et  s'en 
rendre  maistre ,  par  le  moyen  de  certaines  intelligences 
qu'il  avoit  avec  quelques  gentilshommes  de  ceste  pro- 
vince, et  autres  de  leurs  voisins  mal  affectionnez  en- 
vers le  Roy.  Et  d'abordée  alla  planter  le  siège  devant 
Bourg,  qui  en  est  la  principale  ville,  estimant  la  trou- 
ver despourvue  de  toutes  choses  de  défense, et  en  bref 
luy  estre  rendue.  Ce  que  toutes  fois  il  ne  trouva-  car 
le  seigneur  de  La  Guiche,  qui  en  est  gouverneur,  et 
le  baron  de  Digoine,  qui  y  estoit  son  lieutenant,  estans 
advertiz  de  sa  venue,  ou  s'en  doutans,  y  avoient  desjà 
fait  entrer  la  compagnie  dudit  seigneur  de  La  Guiche,  et 
quelques  autres  compagnies  de  gens  de  pied.  Et  d'au- 
tre part  l'on  a  peu  voir  cy  dessus  comme  le  seigneur 
d'Eschenets  avec  sa  compagnie  le  suivoit  continuelle- 
ment de  près,  comme  aussi  faisoit  le  seigneur  de  Jours 
avec  ses  huict  enseignes  de  la  légion  de  Champagne; 
lesquels  luy  tindrent  tousjours  si  prochain  voisinage, 
qu'aussitost  que  luy  se  trouvèrent  près  de  Bourg,  où 
ils  entrèrent;  en  quoy  ils  firent  un  fort  grand  devoir 
et  service  au  Roy  et  à  la  République  ;  et  ainsi  se  trouva 
frustré  de  sa  première  opinion.  Pendant  qu'il  arrestoit 
et  entrepienoit  ce  siège,  l'armée  du  Roy,  qui  retour- 
noit  de  Italie,  arriva  tousjours  à  la  file;  et  estans  déjà 
venus  deux  mille  harquebusiers  fort  braves,  et  soldats 
esleus,conduicts  par  M. le  vidasmede  Chartres ,  furent 
conduicts  et  entrèrent  dans  ceste  ville.  Et  d'ailleurs  l'on 

y  feit  approcher  couvei  tement,  et  sans  fairebruit,  quatre 
mille  Suisses  et  trois  mille  lansquenets,  estant  toute  la 
gendarmerie  qui  estoit  arrivée,  et  arrivoit  journellement, 
arrestée  et  logée  es  environs  de  luy,  tant  en  la  Bresse 
que  Lyonnois  et  Masconnois,  en  intention  de  luy  faire 
sentir  le  payement  de  sa  téméraire  et  mal  fondée  déli- 
bération. Enfin,  après  qu'il  eut  par  trois  fois  remué  son 
camp  devant  ceste  ville,  se  doutant,  à  mon  advis,  et 
prévoyant  son  danger  advenir,  le  16  de  ce  mois  d'oc- 
tobre, le  seigneur  d'Eschenets  feit  sortir  de  ceste  ville, 
sur  l'entrée  de  la  nuict,  cinquante  barquebusiers,  pour 
aller  recognoistre  son  camp,  et  la  contenance  etasseu- 
rance  de  ses  gens.  Lesquels  barquebusiers,  ayans  tué 
d'arrivée  les  sentinelles  donnèrent ,  et  eurent  telle  har- 
diesse que  d'enfoncer  leurs  corps  de  gardes,  qu'ils  mas- 
sacrèrent en  partie  et  tournèrent  l'autre  en  fuite,  met- 
tans  en  tel  effroy  tout  le  reste  de  leur  armée,  que  dès 
l'heure  elle  deslogea ,  et  feit  si  grande  diligence  à  mar- 
cher et  se  retirer,  qu'avant  que  les  nostres  en  sceussent 
certaines  nouvelles ,  et  feussent  prests  à  les  suivre,  ils 
avoient  desjà  cheminé  et  passé  quatre  ou  cinq  grandes 
lieues  sans  regarder  derrière  eux,  laissant  plusieurs 
malades,  vivres  et  meubles  au  lieu  d'où  ils  départirent, 
et  reprindrent  le  chemin  de  la  Franche-Comté,  d'où 
ils  estoient  venus.  Bien  tost  après  l'on  sceut  qu'ils  se 
rompoient  d'eux  mesmes  et  abandonnoient  ce  baron 
dePolleville  leur  chef,  pource  qu'il  ne  leur  avoit  rien 
sceu  tenir  de  ce  qu'il  leur  avoit  promis.  Voilà  l'issue 
et  l'effect  de  l'armée  du  baron  de  Polleville,  que  le 
commun  populaire  appelloit  le  secours  que  le  roy  de 
Bohême  envoyoit  au  roy  Philippes,et  d'autres,  l'en- 
treprise du  duc  de  Savoye,  après  qu'il  eut  essayé  de 

mutiner  le  peuple  de  Bresse  et  de  Savoy e,  parmy  le- 
quel je  peux  bien  dire  qu'il  y  en  avoit  beaucoup  de  très- 
mauvaise  volonté' envers  le  Roy  et  la  France,  desquels 
les  aucuns  s'efforcèrent  la  demonstrer  alors,  et  les  au- 
tres la  dissimulèrent. 

Incontinent  après  la  retraite  de  ce  baron  de  Polie- 
ville,  toutes  ces  forces  qui  estoient  de  pardelà  prin- 
drent  le  chemin,  et  se  retirèrent  à  Compienne,  où  se 
faisoit  le  plus  gros  amas  à  l'assemblée  générale  de 
l'armée  du  Roy;  et  estoit  M.  de  Guise  desjà  quel- 
ques jours  de  retour  d'Italie,  et  arrivé  à  Sainct-Ger- 
main  en  Laye,  où  il  vint  trouver  le  Roy  ;  lequel,  après 
y  avoir  quelque  temps  séjourné ,  le  feit  son  lieutenant 
gênerai  sur  tout  son  royaume,  et  l'envoya  en  ce  lieu  de 
Compienne  pour  disposer  et  commander  sur  toute 
son  armée,  retirant  riere  Sa  Majesté  M.  deNevers, 
pour  luy  donner  intermission  et  repos ,  après  avoir 
supporté  toutes  les  fatigues  et  labeurs  que  l'homme 
peult  soustenir  et  souffrir  pour  la  tuition  de  ce  royaume 
avec  tant  d'heur,  moyennant  la  grâce  de  Dieu,  que  sa 
prévoyance  et  magnanime  constance,  avec  bien  pe- 
tites forces,  a  tousjours  prévenu  l'ennemi  en  ses  déli- 
bérations, et  a  tenu  soubs  bride  et  en  doute  la  pros- 
périté de  son  pouvoir,  dont  pour  le  moins  l'Eternel  luy 
fera  condigne  rétribution,  et  la  Fiance  luy  sera  à  ja- 
mais redevable. 


DIXIESME  LIVRE 


De  la  prise  de  Calais,  Gaines,  Hames,  et  de  tout  le  comte 
d'Oye,  par  lépreux  et  triumphant prince  et  duc  de  Guise. 
—  De  la  prise  du  fort  chasleau  de  Herbemont  es  Arden- 
nes,  par  le  magnanime  et  victorieux  prince  le  duc  de  Nt- 
vernois,  et  des  grands  Estais  du  royaume  de  France ,  tenus 
à  Paris  au  mois  de  janvier  en  Van  i558 ,  avant  Pasques. 


[i558]  Se  trouvant  l'armée  du  Roy  assemblée  à  Com- 
pienne  dans  le  mois  de  novembre,  et  parfaitement 
accomplie  de  tout  attirail  et  munitions  pour  être  em- 
ployée et  mise  en  besongne ,  fut  mis  en  conseil  et  con- 
sidération que,  de  premier  exploict,  l'aller  heurter  et 
présenter  aux  rempars  et  fortifications  de  Han  et  Sainct 
Quentin  ,  pour  essayer  et  faire  effort  de  les  reprendre, 
ce  seroit  adjouster  seconde  ruine  à  la  première,  et  com- 
mencer besongne  au  souhait,  peult  estre,  de  l'ennemy, 
eu  esgard  que,  se  doutant  de  ceste  délibération,  il  au- 
roit  muni  ces  places,  tellement,  que,  sans  remuer  les 
armes  ni  desgainer  espée ,  il  seroit  spectateur  seulement 
de  nous  veoir  desfaire  et  combattre  du  froid  et  de  la 
famine,  estant  desjà  l'hyver  du  tout  venu  et  le  païs 
circonvoisin  de  fond  en  racine  degasté ,  bruslé  et  des- 
truict,  sans  que  nullement  il  y  eust  ordre  d'y  recou- 
vrer vivres,  mesmement  pour  les  chevaux;  oultre  ce 
que  la  pluspart  de  nos  forces,  et  sur  tout  la  gendar- 
merie ,  estoit  fort  debiffée  et  harassée,  tant  de  ce  voyage 

d'Italie  que  pour  les  fatigues  de  l'esté  précédent  ;  par- 
quoy  fut  jugé  le  plus  certain  avis  abuser  Tennemy  en 
ses  opinions,  et  entreprendre  tout  au  contraire  de  ce 
qu'il  pourpensoit,  selon  que  luy-mesme  par  expérience 
nous  l'avoit  demonstré;  qu'il  valoit  mieux  s'adresser 
ailleurs  où  l'on  le  pourroit  tirer  de  son  fort  et  l'esloi- 
gner,  que  s'arrester  à  ce  qu'il  avoit  parfaitement  ap- 
pareillé pour  nous  amuser  et  nous  laisser  nous  mesmes 
consommer.  Ainsi  fut  remise  ceste  entreprise  à  autre 
saison  plus  propre,  pour  mettre  en  avant  celle  de  Ca- 
lais ,  que  l'on  a  voulu  dire  toutefois  dès  long  temps  au- 
paravant practiquée  et  menée,  mesmement  parla  sage 
conduite  et  intelligence  du  seigneur  de  Senarpont , 
prudent  gouverneur  du  Boulonnois,  et  toutefois  tous- 
jours  retardée  et  empeschée  par  diverses  et  survenantes 
occasions;  de  sorte  qu'il  m'a  esté  dit  pour  chose  véri- 
table que,  s'il  eust  p  leu  à  Dieu  départir  tant  de  grâce  à 
M.  le  connestable,  que  retourner  heureusement  le  jour 
Sainct  Laurent  ,1e  lendemain  ou  peu  de  jours  ensuivans, 
il  partoit  pour  parachever  ceste  entreprise,  ce  nonob- 
stant qu'à  ceste  fois  elle  a  eu  un  prince  autant  vaillant 
et  prompt  exécuteur  qu'il  en  peult  estre  en  ce  monde, 
comme  l'efïect  en  est  sorty  et  apparu  universellement. 
En  narrant  laquelle  exécution,  je  suis  contrainct  sui- 
vre et  reitérer  k  peu  près  ce  que  desjà  en  a  esté  es- 
crit  et  publié,  pour  n'y  avoir  esté  présent,  toutefois 
en  ayant  eu  autres  certains  advertissemens  :  ce  que 
néantmoins  j'ay  bien  voulu  faire  pour  en  conserver  et 
continuer  plus  longue  mémoire,  comme  d'un  œuvre 
autant  grand  et  mémorable  qu'il  en  advint  en  France 
depuis  deux  cens  et  dix  ans  que  ceste  très-forte  ville 
avoit  esté  prise  et  possédée  des  Anglois,  comme  d'une 

entreprise  si  promptement  et  soudainement  exploitée , 
en  chose  que  l'on  reputoit  comme  imprenable  et  pres- 
que impossible,  que  Ton  le  nombre  entre  les  miracles 
et  cas  esmerveillables  de  ce  siècle,  principalement  es- 
tant advenue  en  ceste  saison  d'hyver ,  où  les  marets 
dont  ceste  ville  est  en  la  pluspart  environnée  sont 
inaccessibles. 

Doncques,  pour  conduire  ce  fait  plus  couvertement, 
et  pour  en  oster  toute  cognoissance  et  suspicion  aux 
ennemis,  fut  donnée  une  partie  de  ceste  armée  à  M.  de 
Nevers ,  comme  dix  huict  ou  vingt  enseignes  de  Suisses 
et  autant  d'Allemans,  et  douze  ou  quinze  de  François, 
et  cinq  ou  six  cens  hommes  d'armes,  et  quelque  nom- 
bre d'artillerie ,  pour  mener  en  Champagne ,  faisant 
courir  le  bruit  que  c'estoit  pour  aller  prendre  Luxem- 
bourg et  Arlon  :  et  M.  de  Guise,  avec  l'autre  partie, 
demeuroit  en  Picardie,  tant  pour  empescher  l'ennemy 
d'avitailler  Sainct  Quentin  et  Han ,  que  pour  tenir  en 
assurance  les  places  de  la  frontière,  comme  il  feit, 
pendant  que  M.  de  Nevers  s'acheminoiten  son  voyage, 
pendant  aussi  que  de  nouveau  l'on  recognoissoit  les 
moyens  et  advenues  pour  donner  bonne  issue  au  faict 
de  Calais,  et  que  l'on  considéroit  s'il  y  seroit  point  in- 
tervenu quelque  obstacle  et  empeschement,  et  quels 
soldats  et  garnisons  estoient  dedans.  Les  ennemis  estans 
advertis  du  département  de  M.  de  Nevers,  et  sçachans 
le  duché  de  Luxembourg  degarny  de  gens  de  guerre, 
avec  ce  qu'il  n'estoit  pas  fort  et  en  la  pluspart  enclos 
de  villes  et  garnisons  françoises,  départirent  quant  et 
quant  un  secours  de  gens  et  munitions  pour  y  envoyer 
en  toute  diligence.  Estant  M.  de  Nevers  arrivé  à  Va- 
rennes  et  à  Clermont  en  Argonne,  et  à  l'entour  de  Ste- 

nay  ,  après  y  avoir  fait  temporiser  pour  quelques  jours 
sa  petite  armée,  voyant  qu'il  ne  se  rencontroit  rien 
de  soudaine  prise,  selon  qu'il  avoit  esté  ordonné,  ren- 
voya ses  forces  de  pardeçà  devers  M.  de  Guise,  lequel 
s'estoit  desjà  avancé  vers  Amiens,  feignant  vouloir  avi- 
tailler  le  chasteau  de  Dourlan,  et  lequel,  ayant  en- 
tendu nouvelles  du  bref  retour  des  forces  de  M.  de  Ne- 
vers,  passa  encor  plus  oultre,  sous  ombre  d'aller  pa- 
reillement munir  et  renforcer  Ardres  et  Bouloigne,  re- 
tenant en  ceste  sorte  l'ennemy  en  doute  de  ce  qu'il 
vouloit  attenter  tout  à  un  coup.  Après  qu'à  grandes 
journées  les  troupes  de  M.  de  Nevers  furent  arrivées  et 
rejointes  à  M.  de  Guise,  ce  prince  ayant  tout  son  appareil 
prest  suivant  sa  très-grande  promptitude,  le  premier 
jour  de  janvier  se  présenta  devant  le  fort  Nieullay,  où 
d'arrivée ,  trouvant  un  petit  fort  palissé  et  relevé  de 
terre,  que  les  Anglois  avoient  basti  à  Saincte  Agathe  , 
petit  village  proche  et  sur  le  commencement  de  la 
chaussée  qui  va  au  pont  de  Nieullay,  le  fit  assaillir  par 
deux  ou  trois  mille  harquebusiers  esleuz,  soustenuz 
de  vingt  cinq  ou  trente  chevaux,  avec  telle  furie  et 
hardiesse,  qu'ayant  remis  et  rechassé  une  enseigne  de 
ceux  qui  le  gardoient,  sortie  à  l'escarmouche  à  la  fa- 
veur du  canon  et  du  maretz ,  accompagnée  et  couverte 
de  soixante  ou  quatre  vingts  chevaux,  finalement  les 
contraignirent  l'abandonner  et  se  retirer  au  grand  fort 
de  Nieullay:  ce  qui  donna,  à  mon  advis,  pour  le  pre- 
mier bond,  grand  estonnement  aux  Anglois,  car  je 
crois  qu'ils  ne  se  cuidoient  pour  l'heure  estre  si  près 
d'estre  assiégez,  et  ne  jugeoient  les  forces  des  François 
si  grandes  et  si  voisines;  et,  au  contraire,  ceste  première 
victoire  augmenta  le  courage  aux  nostres,  et  grand  es- 

poir  de  venir  au-dessus  du  principal,  quand  ils  virent 
les  ennemis  de  première  lutte  ne  les  avoir  peu  soustenir. 
Tout  sur  l'heure,  encore  qu'il  fust  desjà  tard,  M.  de 
Guise  et  M.  de  Thermes  recognurent  ce  fort  de  Nieul- 
lay,  et  à  l'instant  furent  commencées  les  approches  et 
trenche'es ,  et  l'artillerie  amenée  et  logée  en  diligence 
pour  commencer,  dès  que  le  jour  poindroit,  à  le  battre. 
Et  pource  que  tout  le  fruict  de  l'effet  requéroit  une 
très-grande  promptitude,  afin  de  rendre  les  assiégez 
entièrement  estonnez,  et  sans  loisir  de  s'asseurer  et  re- 
cognoistre  ,  et  hors  d'espoir  de  pouvoir  estre  secouruz, 
de  mesme  train  ce  prince  avoit  fait  marcher  une  partie 
de  son  armée  et  artillerie  à  main  gauche ,  le  long  des 
dunes,  pour  les  occuper,  et  pour  se  présenter  et  gai- 
gner  un  autre  fort  qui  est  à  la  pointe  desdites  dunes, 
appelle  Risban ,  lequel  commande  et  tient  subject  tout 
le  port,  et  empesche  qu'il  n'y  peult  aborder  aucun 
vaisseau  ennemy.  Ainsi  il  estoit  nécessaire,  pour  obte- 
nir après  la  ville  de  Calais,  se  saisir  tout  à  un  coup  de 
ces  deux  extremitez  et  forts  (l'un  desquels,  qui  est  ce- 
luy  de  NieullayJ,  garde  et  défend  toutes  les  chaussées 
et  advenues  par  terre ,  estans  celles  parties  maresca- 
geuses  )  afin  de  retrencher  ce  passage  aux  Flamens  de 
la  pouvoir  secourir  ;  et  de  l'autre ,  qui  est  Risban  ,  pour 
aussi  ne  laisser  prendre  terre  et  port  au  secours  qui 
leur  pouvoit  estre  envoyésd'Angleterre ,  n'estant  ce 
port  de  Calais,  que  César  appelle  en  ses  Commentaires 
Itius  portus  (0,  distant  du  premier  port  d'Angleterre, 
qui  se  nomme  Douvres ,  que  trente  mille  pas.  Par- 
quoy  ayant  M.  de  Guise  toute  la  nuict,  avec  M.  d'Au- 

(0  Itius  portus.  Iccius  portus.  On  ne  sait  si  César  a  voulu  désigner 
Calais  ou  Boulogne. 


l4*  [l558]    COMMENTAIRES 

malle  son  frère,  le  mareschal  Strossy,  les  sieurs  de 
Thermes,  d'Estrée ,  grand  maistre  de  l'artillerie,  de 
Sansac,  de  Tavanes,  Dandelot  et  de  Senarpont,  revi- 
sité et  recognu  ces  dunes,  approchèrent  encore  de  plus 
près  ce  fort  de  Pusban.Ettout  à  l'instant,  la  mer  estant 
basse,  fit  conduire  le  jeune  Àlegre  et  un  autre  gentil- 
homme, par  le  sieur  de  Rendan,  en  un  endroit  du 
port  où  il  avoit  sceu  y  avoir  un  passage,  pour  le  son- 
der, comme  il  fut  fait  et  trouvé  :  sur  le  champ  fut  ré- 
solu, avec  tous  les  capitaines  ,  de  battre  et  assaillir  ces 
deux  forts  ensemble.  En  quoy  M.  d'Estrée  se  rendit  si 
soigneux,  et  fit  de  telle  assiduité  travailler  et  vastadours 
etcanonniers,  que  le  lendemain,  quatrième  de  ce  mois  , 
son  artillerie  se  trouva  trois  heures  devant  le  jour  preste 
et  braquée  en  tous  ces  deux  endroits,  et ,  dès  que  le  jour 
apparut,  en  mesme  temps  commença  à  tonner  etfoul- 
droy  er  d' une  part  et  d'autre  ;  ce  qui  espouventa  tellement 
les  assiégez ,  que  ceux  du  port  de  Nieullay,  à  la  première 
ou  seconde  voilée,  quittèrent  la  place,  et  à  la  haste  se 
retirèrent  dans  la  ville  de  Calais.  L'on  a  voulu  dire  depuis 
qu'ainsi  leur  avoit  esté  mandé,  pource  que  la  ville  estoit 
mal  fournie  d'hommes.  Ets'estant  M.  de  Guise  en  ceste 
sorte  ouvert  ceste  première  entrée  et  advenue,  fit  in- 
continent entrer  et  loger  les  François  là  dedans,  où  il 
trouva  force  artillerie,  pouldres  et  munitions  :  en  après, 
pour  fermer  le  pas  à  toi#  secours  qui  pouvoit  venir 
par  terre  dans  la  ville,  fit  passer  et  loger  entre  la  ville 
et  le  maretz,  derrière  les  chaussées,  vingt  enseignes 
de  fanterie  françoise,  et  les  Mlemans  du  Ringrave  avec 
huictcens  reitres,  et  deux  eu  trois  cens  hommes  d'armes, 
soubs  la  conduite  du  prince  de  la  Roche-sur-Yon ,  lais- 
sant au  surplus  M.  de  Thermes  avec  autres  compagnies 

de  cavallerie  et  gendarmerie,  et  les  Suisses,  sur  l'ad- 
venue de  Guines  aux  dunes,  où  ce  prince  avec  le  de- 
meurant de  l'armée  alla  camper.  Une  heure  ou  deux 
•après  la  prise  du  fort  deNieullay,  ceux  qui  estoient  dans 
celuy  de  Risban  se  rendirent  à  la  discrétion  de  M.  de 
Guise,  duquel  ils  furent  traitez  humainement;  et  de- 
meura ainsi  ce  prince  saisi  et  emparé  en  un  mesme 
jour  des  deux  principales  places  qui  luy  estoient  très 
importantes  et  nécessaires  pour  jouir  de  sa  pleine  et 
ample  victoire.  Parquoy,  tenant  et  poursuivant  de  près 
ceste  heureuse  occasion  que  la  favorable  fortune  luy 
présentoit,  le  mardy  ensuivant,  quatrième  de  ce  mois,  fit 
amener  et  loger  six  canons  et  trois  longues  coulevrines 
devant  la  porte  à  l'eau ,  pour  rompre  les  flânez  et  dé- 
fenses, et  feit  là  remuer  terre,  et  relever  terreplains 
et  gabionnades,  comme  s'il  eust  voulu  en  cest  endroit 
dresser  sa  principale  batterie  :  ayant  avec  plusieurs 
voilées  de  canon  desarmé  ceste  porte,  et  ouvert  et  fra- 
cassé en  cest  endroit  quelques  tours  qui  pouvoient 
nuire  aux  assaillans  d'aller  à  brèche  qu'il  délibéroit 
entamer,  tenoit  ainsi  les  assiégez  en  opinion  que  ce 
seroit  celle  part  qu'ils  se  devroient  le  mieux  défendre , 
sans  se  douter  du  chasteau,  qui  estoit  creux  et  à  sec, 
et  sans  aucuns  rempars,  où  tout  à  un  coup  l'on  ad- 
dressa  autres  quinze  canons  en  batterie  ,  chargeant  et 
deschargeant  tout  le  jour  ceste  tempeste  d'artillerie, 
de  si  esmerveillable  furie,  que  sur  le  soir  la  brèche  se 
fit  fort  large  et  apparente. 

A  l'heure  mesme,  avant  que  la  nuict  fust  venue, 
M.  de  Guise  fit  passer  M.  Dandelot,  avec  douze  ou 
quinze  cens  harquebusiers  et  corcelets,  et  une  infinité 
de  gentilshommes ,  pour  aller  investir  et  se  fortifier  au 

long  du  quay  et  l'estendue  du  port  qui  estoitencor  entre 
les  dunes  et  la  ville,  et  pour  auquel  lieu  aller  falloit  pas- 
ser quelque  peu  d'eau  ;  luy  ordonnant  en  oultre  que,  si 
tost  qu'il  s'en  seroit  rendu  maistre,ii  fist  besongner  cha- 
cun à  creuser  une  trenchée  et  traverse  avec  des  outils 
qu'il  fit  lors  bailler  à  tous  les  soldats,  qui  traversast  et  al- 
last  respondre  à  la  douve  et  muraille  du  fossé  en  cest 
endroit,  que  l'on  feroit  rompre  en  après,  par  où  s'escou- 
leroit  l'eaue  des  fossez  dans  le  port ,  et  par  où  aussi 
l'on  pourroit  aller  à  couvert  depuis  ledit  port  jusques 
esdits  fossez.  Sur  ce  propos  fault  il  aussi  que  je  die  que 
de  si  longue  main  avoit  esté  pourvu  aux  artifices  et 
choses  nécessaires  pour  ce  siège ,  qu'expressément  pour 
passer  les  hommes  et  autres  munitions  sur  les  glaces 
et  lieux  marescageux,  l'on  avoit  fait  porter  par  mer 
grande  quantité  de  clayes  poissées,  afin  que  l'eaue  ne 
pust  mordre  et  les  transpercer  et  corrompre.  Et  pour 
couvrir  les  harquebusieis,  à  cause  que  le  sable  et  la 
grève  estoit  descouverte  et  en  vue,  l'on  avoit  fait  amener 
pareillement  grand  nombre  de  pierriz  et    pajliz  de 
bois  très  sec,  pour  estre  plus  forts  et  légers,  de  la  haul- 
teur  d'un  homme ,  et  de  l'espesseur  de  demy  pied ,  cou- 
verts au  dehors  de  trois  ou  quatre  doigts  de  papier  collé 
l'un  sur  l'autre,  chose  que  l'harquebusade  ne  peut 
faulser  aisément,  lesquels  avoient  parle  bas  un  appuy 
au  bout  duquel  estoit  une  pointe  de  fer,  longue  d'en- 
viron un  pied  et  demy,  .bien  asserée,  pour  le  planter, 
afin  qu'il  entrast  plus  facilement  en  terre ,  quelque  dure 
qu'elle    fust.  Et  derrière  iceux  palliz,  que  l'on  a  ap- 
pelle postes,  les  harquebusieis  pou  voient  tirer  plus  as- 
surément par  une  petite  lumière  qui  estoit  au  milieu. 
Voyant  M.  de  Guise  que  la  brèche  s'ouvroit  fort,  et 

pouvoit  estre  raisonnable  dans  deux  ou  trois  voilées  de 
canon,  se  délibéra  au  plustot  d'y  faire  donner  l'assault. 
Cependant  pour  tenir  tousjours  les  ennemis  en  allar- 
mes,  et  les  empescher  de  s'y  remparer,  fit  passer  sur 
les  huict  heures  du  soir,  après  la  retraite  de  la  mer,  le 
sieur  de  Grandmont  avec  deux  ou  trois  cens  harque- 
busiers  des  plus  assurez  et  justes,  pour  aller  recog- 
noistre  la  contenance  des  assiégez ,  et  pour,  avec  force 
harquebusades,  desloger  ceux  qui  s'y  présenteroient  et 
monstrer oient  le  nez.  Et  de  mesme  suite  le  mareschal 
Strossy,  avec  autres  deux  ou  trois  cens  harquebusiers 
conduits  par  le  capitaine  Sarlaboz,  et  cent  ou  deux 
cens  pionniers,  alla  gaigner  l'autre  bout  du  port  pour 
s'y  loger  en  des  petites  maisonnettes  qui  y  estoient,  et 
là  se  fortifiant  avec  une  trenchée,  y  demeurer  du  tout 
supérieur  et  commander  à  tout  ce  port.  Toutefois  les 
boulets  y  pleuvoient  si  espessemenl,  qu'après  y  avoir 
esté  tué  vingt  ou  vingt-cinq,  que  soldats  que  pionniers, 
furent  contraints  s'en  retirer,  et  se  rendre  vers  M.  de 
Guise ,  lequel  n'en  estoit  loing,  s'estant  desjà  avancé  et 
passé  près  du  port  avec  messieurs  d'Aumalle  et  marchis 
d'Albeuf  ses  frères,  et  messieurs  de  Montmorency  et  de 
Bouillon,  suivis  de  plusieurs  gentilshommes.  Sur  ces 
entrefaites,  ayant  ce  prince  fait  recognoistre  la  brèche 
par  deux  ou  trois  fois,  tant  par  le  seigneur  Bran- 
cazzo  (0  que  par  autres,  et  estant  adverti  qu'il  estoit 
temps ,  et  qu'elle  se  trouvoit  preste  à  estre  assaillie , 
sans  attendre  plus  longuement  fait  donner  le  signal, 
et  fait  avancer  le  seigneur  de  Grandmont  des  premiers 
avec  ses  harquebusiers ,  soustenuz  d'autant  de  corcelets 
conduits  par  le  mareschal  Strossy,  suivis  encore  d'autres 

(0  Brancazzo  :  Brancas. 

deux  ou  trois  cens  soldats.  Et  ltiy,  d'un  autre  costé,  ayant 
passé  dans  l'eauë  jusquà  la  ceinture,  se  mit  le  premier 
devant  toutes  les  autres  troupes  jusques  au  pied  de  la 
brèche,  laquelle  les  François  assaillirent  de  première 
furie  de  si  grande  hardiesse  et  impétuosité,  qu'après 
avoir  taillé  en  pièces  ceux  qu'ils  rencontrèrent  des  pre- 
miers, contraignirent  en  peu  d'heure  le  surplus  leur 
quitter  la  place  de  ce  chasteau,  et  les  chassèrent  et  rem- 
barrèrent dans  la  ville.  Ainsi  les  nostres  à  vives  forces 
s'advantagerent  de  ce  passage  et  première  entrée  dans 
Calais ,  où  M.  de  Guise  leur  commanda  se  fortifier  et 
ne  s'en  laisser  de'bouter  pour  le  surplus  de  la  nuict,  leur 
laissant  pour  chefs  et  conducteurs  messieurs  d'Aumalle 
et  marchis  d'Àlbeuf  ses  frères  ;  et  luy,  pource  que  la 
mer  s'enfloit,  repassa  de  l'autre  part  en  l'armée,  afin 
de  leur  renvoyer  secours  incontinent  qu'il  seroit  jour, 
et  afin  qu'il  n'y  advint  désordre. 

Quand  les  Anglois  se  furent  un  peu  recognuz,  et 
eurent  repris  leurs  sens,  se  repentant  de  la  grande 
faute  qu'ils  avoient  faite,  d'avoir  abandonné  si  soudai- 
nement ce  chasteau,  par  où  ils  voyoient  l'ouverture 
aux'François  dans  leur  ville,  ils  retournèrent  avec  une 
plus  grande  hardiesse  que  celle  de  l'assault,  pour  re- 
couvrer ce  chasteau,  jugeant  que  ceux  qui  seroient  là 
dedans  ne  pourroient  soustenir  longuement,  et  ne  se- 
roient secouruz,  à  cause  que  la  mer  étoit  haulte  et 
enflée.  Pourtant  la  teste  baissée  vindrent  à  r'assaillir 
les  nostres  où  il  y  eut  fort  aspre  et  obstiné  combat  ; 
mais  ils  y  trouvèrent  si  grande  et  rebelle  résistance , 
que  finalement  ils  en  furent  aussi  reculez  qu'aupara- 
vant. Ce  nonobstant,  demourans  opiniastres  à  regai- 
gner  leur  chasteau,  amenèrent  deux  ou  trois  pièces 

d'artillerie  sur  l'autre  bout  du  pont  devers  la  ville, 
pour  enfoncer  la  porte,  et  en  chasser  ceux  qui  s'y  met- 
troient  en  défense  ;  et  d'une  plateforme  qui  estoit  sur  l'un 
des  coings  de  la  grande  place  faisans  tirer  en  plomb  là 
dedans  infinies  canonnades,  leur  sembloit  qu'hommedu 
monde  ne  s'oseroit  y  monstrer,  rechargèrent  et  redou- 
blèrent un  autre  assault,  encore  plus  furieux  que  le  pre- 
mier, où  s'il  y  fust  bien  assailli  ,  encore  mieux  dé- 
fendu,  car,  les  ayans  repoulsez  vivement,  et  y  estans 
demeurez  sur  le  champ  morts  ou  blessez  plus  de  deux 
ou  trois  cens  de  leurs  plus  braves  hommes,  malgré 
eux  et  à  leur  nez,  les  nostres  fermèrent  les  portes,  et 
tout  soudain  les  remparerent  par  derrière.  Dont  après, 
tout  courage  et  espoir  défaillirent  aux  Anglois,  telle- 
ment qu'ils  adviserentdeslorsplustost  à  parlementer  et 
traiter  de  quelque  composition  gracieuse  et  honneste, 
que  decuider  davantage  résister,  et  l'obtenir  par  force. 
Parquoy  le  lendemain  au  matin  le  millord  Dunfort  (0, 
qui    en   estoit    gouverneur ,    envoya   devers    M.   de 
Guise  deux  des  principaux  de  la  ville,  qui  deman- 
dèrent fort  grosses  et  advantageuses  conditions  ;  tou- 
tefois finalement  ils  se  rangèrent  et  receurentles  capi- 
tulations et  articles  qui   s'ensuivent  :  Qu'ils  auroient 
la  vie  sauve,  sans   qu'aux  personnes  des   hommes, 
femmes,  filles  et  enfans,  il  fust  fait  force  ny  aucun 
desplaisir.  Se  retireroient  les  habitans  de  ladite  ville  la 
part  que  bon  leur  sembleroit,  fust  en  Angleterre  ou 
en  Flandres,  avec  leurs  passeports  et  saufs-conduits 
nécessaires  pour  leur  seureté  et  passages  ;  demeurant 
ledit  millord  Dunfort  ,  avec   autres   cinquante  per- 
sonnes, prisonniers  de  guerre,  tels  que  M.  de  Guise 

(l)  Millord  Dunfort  :  mylord  Wentworth. 

v  ou  droit  choisir.  Et  quant  aux  autres  soldats  et  gens 
de  guerre ,  seroient  tenus  passer  en  Angleterre.  Lais- 
seroient  l'artillerie,  pouldres,  boulets,  armes,  en- 
seignes, et  généralement  toutes  munitions,  tant  de 
guerre  que  de  vivres,  en  ladite  ville  ,  sans  en  rompre, 
brusler,  cacher  ny  endommager  aucune  chose.  Quant 
à  For  et  argent  monnoyé  ou  non  monnoyé,  biens,  meu- 
bles ,  marchandises  et  chevaux,  le  tout  demeureroit 
en  la  discrétion  de  mondit  sieur  de  Guise ,  pour  en 
disposer  ainsi  que  bon  luy  sembleroit.  Toutes  les- 
quelles choses  estans  transigées  et  accorde'es  le  huic- 
tieme  de  ce  mois  de  janvier,  ce  prince  commença  à 
faire  sortir  et  mettre  hors  la  ville  une  grande  partie 
de  ce  peuple  ;  et  le  lendemain  le  reste  suivit ,  ainsi 
qu'il  leur  avoit  esté  promis ,  sans  leur  estre  fait  aucun 
tort  ny  destourbier,  n'y  demeurant  un  seul  Anglois, 
mais  bien  une  incroyable  quantité  de  pouldres,  artil- 
lerie ,  munitions ,  laines  et  vivres  qui  ont  esté  reservez 
et  retenuz,  et  le  surplus  fut  donné  en  proye  aux  sol- 
dats. 

En  ceste  sorte,  en  moins  de  six  ou  sept  jours  fut  re- 
conquise toute  la  forteresse  de  la  ville  de  Calais,  que  l'on 
estimoit  pour  le  présent  comme  imprenable,  devant  la- 
quelle ,  ainsi  que  le  tesmoignent  les  chroniques  de 
France,  régnant  Philippe  vi ,  dit  de  Valois,  et  en  Angle- 
terre Eduard  m,  l'armée  anglesque  tintle  siège  l'espace 
d'un  an  entier.  Finalement,  estans  les  assiégez  reduicts 
à  telle  nécessité  et  famine  que  de  manger  les  ratz  et 
les  cuirs  de  beuf,  estant  dedans  capitaine  et  chef  un 
vaillant  chevalier  nommé  messire  Jean  de  Vienne, 
leur  fut  rendue  le  troisième  d'aoust  en  l'an  mil  trois 
cent  quarante  sept.  Et  de  laquelle  ville  iceux  Anglois 

ont  jouy  depuis  le  terme  de  deux  cens  dix  ans;  telle- 
ment que  maintenant  Ton  peult  dire  qu'en  ayant  esté 
par  eux  dépossédé  un  Philippes  roy  de  France,  estant 
un  Philippes  roy  d'Angleterre,  elle  a  esté  réduite  et 
remise  es  mains  de  son  vray  et  naturel  seigneur.  Ainsi 
les  faits  esmerveillables  de  l'Omnipotent  surpassent 
toutes  les  puissances  et  préméditations  des  hommes, 
quelque  grands  qu'ils  puissent  être.  Il  ne  faut  douter 
que,  lorsque  les  Anglois  l'usurpèrent,  elle  ne  fust  de 
beaucoup  moins  forte  qu'elle  n'est  pour  le  jourd'huy  ; 
car  adonc,  je  pense,  et  comme  encore  l'on  le  peult  veoir, 
elle  estoit  seulement  fermée  et  close  de  murailles  de 
pierre,  avec  force  tours  rondes ,  proches  les  unes  des  au- 
tres, percées  pour  tirer  cassefrusts  et  flèches,  et  tous 
autres  coups  de  traicts  sans  feu,  à  la  vieille  mode,  sans  au- 
cuns rempars,  ny  autres  artifices  et  fortifications  inven- 
tées contre  l'esmerveillable  tempeste  de  l'artillerie  dont 
à  présent  l'on  bat  les  forteresses.  Mais,  en  Testât  où  elle 
est  maintenant,  est  jugée  l'une  des  plus  belles  et  fortes 
villes  de  guerre  de  l'Europe,  d'autant  qu'oultre  ce  que 
naturellement  elle  est  située  en  lieu  inaccessible,  pour 
estre  environnée  des  trois  parts  de  rivière,  ruisseaux 
etmarescages,  et  de  l'autre  flancquée  de  la  mer,  avec 
un  fort  grand  et  spacieux  port,  sans  estre  en  rien  sub- 
jette ny  commandée ,  artificiellement  ils  luy  ont  donné 
une  forme  plus  quarrée  qu'autrement,  revestue  par  le 
dehors  de  rempars  fort  larges  et  massifs  et  bien  con- 
royez  ;  ayant  aux  trois  coings  devers  les  marets  trois 
gros  bouleverts  en  pointe  et  triangulaires,  bien  flanc- 
quez  et  armez ,  pour  couvrir  et  défendre  les  courtines  ; 
et  à  l'autre  quarré,  devers  les  dunes,  est  le  chasteau, 
par  lequel,  pour  n'en    avoir  esté  cogneue,  ou  pour 

n'avoir  remédié  à  l'imperfection,  est  advenue  ceste 
dernière  prise.  Oultre  plus,  ceste  ville  est  en  tout  en- 
vironnée de  fossez  larges  et  fort  creux ,  à  fonds  de  cuve, 
tousjours  pleins  d'eaue,  à  cause  qu'il  y  a  une  petite 
rivière  qui  vient  devers  Hames,  laquelle  passant  à  tra- 
vers la  ville  les  abbreuve  et  remplit  ;  aussi  que  tous  les 
autres  petits  ruisseaux  qui  resourdent  dans  ces  marets 
y  tombent  et  s'y  escoulent  la  pluspart.  Mais,  ce  qui 
est  encore  plus  à  louer  en  une  ville  de  guerre,  il  y  a 
une  des  plus  belles  places  publiques  qu'il  est  possible , 
en  laquelle  pour  le  moins  l'on  mettra  en  bataille  de 
quatre  à  cinq  mille  hommes.  Pour  conclure ,  je  croy 
que  ceste  ville  est  accomplie  de  la  meilleure  part  des 
perfections  requises  en  une  forteresse  inexpugnable  ;  et 
si  le  profit  et  le  grand  revenu  du  port  l'améliore  encore 
davantage,  pour  estre  l'un  des  principaux  et  plus  renom- 
mez de  la  mer  Oceane ,  auquel  sont  apportées  de  toutes 
les  parties  du  monde  infinies  et  inestimables  richesses, 
et  toutes  sortes  de  marchandises ,  et  de  là  aussi  en 
après  départies  et  distribuées  en  divers  pays  et  régions; 
de  laquelle  traficque  et  commerce  revient  journelle- 
ment grand  denier  et  émolument.  En  ce  port  à  la  prise 
de  ceste  ville  furent  trouvez,  prins  et  saccagez,  quel- 
ques vaisseaux  pleins  et  chargez  de  marchandises,  et 
autres  meubles  de  bonne  estoffe  et  valeur  ;  et  dit  on 
que  d'autres,  se  cuidans  sauver  à  voile  en  mer,  fuient 
combattuz  et  arrestez  :  toutefois  il  est  fort  difficile  le 
spécifier  et'déduire  plus  apertement,  d'autant  qu'en 
tels  saccagemens  et  pillages  le  tout  y  est  si  confus, 
que  le  plus  souvent  le  faux  y  précède  le  vray.  Pendant 
aussi  que  l'on  combattoit  ceste  ville,  le  tonnerre  et 
bruit  de  l'artillerie  estant  entendu   d'Angleterre,  ou 

bien  estans  advertis  de  ce  siège,  furent  armez  force  na- 
vires, et  remplis  de  soldats  et  toutes  munitions  pour  y 
envoyer  secours.  Mais  quand  ils  approchèrent,  et  qu'ils 
recogneurent  les  enseignes  et  croix  blanches  plantées 
et  venteler  desjà  sur  la  tour  de  Risban  et  les  mu- 
railles de  la  ville,  sans- approcher  davantage,  s'en  re- 
tournèrent pour  reporter  advertissement  de  ceste  m  au  • 
vaise  adventure  en  leur  pays. 

Estant  la  ville  de  Calais  surprise  et  emportée  en  si 
peu  de  jours  qu'a  esté  dit  cy  dessus,  par  la  très  prompte 
diligence  de  M.  de  Guise,  fut  en  après  disputé  et  con- 
sulté auquel  des  deux  l'on  s'adresseroit,  ou  à  Grave- 
lines  ou  à  Guines,  d'autant  que  ces  deux  forteresses 
sembloient  estre  comme  les  deux  espaules  et  appuis 
de  ceste  ville,  et  comme  deux  forts  bouleverts  et  obs- 
tacles pour  clorre  les  deux  principales  advenues,  à 
sçavoir  :  Gravelines  pour  Flandres  et  les  Pays-Bas,  et 
Guines  pour  France.  Toutefois,  toutes  causes  emple- 
ment  débattues  et  espluchées,  la  plus  saine  opinion 
résolut,  à  mon  jugement,  que  Guines  importoit  plus 
pour  la  conservation  de  Calais  que  Gravelines,  encore 
qu'elle  fust  plus  forte  et  de  difficile  oppugnation.  Selon 
lequel  advis,  ce  prince  d'invincible  courage,  et  auquel 
le  travail  de  la  guerre    est    comme  exercice  coustu 
mier,  proposa  l'assiéger,  et  n'en  départir  qu'il  ne  l'eust 
ou  de  gré  ou  de  force.  Parquoy,  sans  donner  grand 
loisir  à  l'ennemy  de  respirer  et  penser  aux  remèdes  , 
poursuivant  de  près  sa  victoire,  le  treisieme  de  ce  mois 
enveloppa  et  alla  assiéger  Guines,  là  dedans  estant  chef 
un  grand  seigneur  anglois,  nommé  inillord  Gray,  avec 
force  gens  de  guerre  et  toutes  autres  munitions.  D'arri- 
vée noz  soldats  françois,  trouvans  la  ville  abandonnée, 

s'y  logèrent  pour  s'en  aider  à  battre  et  assaillir  la 
forteresse  qui  estoit  joignante;  mais  les  Anglois,  les 
surprenans  sur  un  commun  desordre  des  logis,  firent 
une  sortie  par  une  poterne  du  chasteau,  et  les  en  dé- 
boutèrent de  première  furie,  et  maugré  eux  mirent  le 
feu  par  la  meilleure  part  des  maisons,  puis  se  reti- 
rèrent. Tantost  après,  M.  de  Guise,  suivant  son  ac- 
coutumée célérité  et  promptitude,  fît  commencer  les 
tranchées,  encor  que  l'espouvantable  et  incredible 
tempeste  de  l'artillerie  luy  donnast  tous  les  empesche- 
mens  qu'il  estoit  possible  :  ce  nonobstant ,  d'une  obs- 
tinée asseurance,  sans  intermission  fit  poursuivre  l'œu- 
vre où  luy  mesme,  pour  augmenter  les  courages  et 
pour  servir  d'exemple  à  chacun,  se  presentoit  le  pre- 
mier, et  avoit  aussitost  la  main  à  l'outil  et  à  tirer  et 
poulser  le  canon ,  que  le  moindre  pionnier  de  toute  la 
troupe.  Et  tellement  continua  à  remuer  terre  et  dresser 
gabionnades,  que  dans  deux  ou  trois  jours  après  il  ap- 
procha et  mit  les  bouches  de  son  artillerie,  au  nombre 
de  trente  cinq  pièces,  en  batterie,  jusques  sur  le  bord  et 
contrescarpe  des  fossez ,  pour  battre  tant  de  droit  fil 
qu'en  croisant  et  traversant  en  trois  endroits,  princi- 
palement l'addressant  à  l'un  des  plus  grands  et  prin- 
cipaux bouleverts  qui  flancquoit  d'un  costéla  courtine 
de  la  porte,  et  de  l'autre  part  leur  grand  boulevert, 
qu'ils  appelloient  le  grand  boulevert  de  la  Cuve, 
entreprenant  le  plus  fort  de  ces  bouleverts ,  soubs 
espérance  d'obtenir  en  après  à  bon  marché  les  moin- 
dres et  plus  petits.  Autant  ou  plus  soudainement 
commença  la  batterie,  laquelle  dura  sans  cesse  deux 
jours  et  demy,  en  si  esmerveillable  furie  et  tonnerre, 
que  le  commun  bruit  est  tel ,  en  si  peu  de  jours  y  avoir 

esté  deschargez  de  huit  à  neuf  mille^coups  de  canon  ; 
de  sorte  qu'estant  ce  gros  boulevert  desarmé  et  ouvert , 
la  bresche  apparut,  dans  le  vingtième  de  ce  mois,  rai- 
sonnable pour  l'assailliret  forcer.  Ce  neantmoins,  M.  de 
Guise  bien  instruict,  et  sçachant  en  combien  de  sortes 
et  artifices  se  peult  racoustrer  et  réparer  une  brèche,  et 
les  moyens  et  ruses  que  l'ennemy  peult  inventer  pour 
y  attrapper  l'assaillant  et  se  fortifier  au  dedans,  avant 
qu'y  hazarder  ses  soldats  voulut  à  plus  que  d'une  fois 
faire  recognoistre  la  bresche  et  l'accès  pour  y  aller. 
Et  pourtant  du  premier  coup  y  envoya  quatre  soldats 
des  plus  dispos  qu'il  peut  eslire,  suivis  d'une  vingtaine 
d'autres  braves  et  vaillans,  qui  en  furent  incontinent 
retirez  par  son  commandement.  Le  lendemain  de  re- 
chef y  renvoya  cinq  ou  six  autres  soldats  non  moins  har- 
dis et  adventureux  que  les  premiers,  lesquels  donnèrent 
bon  espoir  et  advenue  de  ceste  bresche.  Ce  nonobstant, 
ce  prince  très  humain  ne  se  fiant  à  tous  ces  rapports, 
pour  ne  vouloir  exposer  à  creditet  à  une  soudaine  fricas- 
sée laviedevaillanshommes  qui  sont  volontiers  des  pre- 
miers en  un  bon  affaire,  encore  une  autrefois  envoya  six 
vingts  soldats  françois  pour  gaigner  et  préoccuper  des 
premiers  le  dessus  et  le  plus  hault  du  parapect  qui 
estoit  du  costé  des  assaillans,  afin  de  couvrir  et  sous- 
tenir  certain  nombre  de  pionniers  qu'il  y  feit  monter 
par  mesme  suite,  pour  applanir  et  adoucir  la  mon- 
tée de  la  brèche  qui  estoit  encore  haulte  et  roide. 
Et  commanda  toutefois  à  ces  six  vingts  soldats  n'atten- 
ter n'y  entreprendre  au  par-dessus  de  leur  charge  et 
ce  qui  leur  avoit  esté  commandé  :  à  quoy  ils  obéirent, 
executans  hardiment  et  vaillamment  ceste  entreprise; 
et  se  peult  croire  que  ce  ne  fut  sans  expérimenter  et  se 

soubsmettre  à  infinis  dangers  qui  sont  ordinairement 
prests  et  préparez  à  ceux  qui  font  les  premiers  essaiz 
des  assaults,  combien  que  ce  prince  les  ayant  en  fort 
grand  espargne,  estimant  leurs  vies  fort  chères,  pour  les 
soulager  les  faisoitrafreschiret  rechanger  de  fois  à  autre. 
Enfin  estant  certain  que  le  chemin  estoit  abaissé  et  pré- 
paré, commanda  à  M.  Dandelot,  gênerai  sur  toute  la 
fanterie  françoise,  se  tenir  prest  avec  ses  soldats,  pour, 
quand  il  donneroit  le  signe,  se  présenter  prompte- 
ment  à  l'assault.  Et  luy,  pour  spéculer  et  veoir  à  l'œil 
le  commencement  et  l'issue  de  ce  qu'il  en  advien droit, 
et,  s'il  estoit  possible,  le  dedans  de  ceste  brèche  et  l'ap- 
pareil que  noz  gens  y  trotiveroient ,  monta  sur  un  tertre 
et  colline  assez  haulte,  d'où  il  descouvrit  que  pour 
soustenir  et  défendre  ceste  brèche,  ne  se  presentoient 
tant  d'hommes  qu'il  doutoit  et  avoit  en  opinion.  Par- 
quoy  tout  à  l'instant,  ce  mesme  jour  20  de  ce  mois,  feste 
Sainct  Sebastien,  feit  avancer  et  marcher  droit  à  la 
brèche,  pour  ouvrir  le  premier  passage,  un  régiment 
d'Allemans  esleus,  lesquels,  de  grande  asseurance  et 
sans  crainte,  s'y  enfournèrent  \  par  mesme  moyen  feit 
signe  à  M.  Dandelot  qu'il  suivist  avec  ses  troupes, 
comme  il  feit  :  et  tout  cela  ensemble  feit  un  merveil- 
leux effort  pour  entrer,  se  plongeans  la  pluspart  des 
soldats  et  entrans  dans  l'eau  et  les  creux  des  fos- 
sez  ,  profonds  de  septante  pieds  de  haulteur  ,  de  telle 
ardeur  et  désespérée  hardiesse,  qu'ils  en  oublioient 
tout  danger,  fust  de  l'eauë  ou  du  feu  ;  encore  que  M.  de 
Guise  eust  fait  bastir  des  ponts  à  travers  ces  fossez  de 
pippeset  vaisseaux  vuides  attachez  les  uns  aux  autres  , 
sur  lesquels  l'on  avoit  fait  jetter  et  lier  des  planches  et 
clayes,  ce  nonobstant,  la  véhémente  furie  les  préci- 

pitoit  et  poulsoit  tellement,  qu'ils  n' avoient  esgard  n'y 
à  ponts  n'y  à  passages,  pour  le  seul  désir  d'y  entrer  : 
toutefois  leur  impétuosité  ne  peut  estre  si  grande  et 
furieuse,  que  de  premier  bond  ne  fussent repoulsez  par 
les  ennemis, s'aidans  fort  bien  de  leurs  feux  artificiels, 
et  combattans  pour  leur  tuition  avec  une  estrange  et  in- 
croyable obstination.  Ce  qu'appercevantM.  de  Guise, 
descendit  incontinent  de  cette  montagnette,  et,  se  reL 
présentant  au  milieu  d'eux,  reprenant  les  uns,  solli- 
citant les  autres,  leur  remit  de  telle  sorte  le  cueur  en 
ventre,  que,  retournans  visages  et  1  ecommençans  de  plus 
belle,  redoublèrent  un  extrême  devoir,  et  s'y  esvertue- 
rent  de  telle  force,  que  les  assiégez  défaillirent  soubs  le 
faiz,  ne  pouvans  davantage  soustenir  ceste  dernière 
recharge;  et,  estans  ainsi  renversez ,  abandonnèrent 
rentrée  et  la  brèche  auxnostres,  avec  perte  des  leurs  de 
plus  de  trois  à  quatre  cens  hommes,  entre  lesquels  se 
trouvèrent  près  de  quatre  vingts  ou  cent  Espagnols  des 
plus  braves  et  de  re'putation  qu'ils  eussent;  le  surplus 
tourna  le  doz ,  et  furent,  ou  tuez  à  la  furie,  ou  faits 
prisonniers.  D'un  autre  costé,  ce.  jour  mesme,  les  Al- 
lemans  du  colonel  Reichroch,  conduits  par  son  nep- 
veu,  forcèrent  et  emportèrent  deux  autres  petits  bou- 
leverts  qui  aussi  avoient  esté  battuz,  où  l'on  avoit  fait 
bresches.  Et  ainsi  fut  ce  jour  du  tout  gagnée  la  basse 
court  du  chasteau.  Le  millord  Gray ,  avant  ceste  perte , 
et  prévoyant  ce  danger  arriver,  s'estoit  retiré  avec  un 
sien  fils  dans  le  vieil  chasteau  et  leur  principal  fort,  qu'ils 
appelloientleboulevertdelaCuve,commeaussiestoient 
les  principaux  capitaines  et  meilleurs  soldats,  et  avec 
eux  avoient  transporté  leurs  plus  riches  et  précieuses 
bagues  et  meubles  :  tous  ceux  là,  ayant  quelque  peu 

pourpensé  à  leur  fait,  ne  se  sentans  assez  asseurez  et 
forts  pour  esprouver  de  rechef  ceste  effrénée  et  comme 
enragée  furie  des  François,  délibérèrent  de  parlemen- 
ter; et  envoya  le  millord  Gray  ce  jour  mesme  deux 
gentils -hommes  vers  M.  de  Guyse ,  lui  remonstrer 
qu'en  défendant  ceste  place  de  marque  et  d'impor- 
tance, à  la  garde  de  laquelle  il  avoit  esté  commis,  il 
ne  devoit  trouver  estrange  ny  mauvais  s'il  s'estoit, 
comme  homme  fidèle  et  selon  son  devoir,  bien  défendu 
et  jusques  à  endurer  l'assault;  faisant  autrement,  que 
c'eust  esté  contre  son  honneur  et  sa  foy,  le  requérant 
enfin  luy  octroyer  une  honneste  composition.  Ce 
prince,  après  avoir  entendu  ses  propositions,  en  remit 
laresponse  au  lendemain,  et  non  sans  que  depuis  beau- 
coup d'hommes  de  bon  jugement  ne  se  soient  grande- 
ment esmerveillez  comme  ce  millord  Gray,  que  l'on  a 
tenu  entre  les  plus  expérimentez  capitaines  de  sa  na- 
tion, perdit  si  tost  cognoissance  et  entendement,  et  que 
si  soudainement  le  cueur  et  le  courage  luy  assoupirent, 
se  rendant  si  légèrement,  sans  adviser  et  considérer 
qu'il  estoit  encore  sur  pieds  et  presque  aussi  fort  qu'en 
premier,  ayant  encore  ce  vieil  chasteau  sain  et  entier, 
de  très  forte  et  très  ancienne  matière,  environné  de 
fossez  fort  creux  et  pleins  d'eauè',  où  il  eust  fallu  faire 
nouvelle  batterie,  et  où  aussi  il  se  fust  peu  retrancher, 
estant  la  place  assez  spacieuse.  Oultre  cela  luy  restoit 
ce  gros  et  large  boulevert  de  la  Cuve  ,  qui  comman- 
doit  à  tous  les  aultres,  le  tout  garny  d'artillerie  et  mu- 
nitions, et  défendu  des  mieux  advisez  et  plus  vaillans 
hommes  qui  fussent.  Mais  en  cela  ne  faut  donner  autre 
response,  sinon  que  ce  sont  œuvres  de  Dieu,  lequel, 
quand  il  luy  plaist ,  déprime  et  rabaisse  les  grands, 

et  fait  faillie  le  sens  et  science  aux  sages,  et  extolle 
et  esleve  de  mesme  les  petits  et  infimes.  Or  le  len- 
demain, qui  estoit  le  vingt  et  uniesme  de  ce  mois,  M.  de 
Guise  accorda  ceste  composition  qui  s'ensuit  au  millord 
Gray  :  Que  les  soldats  sortiroient  avec  leurs  armes , 
mais  que  leurs  enseignes  demeureroient  dans  la  place 
avec  toute  l'artillerie,  pouldres,  boulets  et  toutes  autres 
munitions,  tant  de  guerre  que  de  vivres.  Quant  au  mil- 
lord Gray  et  tous  les  capitaines  et  hommes  de  qualité 
qu'il  avoit  avec  luy,  ils  demeureroient  prisonniers  de 
guerre,  en  la  puissance  du  Roy  et  de  M.  de  Guise.  Es- 
tant ceste  capitulation  reçue  et  approuve'  des  assiégez, 
le  jour  ensuivant  sortirent  de  ceste  place  de  neuf  cens 
à  mil  hommes  de  guerre,  partie  Anglois,  partie  Bour- 
guignons, et  quelque  nombre  d'Espagnols,  sans  le 
menu  populaire,  qui  prinrent  tous  tel  chemin  qu'ils 
voulurent,  sans  leur  faire  aucun  mal  ny  desplaisir; et 
restèrent  ou  furent  en  tout,  par  leur  dire  mesme,  des 
leurs  de  morts  ou  blessez ,  de  quatre  à  cinq  cens.  Le 
millord  Gray  fut  retenu  prisonnier;  aussi  fut  un  capi- 
taine espagnol  que  l'on  appelloit  Mont-Dragon,  lequel, 
auparavant  ayant  esté  prisonnier  en  laBastille  à  Paris, 
s'estoit  sauvé,  et  depuis  s'estoit  renfermé  là  dedans. 
Cela  fait,  M.  de  Guise,  pource  que  ceste  place  sem- 
bla dangereuse  si  elle  estoit  reprise,  et  grandement  nui- 
sible au  chemin  de  France  à  Calais,  mesmement  pour 
estre  fort  proche  d'Ardres ,  aussi  que  ce  seroit  double 
despense  de  la  garder,  ayant  fait  mettre  hors  toute 
l'artillerie,  munitions  et  vivres,  la  feit  ruiner  et  démol- 
lir. A  ce  propos  j'ay  bien  voulu  cy  adjouster  qu'il  est 
escrit  aux  chroniques  de  France  qu'en  l'an  mil  trois 
cent  cinquante  et  un  la  ville  et  le  chasteau  de  Guines 

furent  prins  par  les  Anglois,  nonobstant  les  trefves  qui 
estoient  lors,  pour  la  conspiration  et  trahison  d'un 
nommé  Guillaume  de  Beaucouroy,  lieutenant  du  ca- 
pitaine dudit  lieu,  lequel,  pour  ceste  cause,  et  selon 
qu'il  le  meritoit,  en  fut  décapite'  et  après  pendu.  Donc- 
ques  ne  restoit  plus  de  tout  le  comte'  d'Oye  qu'un  petit 
chasteau  appelle'  Hames,  qu'il  ne  fust  remis  entièrement 
en  l'obéissance  du  Roy  :  et,  pource  que  ce  chasteau, 
encore  qu'il  soit  petit  et  non  rempare',  ny  fortifié  d'ar- 
tifices, est  neantmoins  naturellement  en  telle  difficile  et 
comme  inaccessible  forte  assiette ,  pour  estre  environné 
de  paluds,  viviers  et  marescages,  qu'il  est  presque  im- 
possible d'y  approcher  n'y  asseoir  artillerie,  n'ayant 
qu'une  bien  estroitte  chaussée  pour  y  aborder,  encore 
traversée  en  plusieurs  endroits  de  ponts  de  bois  rom- 
pus et  ostez,  l'on  estoit  en  fort  grand  doute  en  quelle 
manière  et  invention  l'on  le  pourroit  assiéger.  En  ces 
entrefaites,  M.  de  Sipierre  ,  qui  avoit  esté  commis  avec 
la  compagnie  de  M.  de  Lorraine,  dont  il  estoit  lieute- 
nant, et  quelques  autres,  pour  garder  ceste  chaussée, 
advertit  M.  de  Guise  que  ceux  qui  estoient  dans  Hames, 
effroyez  et  espouvantez  de  la  prise  de  Guines,  l'avoient 
abandonné  et  s'en  estoient  fuis  ceste  nuict  là  par  cer- 
tains sentiers  qu'ils  sçavoient  dans  ces  marets;  et  ainsi 
fut  fort  aisé  à  s'en  saisir,  où  l'on  trouva  force  artillerie 
et  provisions.  En  après  demeurèrent  les  François  en 
tout  et  par  tout  les  maistres,  et  n'y  eut  forts  ny  chas- 
teaux  qui  ne  leur  fussent  ou  rendus  ou  abandonnez, 
iestant  chose  manifeste  qu'en  ces  places  que  M.  de  Guise 
a  conquis  sur  les  Anglois,  oultre  les  riches  butins  qui 
y  ont,  esté  trouvez  et  pris,  ont  esté  gaignez  et  recou- 
vrez plus  de  deux  à  trois  cens  pièces  d'artillerie   de 

fonte,  montées  sur  roues,  et  autant  de  fer.  En  quoy 
sera  clairement  cognue  la  fertilité'  et  richesse  du  pays, 
et  combien  ceste  gent  angloise  curieusement  travail- 
loit,  et  estoit  songneuse  à  cultiver,  augmenter  et 
garder  ceste  province  ,  laquelle,  à  mon  opinion, 
est  celle  dont  la  seule  ville  de  Calais  porte  le  nom 
maintenant,  et  laquelle  César  escrit  en  ses  commen- 
taires avoir  conjuré  avec  les  Belges  contre  les  Romains, 
et  qui  envoya  en  ceste  guerre  dix  mil  hommes  de  se- 
cours. 

Au  mesme  temps  que  M.  de  Guise  entreprenoit  et 
estoit  en  ce  voyage,  M.  de  Nevers,  qui  n'ayme  à  estre, 
oysif  et  séjourner  longuement  en  repos  inutile,  ayant 
envoyé  au  long  de  la  frontière  de  Champagne,  tant 
pour  sçavoir  comme  toutes  choses  y  passoient  et  es- 
taient conduites,  que  s'il  s'y  pourroit  recouvrer  au- 
cune occasion  d'entreprendre  sur  l'ennemy  de  ce  costé , 
fut  adverty  que  la  pluspai  t  des  garnisons  et  forces  or- 
dinaires du  duché  de  Luxembourg  estoient  retirées  où 
estoit  leur  plus  grosse  armée,  ou  en  leurs  maisons, 
tellement  que  les  places  fortes  estoient  fort  vuides  et 
despourveues.  Sur  lequel  advis  voulant  délibérer  et 
fonder  une  bonne  exécution ,  secrettement,  et  le  plus 
couvertement  qu'il  fut  possible,  advertit  les  gouver- 
neurs et  capitaines  qui  estoient  restez  es  places  de  son 
gouvernement ,  qu'ils  eussent  à  tenir  leurs  compagnies 
prestes ,  et  au  meilleur  équipage  que  faire  pourroient , 
et,  oultreplus,  de  recueillir  et  amasser  tant  d'hommes 
de  guerre  et  soldats  de  cette  contrée  qu'ils  en  sçau- 
roient  recouvrer.  Et  d'ailleurs  manda  aux  chefs  et 
membres  des  compagnies  de  messieurs  de  Bouillon  et 
de  Jamets,  qu'ils  eussent  à  faire  retirer  en  leurs  garni- 

sons  tous  les  gentilshommes  de  leurs  compagnies  avec 
armes  et  chevaux ,  pour  estre  prêts  à  estre  employez 
quand  ils  seroient  advertis  :  commandant  oultre  plus 
au  sieur  de  Saint  Simon,  guidon  de  sa  compagnie, 
qui  lors  estoit  près  de  luy,  mander  et  reserrer  le  plus 
qu'il  pourroit  de  ceux  de  sadite  compagnie,  mesme- 
ment  de  ses  voisins,  carie  surplus  avoit  eu  congé  pour 
se  retirer  es  vieilles  garnisons,  afin  de  l'accompagner 
et  se  trouver  en  ce  voyage.  Ainsi  ayant  diligemment 
pourveu  à  toutes  choses,  M.  de  Nevers  partit  en  poste 
d'une  sienne  maison  près  de  Chaalons  en  Champagne , 
,  le  2  de  fe'vrier,  feste  de  Nostre-Dame  de  la  Chande- 
leur, et  arriva  le  vendredy  ensuyvant  à  Yvoy,  ou  ce 
jourmesme  avoient  assignation,  et  estoit  le  rendez-vous 
à  tous  les  susdits  capitaines,  et  où  aussi  se  trouva  ce 
bon  vieillart  et  sage  chevalier  M.  de  Jamets.  Auquel 
lieu ,  et  en  pre'sence  de  tous  lesdits  capitaines  qui  s'y 
estoient  desjà  assemblez,  le  seigneur  de  Haulcourt, 
gouverneur  de  ceste  ville  d'Yvoy,  remonstra  en  bons 
termes,  sentans  son  sage  et  bien  advisé  capitaine,  à 
M.  de  Nevers ,  qu'il  n'avoit  pour  l'heure  place  plus 
dommageable  et  nuisible  à  ceste  frontière,  que  le  chas- 
teau  de  Herbemont,  pour  estre  le  principal  lieu  où 
s'amassoient  toutes  les  assemblées  des  Ardennes ,  et  où 
se  dressoient  toutes  les  entreprises  que  ils  appareilloient 
ceste  part,  et  où  aussi  après  ils  faisoient  leurs  retraites. 
Parquoy  estoit  la  première  place  où  il  falloit,  et  où 
estoit  le  plus  nécessaire  s'addresser ,  en  laquelle  pre- 
nant, on  couvroit  non-seulement  ceste  ville  d'Ivoy  et 
toute  ceste  lisière ,  mais  aussi  l'on  s'estendoit  et  avoit-on 
entrée  de  plus  de  six  ou  sept  grandes  lieuè's  dans  le 
pays  de  l'ennemy.  Sur  lesquelles  remonstrances,  après 

avoir  advisé  de  tous  moyens  ,  fut  résolu  par  M.  de  Ne- 
vers  d'attenter  cest  exploit ,  et  de  partir  ce  jour  mesme 
à  minuict.  A  quoy  le  seigneur  Despots,  qui  pour  lors 
commandoit  en  toute  ceste  frontière  en  l'absence  de 
ce  prince  et  de  M.  de  Bordillon,  avoit  donné  si  bon 
ordre,  que  desjà  estoit  prest  un  bon  nombre  de  che- 
vaux, pour  trainer  six  canons  et  une  longue  coule- 
vrine,  et  par  mesme  moyen  avoit  levé  certain  nombre 
de  paysans  et  manœuvres,  pour  servir  de  vastadours  et 
pionniers  :  estans  avec  tout  cela  les  compagnies  de 
gens  de  pied  et  de  cheval,  si  peu  qu'on  en  avoit, 
prestes  à  marcher,  l'on  commanda  aux  sieurs  de  Trous- 
sebois  ,  gouverneur  de  Mesieres,  de  Chambry ,  gouver- 
neur de  Maubert-Fontaine,  et  à  celuy  de  Bouillon, 
que  dès  ce  soir  ils  allassent,  le  plus  soudainement  et  di- 
ligemment qu'ils  pourroient,  enclorre  et  envelopper  ce 
chasteau  ;  et  par  le  chemin  de  Sedan  ,  avec  autres  com- 
pagnies de  gens  de  pied  et  quelques  chevaux-legers,  on 
fit  marcher  une  partie  de  l'artillerie.  D'un  autre  costé 
le  sieur  de  Haultcourt  eut  la  conduite  du  reste  de  l'ar- 
tillerie et  des  munitions,  dont  estoit  commissaire  le 
capitaine  Jacques  Tolf  (0  :  le  tout  conduit  avec  une  si 
grande  promptitude,  que  M.  de  Nevers,  le  samedy  à 
sept  heures  du  matin ,  avec  ses  petites  forces  et  équi- 
page susdit,  se  trouva  campé  devant  ce  chasteau,  et 
non  sans  avoir  eu  grandes  fatigues  et  difficultez  à  faire 
passer  l'artillerie  oultre  la  rivière  de  Semois,  qui  a  son 
cours  au-dessoubs  de  ce  chasteau ,  à  cause  des  grandes 
neiges  et  glaces.  D'arrivée  fut  de  près  recogneue  la 
place  avec  force  escarmouches,  et  où  le  capitaine  Cau- 
mont   avec  sa  compagnie  feit  fort  bravement,  ayant 

gaigné,  maulgré  toutes  les  harquebusades  et  canon- 
nades de  ce  chasteau,  une  petite  bassecourt  et  enclos- 
ture  où  les  bonnes  gens  et  paysans  faisoientla  retraite 
de  leur  bestail.  Tantost  après  fut  affuste'e  et  logée  une 
partie  de  l'artillerie  pour  canonner  et  battre  l'un  des 
flancs  de  ce  chasteau;  mais  pource  que  l'on  cognutla 
petite  exécution  qu'elle  y  faisoit  à  cause  de  la  difficile 
et  mauvaise  assiette  où  elle  estoit,  l'on  fut  contraint, 
et  la  feit  on  planter  et  braquer  droit  au  front  et  à  la 
teste,  pour  battre  un  boulevert  qui  y  estoit,  et  qui 
couvroit  et  defendoit  la  seule  advenue  pour  y  aller  et 
entier;  laquelle  y  tira  si  furieusement,  et  y  besongna 
si  bien  en  peu  d'heure,  que,  ce  faisant  et  monstrant 
presque  la  brèche  raisonnable  pour  y  donner  l'assaut, 
le  capitaine  se  présenta  à  parlementer,  requérant 
quelques  conditions  ;  mais  estant  du  tout  débouté  de 
ses  demandes,  et  lui  estant  faite  briefve  response  par 
ce  prince,  qu'il  ne  falloit  parler  d'autre  composition  que 
de  se  rendre  à  sa  volonté  et  discrétion ,  autrement  que 
s'il  ne  se  hastoit  bientost  il  le  feroit,  avec  tous  ceux 
qui  estoient  avec  luy ,  tailler  en  pièces  ,  iceluy  capi- 
taine, craignant  tomber  en  ce  danger,  encore  qu'il  ne 
luy  fust  si  proche  que  faute  de  cueur  le  luy  represen- 
toit,  se  confiant  en  l'humanité  et  bonté  de  ce  prince, 
se  rendit  à  sa  miséricorde,  et  laquelle  aussi,  aux  prières 
de  M.  de  Jamets,  il  trouva  et  expérimenta,  usant  M.  de 
Nevers  de  telle  clémence  et  douceur  que  le  renvoyer 
avec  sa  femme  et  famille ,  et  généralement  tous  les  sol- 
dats qui  estoient  là-dedans,  vies  et  bagues  sauves  ,  et 
sans  estre  pillez  ny  rançonnez.  Cela  fait,  ce  prince  en- 
voya quelque  nombre  de  chevaux-legers  et  harquebu- 
siers  à  cheval,  pour  recognoistre  les  forts  de  Jamoi- 

gne ,  Chigny ,  Rossignol  et  Villemont,  partie  desquels 
ils  trouvèrent  desja  abandonnez,  et  les  autres  à  la  pre- 
mière semonce  se  rendirent.  L'on  estoit  sur  les  arres 
et  en  délibération  de  poulser  encore  plus  avant  et 
donner  jusques  à  Neufcbastel  es  Ardennes  ;  mais  les 
pluyes,  neiges  et  grandes  froidures  interrompirent  ses 
desseings.  Or  la  seule  prise  de  ce  cbasteau  de  Herbe- 
mont   ne  doit  estre  mise  et  nombrée  entre  les  moin- 
dres ;  car,  oultre  ce  qu'il  est  naturellement  fort  et  facile 
à  estre  rendu  inexpugnable,  comme  estant  situé  sur 
un  hault  et  dur  rocher  de  tous  endroits  inaccessible, 
fors  que  par  l'advenue  ,  où  il  fut  battu  et  pris ,  et  hors 
de  batterie,  encore  estoit-il  fort  propre  et  convenable 
pour  couvrir  et  asseurer  toute  ceste  advenue  des  Ar- 
dennes  en  toute  la  Champagne,  et  secondant  le  fort 
chasteau  de  Bouillon ,  pour  commander  et  assubjectir 
toutes  les  Ardennes  :  il  appartient  au  comte  de  Billistin 
et  de  Rochefort,  à  la  garde  duquel  fut  ordonné  capi- 
taine le  sieur  de  La  Croix,  lieutenant  de  M.  de  Hault- 
court.  De  ceste  prise,  advenue  le  6  de  février,  M.  de 
Nevers  advertit   incontinent  le   Roy  par  le  sieur  de 
Sainct  Simon,  guidon  de  sa  compagnie,  lequel  en  fut 
très-aise   et  content,  et  en  rendit,    comme  j'estime, 
grâces   à  Dieu ,  de  ce  qu'estant  la  fortune  contraire 
changée,  en  un  mesme  temps  et  en  divers  lieux  luy 
ottroyoit  de  si  belles  et  amples  victoires,  qu'elles  sem- 
bloient  à  tout  le  monde  comme  miraculeuses ,  tant  es- 
taient admirables. 

Le  Roy,  sur  ce  prospère  commencement  qu'il  avoit 
pieu  au  supresme  Dieu  tout-puissant  luy  départir, 
délibéra  s'évertuer  davantage,  et  employer  jusques  au 
bout  toute  sa  puissance ,  pour  contraindre  son  ennemy 

par  un  dernier  effort  se  retirer  des  limites  de  son 
royaume  où  il  avoit  empiété ,  ou  accepter  une  amiable 
paix,  ainsi  que  par  plusieurs  fois  luy  avoit  présentée, 
et  acquérir  avec  les  armes  le  repos  nniversel  à  tout 
son  peuple.  Pour  ce  faire,  tant  pour  déclairer  et  de- 
monstrer  publiquement  son  entière  affection  et  inten- 
tion ,  que  pour  requérir  et  convier  chacun  à  le  secourir 
de  ses  moyens,  voulut  convoquer  et  assembler  en  sa 
capitale  ville  de  Paris  tous  les  Estais  de  son  royaume, 
au  sixième  jour  de  janvier  en  cest  an.  Auquel  jour  se 
trouvèrent  au  Palais  Royal  plusieurs  prélats  et  minis- 
tres de  l'Eglise ,  députez  et  envoyez  pour  toute  la  gé- 
néralité, comme  aussi  feirent  autres  grands  seigneurs 
et  gentilshommes  pour  la  noblesse,  et  généralement 
autres  pour  la  justice  et  le  populaire,  tant  des  villes 
que  du  labeur  ;  et  où  mesmement  le  Roy  voulut  com- 
paroistre  et  assister  avec  François  son  premier  fils, 
daulphinde  France, pour  déclairer  par  sa  propre  voix 
et  parolle  à  son  peuple  et  subjects,  les  parfaites  et  cor 
diales  affections  qu'il  avoit  envers  eux,  et  qu'au  réci- 
proque il  esperoit  et  attendoit  d'eux,  avec  un  grand 
contentement  du  passé;  et  finalement  pour  leur  affer- 
mer et  asseurer  le  désir  qu'il  avoit  de  les  conserver  et 
défendre ,  et  d'user  envers  eux  de  tous  offices  d'un  bon 
roi.  Doncques  estans  tous  les  députez  de  ces  Estats 
arrivez  et  assemblez  en  l'une  des  salles  de  ce  palais, 
appellée  la  salle  Sainct-Louys,  furent  les  prélats  et 
ministres  ecclésiastiques,  vestus  de  leurs  rochets  et 
surplis,  assis  sur  des  sièges  qui  leur  avoient  esté  pré- 
parez à  dextre  et  à  senestre  ;  et  en  un  siège  hault  eslevé, 
du  costé  droict ,  estoient  les  baillifs ,  seneschaux  et 
autres  pour  la  noblesse.  Sur  un  banc  bas,  couvert  de 

fleurs  de  lis ,  estoient  les  pre'sidens  des  parlemens  ;  au 
bout  duquel ,  sur  un  autre  plus  petit,  du  mesme  costé, 
estoient  les  gens  du  Roy  du  parlement  de  Paris ,  les 
deux  avocats  et  procureur  du  Roy.  Au  milieu  du  par- 
quet y  avoit  une  petite  table  quarrée,  couverte  d'un 
tapis  de  toille  d'argent ,  près  de  laquelle  estoient  assis 
trois  secrétaires  des  commandemens,  à  sçavoir,  l'Au- 
bespine,  Duthier  et  Clausse;  et  deux  pas  plus  avant, 
sur  un  banc  bas,  au  pied  de  la  chaire  du  Roy,  estoient 
assis  les  thrésoriers  généraux  des  finances,  au-dessus 
desquels,  et  au  plus  e'minent  et  apparent  lieu  de  ceste 
salle,  estoient  deux  chaires:  l'une,  et  la  plus  haute, 
couverte  de  velours  violet,  semé  de  fleurs  de  lis  d'or, 
qui  estoit  le  siège  du  Roy;  et  à  un  pas  et  demy  près, 
d'un  mesme  rang,  y  en  avoit  une  autre  plus  basse, 
couverte  de  toille  d'or,  pour  M.  le  Daulphin  son  fils; 
et  au-dessus  estoit  un  ders  (")  de  mesme  parure  que  le 
couvert  de  la  chaire  royale.  Le  prevost  des  marchands 
de  Paris  et  les  eschevins,  les  députez  de  Rouen  ,  ceux 
de  Lyon,  ceux  de  Tholose,  et  consécutivement  des 
autres  villes,  furent  rangez  du  costé  des  evesques,  où 
la  place  estoit  plus  spacieuse.  Tost  après  arrivèrent  les 
chevaliers  de  l'ordre  de  France,  ayans  au  col  leur 
grand  ordre ,  à  sçavoir  :  M.  de  Nevers,  M.  le  prince  de 
La  Roche-sur- Yon  ,  le  comte  de  Sancerre ,  messieurs 
Durfé  et  de  Rordillon ,  lesquels  montèrent  du  costé 
droict  au-dessus  de  toute  la  noblesse,  auprès  du  duc 
de  Lorraine  et  autres  jeunes  princes.  Peu  après  vindren  t 
le  Roy  et  M.  le  Daulphin  son  fils ,  accompagnez  de 
messieurs  les  cardinaux  de  Lorraine,  de  Rourbon,  de 
Guise,  de  Chastillon  et   de  Sens  :  estant  le  Roy  assis, 

(0    Un  ders  :  un  dais. 


l66  f  1  558]    COMMENTAIRES 

s'assirent  M.  leDaulphin  et  lesdits  cardinaux  du  mesme 
costé  et  rang.  Le  Pioy  commença  le  premier  à  remons- 
trer  que,  depuis  son  advenement  à  la  couronne,  il 
avoit  continuellement  eu  la  guerre  contre  les  anciens 
ennemis  de  France,  les  Anglois  et  les  Bourguignons,  la- 
quelle guerre  il  fut  contraint  commencer  pour  le  recou- 
vrement des  places  fron  tieres  quelesdits  ennemis  avoient 
usurpées  et  occupées,  comme  le  Boulonnois  et  autres, 
et  que,  pour  fournir  aux  frais  d'icelle  guerre,  il  avoit 
esté  contraint  vendre  son  domaine ,  et  depuis  imposer 
sur  ses  subjects  plusieurs  subsides,  desquels,  à  son 
très-grand  regret,  ils  ont'esté  fort  travaillez.  Que,  pour 
Fesgard  et  commisération  de  eux ,  il  s'estoit  offert  d'ob- 
tenir la  paix,  encore  que  ce  fust  à  conditions  domma- 
geables pour  luy,  mais  pour  le  désir  singulier  qui  l'es- 
mouvoit  de  tenir  son  peuple  en  pacifique  repos,  lequel 
a  tousjours  trouvé  fort  fidèle  et  enclin  à  son  obéissance 
et  service.  Et  pource  qu'il  avoit  esté  adverty  que  ses- 
dits  ennemis  estaient  en  plus  grande  délibération  que 
jamais  d'entreprendre  et  assaillir  le  royaume  de  France, 
il  avoit  toute  sa  fiance,  après  Dieu,  en  la  fidélité  et  se- 
cours de  sesdits  subjects;  et  pourtant  il  proposoit, 
comme  contraint  par  la  nécessité,  de  faire  une  forte, 
grande  et  extresme  guerre  pour  recouvrer  une  bonne 
paix.  Mais  d'autant  que  l'argent  est  le  principal  nerf 
de  la  guerre,  il  prioit  bien  fort  un  chacun  des  Estats  le 
vouloir  maintenant  secourir  pour  résister  à  l'ennemy, 
et  qu'en  après  il  se  mettroit  en  tout  devoir  d'acquérir 
et  conserver  à  ses  subjects  une  tranquilité;  promettant, 
en  foy  de  bon  roy  et  prince ,  les  traiter  d'ores  en  avant 
si  gracieusement,  et  remettre  toutes  choses  en  tel  ordre, 
que  chacun  auroit  occasion  de  se  contenter  ;  que,  pour 

tcsmoignage  de  sa  bonne  volonté'  et  affection,  il  avoit 
voulu  faire  telle  promesse  en  public  et  en  présence  de 
son  fils,  afin  que  tous  deux  y  fussent  compris  et  obli- 
gez. Le  Roy  ayant  fini  son  propos,  M.  le  cardinal  de 
Lorraine,  tenant  le  premier  lieu,  et  parlant  pour  Testât 
de  l'Eglise,  commença  une   oraison  et  harengue  fort 
dbcte  et  gravement  prononcée ,  qui  dura  l'espace  d'une 
heure,  tant  à  la  louange  du  Roy  que  pour  le  remer- 
ciement de  sa  volonté  et  promesse  ;  concluant  pour  le 
clergé  ,  que  tous  leurs  corps  et  biens  ils  soubsmettoient 
à  son  bon  plaisir  et  disposition.  M.  de  Nevers,  parlant 
pour  la  noblesse,  en  peu  de  paroles  dit  qu'elle  estoit 
tant  affectionnée   à  son  service   et  à   la  défense  du 
royaume,  qu'elle  présentait  au  Roy,  non-seulement 
les  corps  et  les  biens,  mais  la  vie.  En  après,  M.  de 
Sainct  André,  premier-président  de  Paris,  respondant 
pour  la  justice,  estant  à  genoux,  et  tous  les  presidens 
des  autres  parlemens  de  France,  a  en  premier  lieu 
remercié  le  Roy  du  bien  et  honneur  qu'il  avoit  pieu  à 
Sa  Majesté  leur  faire,  érigeant  un  quart  estât  de  sa 
justice,  et  aussi  de  manifester  à  ses  subjects  sa  bonne 
volonté  et  affection,  avec  plusieurs  autres  propos  et 
remerciemens  tendans  à  louer  sa  grandeur,  et  sa  pro- 
messe de  vouloir  magnanimement  soustenirla  guerre 
pour,  en  repoulsant  l'ennemy,  acquérir  une  longue 
et  perpétuelle  paix  à  ses  subjects,  et  puis  redresser 
toutes  choses  en  leur  ordre  et  bonne  suite ,  au  repos 
et  contentement  de  chacun;  offrant  pour  cest  Estât,  et 
pour  y  survenir,  non  seulement  les  biens,  mais  les 
corps  des  officiers  de  sa  justice.  Pour  le  dernier  estai; 
du  populaire  et  des  députez  de  villes,  M.  du  Mortier 
se  leva  ,  et,  ayant  fait  trois  grandes  révérences,  remer- 

cia  le  Roy  très-humblement  de  sa  bonne  volonté  qu'il 
porte  à  ses  subjects ,  les  voulant  conserver  en  paix 
après  avoir  résisté  à  l'ennemy;  spécialement  luy  ap- 
prouva et  loua  grandement  ce  grand  désir  qu'il  avoit 
de  pollicer  la  France,  laquelle  a  souffert  quelques 
désordres  pour  la  nécessité  des  guerres;  que  neant- 
ftioins,  encore  que  le  pauvre  peuple  fust  desjà  fort  atté- 
nué et  affoibli  de  puissance,  si  est  ce  qu'il  se  saigneroit 
encore  plustost  soy-mesme,pour,  après  luy  avoir  ex- 
posé les  corps  et  les  biens,  luy  sacrifier  les  vies  pour 
la  tuition  du  royaume.  Après  que  tous  les  députez 
eurent  parachevé  leurs  dires  et  propositions,  avant 
que  le  Roy  se  levast  de  son  tribunal,  M.  le  cardinal 
de  Sens,  garde  des  seaux  de  France,  se  mit  à  genoux 
devant  le  Roy,  inclinant  sa  teste  fort  bas,  puis  se  le- 
vant se  retourna  devers  les  assistans,  et  dit  que  le 
Roy  luy  avoit  commandé  porter  ce  propos  à  tout 
le  peuple  :  que,  pour  commencer  de  remettre  toutes 
choses  en  bonne  disposition ,  pour  le  soulagement  et 
repos  de  France,  un  chacun  des  députez  des  villes  eust 
à  rédiger  par  escrit  toutes  leurs  doléances,  et  mettre 
par  articles  les  poincts  ayans  besoing  de  reformation , 
et  iceux  rendre  entre  les  mains  dudit  sieur  du  Mortier  ; 
sur  lesquels  le  Roy,  avec  les  seigneurs  de  son  conseil, 
ordonneroit  particulièrement  à  un  chacun  ce  qu'il  ver- 
roit  estre  à  faire  par  raison,  et  dans  tel  temps  qu'il  leur 
seroit  dit;  et  que  les  députez  n'eussent  à  s'en  aller  de 
la  ville  jusques  à  ce  que  ils  eussent  entendu  la  volonté 
plus  ample  du  Roy.  Ces  choses  dites,  le  Roy  se  leva  et 
s'en  alla,  puis  tout  chacun  se  départit.  Quelques  jours 
après,  les  députez  des  villes  furent  mandez  au  logis  de 
M.  le  cardinal  de  Sens,  où  se  trouva  M.  le  cardinal  de 

Lorraine  avec  autres  seigneurs  du  conseil  prive',  et  là 
iceluy  cardinal  de  Lorraine  declaira  et  remonstra  aus- 
dits  députez  des  villes  la  fin  et  le  but  de  ceste  assem- 
blée ,  qui  estoit  que  le  Roy  vouloit  emprunter  trois 
millions  d'or,  et  qu'il  vouloit  trouver  trois  mille  per- 
sonnes en  son  royaume  qui  luy  prestassent  chacun 
mille  escuz  ,  declairant  que  le  clergé  avoit  desjà  offert 
mille  hommes  qui  en  presteroient  chacun  mille  ;  qu'il 
falloit  que  les  villes  de  France  nommassent  et  trou- 
vassent deux  mille  hommes ,  et  qu'on  leur  constitueront 
une  rente  au  denier  douze.  Et  dit  davantage  ledit  sei- 
gneur,  que  le  Roy  vouloit  diminuer  les  tailles  pour  le 
soulagement  du  menu  peuple,  qui  estoit  fort  travaillé, 
et  qu'on  ne  mettroit  plus  de  subsides  sur  la  marchan- 
dise pour  l'entretenement  du  commerce;  enchai géant 
ausdits  députez  de  faire  deux  choses:  l'une,  de  bailler 
chacun  à  part  soy  des  rooles  des  aisez,  qui  fourniroient 
argent,  et  l'autre ,  de  mettre  et  donner  par  escrit,  entre 
les  mains  du  sieur  du  Mortier,  tous  les  articles  qui  bons 
leur  sembleroient  pour  la  réformation  des  affaires.  Au 
partir  de  là ,  les  députez  adviserent  ensemble  que ,  pour 
le  devoir  de  leurs  charges,  ne  dévoient  bailler  aucun 
roolle ,  parce  qu'il  est  impossible  de  pouvoir  cognoistre 
la  faculté  des  particuliers  ;  car  tel  a  réputation  d'avoir 
argent  qui  n'en  a  point.  Et  pour  se  descharger  de  don- 
ner tels  roolles,  le  mesme  jour  furent  devers  M.  le  car- 
dinal de  Lorraine,  auquel  remonstrerent  qu'il  n'estoit 
possible  accomplir  et  rendre  certainement  tels  roolles, 
à  raison  qu'on  ne  peult  sçavoir  et  cognoistre  la  puis- 
sance et  moyen  des  habitans,  parce  que  tel  a  des  biens 
en  apparence  qui  n'a  point  d'argent  ;  et  pour  le  re- 
gard des  marchands  qui  font  leur  train  sur  le  crédit, 

tel  fait  grand  monstre  et  trafîcques  extérieurement  , 
qui  est  fort  proche  de  faire  bancqueroutte.  Depuis, 
messieurs  du  conseil  privé  mirent  ce  faict  en  délibéra- 
tion ;  sur  quoy  considerans  que  les  députez  des  villes 
ne  pourroient  fournir  tels  roolles  véritables,  pour  l'in- 
certitude des  facultez  des  personnes ,  conclurent  qu'on 
cbargeroit  et  cottiseroit  en  chacune  ville  tant  d'hommes 
qui  pi  esteroient  argent  ;  et  s'ils  ne  pouvoient  preste  r 
mille  escuz,  qu'ils  en  presteroient  cinq  cens,  en  aug- 
mentant le  nombre  des  personnes.  Le  quart  estât  de- 
puis bailla  les  articles  pour  la  réformation  des  affaires, 
selon  le  temps  présent.  Le  dixième  du  mois  de  janvier, 
le  Roy,  la  Royne,  le  Dauphin,  plusieurs  princes  et 
grands  seigneurs,  et  généralement  toute  la  Cour,  furent 
ouyr  messe  en  la  Saincte  Chapelle ,  pour  rendre  grâces 
à  Dieu  de  la  prinse  de  Calais,  pour  lesquelles  bonnes 
nouvelles  tous  les  Estats  ensemble  acci  eurent  de  plus 
grande  volonté  d'aider  au  Roy  à  poursuivre  sa  victoire  : 
tellement  que  deslors  Testât  ecclésiastique  accorda  au 
Roy  en  pur  don  un  million  d'or,  oultre  les  décimes  ; 
et  le  quart  estât  deux  millions,  luy  declairant  que  si 
cela  n'est  suffisant  pour  soustenir  la  guerre  et  con- 
traindre l'ennemy  se  ranger  à  quelque  bonne  paix  ,  ils 
exposeroient  tout  le  demourant  de  leurs  biens  et  per- 
sonnes pour  son  service.  Ce  que  j'ay  bien  voulu  de- 
clairer  et  déduire  amplement,  encore  qu'il  ait  esté 
desjà  publié,  mais  pour  en  rafraichir  la  mémoire  et  la 
rendre  plus  durable  et  exemplaire  à  la  postérité  ;  fai 
sant  démonstration  et  représentant  le  bon  naturel  et 
très  grande  humanité  d'un  grand  roy  envers  ses  sub- 
jects  affligez  ;  voulant  pour  leur  tuition  exposer ,  non 
seulement  ses  avoirs  et  puissance,  ains  sa  propre  vie, 

En  quoy  aussi  sera  veue  la  très  affectionnée  et  très 
fidèle  obéissance  d'un  bon  peuple,  ne  refusant,  ains 
présentant  les  biens ,  les  corps  et  les  vies  pour  aider  et 
secourir  son  prince. 

Le  quinzième  de  ce  mois,  le  Roy  faisant  sa  délibé- 
ration d'aller  veoir  sa  ville  de  Calais  pour  la  fortifier, 
voulut  premièrement  aller  au  Palais  pour  tenir  le  siège 
de  la  justice;  et  y  demeui^i  depuis  huict  heures  du 
matin  jusques  à  unze,  accompagné  de  M.  le  Daulpliin 
et  de  cinq  cardinaux ,  avec  les  autres  seigneurs  de  son 
privé  conseil.  Où  devant  Sa  Majesté  furent  leuz  et  pu- 
bliez plusieurs  edicts  et  autres  constitutions  touchant 
Tordre  politique.  Quelques  jours  ensuyvans  il  parfit 
sondit  voyage  de  Calais,  et  visita  d'un  bout  à  autre 
ceste  belle  et  très-forte  ville,  pour  adviser  et  disposer, 
tant  de  la  fortification  qu'il  y  vouloit  adjouster, 
que  de  toutes  autres  nécessitez,  pour  la  conserver 
et  garder;  ordonnant  pour  y  commander  et  y  estre 
son  lieutenant  et  gouverneur,  M.  de  Thermes,  cheva- 
lier de  son  ordre,  autant  sage  et  digne  de  ceste  charge, 
qu'il  en  eust  peu  eslire  en  tout  son  royaume. 

Je  ne  veux  oublier  à  dire ,  avant  que  faire  fin  à  ce 
livre,  que  M.  de  Guise,  attendant  la  venue  du  Roy,  et 
temporisant  avec  l'armée  en  ceste  nouvelle  conquesle 
du  comté  d'Oye,  commençoit  tousjours  cependant  à 
fortifier  et  améliorer  Calais,  et  d'autre  part  parache- 
voit  de  ruiner  Guines,  ainsi  s'accommodant  et  appro- 
priant de  ce  qu'il  voyoit  nécessaire,  et  ruinant  ce  qui 
estoit  nuisible,  pour,  après  avoir  sceulebon  plaisir  et 
volonté  de  Sa  Majesté ,  donner  et  passer  oultre  ou  à 
Gravelines  ,  ou  à  Sainct-Omer.  Toutefois  l'hyver  s'ai- 
grissant  et  empirant  en  froidures  et   toutes  rigueurs 

du  temps,  l'on  advisa  de  rompre  camp,  pour  mettre 
une  partie  de  l'armée  es  garnisons  et  villes  fortes  le  long 
de  la  frontière ,  et  renvoyer  le  surplus  se  rafrescliir  et 
reposer,  pour  se  trouver  prest  de  nouveau  ,  à  Teste'  en 
suyvant. 


ONZIESME  LIVRE 


Du  mariage  de  François,  premier  fils  du  Roy,  et  daulphinde 
France ,  avec  Marie  de  Stuart,  royne  héritière  d'Escosse. 

De  la  prise  de  la  très-forte  ville  de  Theonville  ,  et  de 

la  ruine  d'Arlon.  —  De  la  desfaite  des  François  près 
Gravelines ,  et  autres  choses  advenues  depuis.  —  Finale- 
ment de  la  paix  faite  et  accordée  entra  ces  deux  grands 
rois ,  en  Van  1 558. 


[i558]  Ayant  le  Roy,  ainsi  qu'a  esté  déclairé  cy- 
dessus,  pourveu  et  donné  ordre  de  recouvrer  deniers 
comme  la  première  et  plus  nécessaire  chose  pour  ve- 
nir à  bout  de  toutes  autres,  il  voulut  en  second  lieu 
de  bonne  heure  s'asseurer  d'hommes,  mesmement 
d'Mlemans ,  sur  tout  de  reitres  et  pistolliers,  pource 
que ,  l'an  précédent ,  les  plus  grandes  forces  que  son 
ennemy  eust,  et  dont  l'on  estimoit  qu'il  s'estoit  peu 
le  plus  advantager  sur  luy,  estoit  par  le  moyen  de  ces 
reitres,  qu'ils  ont  depuis  appelle  harnois  noirs,  les- 
quels se  Irouvans  tous  chargez  de  pistolles,  armes  de 
traict  à  feu,  furieuses  et  espouvantables,  sembloient 
estre  inventez  pour  l'estonnement  et  roupture  de  la 
gendarmerie  françoise.  Et  pourtant,  afin  d'en  affaiblir 
d'autant  son  ennemy,  et  pour  accoustumer  et  appren- 
dre aux  François  à  estre  usagiers  et  asseurez  de  telles 
armes,  voulut  en  retirer  à  son  service,  et  pratiqua  ce- 
léement  et  couvertement  en  estre  faite  en  toute  l'Al- 
lemagne la  plus  grande  levée  qu'il  seroit  possible ,  n'y 

espargnant  la  solde  ny  l'accoustumée  libéralité  des 
rois  de  France  :  aussi  que  la  première  entreprise  où  il 
vouloit  entamer  son  ennemy  advenoit  en  tel  endroit, 
que  ceste  nation  y  estoit  la  plus  proche  et  moins  sus- 
pecte. Par  mesme  moyen  ordonna  aux  capitaines  de 
ses  vieilles  enseignes,  qui  estoient  en  garnison  es  villes 
fortes  le  long  des  frontières,  qu'ils  eussent  à  tenir  leurs 
compagniescomplettes  et  bien  armées  ;  départant,  oul- 
tre  plus,  à  nouveaux  capitaines  nouvelles  commissions, 
pour  faire  levées  de  soldats  et  gens  de  guerre  ,  spécia- 
lement en  la  Guyenne  et  es  provinces  les  plus  esloi- 
gnées  de  deçà,  et  que  ce  fust  le  plus  tacitement  et  sans 
bruit  que  se  pourroit  faire,  leur  enchargeant  très-ex- 
pressement   ne  mettre  rien  aux   champs    sans  spé- 
cial commandement  de  luy.  La  gendarmerie,  afin  de 
ne  rien  éventer,  n'en  fut  plustost  hastée,  ains,  selon 
l'ordonnance  ordinaire,  fut  advertie  de  se  trouver  avec 
tout  équippage  aux  monstres  generalles  qui  ont  ac- 
coustumé  estre    faites   sur  la  fin  du  mois  d'avril.  Ainsi 
le  Roy  de  bonne  heure  assigna  les  arres ,  et  dressa  son 
premier  estât,  pour  rassembler  et  mettre  aux  champs 
son  armée  à  l'esté  prochain. 

En  après ,  avant  commencer  toute  autre  œuvre,  vou- 
lut estre  parfait  et  accompli  le  mariage  de  François, 
son  premier  fils,  daulphin  de  France,  et  de  Marie  de 
Stuart,  royne  héritière  d'Escosse  ,  l'une  des  plus 
belles  et  vertueuses  princesses  de  l'Europe,  fille  de 
Jacques  de  Stuart  v  du  nom,  et  dernier  roy  d'Escosse, 
et  de  Marie  de  Lorraine,  auparavant  veufve  du  duc  de 
Longueville;  moyennant  lequel  mariage  l'on  dit  que, 
par  le  consentement  des  Estats,  ce  royaume  d'Escosse 
seroit  comme  uny  et  joint  à  la  couronne  de  France,  et 

auquel  succederoient  par  cy-après  les  premiers  fils  et 
daulphins;  et  deslors  leur  fut  donné  ce  tiltre  de  Roy 
Daulphin.  Geste  mémorable  solemnité  fut  celebre'e  en 
la  fameuse  ville  de  Paris  (0  le  vingt-quatrième  d'avril 
en  cest  an  1 553,  avec  très  opulentes  et  très-magnifi- 
ques pompes  et  triomphes,  qui  seroient  trop  prolixes  à 
ici  particulariser,  où  se  trouvèrent  plusieurs  prélats  et 
grands  princes  de  ces  royaumes,  comme  les  cardinaux 
de  Bourbon,  de  Lorraine,  de  Guise,  de  Chastillon  et 
de  Sens;  et  le  roy  et  royne  de  Navarre,  les  ducz  de 
Lorraine ,  de  Guise,  de  Nevers,  de  Nemours  et  d'Au- 
malle;  les  princes  de  Condé  et  de  La  Roche-sur- Yon , 
et  plusieurs  autres  princes  et  grands  seigneurs  françois. 
Du  royaume  d'Escosse  y  vindrent  l'archevesque  de 
Glasco,   métropolitain   de   ce  royaume;  le  révérend 
prélat  Robert  Reid,  evesque  des  isles  Orcades  et  pre- 
mier président  d'Escosse ,  lequel  décéda  à  Dieppe  en 
retournant;  le  prieur  de  Sainct  -  André  ,  fils  naturel 
du  dernier  roy  ;  le  comte  de  Rothes ,  le  comte  de  Cas- 
selles,  le  milord  Flemyng,  le  milord  Setomi,  le  baron 
de  Dun,  et  autres  seigneurs  et  gentilshommes  de  ce 
pays  ;  lesquels  estoient  fort  aises  et  contents  de  se  trou- 
ver et  veoir  ceste  très-grande  et  indissoluble  alliance 
de  ces  deux  royaumes.  Durant  ces  festins  et  jours  de 
bonnes  chères,  vindrent  quelques  nouvelles  de  propo- 
sition de  paix,  moyennée  par  la. duchesse  douairière 
de  Lorraine ,  laquelle,  estant  lors  près  du  roy  Philippes 
son  cousin,  pour  sa  vertu  de  Sa  Majesté  grandement 
favorisée ,  faisoit  tout  devoir  et  employoit  jusques  au 

C1)  En  la  fameuse  ville  de  Paris.  La  fête  eut  lieu  de  à  l'Hdtel-de- 
Ville.  On  y  représenta  une  pièce  de  Jodelle.  Mais  le  désordre  fut  si 
grand  quil  fut  impossible  d'entendre  les  acteurs. 

bout  son  gentil  esprit  pour  accorder  et  unir  ces  deux 
grands  princes,  et  auquel  tant  sainct  œuvre  elle  s'est 
rendue  si  ententive  et  persévérante,  que  Dieu  luy  a 
fait  la  grâce  par  son  moyen  l'issue  en  avoir  esté  heu- 
reuse, ainsi  qu'on  le  verra  cy-après. 

Ceste  très-illustre  princesse,  deslors  comme  mère 
très-affectionnée  et  désireuse  de  la  veuë  et  présence  de 
son  fils  le  duc  de  Lorraine,  qui  estoit  en  Fiance,  ob- 
tint sauf-condit  de  ces  deux  princes,  à  ce  qu'il  l'allast 
veoir  à  Peronne  où  elle  l'attendoit,  comme  il  fit,  ac- 
compagné de  M.  deVauldemont  son  oncle, et  où,  peu 
de  jours  ensuivans,  se  trouva  aussi  M.  le  cardinal  de 
Lorraine,  que  le  Roy  y  envoya  pour  entendre  sur 
quels  moyens  et  articles  l'on  pourroit  entrer  en  termes 
de  paix  ;  toutefois  que  pour  l'heure  les  choses  ne  peu- 
rent  trouver  bon  fondement,  et  s'en  retourna  ledit 
sieur  cardinal  sans  aucun  effect,  et  avec  un  bruit  qui 
s'esleva  de  par-deçà  que  les  ennemis  l'avoient  voulu 
arrester  et  surprendre  par  les  chemins  :  depuis  il  fut 
sceu  que  c'estoient  les  garnisons  de  Sainct-Quentin  et 
de  Han,  et  quelque  autre  petit  amas  d'armée  qui,  s'es- 
tant  mis  aux  champs,  avoient  desfait  ceux  de  Nelles, 
et  saisi  et  prins  ceste  petite  ville.  Au  mesme  temps  vint 
d'autre  part  advertissement  comme  une  armée  de  mer 
anglesque  avoit  esté  descouverte  sur  la  coste  de  Nor- 
mandie, au  nombre  de  sept  à  huict  vingts  vaisseaux  , 
que  l'on  doutoit  faire  descente  au  Havre  de  Grâce  ou 
à  Dieppe,  ou  en  quelque  autre  endroit  qu'ils  senti- 
roient  despourveu  et  mal  gardé  :  parquoy  soudaine- 
ment et  en  diligence  y  fut  envoyé  le  duc  de  Bouillon  , 
pour  y  pourvoir  et  commander  ;  mais  estant  desjà  les 
communes  adverties,  selon  qu'elles  ont  accoustumé 

s'assembler  et  mettre  en  armes  au  signal  que  l'on  fait 
de  garde  en  garde,  ceste  armée  marine  ne  print  point 
terre  et  ne  fit  descente  en  aucun  lieu ,  ains  se  jetta  en 
haute  mer.  L'on  a  voulu  dire  depuis  que  les  Anglois 
avoient  mis  en  mer  ceste  armée  pour  empescher  ravi- 
taillement que  l'on  faisoit  à  Calais,  ou  bien  pour  la 
doute  qu'ils  avoient  que  nostre  armée  mesme,  qui  por- 
toit  cest  avitaillement,  en  après  ne  fist  descente  en  leur 
pays. 

Dès  le  commencement  du  mois  de  may  ensuivant, 
M.  de  Bordillon  fut  envoyé  à  Metz  pour  secrettement 
recognoistre  encore  une  autre  fois  les  moyens  et  en- 
droits par  où  se  pourroit  assiéger  Theonville,  et  pour 
entendre  quels  vivres  et  gens  de  guerre  estoient  dedans, 
soubs  couleur  et  un  bruit  que  l'on  faisoit  que  le  Roy 
l'avoit  là  envoyé  pour  aller  au-devant  et  recevoir  cer- 
tains grands  princes  d'Allemagne  qui  venoient  devers 
Sa  Majesté,  et  par  mesme  moyen  pour  à  l'impro- 
viste  faire  envelopper  ceste  ville  par  les  forces  d'Alle- 
magne qui  y  dévoient  bien-tost  arriver,  comme  il  fit  ; 
car,  tost  après  estant  venu  des  premiers  l'un  des  fils  du 
duc  de  Lunebourg,  les  colonels  Grombak,  Schene- 
veux,  Baudo-pré  et  Henry  Stoup,  avec  chacun  quatre 
cornettes  de  reitres ,  comme  aussi  Reifberg  avec  quatre 
autres  cornettes  dont  il  estoit  lieutenant,  pour  l'un 
des  fils  du  lansgraf  de  Hess,  qui  sont  en  tout  de  quatre 
à  cinq  mille  chevaux ,  et  les  regimens  de  gens  de  pied 
des  colonels  Rocquendolf,  Reicroch,  de  Lussebourg, 
fils  dudit  Reicroch,  et  celity  dudit  Reifberg,  chacun 
de  dix  enseignes,  avec  celuy  de  Waldebourg,  qui  n'es- 
toit  que  de  quatre,  montant  le  tout  au  nombre  de 
treize  à  quatorze  mille  hommes  de  pied,  avec  toutes 
32.  12 

ces  troupes  alla  des  premiers  environner  et  enclorre 
ceste  très  -  forte  place  ,  où  alla  pareillement  M.  de 
Vieilleville,  gouverneur  de  Metz,  avec  sa  compagnie 
et  une  partie  des  vieilles  enseignes  françoises  qui  es- 
taient là  en  garnison  ;  et  d'autres  furent  tirées  aussi 
des  plus  prochaines  garnisons,  comme  de  Verdun,  de 
Toul  et  Danvillé.  Peu  de  jours  ensuivans ,  le  dixhuic- 
tieme  de  ce  mois  de  may,  M.  de  Nevers  partit  de 
Chaalons  en  Champagne  pour  se  trouver  à  ce  siège, 
et  alla  passer  à  Stenay,  afin  d'y  amasser  le  surplus  des 
vieilles  enseignes,  où  l'on  les  avoit  mandées  se  rendre  ; 
et  semblablement  pour  faire  marcher  l'artillerie,  poul- 
dres  et  munitions  qui  y  estoient,  et  que  desja  en  ce 
lieu  l'on  avoit  assemblées  pour  ceste  entreprise.  Au 
partir  de  là  M.  de  Nevers  print  le  chemin  du  Pont 
Camouson ,  où  se  trouva  aussi  M.  de  Guise;  et  de  là 
ensemble  allèrent  au  coucher  à  Mets,  d'où  ils  dépar- 
tirent le  premier  jour  de  juin  environ  minuict,  pour 
aller  recognoistre  ceste  ville,  et  adviser  et  conclure 
avec  tous  les  capitaines  des  moyens  que  l'on  devroit 
tenir  pour  l'obtenir  et  recouvrer. 

Un  jour  ou  deux  ensuivans,  ces  deux  princes  se 
départirent  le  commandement  de  l'armée,  M.  de  Guise 
demeurant  campé  deçà  la  rivière  de  Moselle  ,  vers 
Florenges,  pour  commander  en  la  bataille,  et  comme 
lieutenant-general  pour  le  Roy  ;  et  M.  de  Nevers  passa 
de  l'autre  part,  et  alla  lo£er  en  un  chasteau  appelle 
La  Grange  aux  Poissons,  pour  commander  en  l'avant- 
garde.  M.  de  Nemours ,  avec  la  cavalerie  légère ,  campa 
un  peu  plus  avant  sur  le  chemin  de  Luxembourg,  au- 
dessoubs  d'un  mont  qu'on  appelle  Mont  d'Estraing; 
et  M.  de  Jametz,  avec  quelques  compagnies  de  gen- 

darmerie  et  reîtres,  encore  plus  avant  sur  l'advenue 
et  chemin  de  Metz.  Dès  le  commencement  furent  les 
premières  approches  et  trenchées  faites  deçà  la  rivière, 
et  prises  d'assez  loing,  fort  larges  et  creuses,  et  au- 
dehors  devers  la  ville  relevées  fort  haultes,  ayans  les 
terrains  et  gabionnades  en  façon  de  platesformes  ,  tant 
pour  estre  à  couvert  contre  la  fouldre  de  l'artillerie 
qui  tiroit  incessamment  de  la  ville,  que  pour  donner 
plus  aisément  à  plomb  là-dedans,  et  pour  de  tant  plus 
facilement  descouvrir  les  endroits  où  il  falloit  battre 
et  rompre  les  défenses.  Là-dessus  furent  logées  trois 
ou  quatre  longues  coulevrines  et  cinq  ou  six  canons 
renforcez ,  qui  tiroient  de  droict  fil  aux  parapects  d'un 
gros  boulevert  qui  estoit  en  teste  ,  et  taschoient  à  dé- 
monter trois  ou  quatre  pièces  que  les  ennemis  avoient 
mises  sur  une  tour  au  dedans  de  la  ville,  lesquelles 
pièces  battoient  et  descouvroient  tout  le  circuit,  et 
faisoient  de  grands  meurtres  par  nostre  camp.  D'autre 
part,  au  couvert  et  seurté  de  ces  premières  trenchées, 
en  furent  reprises  et  recommencées  la  nuict  ensuivante 
deux  autres  aux  deux  bouts,  le  long  desquelles  l'on 
fit  tant  que  l'on  coula  et  afFusta  en  chacune  cinq  ou 
six  canons,  pour  rompre  en  croisant  et  traversant  les 
flancs  et  défenses  de  ce  boulevert  et  des  platesformes 
qui  estoient  aux  deux  coings  de  ceste  courtine.  A  la 
faveur  desquelles  trenchées  l'on  en  approcha  d'autres 
plus  près  de  la  rivière,  où  furent  logées  autres  dix  ou 
douze  pièces  en  batterie  ;  et  n'est  à  douter  que  ce  ne 
fust  avec  un  grand  labeur  et  hasard  de  M.  d'Estrée 
et  des  commissaires  et  canonniers,  voire  des  princes 
et  grands  seigneurs  qui  s'y  trouvoient  le  plus  souvent 
des  premiers,  y  pleuvant  les  boulets  aussi  espais  que 

12. 

la  gresîe,  dont  estoit  fait  grand  massacre  de  ces  mi- 
sérables pionniers  et  vastadours. 

Tant  y  a  que,  nonobstant  tous  ces  dangers,  le  cin- 
quième jour  de  juin  l'on  commença  à  battre  ceste  ville 
de  trente  cinq  grosses  pièces;  qui  estonna  fort  pour  le 
premier  advenement  les  assiégez,  voyant  que,  contre 
leur  espérance,  et  malgré  toute  la  tempeste  de  leur 
artillerie ,  en  si  peu  de  temps  l'on  en  avoir  approché  la 
nostre  en  telle  quantité  et  en  tel  endroit  qu'ils  ne  se 
doutoient  pas,  et  ce  que  desjà  les  faisoit  craindre  et 
débattre  et  mal  espérer  de  ce  siège,  mais  surtout  pour 
le  principal  default ,  qui  estoit  d'hommes,  sur  lequel 
au  despouiveu  avoient  esté  enveloppez.  Parquoy  de 
là  en  avant  tous  les  efforts  des  ennemis  tendoient  à  re- 
couvrer secours,  tellement  que,  dès  le  troisiesme  de  ce 
mois  ,  environ  minuict ,  le  comte  de  Horne  y  estant  en 
personne,  pensant  surprendre  nostre  guet,  essaya  d'y 
faire  entrer  trois  enseignes  de  vieilles  bandes  espagnoles  ; 
mais  trouvant  les  advenues  bien  gardées,  et  les  guets 
renforcez ,  fut  contraint  se  retirer  avec  sa  courte  honte  , 
ne  trouvant  à  son  retour  au  logis  le  nombre  de  ses 
gens  aussi  complet  comme  il  l'avoit  mené.  Et  derechef 
un  jour  ou  deux  après,  à  la  diane  et  changement  du 
guet ,  se  vindi  ent  présenter  quatre  enseignes  de  gens 
de  pied  wallons  et  namurois ,  soustenuz  de  cinquante 
hommes  d'armes;  lesquels,  pour  la  seconde  fois,  ne  se 
retirèrent  à  si  bon  marché  encore  que  les  premiers. 
Après  que,  par  deux  jours  entiers,  l'on  eut  tiré  aux  dé- 
fenses, et  qu'elles  semblèrent  assez  rompues  et  desar- 
mées, l'on  commença  le  huictieme  jour  de  tirer  en 
batterie  fort  furieusement  et  soudainement,  estant 
principalement  l'artillerie  addressée  à  ce  gros  boule- 

vert  rond  et  à  la  courtine  joignante;  de  telle  sorte  que, 
dans  deux  ou  trois  jours  ensuivans ,  ceboulevert  fut  en 
la  meilleure  part  escartele'  et  ouvert,  et  la  muraille 
abbaissée  et  ruine'e  de  près  de  quarante  pas  de  long. 
Toutefois  la  brèche,  pour  en  parler  à  la  vérité,  estoit 
fort  douteuse  et  non  raisonnable  pour  estre  assaillie , 
d'autant  que,  oultre  ce  qu'il  falloit  passer  la  rivière  de 
Moselle  à  gué  pour  y  aller  ,  encore  que  l'on  la  voulust 
dire  gueable  en  cest  endroict  ,  elle  davantage  estoit 
bien  haulte ,  et  le  rempart  derrière  bien  peu  offensé. 

Or  du  costé  de  M.  de  Nevers,  à  l'un  des  coings  de 
la  courtine,  estoit  une  tour  ronde  assez  basse  qui  ser- 
voit  d'un  flanc ,  et  au  dedans  de  la  ville ,  en  l'encoignure 
estoit  une  plateforme  plus  haute  qui  commandoit  dans 
ceste  tour  ;  mais  elle  estoit  si  mal  percée,  et  la  plate- 
forme si  inégalement  appropriée,  et  sans  contremines, 
que  l'une  apportoit  bien  peu  de  secours  et  d'advantagc 
à  l'autre  ;  de  façon  qu'estant  tout  cela  bien  considéré 
de  M.  de  Nevers,  M.  de  Guise  et  luy  adviserent  en- 
semble qu'il  n'y  avoit  ordre  d'emporter  ceste  ville  si 
ce  n'estoit  par  cest  endroit.  Parquoy  fut  conclud  de 
faire  une  trenchée  de  ce  costé  pour  gaigner  le  pied  de 
ceste  tour;  et  nonobstant  que  les  marais  y  fussent  fort 
humides  et  abreuvez  d'eauë,  l'on  les  plancha  d'ais  et 
de  clayes,  et  furent  les  costez  et  entredeux  affermis  et 
conroyez  de  gazon,  de  paulx  et  de  joncs,  de  telle  in- 
dustrie et  diligence,  que,  contre  l'opinion  de  beaucoup 
de  gens,  ces  trenchées  se  trouvèrent  autant  belles  et 
seures  que  si  elles  eussent  esté  en  terre  ferme.  En  quoi 
il  faut  dire  et  confesser  que  M.  de  Nevers  ne  s'y  em- 
ployoit  point  seulement  en  qualité  de  prince,  pour 
non-seulement  y  commander,  mais,  comme  le  moiudre 

soldat  de  toute  la  troupe,  n'en  bougeoit  et  jour  et 
nuictj  et  avec  telle  promptitude  continua  ceste  œuvre, 
que,  nonobstantjles  boulets  d'artillerie  qui  y  gresloient 
innumerablement,  qui  estoient  cause  que  l'on  n'y  pou- 
voit  besogner  que  deux  ou  trois  heures  de  la  nuict , 
dans  bien  peu  de  jours  il  approcha  ces  trenche'es  fort 
près  du  but  et  jusques-là  où  il  vouloit  aller.  Aussi 
avoit-il  tellement  gaigné  le  cueur  des  hommes,  qu'es- 
tant suivy  de  plusieurs  gentils-hommes  et  soldats ,  il 
n'y  avoit  celuy,  depuis  le  grand  jusques  au  petit,  qui 
volontairement  n'y  meist  la  main. 

Pendant  que  l'on  travailloit  à  ceste  besongne  ,  M.  de 
Guise,  tant  pour  sçavoir  si  la  brèche  commencée  estoit 
ou  se  pourroit  parachever  raisonnable ,  et  quels  flancs 
et  défenses  restoient  encore  aux  ennemis,  que  pour 
considérer  et  recognoistre  l'asseurance  des  assiégez ,  le 
soir  du  9  de  ce  mois,  après  minuit,  envoya  cinq  ou 
six  cens  soldats  des  plus  braves  et  expérimentez  har- 
quebusiers  et  corcelets ,  soubs  la  conduite  des  capi- 
taines Cypierre  le  Jeune,  Sainct-Estef ,  Millas ,  Sar- 
laboz  et  Jacques,  y  donner  un  faulx  assault,  avec 
commandement  de  ne  rien  bazarder  et  entreprendre, 
si  ce  n'estoit  a\ec  bien  grand  advantage.  Estans  arri- 
vez au  pied  de  la  brèche ,  et  crians  de  toutes  parts  : 
Escalle  ,  esc aile  >  comme  s'ils  eussent  voulu  combattre 
et  assaillir  généralement,  ils  efFroyerent  tellement  ceux 
de  la  ville  qui  y  estoient  en  garde,  ou  les  trouvèrent 
si  endormis,  que  cela  leur  présenta  occasion  de  poul- 
ser  encore  plus  oultre,  et,  sans  grande  résistance,  gra- 
virent et  montèrent  jusques  au  hault  du  rempart , 
exécutans  à  la  première  rencontre  ceux  qui  se  présen- 
tèrent des  premiers  ;  de  sorte  qu'en  cest  efFroy  inespéré, 

ils  se  faisoient  maistres  de  toute  la  ville  si  tous  les 
soldats  eussent  esté  aussi  hardis  et  courageux  que  les 
chefs,  et  les  eussent  suivis.  Mais  estant  l'allarme  géné- 
ralle  par  toute  la  ville ,  et  s'adressans  celle  part  tous 
les  gens  de  guerre  qui  estoient  là-dedans,  ne  fut  pos- 
sible aux  chefs  et  plus  hazardeux  soldats  soustenir  ceste 
î  echarge,  et  furent  ainsi  repoulsez  et  renversez,  y  res- 
tans  plusieurs  des  plus  vaillans  soldats  des  nostres  tuez 
et  blessez,  et  des  principaux  capitaines,  entre  lesquels 
fut  tué  le  capitaine  Jacques,  soldat  fort  estimé  et  plainct, 
et  le  capitaine  Sainct-Estef  fort  blessé  au  bras,  comme 
aussi  fut  l'enseigne  du  capitaine  Gypierre.  Les  assiégez 
voyans  qu'on  les  tenoit  et  serroit  de  si  près  que  les 
aller  forcer  dans  leur  ville  par  si  petite  entrée,  et  que, 
d'un  autre  costé ,  l'on  fouilloit  et  cherchoit-on  un  autre 
passage  et  entrée  pour  assaillir  leur  ville,  en  lieu  qu'ils 
jugeoient  inaccessible,  présumèrent  mal,  et  préveurent 
dèslors  leur  futur  danger,  s'ils  n'estoient  en  brief  se- 
courus. Et  pourtant  en  toutes  les  sortes  qui  leur  estoient 
possibles ,  cherchèrent  moyens  d'advertir  ceux  de 
Luxembourg  les  vouloir  secourir  ;  toutefois  ils  se 
voyoient  de  si  près  tenus  et  enveloppez,  et  les  passages 
si  occupez,  qu'ils  ne  pouvoient  y  envoyer  personne, 
sinon  avec  un  grand  hazard.  Ainsi,  après  avoir  fait 
plusieurs  signais  de  nuict  avec  feux  et  torches  allumées, 
et  cognoissans  que  pour  tout  cela  ne  leur  arrivoit  rien 
de  renfort ,  ils  entreprindi  ent  de  faire  une  sortie  à  la 
faveur  de  laquelle  ils  envoyeroient  gens  pour  advei  tir 
le  prince  Mansfel ,  gouverneur  de  Luxembourg,  de 
leurs  nécessitez ,  et  pour  entendre  de  luy  ce  qu'ils  au- 
roient  à  faire,  principalement  soubs  couleur  que  l'un 
des  premiers  chefs  de  ceste  entreprise  se  disoit  avoir 


ï84  [  I  558]    COMMENTAIRES 

cognoîssance  au  duc  de  Lunebourg,  que  ils  sçavoient 
ou  avoient  este'  advertis  avoir  son  régiment  de  reitres 
en  garde  en  l'endroit  où  ils  vouloient  passer.  Parquoy  , 
suivant  ceste  délibération,  le  1 1  ou  12  de  ce  mois,  entre 
trois  et  quatre  heures  après  midy ,  sortirent  de  là  de- 
dans environ  de  trois  à  quatre  cens  hommes  de  pied , 
et  cent  ou  six-vingts  chevaux  à  l'escarmouche,  partie 
desquels,  tirans  droit  le  chemin  de  Luxembourg,  furent 
arrestez  sur  cul ,  et  là  escarmouchans  et  combattans , 
l'un  d'eux  commença  à  crier  et  demander  le  duc  de 
Lunebourg ,  pour  parlementer  avecques  luy  de  la  red- 
dition de  la  ville,  et  cependant  se  parforceroient  de 
faire  gaigner  chemin  à  leurs  gens.  En  quoy  estant  des- 
couverte leur  fraude  et  intention  ,  furent  ramassez  et 
recueillis  de  telle  strette,  que,  sans  leur  donner  loisir 
de  passer  oultre ,  furent  remis  et  rembarrez  jusques 
dans  leurs  portes. 

Quand  les  trenchées  de  M.  de  Ne  vers  furent  para- 
chevées, et  parvenues  jusques  à  la  contrescarpe  et  en- 
trée du  fossé,  l'on  commença  à  y  relever  et  terrasser 
une  gabionnade,  et  y  furent  approchez  cinq  ou  six 
canons  pour  rompre  la  caze-matte  d'un  ravelin  qui 
estoit  et  joignoit  ceste  tour  à  l'encoignure  de  la  cour- 
tine :  et,  de  mesme  suite,  de  l'autre costé  de  la  rivière, 
l'on  creusa  et  approcha  une  trenchée  bien  fort  près  du 
bord,  et  là  pareillement  Ton  amena  cinq  ou  six  canons, 
pour  rompre  le  costé  et  flanc  de  la  plateforme  de  de- 
vers Metz,  qui  pouvoit  cognoistre  et  voir  jusques  au 
pied  de  ladite  tour.  Tout  à  l'instant,  l'on  amena  en  ces 
trenchées  cinq  ou  six  cens  harquebusiers,  les  plus  seurs 
et  justes  que  l'on  peut  eslire  :  lesquels  estans  couchez 
sur  le  ventre,  et  ayans  fait  avec  des  gazons  de  petites 

lumières  par  dedans  lesquels  ils  prenoient  leur  mire, 
tiroient  à  couvert  si  justement  et  espessement,  que 
il  n'y  avoit  homme  des  assiégez  qui  s'osast  présenter 
ny  seulement  se  descouvrir  sur  le  hault  de  ceste  tour 
ny  de  la  plateforme,  à  qui  ils  ne  fissent  faire  le  saut: 
de  manière  que  le  seizième  de  ce  mois,  sur  les  neuf 
heures  du  soir ,  d'une  furie  et  hardiesse  incredihle,  ils 
entreprindrent  et  gaignerent  le  pied  de  ceste  tour,  fort 
près  de  une  palissade  qui  estoit  joignante ,  et  fer- 
moit  l'un  des  bouts  de  ceste  contrescarpe  ;  de  laquelle 
ils  arrachèrent  les  pieux  et  pallis,  larges  de  quatre 
pieds  et  d'un  en  espesseur,  qu'ils  mettoient  devant 
eux  ,  et  s'en  couvroient  contre  les  harquebusades  et 
mousquetades  que  ceux  de  la  ville  leur  envoyoient  en 
infinité.  Nonobstant  toutes  lesquelles ,  s'y  fortifians  et 
couvrant  d'une  petite  trenchée  qu'ils  y  relevèrent  in- 
continent, occupèrent  oultre  plus  ce  ravelin  qui  y 
estoit  joignant ,  où  il  se  logèrent  si  près  des  ennemis, 
qu'ils  se  pouvoient  de  main  à  main  tirer  coups  de 
pierres  et  de  picques.  En  après  l'on  fit  passer  quarante 
ou  cinquante  mineurs  et  pionniers ,  pour  ensapper  et 
dérocher  les  fon démens  ;  mais  pource  que  le  ciment 
et  maçonnerie  estoit  fort  dure  et  espesse,  et  qu'avec 
leurs  pics  et  marteaux  ils  n'en  pouvoient  guères  eloc- 
quer  et  arracher,  l'on  amena  un  ou  deux  canons  jus- 
ques  dans  le  fossé,  au  plus  près  du  pied  de  ceste  tour, 
desquels,  ayant  esté  tiré  trois  ou  quatre  volées,  le  per- 
tuis  commença  fort  à  s'aggrandir  et  ouvrir. 

Cependant,  de  l'autre  part,  l'artillerie  qui  tiroit  en 
batterie  ne  se  refroidissoit,  ains  se  renforcoit  d'heure  à 
autre,  tonnant  sans  intermission,  faisoit  voiler  esclats 
des  murailles  et  maisons ,  remplissoit  de  tonte  horreur 

ceste  ville  :  avec  noz  soldats  travailloient  continuelle- 
ment les  assiégez  d'innumerables  harquebusades,  de 
manière  que,  d'un  costé  et  d'autre,  on  ne  voyoit  que 
fouldres,  feuz  et  esclairs.  Estant  l'ouverture  de  ceste 
tour  continue'e,  et  une  partie  de  la  muraille  sur  la- 
quelle estoit  posé  le  parapect  de  ceste  tour  abattue, 
fut  question  en  après  de  l'occuper  et  gaigner,  et  ce 
que  fut  par  noz  soldats  aussi-tost  entrepris  que  com- 
mande' :  toutefois  que  la  résistance  des  ennemis  s'y 
trouva  tant  désespérée,  que  pour  la  première  et  se- 
conde fois  en  furent  reculez.  Ce  neantmôins  le  danger 
évident,  et  la  terreur  des  feuz  et  artifices,  ne  les  peut 
tant  intimider  et  affaiblir  de  courage,  qu'ils  n'y  re- 
tournassent aussi  hazardeusement  que  le  premier 
coup  :  et  là  certainement  fut  veuë  la  vertu  et  valeur 
des  princes  et  chefs,  et  la  militaire  et  bien  affectionnée 
obéissance  des  soldats;  car,  et  M.  de  Guise  et  M.  de 
Nevers,  chacun  endroit  soit,  sans  avoir  respect,  et  ou- 
blians  le  degré  et  authorité  qu'ils  tenoient,  et  faisans 
autant  bon  marché  de  leurs  personnes  que  le  moindre 
de  tous  ceux  à  qui  ils  commandoient,  les  morions  en 
teste,  et  les  grandes  targes  d'acier  au  bras,  se  présen- 
tèrent les  premiers  pour  monstrer  le  chemin  à  chacun. 
Aussi  ne  se  peut-il  dire  qu'ils  ne  fussent  bien  suivis  ; 
et  croy  qu'il  ne  peut  estre  leu  ny  avoir  esté  veu  sol- 
dats mieux  faire  et  combattre  qu'à  ceste  fois,  pource 
que  d'autant  que  les  assiégez  résistoient  et  se  parfor- 
çoient  de  toutes  leurs  forces  et  avec  toutes  sortes  de 
feuz  artificiels,  et  en  toutes  inventions  les  repoulser 
et  renverser,  il  sembloit  que  d'une  rage  furieuse  les 
nostres  en  fussent  davantage  enflammez  et  poulsez, 
grimpans  les  uns  le  long  de  leurs  picques;  les  autres, 

avec  eschelles  et  quelques  pièces  de  bois  et  perches, 
batissoient  des  taudis ,  et  se  chafaudoient  les  uns  sur 
les  autres  comme  maçons  ;  et  où  les  armes  leur  defail- 
loient  aux  mains,  arrachoient  les  pierres  des  murailles 
pour  les  ruer. 

En  ce  très-furieux  combat  se  passa  toute  ceste  nuict, 
esclairée  de  divers  feux ,  tant  d'artillerie  et  harquebu- 
serie  que  d'autres  artificiels,  comme  trompes  à  feu, 
grenades,  et  plusieurs  fricassées  qui  se  appareillent  à 
un  assaut.  Tant  y  a  que  l'obstinée  résistance  des  en- 
nemis ne  sceut  estre  si  ferme  et  opiniastre,  que  les 
nostres  ne  demeurassent  maistres ,  et  furent  veuës  ce 
matin  les  enseignes  françoises  plante'es  sur  le  parapect 
et  le  hault  de  ceste  tour.  Il  ne  se  faut  esbahir  si  les 
assiégez  employoient  tous  leurs  efforts  à  débouter  et 
repoulser  les  nostres  de  ceste  advenue,  s'asseurans  (et 
comme  un  jour  ou  deux  précédemment  ils  avoient 
recogneu  à  une  sortie  qu'ils  avoient  faite  ) ,  sitost 
que  ceste  tour  seroit  gaignée  et  occupée,  facilement 
tomberoient  en  prise  ;  d'autant  que  par  là  l'on  pou- 
voit  sapper  et  miner  le  pied  de  ceste  plateforme,  et  la 
faire  sauter  sans  qu'ils  y  peussent  remédier,  n'ayant 
aucunes  contremines  et  caze-mates,  ainsi  qu'il  en  fut 
fait;  car  tost  après  que  les  nostres  s'en  furent  saisis, 
l'on  y  fit  entrer  force  mineurs  et  pionniers,  qui  com- 
mencèrent à  grotter  (0.  Ce  matin,  ainsi  que  ces  princes 
estoient  encore  en  ces  trenchées,  délibérans  et  con- 
cluans  de  tout  ce  fait,  M.  le  mareschal  de  Strossy  fut 
attaint  d'une  harquebusade  au-dessus  du  tetin  gauche, 
M.  de  Guise  parlant  à  luy,  et  ayant  l'une  des  mains 
sur  son  espaule,  duquel  coup  ce  vaillant  seigneur  dé- 

(')  Gratter:  travailler  sous  terre. 

céda  bien  peu  après ,  fort  regretté  de  chacun ,  depuis 
les  grands  jusques  aux  petits,  pour  beaucoup  de 
bonnes  vertus  qui  reluisoient  en  luy,  estant  l'un  des 
bons  serviteurs  dont  le  Roy  eust  sceu  faire  perte.  Les 
grottes  et  mines  dessoubs  ceste  tour  et  plateforme,  s'en 
alloient  prestes  à  y  mettre  le  feu,  quand  les  assiégez, 
le  21  de  ce  mois,  environ  les  neuf  heures  du  matin, 
feirent  monter  un  trompette  devers  la  porte  de  Luxem- 
bourg, pour  demander  à  parlementer  pour  leur  red- 
dition ;  lequel  estant  entendu,  fut  accordé  que  pour 
cest  effect  le  sieur  de  Caderobbe,  qui  en  estoit  gou- 
verneur ,  pourroit  à  fiance  venir  devers  ces  princes 
pour  en  traiter  et  transiger.  Pour  la  seureté  duquel, 
et  comme  en  manière  d'hostages,  pendant  le  pourpar- 
ler,  furent  envoyez  dans  la  ville  le  seigneur  de  Hault- 
court,  gouverneur  d'Yvoy,  et  le  capitaine  Cadiou  , 
gouverneur  de  Montmedy  :  cependant,  toutefois,  l'on 
ne  laissoit  à  poursuivre  la  batterie,  et  la  continuation 
des  mines  n'estoit  intermise.  Finablement,  après  que 
les  vaincus  eurent  esté  entièrement  déboutez  de  plu- 
sieurs frivoles  demandes  et  réquisitions ,  leur  fut  ceste 
capitulation  proposée  et  approuvée  d'eux  à  tels  articles 
qui  s'ensuivent: 

Premièrement,  que  le  seigneur  de  Caderobbe  et 
les  capitaines  mettroientet  delivreroient  présentement 
en  l'obéissance  du  Roy  et  des  princes  là  presens  la 
ville  et  forteresse  deTheonville  au  mesme  estât  qu'elle 
se  trouvoit,  sans  y  rien  ruiner  ny  demollir.  Laisseroient 
en  icelle  toute  l'artillerie,  pouldres ,  boulets  et  muni- 
tions, tant  de  ladite  artillerie  que  de  guerre,  sans  plus 
en  consommer,  gaster,  cacher  ny  demollir  aucune 
chose,  n'y  es  choses  susdites  procéder  de  maie  foyy 

laisseroient  pareillement  leurs  armes  avec  les  enseignes, 
tant  de  cheval  que  de  pied,  de  quelque  langue  et  na- 
tion que  ce  fust ,  et  sans  en  rien  gaster ,  comme  dessus. 
En  ce  faisant,  sera  permis  ausdits  gouverneur  et  capi- 
taines, et  généralement  aux  gens  de  cheval,  d'en  sor- 
tir avec  leurs  armes,  et  aux  soldats  avec  leurs  espées 
et  dagues,  pour  toutes  armes,  et  les  uns  et  les  autres 
avec  ce  qu'ils  auront  d'habillemens  et  argent,  sans 
qu'ils  fussent  fouillez  ne  qu'il  leur  fust  fait  aucun  des- 
plaisir. Sortii  oient  pareillement  les  doyen  et  gens  d'é- 
glise,  gentilshommes  et  bourgeois,  avec  tout  ce  qu'ils 
pourront  emporter  d'or,  d'argent,  et  autres  leurs  meu- 
bles ;  et  leur  sera  baillé ,  au  sortir  de  ladite  ville ,  bonne 
et  suffisante  conduite,  sans  qu'il  leur  fust  fait  tort  en 
leurs  personnes  et  biens  meubles,  or  n'y  argent,  n'y 
toucher  à  l'honneur  des  femmes  et  des  filles,  que  ces 
princes  sur  leur  foy  promeirent  conserver  de  tout  leur 
pouvoir.  Et  seroient  semblablement  accommodez  de 
bateaux  et  chariots,  pour  emporter  leurs  malades  la 
part  que  bon  leur  sembleroit,  et  recevroienf  en  ladite 
ville  tels  personnages  qu'on  leur  voudroit  envoyer, 
jusquesau  nombre  de  quatre,  et  en  envoyeroient  les- 
dits  gouverneur  et  capitaines  quatre  autres  des  prin- 
cipaux d'entre  eux  devers  les  princes,  pour  seureté  et 
accomplissement  de  la  présente  capitulation.  Laquelle 
fut  signée  de  la  main  desdits  princes  et  d'iceux  gouver- 
neur et  capitaines  le  22  de  juin  mil  cinq  cens  cin- 
quante-huit. 

Ces  choses  ainsi  passées  et  accordées,  ce  jour  mesme 
sortirent  de  la  ville  près  de  trois  à  quatre  mille  per- 
sonnes du  populaire,  hommes,  femmes,  filles  et  petits 
enfans  ;  comme  aussi  feirent  le  lendemain  les  gens  de 

guerre  au  nombre  de  quatorze  à  quinze  cens,  la  plus- 
part  blessez  et  fort  mal  de  leurs  personnes  :  en  quoy 
se  pouvoit  cognoistre  le  travail  et  continuel  dommage 
que  nostre  artillerie  leur  faisoit.  Au  mesme  instant, 
M.  de  Nevers  entra  dans  ceste  ville  pour  policer  et 
donner  quelque  commencement  d'ordre  à  ceste  nou- 
velle conqueste,et  pour  empescher  qu'il  ne  survint 
aucun  mutinement  et  meurtre,  ainsi  que  bien  souvent 
l'on  voit  advenir  es  recherches  et  pilleries  que  font  les 
soldats,  où  ils  pensent  et  espèrent  recouvrer  quelques 
butins  et  profils. Et  d'autre  part,  M.  de  Guise  estoit  de- 
meure' au  dehors,  à  ce  qu'il  ne  fust  fait  aucun  grief  et 
tort  aux  misérables  et  pauvres  habitans,  n'y  aux  sol- 
dats aussi,  selon  qu'il  leur  auroit  esté  promis,  usant 
encore  ce  prince  envers  eux  de  sa  tant  accoustumée 
pitié  et  clémence,  que  retenir  les  plus  malades  et  bles- 
sez pour  les  faire  panser  et  guérir,  ordonnant  expres- 
sément chirurgiens  et  autres  gens  pour  ceste  charge. 
Oultre  plus,  commande  une  bonne  forte  escorte  pour 
la  conduite  de  ceux  qui  estoient  sains  et  qui  pouvoient 
s'acheminer,  afin  que  par  les  champs  ils  ne  fussent 
devallisez  et  brigandez  :  et,  par  mesme  moyen,  fait 
serrer  et  amasser  tant  de  chariots  et  bateaux  que  faire 
se  peut,  pour  emmener  et  transporter  le  résidu  des 
blessez  et  malades,  et  le  meilleur  de  leurs  meubles. 
Ainsi  gracieusement  furent  traitez  ceux  de  Theonville 
après  la  reddition  de  leur  ville,  dans  laquelle  l'on  feit 
depuis  entrer  neuf  ou  dix  enseignes  de  fanterie  fran- 
çaise ;  et  en  fut  donné  le  gouvernement  à  M.  deVieil- 
leville  (x) ,  pour  estre  ceste  place  fort  voisine  et  comme 

C1)  A  M.  de  Vitillevillt.  Le  commandement  de  Thionville  fut  donné 
à  Vadancourt ,  guidon  de  la  compagnie  de  Vieilleville. 

un  secours  de  Metz.  Au  recouvrement  de  laquelle  le 
Roy  borna  fort  bien  et  seurement  sa  frontière  celle  part, 
estant,  en  ce  qu'elle  comporte,  Tune  des  fortes  villes 
et  de  naturel  et  d'artifice  qui  peult  estre  en  toute  l'Eu- 
rope, et  comme  de  toute  ancienneté  elle  en  a  aussi  la 
réputation,  combien  que  ce  seul  défaut  s'y  soit  trouvé 
dont  la  prise  seroit  advenue.  Mais  sur  cela  il  faut  con- 
fesser que  les  esprits  des  hommes  sont  pour  ce  jour- 
d'huy  si  subtils  et  aigus,  que  je  croy  n'estre  rien  im- 
possible maintenant  aux  hommes,  mesmement  ou  la 
volonté  et  permission  divine  s'entremesle  :  aussi  faut- 
il  confesser  que  l'efFect  de  ce  siège  fut  tenu  de  si  près, 
et  poursuivy  avec  tant  de  promptitude,  et  le  forment 
des  assiégez  tellement  redoublé,  qu'à  peine  leur  don- 
noit-on  loisir  de  respirer,  qui  est  le  principal  moyen 
pour  rendre  toutes  choses  dificiles  et  laborieuses,  ti ai- 
tables  et  faciles. 

Ceste  ville,  encore  que  quelques-uns  qui  se  sont  es- 
sayez de  la  portraire  luy  ayent  donné  forme  ronde,  me 
semble  toutefois  plustost  pentagone  qu'autrement,  ou 
à  parler  plus  familièrement,  presque  de  la  vraye  forme 
et  desseing  d'une  escarcelle  (0,  ayant  du  costé  de  la 
rivière  de  Mozelle,  à  l'endroit  où  on  la  battoit,  une 
courtine  de  trois  à  quatre  cens  pas  de  profil  et  diamè- 
tre, aux  deux  bouts  de  laquelle  sont  deux  plateformes 
fort  belles  et  massives,  mais  non  encore  accomplies 
comme  il  seroit  requis  pour  le  mieux,  à  cause  que  elles 
ne  sortent  assez  en  dehors,  et  qu'en  cest  endroit  il  y  a 
faute  de  flancs,  lesquels,  encore  si  peu  qu'il  yen  avoit, 
furent  tantost  ostez  et  rompuz,  n'ayant  ceste  courtine 
en  tout  pour  la  flancquer  que  ceste  tour  ronde ,  qui 

(0  Escarcelle  :  grande  bourse  de  cuir. 

£ut  aussi  batue,  comme  a  esté  dit  cy-dessus.  Aux  autres 
trois  encoignures  sont  aussi  trois  platesformes  fort  bien 
terrassées,  desquelles  les  défenses  paroissent  aucune- 
ment en  dehors;  mais  c'est  si  peu  et  de  si  facile  oppug- 
nation,  qu'elles  ne  pouvoient  empescher  d'y  assaillir 
une  bresche.  Il  est  vray,  et  c'est  mon  advis,  ou  ceux 
qui  l'ont  fortifiée  ont  eu  plus  d'esgard,  qu'en  la  plus- 
part  de  ce  circuit  elle  est  close  de  marets  et  de  petits 
ruisseaux  qui  les  abbreuvent  et  s'y  escoulent,  qui  fai- 
soit  penser  et  croire  qu'il  n'y  avoit  lieu  d'y  pouvoir 
approcher  et  loger  artillerie,  et  par  ainsi,  qu'à  si  peu 
de  remparts  qu'on  adjousteroit  au  dedans  la  ville,  la 
difficulté  et  naturel  du  lieu  inaccessible  leurserviroitau 
surplus  assez  de  défense  :  mais,  suivant  ce  que  j'ay  dit 
cy-dessus ,  les  inventions  des  hommes  sont  en  ce  règne 
si  estranges  et  incredibles,  que  l'usage  et  longue  expé- 
rience y  sont  novices  et  comme  apprentives.  Au  demeu- 
rant, ceste  ville  est  au -dedans  autant  parfaitement 
remparée  et  terrassée  que  l'on  peut  dire  et  souhaiter, 
n'estant  aucunement  commandée  n'y  subjecte  à  au-^ 
cune  montagne  ou  colline  en  tout  son  contour  et  en- 
viron ;  qui  me  fait  dire ,  pour  conclusion ,  que  c'est 
l'une  des  plus  belles  oppugnations  d'une  très-forte  ville 
que  le  roy  de  France  peut  avoir  faite  pour  estendre 
ses  limites,  et  autant  duisible  pour  la  conservation  des 
frontières  de  son  royaume.  Je  ne  veux  oublier  à  dire, 
avant  davantage  m'eslongner  de  ces  termes,  que  M.  de 
Guise,  incontinent  après  ceste  prise,  envoya  devers 
l'evesque  de  Trêves,  qui  est  l'un  des  électeurs  de  l'Em- 
pire, n'estant  la  ville  de  Trêves  distant  de  Theonville 
que  neuf  ou  dix  lieues,  ce  me  semble,  pour  l'asseurer 
et  oster  de  toute  crainte  et  suspicion  de  l'armée  du 

Roy,  la  Majesté  duquel  ne  vouloit  en  aucune  sorte  en- 
treprendre sur  ses  terres,  biens  et  appartenances,  ains 
plustost  le  conserver  et  ayder  de  son  pouvoir  et  faveur, 
et  tout  ce   qui  estoit  et  attentoit  au   Sainct-Empire. 
Pour  quelques  jours  après  la  prise  de  ceste  place, 
l'armée  françoise  demeura  campée  à  l'entour,  tant  pour 
faire  reparer  et  raccoustrer  les  brèches,  pour  la  munir 
et  la  rafreschir  de  nouveau,  que  pour  attendre  le  sur- 
plus de  la  gendarmerie,  qui  arrivoit  tous  les  jours  à  la 
file;  aussi  que  le  nombre  des  estrangers  que  le  Roy  avoit 
asseuré  et  retenu  à  sa  solde  n'estoit  pour  lors  encore 
complet  et  venu  :  mesmement  l'on  attendoit  l'un  des 
frères  du  duc  de  Saxe,  qui,  dès  ce  temps,  s'estoit  ache- 
miné de  son  païs  pour  venir  au  secours  et  faire  service 
au  roy  et  à  la  couronne  de  France,  en  1  ecognoissance 
des  plaisirs  et  faveurs  que  leur  maistre  en  avoit  receu. 
Pendant  lequel  temps  l'on  envoya  deux  ou  trois  mille 
chevaux  recognoistre  la  ville  de  Luxembourg,  estant 
adonc la  délibération  en  termes,  et  mise  en  avant  si  on 
l'iroit  assiéger  ou  non.  Surquoy  aucuns  alléguoient 
estre  le  plus  expédient  qu'adonc  l'on  pourroit  entre- 
prendre, jugeans  que  ceste  grande  villasse ,  non  aucu- 
nement forte,  pleine  de  populaire  pauvre  et  effrayé, 
netiendroit  jamais  vingt  quatre  heures,  et  encor  que 
l'on  sceut  bien  que  le  prince  Mansfel  et  comte  d'Horie, 
et  plusieurs  autres  seigneurs  et  capitaines,  fussent  de- 
dans avec  force  gens  de  guerre,  si  est-ce  que  la  terreur 
générale  des  hommes  surpasseroit  et  surmonteroit  l'as- 
surance du  plus  petit  nombre ,  outre  ce  que  il  seroit 
fort  difficile  que  les  vivres  qui  estoient  là  dedans  pus- 
sent longuement  suffire  pour  toute  la  multitude  qui 
s'y  estoit   réservée  ;  par  ainsi  que  c'estoit  le  meilleur 
32.  ï3 

au  plustost  les  aller  assaillir  en  cest  effroy,  avant  leur 
donner  loisir  de  penser  aux  remèdes,  et  se  pourvoir 
et  fortifier.  Autres  remonstroient  tout  le  contraire,  di- 
sans  que,  nonobstant  que  ceste  ville  fust  foible  et  peu 
fortifiée,  si  est-ce  qu'elle  estoit  si  grande  et  d'estendue 
si  diverse  et  séparée,  qu'il  faudroit  une  fort  grande 
armée  pour  l'enclorre  et  envelopper  entièrement,  la- 
quelle encore  il  faudroit  démembrer  et  séparer  en  lieux 
où  il  y  auroit  difficulté'  de  se  pouvoir  secourir  les  uns 
les  autres,  estant  mesmement  garnie  et  pourvue ,  comme 
l'on  l'avoit  peu  sçavoir  certainement,  de  bons  chefs  et 
gens  de  guerre  expérimentez,  entre  autres  du  nombre 
des  vieilles  enseignes  espagnolles  que  le  prince  Mansfel  y 
avoit  fait  venir  en  ferme  asseurance  de  défendre  et  gar- 
der la  capitale  ville  de  son  gouvernement,  au  siège  de 
laquelle  pour  le  moins  se  consommeroit  un  long  temps 
qu'il  vauldroit  beaucoup  mieux  employer  en  plus  lon- 
gue estendue  et  recouvrement  du  territoire  circonvoisin, 
pendant  lequel  temps  ceux  qui  seroient  dedans  ceste 
ville  mangeroient  leurs  vivres,  ou  seroient  contraints 
vuider  et  se  descharger  de  nombre;  et  cependant  Ton 
apprendroit  tousjours  quelque  chose  de  leur  faict  et 
nécessitez,  pour,  selon  ce  que  l'on  verroit  pour  le 
mieux ,  resouldre  de  ce  siège. 

Selon  cest  advis,  ainsi  que  j'en  puis  juger  par  l'ap- 
parence qui  s'en  est  demonstrée,  l'armée  françoise,  au 
deslogement  d'auprès  de  Theonville,  alla  camper  au- 
près du  Mont  Sainct  Jean,  dont  elle  départit  le  pre- 
mier jour  de  juillet,  s'approchant  près  de  Arlon  : 
dedans  laquelle  ville  le  bruit  estoit  estre  environ  cinq 
au  six  enseignes  de  gens  de  pied  et  quelques  gens  de 
cheval.  Ceste  ville,  le  soir  du  deuxième  de  ce  mois,  fut 

sommée  de  se  rendre  :  toutefois,  ceux  qui  estoient 
dedans,  voulant  contrefaire  des  braves,  et  se  persua- 
dans  reporter  quelque  honneur  en  leur  reddition, 
voulurent  parlementer,  proposans  certaines  conditions 
assez  audacieuse  et  téméraires,  dont  ces  princes  irri- 
tez, ou  plustost  se  mocquans,  soubs  fainte  de  ce  par- 
lement, leur  appareilloient  couvertement  une  cami- 
sade,  pour  leur  faire  sentir  l'efFect  et  payement  de 
leurs  réquisitions,  ayans  ordonné  dix-huict  enseignes 
françoises  pour  leur  en  aller  porter  tesmoignage  par 
certains  endroits  que  Ton  avoit  recogneuz  faciles  à 
estre  eschellez;  mais  ceux  qui  estoient  dedans,  se  dou- 
tans  ou  advertis de  cest  appareil,  en  ces  entrefaites  sor- 
toient  par  une  poterne,  en  un  endroit  où  l'on  ne  se 
doutoit  point,  et  abandonnèrent  ainsi  la  ville,  après 
y  avoir  mis  le  feu  par  tout.  Ce  qu'estant  apperceu  des 
François,  à  la  foule  entrèrent  là-dedans,  et  essayèrent 
en  toutes  sortes  d'esteindre  ce  feu,  pour  seulement 
recouvrer  les  meubles  et  butins  qui  brusloient  :  toute- 
fois, il  y  estoitdesjà  si  embrasé,  qu'il  n'y  eut  ordre  d'en 
sauver  la  meilleure  partie.  Trois  ou  quatre  jours  après, 
quand  la  plus  grande  violence  du  feu  fut  amortie,  l'on 
fit  sapper  et  démolir  les  fondemens  des  murailles  et 
fortifications;  et  fut  ainsi  démantelée  et  ruinée  en  la 
meilleure  part,  afin  d'oster  en  après  toutes  occasions  à 
l'ennemy  de  soy  pouvoir  reloger  et  fortifier  de  ce  lieu. 
Derechef,  M.  de  Nevers  avec  trois  ou  quatre  mille 
chevaux  ,la  pluspart  reitres,  alla  recognoistre  Luxem- 
bourg, où  furent  dressées  de  fort  braves  et  furieuses 
escarmouches,  et  sortirent  ceux  de  dedans  de  fort 
grande  asseurance  au  combat,  et  en  grand  nombre, 
faisans  suffisante   démonstration  de   n'avoir   aucune 

i3. 

crainte,  et  d'avoir  volonté  de  se  bien  défendre;  avec 
ce,  l'infinité  de  canonnades  qu'ils  deschargerent,  fai- 
soit  juger  qu'ils  n'avoient  faute  de  munitions,  et  la 
multitude  de  gens  qui  se  presentoient  en  armes  sur 
les  murailles  couvertes  d'enseignes,  donnoit  à  penser 
qu'il  y  avoit  force  soldats  là-dedans.  De  ce  lieu  aussi, 
M.  de  Haultcourt,  gouverneur  d'Yvoy,  avec  cinq  ou 
six  compagnies  de  gens  de  pied  et  cent  ou  deux  cens 
carabins  (qui  sont  harquebusiers  à  cheval),  et  M.  de 
Prie  avec  la  compagnie  de  gens  d'armes  du  comte  de 
Viilars,  dont  il  est  lieutenant,  y  estant  les  sieurs  de 
Guevant,  enseigne,  et  de  Vauzay,  guidon,  avec  deux 
pièces  d'artillerie,  allèrent  prendre  et  saisir  les  chas- 
teaux  de  Rossignol,  Villemont  et  Chigny,  que  les  en- 
nemis avoient  repris  depuis  le  voyage  de  Herbemont  ; 
desquels  les  deux,  à  sçavoir  Rossignol  et  Villemont, 
furent  bruslez  et  ruinez,  et  Chigny  fut  gardé  et  for- 
tifié pour  favoriser,  tant  Herbemont  que  Yvoy. 

En  ce  lieu,  près  d'Arlon,  commença  le  premier 
mutinement  entre  les  François  et  Allemans;  mesme- 
ment  les  reitres,  le  troisîesme  de  ce  mois,  environ 
les  quatre  heures  du  matin,  lesquels  estoient  desjà 
tellement  eschaufFez  et  aigris,  qu'ils  s'estoient  mis  en 
armes,  prests  à  se  choquer,  se  couper  la  gorge  les  uns 
aux  autres,  quand  M.  de  Guise  et  M.  de  Nevers,  en 
estans  advertis,  se  présentèrent  et  mirent  entre  deux, 
et  les  séparèrent  sans  coup  ruer,  et  dèslors  cherchèrent 
tous  moyens,  et  donnèrent  tout  ordre,  à  ce  que  tels 
mutinemens  et  séditions,  qui  sont  fort  dangereux  en 
une  armée,  n'advinssent.  Sur  quoy  je  ne  puis  que  je 
ne  die,  n'estant  toutefois  aucunement  picqué  et  trans- 
porté d'affection  naturelle,  que  ceste  nation,  là  où 

elle  se  sent  la  plus  forte,  est,  ou  est  devenue  la  plus 
présumptueuse  et  hautaine  qui  peult  estre  entre  toutes 
les  autres ,  et  laquelle  se  peult  moins  converser  et 
hanter  sans  querelles,  mesmement  pour  beaucoup  de 
bonnes  complexions  qui  sont  en  elle,  et  qu'ils  ho- 
norent fort  aussi.  Je  laisseray  ce  propos  odieux  et 
inutile,  pour  parachever  de  dire  qu'en  ce  lieu  M.  de 
Guise  receut  une  grande  perte  par  feu ,  lequel  fut  mis 
en  ses  tentes,  ne  sçay-je  comment  à  la  vérité;  luy 
furent  bruslez  et  estoufFez  les  meilleurs  de  ses  che- 
vaux de  service,  et  la  pluspart  de  sa  vaisselle  d'argent 
dépérie,  fondue  et  perdue,  avec  plusieurs  autres  bons 
meubles  estimez  à  la  valeur  de  plus  de  sept  ou  huit 
mille  escuz  ;  et  a-t-on  voulu  dire  davantage,  que  sa 
personne  fut  en  danger  avec  d'autres  gentils-hommes 
de  sa  maison.  Il  en  advint  autant  à  M.  de  Bordillon , 
qui  fut  encore  poursuivy  de  ce  feu  de  si  près,  jusques 
à  brusler  son  lit  de  camp.  Ce  sont  les  faveurs  et  lar- 
gesses que  fortune  le  plus  souvent  a  accoustumé  dé- 
partir à  ceux  qui  suivent  les  armes. 

L'armée  françoise  demeura  campée  à  l'entour  d'Ar- 
lon,  depuis  le  premier  jour  de  juillet  jusques  au  neuf- 
vieme,  tant  pour  ruiner  ceste  ville  d'Arlon  que  les 
autres  forts  des  environs,  pareillement  aussi  pour  ad 
viser  et  attendre  s'il  se  presenteroit  quelque  occasion 
d'assiéger  Luxembourg.  Toutefois,  se  représentant  l'en- 
treprise de  plus  en  plus  douteuse ,  et  d'ailleurs  estant 
de  longue  main ,  les  principaux  desseings  préméditez 
et  tendans  devers  la  Picardie,  où  jà  M.  de  Thermes 
devers  Calais  avoit  une  petite  armée,  et  M.  d'Aumallc 
à  La  Fere  dressoit  un  autre  amas  et  assemblée,  pour 
se  joindre  et  assembler  à   certain  lieu   ordonné,  nu 

partir  de  là,  le  camp  s'alla  former  auprès  de  Vire  Ion , 
où  il  fît  séjour  huict  jours  entiers,  pendant  lesquels, 
le  plus  souvent,  se  dressoient  force  escarmouches 
devant  Luxembourg;  quelquefois  aussi,  ceux  de  là 
dedans  estoient  bien  si  hardis  que  de  venir  escarmou- 
cher  et  donner  allarmes  jusques  en  nostre  camp  ;  qui 
faisoit  de  plus  en  plus  penser  que  ce  seroit  perdre  temps 
de  les  assiéger.  En  ces  entrefaites  et  pendant  ce  séjour, 
vindrent  nouvelles  que  M.  de  Thermes,  le  treizième 
de  ce  mois,  avoit  esté  desfaict  près  de  Gravelines,  et 
m'est  fort  difficile  de  déduire  et  narrer  certainement 
tout  le  faict  de  ceste  adventure,  tant  pour  n'y  avoir  esté 
présent ,  que  pour  en  estre  les  rapports  si  différons  et 
partiaux  ,  que  la  vérité  s'y  trouve  le  plus  souvent  mas- 
quée et  dissimulée,  et  par  ainsi,  en  la  cuidant  quel- 
quefois ensuivre,  on  fait  bien  souvent  tort  et  injure  à 
qui  l'honneur  appartient ,  oultre  ce  que,  pour  le  jour- 
d'huy,  à  la  trop  tenir  de  près  et  declairer,  il  n'y  va 
que  de  la  vie  (0.  Toutefois,  ne  voulant  offenser  per- 
sonne, je  diray  simplement  ce  que  j'en  ay  appris. 
Ayant  M.  de  Thermes  assemblé  à  Calais  de  quatre  à 
cinq  cens  hommes,  trois  compagnies  de  chevaux  lé- 
gers escossoises,  quatorze  enseignes  de  gens  de  pied 
françoises,  et  dix-huict  d'Allemans,  où  se  trouvèrent 
semblablement  pour  chefs  et  capitaines  messieurs  de 
Villebon,  de  Senarpont,  d'Annebault,  de  Chaulnes  et 
Morvilliers  ;  et  estant  adverti  que  la  pluspart  des  villes 
selon  la  coste  de  la  marine  estoient  mal  pourveuës  et 
garnies  de  gens  de  guerre,  fit  une  entreprise  de  s'aller 

C1)  //  n'y  va  que  de  la  vie.  Ce  mot  peut  faiie  présumer  qu'on  accusoit 
le  duc  de  Guise,  alors  tout  puissant,  d'avoir  à  dessein  laissé  battre  le 
maréchal  de  Termes. 

emparer  d'une  fort  belle  ville  appellée  Duinkerke, 
selon  ceste  coste,-où  il  y  a  un  fort  beau  et  riche  port  ; 
délibérant  encore  d'entrer  plus  avant,  voire  entre- 
prendre et  essayer  Gravelines,  s'il  s'en  ofïroit  quelque 
occasion.  Suivant  ceste  délibération ,  et  feignant  tou- 
tefois prendre  autre  chemin ,  passa  au  dessus  de  Gra- 
velines, et  alla  assiéger  une  petite  ville  appellée  Ber- 
ghes,  laquelle  il  print  en  peu  de  temps,  et  fut  pillée  et 
saccagée,  où  furent  trouvez  et  prins  de  grands  butins  : 
cela  faict,  sans  y  faire  séjour,  il  vint  assiéger  Duinkerke  ; 
laquelle,  après  avoir  tenu  quatre  jours  seulement,  fut 
prinse,  pillée  et  saccagée,  et  où  se  trouvèrent  de  plus 
riches  et  précieux  meubles  et  butins  que  les  précé- 
dens  :  de  sorte  que  l'on  disoit  qu'il  n'y  avoit  jusques 
aux  gougeats  et  laquais,  qui  ne  s'y  fussent  faits  riches. 
Durant  ces  exécutions,  M.  de  Thermes  va  devenir 
malade  à  Duinkerke;  ce  nonobstant,  afin  de  pour- 
suivre ce  bon  commencement  et  première  pointe,  mes- 
mement  en  ceste  terreur  et  espouventement  où  il 
voyoit  tout  le  pays  esbranlé,  il  fait  marcher  et  appro- 
cher l'armée  de  Gravelines,  en  remettant  la  charge  à 
messieurs  de  Villebon  et  de  Senarpont.  Ainsi,  estant 
ceste  armée  campée  le  long  de  la  marine  et  des  dunes, 
près  de  Gravelines,  quelques  jours  se  passèrent  en  es- 
carmouches et  sorties  de  ceux  de  la  ville,  attendant  la 
convalescence  et  bonne  disposition  de  M.  de  Thermes, 
afin  d'adviser  et  resouldi  e  de  ce  siège ,  ou  d'autre  ex- 
ploit pour  le  mieux.  Et  cependant  le  comte  d'Aigue- 
mont,  qui  est  lieutenant  pour  le  roy  Philippes  en 
ces  Pays-Bas ,  assembla  les  garnisons  à  la  plus  grande 
diligence  qu'il  peut,  et  ramassa,  tant  de  gens  du  pays 
des  communes  que  de  gens  de  guerre ,  jusques  au  nom- 

bre  de  quinze  ou  seize  mille  hommes  de  pied,  ei  de 
trois  à  quatre  mille  chevaux,  y  comprins  douze  ou 
quinze  cens  reitres,  qui  estoient  ceste  part  en  garni- 
son, en  intention  de  venir  faire  teste  à  nostre  armée, 
et  luy  retrencher  le  chemin  d'entrer  plus  avant,  ou 
pour  le  moins  interrompre  l'entreprise  et  siège  de 
Gravelines,  dont  il  se  doutoit.  Dequoy  l'on  dit  que 
messieurs  de  Villebon  et  de  Senarpont  advertirent 
M.  de  Thermes  ;  lequel,  encore  qu'il  ne  fust  bien  sain, 
luy  estant  redouble'  que  le  comte  d'Aiguemont  avec 
ses  forces  marchoit  desjà  vers  eux ,  se  retira  la  part 
où  estoit  l'armée  ;  où  il  ne  fust  sitost  arrivé  que  l'en- 
nemy  se  trouva  desjà  fort  près  et  voisin,  toutefois  sans 
que  ces  deux  armées  fissent  aucun  semblant  de  venir 
aux  prises.  M.  de  Thermes,  sentant  ses  forces  iné- 
gales, et  beaucoup  moindres  que  celles  de  son  en- 
nemy,  délibéra  se  retirer  devers  Calais  :  d'autre  part 
Fennemy,  ou  s'en  doutant,  ou  en  estant  adverti,  pro- 
posa de  s'y  opposer  et  luy  couper  chemin,  et  l'enserrer 
entre  Gravelines  et  luy,  et  le  contraindre  de  combattre 
à  son  désavantage,  ou  l'affamer.  Ce  que  considérant  et 
prévoyant,  M.  de  Thermes  se  mist  en  devoir  de  pré- 
venir et  de  passer  le  premier  la  rivière,  qui  vient  de- 
vers Saint  Orner,  et  passa  auprès  de  Gravelines  :  tou- 
tefois ce  ne  fut  encore  si  tost  que  les  ennemis  ne  l'eus- 
sent desjà  la  pluspart  passée,  et  la  passoient  encore, 
se  voyant  les  uns  et  les  autres. 

Quand  l'avant  garde  de  M.  de  Thermes  fut  arrivée 
à  l'autre  bord,  elle  se  rangea  un  peu  plus  avant  en  ba- 
taille, pour  couvrir  et  soustenir  le  surplus  de  l'armée, 
qui  traversoit  par  la  rivière  au  plustost  qu'il  estoit  pos- 
sible, lorsque  deux  troupes  d'ennemis,  partie  reitres, 

partie  cavallerie,  chacune  de  douze  à  quinze  cens 
chevaux,  qui  estoient  ai  restez  et  se  présent  oient  en 
front,  commencèrent  à  marcher  comme  voulans  char- 
ger; l'une  desquelles,  et  la  première  s'advançant, 
donne  en  teste  à  nostre  avant  garde,  qui  fut  fort  bien 
et  vaillamment  soustenue,  comme  aussi  fut  l'autre, 
pensant  couler  et  donner  en  flanc  ;  et  l'une  et  l'autre  fu- 
rent à  ce  premier  choc  si  bien  rembarrées  et  repoul- 
sées,  que  les  nostres  deslors  pensoient  avoir  gaigné  le 
camp  et  estre  demeurez  les  maistres ,  crians  desjà  vic- 
toire !  victoire  !  Sur  cela ,  et  comme  ils  estoient  escartez, 
arriva  un  gros  hot  de  gendarmerie  d'autres  quinze  cens 
ou  deux  mille  chevaux,  où  l'on  dit  qu'estoit  le  comte  d'Ai- 
guemont,  qui,  les  rechargeant  de  nouveau,  les  renversa 
et  mist  à  vau  de  route,  estans  mesmement  mal  secou- 
ruz  du  surplus  de  nostre  gendarmerie,  et  où  l'on  ac- 
cuse aucuns  des  chefs  et  quelques  compagnies  avoir 
fait  mauvais  devoir,  ainsi  que  les  ennemis  mesmes  l'ont 
rapporté  et  tesmoigné,  disans  que  si  les  premiers  des 
nostres  eussent  esté  soustenuz  etsecouruzà  la  première 
charge  où  ils  avoient  fait  si  bien,  de  deux  ou  trois  cent 
chevaux  seulement,  ils  eussent  tenu  leur  armée  en  ordre 
et  avoient  la  victoire  en  main.  Au  surplus ,  en  ce  desor- 
dre, s'etans  nos  gens  de  pied  mis  et  serrez  en  bataillons, 
quant  ce  vint  à  combattre  et  que  les  ennemis  se  pré- 
sentèrent pour  les  rompre  ,  les  compagnies  françoises 
soustindrent  et  combattirent  tant  longuement  qu'ils  se 
peurent  remuer,  et  jusques  à  ce  que  les  armes  et  les 
vies  leur  défaillirent  :  mais  l'on  dit  que  les  Allemans 
ne  firent  aucune  résistance,  ains,  se  rompans  d'eux 
mesmes,  haulserent  leurs  picques,  et  jetterent  là  leurs 
armes;  ce  que  l'on  a  trouvé  bien  estrange  et  mauvais. 

Voilà  comme  pour  vérité  l'on  m'a  fait  entendre  la  des- 
faite de  M.  de  Thermes  près  Gravelines,  où,  estant 
fort  blessé,  il  deïneura  prisonnier  ;  comme  aussi  fi- 
rent les  seigneurs  de  Senarpont,  d'Annebault,  de  Vil- 
bon,  de  Morvilliers  et  de  Chaulnes,  et  beaucoup  de 
gentilshommes  et  vaillans  soldats ,  les  noms  desquels 
certainement  je  voudi  ois  sçavoir,  afin  qu'en  les  nommant 
ici,  par  leur  mémoire  ils  peussent  servir  d'exemple  à 
leurs  successeurs  :  et  n'y  ay  point  ouy  parler  qu'il  y 
soit  mort  gens  de  renom  de  nostre  part ,  combien  que 
je  sçache  bien,  et  comme  il  ne  peut  estre  autrement, 
qu'il  n'y  ait  eu  beaucoup  de  gens  de  bien  tuez  et  bles- 
sez, lesquels  ,  encore  qu'ils  n'ayent  grand  bruit,  et  ne 
soient  grands  seigneurs,  ont  autant  vertueusement  et 
honorablement  combattu  et  fait  leur  devoir  que  aucun 
des  chefs  mesmes  :  toutefois,  n'en  ayant  peu  recouvrer 
les  noms,  je  suis  contraint  les  passer  en  silence,  soubs 
protestation  que,  s'ils  estoientsceuz  de  moy,  je  neserois 
receleur  de  leur  vertu  et  mérite ,  ains  le  declairerois 
d'autant  bonne  volonté  que  du  plus  grand  capitaine  de 
ce  royaume.  Ceste  double  recharge  (0  de  fortune  ad- 
verse interrompit,  comme  l'on  a  voulu  dire,  beaucoup 
de  belles  et  advantageuses  entreprises  qui  avoient  esté 
de  longue  main  préméditées  et  préveuës ,  pour  avoir  sa 
revanche  sur  l'ennemy  ;neantmoins  que  deslors  le  bruit 
estoit  de  quelques  propositions  de  paix ,  et  disoit-on 
que  M.  le  mareschal  de  Sainct  André  avoit  eu  sauf- 
conduit  et  congé  sur  sa  foy  pour  en  venh\< faire  l'ou- 
verture, et  porter  les  propos  au  Roy,  à  la  sollicitation 

(0  Ceste  double  recharge.  L'auteur,  se  souvenant  de  la  défaite  de 
Saint  -  Quentin ,  veut  dire  que  la  bataille  de  Gravelines  fut  le  second 
désastre  que  les  Français  éprouvèrent  dans  cette  guerre. 

de  ceste  vertueuse  princesse  la  duchesse  douairière  de 
Lorraine;  laquelle,  ainsi  que  l'ay  touche'  dès  le  com- 
mencement de  ce  livre,  aura  à  jamais  ceste  gloire  d'a- 
voir donné  le  commencement  et  fin  à  ceste  paix,  et 
d'avoir  reconcilié  ces  deux  grands  rois  ,  si  fort  irritez. 
Auquel  bon  et  sainct  œuvre  chacun  sçait  bien  aussi  que 
ce  bon  et  vertueux  chevalier,  M.  le  connestable,  s'est 
employé  jusques  à  tout,  voire  depuis  le  temps  qu'il 
fut  prisonnier  ;  la  vertu  duquel  en  cela ,  et  toute  autre 
chose  d'importance,  a  esté  révérée  et  en  admiration 
aux  ennemis. 

Après  avoir  sceu  ces  nouvelles,  l'armée  françoise  lit 
peu  de  séjour  en  Champagne  ;  ains,  sans  longuement 
camper  n'y  s'arr ester,  à  raisonnables  journées  tira  et 
s'approcha  de  Picardie,  mesmement  ayant  esté  rap- 
porté que  les  ennemis  s'asseml  loient  et  tenoient  desjà 
camp  en  grand  nombre  près  de  Marolles  etMaubeuges, 
qui  n'est  fort  loing  de  Guise.  Parquoy,  costoyant 
ceste  lisière,  et  passant  près  de  Sedan  et  de  Mezieres, 
et  le  long  du  pays  de  Tirasse,  nostre  camp  se  vint  dres- 
ser et  loger  le  vingt-huictiesme  de  ce  mois  de  juillet  au 
lieu  de  Pierrepont,  lieu  fort  propre  et  en  commode 
assiette  pour  la  stance  (0  et  séjour  d'une  armée,  pour 
estre  et  de  naturel  assez  fort  et  facile  à  fortifier,  et 
oultreplus  environné  de  campagnes  descouvertes  de 
longue  estendue,  où  l'on  peult  ranger  et  ordonner 
une  armée  en  bataille  :  avec  ce,  de  ce  lieu  l'on  peult 
eslire  telle  adresse  que  l'on  veult  pour  y  départir  se- 
cours ,  soit  en  Champagne  ou  en  Picardie. 

En  ce  lieu  de  Pierrepont,  sur  la  fin  de  ce  mois,  le 
duc  Guillaume  de  Saxe ,  second  fils  de  Jehan  Frede- 

(»)  Slance  :  campement. 

rich,  électeur  et  duc  de  Saxe,  duquel  j'ay  déj£  parle' 
cy -dessus,  se  vint  joindre  à  l'armée  du  Roy,  au  ser- 
vice duquel  il  amena  avec  luy  sept  cornettes  de reitres, 
montans  au  nombre  de  deux  mille  cent  chevaux,  à 
trois  cens  chevaux  pour  cornette,  fort  bien  en  poinct, 
et  se  représentons  hommes  hardis  et  furieux,  la  plus- 
part  Prussiens.  Avec  luy  vint  aussi  Jacob  de  Ausbourg, 
vieil  soldat  expérimenté  aux  armes,  ayant  esté  lieuto 
nant  du  marquis  Albert  de  Brandebourg  en  toutes  ses 
guerres,  fort  estimé  de  luy,  qui  amena  pareillement  au 
service  du  Roy  un  régiment  de  dix  enseignes  de  gens  de 
pied  allemans,  bons  soldats  et  aguerris,  comme  ils  le  de- 
monstroient  en  leurs  apparences.  Le  septiesme  du  mois 
d'aoust,  jour  de  dimanche,  ce  prince  allemant  alla  à 
Marchetz  trouver  le  Roy  et  luy  faire  la  révérence,  ac- 
compagné de  cent  gentilshommes  de  sa  nation ,  de  ses 
plus  favorisez  et  cognuz.  Le  Roy  luy  fit  fort  bon  et  ho- 
norable recueil,  le  remerciant  de  sa  bonne  volonté  et 
affection,  avec  promesse  etasseurance  de  le  recognoistre 
toutes  les  fois  qu'il  en  seroit  requis,  et  que  le  moyen  se 
presenteroit.  Le  Roy  s'estoit  approché  de  ce  lieu  de 
Pierrepont  pour  veoir  son  armée  en  ordonnance  et 
rangée  en  bataille,  y  estant  le  lieu  fort  propre,  comme 
je  l'ay  dit,  pour  autant  qu'on  avoit  fait  entendre  à  Sa 
Majesté,  et  comme  il  estoit  vray,  qu'il  se  trouveroit 
avoir  et  verroit  assemblée  l'une  des  plus  belles  et  des 
mieux  complettes  armées  que  roy  de  France  meit 
oncques  aux  champs;  n'estant  mémoire  qu'en  toute 
autre  précédente  s'y  soient  veuz  tant  d'estrangers  alle- 
mans, mesmement  de  cavallerie,  montant  au  nombre 
de  près  de  huict  mille  chevaux.  Parquoy,  le  huictiesme 
de  ce   mois  d'aoust ,  après  que  M.  de  Guise  luy  eust 

donné  à  disner  et  à  tous  les  princes  qui  accompagnoient 
Sa  Majesté  audit  Pierrepont,  une  heure  après  midy 
alla  trouver  et  veoir  son  armée  mise  en  ordonnance 
en  une  belle  campagne  rase,  au-dessus  de  ce  lieu,  de 
laquelle   ordonnance  j'ay  bien  voulu  faire  icy  ample 
description,  ayant  esté  de  moy  diligemment  et  son- 
gneusement  veue  et  considérée  comme  de  chose  rare 
et  digne  de  marque  et  mémoire,  et  servant  d  advertis- 
sement  à  ceux  qui  suivent  les  armes.  En  premier  lieu  , 
sa  forme  estoit  en  demy  cercle  ou  comme  un  croissant, 
ayant  les  deux  cornes  de  l'avant-garde  et  arriere-garde 
estendues  comme  les  deux  aisles,  et  au  milieu  estant 
comme  le  corps  et  principale  force  et  la  bataille.  A  la 
corne  senestre,  devers  Laon  et  sur  le  chemin  de  Cressy, 
à  la  pointe  de  Y  avant-garde,  estoient  les  compagnies 
d'harquebusiers  à  cheval  des  capitaines  Faverolles  et 
Trichasteau,  chacune  de   cent  chevaux,  et  celles  de 
chevaux-legers  des  capitaines  Pieries,  Laigny ,  La  Va- 
lette, Rotigotty  et  Bueil,  chacune   de  cent  chevaux, 
joignant  et  suivant  lesquelles  estoient  les  quatre  cor- 
nettes de  reitres  du  duc  de  Lunebourg,  qui  suivoient 
autres  compagnies  de  cavallerie  légère  des  capitaines 
comte  de  Roissy  ,  Lombay,  Truchepot,  Thomas  et 
comte  d'Eu,  chacune  de  cent  chevaux ,  réservé  celle 
du   comte  d'Eu,  qui  estoit  de  deux  cens,  et  celle  de 
gendarmerie  de  cinquante  hommes  d'armes  de  M.  de 
Nemours,  qui  y  estoit   en  personne  comme  général 
sur  toute  la  cavallerie  légère.  Tout  auprès  d'un  mou- 
lin à  vent  qui  estoit  là   commençoit  la  bataille,  où 
estoient  de  premier  front  les  compagnies  de  gendarme- 
rie  de  messieurs  de  Cui  ton  ,  prince  de  La  Roche-su  r- 
Yon,  de  Randan,  de  La  Rochefoucault ,  de  La  Van- 

guyon,  deJanlis,  de  La  Roche-du-Maine  et  de  Mont- 
morency, chacune  de  cinquante  hommes  d'armes, 
entre  lesquelles  et  les  autres  compagnies  qui  joignoient, 
estoient  quatre  cornettes  de  reitresdu  colonel  Schene- 
veux;  puis  s'estendoient  de  front  les  compagnies  de 
gendarmerie  de  messieurs  de  Beauvais,  Tavannes  et 
de  Bordillon,  chacune  de  cinquante  hommes  d'armes, 
et  celles  de  messieurs  les  ducz  de  Lorraine  et  de  Guise, 
lequel  estoit  là  en  personne  comme  lieutenant-general 
pour  le  Roy,  et  commandant  en  la  bataille,  duquel 
la  cornette  estoit  au-devant  de  sa  compagnie,  et  sa 
garde  de  cent  reitressoubs  la  charge  du  capitaine  Bau- 
dopré  encore  plus  avant,  comme  aussi  estoient  cent 
harquebusiers  à  cheval  soubs  la  charge  du  capitaine 
Ventou.  Au-dessoubs  de  ce  prince  estoit  le  duc  de 
.Saxe  avec  ses  sept  cornettes  de  reitres ,  et  tout  après 
estoient  rangez  en  bataillon  quarre'  les  deux  regimens 
de  gens  de  pied  allemans  des  colonels  Reifberg,  de  dix 
enseignes,  et  de  Waldebourg,  de  quatre,  qui  flanc- 
quoient;  d'autre  coste'  quatre  cornettes  de  reitres  du 
colonel  Henry  Stoup  ;  en  après  s'entresuivoient  en  file 
les  compagnies  de  gendarmerie  du  comte  de  Charny  et 
prince  de  Salerne,  chacune  de  cinquante  hommes 
d'armes,  et  celle  de  cent  de  M.  le  connestable.  Au 
bout  de  cette  file  estoient  en  bataille  les  dix  enseignes 
d' Allemans  du  régiment  du  comte  de  Rocquendolph, 
et  six  de  Suisses  soubs  la  charge  du  colonel  Willes 
Frelich.  L'artillerie  estoit  après  attele'e  et  traine'e  la 
bouche  devant,  preste  à  jouer,  montant  au  nombre 
de  quarante  canons,  douze  coulevrines  bastardes  et 
une  moyenne,  au  costé  de  laquelle  estoient  arrangez 
seize  enseignes  de  vastadours  et  pionniers,  et  tout  au- 

devant  estoient  advancées  quatre  compagnies  d'enfans 
perduz  :  de  l'autre  flanc  de  ceste  artillerie,  à  la  main 
droite,  estoient  pareillement  en  bataille  huict  enseignes 
d'infanterie  françoise,  joignant  lesquelles  estoit  aussi 
en  bataille  le  régiment  du  oomte  Reichroch ,  de  neuf 
enseignes.  A  leur  costé  droit  estoient  quatre  cornettes 
de  reitres  du  fils  de  lansgraf  deHesse  ,puis  s'estendoient 
en  front  les  compagnies  de  gensdarmes  du  roy  Daul- 
phin  et  des  ducz  d'Aumalle  et  de  Bouillon,  chacune 
de  cent  hommes  d'armes,  au-dessoubs  desquelles  com- 
pagnies s'estoient  mis  en  bataille  les  deux  regimens 
d'Allemans  des  colonels  Luxebourg  et  de  Jacob  d'Aus- 
bourg,  chacun  de  dix  enseignes.  En  cest  endroit  con- 
venoit  l'autre  corne,  ou,  si  on  veult,  Taisle  droite  ti- 
rant devers  Marie,  et  là  estoit  la  compagnie  de  M.  de 
Nevers,   de   cent  hommes  d'armes,  où  ce  prince  se 
trouva  en   personne    comme  commandant  pour  lors 
en  l'arriere-garde,  encore  qu'il  se  trouvastmal,    tou- 
tefois que  depuis,  pour  mieux  recouvrer  sa  santé',  le 
Roy  luy  permist  se  retirer  à  Laon;  et  en  son  lieu  fut 
ordonné  M.  d'Aumalle.  Tout  joignant  ceste  compagnie 
estoient   celle  de  M.  d'Esc henetz,  de  cinquante  hom- 
mes d'armes,  et  celle  de  M.  le  mareschal  de  Sainct- 
André,  de  cent,  et  au-dessus   d'eux  quatre  cornettes 
de  reitres  du  colonel   Grombau.  Encore   plus   hault 
qu'eux  s'estendoient  en  file  les  compagnies  de  gendar- 
merie de  messieurs  le  marquis  d'Albeuf  et  duc  deMont- 
pensier.  Ainsi  estoit  range'e  ceste  belle  et  furieuse  ar- 
mée, que  le  Roy,  accompagné   de  plusieurs  grands 
princes  de  son  royaume,  visita  et  voulut  veoir  d'un  bout 
à  autre.  En  quoy  il  ne  fault  doubter  que  Sa  Majesté 
print  un  singulier  plaisir  et  contentement,  voyant  tant 

de  princes,  grands  seigneurs,  capitaines,  gentilshom- 
mes, et  generallement  tant  d'hommes  là  assemblez, 
se  presentans  pour  sacrifier  leurs  vies  pour  son  service 
et  pour  soustenir  sa  querelle.  Mais  ce  qui  donna  en- 
core plus  grande  admiration ,  et  là  où  l'on  peult  cog- 
noistre  les  estranges  et  horribles  puissances  et  inven- 
tions de  ce  furieux  et  sanglant  dieu  Mars ,  ce  fut  à  ouyr 
tonner  et  bruire  ceste  artillerie,  et  là  veoir  descharger 
harquebusiers  et  les  pistolades  de  ces  reitres  :  on  eustdit 
proprement  que  le  ciel  et  la  terre  s'esclattoient  en  in- 
finis tonnerres,  ou  que  le  Tout-Puissant  vouloit  à  ce 
coup  fouldroyer  toute  ceste  machine  ronde.  Après  ceste 
reveue  generalie,  se  retirant  ce  soir  mesme  le  Roy  à 
Marchetz,  chacune  compagnie  retourna  en  son  quar- 
tier, se  trouvant,  à  mon  advis,  chacun  soldat  bien  las  et 
travaillé  d'avoir  demeuré  depuis  le  matin  six  ou  sept  heu- 
res en  bataille  jusques  à  quatre  ou  cinq  du  soir,  chargez 
d'armes,  et  peult  estre  mal  repeuz,  et  davantage  alté- 
rez pour  la  grande  chaleur  qu'il  fit  ce  jour,  la  poussière 
qui  y  fut  remuée  et  esmeue,  qui  sont  les  exercices  or- 
dinaires que  pauvres  soldats  sont  coustumiers  avoir. 
En  cest  endroit,  et  pendant  le  séjour  de  Pierrepont, 
je  ferai  une  briefve  digression,  pour  dire  comme  une 
armée  de  mer  de  six  ou  sept  vingts  vaisseaux  flamens 
et  anglois ,  ayans  costoyé  et  tasté  les  endroits  foibles  de 
la  coste  de  Bretagne,  fînablement  le  vingt-neufiesme 
du  mois  de  juillet  précédent  en  cest  an ,  à  la  pointe  du 
jour,  comparut  devant  un  havre,  nommé  le  Conquest , 
où  est  située  l'abbaye  de  Sainct-Mahé,  que  l'on  dit 
estre  infinibus  terrœ  (0,  lesquels  d'abordée  sembloient 

(i)  Que  l'on  dit  estre  in  finibus  terrœ.  Cette  partie  de  la  Bretagne 
porte  aujourd'hui  le  nom  de  département  du  Finistère. 

estre  plus  de  quatre  cens  ;  mais  s'estans  arrestez  et  les 
voilles  baissées  pour  commencer  leur  descente,  fut 
cognu  qu'ils  ne  pouvoient  estre  plus  de  six  ou  sept 
vingts  ,  partie  de  bien  grands,  comme  vaisseaux  sarra- 
gosses  et  autres  du  port  de  mille  ou  douze  cens  ton- 
neaux :  s'approchans  du  port  environ  les  huit  heures 
du  matin,  ils  trouvèrent  six  ou  sept  vingts  hommes  et 
quelque  peu  d'artillerie  qui  leur  résistèrent  et  tirèrent 
parmi  eux,  combien  que  c'estoit  bien  peu  envers  eux, 
et  n'en  firent  grand  cas.  A  leur  première  arrivée  ils 
sonnèrent  une  fanfare  avec  leurs  trompettes  ,  laquelle 
finie  ils  deschargerent  toute  leur  artillerie  en  façon 
d'une  salve ,  puis  après  jetterent  quinze  bateaux  à  plat 
fond,  portans  chacun  cinq  cens  hommes,  tous  lesquels 
arrivans  en  terre  faisoiertf  bien  le  nombre  de  six  ou 
sept  mille  hommes,  qui  donnèrent  si  grand  tremeur 
et  frayeur  de  plein  sault  à  tout  le  peuple ,  qu'on  leur 
abandonna  tout  soudainement.  Parquoy,  se  voyans  su- 
périeurs et  maistres ,  commencèrent  à  piller  et  sacca- 
ger le  village  de  Conquest ,  où  en  après  ils  meirent  le 
feu,  mesmement  aux  temples  et  églises,  où  davantage 
ils  perpétrèrent  infinité  d'insolences  scandaleuses  et 
infâmes.  Quatre  enseignes  de  Flamens  se  jetterent  à  la 
campagne  pour  butiner ,  lesquelles  estans  rencontrées 
de  M.  de  Kersimon ,  qui  en  dix  ou  douze  heures  avoit 
amassé  des  gentilshommes  et  des  communes  jusquesau 
nombre  de  cinq  ou  six  mille  hommes ,  tant  de  cheval 
que  de  pied,  les  desfit  et  en  massacra  plus  de  cinq  à  six 
cens;  avec  ce  plus  de  six  ou  sept  vingts  des  principaux 
restèrent  prisonniers,  l'un  desquels  prisonniers,  qui 
estoit  hollandois,  confessa  que  trente  navires  estoient 
venues  de  Hollande  par  le  commandement  du  roy  Phi- 

32.  i4 


2IO  [l  558]    COMMENTAIRES 

lippes  à  Tislede  Huye  (0  trouver  l'armée  d'Angleterre, 
qui  estait  au  nombre  d'environ  cent  ou  six-vingts  vais- 
seaux, ou  ils  pouvoient  avoir  quinze  ou  seize  chevaux 
légers,  et  que  le  desseing  de  toute  ceste  armée  estait  de 
prendre  Brest  avant  que  s'en  retourner  :  ayans  commis- 
sion ainsi  le  faire  à  peine  d'estre  penduz  à  leur  retour, 
les  Anglois  qui  estoient  descendus  avec  les  Flamens , 
quand  ils  veirent  ceux  qui  s'estaient  advancez  des 
premiers,  si  mal  menez  et  si  bien  estrillez,  à  toute 
haste  retournèrent  en  arrière  pour  cuider  regaigner 
leurs  vaisseaux,  où  ils  ne  laissèrent  pourtant  à  estre 
poursuivis  et  sentir  leur  part  des  coups,  et  où  surtout 
ils  beurent  plus  que  leur  saoul  d'eauè"  sallée  :  depuis 
se  tindrent  tousjours  embarquez  devant  ledit  Conquest. 
Cependant  les  communes  de  l'evesché  de  Léon  et  de 
Cornouailles  à  la  conduite  des  gentilshommes  s'assem- 
blèrent et  se  présentèrent  à  eux,  au  nombre  de  trente 
mille  hommes. 

Deux  ou  trois  jours  après  arriva  aux  ennemis  ren- 
fort de  trente  grands  navires,  et néantmoins  tous  firent 
voile  et  se  retirèrent  douze  ou  quinze  lieues  en  mer, 
tirans  vers  l'isle  de  Bast  M ,  où  ils  s'arresterent  vis  à  vis 
du  Bosou  (5),  qui  est  un  havre  au  mesme  evesché,  et  n'est 
de  distance  du  Conquest  que  de  huit  ou  dix  lieues  pour 
le  plus.  Les  communes  par  terre  les  costoyerent  tous- 
jours  à  veuë  d'oeil,  afin  qu'ils  ne  prinsent  terre  en 
quelque  lieu  au  despourveu.  M.  d'Estampes,  qui  est 
lieutenant  pour  le  Boy  au  duché  de  Bretaigne,  en  ayant 
eu  advertissement  en  toute  diligence,  meit  ensemble 
sept  ou  huit  mille  chevaux,  et  douze  ou  quinze  mille 

(0  Isle  de  Huye  :  île  de  Wight.  —  (a)  lsle  de  Bast  :  île  de  Bas.  — 
C3)  Rosou  :  Roscoff. 

hommes  de  pied  pour  leur  faire  teste  et  les  soustenir 
s'ils  se  fussent  addressez  en  quelque  endroit  pour  en- 
trer en  pays ,  ayant  au  demeurant  pourveu  et  muny 
les  places  fortes,  comme  Brest,  Sainct  Malo,  et  toutes 
les  autres  le  long  de  la  coste,  toutefois  qu'ils  n'entre- 
prindrent  rien  au  pardessus  de  ce  qu'a  esté  dit,  et  s'en 
retournèrent  et  evanouyrent  ainsi  qu'ils  estoient  ve- 
nus, ayans  seulement  fait  leurs  monstres.  Ce  que  j'ai 
bien  voulu  adjouster  ici ,  pour  faire  paroistre  en 
combien  d'endroits,  tant  sur  terre  que  sur  mer,  la 
guerre  se  demenoit  pour  la  querelle  de  ces  deux 
princes,  et  combien  aussi  de  divers  estranges  mauxad- 
viennent  au  pauvre  peuple,  par  le  moyen  et  occasion 
d'icelles  guerres;  maintenant  j'iray  relrouver  l'armée 
du  Ptoy. 

Trois  ou  quatre  jours  après  ceste  revue  générale  , 
nostre  armée  décampa  de  Pierrepont  tirant  le  chemin 
devers  Cressy  et  La  Fere  ,  mesmement  pour  avoir  esté 
sceu  que  l'armée  de  l'ennemy  fort  engrossie  marchoit 
en  pays,  suivant  la  traicte  devers Peronne.  Et  nonobs- 
tant que  le  bruit  fust  grand  et  publié  par  tout  que 
la  paix  se  traitoit  à  bon  escient,  et  que,  soubs  ceste 
intention,  plusieurs  allées  et  venues  se  fissent  d'une 
part  et  d'autre,  pour  adviser  et  de  terminer  du  lieu 
propre  où  se  trouveroient  les  députez  pour  cest  ef- 
fect,si  est-ce  que  l'on  estoit  tousjours  en  doute  que, 
soubs  ce  prétexte  et  dissimulation,  il  n'advint  quelque 
surprise,  ainsi  que  d'autres  fois  se  trouve  avoir  esté 
fait.  Parquoy ,  si  tost  que  nouvelles  vindrent  que  l'en- 
nemy s'acheminoit  ceste  part,  estant  M.  de  Humieres 
adverty ,  qui  en  est  gouverneur,  on  lui  envoya  de  ren- 
fort les  compagnies  de  cavallerie  légère  des  capitaines 

,4- 


ll'l  [  I  558]     COMMENTAIRES 

Piennes,  La  Vallette ,  Tuty,  La  Ferté,  des  barons  de 
Banna  et  Trichasteaux ,  de  Laigny  et  de  Faverolles , 
avec  quatre  enseignes  de  gens  de  pied  françoises.  Tou- 
tefois l'ennemy ,  sans  faire  semblant  de  s'y  vouloir  ar- 
rester,  coulant  seulement  le  long  de  ceste  rivière  de 
Somme ,  reprint  le  chemin  plus  à  main  droite  devers 
Miraulmont,  approchant  de  Corbie  ,  pour  de  là  tirer 
vers  Authie,  à  deux  ou  trois  lieues  près  de  Dourlan, 
qu'ils  menassoient  fort,  selon  que  les  rapports  en  ve- 
noient  tous  les  jours.  Nostre  armée  ayant  fait  peu  de 
séjour  à  La  Fere,  et  passant  près  de  Chauny,  vers 
Nesle  et  près  Corbie ,  finalement  vint  camper  auprès 
d'Amiens,  le  long  de  ceste  rivière  de  Somme,  où  elle 
arriva  sur  la  fin  de  ce  mois  d'aoust.  Et  pour  remédier 
à  ce  que  ceste  place  de  Dourlan ,  où  estoient  chefs 
adonc  messieurs  de  Bouchavanes  et  de  Crevecueur,  ne 
fust  surprise  et  assaillie  au  despourveu  ,  à  cause  des 
advertissemens  qui  venoient  comme  les  ennemis  bas- 
tissoient  force  gabions  et  dressoient  autres  préparatifs 
pour  un  siège,  M.  de  Guise,  dès  le  dix  huitième  de  ce 
mois  d'aoust,  avoit  commis  le  capitaine  La  Ferté  pour 
y  conduire  trois  ou  quatre  cens  harquebusiers  à  pied , 
soubs  la  charge  du  capitaine  Drenelle ,  oultre  les 
compagnies  de  cheval  et  de  pied  qui  y  estoient  desjà. 
Et  incontinent  que  ces  deux  grandes  armées  eurent 
choisy  leurs  stances  et  lieux  pour  camper,  celle  du 
roy  Philippes  s'estendant  le  long  de  la  rivière  d'Au- 
thie  ,  et  celle  du  Roy  le  long  de  la  rivière  de  Somme, 
au  dessoubs  d'Amiens,  se  fermèrent  et  remparerent 
encore  de  trenchées  flancquées  et  armées  d'artillerie , 
comme  s'ils  eussent  attendu  d'estre  assiégez  l'un  de 
l'autre,  et  comme  s'ils  se  fussent  desjà  tout  résoluz  d'y 

faire   un  long  séjour  pour  se  matter  et  vaincre  l'un 
l'autre  par  la  longueur  du  temps. 

Pendant  ce  séjour  et  voisinage  de  ces  deux  armées, 
et  que  les  propositions  de  paix  estoient  en  termes,  le 
plus  souvent  neantmoins  se  faisoient  courses,  entre- 
prises et  escarmouches,  les  uns  sur  les  autres,  mesme- 
ment  la  cavallerie  légère,  laquelle ,  estant  logée  le  plus 
près  des  ennemis,  journellement  estoit  sur  leurs  bras 
et  à  leurs  talions,  de  façon  qu'ils  empeschoient  bien 
que  leurs  fourrageurs  ne  s'escartassent  et  ne  vinssent 
charger  vivres  du  costé  de  deçà,  approchant  l'armée 
du  Roy.  Toutefois  que  de  les  racompter  toutes  les  unes 
après  les  autres  il  me  seroit presque  impossible,  d'au- 
tant qu'elles  se  dressoient  en  divers  endroits  et  en  di- 
vers temps,  tellement  qu'il  n'en  vcnoit  à  nous  que  le 
bruit,  mais  bien  entre  autres  je  diray  que,  dès  le  qua- 
trième de  septembre,  M.  de  Nemours,  gênerai  sur 
toute  la  cavallerie  légère ,  accompagné  de  M.  le  comte 
d'Eu,  fils  aisné  de  M.  de  Nevers,  et  des  capitaines  le 
comte  de  Rossillon ,  Le  Pelou ,  de  Tiennes ,  La  Vallette 
La  Ferté,  Laigny,  Tuty  ,  Puy  gaillard  et  le  baron  de 
Banna,  et  autres  capitaines  avec  leurs  compagnies  de 
cavallerie  légère,  partit  ce  soir  pour  aller  donner  une 
strette  et  camisade  aux  ennemis.  En  quoy  il  usa  de  si 
bonne  conduitte,  selon  qu'il  est  prince  de  gentil  es- 
prit, prompt  et  vaillant,  et  luy  fut  la  fortune  si  heu- 
reuse, qu'ayans  esté  les  sentinelles  trouvées  endormies 
ou  estonnées,  et  depeschées  sur  le  champ,  entrèrent 
bien  avant  dans  le  camp  de  leur  cavallerie  et  des  gens 
de  pied  de  leur  avantgarde  ;  mais  je  dis  avec  une  telle 
allarme  et  effroy  à  toute  ceste  armée  ,  que  tout  fuyoit 
devant  eux  ,  et  leur  fut  loisible  de  donner  jusques  aux 

tentes,  et  en  coupper  les  cordages ,  voire  jusques  à  l'ar- 
tillerie, qu'ils  eurent  en  leur  pouvoir  abandonnée  près 
de  demie  heure.  Enfin  voyans  que  les  grosses  trouppes 
commençoient  à  se  remuer,  et  qu'ils  seroient  en  danger 
si  on  leur  couppoit  chemin,  ou  s'ils  estoient  envelop- 
pez, se  retirèrent  de  bonne  heure  sans  aucune  perte. 
11  ne  faut  pas  aussi  que  j'oublie  l'entreprise  du  baron 
de  Bueil,  pour  estre  si  brave  et  hazardeuse,  que  d'a- 
voir, avec  sa  compagnie  ,  bruslé  un  soir  partie  des 
faulxbourgs  d'Arras,  se  feignans  Bourguignons,  et  de- 
mandans  à  repaislre  et  loger. 

Je  pourray  pareillement  icy  adjouster  comme,  en  ce 
mois  de  septembre,  M.  le  vidasme  de  Chartres,  lors  gou- 
verneur de  Calais,  estant  M.  de  Thermes  prisonnier, 
fit  une  entreprise  d'aller  surprendre  Sainct-Omer,  par 
le  moyen  de  quelques  intelligences  que  les  François 
prisonniers  là  dedans  avoient  avec  aucuns  habitans 
d'icelle  ville,  qu'ils  avoient  attirez  à  leurs  factions, 
pour  laquelle  entreprise  mieux  couvrir  et  dissimuler, 
iceluy  sieur  vidasme  vint  à  Ardres,  soubs  couleur  de 
vouloir  pourvoir  et  munir  ceste  place ,  y  temporisant 
pour  ceste  cause  certains  jours  ;  où  là  estant  se  dévoient 
trouver  à  Devre  M.  de  Sipierre  avec  la  compagnie  de 
M.  de  Lorraine,  dont  il  est  lieutenant,  et  celles  des 
capitaines  Laigny,  chevaux  légers,  et  Thomas  Alba- 
nois,  et  une  de  harquebusiers  à  cheval,  comme  aussi 
le  seigneur  de  Mailly,  gouverneur  de  Montereuil ,  et 
douze  compagnies  de  gens  de  pied.  Toutefois,  de  mal- 
heur un  soldat  espagnol  de  la  compagnie  du  capitaine 
La  Lane,  ayant  esté  adverty  de  toute  ceste  menée ,  en 
diligence  en  advertit  ceux  de  Sainct  Orner,  soubs  es- 
pérance d'en  recouvrer  toute  bonne  rétribution  et  ré- 

compense.  A  l'arrivée  à  Devre,  M.  de  Sipierre,  avec 
la  compagnie  de  M.  de  Lorraine  et  les  autres,  desfeit 
vingt  ou  vingt-cinq  chevaux  de  la  garnison  de  Ranty , 
qui  estoient  là  venus  pour  voiler  la  vache  et  piller  le 
pauvre  païsant,  selon  qu'ils  ont  accoustumé  par  toute 
ceste  frontière.  Estans  ceux  de  Sainct  Orner  advertis  , 
sans  faire  bruit,  meirent  gardes  et  guets  par  tout,  et 
donnèrent  tout  bon  ordre  pour  n'estre  surpris.  Ce  no- 
nobstant, les  prisonniers  françois,  non  sçachans  que 
tout  leur  fait  fust  descouvert ,  ne  laissèrent  à  poursuivre 
et  exécuter  leur  délibération  ,  et  d'abordée  tuèrent 
deux  ou  trois  corps  de  gardes  ;  cela  fait ,  se  retirèrent 
et  gaignerent  le  chasteau,  où  ils  se  renfermèrent.  Ceux 
de  la  ville,  pour  les  avoir  et  pour  enfoncer  les  portes, 
qu'ils  savoient  n'estre  remparées,  menèrent  deux  ca- 
nons, desquels  ayans  tiré  cinq  ou  six  voilées,  et  estant 
faite  ouverture,  taillèrent  en  pièces,  à  l'arrivée,  la 
plupart  de  ceux  qu'ils  y  trouvèrent.  Et  ainsi  n'eut  bon 
effect  ceste  entreprise,  combien  que  M.  le  vidasme,  en- 
core qu'il  sceust  toutes  ces  choses ,  ne  laissa  de  s'y  aller 
présenter;  et,  au  partir  de  là,  bien  fasché  et  ennuyé 
de  si  mauvais  exploit,  s'en  retourna  à  Calais,  et  toutes 
les  autres  compagnies  au  camp. 

Depuis  le  partement  de  l'armée  françoise  de  Pierre- 
pont,  et  pendant  qu'elle  s'acheminoit  et  séjournoit  près 
d'Amiens,  elle  s'augmenta  et  engrossit  de  beaucoup 
plus  qu'elle  n'estoit  à  la  reveue  generalle,  car  il  s'y  joi- 
gnit autres  dix  enseignes  de  Suisses ,  oultre  les  six  qui 
y  estoient.  D'autre  part,  M.  de  Jours  s'y  vint  assem- 
bler avec  huit  ou  dix  enseignes  françoises  de  la  légion 
de  Champagne ,  lequel  depuis  fut  envoyé  à  Calais. 
Semblablement  y  arrivèrent  dix  ou  douze  enseignes 

vieilles ,  retournans  de  Ferrare ,  que  l'on  nommoit  le 
tiers  d'Italie,  soubs  la  charge  du  colonel  La  Molle, 
que  j'ay  bien  voulu  icy  nommer,  pour  avoir  esté  ces 
compagnies  trouvées  fort  belles,  remplies  de  vieils  sol- 
dats aguerris,  à  sçavoir  :  celles  des  capitaines  de  Mo- 
nestier ,  du  Daulphiné  ,  du  baron  de  Dorade  ,  gascon , 
Bourdet,  Berthelemy ,  Colincourt,  Jaulnay,  Mazey, 
Vallefenieres,  La  Chapelle,  qui  fut  tué  près  de  Ferrare, 
et  celle  de  Béguin ,  qui  fut  depuis  cassé.  Oultre  cela , 
y  vindrent  encore  les  compagnies  de  gendarmerie  qui 
s'estoient  trouvées  àla  desfaite  de  M.  de  Thermes,  les- 
quelles, estant  quelque  peu  séjournées  et  refaites ,  y 
furent  mandées.  Je  ne  feray  point  ici  de  nombre  de 
plusieurs  grands  seigneurs  et  gentils-hommes  qui  s'y 
trouvèrent  pour  leur  plaisir,  comme  aussi  toute  la  mai- 
son du  Roy  et  ses  gardes,  qui  donnoient  grand  accrois- 
sement à  ceste  armée.  L'on  disoit  aussi  que  l'armée  du 
roy  Philippes  s'estoit  de  beaucoup  renforcée,  et  qu'y  es- 
toient  arrivez  beaucoup  de  regimens  de  gens  de  pied 
d'Allemans  et  force  reitres.  Pour  conclusion,  ilsembloit 
que  ces  deux  grands  roys  deussent  assembler  en  ces  lieux 
toutes  leurs  forces,  pour,  à  ceste  dernière  fois,  départir 
toutes  leurs  querelles  avec  une  très -cruelle  et  san- 
glante bataille,  y  estans  là  en  personne,  ou  se  con- 
traindre l'un  l'autre  d'accepter  les  conditions  de  paix. 
Mais  le  Seigneur  Dieu,  dominateur  et  tout  puissant, 
lequel  void  de  son  siège  céleste  jusques  au  bas,  voire  le 
dedans  des  cneurs  des  hommes,  et  sans  le  vouloir  du- 
quel toutes  choses  sont  impossibles  aux  humains,  voyant 
desjà  son  pauvre  peuple  affligé  de  tant  d'autres  calami- 
tez,  adoucit  et  refréna  l'ire  et  fureur  de  ces  princes ,  et  ne 
voulut  permettre  que  la  vie  et  le  sang  de  tant  de  mil- 

liers  d'hommes  terminast  leur  courroux,  ou  les  irritast 
davantage,  ains,  toutes  armes  déposées,  et  cessant  toute 
hostilité,  divinement  inspirez,  se  rengerent  unanime- 
ment de  recevoir  une  amiable  paix  et  union  entre  eux, 
usant  d'une  réciproque  équité,  se  faisant  juste  restitu- 
tion ,  par  le  moyen  de  laquelle  cesseroient  et  seroient 
assoupies  toutes  vieilles  querelles,  pour  estre  de  là  en 
après  unis,  et  pour  donner  repos  à  leur  peuple  presque 
desjà  exanimé. 

Pour  donner  commencement  et  procéder  à  ce  sainct 
œuvre,  fut  approuvé  et  designé  le  lieu  et  abbaye  de 
Cercamp  ,  limitrophe  et  comme  située  en  la  séparation 
d'Arthois  et  Picardie  ;  et  là  se  trouvèrent  députez  pour 
le  Roy,  environ  la  my-octobre,  M.  le  cardinal  de  Lor- 
raine, archevesque  de  Reims  et  premier  pair  de  France; 
Anne  de  Montmorency,  aussi  pair  et  connestable  de 
France;  Jacques  d'Albon,  seigneur  de  Sainct- André 
et  mareschal  de  France  ;  messire  Jean  de  Morvilliers  , 
evesque  d'Orléans,  conseiller  au  conseil  privé  du 
Roy,  et  Claude  de  l'Aubespine,  chevalier,  seigneur  de 
Haulterme,  conseiller  aussi  du  conseil  privé  et  secré- 
taire d'estat  des  finances  du  Roy.  Et  de  la  part  du  roy 
Philippes,  dom  Fernando  Alvarez  de  Toledo ,  duc 
d'Alve,  que  nous  disons  en  France  d'Albe,  grand- 
maistre  de  son  hostel  ;  Guillaume  de  Nassou ,  prince 
d'Oranges,  chevalier  de  l'ordre  de  la  Toison;  Rigo- 
mez  (0  de  Silva,  comte  de  Melito ,  eschanson  de  Sa 
Majesté;  messire  Antoine  Perrenot,  evesque  d'Arras, 
et  messire  Vigilius  de  Zubicher ,  chevalier  et  président 
du  conseil  privé  du  roy  Philippes  ;  estans  sur  toute 
ceste  assemblée  tenus  et  receus  de  chacun  de  ces  deux 

princes  la  duchesse  doairiere  de  Lorraine,  et  le  duc 
de  Lorraine  son  fils,  comme  neutres  et  vrais  média- 
teurs de  tous  leurs  differens.  Et  ne  veux  oublier  à  dire 
sur  ce  propos,  qu'avant  que  ceste  assemblée  se  fermast 
M.  le  cardinal  de  Lorraine  avoit  fait  un  voyage  devers 
le  roy  Philippes ,  comme  pour  adoulcir  et  régler  les 
plus  grandes  difficultez  amiablement  entre  eux  ,  avant 
entier  plus  avant  en  parlement.  Depuis  encore,  M,  le 
connestable  ayant  composé  de  sa  rençon  ,  estant  remis 
en  pleine  liberté,  estoit  venu  trouver  le  Roy  en  ce  lieu 
d'Amiens  pour  conférer  avec  Sa  Majesté,  et,  comme 
l'on  disoit,  pour  quasi  conclure  et  resouldre  de  sa 
dernière  intention  sur  chacun  des  principaux  articles. 
Lequel,  après  avoir  esté  bien  receu  et  caressé  de  son 
maistre,  selon  que  le  mérite  un  tel  bon  et  fidèle  ser- 
viteur, un  jour  ou  deux  après,  estant  seulement  in- 
formé de  la  volonté  du  Roy ,  s'en  retourna  pour  entrer 
en  ce  parlement,  délaissant  à  chacun  une  très- grande 
espérance  que  la  départie  ne  se  feroit  qu'avec  une 
ferme  et  longue  paix.  Et  ce  qui  en  donna  encore  plus 
grande  confirmation ,  fut  que ,  presque  en  ce  mesrae 
temps,  les  deux  armées  s'esloignerent  et  départirent, 
par  l'advis  et  opinion ,  ainsi  que  le  bruit  couroit,  des 
députez,  à  ce  qu'estans  ces  deux  armées  proches  et 
voisines,  par  le  moyen  de  quelques  courses  ou  telles 
autres  entreprises,  les  choses  ne  vinssent  à  s'aigrir  et 
changer. 

L'armée  du  roy  Philippes,  au  partir  d'Authie,  coula 

le  long  de  la  rivière  devers  Abbeville,  puis  tout  à  coup 

,  se  retourna  devers  Sainct  Orner ,  et  s'alla  rompre  en 

Artois;  parquoy,  afin  d'éviter  toute  suspicion ,  et  afin 

de  luy  oster  toute  occasion  d'entreprendre  au  despour- 

veu,  Ton  la  feit  tousjours  costoyer,  de  ville  en  ville,  de 
dix-huit  enseignes  françoises ,  jusques  à  ce  qu'elle  fust 
du  tout  rompue.  Nostre  armée  semblablement  fut  se- 
pare'e  et  escartée  en  divers  endroits  ;  caria  gendarmerie 
la  pluspart  fut  renvoyée  se  rafrescliir  et  reposer  en 
leurs  maisons,  et  non  sans  cause,  estant  autant  mal 
menée  et  travaillée  qu'elle  eust  peu  estre ,  non  pas  des 
corvées  et  autres  fatigues  militaires,  mais  de  l'indispo- 
sition et  rigueur  du  temps,  de  la  cherté  et  faute  de 
vivres,  mesmement  pour  les  chevaux,  et,  à  bref  dire, 
pourtant  d'autres  nécessitez,  que,  sans  le  repos  de  la 
paix,  il  estoit  à  douter  qu'elle  ne  succombast  soubs  la 
pesanteur  du  faiz.  Quelques  compagnies  d'icelle  gen- 
darmerie, des  plus  loingtaines  ou  travaillées,  fuient 
logées  es  plus  prochaines  garnisons  pour  se  rafrescliir 
attendant  les  monstres  ;  et  les  gens  de  pied  françois 
furent  aussi  departiz  et  mis  en  garnison  es  villes  et 
places  fortes  ,  et  le  long  de  la  frontière.  Quant  aux 
estrangers,  les  Allemans,  tant  reitres  que  lansquenets, 
demandèrent  M.  de  Nevers,  pource  qu'il  est  prince  de 
l'une  des  plus  anciennes  maisons  de  la  Germanie ,  pour 
les  mettre  hors  des  limites  de  France',  et  pour  leur  estre 
seureté  d'une  grande  partie  de  leur  solde,  qui  leur 
estoit  deue  :  ce  que  ce  prince  débonnaire  accepta  vo- 
lontairement, pour  d'autant  plus  demonstrer  sa  par- 
faite affection  au  service  du  Roy  et  de  France,  et  en 
quoy  il  s'acquitta  si  bien,  que,  nonobstant  la  rigueur 
qu'ils  tindrent  de  vouloir  estre  payez  en  or,  il  moyenna 
et  reigla  si  prudemment  tout  ce  fait,  et  plusieurs  au- 
tres occasions  de  mutinemens  qu'ils  cherchoient,  qu'en- 
fin, contents  et  paisibles,  il  les  convia  et  licentia  hors 
des  pays  du  Roy,  dont  toutefois  son  comté  de  Rhete- 

lois  supporta  les  principaux  frais.  Les  Suisses  fuient 
plus  gracieux, car,  soubs  commissaires  qui  leur  furent 
ordonnez,  vivans  paisiblement  par  estappes,  qui  leur 
furent  establies  et  dressées  à  journées  raisonnables, 
se  retirèrent  en  leur  pays.  Sur  le  rompement  de  ceste 
armée,  je  ne  veux  laisser  au  bout  de  la  plume  comme 
ce  jeune  comte  de  Lunebourg,  que  l'on  a  veu  ci-dessus 
avoir  amené  des  reitres  au  service  du  Roy,  fut  au  camp 
près  d'Amiens  arresté  et  saisy  prisonnier,  et  depuis 
amené  en  la  Bastille  à  Paris,  pour  avoir  mis  la  main 
aux  armes  contre  M.  de  Guise ,  lors  lieutenant  général 
pour  le  Roy,  et  représentant  Sa  Majesté,  n'en  pouvant 
dire  autre  plus  certaine  cause. 

Pour  retourner  à  l'assemblée  des  députez,  le  prin- 
cipal effect  de  la  paix  estoit  assis  sur  un  si  bon  fonde- 
ment, qui  estoit  sur  les  mariages  de  dom  Carlo,  seul 
fils  du  roy  Philippes  et  prince  d'Espagne,  avec  madame 
Elisabet,  fille  aisnée  du  Roy,  et  de  M.  de  Savoy  e  avec 
madame  Marguerite,  sœur  unique  du  Roy,  que,  par 
telles  et  si  estroittes  alliances ,  chacun  proposoit  voir 
toutes  ces  grandes  maisons  réunies  et  rassemblées.  Et 
quant  au  surplus,  les  courages  de  ces  deux  princes 
sembloient  estre  si  conformes  et  divinement  inspirez 
en  toutes  restitutions  réciproques  et  amiables,  que, 
pour  conclusion,  toute  la  chrestienté  se  promettoit 
obtenir  une  paix  universelle ,  quand ,  sur  le  poinct  que 
l'on  n'attendoit  plus  que  la  ratification  et  promesse  de 
toutes  ces  choses,  la  royne  Marie  d'Angleterre  et  les 
Anglois  envoyèrent  de  nouveau  brouiller  les  cartes  et 
pervertir  tout  ce  bon  commencement,  pour  le  fait  de 
Calais,  demeurans  opiniastres  a  la  ravoir  ,  alleguans 
sur  cela  infinité  de  vieilles  querelles  qui  seroient  icy 

trop  longues  et  ennuyeuses  à  déchiffrer,  et  lesquelles 
aussi  je  ne  pourrois  certainement  déduire,  pour  n'a- 
voir leu  n'entendu  tous  ces  droicts,  et  n'estant  curieux 
et  studieux  de  telles  matières.  Tant  y  a  que  ces  nou- 
velles propositions,  accompagnées  de  plusieurs  autres 
difficultez  que  ceste  Royne  meit  en  avant  à  son  mary, 
remeirent  toutes  conclusions  en  première  doute  et  à 
recommencer,  et  d'autant  plus  esloignées  des  premiers 
termes ,  qu'elles  sembloient  estre  proches  d'avoir  bonne 
issue.  Pendant  toutefois  que  chacun  des  députez  de 
son  costc  songeoit  à  inventer  quelques  expédients  pour 
transiger  et  appointer  de  cest  article  de  Calais,  pource 
que  le  Roy  n'estoit  rien  moins  que  résolu  de  le  garder 
et  ne  le  point  rendre ,  que  la  royne  d'Angleterre  et 
les  Anglois  estoient  importuns  et  pertinaces  à  le  de- 
mander, icelle  princesse  passe  de  ce  siècle  transitoire 
en  l'autre  des  bienheureux  sur  la  fin  du  mois  de  novem- 
bre ;  laquelle,  peu  de  jours  après,  suivit  ce  bon  car- 
dinal Pol,  de  la  maison  d'Yorck,  duquel  j'ay  tant  de 
fois  parlé  en  mes  livres  précédens.  La  mort  desquels 
suscita  nouveaux  troubles  en  Angleterre,  de  sorte  que 
les  institutions  de  l'ancienne  religion  ecclésiastique, 
que  de  nouveau  ladite  Royne  et  ce  vertueux  cardinal 
avoient  à  grande  difficulté  remis  sus ,  furent  de  rechef 
abolies  et  dépravées,  pour  l'introduire  et  adhérer  à  la 
nouvelle  doctrine  qu'ils  ont  appellée  evangelique. 

La  princesse  Ysabelle  (0,  fille  du  roy  Henry  der- 
nier de  ce  nom,  roy  d'Angleterre,  et  d'Anne  de  Bou- 
lan,  une  simple  damoiselle  qu'il  espousa  pour  son 
plaisir,  et  qu'il  feit  en  après  décapiter,  laquelle  aupa- 
ravant avoit  esté  tousjours  captive,  fut  appellée  de 

(0  La  princesse  Ysabelle  :  Elisabeth. 


222  [^58]    COMMENTAIRES 

tous  les  Estats  du  pays,  et  esleue  pour  royne  (*),  et 
couronnée  le  i5  du  mois  de  janvier  ensuyvant.  Ces 
soudaines  et  inespérées  mutations  furent  cause  de  faire 
séparer  ceste  assemblée  sans  aucune  résolution  ,  d'au- 
tant que  le  décès  de  ceste  royne,  femme  du  roy  Phi- 
lippes,  luy  importoit  de  beaucoup,  et  où  il  y  avoit 
beaucoup  de  choses  à  demesler,  qui  requeroient  tems 
et  séjour;  parquoy  delaissans  tous  traittez  au  mesme 
estât  où  ils  se  retrouvoient  pour  lors,  les  députez  9e 
départirent  sur  le  commencement  de  décembre,  re- 
mettans  la  partie  à  se  rassembler  au  Chasteau  Cam- 
bresis,  pour  parachever  et  conclure  du  surplus,  au 
mois  de  janvier  ensuyvant,  après  qu'on  auroit  veu  en 
quels  succès  se  termineroient  beaucoup  de  varietez  et 
changemens  qui  se  préparoient  et  se  demonstroient 
desjà  en  l'Europe.  Mesmement  le  bruit  s'eslevoit  fort 
que  les  Allemagnes  se  disposoient  à  convoquer  une 
assemblée  généralle,  qu'ils  ont  nommé  diée  (2) ,  en  la- 
quelle se  dévoient  trouver  et  comparoir  l'Empereur  et 
la  pluspart  des  électeurs,  et  généralement  beaucoup 
des  principaux  princes  et  plus  grands  seigneurs  de 
toute  la  Germanie,  laquelle  assemblée  se  devoit  faire 
en  la  ville  d'Ausbourg,  autrement  dite  Auguste. 

Peu  de  jours  après  le  département  de  ceste  assem- 
blée, nouvelles  vindrent  de  pardeçà,  que  la  nouvelle 
royne  d'Angleterre  Ysabel  avoit  envoyé  un  millord 
devers  le  roy  Philippes,  pour  se  soubmettre  (3),  et  son 

C1)  Eslue  pour  royne.  Elisabeth  fut  proclamée  reine  par*  le  parlement 
le  jour  même  de  la  mort  de  Marie.  —  (*)  Diée  :  diète. —  (3)  Pour  se 
soubmettre.  Elisabeth  fut  loin  de  mettre  son  royaume  sous  la  protec- 
tion de  Philippes;  seulement,  pendant  les  premiers  jours  de  son  règne, 
elle  montra  dans  ses  rapports  avec  ce  prince  beaucoup  de  circonspec- 
tion et  de  réserve. 

royaume  en  sa  protection  ;  qui  ne  fut  sans  faire  pen- 
ser à  plusieurs  personnes,  et  comme  la  publique  re- 
nommée le  publioit  par  tout,  et  faisoit  croire,  que  le 
mariage  se  pourroit  redresser  entre  luy  et  elle,  pour 
de  tant  plus  stabiliter  les  premières  alliances,  et  ren- 
dre ce  royaume  de  plus  en  plus  fortifié  et  mieux  ap- 
puyé du  support  de  ce  grand  roy,  combien  que  le 
faict  semblast  fort  difficile  et  estrange,  d'espouser  les 
deux  sœurs.  Il  fut  dit  pareillement  que  icelle  royne 
envoya  devers  l'Empereur  et  les  électeurs  ,  pour  se 
soubmettre et  ses  païs  en  leur  protection,  à  qux>y  elle 
fut  receuë,  et  que  depuis  l'Empereur  envoya  devers 
elle  le  comte  Laderon  pour  entamer  les  propos  du  ma- 
riage de  l'archiduc  Ferdinand  son  fils  et  d'elle.  Tou- 
tefois le  bruit  estoit  tel,  qu'à  sa  réception  et  couron- 
nement elle  avoit  promis  et  juré  ne  prendre  à  mary 
aucun  prince  estranger ,  ains  un  qui  fust  de  ses  païs  et 
origine.  Les  causes,  à  mon  advis,  pourquoy  elle  s'as- 
seuroit  ainsi  de  bonne  heure  des  princes  ses  voisins, 
et  principallement  qu'elle  avoit  plus  à  craindre,  es- 
toit  à  raison  de  la j mort  du  vieil  roy  de  Dannemarc, 
qui  estoit  décédé  environ  ce  temps ,  ayant  délaissé  un 
fils  remuant  et  martial,  lequel  elle  doutoit  luy  appa- 
reillera son  advenement  quelques  nouveaux  attentats, 
prétendant  le  royaume  d'Yrlande  (0;  ou  bien  auroit 
ce  fait  pour  assentir  et  apprendre  quelque  secret  de  la 
volonté  de  ces  princes,  se  doutant  bien  que  ce  change- 
ment et  réception  de  nouvelle  religion  estoit  odieuse 
à  beaucoup  d'eux,  et  à  d'autres  estoit  agréable. 

Pendant  le  délay  et  remise  de  la  résolution  de  la 

(0  Prétendant  le  royaume  cTYrlande.  Christiern  III  venoit  en  effet 
de  mourir,  mais  aucun  de  ses  fils  n 'avoit  de  prétentions  sur  l'Irlande. 

paix,  chacun  de  ces  princes  en  droit  soy  ne  delaissoit 
pourtant  à  prévoir  aux  objects  que  le  temps  par  occa- 
sion leur  distribuoit,  et,  selon  que  les  éve'nemens  suc- 
cédoient,  se  parfoiçoient  d'accommoder  les  remèdes; 
et  d'ailleurs,  durant  ce  loisir,  mettaient  à  fin  et  ac- 
complissoient  leurs  plus  privez  et  particuliers  affaires, 
afin  que  quand  encore  toutes  choses  changeroient  en 
pis,  pour  le  moins  fussent  deschargez  d'autant  de 
temps  bien  employé'  et  d'expédition  de  négoces. 

Entre  autres  œuvres  mémorables  que  le  roy  Phi- 
lippes  accomplit  en  ce  mois  de  décembre,  furent  les 
obsèques  de  l'empereur  Charles  son  père,  lequel  es- 
toit  mort  en  Espagne  au  mois  de  septembre  aupara- 
vant, comme  Ton  m'a  dit,  qu'il  célébra  à  Bruxelles 
le  vingt-neufvieme  de  ce  mois,  avec  fort  religieuses  et 
dévotes  cérémonies,  faisant  ample  démonstration  d'une 
singulière  et  très-parfaite  amitié  du  fils  au  père,  ma- 
gnifiées et  extollées  aussi  de  très-opulentes  et  riches 
pompes  funèbres,  pour  déclairer  et  remémorer  uni- 
versellement la  haultesse  et  gestes  d'éternelle  récor- 
dation  de  ce  grand  empereur.  A  toutes  lesquelles 
choses  icy  particulariser  il  me  faudroit  recommen- 
cer un  livre  à  part,  lequel  toutefois,  sans  en  rebastir 
d'autres,  se  vend  et  publie  desjà  par  tout;  mais,  pour 
faire  un  brief  extrait  des  principales  singularitez  qui 
en  sont  escrites,  cette  navire  me  semble  plus  à  louer, 
que  l'on  eust  dit  estre  tirée  sur  mer  par  deux  mons- 
tres marins,  conduits  par  une  jeune  pucelle  tenant 
en  main  une  ancre  d'argent,  paroissantfet  démonstrant 
une  face  joyeuse,  comme  voulant  prendre  port,  ayant 
la  pouppe  enrichie  d'excellentes  et  ingénieuses  gra- 
veures  et  peintures ,  avec  les  arbres  et  tous  équippages 

de  noir,  et  plusieurs  enseignes  et  flammes  de  diverses 
couleurs  pendues  au  timon.  Tout  le  dedans  de  laquelle 
navire  estoit  rempli  de  riches  quarreaux  sur  lesquels 
estoient  posez  les  escussons  et  armoiries  des  royaumes 
et  païs  que  possédoit  Sa  Majesté'*,  et  au  devant  du 
grand  maz,  aux  pieds  d'un  riche  siège  impérial  qui 
estoit  vuide,  sur  une  pierre   quarrée  où  estoit  escrit 
Christus,  estoit  la  Foy,  vestue  d'un  drap  blanc,  tenant 
la  croix  rouge  en  sa  main.  Derrière,  sur  la  pouppe,  es- 
toit la  Charité,  qui  tenoit  en  main  le  gouvernail  de 
ceste  navire ,  comme  le  voulant  addresser  à  main  droite. 
Tout  cela  signifiant,  comme  je  conjecture,  que  toute 
l'intention  et  les  labeurs  de  ce    grand  empereur   ne 
tendoient  qu'à  l'augmentation  et  accroissement  de  la 
foy  de  Je'sus-Christ,  y  estant  conduit  par  une  singu- 
lière charité  et  amour  qu'il  lu  y  portoit,  et  aux  peuples 
que  Dieu  luy  avoit  soubmis  pour  commander.  Aux 
deux  costez  de  ceste  navire  estoient  peintes  les  vic- 
toires qu'avoit  en  sa  vie  obtenu  cest  empereur ,  tant 
contre  les  voisins  que  contre  les  barbares  infidèles  et 
estrangers,  avec  les  dictons  et  trophées  mis  et  apposez 
ingénieusement  dans  des  compartimens  et  tables  d'at- 
tente bien  rapportées  et  inventées.  Beaucoup  d'autres 
singularitez  y  furent  vues  et  remarquées  comme  elles 
le  méritoient,  que  j'adjousterois  icy  si  elles  n' estoient 
desjà  escrites ,  et  si  communes,  qu'elles  ne  serviroient 
que  de  redites.  Avant  aussi  le  retour  de  ceste  assem- 
blée, le  Roy  voulut  estre  accompli  et  parfait  le  ma- 
riage de  Charles  duc  de  Loi  raine,  et  de  madame  Claude 
sa  seconde  fille.  Et  furent  ces  mémorables  et  solennelles 
nopces  célébrées  en  la'royale  ville  de  Paris,  et  capitale 
de  France,  avec  toutes  largesses  et  festins  remplis  de 
32.  i5 

délices.  Les  cérémonies  et  solennitez  furent  parache- 
vées dans  ce  beau  et  riche  temple  deNostre  Dame,  en 
la  présence  du  Roy  et  de  la  Royne,  et  de  plusieurs 
prélats  et  princes ,  comme  de  messieurs  les  cardinaux 
de  Lorraine,  de  Bourbon  et  de  Guise,  de  Chastillon 
et  de  Sens  ;  des  ducs  de  Guise,  d'Aumalle,  comte  de 
Vaudemont,  marquis  d'Albeuf,  et  grand  prieur  de 
France,  les  plus  proches  parens  de  l'espoux,  et  d'au- 
tres princes,  comme  des  ducs  de  Montpensier,  de  Ne- 
vers,  de  Nemours,  princes  de  Condé,  de  Fer-rare  et 
de  LaRochesur-Yon,  le  duc  de  Longueville,  le  comte 
d'Eu  et  autres;  ensemble  plusieurs  grands  seigneurs 
qui  tiendroient  icy  un  grand  roolle  à  tous  nommer. 
Pies  de  sept  ou  huit  jours  durèrent  ces  jours  feriaux, 
èsquels  n'estoient  veuz  et  démonstrez  que  tous  plai- 
sirs et  toutes  sortes  de  jeux  et  passetemps,  tant  au 
Palais  Royal  qu'en  ceux  de  messieurs  de  ceste  maison 
de  Lorraine,  èsquels  se  tenoit  maison  ouverte,  et  se 
faisoient  convives  et  distributions  profuses,  et  à  qui  en 
vouloit.  Mesmement  devant  le* palais  de  M.  de  Guise, 
fut  fait  un  tournoy  ouvert  à  tous  chevaliers,  pour 
s'esprouver  en  lice  à  la  lance  et  au  combat  de  toutes 
sortes  d'armes.  Beaucoup  d'autres  choses  exquises  et 
de  marque  y  furent  érigées  et  faites,  ou  que  je  ne  puis 
pas  avoir  veuës,  ou  dont  je  n'ay  pas  souvenance,  que 
je  délaisseray  à  descrire  à  quelqu'un  qui  les  aura  ou 
mieux  considérées  ou  mieux  retenues  que  moy.  Quel- 
ques jours  auparavant  ces  festins,  le  Roy  avoit  fait  par- 
tir M.  de  Bordillon  et  M.  de  Marillac,  archevesque  de 
Vienne,  l'un  des  plus  doctes  et  dignes  prélats  du 
royaume ,  pour  se  trouver  de  sa  part  à  ceste  diée  qui  se 
devoit  faire  à  A.usbourg,  dont  nous  avons  parlé  cy-des- 

sus,  et  où  jà  estoit  attendant  l'Empereur  dès  la  fin  du 
mois  de  décembre  ;  où  pareillement  le  roy  Philippes 
avoit  envoyé  le  comte  d'Aremberg,  dit  Brabanson, 
pour  autant  que  la  commune  renommée  estoit  ceste 
convocation  et  assemblée  estre  faite  pour  beaucoup 
de  poincts  qui  importoient  toute  la  cbrestienté  et  les 
princes  chrestiens,  spécialement  pour  le  faict  de  la  re- 
ligion ,  que  l'onvoyoit  presque  du  tout  exterminée,  et 
d'autre  part  pour  adviser  à  trouver  remèdes  et  moyens 
de  résister  au  Turc,  lequel,  ne  se  contentant  d'avoir 
usurpé  la  Hongrie  et  la  meilleure  part  de  la  Tran- 
sylvanie, tascboit  d'empiéter  en  Autriche,  et  se  forti- 
fier pour  ceste  occasion  à  l'entour  de  Vienne,  et  où  jà 
estoit  allé  le  roy  de  Bohême  avec  certaines  forces  poul- 
ie divertir  et  interrompre  une  fortification  qu'il  s'ef- 
forçoit  rebastir  sur  ses  frontières,  que  les  chrestiens  lui 
avoient  desjà  une  autre  fois  abbattue  et  démolie,  et  la- 
quelle, s'il  avoit  relevée,  porteroit  grand  dommage  à 
Vienne.  Pour  ces  causes  et  autres  très -nécessaires,  et 
appartenans  au  bien  universel ,  y  estoient  mandez  les 
électeurs, princes  et  potentats  des  Allemagnes,  comme 
aussi  en  avoient  esté  advertis  ,  pour  y  assister  ou  y 
envoyer,  tous  les  autres  princes  chrestiens. 

En  ce  mesme  mois  de  janvier,  le  27,  le  pape  Paul 
fit  un  consistoire  qu'il  ne  voulut  du  tout  fermer,  ains 
comme  huys  à  demy  ouverts,  et  en  particulier  fit  ap- 
peller  le  seigneur  Camille  Orsin,  le  marquis  de  Mon- 
tesarche,  le  seigneur  Ferrand  de  Sanguine,  le  gouver- 
neur de  Rome ,  le  vicegerent  de  la  chambre  apostoli- 
que, le  dataire,  l'evesque  de  Bergamo,  le  berengo  ,  le 
fiordebelle  et  trois  secrétaires.  Et  estant  assis  en  sa  chaize 
commença  son  propos  par  la  mauvaise  administration 

i5. 

qu'il  voyoitestre  faite  des  estais  de  l'Eglise,  qui  requé- 
raient une  sévère  et  bien  reiglée  reformation,  se  plai- 
gnant sur  tous,  en  termes  généraux,  de  ses  neveux, 
toutefois  sans  nuls  nommer.  Lesquels  il  declaira  avoir 
privez  de  toutes  authoritez  qu'il  leur  avoit  commises 
et  données,  à  sçavoirile  seigneur  dom  Joanni  Caraffe, 
qui  est  le  duc  de  Palliane,  de  Testât  général  de  l'E- 
glise, et  de  toutes  pensions  et  appointemens  qu'il  avoit 
du  Sainct  Siège  apostolique  ,  et  davantage  de  la 
charge  des  galleres  de  l'Eglise;  et  que,  quant  à  celles 
des  Sforces  qui  étoient  en  différent,  il  evocquoit  icelle 
cause  à  sa  personne  pour  la  terminer  ;  plus  dom  An- 
tonio Caraffe,  qui  est  le  marquis  de  Montebel,  de  Tes- 
tât qu'il  avoit ,  tant  de  gouverneur  des  soldats  que 
de  celuy  de  la  garde  de  sa  personne,  et  de  toutes  pen- 
sions et  appointemens  qui  luypouvoient  appartenir,  en 
quelque  manière  que  ce  fust.  En  oultre  privoit  le  car- 
dinal Caraffe  de  toute  administration,  de  tous  pouvoirs, 
de  motu  proprio  >  concessions ,  privilèges ,  et  authoritez 
qu'il  pouvoit  en  sa  personne  avoir  et  tenir  du  Sainct 
Siège  apostolique,  ensemble  de  la  légation  de  Bologne, 
et  révoqua  et  cassa  tous  gouverneurs,  nonces,  commis- 
saires, capitaines  desplaces,ettous  autres  officiers,  ex- 
cepté ceux  qui  seraient  par  cy  après  derechef  nommez 
par  Sa  Saincteté.  Voulut  quesesdits  trois  neveux,  avec 
tous  leurs  serviteurs  et  famille,  eussent  à  sortir  ets'es- 
loigner  de  la  ville  de  Rome  dans  le  terme  de  douze 
jours  ,  enjoignant  expressément  au  gouverneur  et  vice- 
<*erent  qu'ils  eussent  à  donner  ordre  que  iceux  ses 
neveux  partissent,  et  que  son  intention  fust,  sans 
répliques  et  excuses,  mise  à  exécution.  Et  après,  se 
tournant  vers  lcsdits  secrétaires ,  leur  commanda  qu'ils 

notassent  bien  en  mémoire  tout  ce  qu'il  avoit  dit,  dé- 
terminé et  prononcé  touchant  lesdites  privations,  et 
tout  le  demourant  ils  le  rédigeassent  par  escrit,  afin 
d'en  laisser  une  perpétuelle  mémoire,  pource  qu'il 
vouloit  dès  le  soir  mesme  le  voir  couché  par  escrit. 
Ceste  sentence  ouye,  chacun  demeura  comme  estonné 
et  muet,  et  n'y  eut  personne  qui  osast  y  répliquer, 
considéré  le  courroux  avec  lequel  il  l'avoit  pronon- 
cée. En  après  il  continua  son  discours  fort  gravement 
et  élégamment ,  touchant  le  reiglement  des  ministres 
et  administration  ecclésiastique,  et  le  bien  et  utilité 
que  c'estoit  d'ainsi  user  d'un  tel  chastiment  nécessaire 
des  erreurs  qui  s'y  commettoient.  Que  pour  ceste  cause 
vouloit  luy-mesme  le  premier  commencer  aux  siens, 
afin  que  Dieu  n'y  mist  la  main  pour  les  punir  en  après 
plus  aigrement  :  alléguant  pour  exemple  Pierre  Loys 
Farneze,  et^addressant  sa  parolle  au  cardinal  de  Sainct 
Ange  là  présent,  luy  dit  que  si  le  pape  Paul  troisième 
l'eust  chastié ,  faisant  sans  respect  severe  démonstra- 
tion de  ses  abuz  et  enormitez ,  Dieu  n'en  eust  pas  fait 
un  si  horrible  et  manifeste  chastiment.  Et  quant  à  l'ad- 
ministration en  général ,  bien  tost,  Dieu  aidant ,  il  y 
pourvoiroit  en  sorte  que,  commençant  à  soy  mesme 
le  premier,  il  seroit  exemplaire  aux  autres.  Et  de  cesle 
heure  là  ordonna  au  seigneur  Camille  Orsin  de  pren- 
dre la  charge  de  toutes  choses  appartenantes  au  faict 
de  la  guerre ,  et  qu'il  advisast  en  quoy  il  se  pourroit 
aider  du  marquis  de  Montesarche  et  du  seigneur  Fer- 
rand  de  Sanguine.  Le  lendemain  fut  audience  publi- 
que, que  Sa  Saincteté  tient  une  fois  le  mois,  et  qu'elle 
mesme  a  instituée  :  en  laquelle,  avant  que  commen- 
cer autre  chose,  elle  appella  les  susdits  Camille,  mar- 

quis  et  Ferrand,  disant  qu'elle  avoit  ordonne'  cette  au- 
dience afin  qu'un  chacun  peust  venir  à  Sa  Saincteté, 
et  lui  dire  librement  son  affaire ,  et  avoir  satisfaction 
d'estre  ouyde  son  prince;  parquoy  ils  advisassent  que 
toute  personne,  de  quelque  condition  qu'elle  fust, 
n'eust  à  estre  empeschée  de  se  trouver  et  offrir  en  sa 
présence  ;  que  s'il  y  en  avoit  quelqu'un  si  ose'  d'empes- 
cher  le  moindre  pauvre,  vœ  illi  ,  malédiction  à  luy, 
qu'il  luy  donneroit  telle  punition ,  que  ce  seroit  une 
exemple  à  tout  jamais. 

Après  s'adressa  à  messire  Marc  Anthonio  Borguese , 
advocat  des  pauvres,  luy  disant  hault  et  clair  qu'il  ne 
pouvoit  luy  faire  plus  grand  plaisir,  ne  service  plus 
agréable  à  Dieu ,  puisque  il  estoit  advocat  des  pau- 
vres, que  de  faire  cest  office  entièrement,  prenant 
garde  que  nul  de  ceux  qui  alloient  luy  porter  des  1  e- 
questes  ne  demourast  excluz  et  débouté,  pour  autant 
que  son  intention  estoit  que  ceste  audience  servist  de 
syndicat  pour  tous  ses  ministres ,  et  que  chacun  d'eux 
cognoissant  que  tout  pauvre  qui  se  sentiroit  grevé  de 
quelque  injure,  se  pourroit  aller  plaindre  à  Sa  Sainc- 
teté,  par  ainsi,  si  jusques  à  l'heure  il  n'y  avoit  eu  bon 
ordre ,  qu'elle  vouloit  qu'il  y  fust  à  l'advenir ,  dont  tou- 
tefois elle  avoit  grand  regret  et  repentance  que  de  meil- 
leure heure  la  faute  n'estoit  venue  à  sa  cognoissance. 
En  ceste  sorte ,  ce  bon  père  commença  à  procéder  à  la 
réformation  des  abuz  des  ministres  de  l'Eglise  romaine , 
et  ce  que  je  n'ay  voulu  faillir  de  réitérer  et  remémorer 
icy ,  encore  qu'il  soit  desjà  imprimé  et  publié  partout, 
mais  comme  un  exemple  autant  notable  qu'il  en  peult 
estre  veu  ny  leu,  et,  à  la  mienne  volonté,  que  plustost 
les  pasteurs  et  conducteurs  de  ce  troupeau  ecclesias- 

tique  eussent  ouvert  les  yeux  pour  se  recognoistre,  et 
adviser  les  lourdes  et  si  évidentes  fautes    qu'eux    et 
leurs  collatéraux  et  substituts  ministres  ont  commises 
en  leurs  charges,  qu'elles  ont  esté  un  thème  et  argu- 
ment, en  reprenant  icelles,  de  causer  et  formaliser  di- 
vers scismes  et  sectes  en  nostre  religion.  Depuis,  ce 
bon  pasteur,  pour  donner  moyen,  autant  aux  petits 
qu'aux  grands,  de  luy  faire  entendre  et  sçavoir  leurs 
doléances,   fit   mettre  un  tronc   dans  l'église  Sainct 
Pierre,  duquel  luy  seul  tient  la  clef,  où  chacun  pourra 
mettre  par  escrit  en  billets  et  requestes  ce  qu'il  aura 
à  requérir  et  remonstrer  à  Sa  Saincteté  ,  et  ce  qu'ils 
n'oseroient  exposer  en  public.  Le  Seigneur  Dieu  luy 
doint  la  grâce  de  continuer  et  parachever  ce  bon  com- 
mencement, à  ce  que,  par  l'aveuglement  des  ministres, 
et  confusion  des  abuz,  le  pauvre  populaire  ne  soit 
plus  séduit  et  mené  en  la  fosse  de  ténèbres  ,  ains  que  la 
lumière  soit  eslevée  sur  le  tonneau  ,  illuminante  et  es- 
clairante  a  tout  le  monde. 

Maintenant,  après  avoir  quelque  peu  parlé  des  mu- 
tations qui  regnoient  et  estoient  advenues  en  l'Europe, 
je  retournerai  à  ceste  dernière  resolution  de  la  paix 
entre  les  princes,  tant  désirée  et  attendue  par  tout  le 
monde,  que  tous  les  peuples  chrestiens  incessamment 
tendoient  les  mains  au  ciel  pour  la  requérir  à  celuy 
qui  est  la  paix  luy  mesme.  Et  croy  que  tous  les  autres 
empereurs  et  rois,  tant  chrestiens  qu'infidèles,  estoient 
escoutans  et  attendans  l'issue,  sçachans  certainement 
que  ces  deux  grands  rois,  unis  et  alliez,  feroient  trem- 
bler et  ranger  tout  le  reste  de  cest  hémisphère  soubs 
eux.  Or,  sur  la  my  février  seulement,  se  trouvèrent  au 

Chasteau  Cambrezis  les  mesmes  députez  de  ces  deux 
princes  que  j'ay  desjà  nommez  cy  dessus,  comme  aussi  fit 
madame  la  douairière  de  Lorraine,  et  où  alla  aussi 
M.  de  Lorraine  ,  lequel  depuis  alla  trouver  madame 
Claude  sa  nouvelle  espouse,  pour  le  singulier  désir 
que  madame  sa  mère  avo  t  de  la  voir  :  laquelle  encore 
passa  plus  avant,  jusques  à  Mons  en  Henault,  où  es- 
toit  le  roy  Philippes,  duquel  elle  fut  magnifiquement 
et  dignement  honorée  et  estrene'e  de  très  riches  et 
et  rares  presens.  Pour  la  royne  d'Angleterre,  se  tou- 
verent  à  ceste  assemblée  Tevesque  Thavart  (0,  mil- 
lord  et  grand  chambellan  de  ladite  Royne,  l'evesqne 
Dory,  (2)  et  le  doyen  de  Cantorbie.  Du  commencement 
et  entrée,  à  ce  que  Ton  a  dit  et  sceu ,  les  députez  du 
roy  Philippes  se  demonstrerent  aussi  froids  et  nou- 
veaux comme  si  c'eust  esté  chose  nouvelle,  et  dont 
jamais  ils  n'eussent  ouy  parler.  Qui  donna  au  sem- 
blable aux  députez  du  Roy  occasion  de  faire  aussi 
bonne  mine  et  contenance  qu'eux,  et  leur  donner 
à  entendre  que  l'extrême  nécessité  ne  contrai gnoit 
point  le  Roy  de  chercher  et  importuner  le  roy  Phi- 
lippes d'avoir  la  paix  avecques  luy  ,  ains  plustost 
une  pure  et  entière  affection  d'avoir  son  alliance, 
pour  reunir  et  rassembler  ces  deux  grandes  maisons, 
desjointes  et  séparées  pour  petites  causes.  Et  avec 
ce  Fincitoit  la  pitié  et  commisération  universelle,  tant 
de  la  religion  chrestienne,  qui  s'en  alloit,  sans  une 
paix,  dépérie  et  comme  esteinte,  que  des  pauvres  peu- 
ples ruinez  et  destruits;  à  quoy  l'on  devoit  avoir  plus 

(*)  Uevesque  Thavart.  Thomas  Howard,  comte  d'Estingham,  n'ctoit 
point  évêque.  —  (")  L'evesqne  Dory  :  Tévêquc  d'Ely. 

d'esgard  que  à  toutes  autres  particulières  et  privées 
affections.  L'on  a  jugé  que  ce  qui,  au  commencement, 
tenoit  les  députés  du  roy  Philippes  si  roides ,  estoit 
pour  raison  que  leurs  affaires  alloient  bien  du  costé 
d'Italie,  et  estoient  les  plus  forts  en  Piedmont,  ayans 
conquis  de  nouveau  quelques  places  sur  le  Roy.  Enfin 
estans  ces  deux  princes  rangez  en  une  m  es  me  volonté, 
comme  inspirez  d'une  mesme  grâce  de  Dieu,  et  y  es- 
tans davantage  sollicitez  et  induicts  par  ceste  vertueuse 
princesse  de  Lorraine,  les  députez  de  chacun  party 
rentrèrent  plus  que  auparavant  à  la  détermination  et 
conclusion  d'une  bonne  et  stable  paix.  Et  pource  que, 
comme  l'on  a  veu  cy  dessus,  le  roy  Philippes  estoit 
de  nouveau  veuf,  et  que,  pour  plus  estroite  et  ferme 
alliance,  le  mariage  de  luy  et  de  madame  Elisabeth, 
fille  aisnée  du  Roy,  estoit  plus  traitable  et  de  plus 
grande  authorité  que  du  fils,  les  députez  adviserent 
aux  moyens  pour  le  contracter,  ce  que  heureusement 
parfirent,  pareillement  celuy  de  M.  de  Savoye  avec 
madame  Marguerite,  sœur  unique  du  Roy,  qui  estoient 
les  deux  principaux  poincts  où  consistoit  tout  le  but 
et  effect  de  ceste  paix.  Mais  quand  ce  vint  à  diffinir  en 
après  de  plusieurs  autres  particularitez,  comme  de  la 
reddition  des  villes,  réparation  des  torts,  restitution 
des  dommages  et  intérests  de  plusieurs  princes  et  au- 
tres qui  avoient  esté  destruicts,  ou  fort  endommagez 
en  ces  guerres,  pour  la  restitution  des  forussis  (0  et 
exilez,  pour  la  tuition  et  protection  d'aucuns  qui 
avoient  esté  en  ces  guerres  ennemis  de  l'une  des  par- 

(*)  Forussis.  Mot  tiré  de  l'italien;  il  signifie  émigré,  sorti  de  son 
pays. 

ties,  il  s'y  trouva  tant  d'espines  et  difficultez,  qu'à 
tous  coups  l'on  disoit  que  tout  estoit  rompu ,  et  que  la 
paix  ne  se  feroit  pas  -,  de  sorte  que  quelquefois  les  dé- 
putez se  sont  trouvez  piests  à  se  départir  sans  aucun 
eftect.  Mesmement  le  duc  de  Savoye,  tout  le  bien  du- 
quel estoit  occupé  de  ces  deux  princes,  insistoit  fort, 
et  à  bonne  cause,  à  ce  que  avec  toute  seureté  et  l'un 
et  l'autre  luy  en  feissent  restitution,  et  avec  tel  accord 
et  consentement  unanime,  ratifié  par  tous  deux  à  ceste 
fois,  que  par  cy  après  ils  ne  eussent  plus  à  y  rien  que- 
reller et  demander,  voulant  demeurer  neutre,  parent 
et  amy  à  tous  deux.  Ainsi  et  en  ce  seul  faict  y  pouvoit 
avoir  beaucoup  de  disputes  et  altercats ,  esquels  se 
passa  tout  le  mois  de  mars  que  l'on  n'attendoit  la  paix 
qu'en  doute.  Sur  la  fin  de  ce  mois  toutes  difficultez 
s'en  alloient  appoinctées  et  finies,  réservé  un  seul  ar- 
ticle, de  la  jouissance  de  quelques  villes  en  Piedmont, 
pour  certain  tems,  que  chacun  de  ces  princes  vouloit; 
sur  lequel  article  se  trouva  tant  grande  contrariété  d'o- 
pinions, et  si  mal  accordantes,  que  l'on  veit  l'heure  que 
l'assemblée  se  départoit  aussi  mauvais  amis  qu'aupara- 
vant. Mais  le  Seigneur  Dieu  ,  qui  guidoit,  à  mon  advis, 
ce  sainct  œuvre,  voulant  monstrer  aux  hommes,  quel- 
ques grands  esprits  et  sçavans  qu'ils  soient,  que  sans 
son  vouloir  leur  science  n'est  que  folie,  ayant  entendu 
de  son  throsne  céleste  les  clameurs  de  tant  de  miséra- 
bles peuples  attendans  ceste  paix  ,  enfin  les  rassembla 
et  leur  suggéra  et  enseigna  les  moyens  pour  pacifier 
toutes  choses;  de  manière  que  le  troisième  d'avril, 
en  l'an  mil  cinq  cens  cinquante  neuf,  en  ce  lieu  de 
Chasteau  Cambresis,  en  cette  belle  maison  de  l'eves- 

que  de  Cambray,  messieurs  les  députez  susdits,  pour- 
veus  et  garnis  de  tous  pouvoirs  de  leurs  princes  et 
maistres,  conclurent  une  alliance  et  amitié'  perpé- 
tuelle entre  eux,  avec  une  paix  et  communion  entre 
leurs  peuples  et  subjects,  pour  aller,  venir,  négocier 
et  traficquer ,  comme  amis  et  sans  aucun  danger, 
pour  converser  ensemble  et  exercer  tous  commerces 
et  marchandises  par  terre,  mer,  rivières  et  toutes 
eaues  douces  ;  ensemble  appointèrent  et  transigèrent 
de  plusieurs  autres  leurs  différents  et  discords,  ainsi 
que  Ton  pourra  veoir  par  les  articles  qui  sur  tout  ce 
fait  ont  este'  passez  et  rédigez  par  escrit. 

Quatre  jours  après,  le  Roy  en  advertit  la  ville  de 
Paris,  pour  en  louer  et  en  rendre  tres-dignes  et  tres- 
devotes  grâces  à  Dieu,  afin  aussi  de  s'en  resjouir  et 
célébrer  les  feux  de  joie,  ainsi  qu'il  en  fut  fait,  et  là  et 
par  tout  le  royaume  de  France  ,  estant  ceste  tant  heu- 
reuse et  tant  desire'e  paix  autant  bien  venue  et  receuë 
avec  actions  de  grâces  à  celuy  de  qui  elle  vient,  et 
avec  autant  de  joye  et  allégresse  extérieure,  que  pour 
toute  autre  félicité  qui  pourroit  advenir  ,  ne  doutant 
point  qu'au  semblable  n'en  soit  fait  autant  des  estran- 
gers.  La  tres-haulte  et  céleste  Trinité ,  de  qui  elle  est 
fille,  la  nous  veuille  avoir  envoyée,  non  point  faite  des 
hommes,  ou  selon  le  monde,  mais  d'en  hault  et  selon 
son  vouloir,  et  nous  la  veuille  continuer  si  longue- 
ment, que  noz  cueurs,  convertis  à  malice  et  iniquité, 
puissent  estre  fleschis  et  frappez  d'amendement,  en  re- 
cognoissant  celuy  qui  nous  invite  et  appelle  avec  toute 
bonté  et  douceur,  et  finalement  soit  occasion,  et 
donne  pouvoir  aux  princes  chrestiens,  de  relever  l'E- 

glise  de  Dieu  chancelante  et  vacillante,  et  d'extirper 
et  reformer  tant  de  hérésies  et  scismes  qui  y  régnent  ; 
et,  en  augmentant  la  foy  de  Dieu  partout  le  monde, 
puisse  maintenir  eux  et  leurs  peuples  en  tranquillité 
et  heureux  repos  !  Amen, 


FIN   DES  COMMENTAIRES  DE  RABUTW. 


LE  SIEGE  DE  METZ 

PAR  L'EMPEREUR  CHARLES   V, 

en  l'an  i55a. 

PAR  B.  DE  SALIGNAC. 


NOTICE 

SUR  FÉNÉLON  ET  SUR  SES  MÉMOIRES. 


On  ignore  l'époque  de  la  naissance  de  Bertrand  de 
Salignac,  seigneur  de  La  Motte  Fe'nélon  ;  on  sait  seu- 
lement qu'il  étoit  le  plus  jeune  des  sept  fils  d'Elie  de 
Salignac  et  de  Catherine  de  Ségur. 

Ayant  fait  d'excellentes  études,  il  prit  le  parti  des 
armes;  et,  sur  la  nouvelle  qui  courut  vers  le  milieu 
de  l'été  de  i552,  que  Charles  -  Quint  se  préparoi t  à 
venir  faire  le  siège  de  Metz  avec  une  armée  de  cent 
mille  hommes,  il  se  jeta  dans  cette  ville,  dont  le  duc 
François  de  Guise  avoit  le  commandement,  et  où  se 
rendit  l'élite  de  la  noblesse  française.  Il  étoit  alors  at- 
taché à  Jean  de  Gontaut,père  d' Armand  de  Biron,  qui 
fut  depuis  l'un  des  meilleurs  serviteurs  de  Henri  iv. 

Ce  siège  mémorable,  où  le  duc  de  Guise,  encore 
à  la  fleur  de  l'âge ,  déploya  tous  les  talens  du  général 
le  plus  expérimenté,  et  fit  éprouver  à  Charles -Quint 
le  plus  sensible  affront  qu'il  eût  jamais  reçu,  frappa 
l'imagination  de  Fénélon.  Il  en  écrivit  la  relation  l'an- 
née suivante,  et  l'on  remarqua  qu'en  comblant  d'éloges 
ses  compagnons  d'armes ,  il  n  avoit  oublié  que  de  par- 

1er  de  lui.  Cet  ouvrage,  écrit  avec  beaucoup  de  clarté', 
et  où  l'on  trouve  quelquefois  des  traces  de  cette  douce 
élégance  que  l'auteur  de  Tèlèmaque,  son  petit- ne- 
veu, porta  depuis  au  plus  haut  degré  de  perfection , 
eut  une  grande  vogue  dans  la  nouveauté.  Tout  le 
monde  étoit  empressé  d'y  chercher  les  détails  d'un 
siège  qu'on  regardoit  comme  l'un  des  événemens  les 
plus  importans  du  siècle  ;  et  il  fut  presque  aussitôt 
traduit  en  italien. 

Ce  succès  littéraire  ne  détourna  point  Fénélon  de 
la  carrière  des  armes.  En  i554,  il  suivit  en  Flandre 
Henri  n,  qui  avoit  résolu  de  terminer  la  guerre  en  se 
mesurant  avec  Charles-Quint.  Il  prit  part  à  la  victoire 
de  Renty,  qui  fut  éclatante,  mais  peu  décisive;  et, 
encouragé  par  les  applaudissemens  qu'on  avoit  donnés 
à  la  relation  du  siège  de  Metz,  il  publia  les  événe- 
mens de  cette  campagne  glorieuse,  sous  la  forme  d'une 
correspondance  avec  le  cardinal  de  Ferrare,  ami  de 
sa  famille. 

Ces  deux  écrits,  remarquables  par  une  extrême  jus- 
tesse de  pensées  et  d'expressions,  fixèrent  l'attention 
de  Henri  n,  qui  jugea  que  les  talens  de  Fénélon  pou- 
voient  être  encore  plus  utiles  dans  la  paix  que  dans  la 
guerre.  Immédiatement  après  le  traité  de  Cateau- 
Cambresis  (  i55c;),  il  l'envoya,  comme  ambassadeur, 
en  Angleterre,  près  d'Elisabeth  qui  commençoit  son 
règne.  Fénélon  sut  plaire  à  cette  princesse,  très-pré- 

venue  contre  les  Français  ;  et,  pendant  un  se'jour  de 
sept  ans  dans  ce  pays,  il  empêcha  toute  rupture  ou- 
verte entre  les  deux  couronnes. 

De  retour  en  France,  il  ne  figura  pas  dans  les  trou- 
bles qui  agitoient  le  règne  de  Charles  ix  ;  et,  quelque 
temps  après  la  paix  de  Saint-  Germain  (  1570),  il  fut 
envoyé  de  nouveau  en  Angleterre  avec  le  duc  de 
Montmorency  et  le  célèbre  négociateur  Paul  de  Foix. 
Le  but  apparent  de  leur  mission  étoit  d'obtenir  pour 
le  duc  d'Alençon,  jeune  frère  du  Roi,  la  main  d'Eli- 
sabeth. Cette  affaire  n'ayant  pas  réussi,  les  deux  col- 
lègues de  Fénélon  repassèrent  en  France,  et  il  resta 
seul  près  d'une  reine  dont  il  avoit  mérité  l'estime  et  la 
confiance. 

Il  étoit  dans  cette  position  honorable  lorsque  la  nou- 
velle imprévue  du  massacre  de  la  Saint-Barthélémy  se 
répandit  en  Angleterre.  On   refusa   long -temps  d'y 
croire  ;  on  ne  pouvoit  se  figurer  qu'un  si  horrible  at- 
tentat eût  pu  être  conçu  au  milieu  des  fêtes  par  les- 
quelles on  avoit  célébré  le  mariage  de  la  sœur  de 
Charles  ix  et  du  roi  de  Navarre  :  mais  bientôt  il  n'y 
eut  plus  de  doute,  et  l'ambassadeur  de  France  reçut 
le  récit  officiel  de  tout  ce  qui  s'étoit  passé.  Fénélon , 
aussi  consterné  qu'indigné,  refusa  noblement  de  jus- 
tifier une  exécution  qui   lui  faisoit  horreur.  «  Sire , 
écrivit-il  au  Roi,  adressez -vous  à  ceux  qui  vous  l'ont 
conseillée.  »  Il  fallut  donc  faire  composer  à  Paris  le 

discours  apologétique  que  l'ambassadeur  devoit  pro- 
noncer devant  Elisabeth. 

Celui-ci  l'ayant  reçu  fit  demander  une  audience  à 
la  Reine.  Cette  princesse,  dans  l'intention  de  témoi- 
gner son  indignation  à  l'Europe,  sans  cependant  cau- 
ser à  l'ambassadeur,  dont  elle  connoissoit  les  senti- 
mens,  aucun  désagrément  personnel,  voulut  que  cette 
audience  eût  la  plus  terrible  solennité.  Fénélon,  en  se 
rendant  près  d'elle  en  grande  cérémonie ,  put  lire 
dans  les  regards  du  peuple  une  fureur  concentrée , 
mais  on  le  préserva  de  toute  insulte.  Lorsqu'il  entra 
au  palais,  un  spectacle  plus  déchirant  frappa  ses  yeux  : 
un  silence  morne  régnoit  ;  les  appartenons  étoient 
tendus  de  noir;  et  les  seigneurs,  ainsi  que  les  dames 
de  la  Cour,  en  grand  deuil,  formoient  une  double 
haie,  au  milieu  de  laquelle  il  fallut  qu'il  passât  sans 
être  salué  par  personne.  Arrivé  près  d'Elisabeth ,  dont 
la  physionomie  respiroit  une  tristesse  imposante,  il 
lut,  d'une  voix  altérée,  l'apologie  qu'on  lui  avoit 
transmise.  La  Reine  ne  l'interrompit  pas,  mais  elle  lui 
répondit  par  un  discours  préparé,  dans  lequel,  après 
avoir  récapitulé  la  conduite  de  la  cour  de  France  à 
l'égard  des  Protestans,  elle  traita  sans  ménagement  le 
système  adopté  par  Catherine  de  Médicis. 

Après  cette  scène,  où  l'on  eut  pour  la  loyauté  con- 
nue de  Fénélon  les  égards  convenables,  il  continua 
(Votre  bien  à  la  cour  d'Elisabeth;  et,  malgré  le  désir 

qu'avoient  les  Anglais  de   déclarer  la   guerre   à    la 
France ,  il  réussit  à  maintenir  une  paix  apparente. 

Dans  la  seconde  année  du  règne  de  Henri  m  9  il  fut 
envoyé  pour  la  troisième  fois  en  Angleterre ,  avec 
Castelnau,  afin  de  renouer  les  négociations  relatives 
au  mariage  d'Elisabeth  et  du  duc  d'Alençon  :  négo- 
ciations qui,  comme  on  Ta  vu,  n'avoient  eu  aucun 
succès  sous  le  règne  précédent.  Elles  échouèrent , 
malgré  l'habileté  des  deux  ambassadeurs,  parce  qu'il 
n'y  avoit  de  bonne  foi  ni  d'un  côté  ni  de  l'autre. 

Pendant  les  guerres  de  la  Ligue ,  Fénélon  demeura 
fidèle  à  la  cause  royale.  Après  le  traité  de  Vervins 
(1598),  Henri  iv,  qui  apprécioit  ses  talens,  lui  donna 
l'ambassade  d'Espagne,  la  plus  importante  de  toutes. 
Il  ne  partit  que  l'année  suivante  ;  mais  une  maladie 
grave  l'ayant  arrêté  à  Bordeaux,  il  y  mourut  dans  un 
âge  fort  avancé,  laissant  la  réputation  d'un  des  hommes 
d'Etat  les  plus  distingués  du  seizième  siècle. 

L'ouvrage  le  plus  curieux  de  Fénélon  est  le  Siège 
de  Metz  que  nous  publions.  La  narration  est  pleine 
d'intérêt,  et  le  style  n'offre  qu'un  très -petit  nombre 
des  défauts  du  siècle.  L'auteur,  conservant,  au  milieu 
des  horreurs  de  la  guerre,  cette  tendre  humanité, 
heureux  apanage  de  sa  famille,  s'arrête  avec  complai- 
sance sur  les  traits  de  générosité  qui  honorèrent  les 
Français  pendant  ce  long  siège.  Il  rapporte  qu'au  mo- 
ment où  Charles-Quint  se  retirait  avec  une  escorte  de 

cavalerie  espagnole ,  il  fut  atteint  par  une  troupe  que 
le  duc  de  Guise  avoit  fait  sortir  de  la  ville.  «  Que  de- 
«  mandent  les  Français  ?  s'écria  le  commandant  espa- 
«  gnol. — Nous  cherchons  à  combattre  et  à  donner  le 
«  coup  de  lance,  lui  répondit-on. — Nostre  troupe,  re- 
«  prit  l'Espagnol,  n'est  maintenant  en  estât  pour  répon- 
«  dre  à  cela.  Nous  nous  retirons ,  laissez-nous  aller  en 
«  paix.  »  Ces  mots,  observe  Fénélon,  désarmèrent  les 
Français,  et  l'Empereur  passa  librement. 

Il  raconte  sans  forfanterie  la  retraite  de  Charles- 
Quint;  et,  s'élevant  à  de  grandes  pensées,  il  attribue 
à  la  protection  divine  les  succès  obtenus  contre  l'en- 
nemi. «  Nous  sceusmes ,  dit-il,  le  deslogement  de 
«  l'Empereur,  qui  s'estoit  retiré  à  Tihonville  avec  le 
«  malcontentement  qu'on  peut  penser,  de  se  voir  des- 
«  cheu  de  son  espérance,  et  sa  grande  armée,  qu'il  avoit 
«  assemblée  de  divers  endroits  de  la  chrestienté  ,  rui- 
«  née,  son  entreprise  tournée  à  néant,  etluy  quasy  mis 
«  pour  servir  d'exemple  à  faire  voir  au  monde  que  la 
«  force  et  conseil  des  plus  grands  hommes  n'est  rien  au 
«  regard  de  la  providence  de  Dieu.  » 

Il  s'étend  sur  les  soins  charitables  que  le  duc  de 
Guise  prodigua  aux  malades  et  aux  blessés,  laissés 
par  Charles-Quint  sous  les  murs  de  Metz.  «  A.u  moyen 
«  de  quoy,  observe-t-il,  ce  prince  ajouta  à  son  nom, 
«  bien  que  très-grand,  encores  cette  humanité  qui  en 
«  rendra  la  mémoire  et  luy-même  immortel:  «réflexion 

bien  remarquable  dans  un  guerrier  de  cette  époque , 
et  qui  achève  de  caractériser  le  grand-oncle  de  l'ar- 
chevêque de  Cambray. 

Le  Siège  de  Metz  fut  publié  pour  la  première  fois 
par  Estienne  en  i553  :  la  traduction  italienne  est  de 
la  même  année  :  elle  a  pour  titre  :  Metz  difesa  da 
Francesco  duca  di  Ghisa ,  tradotta  dal  francese  ,  in 
Firenze ,  Onofrio.  En  i665,  Pierre  Collignon,  impri- 
meur de  Metz,  donna  une  seconde  édition  très-soignée 
de  cet  ouvrage.  Nous  sommes  parvenus  à  nous  pro- 
curer l'édition  de  i553,  qui  est  devenue  extrêmement 
rare,  et  nous  l'avons  prise  pour  modèle.  Elle  nous  a 
fourni  un  roole  des  seigneurs  qui  se  renfermèrent 
dans  Metz  avec  le  duc  de  Guise ,  pièce  qui  n'avoit  ja- 
mais été  réimprimée.  Nous  avons  cru  devoir  y  joindre 
la  préface  de  l'édition  de  i665,  où  Collignon  apprécie 
d'une  manière  très-juste  le  talent  littéraire  de  Fénélon. 
Ainsi  l'édition  que  nous  donnons  sera  seule  entière- 
ment complète. 

Le  récit  de  la  campagne  de  1 554  Par  Fénélon  eut 
trois  éditions.  La  première,  qui  parut  la  même  année 
à  Paris  chez  Estienne,  est  intitulée  :  Lettres  au  car- 
dinal de  Ferrare  sur  le  voyage  du  roj  Henri  il  aux 
Pays  Bas  de  V Empereur.  La  seconde  et  la  troisième, 
qui  parurent  à  la  fin  de' 1 554  et  au  commencement 
de  i555  à  Lyon  et  à  Rouen,  ont  le  titre  suivant:  Le 
Voyage  du  Roy  aux  Pays  Bas  de  l'Empereur,  brie- 

vement  récité  par  lettrées  missives  que  Bertrand  de 
Salignac  ècrivoit  du  camp  du  Roy  au  cardinal  de 
Ferrare. 

Plusieurs  mémoires  et  correspondances  diplomati- 
ques, trouve's  dans  les  papiers  de  Fénélon,  font  partie 
des  Additions  aux  Mémoires  de  Castelnau. 

Nicolas  Auburtin  ,  Charles  Guichard  ,  Paul  Feriet  , 
Jean  Allion  ,  Jean  François  ,  François  Bruillard  , 
Estienne  Malchard,  Paul  Joly  ,  et  Charles  le  Duchat  , 

Metz; 

Christophle  Auburtin  ,  procureur  syndic  ;  Louis  Bertrand, 
secrétaire  et  greffier;  et  Abraham  Michelet,  receveur 
gênerai. 

ESSIEUKS 


Lorsque  le  Roy  vint  en  ceste  ville  en  l'année  1657  (') , 
plusieurs  personnes  de  la  Cour,  de  toutes  qualités,  m'ayans 
demandé  l'histoire  du  siège   de    Metz,  comme  une  pièce 

(*)  En  l'année  lôfy.  Après  la  mort  de  Ferdinand  III,  Louis  XIV 
envoya  à  la  diète  de  Francfort  le  maréchal  de  Grammont  et  Lionne , 
pour  empêcher  l'élection  de  Léopold,  fils  de  Ferdinand.  Il  s'avança 
j  usqu'à  Metz  afin  d'appuyer  cette  négociation. 

pour  laquelle  tout  le  monde  avoit  de  la  curiosité,  et  qui 
ne  se  trouvoit  plus  que  dedans  les  cabinets,  parmy  les 
livres  rares ,  je  fis  dessein  de  le  rendre  plus  commun  pour 
satisfaire  ceux  qui  le  desiroient ,  et  je  fus  confirmé  dans 
ceste  pensée  au  dernier  voyage  que  Sa  Majesté  fit  icy  en 
l'année  i663  (0  ,  où,  durant  son  séjour,  ceste  mesme  his- 
toire me  fut  encore  demandée  par  une  infinité  de  gens 
de  diverses  conditions,  qui,  voyants  que  les  exemplaires 
en  estoient  faillis  ,  m'exhortèrent  à  en  faire  une  édition 
nouvelle  ;  mais,  n'osant  de  moy  mesme  rien  entreprendre 
de  ceste  nature ,  j'en  consultay  M.  le  maistre  eschevin 
qui  estoit  pour  lors,  lequel  je  trouvay  favorable;  de  sorte 
que,  sous  son  adveu ,  que  je  receus  aussi  pour  celuy  de 
tous  messieurs ,  je  formai  la  resolution  de  rendre  au  pu- 
blic ce  qu'il  sembloit  que  le  temps  eust  voulu  lui  sous- 
traire. 

Pour  l'execulion  de  ce  dessein ,  je  fis  une  recherche 
exacte  de  tous  les  exemplaires  qui  s'en  purent  trouver  , 
afin  d'en  prendre  le  plus  entier  pour  modèle  de  cest  ou- 
vrage; et  de  tous  ceux  que  je  recouvray  à  la  faveur  de 
mes  amis  ,  à  peine  en  avoit-il  un  seulement  auquel  il 
n'y  eust  quelque  deflfectuosité  -7  mais  enfin  je  rencontray 
ce  que  je  desirois  dans  la  bibliothèque  d'une  personne 
curieuse  :  c'est  de  ce  thresor  que  j'ay  tiré  ce  que  je  vous 
présente  ,  et  que  je  communique  aujourd'huy  à  tout  le 
monde. 

Je  n'ay  rien  changé  en  sa  forme  ni  en  son  langage , 
estimant  que  c'eust  esté  travestir  un  vieil  Gaulois  que 
de  lui  oster  les  armures  du  temps  auquel  il  vivoit ,  pour 

(0  En  Vannée  i663.  Louis  XIV  alla  en  Lorraine  et  dans  les  Troi.s- 
Evèchés  pour  réprimer  le  duc  Charles  auquel  il  enleva  Marsal. 

lui  en  donner  à  la  moderne ,  et  tomber  à  peu  t)rès  dans 
la  mesme  faute  de  ceux  qui  représentent  les  anciens  héros 
le  pistolet  à  la  main,  au  lieu  de  la  flèche  ou  du  javelot  ; 
aussi,  comme  il  est  plus  sceant  à  un  vieillard  d'estre  vestu 
d'habillements  convenables  à  son  aage  ,  il  semble  qu'il 
estoit  à  propos  de  laisser  ceste  histoire  dans  les  termes 
qui  estoient  en  usage  au  siècle  auquel  elle  est  arrive'e  : 
c'est  de  ceste  manière  que  Ton  fait  estât  des  médailles 
desquelles  l'antiquité  fait  la  beauté  ,  et  qui  perdroient 
leur  prix  et  leur  valeur  si  les  inscriptions  en  estoient 
traduittes  ou  renouvellées  -7  et  l'on  estime  les  vieilles  sta- 
tues ,  quelques  troncquées  qu'elles  soient  7  sans  comparai- 
son plus  que  les  nouvelles  ,  pour  bien  ornées  qu'elles 
puissent  estre.  Enfin,  comme  les  choses  anciennes  tesmoi- 
gnent  mieux  de  la  vérité  ,  je  me  suis  résolu  de  laisser 
ce  récit  en  Testât  qu'il  estoit,  pour  ne  rendre  mon  tra- 
vail suspect  à  personne  ;  aussi  ne  m'a  on  pas  demandé 
ceste  histoire  corrigée  ni  en  autre  langage  ,  et  je  ne  suis  pas 
auteur  pour  faire  ni  l'un  ni  l'autre  ,  mais  un  simple  im- 
primeur qui  publie  et  mets  de  bonne  foy  en  lumière 
les  escrits  de  ceux  qui  le  sont  ;  je  dois  ressembler  au 
miroir  fidèle,  qui,  comme  disoit  un  ancien,  rend  les  ob- 
jects  tels  qu'il  les  reçoit ,  et  n'en  altère  rien  en  la  forme  , 
ni  en  la  matière  ni    en  la  couleur. 

Au  fonds  le  langage  en  est  excellent  pour  estre  de 
l'autre  siècle ,  il  est  significatif  en  tous  ses  termes  ,  fort 
intelligible,  et  n'a  besoin  de  commentaire  n'y  d'aucune 
interprétation ,  qui  est  tout  ce  que  l'on  en  peut  désirer  ; 
et  ne  se  faut  pas  plaindre  de  la  façon  de  parler  de  ce 
temps  là,  puis  que  c'estoit  celle  de  la  Cour  et  de  tout  le 
royaume,  la  langue  françoise  n'estant  pas  cncor  parvenue 
au  point  de  sa  politesse.  Et   tout  de   mesme  que   les  an 

ciens  usoient  moins  d'or  que  d'argent,  il  leur  faut  aussi 
pardonner  s'ils  avoient  un  peu  moins  de  grâce  et  d'elc- 
gance  en  leurs   expressions. 

Comme  il  n'a  rien  esté  changé  au  langage,  on  n'a  pas 
estimé  non  plus  devoir  faire  aucunes  observations  ni  re- 
marques à  ceste  histoire  ,  parce  qu'elle  est  si  fidelle  et 
si  véritable ,  qu'il  n'y  a  rien  à  y  adjouster  qui  ne  fust 
hors   du  sujet   ou   de  son  lieu. 

L'intention  de  l'auteur  a  esté  d'y  descrire  les  merveilles 
que  firent  ces  grands  héros  et  généreux  capitaines ,  sous 
les  ordres  du  roi  Henry  second,  pour  la  deffence  de  la 
ville  contre  les  ennemis  de  l'Estat  et  une  armée  nom- 
breuse et  puissante,  commandée  par  un  grand  empereur 
en  personne ,  dont  ils  rendirent  tous  les  efforts  inutiles  , 
et  arresterent  son  plus  oultre  au  pied  de  ses  murailles 
comme  à  une  borne ,  qui  appartient  en  effect  à  nos  roys 
si  légitimement,  que  Charles  cinquiesme  luy  mesme  ,  à 
qui  ceste  place  venoit  d'estre  ostée,  ne  la  consideroit  pas 
aussi  comme  faisant  partie  de  ses  Estats ,  puisque ,  peu  de 
temps  après,  s'en  despouillant  et  mettant  sa  couronne  sur 
la  teste  de  Philippe  deuxiesme  son  fils  ,  en  la  harangue 
qu'il  fit  pour  ce  sujet  aux  estats  des  Pays  Bas  en  l'année 
i555  ,  il  loùoit  Dieu  de  ce  qu'il  n'avoit  rien  perdu,  mais 
plustost  accreu  son  empire.  Et  mon  dessein  icy,  messieurs  , 
est,  en  faisant  revivre  la  mémoire  de  leurs  hauts  faits 
d'armes,  de  reveiller  aussi  celle  de  la  fidélité  exemplaire 
des  citoyens,  et  que  plusieurs  de  vos  ancestres  témoi- 
gnèrent en  ceste  belle  occasion  pour  le  service  du  Roy, 
afin  qu'elle  serve  d'aiguillon  à  la  postérité  ,  ainsi  qu'elle 
a  esté  imitée  par  une  infinité  de  braves,  nez  au  milieu 
de  vous ,   dont  les  uns  sont  morts  et  les  autres  vivent  en- 

cor  avec  honneur,  lesquels  se  sont  signalez  et  ont  acquis 
beaucoup  de  gloire  ez  dernières   guerres. 

C'est  donc  à  vous  ,  messieurs  ,  que  ce  présent  est  deu 
légitimement,  puisque  vous  estes  encor  aujourd'huy  esta- 
blis  et  préposez  de  la  part  de  Sa  Majesté  à  l'administration 
de  la  chose  publique,  et  que  vous  estes  occupez  tous  les  jours 
à  deffendre  le  dedans  de  la  cite'.  Il  se  rencontre  heureuse- 
ment que  dans  ce  noble  emploi  vous  avez  pour  chef  l'un 
des  illustres  descendans  de  la  maison  des  Gournays  (  dont 
il  y  avoit  desjà  un  maistre  eschevin  pendant  ce  siège  fas- 
cheux  et  pcinible,  qui,  par  sa  sage  conduitte  et  par  son 
exemple  ,  en  rendoit  aux  habitans  les  travaux  faciles  et  les 
fatigues  légères),  lequel  n'a  pas  moins  de  jalousie  que  celuy- 
là  pour  le  service  du  Roy  et  pour  la  conservation  des  droits 
et  de  l'honneur  de  ceste  ville,  ainsi  qu'il  l'a  fait  paroistre 
en  divers  rencontres.  Je  m'asseure,  messieurs,  que  vous 
aggreerez  bien  que  je  m'acquitte  des  respects  que  je  vous 
dois ,  en  vous  présentant  cest  ouvrage ,  puisqu'il  ne  vous 
fera  pas  beaucoup  de  peine  à  le  soustenir ,  ne  produisant 
rien  de  nouveau ,  ni  par  conséquent  qui  soit  sujet  à  con- 
testation ou  débat,  mais  une  vérité  qui  s'est  authorisée  par 
plus  d'un  siècle  j  ainsi  je  ne  vous  en  demande  la  protection 
qu'autant  que  vous  le  jugerez  convenable  ,  parce  qu'il  se 
doit  deffendre  de  luy  mesme.  On  dit  que  les  Athéniens 
honnoroient  Silanion  et  Parrhasius  ,  à  cause  qu'ils  peignirent 
et  moulèrent  des  images  de  leur  Thésée  :  je  sais  bien  que 
je  n'ai  pas  raison  de  prétendre  si  haut ,  mais  j'ai  sujet  d'es- 
pérer que ,  puisque  j'ai  tasché  de  relever  la  peinture  de 
tant  de  belles  actions  qui  furent  faites  alors ,  on  ne  m'en 
sçaura  pas  du  moins  mauvais  gré;  que  vous  supporterez 
mon  entreprise  et  me  permettrez  d'en  prendre  l'occasion 
de  vous  supplier ,  comme  je  fais  tres-humblement ,  de  me 

continuer  l'honneur  de  vos  bonnes  grâces ,  et  de  vous  as- 
seurer  que  je  suis  et  seray  toule  ma  vie  avec  respects 
et  une  entière  obéissance  7 


Messieurs 


Vostre  tres-humble  et  tres-obeissant 
serviteur, 

P.   Collignon, 
Imprimeur  clu  Roy,  et  juré  de  la  ville. 


AU  ROY. 


IBE 


Les  hommes  vertueux  qui  travaillent  en  vostre  service  , 
oultre  les  bicnfaicts  qu'ils  peuvent  espérer  de  vostre  libéra- 
lité,  attendent  encorcs  ceste  recompense  que  le  tesmoignage 
de  leurs faicts  soit  rendu  tel ,  quils  puissent  estre  estimezentre 
voz  aultres  subjects,  etjouyr  toute^  leur  vie  de  l 'honneur  qui 
leur  demeuré  de  vous  avoir  bien  servi ,  laissans  après  la  mort 
leur  nom  perpétuel  à  la  postérité.  Dont  il  advient  que  si  de 
leur  vivant  on  leur  fait  gouster  lefruict  et  douceur  de  ceste 
gloire,  ils  s'estiment  non  seulement  estre  bien  rémunérez ?  et 
pour  la  plusparl  satisfaicts  de  ce  quils  ont  mérité,  mais  sont 
encores  par  là  incitez  a  continuer  vostre  service  en  tout  ce 
qui  peut  toucher  le  bien  de  vos  affaires;  mesmes  ceulx  qui 
sont  de  cueur  semblable ,  et  aussi  les  successeurs  ,  esquels 
l'exemple  en  appartient  comme  par  héritage  7  entrent  plus 
franchement  aux  périls  que  ceulx  ci  ont  passé  ,  soubs  espé- 
rance d'acquérir  une  semblable  gloire  que  leurs  majeurs  ont 
rapportée.  A  ceste  cause ,  Sire,  j'ay  proposé  d'autant  plus 
volontiers' mettre  par  escript  ce  qu'est  advenu  au  dernier 
siège  de  Mets ,  et  réduire  de  jour  en  autre  ce  que  j'y  ay  peu 
veoir  et  apprendre  soubs  M.  de  Biron ,  un  de  vos  capitaines, 
diligent  enquereur  et  soigneux  observateur  de  la  vérité.  En 
quoy  si  je  ne  peux  bien  dire  tout  ce  qui  conviendrait  du 
grand  chef  vostre  lieutenant ,   et  tant  d' aultres   vaillants 

princes,  seigneurs ,  gentilshommes  et  gens  de  guerre  qui  es- 
toyent  en  la  place ,  à  tout  le  moins  je feray  tout  ce  quest  en 
moy  de  leur  rendre  le  tesmoignage  d'honneur  deu  a  leur 
vertu;  et  peut  estre  exciteray  la  volonté  a  plusieurs  aultres 
de  suyvre  le  chemin  qu'ils  ont  tenu ,  nespargnants  leur  vie 
en  ces  actes  vertueux  et  louables,  qui,  pour  estre  dédiez  à 
vostre  service,  rendent  grand  honneur  en  la  vie ,  et  laissent 
une  bien  heureuse  mémoire  à  ceulx  qui  viennent  après. 

Sire,  je  supplie  à  Dieu  quil  vous  doint  (i)  en  toute  pros- 
périté et  santé  très  longue  vie.  De  Paris  le  i5  de  may  i553. 

Vostre  très  humble  et  très  obéissant  subject 
et  serviteur, 

B.  de  Salignac 
(0*  Qu'il  vous  doint  :  qu'il  vous  donne. 

Aphes  que  le  Roy  fut  de  retour  des  quartiers  d'Ale- 
maigne  qui  sont  deçà  le  Rhin,  où  il  avoit  marché  avec 
une  grosse  armée  es  mois  d'apvril,  may  et  juing  mil  cinq 
cens  cinquante  deux,  pour  restablir  la  liberté  de  la 
Germanie,  et  favoriser  le  duc  de  Saxe  Maurice,  celuy 
de  Meckelbourg,  et  autres  princes  de  l'Empire  ses 
alliez,  quiestoyent  en  armes  contre  l'empereur  Charles 
cinquiesme,  tant  pour  le  regard  de  leurs  franchises 
que  pour  la  délivrance  des  duc  de  Saxe  et  lansgrave 
de  Hessen ,  prisonniers  ;  et  que  le  Roy  en  retournant 
eut  exécuté  plusieurs  entreprinses  au  duché  de  Luxem- 
bourg et  pays  deHaynault,et,cefaict,  rompu  son  camp 
et  séparé  son  armée  pour  prendre  quelque  loisir  de  se 
rafreschir,  nouvelles  vindrent,  sur  la  fin  de  juillet,  que 
l'Empereur,  s'estant  reconcilié  avec  le  duc  Maurice  (0, 
et  ayant  retiré  à  soy  la  plus  part  des  forces  qu'il  avoit, 
faisoit  encores  en  Alemaigne  grande  levée  de  gens  de 
guerre,  qu'on  ne  pouvoit  bonnement  juger  s'il  vouloit 
employer,  du  costé  de  Hongrie ,  au  secours  du  roy  des 
Romains  son  frère,  qui  estoit  fort  travaillé  des  Turcs,  ou 
bien  convertir  sesforces  à  faire  descente  en  France.  Tant 
y  a  que  le  Roy,  désirant  en  toutes  sortes  pourvoir  à  la  seu- 
retéde  ses  frontières,  pour  soubstenir  les  premiers  efforts 

(0  L'Empereur  s'estant  réconcilie  avec  le  duc  Maurice.  Cette  récon- 
ciliation se  fit  par  le  traité  de  Passau,  conclu  le  2  août  i55î  entre 
Charles-Quint  et  les  princes  protestans  d'Allemagne. 

que  pourroit  faire  son  ennerny  pendant  qu'il  rassemblè- 
rent son  armée,  pensa  de  plus  près  au  faict  de  la  ville  de 
Mets.  Surquoy  convient  entendre  qu'au  voyage  des- 
sus mentionné,  le  Roy,  à  la  grand  requeste  de  l'eves- 
que,  consentement  des  habitans  d'icelle,  et  accord  des 
princes  de  l'Empire  estants  lors  en  ligue  avecques  luy, 
l'avoitmiseen  sa  protection,  et  y  avoit  laissé  pour  gou- 
verneur le  seigneur  de  Gounor  (0,  gentilhomme  de  sa 
chambre,  avec  quelque  nombre  de  gens  de  guère  :  et  desjà 
avoit  on  commencé  de besongner  à  la  fortification,  mes- 
mement  en  l'endroit  où  l'on  retranchoit  la  ville,  en  y 
faisant  deux  boulevars,  et  tirant  entre  deux  une  cour- 
tine, depuisles  molins  delà  basse  Seille  jusques  à  la  grand 
muraille  qui  regarde  la  Mozelle,  au  devant  l'église  des 
frères  Baudez,  cordeliers,  et  aussi  continué  la  plate 
forme  de  la  porte  des  Rats,  dont  ceulx  de  la  ville 
avoyent  auparavant  faict  un  desseing.  Mais  tous  ces  ou- 
vrages n'estoyent  guieres  advancez  ,  pour  le  peu  de 
gens  qu'on  y  employoit,  à  cause  que  l'on  n'estimoitle 
danger  estre  si  prochain  que  bien  tost  après  apparut. 
Or  l'Empereur  avoit  par  diverses  praticques  moyenne 
et  obtenu  qu'aucuns  des  estats  de  l'Empire ,  et  mesme- 
ment  des  villes  franches,  luy  fournyroient  un  bon 
nombre  de  gens  de  guerre,  pour  employer  au  recou- 
vrement de  Mets,  qu'il  disoit  estre  occupé  par  force. 
Et  de  faict,  soubs  couleur  de  procurer  le  bien  de  l'Em- 
pire, on  luy  voyoit  tourner  ses  desseings  pour  ravoir 
ceste  place,  congnoissant  de  quelle  importance  elle  luy 
estoit,  ayant  esgard  à  son  duché  de  Luxembourg  et 
Pays  Bas;  et  jugeoit  bien  estre  nécessaire  qu'il  fist  der- 

(0  Le  seigneur  de  Gounor  :  Artus  de  Gossé,  frère  de  Brissac  qui 
rommandoit  Farmée  d'Italie. 

niere  preuve  de  sa  puissance  pour  la  remettre  entre 
ses  mains.  Dequoy  le  Roy  estant  adverty,  et  luy 
voulant  en  oster  le  moyen,  afin  qu'il  ne  s'en  peust 
ayder,  comme  il  avoit  au  paravant  tousjours  faict  en 
toutes  les  armées  qu'avoit  dressé  contre  le  royaulme , 
délibéra  de  la  garder,  tant  pour  estre  chose  conve- 
nable à  sa  grandeur  de  conserver  ceulx  qu'il  avoit 
mis  en  sa  protection,  comme  aussi  fort  requise  au 
bien  de  ses  affaires ,  et  au  besoing  qui  se  presentoit 
d'arrester  par  ce  moyen  la  puissance  de  son  en  - 
nemy,  qui  estoit  lors  autant  grande  que  de  prince  qui 
print  oncques  les  armes  contre  la  France.  A.  tant, 
pour  y  pourvoir  de  personnage  qui  fust,  non  seulement 
pour  le  nom  et  dignité  de  sa  maison  aiséement  obey, 
mais  aussi  pour  saprudence  et  bonne  conduitte  suffisant 
à  soubstenir  les  efforts  d'un  empereur  si  puissant,  le  Roy 
feit  élection  de  monseigneur  le  duc  de  Guyse ,  mes- 
sire  François  de  Lorraine,  pair  et  grand  chambrelan 
de  France,  pour  y  estre  son  lieutenant  gênerai,  et  don- 
ner ordre  à  tout  ce  qui  seroit  requis  pour  la  garde  et 
defence  de  la  ville. 

A  ceste  cause ,  M.  de  Guyse  partit  de  la  Court  sur 
le  commencement  du  moys  d'aoust,  et  passa  près  de 
Thoul,  ville  de  sa  charge,  remise  en  mesme  temps, 
et  par  mesmes  causes  que  Mets,  soubs  la  protection  du 
Roy,  où  pour  lors  la  peste  estoit  fort  eschauffée;  mais, 
nonobstant  le  danger,  il  entra  dans  la  ville  pour  visiter 
les  réparations  qu'on  y  avoit  commencées,  et  trouva 
qu'à  cause  de  la  mortalité  et  de  la  maladie  du  seigneur 
de  Sclavolles,  gouverneur  de  la  ville,  on  y  avoit  bien 
peu  advancé.  Il  y  mit  le  meilleur  ordre  qu'en  telle 
saison  estoit  possible,  et  de  là  s'en  vint  à  Mets,  ayant 
32.  17 

en  sa  compagnie  le  marquis  d'Albeuf  son  jeune  frère  r 
le  comte  de  La  Rochefoucauld,  le  seigneur  de  Randan 
frères,  et  le  seigneur  de  Riron,  gentilhomme  de  la 
chambre  du  Roy,  qui  l'estoyent  venu  trouver  en  che- 
min ,  et  plusieurs  autres  de  sa  maison.  De  quoy  estans 
advertiz  M.  le  duc  de  Nemours,  les  seigneurs  de  Gou- 
nor,  vidame  de  Chartres,  de  Martigues  et  autres  sei- 
gneurs et  capitaines  qui  estoyent  dans  la  ville ,  sortirent 
au  devant  avec  les  compagnies  de  gens  de  cheval  et  de 
gens  de  pied,  pour  le  recueillir  en  la  sorte  que  sa  gran- 
deur et  le  lieu  qu'il  venoit  tenir  le  requeroyent. 

Des  le  lendemain ,  dixhuictiesme  du  mois ,  il  com- 
mença dispenser  si  justement  le  temps  au  faict  ordi- 
naire de  sa  charge,  que  tant  d'yeux  qui  ont  tousjours 
eu  le  regard  sur  luy  jusques  à  la  fin  du  siège,  n'ont 
veu  qu'il  ayt  mis  en  espargne  une  seule  heure  pour 
la  donner  à  son  plaisir  particulier  :  comme,  à  la  vérité, 
le  besoing  si  grand  et  si  présent  requeroit  bien  qu'on 
usast  de  ceste   extrême  diligence;  car  la  ville,  aussi 
grande  qu'elle  est,  comme  de  huict  à  neuf  mille  pas 
de  tour,  n'estoit  forte  en  endroit  quelle  eust,  n'ayant 
un  seul  pied  de  rempar  en  toute  la  muraille,  n'y  es- 
pace pour  y  en  faire,d'autant  que  le  tout  estoit  entière- 
ment occupé  de  maisonnages,  d'églises  et  autres  grands 
bastimens,  sans  qu'il  y  eust  aucune  plate  forme  en  estât, 
fors  celle  qu'on  appelle  de  Saincte  Marie,  ny  aucun 
boulevart  que  celuy  de  la  porte  de  Champaigne,  qui 
est  rond  et  d'ancienne  structure,  et  peu  commode  pour 
s'en  servir  :  oultre  ce,  estoit  mal  fossoyée  en  la  plus- 
part,  et  mal  flanquée  par  tout,  et  au  demourant  aisée 
à  battre  en  plusieurs  lieux,  et  veue  presque  par  tout  le 
dedans,  et  par  courtines  des  montaignes  voisines. 

Quatre  ou  cinq  jours  après  la  venue  de  M.  deGuyse, 
arriva   le   seigneur  Pierre    Strozzi  ('),  chevalier  de 
l'Ordre ,  personnage  de  grande  suffisance,  et  que  M.  de 
Guyse  avoit  demandé  au  Roy,  cognoissant  sa  vertu  , 
expérience  et  bon  conseil  es  choses  d'importance  ;  avec 
lequel  et  les  seigneurs  de  Gounor,  de  Sainct  Remy  et 
Camille  Marin ,  fort  experts  et  entencluz  en  faict  de 
fortifications,  il  visita  diligemment  tous  les  endroicts 
de  la  ville;  et,  ayant  recongneu  les  defaulx  et  foiblesses 
qu'avons  dict,  commencèrent  à  faire  desseing  de  plates- 
formes,  rampars,  tranchées,  flancs  et  autres  défenses 
qu'ils  y  congneurent  estre  nécessaires.  Mais  la  difficulté 
estoit  de  recouvrer  nombre  suffisant  de  pionniers  pour 
fournir  tous  les  endroits  où  il  falloit  mettre  la  main ,  à 
cause  que  la  saison^e  mestives  (2)  où  nous  estions,  et 
les  vendanges  qui  s'approchoyent ,  avoyent  tiré  aux 
champs  la  plus  part  des  hommes  de  travail,  estant  seu- 
lement demourez  quelques  pauvres  femmes  et  petits 
garçons  à  la  ville.  Neantmoins  l'ordre  y  fut  donné  si 
bon,  que,  du  premier  jour,  les  plus  pressées  et  néces- 
saires  fortifications   furent   poursuyvies ,   comme    le 
haulsement  de  la  courtine,  et  deux  boulevars  du  re- 
tranchement dont  cy  dessus  est  faict  mention ,  afin 
d' estre  à  couvert  de  la  montagne  d'Ezirmont ,  ou  au- 
trement de  la  Belle  Croix ,  qui  voyoit  jusques  au  pied 
parle  dedans,  où  l'on  craignoit  que  l'ennemy  deust 
faire  son  premier  effort.  L'on  besongna  aussi  en  toute 
diligence  à  la  plateforme  de  la  porte  à  Met/elle  Q) , 
pour  battre  depuis  la  porte  des  Alemans  jusques  vers 

(0  Pierre  Strozzi.  Ce  général,  parent  de  Catherine  de  Médicis,  étoit 
surtout  très -habile  dans  l'artillerie.  —  0)  Mestives  :  moissons.  (3)  La 
porte  à  Metzelle  :  la  porte  de  la  Mozeile. 

Sainct  Pierre  des  Champs,  et  de  mesmes  à  la  plateforme 
de  la  faulse  braye,  derrière  l'encoingneure  de  Saincte 
Glocine,  que  ceulx  de  la  ville  avoyent  au  paravant 
commencée,  pour  battre  vers  Sainct  Clément  et  Sainct 
Pierre,  et  servir  de  flanc  le  long  de  la  muraille  vers  la 
porte  Saint  Thibaud,  pareillement  à  la  plateforme  des 
Rats  pour  défendre  du  costé  de  l'isle.  A  quoy  furent 
départies  toutes  les  centeines  et  nombre  de  pionniers 
dont  on  peut  finer  (0;  et  fut  donné  charge  aux  gens 
de  pied  soldats  d'abbattre  les  plus  empeschans  édifices 
qui  nuisoyent  à  conduire  la  besongne. 

Il  restoit  encores  le  quartier  qui  prend  vis-à-vis  du 
retranchement  jusques  à  la  porte  des  Alemans,  lieu 
fort  suspect,  et  lequel  M.  de  Guyse  estimoit  debvoir 
estre  promptement  ramparé,  ad^ant  pour  le  mieulx 
d'en  fortifier  la  faulse  braye,  assez  ample  et  large  pour 
mettre  nombre  de  gens  à  la  défendre ,  estant  favorisée 
d'un  bon  et  grand  fossé,  sans  donner  cest  advantage  à 
l'ennemy  de  la  pouvoir  gaigner.  Mais  pour  ne  deffour- 
nir  les  autres  atteliers,  et  aussi  pour  donner  exemple, 
luy  mesmes  entreprint  l'œuvre  avecques  les  princes, 
seigneurs  et  gentilshommes  qu'il  avoit  en  sa  compa- 
gnie, portant  quelques  heures  du  jour  la  hotte,  et 
monstrant  estre  bien  convenable  à  un  chef  de  soustenir 
au  besoing  le  travail  et  la  sueur  en  sa  personne,  comme 
la  vigilance  en  l'esprit. 

11  voulut  aussi  sçavoir  quelles  munitions  de  guerre 
pouvoyent  estre  en  la  ville,  et  trouva  qu'il  y  avoit  bien 
peu  de  grosse  artillerie,  et  mesmes  que  la  fonte  d'icelle 
avoit  esté  conduicte  par  homme  non  expert,  ayant 

(»)  Dont  on  peutfinev:  dont  on  pul  disposer. 

laissé  la  matière  mal  alioyée  (0,  et  sans  observer  les 
mesures,  dont  quelques  pièces  estoyenl  desja  gastées, 
les  pouldres,  quasi  toutes  vieilles  de  trente  et  quarante 
ans,  en  moindre  quantité  qu'il  ne  suflisoit  pour  l'exé- 
cution qui  estoit  convenable  de  faire  advenant  quelque 
grand  force  ;  et  se  feit  bailler  Testai  du  tout  par  le  sei- 
gneur d'Ortobie,  commissaire  ordinaire  de  l'artillerie, 
lequel  le  Roy  avoit  laissé  en  la  ville  depuis  ïe  mois 
d'apvril  qu'il  y  passa.  Et  oultre  cest  estât,  il  trouva 
encores  quelques  milliers  de  salpestre  au  magazin  , 
pour  lequel  employer  il  mit  ordre  que  plusieurs  mou- 
lins à  pouldre  fussent  dressez. 

Quant  au  faict  des  vivres,  pource  qu'il  n'y  avoit  de 
la  munition  que  deux  mil  huict  cens  à  trois  mil  quartes 
de  bled,  et  que  d'en  faire  amaz  la  chose  estoit  encores 
mal  aisée,  à  cause  que  les  laboureurs  du  pays  n'avoyenl 
coustume  de  battre  leurs  grains  en  esté,  sinon  à  me- 
sure qu'ils  en  avoyent  affaire  pour  leur  vivre  ,  semer 
ou  payer  leurs  redevances,  il  luy  fut  besoing  faire  plu- 
sieurs  et  diverses  ordonnances  pour  y  pourvoir.  Et  du 
commencement  feit  venir  les  quarteniers  du  pays  et 
contrée,  ausquels  il  commanda  assembler  les  maires 
des  villaiges,  pour  leur  enjoindre  qu'ils  eussent  à  faire 
battre  diligemment  les  grains,  et  en  amener  à  certain 
jour,  cliascun  du  lieu  de  son  mandement,  telle  quantité 
à  la  ville  qu'ils  declairerent  pouvoir  faire,  et  à  quoy  ils 
furent  lors  quotisez  :  ordonnant  que  ces  grains  seroyent 
mis  en  seure  garde,  au  profict  de  ceulx  à  qui  ils  ap- 
parliendroyent  ;  et  où  besoing  seroit  d'en  prendre 
pour  la  nourriture  des  gens  de  guerre,  ce  seroit  à  pris 
et  payement  raisonnable.  Il  s'en  trouva  quelques  uns, 

(0  Mal  allô  y  ce  :  de  mauvais  aloi. 

mais  en  petit  nombre,  qui  obeyrent  au  premier  man- 
dement; et  à  iceulx  mesmes  les  ennemis  de  la  garnison 
de  Thionville  et  les  Marangeois  (0,  plus  brigands  que 
gens  de  guerre,  donnoyent  empeschement,  pillans  les 
charroys  et  chevaulx  en  chemin ,  et  retenans  les  labou- 
reurs prisonniers.  Sur  quoy ,  autant  ceulx  qui  avoyent 
bonne  volunté  d'obéir  comme  ceulx  qui  ne  l'avoyent, 
sceurent  colorer  quelques  jours  la  cause  qu'ils  prenoyent 
de  différer;  mais  nos  chevaulx  legiers  sortirent  plu- 
sieurs fois  aux  champs  pour  leur  donner  escorte  et 
asseurer  les  chemins,  mesmes  un  jour  M.  de  Nemours 
avec  sa  compagnie,  ensemble  les  seigneurs  de  Gounor, 
vidame  de  Chartres,  les  contes  de  Martigues,  de  la 
Rochefoucaud,  les  seigneurs  de  Randan,  de  Biron,  et 
plusieurs  autres  seigneurs  et  gentilshommes,  vers  Enery, 
aux  environs  de  Thionville.  Et  advint  que  quelques 
soldats  françois,  partiz  la  nuict  du  chasteau  de  Rode- 
mar  (2),  que  lors  nous  tenions,  s'en  venoyent  à  Mets. 
Les  ennemis  en  estant  advertiz,  les  suyvirent  jusques 
au  chasteau  de  Donchamp,  où  ils  furent  apperceuz 
par  noz  gens,  estant  la  rivière  entre  deux;  et  nonob- 
stant qu'elle  fust  bien  grosse ,  le  seigneur  Paule  Bap- 
tiste Fregose,  lieutenant  de  M.  de  Nemours,  la  passa 
quasi  à  nou  (3)  avec  quinze  ou  vingt  chevaulx,  et  les 
alla  attaquer.  M.  de  Nemours  et  ses  gens,  voulant  sui- 
vre, hazardoyentde  passer  en  un  endroit  bien  profond; 
mais  le  péril  du  trompette  dudict  seigneur  vidame, 
qui  avoit  premier  voulu  essayer  le  gué,  et  avoit  esté 
forcé  du  courant  et  porté  à  vau  l'eaue,  leur  fut  adver- 
tissement  d'attendre  celuy  qui  avoit  guidé  le  seigneur 

(»)  Les  Marangeois  :  les  habitans  du  canton  de  Moorange. — (?)  Ro- 
riemar  :  Rodemback.  —  '})  A  nou  :  à  la  nage. 

Paule  pour  leur  monstrer  un  passage  plus  aisé,  en  quoy 
il  coula  quelque  espace  de  temps,  k  la  fin,  les  ennemis 
les  voyans  passer,  bien  qu'ils  fussent  en  plus  grand  nom- 
bre qu'eulx,  gaignerent  le  pont  de  Rozemont  (?) ,  où  ils 
avoy  ent  des  gens  de  pied,  lesquels  ils  conduirent  dans  les 
boys  prochains  de  là,  où  les  ayans  jettez  à  sauveté,  les 
gens  de  cheval  prindrent   la  fuite  à  toute  bride  jus- 
ques  aux  portes  de  Thionville.  Ceste  saillie  et  autres 
que  noz  chevaulz  legiers  feirent  souvent,  furent  cause 
que  les  ennemis  ne  coururent  tant  le  pays,  n'y  tindrent 
les  chemins  si  subjects  qu'ils  avoyent  accoustume',  de 
sorte  que  la  ville  commença  à  se  fournir  de  bleds  ; 
joinctque  M.  de  Guyse  trouva  moyen  d'en  faire  porter 
autre  grande  quantité',  à  mesme  condition,  d'aucunes 
prevostez  et  quartiers  de  Lorraine ,  de  Barrois  et  de 
l'abbaye  de  Goze,  appartenant  à   M.  le  cardinal  de 
Lorraine  son  frère,  voisins  de  ladicte  ville.  Et  furent 
commis  gens  à  toutes  les  portes  pour  tenir  registre  de 
la  quantité  qui  entreroit  chascun  jour,  et  en  rendre 
compte  aux  seigneurs  de  Piepape  et  de  Sainct  Belin, 
ordonnez  commissaires  et  superintendans  à  toutes  les 
munitions  et  provisions  de  vivres ,  lesquels   rappor- 
toyent  le  tout  par  extraict  au  lieutenant  de  Roy.  Aussi 
se  commença  l'on  à  fournir  de  foin  ,  avoyne  et  paille, 
par  le  moyen  que  certains  villages  furent  dédiez  par- 
ticulièrement aux   compagnies  des  gens  de  cheval  qui 
pour  lors  y  estoyent,  et  qui  depuis  y  vindrent  pour 
en  prendre  leur  provision ,  en  payant  le  taux  qui  en 
estoit  faict  à  pris  raisonnable ,  et  quelque  chose  d'ad- 
vantage  pour  la  voicture  s'ils  prenoyent  les  chariots  ; 
n'estant  toutesfois  permis  les  occuper  que  les  jours  de 

(0  Rozemont  :  Richemont. 

dimenche  et  lundy,  à  fin  que  le  demeurant  de  la  sep- 
maine  fust  réservé  à  semer  les  terres ,  et  que ,  en  nous 
jectant  hors  d'une  nécessité  présente ,  il  fust  encores 
pourveu  à  celle  qui  pourroit  après  survenir. 

Douze  enseignes  de  gens  de  pied  trouva  M.deGuyse 
dans  Mets,  lesquelles,  pour  estre  bandes  nouvelles,  il 
tascha  à  dresser  et  aguerrir.  Entre  autres  choses,  il 
commanda  que  les  squadres  (0  d'une  chascune  bande , 
qui  estoyent  de  garde  pour  la  nuict ,  se  rendissent 
tous  les  soirs  en  armes,  marchans  en  ordonnance,  de 
leur  quartier  jusques  à  la  place  qui  estoit  devant  son 
logis,  où  se  rengeoyent  les  uns  pies  des  autres,  de 
façon  que  tous  assemblez  avoyent  forme  d'un  batail- 
lon, qu'il  faisoit  quelques  fois  marcher  en  avant,  puis 
soubdain  en  arrière,  monstrer  visaige  de  tous  costez, 
baisser  les  picques  comme  pour  combattre ,  ayant  faict 
ficher  un  blanc  a  une  muraille  où  les  hârquebouziers 
se  adjustoyent;  et  après  leur  avoir  faict  entendre  ce 
qu'il  vouloit  par  le  capitaine  Favars ,  leur  maistre  de 
camp,  et  donné  le  mot  du  guet,  les  envoyoit  en  mesme 
ordonnance  à  leurs  postes  et  gardes.  A  quoy  ils  s'es- 
toyent  si  bien  accoustumez,  que,  combien  que  leur 
chemin  s'adressast  à  divers  endroits  de  la  place ,  et 
qu'aucunes  trouppes  se  vinssent  croiser  dans  les  autres, 
toutesfois  ils  ne  se  desmentoyent  jamais  de  leur  ranc 
et  file.  Au  reste,  furent  faictes  plusieurs  belles  ordon- 
nances sur  la  forme  de  vivre  desdicts  soldats,  à  ce  qu'ils 
eussent  à  converser  paisiblement  avecques  les  habitans 
de  la  ville,  sans  leur  faire  ou  dire  mal ,  ne  prendre 
aucune  chose  qu'en  payant  ;  laissant  les  clefs  des  vivres 
et  marchandises  à  ceulx  à  qui  elles  appartenoyent, 

(0  Les  squadres  :  les  escoiutdos 

sans  retenir  leurs  meubles,  fors  ceulx  qui  estoyent  né- 
cessaires pour  leur  usage  ordinaire,  et  de  ne  les  con- 
traindre en  rien  oultre  leur  gré;  qui  fut  chose  si  bien 
observée,  que  les  uns  vivans  avecques  les  autres  de  si 
bon  accord,  sembloyent  estre  citoyens  d'une  mesme 
ville.  Au  surplus,  pour  éviter  mutinations  et  brigues, 
furent  faictes,  de  par  luy ,  défenses  aux  soldats  de  ne 
prendre  querelles  les  uns  avecques  les  autres,  ne  mettre 
la  main  aux  armes  dans  la  ville,  sur  peine  d'avoir  le 
poing  couppé;  en  quoy  il  fut  si  bien  obey,  que  jamais 
ne  fut  veu  nombre  de  gens  de  guerre  demourer  si  lon- 
guement ensemble  où  il  y  ait  eu  moins  de  quereles  et 
débats.  En  ceste  façon  les  choses  de  Mets  commen- 
cèrent à  se  réduire  en  bon  train  et  conduitte  ;  mais, 
à  fin  qu'il  n'y  eust  rien  à  dire  quand  le  besoing  vien- 
droit,  M.  de  Guyse  envoya  le  seigneur  Pierre  Strozzi 
vers  le  Roy ,  lui  remonstrer  par  le  menu  ce  qui  pou- 
voit  entièrement  toucher  Testât,  tant  des  victuailles, 
artillerie,  munitions  de  guerre,  fortifications,  faulte 
de  pionniers,  que  du  petit  nombre  de  soldats  qu'il  y 
avoit  pour  défendre  une  telle  et  si  grande  ville,  aussi 
pour  entendre  comme  ledict  seigneur  de  Guyse  avoit 
à  se  gouverner  avec  le  marquis  Albert  de  Brandebourg, 
dont  cy  après  sera  plus  amplement  parlé  ;  lequel  estoit 
desjà  arrivé  à  Trieves  avecques  une  armée,  au  cas  qu'il 
s'accostast  plus  près  de  Mets.  La  response  du  Roy  fut 
qu'il  pourvoyroit  à  toutes  choses  nécessaires  aussi  tost 
qu  on  pourroit  cognoistre  la  vérité  que  les  entreprinses 
de  l'Empereur  s'adresseroyent  à  Mets  ;  et ,  quant  à  la 
particularité  du  marquis  Albert,  que  M.  de  Guyse 
usast  en  son  endroit  comme  de  personnage  qu'il  espe- 
roit   retirer  à  son  service ,  sans  toutesfois  avoir  trop 

grande  fiance  de  luy  ;  et  qu'il  taschast  Fesloigner  de  la 
ville,  et  le  jecter  sur  le  chemin  que  l'Empereur  devoit 
tenir  venant  en  ça,  pour  consumer  de  tant  plus  les 
vivres  au  devant  de  l'armée  qu'il  meneroit. 

Au  commencement  de  septembre,  les  compagnies 
d'hommes  d'armes  de  messieurs  de  Guyse,de  Lorraine 
et  prince  de  La  Rochesuryon,  trois  de  chevaulx  legiers 
et  sept  enseignes  de  gens  de  pied,  furent  envoyées  pour 
estre  de  la  garde  et  seureté  de  Mets;  lesquelles,  estant 
venues  près  du  Pont  à  Mousson ,  M.  de  Guyse  advisa 
les  embesongner  au  faict  de  la  récolte,  ne  voyant  que 
aucun  besoing  le  pressast  encores  de  les  mettre  dedans, 
estimant  que  ce  seroit  autant  de  vivres  espargnez.  Et 
pource  que  les  habitans  du  plat  pays  se  monstroyent 
lents  et  tardifs  à  porter  leurs  grains,  il  despescha  com- 
mission ,  le  second  jour  de  septembre ,  au  seigneur 
Dantragues  (0,  lieutenant  de  sa  compagnie,  au  sei- 
gneur de  La  Brosse ,  lieutenant  de  la  compagnie  de 
M.  de  Lorraine,  et  au  seigneur  de  Biron ,  lieutenant 
de  celle  de  M.  le  prince  de  La  Rochesuryon,  de  mener 
ceste  trouppe  es  terres  de  la  ville  et  de  l'evesque  de 
Mets  les  plus  esloignées,  pour  faire  avec  la  force,  si 
besoing  estoit,  que  les  commandements  de  la  récolte 
fussent  exécutez.  En  quoy  ils  procédèrent  si  sagement, 
que  ,  du  gré  du  peuple,  à  qui  on  permettoit  en  retenir 
quelque  quantité  pour  leur  nourriture  de  certain  temps, 
et  pour  semer,  fut  amené  de  ces  quartiers,  avant  le 
vingtiesme  de  septembre ,  environ  douze  mille  charges 
de  grains  dans  la  ville. 

(')  Au  seigneur  Dantragues.  Guillaume  de  Balzac.  Son  fils,  François 
d'Enlragues,  épousa  Marie  Toucliet,  maîtresse  de  Charles  IX  et  mère 
du  comte  d'Auvergne.  Il  en  eut  la  marquise  de  Vcrneuil,  maîtresse  de 
Henri  IV. 

Et  pource  que  le  temps  ne  nous  promettait  assez  de 
loisir  de  pouvoir  conduire  en  défense  noz  rampars  et 
platesformes  avant  la  venue  des  ennemis,  et  mesme- 
ment  qu'estions  incertains  par  quel  endroit  ils  nous 
vouldroyent  assaillir,  M.  de  Guyse  embesongna  les 
gentilshommes  de  sa  maison  à  faire  une  prompte  pro- 
vision de  plusieurs  choses  requises,  pour  jecter  à  une 
brèche  soubdainement  faicte  où  l'on  n'auroit  eu  temps 
de  remparer  :  l'un  de  certain  bon  nombre  de  gabions; 
un  autre  assembler  deux  cens  grosses  poultres  de  boys  ; 
autres  à  trouver  deux  mille  grands  tonneaux,  et  de 
planches  et  tables  ferrées  en  grand  nombre  ;  remplir 
quatre  mille  sacs  de  terre ,  et  de  sacs  de  laine  autant 
qu'il  s'en  trouveroit,  sans  y  omettre  force  pics,  hoyaulx, 
pelles,  hottes,  moutons  pour  abbattre  murailles;  les 
autres  à  la  charge  des  pavezades  (0,  des  cavaliers  de 
bois  pour  l'harquebouzerie,  des  parapects,  mantelets, 
tréteaux ,  barrières,  râteaux  chevillez,  et  autres  engins, 
de  chascune  espèce  diverses  sortes,  pour  s'en  aider  par 
teste  et  aux  flancs,  selon  la  diversité'  des  lieux  et  places 
où  l'affaire  le  requerroit;  au  seigneur  deSainct  Remy, 
se  pourvoir  de  bonne  heure  de  tous  artifices  à  feu  ; 
aussi  au  seigneur  de  Crenay  remonter  grand  nombre 
d'harquebuz  à  croc  avec  leur  appareil  et  fourniment. 
Et  fut  la  diligence  telle  ,  que  toutes  ces  choses  se  trou- 
vèrent prestes  et  assemble'es  es  lieux  à  ce  ordonnez 
avant  que  le  besoing  fust. 

Noz  soldats  n'estoyent  cependant  paresseux  à  la  dé- 
molition des  bastimens  vers  la  porte  Saincte  Barbe, 
portans  par  terre  ce  grand  nombre  d'édifices  demourez 

(0  Pavezades  :  sorle  de  pavois  derrière  lesquels  on  mettoit  les  sol- 
dats pour  les  préserver  des  balles. 

hors  du  retranchement,  afin  que  si  iceluy  quartier 
venoit  à  estre  prins ,  lequel  toutesfois  on  ne  delibéroit 
legierement  abandonner,  il  ne  s'y  trouvast  rien  en 
estât  qui  peust  faire  faveur  à  l'ennemy.  Et  de  mesmes 
poursuyvoyent  les  maisons  joignants  les  murailles  de 
la  ville ,  y  faisant  un  espace  tout  du  long  pour  y  mettre 
gens  en  bataille  et  y  pouvoir  faire  rampars  et  tran- 
chées. Pareillement  au  dehors  de  la  ville  ils  abbattoyent 
les  faulxbourgs,  jardins,  édifices  de  plaisir,  et  autres 
murailles  qui  eussent  peu  nuire ,  dont  il  y  en  avoir 
grand  nombre  jusques  dans  les  fossez,  ainsi  qu'on 
veoit  en  ces  grandes  et  riches  villes  qui  ont  jouy  longue- 
ment du  bien  d'une  profonde  paix.  Et  pourroit  on 
s'esmerveiller  de  l'obéissance  qu'en  tel  dommage  d'édi- 
fices  ce  peuple  de  Mets  rendoit,  car,  estant  la  chose 
conduitte  par  l'authorité  de  M.  de  Guy  se  ,  et  par  gra- 
cieuses remonstrances  dont  il  usoit,  il  ne  s'en  veit  un 
seul  qui  feist  semblant  le  trouver  dur  ;  et  la  plus  part 
mettoyent  d'eulx  mesmes  la  main  à  les  abbattre , 
comme  concernant  le  bien  public  et  la  perpétuelle  seu- 
reté  de  leur  ville. 

Encores,  pour  ne  laisser  aucune  commodité  de  cou- 
vert à  l'ennemy  s'il  vouloit  venir  loger  près  de  la  ville, 
ils  ruinoyent  les  bourgs  de  Sainct  Arnoul,  de  Sainct 
Clément ,  de  Sainct  Pierre  des  Champs  ,  de  Sainct  Ju- 
lian,  de  Sainct  Martin,  et  autres  tout  à  l'entour  :  chose 
qu'il  ne  fault  estimer  de  petit  travail  n'y  peu  hazar- 
deuse ,  veu  la  presse  du  temps  qui  ne  donnoit  le  loisir 
d'y  besongner  en  seureté  ;  de  sorte  qu'ils  y  sont  demou- 
rez  ensepveliz  et  couverts  soubz  les  ruines  plus  de  deux 
cens  pauvres  soldats,  ou  autres  qui  leur  aidoyenl. 
Vray  est  que,  quant  aux  grandes  églises,  tant  du  de- 

dans  que  du  dehors,  ne  les  voulant  M.  de  Guise  veoir 
mettre  par  terre ,  si  la  venue  de  l'ennemy  et  le  saulve- 
ment  de  la  ville  n'en  monstroyent  une  grande  néces- 
sité, les  pilliers  qui  en  soustenoyent  les  voultes,  et 
pans  de  mur,  furent  pour  lors  seulement  couppez  et 
estançonnez  de  boys,  mesurans  que  l'espace  d'un  jour 
ou  deux  nous  en  feroit  tousjours  venir  à  bout  quand  le 
besoing  nous  y  contraindroit,  ainsi  que  depuis  avant 
cinq  sepmaines  fut  mis  à  exécution.  Mais,  pourceque 
celle  de  Sainct  Arnoul  estoit  de  grande  estendue,  et 
assise  en  si  hault  et  proche  lieu  de  la  ville,  que  la 
voulte  eust  peu  servir  aux  ennemis  d'un  dangereux 
cavalier  sur  tout  le  quartier  de  la  porte  Champeneze, 
on  s'advança  de  l'abattre,  de  crainte  qu'ils  feissent 
quelque  grand  effort  de  s'en  saisir  avant  qu'on  y  peust 
remédier.  Et  usa  M.  de  Guyse  de  pitoyable  office  vers 
l'abbé  et  religieux  dudict  Sainct  Arnoul ,  ensemble  vers 
les  autres  gens  d'église  et  de  religion  de  toutes  les  ab- 
bayes, couvenset  colleiges  abbatuz,  qu'il  accommoda 
es  autres  églises,  dont  est  demeuré  grand  nombre  en 
estât  dans  la  ville,  trouvant  suffisant  espace  pour  les 
y  loger  tous,  avec  leurs  aornements  et  joyauls,  sans 
aucun  empeschement  de  pouvoir  vaquer  au  service  de 
Dieu  aussi  bien  qu'au  paravant;  et  feit  transférer  en 
solennelle  procession  les  corps  et  reliques  de  plusieurs 
saincts ,  qu'il  accompaigna ,  et  les  autres  princes  et 
seigneurs  avec  luy ,  la  torche  au  poing ,  teste  nue  ,  de- 
puis l'église  et  abbaye  Sainct  Arnoul ,  jusques  en  l'é- 
glise des  Frères  prescheurs  (0. 

Il  ne  fault  omettre  qu'à  mesme  jour  et  procession 
furent  transferez    les  cercueils    esquels  gisoyent,  en 

(0  Des  Frères  prescheurs  :  des  Dominicains. 

l'église  et  abbaye  Sainct  Arnoul ,  la  royne  Hilde- 
garde, femme  de  Charles  premier  de  ce  nom,  sur- 
nomme' Charlemaigne,  roy  de  France  et  d'Austrasie, 
duquel  royaulme  d'Austrasie  la  ville  de  Mets  estoit  la 
capitale,  et  depuis  Empereur;  le  roy  Loys,  surnommé 
Débonnaire,  fils  des  susdicts  Charles  et  Hildegarde, 
aussi  roy  des  deux  royaulmes,  et  Empereur,  qui  fut 
inhumé  à  Sainct  Arnoul,  l'an  huict  cens  quarante  et 
un;  deux  de  ses  seurs,  Hildegarde  et  Aleide  (J);  et 
deux  seurs  du  roy  Charlemaigne,  Rotayde  et  Aleide  ; 
Droguo,  qui  fut  archevesque  de  Mets,  et  frère  dudict 
roy  Loys  Débonnaire,  ne  scay  au  vray  si  légitime  ou 
bastard;  Vitro,  duc  de  Lorraine,  père  de  Saincte 
Glocine  ;  Beatrix.,  espouse  d'unHerwic,  duc  de  Mets; 
Amalard,  archevesque  de  Trieves  ,  jadis  chancelier  de 
Charlemaigne,  et  depuis  canonizé  pour  sainct  :  lesquels 
fui  ent  tous  apportez  en  l'église  des  Frères  prescheurs , 
et  illec  enlevez  avec  telle  solennité,  et  aussi  honora- 
blement que  faire  se  peut,  et  que  l'opportunité  du 
temps  le  permettoit. 

Le  marquis  Albert  de  Brandebourg,  duquel  avons 
dessus  parlé,  s'estoit  faict  chef  d'une  partie  des  meil- 
leurs gens  de  guerre  que  les  princes  d'Alemaigne  eus- 
sent en  leur  armée  contre  l'Empereur,  ayant  retiré  de 
sa  part  le  duc  de  Zimmeren,  parent  du  conte  Palatin, 
l'Ansgrau  de  Lytembourg  (2) ,  le  conte  Ludovic  d'Ot- 
tinguen  P>),  et  soixante  deux  enseignes  d'Alemans,  les- 
quelles il  avoit  reparties  en  quatre  regimens  :  dont  Ja- 
cob d'Ausbourg,  auparavant  son  lieutenant,  estoit  co- 
lonel de  vingt  deux  ;  le  conte  Daltenbourg  de  seize  ; 

(')  Aleide  :  Adélaïde.  —  (2)  L'Ansgrau  de  Lytembourg  :  landgrave 
de  Lichtemberg.  —  (3)  iyOltinguen  :  d'OEttingcn. 

Rifemberg   de  douze,   et   des  douze  autres  Joassen 
Fondalbic  (0,  avec  huict   squadrons   de   chevaulx , 
chascun  de  deux  cens ,  ensemble  trente  quatre  pièces 
d'artillerie;  et  estoit  venu  des  haultes  Alemaignes,  en 
branschattant  et  rançonnant  le  pays,  passer  le  Rhin  à 
Spire,  et  courir  toutes  les  terres  d'Auxois,  jusques  à  la 
ville  de  Trieves,  de  laquelle  il  s'estoit  saisy  et  mis  des 
gens  de  cheval  dedans ,  avec  le  régiment  de  Fondalbic 
pour  la  garder.  Maintenant  s'estoit  venu  camper  au 
lieu  de  Roranges  (a)  sur  la  Mozelle,  près  de  Thion- 
ville,  à  trois  lieues  de  Mets,  d'où  envoyoit  souvent  de- 
mander vivres  à  M.  de  Guyse  pour  la  nourriture  de 
son  camp,  faisant  publier  qu'il  estoit  là  pour  le  ser- 
vice du  Roy.  Et  de  faict ,  le  Roy  tenoit  auprès  de  luy 
l'evesque  de  Bayonne,   pour  traiter  la  condition  du 
payement  qu'il  luy  fauldroit  en  se  servant  de  luy.  Or, 
n'osoit  M.  de  Guyse  le  refuser,  afin  qu'il  n'en  causast 
quelque  mal  contentement  ;    aussi    craignoit  d'autre 
part  desfournir  sa  ville.  Parquoy  advisa  sagement  de 
ne  tomber  en  l'une  n'y  en  l'aultre  nécessité,  envoyant 
la  première  fois  au  marquis  tel  nombre  de  pains  et 
pièces  de  vin  pour  luy  satisfaire ,  qui  ne  fut  de  grand 
foulle  à  la  munition  du  Roy.  Et  depuis,  sur  semblable 
demande,  luy  feit  entendre  qu'il  n'oseroitn'y  vouldroit 
plus  toucher  à  la  munition  ,  mais  luy  envoyoit  une 
autre  provision  de  pain  et  de  vin  qu'il  avoit  faict  venir 
pour  la  fourniture  particulière  de  sa  maison ,  adjous- 
tant  encores  nouveau  présent  d'un  coursier  que  le  sei- 
gneur de  Louvieres ,  son  escuyer  d'escuerie ,  mena  au- 
dict  marquis.  A.  la  fin ,  ne  voulant  M.  de  Guyse  user 
vers  luy ,  sinon  en  la  façon  que  le  Roy  luy  avoit  mandé, 

(>)  Joassen  Fondalbic  :  Joachim  Caiwitz.  — .  (*)  Roranges  :  Floranges. 

et  voyant  quil  importunoit  tousjours  pour  vivres  ,  en- 
voya le  seigneur  Pierre  Strozzy  luy  remonstrer  que  la 
raison  de  la  guerre,  laquelle  il  cntendoit  bien,  nepor- 
toit  que  Ton  jectast  vivres  d'une  place  de  telle  impor- 
tance que  Mets,  mesmement  à  ceste  heure  qu'on  en- 
tendoit  l'Empereur  s'approcher  avec  une  grosse  armée 
pour  la  venir  assiéger,  avecques  ce  qu'elle  n'estoit 
gueres  bien  fournie;  et  à  peine  en  pourroit  on  tirer  la 
nourriture  de  son  camp  trois  jours ,  qu'on  ne  l'espuy- 
sast  beaucoup  ;  mais  qu'il  pourroit  prendre  son  chemin 
vers  les  Sallins  (0,  pays  tres-fertil,  et  là  entretenir  pour 
un  temps  son  armée.  Ce  propos  sembla  avoir  esté  bien 
receu  de  luy,  mesmes  demanda  quelque  personnage 
pour  luy  monstrer  le  pays.  Mais  le  bon  jugement  du 
seigneur  Pierre  avoit  desjà  descouvert,  par  les  termes 
et  propos  qu'il  avoit  tenu,  que  ses  fins  tendoyent  seule- 
ment à  tirer  de  l'argent  du  Roy,  et  projectoit  deslors 
jouer  ce  beau  tour  que  depuis  on  a  veu.  Lendemain  fut 
despesché  Gaspar  de  Hus,  seigneur  de  Buy,  gentil- 
homme natif  de  Mets,  pour  l'aller  conduire  vers  les 
Sallins  ;  mais ,  au  lieu  de  prendre  ce  chemin ,  il  s'appro- 
cha une  lieue  plus  en  çà,  vers  la  ville,  venant  camper 
à  Aey,  d'où  envoya  trois  de  ses  gens  vers  M.  deGuyse, 
luy  faire  entendre  que  d'aller  vers  les  Sallins  ce  seroit 
trop  s'exposer  a  l'ennemy,  en  danger  que  luy  et  ses 
gens  fussent  rompuz ,  et  que  son  intention  estoit  de 
passer  la  Mozelle  ;  parquoy  prioit  qu'on  luy  feist  faire 
un  pont,  et  ce  pendant  le  fournir  de  vivres  nécessaires, 
ensemble  mettre  en  liberté  quelques  uns  des  siens 
qu'il  disoit  estre  arrestez  dans  la  ville.  M.  de  Guyse  en- 

(0  Vers  les  Sallins.  H  paroît  qu'il  est  ici  question  du  territoire  de 
Salins  en  Franche-Comté. 

voya  recueillir  et  festoyer  ses  gents  par  des  gentils- 
hommes de  sa  maison,  ausquels  ces  Âlemans  feirent 
grande  instance  de  prendre  la  lettre  du  marquis  leur 
maistie ,  qui  contenoit  leur  charge,  pour  la  porter  à 
M.  de  Guyse,  et  qu'ils  viendroyent  puis  après  luy 
faire  la  révérence  et  dire  le  surplus.  Tantost  après  s'en 
retournèrent  sans  se  présenter:  de  laquelle  façon  M.  de 
Guyse  assez  esmerveille'  ne  laissa  pourtant  à  rendre 
responce,  et  ramentevoir  au  marquis  touchant  les  vi- 
vres la  raison  que  dessos  ;  et  quant  au  pont ,  qu'il  n'a- 
voit  moyen  d'en  faire  dresser  promptement,  mais  qu'il 
commanderoit  que  tous  les  bateaux  de  Mets  etdu  Pont 
à  Mousson  se  rendissent  à  l'endroit  où  il  vouldroit  faire 
passer  ses  gents,  pour  en  tirer  la  commodité  qu'il  pour- 
roit  ;  au  reste  qu'il  n'avoit  aucun  des  siens  prisonnier , 
ny  ne  vouldroit  qu'ils  eussent  moins  de  liberté'  et  bon 
traictement  dans  la  ville  que  les  François.  Ceste  res- 
ponse  estoit  suffisante,  et  satisfaisoit  au  tout  ;  parquoy 
estima  ledict  marquis  que  ce  luy  seroit  honte  de  ne  la 
prendre  en  payement,  et  commença  incontinent  pen- 
ser à  quelque  autre  nouveaulte'  :  c'est  de  faindre  estre 
requis  que  M.  de  Guyse  et  luy  parlassent  ensemble, 
et  qu'il  fust  advisé  un  lieu  hors  la  ville  pour  s'assem- 
bler. L'excuse  estoit  présente  à  M.  de  Guyse,  que, 
ayant  la  garde  de  la  place,  ne  seroit  trouvé  bon  qu'il 
en  sortist,  offrant  au  marquis  que,  s'il  luy  plaisoit  venir 
dedans,  il  mettroit  peine  de  le  bien  recueillir  et  traic- 
ter.  Le  marquis  donna  parole  de  venir  le  jour  ensuy- 
vant;  dont  M.  de  Guyse  envoya  bonne  trouppe  de 
gentilshommes  hors  la  ville ,  vers  la  venue  de  son  camp 
au  devant  de  luy  :  et  trouvèrent  quelques  Alemans 
qui  vouloyent  entrer,  lesquels  furent  receuz.  Et  après 
32.  ï8 

que  l'on  eut  longuement  attendu,  le  marquis  envoya 
dire  qu'il  ne  viendroit  jusques  au  lendemain,  auquel 
jour  il  approcha  encores  le  matin  son  camp  jusques  au 
village  de  Mercy  et  autres  d'environ ,  à  une  lieue  de  la 
ville.  Estans  des  nostres  sortiz  comme  le  jour  précè- 
dent, rencontrèrent  autre  trouppe  d'Alemans  qui  di» 
soyent  le  marquis  n'estre  gueres  loing,  et  qu'ils  s'es- 
toyent  mis  devant  pour  acheter  ce  pendant  quelques 
besongnes  (0  en  la  ville.    L'entrée   leur  fut  donnée 
comme  aux  premiers  ;  et  sur  le  midy ,  un  gentilhomme 
envoyé  de  la  part  du  marquis  vint  porter  excuse  qu'il 
ne  pouvoit  encor  venir  de  ce  jour ,  requérant  M.  de 
Guyse  qu'il  luy  pleust  recevoir  dans  la  ville  un  nombre 
de  mortiers  et  quelques  munitions  de  boulets,  pour 
descharger  d'autant  son  charroy ,  qui  commençoit  mar- 
cher difficilement  à  cause  que  le  temps  s'estoit  dispose' 
à  la  pluye.  Dequoy,'  encores  qu'il  en  fust  quelque 
chose,  car  à  la  vérité  le  pays  est  gras  et  boueux  pour 
si  peu  d'eau  qu'il  y  tumbe,  si  est  il  à  croire  que  cela 
tendoit  plus  à  imprimer  quelque  fidélité  de  luy  qu'au 
soulagement  de  son  charroy  ;  car  en  l'hyver  après  il 
traina  tousjours  lesdicts  mortiers  et  boulets  sans  nou- 
vel attellage  de  chevaulx.  M.  de  Guyse  luy  accorda 
sa  demande,  et  mesmes  qu'il  pourroit  laisser  un  de  ses 
gens  dans  la  ville  pour  avoir  la  garde  de  ce  qu'il  y 
mettroit.  Ce  soir,  il  envoya  lesdicts  mortiers,  qui  ar- 
rivèrent bien  tard,  et  à  l'heure  que  l'on  n'a  accoustumé 
ouvrir  places  de  garde  :  toutesfois,  pour  ne  luy  lais- 
ser aucune  apparente  occasion  de  se  plaindre,  M.  de 
Guyse,  ayant  jecté  quelques  chevaulx    dehors  pour 
faire  la  descouverte,  à  fin  d'obvier  aux  entreprises 

(0  Quelques  besongnes  :  qiielcfues  provisions. 

qui  se  pourroyent  faire,  et  mis  force  soldats  en  armes 
à  la  porte,  quelque  nombre  d'arquebouziers  aux  bar- 
rières,  receut  ce  charroy  à  diverses  ouvertures  de 
porte ,  et  à  diverses  fois  le  visitant  à  la  raison  qu 'ils 
entroyent  les  uns  après  les  autres,  a  fin  qu'il  n'y  eust 
chose  dont  peust  venir  inconvénient  à  la  ville  ,  et  cela 
si  dextrement,  qu'il  ne  fut  donné  aucune  cognois- 
sance  de  souspeçon.  Le  tiers  jour,  on  veit  venir  autre 
grosse  trouppe  d'Alemans  ,  et  nulles  nouvelles  que  le 
marquis  arrivast  :  dont  M.  de  Guyse ,  considérant  ceste 
façon ,  et  le  logis  qu'il  estoit  venu  prendre  si  près  de 
noz  portes,  se  doubta  qu'il  pourroit  avoir  quelque 
dangereuse  imagination  ;  parquoy  ne  permeit  que  ces 
Alemans  venuz  dernièrement  entrassent,  mais  doul- 
cement  feit  sortir  ceulx  qui  estoyent  dedans,  en  nom- 
bre de  plus  de  quatre  cens,  leur  offrant  faire  porter 
de  la  marchandise  à  la  porte  autant  qu'ils  en  vou- 
droyent  acheter.  Sur  l'heure  arrivèrent  gens  de  la  part 
du  marquis,  pour  dire  que  leur  maistre  ne  pourroit 
estre  bien  à  son  aise  en  lieu  où  l'on  essayast  faire  ses 
gens  prisonniers,  et  que  à  ceste  occasion  il  n'y  estoit 
voulu  venir.  A  quoy  avoit  tant  peu  d'apparence,  que 
l'on  ne  daigna  luy  en  mander  satisfaction  ;  car  aussi 
n'estoit  véritable,  comme  M.  de  Guyse,  s'en  estant  soi- 
gneusement enquis  des  l'autre  fois  qu'il  luy  avoit 
mandé  le  semblable,  l'avoit  ainsi  trouvé.  Toutes  les- 
quelles choses ,  rapportées  au  succez  de  celles  qui  ad- 
vindrent  dans  six  sepmaines  après,  feront  juger  que  le 
marquis  avoit  entreprins  une  de  trois  choses  :  ou  de 
tirer  le  plus  de  vivres  qu'il  pourroit  pour  desfournir  la 
ville,  ou  bien  surprendre  la  personne  de  M.  de  Guyse, 
et  mettre  en  danger  tout  le  demeurant,  ou  bien  de 

18. 

gaigner,  avec  le  nombre  de  ses  gens  qui  estoyent  ainsi 
entrez,  une  des  portes  par  où  il  peust  mettre  toutes 
ses  forces  dedans  ,  et  en  demourer  le  seigneur  ;  mais 
Dieu  ne  permist  qu'il  en  advint  ainsi. 

Nous  avions  alors  passe'  la  mi  septembre,  et  com- 
mençoyent  venir  plus  d'advertissements  de  la  venue  de 
î'Enipereur  qu'auparavant;  lequel,  avec  les  bandes 
espagnolles,  italiennes,  et  les  autres  forces  qu'il  avoit 
assemblées  à  lspurg  ('),  Munie,  Augsbourg  et  Ulme, 
s'estoit  acheminé  jusques  sur  le  Rhin ,  lequel  sa  per- 
sonne, avec  quelque  nombre  de  chevaulx  et  certaines 
pièces  d'artillerie,  l'avoyent  passé  sur  le  pont  à  Stras- 
bourg, le  demeurant  de  l'armée  par  batteaux;  s'estant 
encores  venus  joindre  à  luy  à  Laudourf ,  maison  du 
conte  Palatin  près  de  Spire,  où  il  faisoit  quelque  sé- 
jour, deux  régiments  qui  venoyent  de  Francfort  et 
Ratisbonne  :  par  le  moyen  de  quoy  son  armée  estoit 
encores  engrossie  ,  et  s'approcha  depuis  aux  Deux 
Ponts,  qui  est  un  lieu  à  quinze  lieues  de  Mets,  d'où 
M.  de  Guyse  eut  advertissement  qu'il  faisoit  advan- 
cer  quinze  cens  ou  deux  mil  chevaulx  vers  le  pays 
Metsein ,  pour  desfaire  les  nostres  qui  y  estoyent  pour 
la  récolte.  Parquoy  manda  aux  seigneurs  d'Antragues, 
de  La  Rrosse  et  de  Biron,  s'approcher  vers  la  ville 
avecques  leur  trouppe,  faisans  entendre  par  le  pays 
que  l'on  eust  à  mettre  plus  grande  diligence  que  ja- 
mais de  porter  vivres,  et  ceulx  qui  ne  le  pourroyent 
si  tost  faire,  eussent  à  les  jetter  hors  des  granges, 
maisons  et  édifices,  à  fin  que  s'il  estoit  besoing  en  faire 
le  gast  pour  empescher  que  l'armée  de  l'ennemy  ne  s'en 
prevalust,  on  les  peust  brusler  sans  endommager  les 

(  ■  )  Ispurg  :  Inspruck . 

bastiments  et  meubles,  espargnant  ce  pauvre  peuple 
le  plus  qu'il  seroit  possible.  Il  leur  fut  aussi  mandé 
qu'ils  rapportassent  un  roole  de  tous  les  moulins  des 
lieux  et  environs  où  ils  passoyent,  pour  les  envoyer 
rompre  au  devant  de  l'Empereur;  les  advertissant  en- 
cores  d'amener  en  venant  un  grand  nombre  de  char- 
roy,  pour  s'en  servir  à  resserrer  promptement  tout  ce 
qui  se  ti  ouveroit  à  deux  ou  trois  lieues  à  l'entour.  Ces 
choses  exécutèrent  les  susdicts  ainsi  qu'il  leur  estoit 
mande',  et  se  retirèrent  avec  leurs  gens  vers  M.  de 
Guyse  ,  qui  les  feit  entrer  dans  la  ville  le  vingt- 
deuxiesme  jour  de  septembre,  et  les  envoya  loger  chas- 
cun  au  quartier  qui  luy  estoit  departy,  les  bandes  de 
gens  de  pied  près  des  murailles,  à  fin  d'estre  voisins 
des  lieux  où  ils  auroyent  à  faire  la  garde,  et  les  gens- 
d'armes  et  chevaulx  legiers  sur  le  milieu  de  la  ville; 
ordonnant  à  tous  capitaines,  chefs  de  gens  de  guerre, 
gentilshommes  et  soldats,  ne  faire  logis  hors  de  leurs 
quartiers,  sur  peine  d'en  estre  puniz. 

Et  sçachant  que  la  noblesse  françoise  est  assez  cous- 
tumiere  de  courir  la  part  (0  où  l'affaire  survient,  et, 
advenant  le  siège,  qu'un  bon  nombre  s'en  retireroit 
en  ceste  ville,  où,  s'ils  n'avoyent  à  qui  rendre  parti- 
culière obéissance,  vouldroyent  prendre  logis  où  bon 
leur  sembleroit ,  et  estre  de  toutes  les  factions  (2)  qui 
s'entreprendroyent ,  dont  on  a  veu  souvent  advenir  plus 
d'inconveniens  que  de  bons  effects;  à  ceste  cause  feit 
commandement  que  tous  gentilshommes  et  autres  qui 
viendroyent  pour  leur  plaisir,  eussent  à  choisir  un  des 
capitaines  de  gens  de  cheval  ou  de  gens  de  pied  estans  en 

(*)  Courir  la  part  •  courir  du  côté.  —  0)  Toutes  les  factions  :  toutes 
les  entreprises. 

la  ville ,  pour  se  retirer  devers  luy,  et  avoir  logis  dans 
son  quartier,  le  suyvre  et  accompaigner  à  toutes  les 
saillies,  factions  et  entreprises  qui  se  feroyent  par 
luy,  obéissant  à  l'exécution  d'icelles  tout  ainsi  que  s'ils 
avoyent  receu  soulde,  et  faict  le  serment  au  Roy  soubs 
sa  charge,  et  n'entreprendre  rien  d'advantage,  sur 
peine  d'estre  mis  hors  la  ville.  Et  pource  que  les  en- 
nemis eussent  peu,  en  moins  de  six  jours,  se  faire 
maistres  de  la  campaigne  et  occuper  les  vivres,  ne 
tarda  gueres  à  renvoyer  la  cavalerie  legiere  faire  le 
gast  qu'avons  dict  cy  dessus,  et  rompre  les  moulins, 
leur  commandant  aller  commencer  au  plus  près  de 
l'ennemy,  et  au  plus  loing  de  la  ville  qu'il  leur  seroit 
possible,  faisans  en  sorte  qu'il  demeurast  le  moins  de 
nourriture  et  de  commodité  de  toutes  choses  devant 
leur  armée  que  faire  se  pourroit. 

Cependant,  à  fin  que  Ton  feist  plus  grande  dili- 
gence de  reserrer  ce  qui  estoit  encores  dehors,  fut 
de  nouveau  ordonné  que  dans  quatre  jours  on  eust 
à  mettre  tous  les  vivres  et  le  bestiail  des  villages  dans 
la  ville,  pour  en  fournir  la  munition ,  ou  les  vendre  au 
marché  à  tel  pris  que  l'on  trouveroit,  sur  peine  que, 
le  terme  passé,  les  gens  de  guerre  et  soldats  en  pour- 
royent  aller  prendre  sans  payer  là  où  ils  en  trouve- 
royent.  Ce  commandement  feit  venir  en  ces  quatre 
jours  grande  quantité  de  tous  vivres;  car  la  plus  part 
du  peuple  et  les  habitans  de  la  ville ,  qui  avoyent  en- 
cores leurs  granges  et  maisons  aux  champs  toutes 
pleines,  obéirent  dans  le  temps  ;  et  ceulx  qui  ne  le 
voulurent  faire  sentirent  bien  tost  la  punition  du 
mespris  et  refuz  qu'ils  faisoyent,  par  ce  que  les  gens 
de  guerre  sortirent   comme  il  leur  estoit  permis,   et 

allèrent  faire  particulière  provision  de  tout  ce  qu'ils 
peuvent  trouver  :  qui  fut  cause  que  aucuns  se  repen- 
tans  venoyent  offrir  libéralement  de  porter  tout  ce 
qu'ils  avoyent,  et  que  la  main  fust  resserrée  aux  sol- 
dats :  ce  que  M.  de  Guy  se  feit  volontiers,  regr  étant 
la  foule  du  peuple,  pourveu  que  la  ville  eust  son  four- 
nissement. En  ceste  façon,  ne  vint  gueres  de  dommage 
que  sur  ceulx  qui  avoyent  trop  mauvaise  volunté,  et 
cela  mesmes  porta  quelque  espargne  à  la  munition  du 
Roy,  tenant  lieu  de  distribution  aux  soldats  plus  de  six 
sepmaines  durant  le  siège.  M.  de  Guyse  avoit  usé  de 
plusieurs  autres  moyens  sur  le  faict  des  provisions  de 
bleds,  vins,  bestiail,  chairs  sallées,  poisson,  beurre, 
huille,  sel,  froumages,  riz,  et  tous  autres  vivres  de 
garde  qu'il  avoit  faict  venir  de  France,  Lorraine,  Bar- 
rois,  et  autres  lieux  où  il  s'en  pouvoit  recouvrer, 
n'ayant  espargne  ny  son  crédit  ny  ses  deniers,  de  sorte 
que  la  ville  fut  mise  en  estât  pour  ne  souffrir  faim  d'un 
bon  an. 

Sur  le  vingtiesme  de  septembre,  M.  de  Guyse  en- 
voya la  seconde  fois  le  seigneur  Pierre  Strozzi  vers  le 
Roy,  l'advertir  qu'il  estoit  temps  d'envoyer  le  secours 
qu'il  avoit  advisé  donner  à  Mets ,  veu  que  l'ennemi 
s'estoit  tant  approché  qu'il  ne  falloil  plus  doubter  de 
sa  venue.  A  quoy  Sa  Majesté  respondit  que  de  Sainct- 
Mihel ,  où  M.  le  connestable  alloit  dresser  un  commen- 
cement d'armée,  y  seroit  pourveu  avant  que  les- en- 
nemis peussent  estre  arrivez. 

Quelques  jours  au  paravant  le  marquis  Albert  de 
Brandebourg  estoit  retourné  vers  Trieves  pour  retirer 
les  gens  de  cheval,  et  le  régiment  de  Fondalbic  qu'il  y 
avoit  laissé,  et  autresfois  revenu  au  tour  de  Mets  ,où  il 

feit  cinq  ou   six  logis,  entretenant  tousjours  l'evesqne 
de  Bayonne  de  paroles  générales  sur  lesquelles  on  ne 
pouvoit  faire  aucun  bon  fondement  ;  car  il  luy  pro- 
posoit  chascun  jour  demandes  nouvelles,  et  si  exces- 
sives, queledict  evesque  eust  passe'  grandement  sa  charge 
de  les  luy  accorder.  Il  envoya  quérir  les  mortiers  qu'il 
avoit  laisse'  dans  la  ville,  lesquels  M.  de  Guyse  luy 
permit  reprendre.  Et  environ  ce  temps  le  Roy  despes- 
cha  encores  le  seigneur  de  Lanssac  pour  venir  prendre 
quelque  conclusion  avecquesluy;  mais  il  trouva  moyen 
de  mettre  tousjours  la  chose  en  longueur , et  cependant 
s'approcha  du  Pont  à  Mousson  ,  venant  loger  tout  joi- 
gnant les  portes  ;  auquel  lieu  M.  le  connestahle  envoya 
de  nouveau  le  seigneur  de  La  Chapelle  de  Biron,  et  à 
la  fin  M.  de  Chastillon  son  nepveu,  à  présent  admirai  de 
France  :  lequel,  après  avoir  quelquefois  conclud  une 
chose,  incontinent  après  le  marquis  l'envoyoit  condi- 
tionner de  quelque  autre,  tant  esloigne'e  de  raison  qu'il 
s'en  retourna  sans  resolution.  Geste  façon  intraictable 
de  ne  se  laisser  conduire  à  quelque  party  honneste  de 
plusieurs  qui  luy  estoient  oflers,  le  rendit  suspect  à 
M.  le  connestahle,  qui  commença  penser  de  luy  comme 
d'un   ennemy  ;  et,  par  le  trouble  qu'il  donna,  veint 
cest  inconvénient  à  la  ville,  que  M.  le  connestahle  ne 
nous  peult  secourir  de  tout  ce  qu'il  eust  bien  voulu, 
mesmement  d'artillerie  :  car  il  ne  l'eust  peu  faire  con- 
duire avecques  moindre  force  que  d'une  armée,  pour 
la  défiance  qu'avions  du  marquis  et  de  son  camp.  Bien 
avoit  faict  approcher  de  bonne  heure  quatre  enseignes 
de  gens  de  pied  au  Pont  à  Mousson  avant  que  le  mar- 
quis y  passast,  lesquelles  furent  deslors  retirées  dans  la 
ville,  et   depuis  envoya   deux  cens  pyonniers  et  un 

nombre  de  pouldres  que  le  seigneur  Horace  Farnez 
duc  de  Castres  admena,  lorsqu'au  dixseptiesme  du 
moys  ensuyvant  il  vint  pour  attendre  le  siège;  oultre 
lesquelles  M.  deGuyse,  pour  la  crainte  d'un  long 
siège,  avoit  mis  peine  à  en  assembler,  ou  de  ce  qu'il 
en  avoit  tire'  de  ses  places,  ou  par  aultres  moyens,  dix 
milliers. 

Pource  que  le  mois  d'octobre  estoit  venu,  et  nous 
approchions  de  l'hyver,  quelques  uns  estimèrent  que 
l'Empereur  n'entreprendroit  si  tard  nous  assiéger, 
cuidans,  puis  qu'il  avoit  conduit  jnsques  ici  sagement 
ses  affaires,  il  ne  vouldroit  forcer  à  ceste  heure  la  na- 
ture du  temps,  et  tant  contemner  (0  la  rigueur  du 
ciel,  que  de  bazarder  une  si  grande  armée  à  la  mercy 
des  neiges,  pluyes  et  gelées,  qui  sont  bien  véhémentes 
en  ce  pays,  et  se  contenteroit,  pour  ceste  année,  de 
s'estre  monstre  en  armes  en  Alemaigne  ,  et  d'avoir 
reduict  à  sa  dévotion  les  princes  de* l'Empire,  qui,  au 
commencement  de  l'esté,  estoyent  entrez  en  guerre 
contre  luy;  mais  qu'il  pourront  entreprendre  de  venir 
en  quelque  quartier  de  la  Champaigne,  ou  en  Lor- 
raine et  Barrois,  pour  y  faire  hyverner  son  armée,  et 
temporiser  jusques  en  la  belle  saison,  que  l'exécution 
de  ses  entreprises  viendroit  estre  plus  aysée  ;  mais  il 
estoit  aussi  à  penser  qu'un  si  grand  amas  de  gens  de 
guerre,  et  la  grand  despence  de  les  souldoyer,  avec 
les  bravades  et  menasses  dont  il*  avoit  usé,  et  qu'il 
avoit  faict  publier  par  ses  ambassadeurs  et  ministres, 
tant  en  Alemaigne  qu'en  Italie,  de  vouloir  avant  toutes 
choses  pourveoir  au  recouvrement  de  ce  qui  touchoit  à 
l'Empire,  luy  feroient  avancer  ce  siège;  à  quoy  de  plus 

(.*  )  Contemner  :  mépriser. 

fort  l'inciteroit  la  foiblesse  qu'il  sçavoit  estre  encores 
en  la  ville,  et  la  crainte  que  les  affaires  du  Roy,  par 
trop  temporiser,  se  peussent  tant  affermir  qu'il  ne  fust 
plus  heure  de  l'empescher  ;  aussi  qu'un  esprit  picqué 
se  promet  souvent  de  surmonter  les  plus  grandes  diffi- 
cultez ,  mesmes  qu'il  avoit  aultresfois  bien  heureuse- 
ment mené  la  guerre  en  hyver.  Parquoy  faisant  M.  de 
Guyse  un  conseil  sur  toutes  ces  choses,  résolut  de 
poursuivre  sa  première  et  sage  délibération ,  de  con- 
tinuer avecques  la  plus  grande  diligence  qu'il  pour- 
roit  la  fortification  commence'e.  Et,  y  estoit  si  attentif, 
que  souvent  il  faisoit  porter  son  disner  aux  rempars, 
de  peur  de  mettre  trop  de  temps  à  aller  et  venir  en 
son  logis.  Et  si  quelques  fois  il  alloit  dehors  à  cheval, 
c'estoit  pour  recognoistre  le  pais,  visiter  les  advenues 
et  logis  que  les  ennemis  pourroyent  faire  à  l'entour  de 
la  ville,  et  prendre  garde  aux  lieux  par  où  ils  nous 
pourroyent  nuire  ,«t  aussi  à  ceulx  qui  seroyent  advan- 
tageux,  tant  pour  noz  saillies  et  mettre  des  emboscades, 
que  par  où  nous  ferions  noz  retraictes. 

Les  vendanges  estoyent  lors  achevées,  lesquelles 
avoyent  este'  faictes  sans  aucun  empeschement ,  et  y 
avoit  grande  fertilité  de  vin  par  tout  le  pays  ;  dont 
après  qu'on  en  eut  retiré  une  grande  quantité  dans  la 
ville,  beaucoup  de  gents  de  travail  vindrent,  qui  fu- 
rent employez  à  la  besongne ,  par  le  moyen  desquels 
les  platesformes  commencèrent  d'approcher  à  la  haul- 
teur  suffisante  pour  s'en  pouvoir  servir.  Et  feit  lors 
M.  de  Guyse  asseurer  et  habiller  les  voultes  de  plu- 
sieurs églises  en  platesformes,  armées  de  balles  de 
laine,  qui  seroyent  cavalliers  aux  inontaignes  pour  y 
mettre  de  l'artillerie,  et  battre  au  loing,  à  l'advenue  des 

ennemis.  Et  pourautant  que  l'on  disoit  estre  chose  bien 
aisée  de  nous  priver  de  celle  partie  de  la  Mozelle  qui 
passe  dans  la  ville,  rompant  la  chaussée  qui  la  sous- 
tient,  au  moyen  de  quoy  toute  l'eaue  retourneroit  en 
son  ancien  canal,  du  pont  des  Mores,  hors  des  mu- 
railles,, et  demoureroyent  deux  grandes  ouvertures 
servants  de  brèche  aux  ennemis,  soubs  les  deux  ponts 
des  Barres,  par  où  ladicte  rivière  entre  et  sort  dans  la 
ville,  furent  commencées  des  pallificades  dans  l'eaue, 
reculées  de  vingt  cinq  ou  trente  pas  desdicts  ponts  vers 
le  dedans  de  la  ville,  pour  n'estre  exposées  à  la  batterie, 
avec  bon  rempar  des  deux  costez  du  canal ,  depuis  les- 
dictes  pallificades  jusques  aux  ponts,  servant  de  flanc 
l'un  à  l'autre.  Et  aussi  pour  le  mesme  danger  que, 
perdant  l'eaue,  fussions  privez  des   moulins  qui  es- 
toyent  dessus,  M.  de  Guyse  en  feit  faire  un  bien  grand 
nombre  d'autre  à  bras  et  à  chevaulx,  pour  mouldre 
les  bleds  et  battre  les  pouldres. 

En  ces  enlrefaictes  on  entendit  que  l'armée  de  l'Em- 
pereur avoit  passé  les  Deux  Ponts,  et  s'approchoit  vers 
la  Mozelle,  s'engrossissant  toujours  du  nombre  de  gents 
qui  suyvoyent  d'Alemaigne,  et  d'autres  qui  venoyent 
des  Pays  Bas  ;  dont  ne  voulant  M.  de  Guyse  leur  laisser 
en  proye  une  enseigne  de  gents  de  pied  du  capitaine 
La  Prade,  qui  estoit  dans  Rodemar,  à  fin  qu'ils  ne  se 
peussent  avantager  d'avoir  à  leur  arrivée  fait  quelque 
prinse  sur  le  Roy,  mist  en  délibération  et  conseil  de 
les  retirer,  ensemble  l'artillerie  qu'ils  pouvoyent  avoir. 
Et  furent  les  capitaines  de  cest  advis  :  que  du  premier 
jour  on  envoyast  quérir  les  gents  de  pied,  congnois- 
sants  que  la  place  n'estoit  pour  attendre  une  moyenne 
force,  non  qu'une  si  grosse  armée  qu'on  disoit  estre 

celle  de  l'Empereur;  mais  ils  trouvoyent  si  malayse', 
que  quasi  jugeoyent  impossible  d'en  pouvoir  retirer 
l'artillerie,  à  cause  qu'il  y  avoit  six  grandes  lieues  de 
mauvais  chemin  de  Rodemar  à  Metz,  qui  en  valloyent 
douze  françoises,  beaucoup  de  passages  difficiles,  tant 
de  montaignes  que  de  grands  boys  entre  deux ,  et  le 
temps  qui  s'estoit  mis  à  la  pluye  \  d'autre  costé  les 
forces  de  l'ennemy  voisines,  et  mesmes  vingt  enseignes 
de  leurs  gents  de  pied  desjà  loge'es  à  Luxembourg  et 
Thionvilie,  entre  lesquels  Rodemar  faisoit  le  milieu, 
estant  chose  contraincte  de  passer  à  l'aller  et  au  retour 
à  la  porte'e  du  canon  de  Thionvilie,  dont  pour  y  user 
seurement  ne  fauldoit  moindre  escorte  que  de  tout  le 
nombre  de  gents  qu'il  y  avoit  dans  nostre  ville,  les- 
quels, pource  qu'il  conviendroit  mettre  beaucoup  de 
temps  à  trainer  l'artillerie ,  ne  seroyent  encores  peu 
hazardez  en  telle  entreprinse;  mais  qu'on  la  rompist 
et  portast  sur  sommiers  (0  ce  qu'on  pourroit  des 
munitions  de  guerre  qui  s'y  trouveroyent.  Suyvant 
cecy,  M.  de  Guyse  envoya  le  lendemain,  quatriesme 
d'octobre,  le  capitaine  Lanque,  avec  ses  harquebou- 
ziers  à  cheval,  advertir  le  capitaine  La  Prade  de  tenir 
luy,  ses  gents  et  son  affaire  prests,  et  qu'il  envoyeroit 
encor  plus  grand  escorte  pour  les  conduire  seurement 
à  Metz.  Dont  pour  cest  effect  il  despescha  deux  jours 
après  le  seigneur  Paule  Baptiste  et  la  moitié  de  la  com- 
pagnie de  M.  de  Nemours, lesquels  passèrent,  sans  estre 
apperceuz  de  ceulx  de  Thionvilie,  à  la  faveur  d'une  es- 
carmouche que  M.  de  Nemours  et  le  conte  de  La  Roche- 
foucault,  avec  le  reste  de  leurs  compaignies,  allèrent 
attaquer  devant  la  ville ,  sur  lesquels  sortirent  quel- 

(*)  Sommiers  :  chevaux  de  bagages. 

ques  gents  de  cheval,  qui  furent  incontinent  rembarrez 
dans  les  portes.  Et  allèrent  encores  les  nostres  donner 
dans  un  nombre  d'harquebouziers  sortiz  avec  les  gents 
de  cheval,  lesquels  avoyent  gaigne'  un  fossé,  cuydans 
de  la  tirer  mieulx  à  seureté;  mais  ils  furent  enfoncez 
et  rompuz,  où  le  seigneur  d'Auradé,  gentilhomme  de 
la  maison  de  M.  de  Nemours,  receut  une  harquebusade 
dans  le  genoil,de  laquelle,  à  trois  ou  quatre  jours  delà, 
il  mourut.  Les  capitaines  Baptiste,  Lanque  et  La  Prade 
exécutèrent,  le  huictiesme  du  moys,  ce  qu'ils  avoyent 
en  charge  de  la  ruine  du  chasteau  et  rompement  de 
pièces,  conduisants  par  une  nuict  les  gents  de  guerre 
à  sauveté,  avec  un  nombre  de  pouldres  et  d'arque- 
bouzes  à  croq  qu'ils  avoyent  faict  charger,  jusques  au 
pont  de  Rozeraont  à  demie  lieue  de  Thionville ,  où  le 
seigneur  de  Biron,  avec  la  compagnie  de  M.  le  prince 
de  La  Rochesuryon,  et  sept  enseignes  de  gents  de  pied 
soubs  le  capitane  Favars,  maistre  de  camp,  se  trouvèrent 
à  l'aube  du  jour  pour  les  recueillir.  Et  pource  que  quel- 
que maladie  assez  contagieuse  avoit  couru  entre  ces 
soldats  de  Rodemar,  à  fin  d'éviter  inconvénient  dans  la 
ville,  M.  de  Guyse  les  envoya  loger  au  pont  des  Mou- 
lins, où ,  après  leur  avoir  faict  faire  monstre,  leur  com- 
manda se  retirer  au  camp,  vers  M.  de  Chastillon  leur  co- 
ronel.  Et  en  ce  temps  il  choisit  parmy  ses  autres  bandes 
trente  soldats  des  plus  estimez  pour  sa  garde,  dont  en 
y  avoit  six  des  laquaiz  du  Roy,  qu'il  a,  durant  le  siège, 
souvent  employez  à  diverses  entreprises,  esquelles  ils 
se  sont  tousjours  portez  fort  vaillamment.  Aussi  en 
sont  demeurez  les  treze  ou  quatorze  morts  ou  impo- 
tents de  leurs  membres. 

Trois  ou  quatre  jours  après,  M.  le  prince  de  La  Roche- 

suryon,  venant  de  sa  maison,  arriva  en  poste  pour  le 
désir  de  se  trouver  en  un  siège  tel  qu'on  prevoyoit 
estre  cestuy-cy  :  la  venue  duquel  fut  ti  esaggreable  à 
M.  de  Guyse  et  à  touts  les  gents  de  guerre.  Il  voulut 
du  premier  jour  prendre  charge  de  quelque  besongne, 
et  commencea  un  rampar  à  l'endroit  d'une  poterne 
près  l'église  Sainct  Tbibauld,  qui  fut  continué  à  main 
gauche  jusques  à  l'entrée  de  la  rivière  de  la  Seille,  et 
de  l'autre  costé  jusques  aux  Augustins,  comme  de 
mesmes  feit  le  seigneur  Pierre  Strozzy  au  rempar  et 
tranchée  d'entre  la  porte  des  Alemans  et  la  plateforme 
de  la  porte  à  Metzelle.  A  ladicte  plateforme  les  conte 
de  La  Roche  Foucaud  et  le  seigneur  de  Rendan  ,  et  les 
seigneurs  de  Gounor  et  de  La  Rrosse  à  la  courtine,  et 
deux  boulevars  du  retranchement  ;  le  seigneur  d'An- 
tragues  au  ravelin  et  portai  des  Alemans  ;  le  seigneur 
de  Biron  à  la  plateforme  des  Rats  ;  le  seigneur  de  Par- 
roy  à  celle  de  l'encongnure  de  Saincte  Glocine,  et  cer- 
tains aultres  seigneurs  venuz  au  paravant,  qui  estoient 
superintendans  à  tous  les  atteliers,  faisoyent  valoir  la 
diligence  des  pyonniers  et  des  gens  de  travail,  n'espar- 
gnants  celle  mes  me  des  gens  de  guerre  de  pied  ou  de 
cheval,  lesquels  y  employoient  quatre  et  six  heures 
chascun  jour,  dont  leur  gaillardise  ayda  beaucoup  à 
l'advancement  delà  besongne  :  joinct  que  noz  ennemis 
estoyent  lents  et  nous  donnoyent  loisir  de  nous  forti- 
fier, séjournants  plus  d'un  demy  moys  au  logis  qu'ils 
avoyent  prins  aux  Deux  Ponts  et  aux  environs  :  mais 
celaprocedoit,  comme  il  est  vray  semblable,  de  ce  que 
l'Empereur  vouloit  pourveoir ,  avant  passer  oultre ,  aux 
munitions  de  guerre  et  vivres  qui  seroyent  nécessaires 
durant  le  siège  à  l'entretenement  d'une  si  grande  ar- 

mée;  comme  deslors  il  pratiqua  que  de  Strasbourg 
luy  seroit  fourny  durant  deux  mois  deux  cens  mille 
pains  par  jour,  et  des  aultres  villes  assises  sur  le  Rhin 
et  la  Mozelle,  selon  qu'ils  le  pourroyent  faire.  Il  at- 
tendoit  aussi  que  sa  grosse  artillerie  fust  arrive'e  à 
*Thionville,  laquelle  il  faisoit  descendre  par  le  Rhin 
jusques  à  Confluence  (0,  et  puis  remonter  par  la  Mo- 
zelle. D'aultre  costé  le  duc  d'Olsten  (2),  frère  du  roy 
de  Dannemarc  ,  et  les  seigneurs  d'Aiguemont,  de  Bra- 
bançon et  Du  Bossu ,  luy  devoyent  amener  un  autre 
nombre  de  gens  de  guerre  qui  estoyentbas  Alemans, 
tant  de  pied  que  de  cheval ,  lesquels  ne  pouvoyent  si 
tost  arriver;  mais,  sentant  qu'ils  s'approchoyent,  et 
qu'au  demeurant  tout  l'appareil  de  son  armée  estoit 
prest,  il  s'achemina  vers  Serebruch  (3). 

A  tant  M.  deGuyse,  désirant  avoir  particulière  con- 
gnoissance  de  Testât  de  ceste  armée,  commanda  au 
seigneur  de  Rendan  s'en  aller  avec  sa  compaignie  si 
avant  qu'il  la  peust  recognoistre  ;  lequel  chemina  jus- 
ques par  delà  Vaudrevanges  sans  avoir  nouvelles 
des  ennemis;  et,  passant  un  peu  plus  oultre  contre- 
mont  la  rivière  de  Sarre ,  trouva  que  leur  camp  venoit 
loger  ce  soir  à  Forpach ,  un  peu  par  deçà  Serebruch , 
à  sept  lieues  de  Mets.  Surquoy  M.  de  Guyse  feit  cer- 
tain jugement  qu'ils  se  venoyent  adresser  à  Mets;  et, 
bien  qu'il  veist  noz  enseignes  de  gens  de  pied  si  mal 
complettes  qu'elles  n'avoyent  lors  plus  de  quatre  mil 
cinq  à  six  cens  hommes  en  tout ,  que  la  cavallerie  n'avoit 
faict  monstre  sinon  de  quatre  cens  quarante  quatre 
chevaux,  aussi  les  trois  compagnies  delà  gendarmerie 

(0  Confluence  :  Coblentz.  — (»)  Olsten  :  Adolphe  de  Holstein ,  frère 
de  Christine  III.  —  (3)  Serebruch  :  Saarbruck. 

comptez  pour  neuf  vingts  hommes  d'armes,  plusieurs 
y  avoyent  esté  trouvez  absens  pour  estre  malades,  ou 
allez  se  rafraischir  du  voyage  d'Alemaigne,  et  grande 
difficulté  qu'il  en  peust  estre  désormais  secouru  déplus 
grand  nombre,  n'y  d'aulcune  aultre  chose,  neantmoins 
se  résolut  avec  telle  trouppe ,  qu'il  cognoissoit  estre 
pourveue  de  gens  de  bien,  attendre  les  ennemis,  sans 
demander  autre  chose  au  R.oy  que  sa  bonne  grâce ,  la- 
quelle il  esperoit  mériter,  exposant  sa  vie  à  la  défense 
et  garde  de  ceste  sienne  place  ,  comme  à  la  vérité  c'es- 
toit  service  aultant  relevé  qu'on  eust  peu  faire  à  la 
venue  de  si  grand  force,  et  où  chascun  de  bon  et  sain 
jugement  peut  aiseement  cognoistre  de  quelle  impor- 
tance en  estoit  la  conservation  ou  la  perte.  Doriques, 
sentant  les  ennemis  si  près  comme  a  esté  dict,  de  peur 
que  s'ils  avoyent  intelligence  ou  moyens  aulcuns  de  sur- 
prendre la  ville  ils  en  voulussent  à  leur  arrivée  essayer 
l'exécution,  il  feit  renforcer  la  garde  des  murailles, 
ordonnant  que  les  capitaines,  les  seigneurs,  gentils- 
hommes et  gents  d'ordonnance,  feissent  ordinairement 
tout  le  long  de  la  nuict  la  ronde  ;  et  luy-mesmes  le 
plus  souvent  estoit  à  visiter  les  corps  de  garde  et  sen- 
tinelles. Aussi  ordonna  un  guet  à  cheval  hors  la  ville, 
qui  se  feroit  de  jour  un  peu  par  dessus  le  bourg  de 
Sainct  Julian ,  vers  la  montaigne  et  venue  des  ennemis, 
afin  que  d'heure  à  aultre  il  fust  advei  ty  de  tout  ce  qui 
pourroit  survenir  de  leur  costé. 

Bien  tost  après  il  envoya  le  seigneur  Paule  Baptiste 
sur  les  champs  ,  pour  avoir  encoi  es  plus  seures  nou- 
velles du  chemin  qu'ils  tiendroyent  :  lequel,  avec- 
ques  trente  ou  trente  cinq  chevaulx,  chemina  un  jour 
et  la  nuict,  et  un  peu  de  l'aultre  matinée  vers  Sere- 


LE  SIÈGE  DE  METZ.  289 

bruch,  et  trouva  que  leur  camp  estoit  encor  à  Forpach  : 
toutesfois  il  en  deslogeoit  ce  mesme  matin  pour  venir 
à  Sainct  Avau  ,  en  Rapprochant  deux  lieues  de  nous. 
Ledict  seigneur  Paule,  estant  couvert  d'un  peu  de  bois 
et  du  brouillard  qui  faisoit  lors,  demoura  quelque 
temps  à  veoir  passer  ce  camp  :  à  la  fin,  voyant  trois 
ou  quatre  de  leurs  soldats  débandez,  les  feit  prendre 
sans  que  le  camp  en  eust  aucune  alarme,  et  avec  cest 
advis  et  langue  s'en  retourna  en  la  ville.  Ainsi  nous 
continua  l'advertissement  que  l'Empereur  approchoit, 
dont  moins  que  jamais  perdismes  heure  ny  temps  à 
faire  tout  ce  qui  estoit  possible  pour  la  fortification  et 
defence  de  la  ville. 

La  nuict  du   deuxiesme  jour  après,  le  conte  de  La 
Rochefoucauld   sortit   pour  aller  de  rechef  veoir  les 
ennemis.  Et  estant  près  de  Boulac,  à  quatre  lieues  de 
Metz,  se  tint  en  emboscade,  envoyant  le  capitaine  La 
Faye,  son  lieutenant,    avec  six  salades,  descouvrir 
plus  avant;  lequel  alla  donner  jusques  dans  les  faulx- 
bourgs  de  Boulac,  où  y  avoit  quelques   harquebou- 
ziers  en  garde,  qui  furent  chargez  et  contrai  nets  gai- 
gner  le  fort,  donnants  l'alarme  à  huict  ou  neuf  cens 
chevaulx  qui  estoyent  logez  là  pour  escorte  des  vivres. 
Ledict  La  Faye  se  retira  vers  la  trouppe,  et  le  conte 
avecques  le  tout  vers   la   ville,  trouvant  en  chemin 
grande  quantité  de    bled  et  vin   pour  les  ennemis, 
qu'il   gasta  et  desfonça.  Et  ne  tarda  gueres  après  que 
M.  de  Guyse,  pour  estre  tousjours  bien  adverty  de  ce 
que  les  ennemis  feroyent ,  renvoya  Paule  Baptiste  sur 
le  chemin  de  leur  camp  ;  lequel,  estant  aussi  parti  de 
nuict,  arriva,  ainsi  que  le  jour  commençoit  à  poindre, 
en  un  village  qui  est  entre  le  petit  Metz  et  les  Estangs, 

au  milieu  d'un  bois,  où  il  trouva  de  vingt  cinq  à  trente 
soldats  espagnols,  lesquels  eurent  l'alarme  de  luy,et 
tirèrent  force  harquebousades ,  se  jectans  dans  le  bois 
qui  estoit  à  l'entrée  du  village,  par  lequel  ledict  Bap- 
tiste vouloit  faire  son  chemin ,  qu'il  faignit  lors  pren- 
dre par  autre  part;  mais,  pour  mieux  pouvoir  porter 
quelque   certaineté   des  ennemis ,  et  les  approcher  à 
couvert,  il  y  rentra  par  aultre  endroit;  et  arrivant  jus- 
ques  près  du  camp,  qu'il  trouva  logé  par  deçà  Bou- 
lac,  printneuf  ou  dix  soldats  italiens  qui  alloyentbus- 
quer  (0  par  les  villages,  et  s'en  revint.  De  ce  logis 
l'Empereur  partit  pour  se  retirera  Thionville,  à  cause 
de  quelque  indisposition  de  sa  personne  :   et  à  deux 
jours  de  là,  Paul  Baptiste  retourna  autre  fois  de  nuict 
sur  les  champs  vers  Theoncourt  et   Creanges,  pour 
aller  se  mettre  derrière  les  ennemis;  mais  il  fut  mal 
guidé,  et  ne   peut  sortir  l'exécution  de  ce  qui  avoit 
esté  entreprins.  Toutesfois,  s'accostant    plus  près  du 
camp,  trouva  vingt  cinq  ou  trente  Marangeois  près 
d'un  bois,  qui  donnoyent  la  chasse  à  quinze  ou  vingt 
soldats  italiens  des  ennemis.  Ledict  Paule  printles  uns 
et  les  aultres;  et,  passant  encores  plus   avant,  trouva 
que  le  camp  estoit  deslogé  de  Boulac,  et  s'en  venoit 
vers  les  Estangs.  Il  approcha  à  un  demy  quart  de  lieue 
de  plusieurs  esquadrons  de  gens  de  pied  et  de  cheval, 
qu'il  suyvit  un  temps.  Et  voyant  quelques  Espaignols 
et  aultres  soldats   s'escarter  de  la  grosse  troupe,  les 
print  prisonniers,  et  les  conduict  à  Metz. 

Ce  soir  logea  la  cavalerie  de  l'ennemy  audict  lieu 
des  Estangs,  qui  est  à  trois  lieues  de  Mets  ,  et  toiit  le 
reste  de  l'armée  à  demie  lieue  par  delà,  où  ils  se  tin- 

(0  Busquer  :  piller. 

drent  encores  lendemain,  à  cause  du  mauvais  temps 
qui  les  empeschoit  mener  l'artillerie;  mais  ce  ne  fut 
sans  que  M.  de  Guyse  leur  envoyast  sur  le  jour  et  sur 
la  nuict  donner  l'alarme  par  quelques  petites  trouppes 
de  nostre  cavalerie,  de  sorte  que  toute  la  leur  fut  con- 
traincte  se  tenir  longuement  en  bataille.  Et  les  eust  on 
encores  travaillez  plus  souvent,  et  par  plus  grand 
nombre  des  nostres ,  n'eust  esté  que  la  retraicte  estoit 
mal  aysée,  et  qu'on  n'eust  sceu  faire  si  petite  perte 
qu'elle  n'eust  esté  trop  grande  pour  le  besoing  qui  s'ap- 
prestoit.  La  nuict ,  ils  envoyèrent  des  harquebouziers 
à  deux  ou  trois  cens  pas  de  la  ville,  auprès  d'un  pont 
de  pierre,  du  costé  de  la  grande  rivière,  pour  visiter, 
ainsi  qu'on  pense,  le  lieu  et  l'assiette  de  leur  camp, 
lesquels  furent  descouverts  de  la  muraille.  Et  les  fust 
on  allé  veoir  de  plus  près  sans  l'incommodité  de  la 
nuict. 

Deux  jours  après,  qui  fut  le  dixneufîesme  d'octobre , 
le  duc  d'Albe ,  capitaine  gênerai  de  l'armée  de  l'Em- 
pereur, et  le  marquis  de  Marignan ,  coronel  des  gents 
de  pied  italiens  ,  par  lesquels  deux  la  plus  part  des  af- 
faires se  conduisoyent,  délibérèrent  venir  recognoistre 
la  ville,  et  le  logis  qui  seroit  plus  propre  pour  l'assié- 
ger ,  estimants ,  puis  que  la  principale  charge  de  l'en- 
treprinse  leur  touchoit,  qu'aussi  devoyent  ils  veoir  à 
l'œil  tout  ce  qui  pourroit  faciliter  ou  empescber  l'exé- 
cution. Ils  s'approchèrent  à  un  petit  quart  de  lieue, 
avec  quatorze  mille  hommes  de  pied,  quatre  mille 
chevaulx  et  six  pièces  d'artillerie  de  campaigne ,  qui 
furent  descouvers  sur  les  neuf  heures  du  matin  par  la 
guette  du  clochier  ;  et  le  seigneur  de  La  Brosse,  qui 
estoit  ce  jour  de  guet  hors  la  ville  avec  la  compagnie 

*9- 


292  LE  SIÈGE  DE  METZ. 

de  M.  de  Lorraine,  en  donna  certain  advertissement 
à  M.  de  Guyse.  Et,  ayant  retiré  ses  sentinelles,  com- 
mença s'approcher  au  pas  vers  un  pont  de  pierre  du 
bourg  Sainct  Julian,  où  il  trouva  de  noz  harquebou- 
ziers  qui  estoyent  sortiz  pour  le  soustenir,  lesquels  y 
attendirent  la  descente  des  ennemis,  et  le  gardèrent 
assez  longuement  ;   mais ,  se  voyants  charger  d'une 
grand  force  par  teste  et  par  flanc,  oar  à  trente  pas  du 
pont  n'y  avoit  eaue  qui  y  peust  faire  empeschement , 
commencèrent  se  retirer,  et,  par  le   moyen  d'un  bon 
ordre  et  commandement  du  seigneur  de  La  Brosse,  qui 
leur  faisoit  souvent  monstrer  visage,  et  prendre  de  pas 
en  pas  les  lieux  advantageux  pour  tirer  à  couvert ,  ils 
gaignerent  la  faveur  de  noz  murailles  sans  qu'il  s'en 
perdist  pas  un.  De  l'autre  costé,  sur  la  porte  des  Ale- 
mans,  descendoyent  environ  deux  mille  harquebou- 
ziers  espagnols  ou   italiens ,   ayants   laisse'   la  grosse 
trouppe  à  huict  ou  neuf  cens  pas  plus  hault,  vers  les 
bordes  de  Valieres,  et  leurs  gents  de  cheval  un  peu  à 
gauche  en  bataille.  M.  de  Guyse  feit  sortir  le  seigneur 
de  Rendan  avec  vingt  cinq  chevaulx  seulement,  pour 
les  aller  recognoistre ,  sans  permettre  qu'il  en  sortit 
d'avantage ,  à  cause  que  cest  endroit  vers  la  montaigne, 
couverte  de  vignes,  n'estoit  commode  à  combattre  pour 
la  cavalerie.  Et  ayant  ordonné  quinze  haï  quebouziers 
de  chascune  enseigne  de  gents  de  pied  se  tenir  prests 
avec  un  chef  des  principaulx  de  chascune  d'icelles ,  il 
en  bailla  deux  cens  au  capitaine  Favars ,  maistre  de 
camp,  pour  l'aller  soustenir,  et  encores  le  seigneur 
Pierre  Strozzy  pour  commander  aux  uns  et  aux  autres, 
et  conduire  l'escarmouche.  Ledict  seigneur  de  Rendan 
n'alla  gueres  avant  sans  rencontrer  ceste  force  d'har- 

quebouziers  qui  venoit  au  grand  pas,  en  bon  ordre  et 
contenance  de  soldats,  pour  s'attaquer  aux  nostres,  et 
tira  sur  sa  trouppe.  Toutesfois  il  les  nombra  jusques 
aux  derniers,  puis,  se  retirant  au  pas  vers  la  première 
ruine   de  dessus  la  porte  des  Alemans  ,   appele'e  de 
Brimba ,  trouva  le  seigneur  Pierre ,  qui  le  feit  passer 
et  touts  les  chevaulx,  plus  bas  vers  la  ville,  s'appi es- 
tant avec  ses  harquebouziers  faire  teste  aux  ennemis , 
lesquels  il  arresta  un  temps  à  coups  d'harquebouze  ; 
mais,  d'autant  qu'il  les  voyoit  renforcer  tousjours,  et 
que ,  par  les  costez  ,  commençoyent  d'environner  le 
lieu ,  il  retira  peu  à  peu  ses  gents  vers  l'autre  ruine 
plus  basse  et  prochaine  de  la  ville ,  appelée  de  Saincte 
Elizabet  ;  et  là ,  tenant  ferme ,  garda  que  les  ennemis 
ne  passassent  oultre;  bien  qu'ils  en  feissent  leur  effort, 
et  continuassent  harquebouzer  plus  de  deux  heures  les 
uns  contre  les  autres.  Encores  estoyent  autres  cent  ou 
six  vingts  harquebouziers,  du  reste  de  ceulx  que  M.  de 
Guyse  avoit  ordonné ,  sortiz  au-devant  d'autre  grosse 
trouppe  d'ennemis  venuz  aux  vignes  sur  la  porte  Me- 
zelle ,   qui  furent  soustenuz ,  et  les  nostres  trouvez 
aussi  roiddes  et  asseurez  qu'aux  autres  endroits.  Ainsi 
s'attaqua  l'escarmouche  en  plusieurs  lieux  entre  les 
deux  rivières,  et  veoyoit  on  touts  les  coustaux  et  mon- 
taignes  pleins  de  feu  et  fumée  de  l'escopeterie.  Cepen- 
dant le  duc  d'Albe,  et  le  marquis  de  Marignan  qui 
estoit  descendu  de  sa  lictiere,  où  il  alloit  à  cause  de 
quelque  mal  de  jambe,  et  remonté  sur  une  hacquenée , 
vindrent  à  la  Belle  Croix,  d'où  ils  peurent,  mieulx  que 
de  nul  autre  lieu,  veoir  le  circuit  et  contenu  de  la 
ville,  recognoistre  les  commoditez  de  loger  auprès,  et 
les  endroits  par  où  elle  se  pourroit  mieulx  battre.  Quel- 

ques  Espagnols  passèrent  le  bourg  Sainct  Julian.vers 
la  rivière ,  comme  voulans  sonder  deux  guaiz  qu'il  y 
avoit  pour  passer  en  l'isle,  dans  laquelle  fut  jecté  une 
partie  de  la  compagnie  de  M.  le  prince  de  La  Roche- 
suryon,  et  quelques  haï  quebouziers  du  capitaine  Sainct 
Houan,  pour  les  empescher.  L'escarmouche  dura  de- 
puis les  unze  heures  jusques  à  vespres  (0,  que  les  en- 
nemis, voyants  ne  pouvoir  faire  démarcher  (2)  les  nos- 
tres  des  lieux  qu'ils  s'estoyent  resoluz  de  garder,  tant 
s'en  fault  qu'ils  les  peussent  forcer  pour  approcher  la 
ville  de  plus  près,  commencèrent  les  premiers  se  retirer 
vers  leur  grosse  trouppe  ,  et  puis  touts  ensemble  à  leur 
camp,  laissans  l'avantage  aux  nostres,  ausquels  ne  fut 
donné  peu  de  louange  par  M.  de  Guyse,  d'avoir  main- 
tenu si  long  combat  sans  estre  rafraischiz  ne  renforcez, 
là  où  les  ennemis  l'avoyent  esté  par  trois  fois,  et  tous- 
jours  de  gros  nombre  et  gents  choisiz ,  comme  ceulx 
qui  estoyent  venuz  préparez  de  ceste  entreprinse ,  en 
laquelle  la  situation  du  lieu  les  avoit  encor  favorisez 
de  pouvoir  venir  jusques  près  de  nous,  couverts  par 
fossez  et  cavins.  Il  fut  tiré  des  deux  costez  plus  de  dix 
milles  harquebuzades,  et  y  perdismes  du  nostre  le  sei- 
gneur de  Marigny  de  Picardie,  et  cinq  soldats,  qui 
furent  tuez  sur  le  champ;  les  seigneurs  de  Mompha, 
lieutenant  de  la  compagnie  du  seigneur  de  Rendan,de 
Silly,  le  capitaine  Sainct  Aulbin,  le  capitaine  Soley  et 
son  enseigne  La  Vaure,  et  l'enseigne  du  capitaine  Gor- 
dan,  avec  dix  ou  douze  autres  soldats,  furent  blessez, 
dont  Silly,  Mompha  et  La  Vaure  moururent  en  peu 
de  jours.  Le  seigneur  de  Mey  Robert ,  homme  d'armes 
de  la  compagnie  de  M.  de  Guyse,  fut  prins.  De  leur 

(*)  Jusques  à  vespres  :  jusqu'au  soir.  — (a)  Démarcher  :  déloger. 

costé,  ne  receurent  moindre  dommage  que  de  huictou 
neuf  vingts  hommes ,  entre  lesquels  en  y  avoit  de  ceulx 
qu'ils  appellent  signalez,  ainsi  que    nous  avons  sceu 
depuis.  Le  soir  mesmes  M.  de  Guyse,  estant  allé  au 
lieu  de  l'escarmouche,  trouva  des  paisans  qui  l'asseu- 
rerent  avoir  veu  un  nombre  de  charrettées  de  morts  et 
blessez  que  les  ennemis  ramenoyent,  oultre  quelques 
uns  qu'il  veit  demeurez  sur  la  place.  Nostre  artillerie 
des  voultes  des  églises  et  des  platesformes  avoit  fort 
tire' ,  mesmes  de  la  plateforme  des  Rats,  quelques  coups 
de  canon  et  de  longue  coulevrine  dans  les  ruines  de 
Sainct  Julian,  à  cause  que  des  Espagnols  s'y  estoyent 
retirez  ,  qui  n'y  feirent  pourtant  long  séjour.  Des  ce 
premier  rencontre  les  ennemis  tindrent  nos  soldats  en 
bonne  réputation,  ne   leur  ayants  veu,  pour  aucun 
danger,  reculer  ou  advancer  le  pas  qu'en  gents  de 
guerre  et  bien  asseurez  ;  qui  fut  un  advantage  lequel 
M.  de  Guyse  cognoissoit  estre  requis  qu'un  chef,  au 
commencement  d'une  guerre,  taschast  le  plus  qu'il  luy 
seroit  possible  de  gaigner. 

Le  seigneur  don  Loys  Davilla ,  gênerai  de  la  cavale- 
rie espagnole,  escripvit  lendemain  une  lettre  par  son 
trompette  à  M.  de  Guyse,  pour  ravoir  un  esclave  qui 
s'estoit  venu  rendre  à  nous,  et  qui ,  à  ce  qu'il  manda , 
avoit  desrobe  un  cheval  d'Espagne  et  la  bourse  de  son 
maistre.  M.  de  Guyse  feit  response  que  l'esclave  s'estoit 
retiré  plus  avant  dans  les  pays  du  Roy,  comme  estoit 
la  vérité,  et  quant  bien  il  seroit  encore  en  la  ville,  la 
Iranchise  qu'il  y  avoit  acquise  ,  selon  l'ancienne  et 
bonne  coustume  de  France,  qui  donne  liberté  aux  per- 
sonnes, ne  permettroit  qu'on  le  peust  rendre  ;  bien  luy 
renvoyoit  le  cheval,  qu'il  avoit  racheté  de  celuy  à  qui 

l'esclave  l'avoit  baille'.  Bon  nombre  de  leurs  soldats  se 
vindrent  depuis  rendre  à  M.  de  Guyse  pour  le  service 
du  Roy,  mesmement  Italiens,  tant  à  cause  des  defaulx 
qui  estoyent  en  leur  camp  que  pour  la  défiance  qu'ils 
disoyent  les  ennemis  avoir  d'eulx  et  de  leur  nation  ; 
ausquels  fut  baillé  passage  et  moyen  de  se  retirer  en 
France,  après  toutesfois  qu'on  eust  tiré  d'eulx  ce  qu'ils 
pouvoyent  sçavoir  du  faict  des  ennemis  ;  entre  autres 
choses ,  que  le  marquis  de  Marignan  ,  estant  à  la  Belle 
Croix  pour  recognoistre  la  ville  ,  avoit  dict  qu'il  veoit 
un  lieu  pour  faire  une  belle  et  grande  brèche,  et  où 
leur  artillerie  nous  pourroit  garder  de  ramparer  et  de 
la  défendre,  qui  fal  cause  que  M.  de  Guyse  alla  luy- 
mesme  là  hault  sur  la  montagne ,  et  recogneut  que  ce 
n'estoit  autre  chose  que  ce  dedans  du  mur  d'entre  la 
plateforme  des  Rats  et  la  tour  des  Charriers,  qu'il  avoit 
auparavant  assez  remarqué;  lequel  et  le  pied  mesmes 
estoit  veu  de  la  montaigne,  n'ayant  rien  encores  esté 
touché  à  la  tranchée  auparavant  ordonnée  par  le  de- 
dans, avec  un  rampar  et  deux  flancs ,  n'y  aux  traverses 
qu'on  avoit  advisé  relever  pour  le  couvrir,  à  cause  que 
M.  de  Guyse  avoit  mesuré ,  par  le  temps  que  les  enne- 
mis seroyent  contraincts  mettre  à  gaigner  l'isle,  faire 
les  approches  et  puis  la  brèche ,  qu'il  auroit  le  loisir 
d'y  pourvoir,  et  ce  pendant  les  autres  besongnes,  qui 
sembloyent  plus  pressées,  ne  seroyent  retardées;  ainsi 
que  par  fois  en  divisant  il  disoit  entre  ses  plus  privez, 
qu'il  veoit  plusieurs  choses  ayants  besoing  de  quelque 
remède,  lesquelles  il  passoit  sans  en  faire  semblant,  à 
fin  de  ne  donner  cognoissance  à  touts  des  foiblesses 
qu'il  trouvoit  dans  la  ville ,  et  n'estre  importuné  d'y 
faire  ramparer ,  pour  mettre  les  autres  ou  une  partie 

en  arrière.  Il  commanda  toutesfois  deslors  la  tranche'e 
et  fortification  nagueres  dictes ,  où  fut  besongné  tant 
diligemment  par  noz  soldats,  avec  la  conduicte  du  vi- 
dame  de  Chartres ,  qu'en  peu  de  temps  l'endroit  fut 
mis  en  estât  pour  estre  défendu. 

Les  ennemis  passèrent  trois  jours  sans  se  monstrer 
en  campaigne  :  laquelle  chose  meut  M.  de  Guyse  d'en- 
voyer Je  comte  de  La  Roche foucaud  veoir  ce  qu'ils 
faisoyent  ;  lequel  trouva  leur  camp  assis  un  peu  par 
delà  Saincte  Barbe,  à  une  lieue  et  demie  de  Mets  ;  et, 
après  avoir  recogneu  ce  qu'il  peut  de  leur  estât  et  de 
leur  logis,  s'en  retourna  en  bruslant  les  villages  des 
environs  ,  où  leur  cavalerie  eust  peu  trouver  du  cou- 
vert. Et  la  nuict  après,  le  seigneur  Paule  Baptiste 
sortit  avecques  quelque  nombre  de  chevaulx  pour  les 
aller  esveiller  ;  lequel  arriva  de  grand  matin  tout  auprès 
du  camp  ,  et  donna  jusques  dans  le  corps  de  garde  des 
gens  de  pied  italiens ,  d'où  vint  l'alarme  si  chaulde , 
que  tous  leurs  gens  de  pied  et  de  cheval  se  mirent  en 
bataille.  De  ce  temporisement  des  ennemis  nous  reve- 
noit  tousjours  quelque  loisir  et  moyen  de  nous  forti- 
fier :  bien  que  la  grandeur  de  la  ville  et  tant  de  lieux 
foibles  qu'elle  avoit  nous  missent  en  doubte  ausquels 
on  debvoit  premièrement  entendre ,  à  toute  adventure 
l'on  advisa  de  commencer  en  (plusieurs,  à  fin  que,  si 
possible  estoit,  l'entreprinse  des  ennemis  se  trouvast 
tousjours  prévenue  de  quelque  chose.  Mais  il  ne  tarda 
seulement  que  jusques  au  vingtiesme  du  mois,  environ 
les  cinq  heures  du  matin ,  qu'un  grand  nombre  de  ta- 
bourins  se  ouyt  batre  par  les  champs,  par  où  jugeas- 
mes  que  leur  camp  approchoit.  Et,  sur  les  sept  heures , 
que  le  grand  brouillait  de  la  matinée  fut  tombé,  nostre 

campagnilh  (0  commencea  descouvrir  les  esquadres 
des  gens  de  pied  et  de  cheval  de  leur  advantgarde  ;  el, 
peu  après,  on  les  veit  apparoistre  sur  le  hault  du  mont 
appelé  de  Ghastillon,  et  une  grosse  trouppe  de  leurs 
gens  de  cheval  passa  vers  les  bordes  de  Bonny ,  sur  la 
porte  des  Alemans,  se  tenir  en  bataille  jusques  que 
leur  camp  seroit  logé.  Et  autre  nombre  'vint  courir 
jusques  à  nostre  guet,  près  du  pont  de  pierre  du  bourg 
Sainct  Julian,  qu'ils  trouvèrent  fourni  de  cavalerie  et 
d'harquebouziers,  aussi  bien  et  seurement  accommodez 
pour  les  recevoir ,  avec  la  faveur  de  nostre  artillerie  , 
qu'en  la  dernière  escarmouche  ;  mais  ils  s'en  retournè- 
rent incontinent  sans  se  vouloir  attaquer.  Ils  campè- 
rent sur  ce  mont  Ghastillon ,  et  feirent  des  tranchées 
pour  la  garde  de  leurs  pièces,  qu'ils  mirent  à  la  veue 
de  la  ville,  mais  si  loing  que  la  nostre  n'y  pouvoit 
batre,  et  plantèrent  dessus  unze  enseignes  de  gens  de 
pied,  estendants  leur  logis  jusques  à  Grimont  par  le 
derrière  et  du  costé  gauche  jusques  à  la  rivière ,  poiis 
de  l'autre  costé  jusques   auprès   du  bourg  Sainct  Ju- 
lian ;  qui  fut  cause  de  remuer  depuis  nostre  guet  qui 
se  faisoit  là,  et  l'asseoir  un  peu  par  dessus  les  ruines 
de  Brimba ,  et  les  sentinelles  posées  vers  la  Belle  Croix , 
si  près  des  ennemis  qu'ils  se  pouvoyent  ouir  parler , 
ne  leur  laissants  gaigner  pays  sur  nous  que  pied  à  pied, 
et  le  plus  tard  qu'on  pourroit.  Ce  soir,  environ  mi- 
nuict,  arrivèrent  les  deux  frères  de  M.  de  Vendosme , 
messieurs  d'Anghien  et  prince  de  Condé  ,  pareillement 
messieurs  de  Montmorency  et  de  Danville ,  fdz  de  M.  le 
connestable.  Ils  estoyent  accompaignez  de  soixante  ou 

(.0  Campagnilh  :  vraisemblablement  la  sentinelle  placée   dans  un 

quatre  vingts  gentilshommes ,  lesquels  autrement  je  ne 
nommeray  en  particulier,  ny  aussi  plusieurs  aultres 
qui  auparavant  et  depuis  arrivèrent,  de  peur  que  l'o- 
mission de  quelcun  le  rendist  à  bonne  occasion  mal 
content.  Suffira  de  dire  que  ceux  qui  sont  venuz  pour 
leur  plaisir,  n'ont  peu  de  louange  de  s'estre  libérale- 
ment ofFers  à  un  tel  danger  comme  celuy  de  ce  siège 
se  representoit ,  mesmes  que,  où  depuis  il  a  este'  ques- 
tion de  combatre,  ils  se  sont  fort  vaillamment  portez,  et 
où  deramparer  ils  ne  s'y  sont  aucunement  espargnez. 

Estans  les  choses  en  ces  termes,  M.  de  Guyse  voulut 
purger  la  ville  des  personnes  superflues  pour  l'espar- 
gnement  des  vivres ,  et  ordonna  à  la  gendarmerie  ren- 
voyer leur  train  et  baguage  en  leurs  garnisons  accous- 
tume'es,  sans  retenir  que  deux  vallets  et  deux  che- 
vaulx  de  service  pour    homme  d'armes,  et  un  vallet 
et  un  cheval  pour  archier,  rengeant  la  cavalerie  le- 
giere  selon  l'ordre  des  archiers  ;  et  aux  gens  de  pied  de 
dix  en  dix  un  gojat,  et  six  chevaulx  seulement  en  chas- 
cune  bande  :  il  feit  aussi  remonstrer  aux  habitans  de  la 
ville  qu'il  leur  seroit  mal  aysé  de  soustenir  l'efFroy , 
peine,  ennuy  et  aultres  dangers  qu'un  long  siège  aac- 
coustumé  d'apporter,  et  que  le  peu  d'expe'rience  de 
telles  choses  les  rendroit  plus  tost  incommodes  que 
utiles  au  service  de  la  ville.  A  cause  de  quoy  seroit 
besoing  que   la    plus  part   se  retirassent  en  quelque 
ville  de  France,  où  ils  ne  seroyent  moins  bien  receuz 
qu'en  leurs  propres  maisons,  ou  bien  au  duché  de  Lor- 
raine, et  aultres  pais  alliez  du  Roy ,  laissant  seulement 
en  la  ville  les  gens  de  guerre  qu'il  avoit  pieu  au  Roy 
y  envoyer  pour  la  garder,  et  portassent  avec  eulx,  si 
bon  leur  sembloit,  leur  or,  argent,  vaisselle,  bagues, 

joyaulx,  linge,  et  autres  meubles,  sinon  ceulx  que 
eulx  mesmes  cognoistroyent  les  gents  de  guerre  logez 
chez  eulx  ne  s'en  pouvoir  passer,  et  quant  aux  vivres 
et  autres  biens  qu'ils  ne  vouldroyent  remuer ,  ils  les 
missent  en  quelque  lieu  seur,  et  en  baillassent  un  in- 
ventaire aux  seigneurs  de  Piepapé  et  de  Sainct  Belin, 
commissaires  des  vivres ,  qui  donneroyent  ordre  de 
bien  conserver  le  tout ,  et  qu'il  ne  se  trouverait  rien 
deperi  à  leur  retour. 

Geste  remonstrance  faicte,  beaucoup  de  gentilshom- 
mes, eschevins,  bourgeois,  chanoines,  prestres,  reli- 
gieux, et  autres  personnes,  se  retirèrent  es  lieux  où 
ils  estimoyent  se  pouvoir  mieulx  accommoder  ;  mais 
encores  en  demouroit  il  trop  grand  nombre.  Dont 
M.  de  Guyse  en  feit  faire  une  description  de  touts ,  et 
enrôler  à  part  environ  douze  cens  hommes  de  travail , 
comprins  charpentiers ,  massons  et  ouvriers  de  fer , 
pour  mettre  tant  aux  rampars,  fortifications,  que  au 
service  de  l'artillerie;  soixante  ou  quatre  vingts  cha- 
noines, prestres  ou  religieux ,  pour  continuer  es  églises 
le  service  de  Dieu  ;  et  aussi  des  armuriers ,  mares- 
chaulx,  boulengiers,  cordonniers,  chaussetiers  et  au- 
tres artisans,  certain  nombre  limite'  de  chascun  mes- 
tier,  duquel  l'on  ne  se  pouvoit  passer,  en  faisant  élec- 
tion des  plus  gents  de  bien  et  des  plus  experts,  et 
mieulx  garnis  d'étoffes ,  pour  subvenir  aux  nécessitez 
des  gens  de  guerre  ;  et  par  exprès  les  barbiers ,  chirur- 
giens, esquels  il  feit  advancer  de  l'argent  pour  se  four- 
nir de  drogues  et  onguents  requis  à  la  cure  des  bles- 
sures. Le  surplus  qui  n'avoyent  billet  de  ceste  retenue 
eurent  commandement  de  vuider  la  ville  dans  lende- 
main.  Encores,  pour   l'ordre   de   ceulx  qui  demeu- 

roycnt ,  défendit  à  toutes  personnes  de  ne  sonner  au- 
cune cloche  pour  quelque  occasion  que  ce  fust,  sinon 
la  grande  du  beufroy  aux  alarmes,  feu  ou  retraicte  du 
soir,  et  deux  horloges,  à  cause  de  la  grandeur  de  la 
ville,  où  l'on  ne  se  pouvoit  passer  de  moins,  dont  en- 
core en  commit  la  charge  à  des  soldats  fidèles  ;  et  que 
les  citoyens,  à  peine  de  mort,  n'eussent  à  sortir  hors  de 
leurs  maisons  quant  l'alarme  seroit  par  la  ville  ;  et  si 
c'estoit  de  nuict,  qu'ils  eussent  à  jecter  de  la  lumière 
à  leurs  fenestres  ou  portes;  d'avantage,  pour  plus 
grande  seureté ,  qu'un  nombre  de  soldats  seroit  en 
garde  jour  et  nuict  par  les  places  et  carrefours  de  la 
ville  ;  et  le  prevost  des  mareschaulx ,  avec  trente  ou 
quarante  hallebardiers,  se  promeneroit  ordinairement 
par  tout,  à  fin  qu'à  toute  heure,  et  de  touts  costez,  se 
trouvassent  gents  prêts  pour  appaiser  les  desordres  qui 
pourroyent  survenir,  et  se  saisir  de  ceulx  qui  entre - 
prendroyent  les  faire.  Oultre  ce,  pour  éviter  inconvé- 
nient de  peste ,  ou  autre  mortalité  qui  pourroit  estre 
causée  par  mauvais  air,  fut  commandé  au  mesme  pre- 
vost prendre  quelques  pyonniers,  chevaulx  et  tombe- 
reaux, à  fin  de  purger  souvent  la  ville,  jecter  les 
charongnes  et  autres  immondices  dehors,  et  faire  tous- 
jours  tenir  nettes  les  rues,  pourvoyant,  quant  aux  sol- 
dats qui  pourroyent  tomber  malades  de  blessures  ,  ou 
à  cause  des  gardes  de  nuict  et  courvées  qu'il  leur  faul- 
droit  faire  à  la  pluye  et  au  froid  ,  qu'ils  seroyent  reti- 
rez en  un  hospital,  et  illec  pensez,  serviz  et  traictez 
de  tout  ce  qui  leur  feroit  besoing,  pareillement  les 
pyonniers  en  un  aultre  hospital,  s'ils  venoyent  estre 
blessez  ou  malades  travaillant  aux  rampars,  ou  en  aul- 
tres  services  pour  la  defence  de  la  ville. 

Et  lors  M.  de  Guyse  feit  le  département  des  mu- 
railles par  quartiers  aux  princes  et  capitaines ,  pour  les 
défendre  quand  l'affaire  viendroit  :  premièrement  à 
messieurs  d'Anguien  et  prince  de  Condé,  depuis  la 
porte  Sainct  Thibaud  jusques  à  la  rivière  de  la  Seille  ; 
à  M.  le  prince  de  La  Rochesuryon  ,  tout  le  bas  pont 
des  Barres  jusques  à  la  tour  des  Charriers;  à  M.  de 
Nemours,  depuis  les  grilles  du  Gravier  jusques  à  la 
tranchée  du  seigneur  Pierre  Strozzy  ;  à  messieurs  le 
grand  prieur  ,  marquis  d'Albeuf,  et  ledict  seigneur 
Pierre,  depuis  ladicte  tranche'e  jusques  aux  moulins  de 
la  Seille  ;  à  messieurs  de  Montmorency  ,  de  Danville  et 
de  Gounor,  tout  le  retranchement  et  quartier  demouré 
hors  d'iceluy  ;  au  duc  Horace ,  entre  les  portes  Cham- 
peneze  et  de  Sainct  Thibault;  au  vidame  de  Chartres, 
depuis  la  tour  de  Charriers  jusques  à  Pontiffroy  ;  au 
conte  de  La  Roche  Foucault,  la  plateforme  de  la 
porte  à  Mezelle;  puis  les  compagnies  de  messieurs  de 
Guyse,  de  Lorraine,  et  du  seigneur  de  Rendan  ,  or- 
données à  la  place  du  Change ,  pour  s'y  rendre  aux 
alarmes,  à  pied,  la  picque  au  poing;  et  par  tout  des 
gens  de  pied,  selon  que  le  besoingy  seroit  plus  grand, 
leur  ayant  este'  distribué  en  chasque  bande  un  nombre 
de  corselets  et  mordons  qui  avoyent  esté  trouvez  aux 
chasteaux  des  portes  et  aultres  lieux  de  la  ville.  Et 
oultre,  fut  commandé  auxmareschaulx  des  logis,  avec 
certain  nombre  de  gentilshommes  de  chascune  com- 
paignie,  se  promener  à  cheval  par  les  quartiers  aussi 
tost  que  l'affaire  surviendroit,  pour  prendre  garde  à 
toutes  choses,  et  remédier  aux  soubdains  inconveniens 
qui  pourroyent  advenir. 

Les  ennemis  tindrent  ce  logis  du  mont  Chastillon 

jusquesau  dernier  du  mois,  et  cependant  le  duc  d'Ols- 
ten,  les  seigneurs  d'Ayguemont,  de  Brabançon  et  du 
Bossu ,  arrivèrent  avec  la  cavalerie  et  gens  de  pied 
qu'ils  amenoyent  des  Pays  Bas.  Et  une  nuict  quelque 
nombre  de  leurs  harquebouziers  furent  envoyez  dans 
l'isle',  recognoistre  le  quartier  d'entre  les  deux  rivières 
de  la  Moselle  et  de  la  Seille,  où  l'on  avoit  craint  qu'ils 
dressassent  une  de  leurs  batteries.  Il  faisoit  si  grande 
pluye  que  lesnostres  ne  les  pouvoyent  veoir;  mais, 
les  entendants  au  bruit  et  au  marcher,  leur  tirèrent 
force  harquebouzades,  et  ne  leur  donnèrent  le  loisir  et 
moyen  de  recognoistre  tous  les  endroicts  qu'ils  eussent 
bien  voulu.  Lendemain ,  nonobstant  le  mauvais  temps, 
nous  commenceasmes  encores  une  grande  tranchée, 
et  un  bon  rampar  derrière,  au  joignant  de  l'aultre  qui 
a  esté  nagueres  dict,  depuis  le  recoing  de  la  tour  des 
Charriers  jusques  à  l'encongneure  de  PontifFroy,  afin 
de  mettre  tout  le  quartier  de  ceste  isle  en  défense,  au- 
quel, à  la  vérité,  n'y  avoit  rien  que  la  seule  muraille, 
sans  aucun  flanc  ny  fossé,  qui  vallust  gueres  mieux 
que  de  n'en  avoir  point.  La  nuict  d'après  vint  adver- 
tissement  que  l'on  avoit  veu  un  nombre  de  pionniers 
besongner  à  une  tranchée  au  bort  de  la  montaigne  de 
d'Ezirmont ,  et  qu'il  y  avoit  un  peu  plus  en  derrière 
huict  pièces  d'artillerie  attelées  ;  en  quoy  nous  j  ugeasmes 
qu'on  les  vouloit  loger  à  la  Belle  Croix  pour  tirer  dans 
la  ville,  ce  que  nous  feit  efforcer  à  l'advancement  des 
tranchées  et  aultres  couvertes  qui  se  faisoyent  pour 
n'estre  veuz  de  la  montaigne. 

Durant  que  les  ennemis  sejournoyent  sur  l'haul- 
ture  de  Metz,  nostre  cavalerie  les  alla  souvent  veoir; 
mesmes  un  jour,  Paule  Baptiste,  avecques  un  bon  nom- 

bre ,  courut  jusques  à  leurs  tentes ,  et  ramena  cent  che- 
vaulx  de  leur  artillerie  qu'il  print ,  et  n'en  laissa  gueres 
moins  de  tuez  sur  le  lieu.  Une  aultre  fois,  le  vidame 
de  Chartres  sortit  sur  le  chemin  des  fourageurs ,  pour 
veoir  s'ils  alloyent  aux  vivres  sans  escorte,  où  fut  tue', 
prins  ou  blessé  bon  nombre  d'hommes  et  chevaulx. 
Les  ennemis,  le  cuydans  surprendre  et  enfermer,  vin- 
drent  gaigner  l'entre  deux  de  la  ville  et  de  luy  ;  mais , 
ayant  esté  bien  pensé  de  sa  retraicte,  trouva  le  pont  de 
Magny  sur  la  Seille  refaict ,  qui  auparavant  avoit  esté 
rompu  afin  que  les  ennemis  n'y  passassent  ;  et  se  retirant 
par  là ,  eut  loisir  d'amener  deux  chariots  attelez  de 
bons  chevaulx,  chargez  de  gerbée.  Ainsi  chascun  jour 
se  faisoit  du  dommage  aux  ennemis  ,  prenans  soldats  , 
marchans,  chevaulx,  mullets ,  et  gastant  les  vivres  que 
l'on  leur  amenoit.  Quelques  gens  de  cheval  des  leurs 
descendoyent  au  pied  du  mont  Chastillon ,  le  long  de 
la  rivière ,  à  la  faveur  des  gens  de  pied  logez  près  du 
bourg  de  Sainct  Julian  ;  mais  c'estoit  sans  arrester,  à 
cause  que  nostre  artillerie  y  battoit ,  et  mesmes  y  tua 
quelque  personnage  de  qualité ,  avec  ce  que  M.  de 
Guyse  mettoit  tous  les  jours  une  compagnie  de  che- 
vaulx legiers  et  quelques  soldats  en  l'isle,  pour  tous- 
jours  garder  que  l'entrée  et  les  guais  ne  fussent  re- 
cogneuz  ;  et  ceux  là  leur  tiroyent  d'un  bort.de  la  rivière 
à  l'aultre,  pour  n'estre  gueres  large.  A  ceste  cause  ,  les 
ennemis  mirent  deux  pièces  sur  un  coing  de  montaigne, 
et  tirèrent  souvent  à  nos  gens ,  mais  nonobstant  elle  ne 
fut  abandonnée,  ny  eux  entreprindrent  la  gaigner. 

Le  pénultième  du  mois  se  présentèrent  douze  ou 
quinze  cens  chevaulx  et  un  gros  bataillon  de  gens  de 
pied  bien  armez  du  costé  de  la  porte  Mezelle  ;  lesquels 

feirent  contenance  d'estre  là,  plus  pour  escorte  du  duc 
d'Mbe  et  des  mareschaulx  du  camp  ,  qui  possible 
estoyent  venuz  recognoistre  ce  quartier  de  pais  et  les 
commodilez  d'y  loger,  que  pour  venir  à  l'escarmouche, 
et  ne  la  voulurent  attaquer  avec  la  compagnie  de  M.  de 
Nemours  que  le  seigneur  Paule  Baptiste  avoit  mene'e 
ce  matin  en  garde ,  tout  au  près  du  lieu  où  ils  estoyent  ; 
comme  aussi  ne  feirent  ils  avec  le  conte  de  Là  Roche- 
foucault,  qui  vint  avec  la  sienne,  et  avec  trente  aultres 
gentilshommes  et  quelque  nombre  d'harquebouziers, 
relever  le  seigneur  Paule  après  midy. 

Lendemain  au  poinct  du  jour,  les  bandes  espa- 
gnoles^ italiennes,  et  quelques  regimens  de  lansque- 
nets, commencèrent  à  marcher  vers  la  ville  pour  venir 
gaigner  le  logis  de  la  Belle  Croix  ,  et  leurs  gens  de 
cheval  plus  avant,  à  main  droitte,  sur  la  porte  Mezelle , 
hors  toutesfois  la  portée  du  canon,  auquel  lieu  ils  se 
tindrent  en  bataille  jusques  à  tant  que  les  gens  de  pied 
fussent  assiz ,  qui  ne  le  peurent  estre  si  tost  à  cause 
que  les  soldats  de  la  garde  de  M.  de  Guyse,  avec  trente 
aultres ,  leur  allèrent  commencer  l'escarmouche ,  qu'ils 
maintindrent  longuement  et  de  grand  asseurance,  puis 
feirent  leur  retraicte  si  seure ,  qu'il  n'y  en  eut  que  l'un 
d'eux  blessé.  Ce  logis  des  ennemis  occupa  tout  le  quar- 
tier depuis  la  Belle  Croix  jusques  à  la  rivière  de  la 
Seille ,  à  main  droitte  ;  parquoy  fut  besoing  remuer 
encores  nostre  guet  de  cheval  à  Sainct  Arnoul  et  vers 
le  pont  de  Magny,  entre  les  deux  rivières.  La  nuict, 
leurs  pionniers ,  qu'ils  avoyent  en  nombre  d'environ 
cinq  mille,  qu'on  avoit  admené  des  Pays  Bas,  et  deux 
mille  de  Bohême,  Autriche  et  Tirol,  avec  l'artillerie, 
feirent  une  tranchée  sur  le  bort  de  la  montaigne ,  à 
3a.  20 

main  gauclie  de  la  Belle  Croix ,  tirant  vers  le  bourg 
Sainct  Julian  ,  ensemble  des  traverses ,  pour  y  pouvoir 
estre  mieulx  à  couvert  de  nostre  artillerie  qui  estoit  sur 
les  églises,  laquelle  tiroit  souvent  pour  les  empescher, 
mais  non  encores  tant  que  M.  de  Guyse  eust  voulu,  à 
cause  que  quatre  pièces  de  sept  dont  l'on  avoit  com- 
mencé à  tirer  s'estoyent  esventées,  et  n'osoyt  on  plus 
les  charger  qu'à  demi ,  mesmes  quelque  fois  nous  en 
servions  autant  pour  leur  faire  peur  du  bruit  que  les 
endommager  de  l'effect;  toutesfois  ils  ne  furent  espar- 
gnez  des  menues  pièces  et  faulconneaux  es  endroits 
qu'on  les  peust  descouvrir.  Lendemain  ils  meirent  cinq 
enseignes  de  gents  de  pied  à  ceste  tranchée  pour  la 
garde  de  quelques  pièces  qu'ils  y  avoyent  logées  la 
nuict,  desquelles,  ce  jour  et  celuy  d'après,  ils  com- 
mencèrent tirer  dans  la  ville;  mais  nostre  diligence 
avoit  desjà  conduict  si  hault  noz  traverses  et  autres 
couvertures,  qu'on  s'y  pouvoit  assez  seurement  tenir. 
Un  de  noz  harquebouziers  à  cheval  monta  jusques  à  la 
tranchée,  tirer  de  grande  asseurance  aux  ennemis,  puis 
se  retira  tout  au  pas  sans  se  haster;  mesmes,  pource 
que  la  descente  estoit  roide,  print  le  loisir  de  mettre 
pied  à  terre,  et  mener  son  cheval  à  main.  Et  sur  les 
unze  heures  du  soir  estants  vingt  ou  vingt  cinq  de  noz 
soldats  sortiz  pour  aller  recognoistre  leur  tranchée, 
usèrent  de  telle  diligence,  qu'ils  cuiderent  surprendre 
les  sentinelles  du  camp;  puis,  montans  pour  harque- 
bouzer  et  donner  coup  d'espée  à  ceulx  de  la  garde, 
gaignoyent  une  de  leurs  enseignes  s'ils  eussent  esté  en- 
cores autant.  A.  la  fin,  faisans  leur  retraicte  vers  la  ville, 
furent  suyviz  d'un  nombre  d'Espagnols  et  Italiens  qui 
descendirent  assez  près  de  la  porte  Saincte  Barbe, 

crians  escalle  !  escalle  !  ce  qui  donna  bien  peu  d'effroy 
à  la  ville,  n'estant  gueres  subjecte  au  danger  de  l'es- 
chelle.  Toutesfois  la  sentinelle  du  clochier,  à  cause  du 
bruit,  feit  l'alarme  ;  dequoy  M.  de  Guyse  marry ,  com- 
manda que  delà  en  avant  la  cloche  n'eust  à  sonner,  si- 
non pour  la  retraicte  du  soir,  et  que  l'alarme  se  don- 
neroit  par  des  t'abourins  aux  quartiers  qu'elle  sur- 
vien  droit. 

On  s'esmerveilla  pourquoy  le  duc  d'Albe  et  marquis 
de  Marignan  voulurent  laisser  ce  logis  de  la  Belle  Croix, 
auquel  ils  avoyent  mis  peine  de  s'accommoder ,  et  desjà 
faict  des  tranchées,  estant  le  lieu  fort  à  propos  pour 
eulx  s'ils  eussent  voulu  donner  l'assault  du  costé  de 
l'isle,  ou  par  le  quartier  demouré  hors  du  retranche- 
ment d'où  nous  avions  assez  doubté.  Mais  il  est  possible 
qu'en  considérant  mieulx  le  dedans  de  la  ville,  ils 
cogneurent  que  la  fortification  de  ce  costé  estoit  en 
meilleur  estât  qu'ils  n'avoyent  cuiclé ,  et  que  la  plate- 
forme des  Rats  estoit  parachevée  pour  battre  dans  Fisle, 
et  rendre  malaisées  les  approches  ;  aussi  que  la  tran- 
•  chée ,  depuis  celle  plateforme  jusques  au  recoing  de  la 
tour  desCharriers,  estoit  desjà  faicte  ,  avec  son  rampar 
et  traverses,  qui  est  tout  l'espace  entre  les  deux  eaucs 
de  la  Mozelle,  qu'ils  pouvoyent  découvrir  de  la  mon- 
taigne  ;  d'avantage,  la  courtine  de  terre  et  deux  boule- 
vars  du  retranchement  estoyent  en  si  bonne  defence, 
que,  quant  ils  auroyent  beaucoup  travaillé  à  gaigner 
ce  qui  estoit  de  par  delà,  ils  seroyent  encores  à  recom- 
mencer,, ou  bien  que  nostre  artillerie  et  faulconneaux 
des  platesformes  et  lieu  haults  leur  portassent  grande 
nuissance.  Quoy  que  soit ,  le  second  jour  de  novembre 
ils  deslogerent  secrètement  sans  sonner  tabourins,  et 

osterent  de  bonne  heure  leur  artillerie,  faisans  encores 
paroistre  les  enseignes  sur  la  tranchée,  lesquelles  à  la 
fin  peu  à  peu,  et  comme  si  le  vent  les  eust  abbatues, 
les  retirèrent,  mais  non  si  finement  que  M.  de  Guyse 
ne  s'en  apperceust,  ayant  desjà  envoyé  quinze  ou  vingt 
soldats  pour  en  recognoistre  la  façon  de  plus  près,  qui 
furent  suivis  d'aucuns  autres,  et  arrivèrent  de  si  bonne 
heure ,  qu'ils  surprindrent  de  leurs  gens  dans  les  loges 
et  tranchées,  dont  ils  en  tuèrent  aucuns,  en  amenèrent 
prisonniers  d'autres,  et  trouvèrent  de  quoy  faire  butin 
d'armes,  de  chevaulx,  d'habillements  et  vivres.  Le  sei- 
gneur Pierre  Strozzy  fut  envoyé  jusques  là,  avec  deux 
censharquebouziers,  qui  veit  la  vérité  du  deslogement, 
et  que  une  grosse  trouppe  d'Alemans  estoit  plus  avant 
en  la  plaine,  marchant  en  bataille,  sur  laquelle  il  en- 
voya la  moitié  des  siens  desbandez,  mesmement  ceulx 
qu'il  estima  plus  dispots  ;  lesquels  s'approchèrent  à  cin- 
quante ou  soixante  pas,  couverts  de  quelques  hayes, 
et  tirèrent  souvent  dans  eulx,  les  pressans  si  fort,  qu'ils 
les  contraignirent  trois  ou  quatre  fois  tourner  le  front 
du  bataillon  pour  leur  courir  sus  ;  mais  les  nostres  se 
retiroyent  au  pas  vers  le  seigneur  Pierre,  ayants  tous- 
jours  l'œil  sur  les  ennemis,  lesquels  ne  se  remettoyent 
si  tost  en  leur  ordre  pour  marcher,  que  ceulx  cy  retour- 
noyent  leur  faire  nouvelle  recharge  ;  et  en  ceste  façon 
conduirent  ces  Alemans  presque  d'un  logis  à  l'autre, 
soubs  la  faveur  et  rafraîchissement  que  le  seigneur 
Pierre  leur  faisoit,  gaignant  tousjours  derrière  eulx 
l'avantage  des  lieux  pour  les  soustenir.  Beaucoup  d'au- 
tres soldats,  et  aussi  des  gens  de  cheval ,  s'estoyent  des- 
robbez  pour  aller  à  l'escarmouche,  et  en  plusieurs  lieux 
estoyent  venuz  aux  mains  avec  les  ennemis,  mesmes 

avec  aucuns  qui  avoyent  jà  passé  le  pont  de  Magny, 
vers  lequel  quartier  la  moitié  de  la  compagnie  de  M.  de 
Nemours  estoit  en  garde,  et  le  duc  Horace,  suivy  de 
quelques  autres  gentilshommes,  y  avoit  accouru,  qui 
combattit  et  donna  coup  d'espée.  M.  de  Guyse ,  voyant 
qu'un  grand  nombre  des  siens  estoit  dehors,  et  que  la 
chaleur  du  combat  les  avoit  attirez  bien  loing,  voulut 
asseurer  la  retraicte  des  uns  et  des  autres.  A.ceste  cause, 
il  sortit  huict  ou  neuf  cens  pas  hors  la  ville  avec  six 
cens  chevaulx,  où  assembla  encores  le  plus  de  corselets 
qu'il  peut  près  de  luy ,  allant  sa  personne  retirer  ceulx 
qui  avoyent  marché  jusques  là  où  les  harquebouziers 
estoyent,  et  les  vint  mettre  tous  en  bataille  au  près 
des  gens  de  cheval  ;  puis ,  pour  ramener  le  tout  en  lieu 
de  plus  grande  seureté,  commanda  maintenant  à  un 
tiers  de  gens  de  cheval  marcher  tout  bellement  trente 
pas  vers  la  porte  Mezelle,  puis  à  l'autre  tiers  s'aller 
joindre  aux  premiers,  et  de  mesmes  aux  gens  de  pied, 
pendant  que  le  reste  monstroit  visage.  Ce  que  fut  faict 
par  quelques  diverses  fois,  de  sorte  que,  faisant  tous- 
jours  une  grande  teste  vers  l'ennemy ,  il  les  eust  me- 
nez près  de  la  retraicte  avant  qu'on  cogneust  qu'il  les 
voulust  retirer.  Puis ,  laissant  la  gendarmerie  à  gau- 
che de  la  porte  Mezelle  soubs  la  conduicte  de  M.  le 
prince  de  La  Rochesuryon ,  et  la  cavalerie  soubs  la  con- 
duicte de  M.  de  Nemours  à  droitte  près  de  la  mon- 
taigne,  retourna  au  lieu  de  l'escarmouche,  et  quasi 
aussi  tost  vingt  ou  vingt  cinq  chevaulx  des  nostres,  qui 
alloyent  gaigner  le  hault  pour  veoir  la  contenance  des 
ennemis,  furent  chargez  d'un  gros  nombre  de  cavale- 
rie, dont  se  retirans  vers  la  nostre,  M.  de  Nemours 
leur  feit  faveur  de  s'advancer  vingt  ou  trente  pas, 

comme  pour  aller  charger  les  ennemis,  lesquels  s'ar- 
resterent  et  s'en  retournèrent  sans  suivre  plus  avant. 
Cependant  M.  de  Guyse  donna  ordre  au  rafraîchisse- 
ment et  renforcement  de  noz  harquebouziers,  advisant 
ceulx  qu'il  y  envoyoit  prendre  leur  advantage  ;  et  fai- 
soit  quelque  fois  changer  de  place  aux  uns ,  retiroit  les 
autres  quand  il  estoit  besoing,  puis  tournoit  visiter  la 
gendarmerie,  et  ores  la  cavalerie,  leur  ordonnant  ce 
qu'ils  avoyent  à  faire  ;  ce  que  fut  continué  jusques  à  la 
retraicte  du  soleil,  que  noz  gens  feirentla  leur,  n'ayans 
receu  dommage  que  de  cinq  ou  six  soldats,  et  le  capi- 
taine Maugeron  et  Bueil  y  furent  blessez. 

Les  ennemis  campèrent  celle  nuict  au  pont  de  Ma- 
gny,  et  demoura  le  seigneur  de  Brabançon  avec  trois 
régiments  de  haults  Alemans,  un  de  bas  ,  et  trois  mille 
chevaulx,  au  lieu  de  Grimont,  en  la  colline  derrière 
le  mont  Chastillon,  où  il  a  tousjours  demeuré  durant 
le  temps  du  siège,  que  depuis  on  a  tousjours  appelé 
le  camp  de  la  royne  Marie  (0.  Geste  nuict  nous  arri- 
vèrent encores  vingt  cinq  ou  trente  gentilshommes  vë- 
nans  de  Verdun,  qui  furent  les  très-bien  receuz;  mais 
de  là  en  avant  on  ne  peut  entrer  dans  la  ville  qu'à  bien 
grande  difficulté.  Le  matin,  tout  le  camp  passa  la  ri- 
vière de  Seille  sur  le  pont  de  Magny ,  et  estant  le  sei- 
gneur de  Rendan  avec  sa  compagnie  sorty  pour  la  garde 
vers  ce  quartier,  ne  peut  mieulx  faire  que  de  se  reti- 
rer, voyant  en  quelle  force  les  ennemis  venoyent, 
lesquels  avoyent  mis  devant  cinq  ou  six  cens  harque- 

(')  Le  camp  de  la  royne  Marie.  Les  soldats  du  duc  de  Guise  préten- 
doient,  ce  qui  étoit  faux,  que  Brabançon  étoit  l'amant  de  Marie, 
reine  de  Hongrie  ,  gouvernante  des  Pays-Bas,  sœur  de  Charles- 
Quint.  Ils  en  firent  des  plaisanteries,  ^et'  donnèrent  au  poste  quï  fut 
occupé  par  Brabançon  le  ndta  de  cette  reine. 

bouziers  desbandez,  avec  mille  autres  qui  les  suivoyent , 
et  bon  nombre  de  gens  de  cheval  à  leur  costé,  mar- 
chants tousjours  sans  s'amuser  à  l'escarmouche  que 
noz  gens  leur  vouloyent  attaquer  ,  et  puis  vingt  cinq 
ou  trente  enseignes  d'Alemans  en  bataille,  pour  en 
cest  ordre  gaigner  les  abbayes  de  Sainct  Clément,  de 
Sainct  Arnoul,  et  autres  lieux  commodes  à  loger.  Les 
nostres,  ne  s'y  osans  arrester  de  peur  d'y  estre  investiz, 
se  vindrent  renger  près  des  ruines  de  Sainct  Pierre, 
dans  lesquelles  s'allèrent  jecter  environ  quatre  vingts 
de  noz  harquebouziers  pour  y  faire  teste,  et  mesmes 
pour  passer  plus  avant  en  la  campagne  escarmoucher 
une  trouppe  de  leurs  gens  de  pied  qui  couloyent  le 
long  des  jardins,  comme  pour  venir  encores  gaigner 
ce  lieu  de  Sainct  Pierre  ;  mais  ils  ne  s'approchèrent 
gueres,  bien  que  les  nostres  les  allassent  chercher; 
seulement  furent  tirées  quelques  harquebouzades  des 
uns  aux  autres.  De  ce  lieu  de  Sainct  Pierre  noz  soldats 
feirent  depuis  si  bonne  garde,  plus  de  dix  jours  durant, 
que  les  ennemis  ne  s'en  peurent  prévaloir,  jusques  à 
ce  que  leurs  tranchées  venoyent  desjà  coupper  le 
chemin  de  la  ville,  que  l'on  les  retira  ;  et  depuis ,  une 
partie  des  Italiens  qui  estoyent  à  Sainct  Andrieu  y  vint 
loger. 

L'armée  campa  à  Sainct  Clément,  quelque  nombre 
d'Espagnols  à  Sainct  Arnoul ,  certaines  bandes  de  bas 
Alemans  au  pont  deMagny,  don  Loys  d'Avilla  avec  la 
cavalerie  espagnolle  à  la  Maladerie,  le  mareschal  de 
la  Moravie  avec  les  chevaulx  bohemois  à  Blery,  le 
demourant  à  Olery,  à  Sainct  Priech,  à  La  Grange  aux 
Dames,  à  La  Grange  aux  Merciers,  et  autres  lieux  à 
l'environ. 

Jusques  alors  les  autres  quartiers  de  la  ville  nous 
avoyent  donné  tant  d'affaires,  que  en  cestuy  cy,  de  la 
porte  Sainct  Thibaud  jusques  à  la  porte  Champeneze, 
n'y  avoit  esté  faict  autre  chose  que  la  plateforme  de 
l'encoingneure  Saincte  Glocine.  Mais  ce  jour  Ton  com- 
mença un  rempar  au  tenant  de  l'église  des  Augustins, 
de  vingt  et  quatre  pieds  de  large ,  jusques  au  recoing 
de  la  chapelle  des  Prez ,  où  le  duc  Horace  print  charge 
d'y  faire  besongner,  et  y  feit  si  bonne  diligence,  qu'en 
sept  ou  huict  jours  le  terrain  fut  haulsé  à  trois  pieds 
du  parapect  de  la  muraille  :  ceste  haulteur  y  estoit 
nécessaire,  pource  que  cest  endroit,  quand  il  eustesté 
battu ,  estoit  si  bas ,  que  de  plusieurs  lieux  les  enne- 
mis eussent  esté  à  cavaler  de  la  brèche.  Et  pource  que 
le  fossé  n'y  valloit  rien ,  l'on  meit  incontinent  gens  à 
le  croiser  par  le  milieu,  en  forme  de  tranchée,  de  huict 
ou  dix  pieds  de  large,  pour  puis  après  le  remplir  des 
esgouts  de  la  ville.  Ceste  chose  fut  commise  au  seigneur 
Dautraigues,  qui  en  feit  tel  debvoir,  qu'il  ne  passa  jour 
sans  y  descendre  pour  y  employer  le  travail  des  pion- 
niers. En  mesme  jour,  commença  l'on  remplir  la  teste 
du  boulevart  de  la  porte  Champeneze  de  terre  grasse 
et  argilleuse,  fort  propre  à  ramparer,  que  Ton  des- 
couvrit aux  fossez,  laquelle  encores  on  mouilloit  à 
cause  que  le  temps  estoit  alors  chault  et  venteux,  qui 
la  seichoit  incontinent  :  l'on  envoyoit  quérir  de  la  fa- 
cine  hors  la  ville,  par  delà  les  ponts,  pour  espargner 
tant  que  l'on  pourroit  celle  qui  se  pouvoit  trouver  dans 
les  jardins  et  clos  de  la  ville,  et  aux  isles  plus  voisines. 

Les  ennemis  commencèrent  du  premier  jour  re- 
muer terre,  à  main  droicte  du  chemin  de  la  ville  à 
Sainct  Arnoul,  et  y  firent  un  cavalier,  qu'ils  eurent 

gabionné  et  dressé  dans  quatre  jours,  pour  sept  ou 
buict  pièces,  qu'ils  n'y  logèrent  pas  si  tost;  et  seule- 
ment, de  deux  qu'ils  avoyent  mis  au  coing  de  l'abbaye 
de  Sainct  Arnoul ,  tirèrent  vers  la  petite  terrasse  des 
Augustins,  où  nous  avions  deux  menues  pièces  qui 
leur  donnoyent  de  l'ennuy.  Ce  jour,  à  quelque  occa- 
sion, les  ennemis  envoyèrent  un  trompette  vers  M.  de 
Guyse,  bien  advisé  de  tomber  en  propos  pour  compter 
du  siège  de  Hedin,  et  comme  les  François  l'avoyent 
rendu  au  seigneur  du  Rbu  (0,  chef  pour  l'Empereur 
en  l'armée  qui  estoit  devant,  et  aussi  la  prinse  de 
M.  le  duc  Daumalle  par  le  marquis  Albert  de  Bran- 
debourg. Je  pense  bien  que  ce  n'estoit  pour  nous  en 
cuider  faire  plaisir. 

En  ces  entrefaictes  fut  descouverte  l'entreprinse  du 
bastard  de  Fontanges  et  de  Clavieres ,  soldats  de  la 
compagnie  du  capitaine  Bahuz,  qui  avoyent  quelque 
praticque  avecques  l'Empereur,  laquelle,  du  com- 
mencement, ils  avoyent  faict  semblant  mener  avec- 
ques le  sceu  de  M.  de  Guyse,  par  le  moyen  dequoy 
on  esperoit  s'en  prévaloir;  mais  il  fut  trouvé  qu'ils 
avoyent  incliné  du  costé  de  l'ennemy,  et  faict  d'autres 
menées,  qu'ils  celoyent  à  M.  de  Guyse,  bien  dom- 
mageables au  service  du  Roy,  mesmes,  soubs  cou- 
leur de  faire  entrer  un  simple  soldat  dans  la  ville ,  y 
avoyent  mis  un  ingénieur  de  l'Empereur  ;  ils  furent 
retenuz  prisonniers,  et,  peu  après,  ledict  Clavieres 
mourut  de  maladie,  de  qui  la  teste  fut  mise  sur  la 
porte  de  Champagne,  et  le  bastard,  ayant  confessé 
la  vérité  du  faict,  exécuté  à  la  fin  du  siège.  Un  espion 
surprins  alentour  des  rempars,  qui  estoit  entré  pour 

l1)  Seigneur  du  Rhu  :  Antoine  de  Croy,  comte  de  Reux. 

faire  rapport  aux  ennemis  des  lieux  où  il  ne  verroit 
rien  de  fortifié,  fut  sur  l'heure  mesme  desfaict  en  la 
grande  place. 

Après  que  les  ennemis  se  furent  logez  dans  Sainct 
Àrnoul,  un  jour  quelques  harquebouziers  et  autres 
soldats  des  leurs,  furent  veuz  vis  à  vis  de  la  porte 
Sainct  Thibault,  ausquels  le  seigneur  de  Rendan  fut 
commandé  aller  faire  une  charge  avec  trente  chevaulx 
de  sa  compagnie  ;  et  fut  permis  aux  contes  de  Mar- 
tigues  et  de  La  Rochefoucaud ,  aux  seigneurs  de  Cler- 
mont  de  Suze,  et  deux  RufFecs,  estre  du  nombre. 
Quand  ils  se  fuient  apprestez,  M.  de  Guyse  les  retint 
encores  dans  le  boulevart  de  la  porte  Champeneze, 
par  laquelle  ils  debvoyent  sortir,  pour  laisser  tous- 
jours  asseurer  et  approcher  les  ennemis,  jusques  à  ce 
qu'il  veit  l'heure  à  propos;  et  lors  leur  feit  ouvrir  la 
porte,  les  advertissant  de  charger  à  main  gauche,  par 
ce  que  le  lieu  estoit  plain  et  plus  commode  pour  gens 
de  cheval  :  ce  que  tout  à  un  coup  ils  feirent  si  bien, 
qu'ils  surprindrent  ces  harquebouziers  qui  estoyent 
dans  le  chemin,  les  rompirent,  et  en  feirent  demeurer 
quelques  uns  sur  la  place.  Le  conte  de  La  Rochefou- 
caud s'adressa  à  un,  lequel,  monstrant  asseurance  de 
soldat,  l'attendoit  avecques  la  harquebouze,  et  le 
blessa  en  la  main  ;  mais  aussi  il  ne  faillit  pas  d'estre 
porté  mort  par  terre.  Le  demeurant  qui  peurent  gai- 
gner  de  vitesse  l'abbaye  se  sauvèrent.  Cependant  le 
capitaine  Caubios,  ayant  seul  faict  une  charge  dans 
les  vignes  sur  autres  harquebouziers  qui  estoyent  à 
main  droicte,  fut  abbattu  mort  d'un  coup  de  harque- 
bouze qu'il  receut  en  la  teste,  et  fut  la  perte  que  les 
nostres  receurent  à  ceste  saillie. 

Or,  voulut  M.  de  Gùyse,  à  cause  que  les  ennemis 
s'estoyent  tournez  vers  cest  endroit  des  portes  Cham- 
peneze  et  Sainct  Thibault,,  s'en  approcher,  et  des- 
logea de  la  maison  de  sire  Jeham  Droin,  qui  est  en  la 
grand  place ,  pour  venir  à  Saincte  Glocine ,  à  fin  d'estre 
à  toute  heure  sur  le  lieu  où  l'affaire  et  le  plus  grand 
danger  se  preparoyent.  Deslors  il  ordonna  que,  pour 
garder  les  ennemis  de  venir  jusques  à  l'avant  porte 
Champeneze,  au  costé  du  boulevart,  un  des  arceaux 
du  pont  de  pierre  (car  n'y  en  avoit  de  levis)  seroit 
abbattu,  couppant  le  pillier  qui  le  soustenoit,  comme 
le  semblable  avoit  esté  faict  à  celuy  de  la  porte  aux 
Alemans,  sans  laisser,  de  sept  portes  qu'il  y  avoit  en 
la  ville,  que  les  trois  du  pont  des  Mores,  Pontiflfroy, 
et  à  Mezelle  pour  s'en  servir,  les  quatre  autres  ter- 
rassées et  condamnées. 

Le  deuxiesme  jour  après,  qui  estoit  le  cinquiesme 
du  moys,  il  envoya  le  seigneur  Paule  Baptiste  avec 
quarante  ou  cinquante  sallades  entre  le  grand  camp 
et  celuy  de  la  royne  Marie,  essayer  de  faire  quelque 
chose  de  bon  sur  l'ennemy.  Et  estant  arrivé  au  lieu  où 
luy  sembla  devoir  mettre  son  imboscade,  envoya  le  sei- 
gneur de  Navailles  avecques  les  coureurs,  descouvrir 
plus  avant  s'il  y  avoit  rien  en  campagne;  et  luy  cepen- 
dant assist  des  sentinelles  sur  les  costez,  à  fin  de  n'estre 
surprins.  Noz  coureurs  rencontrèrent  les  ennemis  bien 
forts,  qui  leur  donnèrent  la  charge  ;  et  eulx  se  voulans 
retirer,  les  sentinelles  vont  en  cest  instant  descouvrir 
à  main  droicte  et  à  main  gauche  sept  ou  huit  cens 
chevaulx ,  qui  venoyent  à  toute  bride  pour  leur  coup- 
per  chemin,  et  les  empescher  de  se  rejoindre  à  leur 
trouppe.  Dont  se  voyans  enfermez,  se  résolurent  tour- 

ner  visage  sur  ceulx  qui  les  suivoyent,  comme  ils 
feirent,  et  les  repoulserent  assez  loing  :  soubdain  re- 
feirent  la  charge  sur  la  grosse  trouppe  de  pistolliers, 
qui  desjà  estoyeut  entre  eulx  et  le  ledict  Paule,  et  pas- 
sèrent par  force  tout  à  travers,  executans  ceulx  qui  se 
trouvèrent  en  chemin.  Le  viconte  de  Riberac  y  cuida 
demeurer  prisonnier,  mais  il  fut  recouvert.  Cependant 
ledict  Paule  Baptiste,  avec  tout  le  reste,  avoit  accouru 
à  leur  secours,  et,  les  ayant  recouverts,  se  retira  le 
pas,  avec  la  perte  seulement  d'un  des  siens,  qui  fut 
blessé,  et  lequel  depuis  mourut. 

Après  que  les  ennemis  eurent  faict  ce  cavalier  que 
nous  avons  dict  à  droicte  du  chemin  de  Sainct  Arnoul, 
ils  en  commencèrent  un  autre  pour  six  pièces  à  main 
gauche,  et  une  tranchée  au  pied  d'iceluy ,  tirant  vers 
la  porte  Sainct  Thibault ,  par  où  feismes  jugement  que 
leur  effort  se  pourroit  addresser  entre  celle  porte  et  la 
porte  de  Champagne  ;  au  joignant  de  laquelle  ,  pour 
ceste  occasion,  fut  entreprins  un  nouveau  rampar  jus- 
ques  à  la  plateforme  de  l'encoignure  Saincte  Glocine, 
et  advisé  que  le  parapect  de  ladicte  plateforme,  la- 
quelle auroit  beaucoup  à  souffrir,  seroit  renforcé 
d'un  quatriesme  rang  de  gainons,  avec  encores  douze 
pieds  de  ceste  terre  grasse  et  argilleuse  des  fossez ,  de 
crainte  que  quelque  grand  batterie  nous  en  chassast  : 
et  nous  voulions  sauver,  s'il  estoit  possible,  deux  ca- 
nonnières qui  estoyentpar  costé,  afin  de  servir  de  flanc 
au  long  de  la  muraille  vers  la  porte  Sainct  Thibault. 
Encores  n'ayans  assez  d'asseurance  en  cela,  il  fut  or- 
donné de  faire  une  nouvelle  plateforme  en  celle  encoi- 
gneure  mesmes,  derrière  l'autre,  par  dedans  la  mu- 
raille, pour,  à  toutes  adventures,  nous  en  servir  ,  si  es- 

lions  contraincts  quitter  celle  de  devant.  Oultre  cecy , 
il  restoit  plus  de  soixante  et  dix  toises  de  muraille  foi- 
ble,  et  mal  pourveue  de  fossé,  entre  les  deux  portes , 
depuis  l'église  Sainct  Gengoulf ,  au  bout  de  ladicte  en- 
coigneure ,  jusques  à  la  chappelle  des  Prez ,  où  M.  de 
Montmorency  eut  charge  de  faire  travailler  les  gens  de 
pied,  ausquels  départit  la  besongne  par  bandes;  et  y 
donnèrent  si  soubdain  advancement  les  uns  à  l'envy 
des  autres,  par  la  solicitation  qu'il  leur  en  faisoit,  que 
leur  travail  de  deux  jours  porta  incontinent  monstre 
d'une  sepmaine.  Aussi  en  l'encoigneure  où  ce  rampar 
venoit  joindre  celuy  du  duc  Horace,  furent  ouvertes 
deux  canonnières  haultes  et  deux  basses,  pour  flan- 
quer les  deux  courtines  ;  et  aux  deux  costez  de  la  porte 
Champeneze,  dans  la  faulsebraye,  furent  commencez 
deux  massifs  de' terre  pour  servir,  tant  d'espaule  à  gar- 
der que  l'entrée  du  portail  ne  fut  veue  du  canon , 
comme  aussi  des  deux  flancs,  pour  battre  le  long  des 
faulses  brayes  dans  lesquelles  on  feit  d'advantage  une 
tranchée  par  le  milieu  ,  de  huict  pieds  de  large ,  à  lo- 
ger des  harquebouziers  pour  les  défendre.     • 

L'on  pouvoit  desjà  cognoisti  e  à  quel  train  se  redui- 
soyent  les  choses  de  ce  siège  :  de  quoy  M.  de  Guyse 
voulant  donner  advis  au  Boy  par  le  seigneur  Thomas 
Delveche,  lequel  pour  autres  occasions  il  avoit  aupa- 
ravant envoyé  deux  fois  vers  luy ,  advisa  de  le  despes- 
cher  ceste  troisiesme  fois,  le  huictiesme  de  novembre  , 
avecques  bien  amples  instructions  de  tout  ce  qui  tou- 
choit  le  dedans  de  la  ville,  et  de  ce  qu'avoit  esté  jus- 
ques lors  apprins  du  dehors  ;  faisant  entendre  comme 
l'armée  de  l'Empereur  s'estoit  arrestée  devant  Metz,  et 
desjà  obligée  y  continuer  le  siège.  Dont  le  Roy  pour- 


3l8  LE  SIÈGE  DE  METZ. 

roit  employer  ses  forces  au  recouvrement  de  Hedin  , 
ou  en  tel  autre  endroit  que  son  service  le  pourroit 
mieulx  requérir,  sans  se  incommoder  de  rien,  pour  la 
liaste  de  nous  venir  donner  secours  encores  de  dix 
mois ,  ayant  dedans  la  munition  dequoy  nourrir  les 
gens  de  guerre  jusques  à  la  fin  d'aoust  ensuyvant;  cog- 
noissant  au  reste  tant  de  cueur  et  vertu  en  ce  nombre 
de  gens  de  bien  qu'il  avoit  auprès  de  luy,  et  tant  d'af- 
fection en  son  service  ,  qu'il  espéroit ,  avec  la  grâce  de 
Dieu,  si  bien  garder  la  place,  qu'elle  neseroit  empor- 
te'e  par  force  ;  dequoy  le  Roy  eut  très  grand  contente- 
ment, mesmement  que,  de  la  part  de  M.  de  Guyse, 
d'où  se  devoit  attendre  la  requesle  d'avoir  secours,  ve- 
noit  le  conseil  de  l'employer  à  quelque  autre  entre- 
prise pour  le  bien  de  ses  affaires.  Et  deslors  le  Roy 
despescha  M.  l'Admirai  avecques  une  partie  de  ses 
forces  vers  M.  de  Vendosme  en  Picardie,  pour  repren- 
dre le  chasteau  de  Hedin ,  comme  l'entreprinse  en  es- 
toit  desjà  faicte;  dont  s'en  ensuyvit  l'efFect  que  depuis 
on  a  veu. 

Ce  jour  s'estoit  passé ,  et  se  passa  encores  lendemain, 
que  les  ennemis  ne  mirent  aucune  pièce  sur  leurs  ca- 
valiers, bien  continuoyent  leurs  trancbe'es  vers  Sainct 
Thibault.  Et  souvent  noz  soldais  sortirent  pour  escar- 
.  moucher  ceulx  qui  estoyent  dedans  en  garde,  et  re- 
cognoistre  ce  qui  s'y  fajspit.  Aussi  de  noz  murailles  on 
tiroit  sans  cesse  toutes  les  nuicts  avec  harquebouzes  à 
croq  et  à  main,  là  où  se  pouvoit  entendre  qu'ils  beson- 
gnoyent,  mesmement  le  neufiesme  du  mois,  sur  les 
huict  heures  du  soir ,  que,  pour  la  doulceur  du  temps , 
on  les  oyoit  fort  clairement  remuer  terre,  et  appro- 
cher leurs  tranchées  vers  la  ville.  Et  à  demie  heure  de 


LE  SIÈGE   DE  METZ.  3lQ 

là,  les  ennemis  nous  saluèrent  de  cinquante  six  coups 
de  leur  artillerie  dans  la  ville,  et  aux  parapects  des 
murailles ,  pour  endommager  les  nostres  qui  leur  ti- 
royent  :  toutesfois  il  n'y  eut  personne  attaint.  Peu  après, 
le  capitaine  Cornay  et  Sarlabou  furent  envoyez,  avec- 
ques  quarante  soldats,  veoir  s'ils  conduisoyent  quel- 
ques pièces  à  leurs  cavaliers;  mais  les  tranchées  se 
trouvèrent  si  renforcées  et  pleines  de  gens,  qu'ils  se 
contentèrent  pour  ce  coup  de  leur  donner  seulement 
l'alarme,  et  les  faire  descouvrir,  pour  leur  tirer  de  la 
muraille.  Celle  nuict  et  la  nuict  d'après,  les  ennemis 
logèrent  quatre  canons,  ou  doubles  canons  ,  sur  le  ca- 
valier de  main  gauche.  Et  le  dixiesme  du  mois ,  sur  les 
sept  heures  du  matin,  commencèrent  battre  le  chas- 
teau  de  la  porte  Champeneze,  qu'ils  percèrent  assez 
bas  près  du  portail ,  à  l'endroit  où  il  n'estoit  le  plus 
fort.  Lendemain,  feste  de  Sainct  Martin,  sur  le  com- 
mencement du  jour,  continuèrent  en  mesme  endroit, 
et  ayants  abbatu  l'un  des  d<  ux  tournons  qui  estoit 
au  dessus  duchasteau,  et  laissé  l'autre  prest  à  tomber, 
commencèrent  battre  la  tour  carrée  prochaine  de  ceste 
porte,  tirant  vers  l'encoigneure  Saincte  Glocine  ;  et 
M.  de  Guyse ,  l'allant  visiter  par  le  dehors  en  la  faulse 
braye,  fut  en  grand  danger  d'estre  emporté  d'un  coup 
de  canon  ,  et  se  trouva  tout  couvert  d'esclats  ;  mais  la 
providence  de  Dieu  le  nous  préserva.  Ils  continuèrent 
jusques  à  la  nuict,  qu'ils  veirent  avoir  fort  ouverte 
ceste  tour  aux  deux  estages  par  le  dehors ,  et  par 
mesme  moyen  battirent  aux  defences  de  l'église  des 
Augustins,  et  à  la  plateforme  de  l'église  Sainct  Thi- 
bault. 

Les  deux  jours  d'après,  ils  tirèrent  en  batterie  qua- 

tre  cens  soixante  et  seize  coups  au  boulevart  de  la 
porte  Champeneze  ,  qu'ils  endommagèrent  beaucoup, 
et  y  feirent  jour  et  brèche  par  dessus  le  cordon ,  no- 
nobstant qu'il  eust  l'espesseur  de  dixhuict  pieds  -,  mais 
on  y  portoit  tousjours  beaucoup  de  terre  des  fossez  ,  et 
et  n'y  avoit  prince  ou  capitaine  qui  s'y  espargnast.  Le 
seigneur  de  La  Palice  y  fut  frappé  d'un  esclat  par  la 
teste,  dont  depuis  ne  profita,  et  mourut. 

De  nostre  plateforme  Saincte  Marie  on  tiroit  à  leur 
cavalier  et  à  leurs  pièces,  et  en  furent  desmonte'es 
deux  par  nostre  double  canon  ;  mais  bien  tost  l'une  des 
clavettes  d'iceluy  commença  sortir  dehors,  parquoy 
fallut  de  là  en  avant  l'espargner.  Aussi  une  des  deux 
grandes  coulevrines  que  nous  avions  s'esclata  par  le 
bout,  environ  un  pied  et  demi ,  non  point  qu'on  luy 
eust  baillé  trop  grande  charge ,  mais  pour  estre  de 
matière  si  aigre,  que  ne  pouvoit  endurer  le  demy  de 
ce  qu'il  luy  falloit:  M.  de  Guyse  la  feit  scier,  et  s'en 
servit  on  depuis  assez  bien.  Il  délibéra  lors  faire  refon- 
dre quelques  pièces  pour  en  faire  de  meilleures  neuf- 
ves  :  à  l'occasion  dequoy  assembla  quelques  canon - 
niers  et  autres  qui  avoyent  veu  autrefois  conduire  des 
fontes,  et  leur  commit  du  commencement  faire  une 
coulevrine  et  une  bastarde,  pour,  avecques  cest  essay, 
s'asseurer  de  leur  expérience  et  de  ce  qu'ils  sçavoyent 
faire,  à  fin  que  si  l'on  s'en  trouvoit  bien  il  leur  baillast 
après  plus  de  besongne. 

Un  peu  auparavant  ces  choses ,  le  marquis  Albert 
avoit  mis  fin  à  ses  simulations,  et  apertement  monstre 
la  mauvaise  volunté  qu'il  avoit  au  service  du  Roy  ;  car, 
par  un  matin,  il  avoit  avec  tous  les  siens  changé  l'es- 
charpe  blanche  en  rouge ,  et  depuis  ramené  son  camp 

auprès  de  la  ville  :  dont  le  treziesme  du  moys ,  vint 
avecques  toutes  ses  trouppes  devant  le  pont  des  Mores 
pour  se  camper  sur  le  mont  de  l'abbaye  Sainct  Martin, 
au  pied  duquel  ses  gens  de  pied  se  tindrent  quelque 
temps  en  bataille,  et  sa  cavalerie  plus  avant  en  la 
plaine,  entre  ce  pont  et  le  Pontiffroy,  avecques  des 
pièces  de  campagne  qui  battoyent  souvent  et  menu 
aux  issues  ,  et  le  long  de  l'un  et  de  l'autre.  Le  capitaine 
Gordan  eut  commandement  de  s'advancer,  avecques 
quarante  harquebouziers  de  sa  compagnie,  jusques  à 
la  croix  par  delà  le  pont  des  Mores,  pour  escarmo'u- 
cher  deux  ou  trois  cens  Alemans  qui  estoyent  près  de 
jà  ,  contre  lesquels  il  se  mainteint  bonne  pièce  (0  ,  sans 
,  leur  laisser  gaigner  aucun  advantage.  Cependant  M.  de 
Guyse  commanda  au  capitaine  Cantelou  de  s'y  en  al- 
ler avec  autant  de  ceulx  de  sa  bande  :  lequel  estant 
sorty ,  le  capitaine  Gordaii  retira  les  siens  à  une  petite 
tranche'e  où  ravelifi  sur  le  bort  du  pont,  tant  pour  les 
rafraiscbir  que  pour  soustenir  ceulx  cy  au  bçsoing  : 
lesquels  quand  les  ennemis  veirent  bien  advancez,  ils 
feirent  passer  la  croix  à  soixante  chevaulx  pistoliers 
des  leurs,  qui  se  vindrent  mesîer  dans  eulx  ;  mais  les 
nostres,  ne  perdans  asseurance,  tirèrent  chascun  son 
coup  ;  mesmes  le  seigneur  de  Sonbarnon  02) ,  qui  estoit 
à  pied  avecques  la  harquebouze,  abbatit  mort  un  des 
premiers,  et  n'y  eut  gueres  coup  des  autres  qui  ne  fut 
bien  employé;  puis,  changeants  leurs  harquebouzes 
en  l'autre  main ,  prindrent  les  espées,  se  joignans  au- 
près de  Cantelou ,  lequel  d'une  halebarde  tua  le  cheval 
de  celuy  qui  estoit  le  plus  advancé  :  et  se  retirants  au 
pas  jusques  au  bout  du  pont,  le  demeurant  des  nostres 

(0  Bonne  pièce  :  long-temps  —  ''*)  Sonbarnon  :  Sombcrnon. 

les  souslindrent  à  coups  de  harquebouze,  et  contrai- 
gnirent les  ennemis  de  repasser  la  croix,  qui  ne  fut 
sans  laisser  brisées  en  chemin  de  morts  et  de  blessez 
de  leur  trouppe,  sans  que  les  nostres  receussent  au- 
cun dommage  ,  sinon,  ainsi  qu'ils  estoyent  sur  le  pont, 
leur  artillerie  tua  un  de  noz  harquebouziers,  et  avoit 
tue'  un  homme  d'église  qui  regardoit  l'escarmouche 
par  dessus  les  murailles. 

Ainsi  qu'il  se  faisoit  tard  et  leurs  gens  de  cheval 
veirent  le  camp  desjà  assiz,  ils  commencèrent  faire 
marcher  leurs  pièces  vers  Sainct  Martin,  et  eulx  sui- 
voyent  au  pas,  ayants  laissé  deux  sentinelles  à  cheval 
auprès  du  PontifFroy  ;  mais  soubdain  le  seigneur  Paule 
Baptiste,  avec  quarante  chevaulx,  sortit  sur  eulz  ,  et 
noz  coureurs,  en  baillant  la  chasse  à  ces  sentinelles, 
feirent  remettre  leur  camp  en  bataille,  et  leurs  gens  de 
cheval  tourner;  lesquels,  se  gênants  serrez,  ne  se  des- 
banderent  jamais  pour  venir  charger  les  nostres  qui 
tenoyent  l'escarmouche  large,  comme  M.  de  Guyse 
leur  avoit  commandé,  jusques  à  ce  que  le  seigneur 
Paule,  ayant  veu  un  nombre  de  fourrageurs  qui  ve- 
noyent  à  leur  camp  devers  Thionville,  avoit  envoyé 
sur  eulx  dix  ou  douze  aultres  des  siens  qui  les  exécu- 
tèrent, et  meirent  le  feu  à  des  charrettes  de  fourrage, 
dont  les  ennemis,  pour  leur  donner  secours,  y  cou- 
rurent à  toute  bride;  mais  la  promptitude  des  nostres 
les  y  feit  arriver  tard.  Ce  faict,  le  seigneur  Paule  s'ap- 
prochant  vers  la  ville,  pour  estre  desjà  nuict,  et  se  re-  , 
tira  sans  avoir  rien  perdu.  Ce  troisiesme  camp  du  mar- 
quis nous  osta  la  liberté  de  la  campagne  qui  nous 
restoit  par  delà  la  Moselle  tirant  vers  France,  nous 
privant  par  mesme  moyen  de  la  commodité  d'avoir 

nouvelles  du  Roy,  ne  luy  pouvoir  faire  entendre  des 
nostres. 

Or  estoit  advenu,  depuis  le  temps  que  les  ennemis 
estoyent  approchez  de  la  ville,  que  le  marquis  de  Ma- 
rignan,  sçachant  le  trompette  de  M.  de  Nemours  estre 
en  leur  camp  pour  y  avoir  ramené  quelque  prison- 
nier espagnol,  l'envoya  quérir,  et  luy  demanda  du 
portement  (0  du  duc  Horace,  de  qui  il  avoit  espousé 
la  tante ,  et  qu'il  desiroit  fort  parler  à  luy  en  lieu  seur, 
ou,  s'il  ne  vouloit  venir  en  personne,  le  prioit  qu'il 
envoyast  quelqu'un  des  siens  parler  à  luy.  Ce  propos 
fut  entendu  deM.de  Guyse  et  du  duc  Horace,  esquels 
sembla  n'estre  le  temps  de  parlera  l'ennemy ;  car  desjà 
y  avoit  quelques  pièces  sur  la  tranchée  de  la  Belle 
Croix  pour  battre  dans  la  ville.  Depuis,  iceluy  mesme 
trompette  fut  retenu  en  une  escarmouche,  blessé  d'un 
coup  d'espée,  et  mené  es  mains  du  gênerai  de  la  ca- 
valerie de  l'Empereur,  qui  luy  feit  bon  traictement  ; 
et,  monstrant  estre  marry  contre  ceulx  qui  l'avoyent 
blessé  sans  observer  le  devoir  de  la  guerre,  l'envoya 
au  marquis  de  Marignan,  qui  estoit  pour  lors  logé  à 
l'abbaye  Sainct  Arnoul,  lequel  incontinent  mit  ordre 
d'estre  seul  en  sa  chambre  avec  le  trompette,  et  luy 
demanda  la  response  que  luy  avoit  faict  le  duc  Horace 
sur  le  propos  de  l'autrefois  ;  dont  entendant  qu'il  n'a- 
voit  eu  charge  de  luy  en  porter  aucune,  le  renvoya 
sans  l'enquérir  lors  plus  avant  :  mais  dans  une  heure 
après,  prenant  nouvel  advis,  lefeit  autrefois  venir  vers 
luy,  et  en  paroles  braves  commence  à  dire  qu'il  sça- 
voit  bien  que  la  ville  n  estoit  si  forte  qu'elle  ne  se  peust 
prendre  aiseement,  et  considérant  de  nostre  costé  la 

(0  Du  poitement  :  comment  se  portoit. 

perte  de  tant  de  princes,  seigneurs,  capitaines  et  autres 
gentilshommes  et  gens  de  bien  qu'il  y  avoit  dedans, 
lesquels  les  Espagnols  et  Italiens  ne  pourroyent  sau- 
ver des  mains  des  Alemans  et  Bohemois ,  qui  leur  por- 
toyent  haine  presque  aussi  grande  qu'aux  François  ; 
aussi  que  le  Roy  estoit  desnué  d'argent,  et  sans  moyen 
de  nous  donner  secours,  et  que,  de  leur  costé,  l'Em- 
pereur estoit  vieux,  maladif,  et  luy  (parlant  ledict 
marquis  de  soy  mesmes  )  goutteux ,  avec  volunté  de 
se  retirer  maintenant  sur  le  dernier  de  son  aage  à 
repos  en  sa  maison ,  desireroit  grandement  que  quel- 
ques bons  termes  d'accord  se  peussent  mettre  en  avant 
entre  ces  deux  princes  :  à  cause  dequoy  il  prioit  de 
nouveau  le  duc  Horace  trouver  moyen  qu'ils  se  peus- 
sent assembler,  ou,  au  moins,  qu'il  feit  venir  quel- 
qu'un de  ses  fidèles  serviteurs  capable  pour  conférer 
de  telle  chose  avecques  luy,  et  qu'il  pourroit  encores 
dresser  un  expédient  d'accommoder  le  faict  de  Parme , 
chose  qui  touchoit  l'Estat  du  duc  Octavie  Farnez  , 
frère  du  duc  Horace.  Ce  discours  peut  faire  penser 
que  les  chefs  du  camp  de  l'Empereur  veoyent  desjà 
l'entreprinse  de  Metz  forte ,  ou  bien  s'attendoyentfaire 
valoir  les  nouvelles  de  telle  assemblée,  si  elle  se  fut 
faicte,  vers  les  estrangiers,  pour  le  moins  vers  les 
princes  et  villes  de  l'Empire,  afin  de  les  y  eschauffer 
davantage  ;  aussi  que  par  le  moyen  de  quelque  espé- 
rance ils  ostassent  à  leurs  soldats  une  partie  de  l'ennuy 
et  malayse  qu'ils  avoyent  à  souffrir,  comme  desjà  au 
camp  de  la  royne  Marie  se  semoit  que  nous  avions  de- 
mandé à  parlementer.  Sur  quoy  fut  advisé,  pour  la 
première  fois,  que  le  trompette  retourneroit  en  leur 
camp,  et  que  le  marquis  le  feroit  pour  mesme  occasion 

venir  vers  luy  ;  qu'il  seroit  instruit  de  respondre  en  ' 
ceste  sorte  :  c'est  que  navoit  osé  porter  un  tel  pro- 
pos au  duc  Horace,  sans  le  faire  premièrement  enten- 
dre à  M.  de  Guyse  ,  lequel ,  oyant  mettre  en  compte 
et  en  rang  de  pitié  ceulx  de  la  ville  comme  perduz , 
luy  avoit  dict  qu'il  ne  souvenoit  point  au  marquis  qu'il 
fust  dedans ,  n'y  tant  de  gens  de  bien  en  sa  compagnie, 
estans  tous,  depuis  ies  princes  jusques  aux  simples  sol- 
dats, en  estât  de  ne  souffrir  aucun  mal,  comme  ceux 
qui  n'avoyent  faulte  de  vivres,  d'artillerie,  munitions 
de  guerre,  d'argent,  ny  d'un  bon  et  grand  maistre,  qui 
les  avoit  pourveuz  de  toutes  choses  pour  faire  recevoir 
honte  à  ceux  qui  les  vouldroyent  assaillir;  et  puisqu'il 
confessoitqueson  maistre  estoit  vieux  et  caduc,  ledeust 
avoir  conseillé  se  contenter  de  ses  fortunes  passées,  sans 
se  venir  à  ceste  heure  heurter  à  noz  murailles,  où  il 
verroit  plus  tost  le  bout  de  sa  vie  qu'il  n'arriveroit  au 
bout  de  son  entreprinse;  que  le  peu  d'amitié  que  les 
Alemans  et  Bohemois  portoyent  aux  Espagnols  et  Ita- 
liens ne  touchoit  en  rien  les  François ,  estant  un  chas- 
cun  de  nous  mis  hors  la  puissance  des  uns  et  des  aultres, 
avec  ce  que  les  Alemans  n'avoyent  occasion  porter 
haine  à  nous,  qui  estions  entrez  en  guerre  pour  leur 
liberté;  mais  eux,  qui  les  avoy  ent  pillé  et  mené  la  guerre 
en  leur  pais,  pour  les  opprimer  et  réduire  en  servitude, 
avoy  ent  à  y  penser,  et  ne  se  tenir  pour  bien  asseurez, 
estants  entre  leurs  mains. 

Les  termes  de  ceste  responce  convenoyent  fort  bien 
à  ceux  que  le  marquis  avoit  tenuz,  par  le  moyen  des- 
quels M.  de  Guyse  rompoit  la  broche  (0  à  tels  parle- 
mens  :  toutesfois  il  en  advertit  le  Roy,  asseurant  bien 

(0  Rompoit  la  broche  :  mettoit  fin,  empêchoit. 


S  26  LE   SIÈGE   DE  METZ. 

({•je  si  les  ennemis  le  pressoyent  après  cecy ,  qu'il  res- 
pondroit  n'avoir  charge  que  de  bien  garder  la  place. 
Le  trompette  fut  despesché  soubz  prétexte  de  porter 
une  responce  au  prince  de  Piedmont,  sur  ce  qu'il  avoit 
mandé  à  M.  de  Nemours  luy  apprester  à  disner,  et  que 
le  dimanche  après  le  viendroit  manger  en  son  logis  , 
comme  s'ils  s'asseuroyent  de  prendre  ce  matin  la  ville. 
Mais  les  ennemis,  pour  quelque  considération  que  n'a- 
vons descouverte,  ne  voulurent  laisser  passer  le  trom- 
pette à  leur  corps  de  garde,  qui  fut  cause  qu'il  s'en  re- 
tourna. 

Ils  travailîoient  cependant  jour  et  nuict  à  estendre 
leurs  tranchées  et  les  renforcer,  pour  y  pouvoir  loger 
un  gros  corps  de  garde,  comme  ordinairement  ils  les 
fournissoyent,  de  seize  enseignes  pour  le  moins.  Et  en- 
cores,  craignans  les  saillies  des  nostres,  y  firent  des  de- 
fences  en  façon  de  petits  bastions,  pour  battre  tout  du 
long,  en  quoy  ils  meirent  beaucoup  de  temps,  lequel 
cependant  nous  employons  à  ramparer  dans  la  ville, 
mesmement  au  boulevart  de  la  porte  Champeneze,  où. 
la  batterie  s'estoit  continuée  de  six  à  sept  cens  coups 
de  canon  ou  double  canon ,  depuis  le  treziesme  du  mois 
jusques  au  dix-septiestne  à  dix  heures,  qu'ils  y  eurent 
faict  quarante  pas  de  bresche,  par  où  le  terrain  de 
derrière  leur  apparut,  qui  leur  feit  de  là  en  avant  ces- 
ser la  furie  d'y  tirer,  et  seulement  employèrent,  en  cinq 
jours  ensuyvans,  jusques  au  vingtroiziesme  du  mois, 
environ  cinq  cens  coups  de  canon  de  loing  à  loing 
aux  defences.  L'un  desdicts  jours,  sur  une  apresdinée, 
furent  veuz  plus  de  trois  cens  hommes  des  ennemis 
s'amuser  à  cueillir  des  herbes  et  naveaux  aux  jardins 
qui  sont  au  long  de   la  rivière  de  sa  Seille,  n'ayans 

armes  que  leurs  espées.  M.  de  Guyse  feit  sortir  les  ca- 
pitaines La  Faye  et  Toucbepres,  lieutenant  et  enseigne 
du  comte  de  La  Rochefoucaud,  avec  trente  chevaulx , 
et  le  capitaine  Lanque,  avec  vingt  cinq  harquebouziers 
par  la  porte  Mezelle,  pour  les  aller  charger  ;  lesquels, 
ayant  passe'  le  pont  que  M.  le  connestable  avoit  faict 
faire  de   ce  coste'  sur  La  Seille,  les  coureurs  s'adyan- 
cerent  charger  les  ennemis,  et  leur  baillèrent  la  chasse 
jnsques  à  l'abbaye  Sainct  Clément  où  estoit  la  teste  de 
leur  camp,  qui  eut  l'alarme  ;  et  sortirent  plus  de  douze 
cens  harquebouziers  ou  corcelets,  sans  ordre  ny  per- 
sonne qui  leur  commandast,  crians  après  les  noslres,  et 
se  laissans  attirer  jusques  au  capitaine  La  Faye,  auquel 
cependant  messieurs  le  marquis  d'Albeuf  et  de  Mont- 
morency, qui  s'estoyent  desrobez  de  M.  de  Guyse,  et 
douze  ou  quinze  gentilshommes  de  leur  suitte,  s'es- 
toyent venuz  joindre  :  toute  la  trouppe  feit  semblant  se 
retirer  avec  les  coureurs,  puis   tout  à  coup  tourna  , 
et  chargeants  vivement  ce  grand  nombre  d'ennemis  qui 
les  suyvoyent  en  desordre,  les  contraignirent  prendre 
la  fuite,  et  les  chassèrent  jusques  au  bord  d'un  fosse' 
plein  d'eaue,  qui,  de  fortune, se  trouva  en  chemin,  le- 
quel garda  les  nostres  de  passer  delà,  pour  suyvre  l'exé- 
cution jusques  dans  les  tentes,  car  autre  chose  ne  s'es- 
toit  presenle'e  qui  les  en  eust  peu  garder.  Cependant 
les  moins  dispots  furent  mal   traitiez.   Plus  de  deux 
mille  Espagnols  et  Alemans  se  jettererent  incontinent 
en  campagne,  devant  lesquels  les  nostres  se  retirèrent 
au  pas,  à  la  faveur  du  capitaine   Favars,  maistre  de 
camp,  qui  estoit,  avec  les  harquebouziers  de  la  garde 
de  M.  de  Guyse  et  de  sa  bande,  dans  les  ruines  de  Sainct 
Pierre,  et  aussi  des  harquebouzes  à  croq,  dont  la  mu- 

raille  estoit  bien  fournie,  qui  ai  restèrent  les  ennemis  : 
et  cependant  les  nostres  rentrèrent  dans  la  ville,  avec 
la  perte  seulement  d'un  soldat  et  du  capitaine  Cornay, 
lieutenant  dudict  Favars,  qui  fut  blesse',  et  après  mou- 
rut; au  lieu  duquel  son  frère  fut  depuis  son  lieutenant. 
Et  pource  qu'on  s'attendoit  bien  que  les  Espagnols 
de  la  garde  des  tranchées,  au  moins  bonne  partie, 
courroyent  à  l'alarme,  M.  de  Guyse  avoit  mis  le  sei- 
gneur Pierre  Strozzy  dans  le  fossé  de  la  porte  Cham- 
peneze,  avec  quarante  corcelets,  cent  cinquante  har- 
quebouziers,  des  bandes  de  Cantelou,  Pierrelongue 
Choqueuze  ,  et  vingt  chevaulx  de  la  compagnie  du 
seigneur  de  Rendan,  pour  donner  sur  la  garde  des  Ita- 
liens du  bout  de  la  tranchée,  vers  la  grande  rivière, 
lors  qu'il  verroit  les  ennemis  plus  eschauffez  de  l'autre 
costé,  ce  qui  fut  bien  observé;  et  tout  premier  il  envoya 
cinquante  harquebouziers ,  lesquels  allèrent  d'asseu- 
rancerecognoistre  la  mine  de  ces  Italiens,  qui  lafeirent 
bonne,  et  ramenèrent  les  nostres  jusques  au  bort  du 
fossé,  d'où  descocha  incontinent  le  reste  de  nOz  gens 
de  pied,  ensemble  vingt  aultres  gentilshommes  sortis 
pour  leur  plaisir  avec  l'espée  et  la  rondelle  ;  et  peu 
après  suivit  le  seigneur  de  Rendan  avec  ses  chevaulx , 
ayant  toutesfois  donné  quelque  espace  à  ceux  cy  de 
s'advancer.  Les  ennemis  entreprindrent  faire  teste  quel- 
que temps  à  leur  corps  de  garde,  mais  ils  furent  en- 
foncez ;  et,  sans  que  les  nostres  en  sauvassent  qu'un 
prisonnier,  exécutèrent  le  demeurant  tant  qu'ils  peu- 
rent,  jusques  à  les  tuer  de  leurs  dagues.  Et  ayans  faict 
cequ'avoyent  entreprins,  demeurèrent  encor  près  d'un 
quart  d'heure  sur  le  lieu,  nonobstant  que  les  ennemis 
s'engrossissent  tousjours  de  ceux  qui  venoyent  de  l'aul- 

tre  escarmouche;  pais,  se  retirans  au  pas,  sonnant  le 
tabourin  et  tirant  tonsjours  sur  ceulx  qui  les  suivoyent, 
rapportèrent  dans  la  ville  un  grand  butin  d'armes 
qu'ils  avoyent  gaigné  aux  tranchées,  sans  avoir  perdu 
que  trois  soldats,  dont  le  jeune  Harbouville  en  estoit 
l'un.  Ouarty  y  fut  blesse',  et  le  cheval  du  seigneur  de 
Rendan  receut  deux  harquebouzades  et  un  coup  de 
halebarde. 

M.  de  Guyse  s'estoit  ce  jour  mesme  souvenu  en 
quelle  façon  et  effort  les  ennemis  estoyent  venuz,  lors- 
qu'ils avoyent  couppé  chemin  ,  et  mis  au  milieu  d'eulx 
les  coureurs  du  seigneur  Paule  Baptiste,  et  avoit  or- 
donné que  la  compagnie  de  M.  de  Lorraine,  celle  de 
M.  de  Nemours,  et  cinquante  harquebouziers  du  capi- 
taine Sainct  André,  sortiroyent  entre  les  deux  camps, 
soubz  la  conduitte  des  seigneurs  de  La  Brosse  et  Paule 
Baptiste,  les  uns  par  la  porte  Mezelle ,  et  les  aultres  par 
l'isle,  afin  que  les  ennemis  n'en  peussent  recognoistre 
le  nombre ,  lesquels  s'estans  tous  renduz  en  un  fond 
près  la  Belle  Croix,  ensemble  messieurs  le  prince  de 
Gondé,  duc  de  Nemours,  duc  Horace,  grand  prieur 
de  France ,  de  Danville ,  et  plus  de  cent  aultres  gentils- 
hommes, que  M.  de  Guyse  ne  voulut  empescher  sor- 
tir, cognoissant  le  lieu  où  il  les  avoit  commandé  se 
mettre,  assez  estroit  pour  n'estre  combattuz  que  d'un 
costé.  Navailles  partit  d'avec  eux  avec  quarante  che- 
vaulx,  et  alla  battre  le  chemin  bien  avant.  Le  marquis 
d'Arembergue  Brabançon  les  ayant  descouverts ,  feit 
incontinent  monter  grand  nombre  des  siens  à  cheval, 
et  menant  encores  des  gens  de  pied,  commanda  qua- 
rante pistoliers  s'advancer  pour  se  mesler  avecques  les 
nostres ,  afin  qu'il  peust  venir  à  temps  pour  les  desfaire, 


33()  LK   SJÉGL   DE  MET/. 

xSavailleslors,en  faignant  avoir  crainte,  print  lacargue 
si  longue,  que  les  ennemis,  cuidans  n'y  avoir  imbos- 
cade,  le  suivirent  vers  nostre  trouppe,  où  il  feit  teste, 
et,  nonobstant  le  gros  nombre  de  cbevaulx  et  gens  de 
pied  qui  suivoyent,  nos  princes  et  gentilshommes  allè- 
rent donner  dedans,  et  se  meslerent  si  bien ,  qu'après 
les  lances  rompues  ils  donnèrent  coups  d'espée.  A  la 
fin ,  les  ennemis  se  retirans  de  leur  costé ,  et  les  nostres 
aussi ,  le  petit  pas  vers  la  ville  ,  avec  dix  ou  douze  pri- 
sonniers ,  laissèrent  le  capitaine  Sainct  André  et  ses 
harquebouziers  sur  la  queue,  qui  gardèrent  bien  que 
les  ennemis  n'entreprinsent  de  suivre  plus  avant.  M.  de 
Guyse  estant  à  la  porte  pour  les  recueillir,  avec  ce  bon 
visage  qu'il  monstroit  tousjours  à  ceux  qui  revenoyent 
de  la  guerre,  eut  grand  plaisir,  et  donna  louange  à 
chascLin,  selon  le  rapport  de  ce  qu'ils  avoyent  bien 
faict.  Ce  jour  mesmes  le  marquis  Albert  avoit  mis  ses 
gens  aux  champs,  devant  les  ponts  de  la  grande  rivière, 
et  faict  séparer  toutes  les  enseignes,  se  mettant  chas- 
cune  en  rang,  qui  nous  feit  juger  n'estre  pour  autre 
chose  que  pour  faire  la  monstre.  Et  lendemain,  sur  les 
trois  heures  après  midy,  Saincte  Geme,  lieutenant  du 
seigneur  de  Gounor,  sortit  par  Pontiffroy  avec  qua- 
rante cbevaulx,  et  alla  donner,  durant  une  grande 
pluye  qu'il  faisoit,  jusques  dans  le  camp  du  marquis, 
où  ayant  faict  de  l'exécution  ,  courut  vers  Sainct  Heloy, 
sur  des  fourageurs  qu'il  despescha,  et  print  quelques 
cbevaulx  de  bagage;  de  quoy  l'alarme  fut  si  grande  en 
leur  camp,  que  se  mettans  touts  en  armes,  à  enseignes 
desploye'es,  suyvirent  noz  gens  jusques  près  du  pont, 
non  sans  perte  de  quinze  ou  vingt  des  leurs,  sans  qu'un 
seul  des  nostres  y  demeurast;  seulement  Saincte  Geme 

fut  blessé,  mais  depuis  il  est  guary,  et  quelques  clie- 
vaulx  rapportèrent  des  tronçons  de  picque  en  la  teste. 
M.  de  Guyse  considéra  que  le  cas  advenant  qu'il  y  eust 
brèche  raisonnable  du  costé  de  la  batterie ,  et  que  ceulx 
du  camp  vinssent  à  l'assault,  le  marquis  pourroit  es- 
sayer faire  quelque  bravade  du  costé  de  son  camp,  à 
fin  de  nous  travailler  et  embesongner  de  plusieurs  en- 
droits, et  partant  ordonna  que  les  portes  des  ponts 
seroyent  fortifiées  où  n'y  avoit  aucun  pontlevis,  comme 
en  nulle  des  autres  portes  de  la  ville.  M.  le  prince  de 
La  Rochesuryon  voulut  avoir  la  charge  de  ceulx  cy,  et 
les  feit  bien  terrasser,  laissant  seulement  le  passage  de 
la  poterne  pour  un  homme  à  cheval,  à  fin  de  ne  priver 
nous  mesmes  de  la  commodité  de  noz  saillies,  et  haulsa 
un  petit  rampar  aux  ravelins,  pour  y  pouvoir  estre  à 
couvert  de  l'artillerie  du  marquis,  qu'il  tenoit  ordinai- 
rement braquée  pour  y  battre. 

Trois  jours  après,  qui  fut  le  dixneufiesme  du  mois, 
M.  de  Guyse  commanda  au  seigneur  de  Biron  prendre 
trente  chevaulx  de  la  compagnie  de  mondict  seigneur 
le  prince,  et  au  seigneur  de  La  Faye  trente  autres  de 
celle  dont  il  estoit  lieutenant,  pour  aller,  l'un  donner 
une  alarme  parle  pont  des  Mores  au  camp  du  marquis, 
et  l'autre  par  Pontiffroy  sur  les  forrageurs  et  escorte 
qu'ils  avoyenl;  et  que,  se  retirans,  ils  prinssent  garde 
comme  ils  seroyent  suy viz ,  et  quels  passages  il  y  avoit , 
afin  qu'une  autrefois,  venant  mieulx  à  propos,  l'on  y 
peust  faire  une  belle  entreprinse.  Le  seigneur  de  Biron 
sortit  le  premier  par  le  pont  des  Mores,  s'estans  les 
seigneurs  de  Duras,  Dachon,  de  Mortamar,  de  Sainct 
SulpiceetNantoillet,meslezdanssatrouppe,  ensemble 
le  frère  du  capitaine  Lanque,  avec  quatre  ou  cinq  bar- 

quebouziers  de  sa  compagnie.  Iïuict  chevauix  des  en- 
nemis, qui  estoyent  en  sentinelle  derrière  la  croix  du 
bout  du  pont,  voulurent  à  toute  bride  gaigner  le  camp, 
ausquels  le  guydon  de  la  compagnie  de  M.  le  prince, 
qui  menoit  les  coureurs,  bailla  la  chasse  jusques  aux 
tentes  d'un  de  leurs  regimens  qui  logeoit  en  la  plaine, 
au  pied  du  mont  Sainct  Martin  ;  et  sortans  sur  luy 
cinquante  chevauix  qui  faisoyent  la  garde  entre  les 
saules  du  chemin  de  Sainct  Heloy ,  il  attendit  les  plus 
avancez ,  et  rompit  sa  lance ,  portant  par  terre  un  qui 
fut  tue'  sur  la  place.  Bon  nombre  de  pistoliers  vindrent 
encores  du  camp  à  la  foule  se  joindre  à  ceulx  cy,  et 
tous  ensemble  suyvre  noz  coureurs,  lesquels  le  sei- 
gneur de  Biron  receut ,  et ,  faisant  teste ,  repoulsa  les 
ennemis  plus  de  soixante  pas,  où  la  plus  part  des  nos- 
tres  rompirent  leurs  lances,  armes  que  M.  de  Guyse 
estima,  du  lieu  d'où  il  regardoit  l'escarmouche,  estre 
bien  fort  craintes  de  ces  pistoliers ,  il  en  demeura  en- 
cores un  autre  des  leurs  mort.  Et  se  retirant  le  seigneur 
de  Biron  au  pas,  monstrant  chasque  fois  visage,  déli- 
béra soustenir  les  ennemis ,  qu'il  veoyoit  retourner 
avec  leurs  pistolets ,  et  les  chargea  si  à  propos ,  qu'il 
leur  feit  monstrer  le  dos,  et  print  un  nomme'  Hans 
Moufel,  homme  de  qualité,  prisonnier.  Encores 7  à  la 
fin  que  noz  gens  s'approchoyent  du  pont,  les  autres  se 
trou  vans  renforcez  du  nombre  de  ceulx  qui  estoyent 
venuz  à  la  file,  qui  estoyent  environ  six  vingts ,  entre- 
prindrent  les  enfoncer  ;  mais  les  nostres  estans  bien 
serrez,  refeirent  la  troisiesme  charge,  et  les  contrai- 
gnirent gaigner  au  pied  si  loing,  qu'ils  eurent  puis 
après  loisir  faire  leur  retraicte  au  pas,  sans  empesche- 
ment  ny  perte  d'un  seul  homme,  estant  tout  le  dom- 

mage  tombé  sur  cinq  ou  six  cbevaulx.  L'artillerie  du 
marquis  avoit  tousjours  tiré  ;  mais  à  cause  que  les 
pièces  estoyent  sur  le  hault ,  et  ne  pouvoyent  plonger 
justement  dans  noz  gens,  ne  les  peut  endommager. 

Ainsi  que  M.  de  Guyse  recevoit  d'un  bon  visage 
ceulx  cy  sur  l'entrée  du  pont,  louant  leur  conduitte 
et  valeur  ?  le  capitaine  La  Faye  arriva  avec  sa  trouppe , 
ayant  longuement  attendu  à  Pontifïroy  par  où  il  de- 
voit  sortir,  et  ne  pouvant  finer  (0  des  clefs,  estoit 
venu  chercher  yssue  par  cest  autre  pont.  Faisans  donc- 
ques  ceulx  qui  entroyent  l'argue  02),  ces  autres  sor- 
tirent recommencer  le  combat,  envoyans  sept  ou  huict 
coureurs  tous  premiers,  lesquels  trouvèrent  la  charge 
bien  près;  car  ce  gros  nombre  de  pistoliers  revint  de 
grand  furie  sur  eulx,  dont  La  Faye,  pour  soustenir  et 
retirer  les  siens,  donna  dedans;  et  voulut  la  fortune 
que  les  nostres,  après  avoir  donné  coup  de  lance  et 
d'espée,  se  peussent  touts  desmesler  pour  regaigner 
le  pont  à  la  faveur  d'un  nombre  de  noz  soldats  harque- 
bouziers  qui  avoyent  accouru  celle  part  P).  Le  ca- 
pitaine Fayolles  ,  enseigne  de  la  compagnie  du  sei- 
gneur de  Rendan,  et  un  harquebouzier  à  cheval  y  furent 
blessez ,  et  depuis  en  moururent. 

Du  costé  des  tranchées,  les  ennemis  n'avoyent  cessé 
de  les  conduire  tousjours  plus  avant ,  vers  la  porte 
Sainct  Thibaud,  et  en  avoyent  commencé  depuis  deux 
jours  une  nouvelle,  plus  près  de  la  muraille,  au  pied 
de  la  potance  qui  est  devant  l'encongneure  Saincte 
Glocine,  et  mené  quasi  au  joignant  du  ravelin  de  la 
porte  Sainct  Thibaud ,  comme  pour  y  loger  des  har- 

(*)  Finer  :  se  servir. — (*)  Faisans  l'argue  :  tenant  ferme.  —  (33  Celle 
part  :  de  ce  côté-là. 

quebouziers;  par  où  se  confirma  l'opinion  de  ceulx 
qui  avoyent  jugé  qu'ils  nous  battroyent  de  ce  coste', 
et  fut  mis  lors  le  feu  aux  estançons  des  églises  de  Sainct 
Thibaud  et  des  Augustins  ,  qui  joignoyent  la  muraille 
au  dessoubz  la  porte  Sainct  Thibaud,  lesquelles  nous 
eussent  beaucoup  empesclie' ,  et  avons  sceu  que  les 
ennemis  eurent  grand  desplaisir  quant  ils  les  veirent 
ruiner. 

Et  pource  qu'aucuns  de  noz  rampars  avoyent  esté 
levez  à  plomb,  malaisé  que  du  pied  on  peust  défendre 
le  dessus,  à  cause  de  leur  baulteur,  sur  laquelle  eust 
encores  esté  plus  dangereux  se  tenir,  il  fut  advisé  qu'on 
y  adjousteroit  un  terrain  en  taluz  qui  les  renforceroit, 
et  serviroit  de  montée  aux  gens  de  guerre  jusques  à 
pouvoir  combattre  main  à  main ,  et  le  demeurant  leur 
feroit  parapect  pour  se  couvrir.  M.  de  Guyse  un  matin 
feit  sortir  Sainct  Estephe,  lieutenant  du  capitaine  Abos, 
avec  quinze  ou  vingt  barquebouziers,  pour  aller  rë- 
cognoistre  celle  nouvelle  tranchée,  et  n'y  fut  trouvé 
personne  en  garde,  à  cause,  comme  on  peut  penser, 
que  estant  encores  estroite  on  ny  pouvoit  loger  grand 
nombre  de  soldats  pour  la  défendre. 

En  telle  façon  qu'a  esté  dict,  s'estoyent  passées  les 
choses  de  ce  siège  du  costé  des  ennemis  et  du  nostre 
jusques  au  vingtiesme  de  novembre,  que  l'Empereur 
arriva  en  son  camp;  lequel,  estant  venu  depuis  Thion- 
ville  en  lictiere ,  monta  à  l'approcher  sur  un  cheval 
turc  blanc,  et  visita  son  armée  ,  laquelle  se  mit  toute 
en  bataille ,  réservé  les  seize  enseignes  de  la  garde  des 
tranchées,  et  furent  faictes  trois  salves  de  touts  les 
harquebouziers ,  tant  de  pied  que  de  cheval,  ensemble 
de  l'artillerie,  ce  que  nous  dénonça  assez  sa  venue;  et 

ayant  soustenu  un  quart  d'heure  la  peine  d'estre  à  che- 
val, vint  descendre  au  logis  du  duc  d'Albe,  en  un  petit 
coing  eschappé  du  feu  dans  l'abbaye  Sainct  Clément, 
attendant  que  le  chasteau  de  La  Orgue,  appartenant  au 
seigneur  de  Thalauges,  près  de  Magny,  fust  accousti  é , 
où  il  Jogea  durant  le  siège. 

En  ceste  sorte,  le  plus  grand  Empereur  qui  fut  jamais 
esleu  en  Alemaigne,  et  auquel  sa  sagesse  et  la  fortune 
avoyent  jusques  à  ceste  heure  maintenu  le  nom  de  vic- 
torieux, se  trouva  devant  Metz  avec  quatorze  regimens 
de  sept  vingts  et  trois  enseignes  de  lansquenets,  compte' 
celles  du  marquis  Albert,  et  avoyent  esté  levées  à  la 
façon  et  nombre  de  gens  accoustumé  d'Alemaigne, 
dont  ne  fault  estimer  que  ne  fussent  bien  complettes, 
venans  fraischement  de  leur  pais;  d'avantage,  vingt  et 
sept  enseignes  d'Espagnols,  seize  d'Italiens,  et  neuf  à 
dix  mille  chevaulx  ,  adjouxtant  encores  ceulx  de  son 
camp  jusques  à  douze  mille ,  oultre  sa  Court  et  la  suite 
de  beaucoup  de  grands  princes  d'Alemaigne,  d'Espagne 
et  d'Italie,  qui  estoyent  venuz  avecques  luy  ;  cent  qua- 
torze pièces  d'artillerie,  sept  mille  pionniers,  très- 
grande  munition  de  pouldies  et  boulets,  et  une  plus 
abondante  provision  et  commodité  de  vivres  qu'on  ait 
jamais  veu  en  armée  d'hy ver.  Nous  estimasmes  lors  estre 
vray  ce  que  don  Garcilasso  da  Vegua,  et  don  Alonço 
Pimentel ,  gentilshommes  espagnols ,  devisants  avecques 
le  seigneur  de  Biron  en  une  isle  par  dessus  le  pont  des 
Mores,  avoyent  dict  que  les  forces  de  ceste  armée 
estoyent  plus  grandes  de  quinze  mil  hommes  qu'autre 
que  l'Empereur  eut  jamais  assemblé  par  deçà.  Il  est  à 
croire  que  son  arrivée  porta  nouveau  conseil  d'entre- 
prendre la  ville  par  aultre  endroit  que  celuy  auquel 


336  LE  SIÈGE   DE  METZ. 

ils  avoyent  desjà  bien  advancé  leurs  tranchées;  car 
lendemain  menèrent  des  pièces  au  cavalier  de  main 
droicte  du  chemin  de  Sainct  Arnoul ,  duquel  ne  s'es- 
toyent  encores  serviz;  et  commencèrent  remuer  terre 
de  ce  costé  au  champ  appelé  de  Papane,  tirant  à  la 
grand  rivière ,  ayans  possible  eu  advei  tissement  par 
quelques  uns  de  la  ville  qui  estoyent  en  leur  camp, 
qu'iln'y  avoit  rien  de  ramparé  entre  la  porte  Champe- 
neze  et  la  plateforme  Saincte  Marie ,  comme  Ton  ne 
s'y  estoit  encores  préparé  que  d'un  commencement 
d'abattre  maisons  au  long  de  la  muraille.  Et  fault  at- 
tribuer à  la  grande  diligence  qu'avoit  esté  mise  de  for- 
tifier les  lieux  plus  foibles  ce  desavantage  aux  ennemis, 
d'avoir  esté  contraincts  venir  par  celuy  que  nous  esti- 
mions le  plus  fort;  à  quoy  les  pourroit  bien  avoir  en- 
cores invité  la  commodité  du  logis  et  l'assiette  du  lieu , 
assez  hault  et  à  propos  pour  y  battre  en  cavalier,  et 
l'aysance  du  fossé  sans  eaue  et  sans  grand  empes- 
chement  d'y  pouvoir  descendre  pour  venir  à  l'assault. 
Comment  qu'il  soit,  leur  plus  grande  entreprinse  tourna 
de  celle  part;  de  quoy  M.  de  Guyse  eut  lendemain  ad- 
vertissement  venant  de  leur  camp,  et  feit  aussi  tourner 
nostre  plus  grand  travail  à  fortifier  celuy  endroit,  où 
ce  qu'estoit  desjà  abbatu  d'édifices  nous  feit  grand  bien , 
attendu  le  grand  nombre  qu'il  y  en  avoit,  lequel  fal- 
loit  tout  mettre  par  terre,  prendre  le  pied  du  rampar 
bien  bas  et  luy  donner  beaucoup  de  largeur,  afin  qu'il 
peust  soustenir  la  haulteur  et  l'espesseur  où  il  le  falloit 
conduire  pour  arrester  le  coup  de  canon  ,  lors  que,  la 
muraille  ostée,  les  ennemis  le  viendroyent  battre,  qui 
n'estoitsans  grande  difficulté,  à  l'occasion  de  plusieurs 
caves,  lesquelles  se  retrouvoyent  parla  où  le  rampar 

devoit  passer,  par  où  fusmes  contraincts  estançonner 
les  planchiers,  afin  qu'ils  ne  défaillissent  soubz  la  pe- 
santeur de  la  terre.  Les  plus  grands  jusques  aux 
moindres  mirent  la  main  à  l'œuvre  jour  et  nuict ,  si 
diligemment  qu'il  fut  bien  tost  recogneu  que  nostre 
travail  previendroit  celuy  des  ennemis,  lesquels  toutes- 
fois  nous  monstrerent,  le  deuxiesme  jour  après  sur  le 
matin,  un  grand  nombre  de  gabions  plantez  à  soixante 
ou  quatre  vingts  pas  de  nostre  fossé," en  ce  champ  de 
Papane,  où  ils  avoyent  desjà  mis  sept  ou  huict  pièces 
d'artillerie,  desquelles,  avec  celles  des  deux  premiers 
cavaliers ,  tirèrent  en  batterie ,  le  vingtroisiesme  du 
mois,  environ  trois  cens  coups  au  pan  de  mur,  et  aux 
trois  tours  desWassieux,  Ligniers  et  de  Sainct  Michel, 
entre  la  porte  Ghampeneze  et  la  plateforme  Saincte- 
Marie. 

Sur  les  vespres,  pource  que  les  ennemis  faisoyent 
semblant  de  besongner  tousjours  aux  tranchées  devers 
la  porte  Sainct  Thibaud,  pour  nous  tenir  en  la  crainte 
d'une  seconde  batterie,  comme  ils  nous  avoyent  sou- 
vent menassez,  M.  de  Guyse  envoya  Sainct  Estephe  et 
Deschamps ,  lieutenans  des  capitaines  Abos  et  Cante- 
lou,  avec  soixante  soldats,  pour  veoir  ce  qu'ils  y  fai- 
soyent, où  d'arrivée  les  nostres  gaignerent    plus   de 
cent  cinquante  pas  de  tranchée ,  tuans  ceulx  qu'ils  y 
peurent  surprendre,  et  les  gardèrent  plus  de  demie 
heure  par  force,  jusques  à  ce  que,  se  faisant  tard,  et 
arrivant  gros  nombre  d'ennemis  fraiz  pour  la  garde  de 
nuict,  les  nostres  se  retirèrent,  sans  qu'il  y  eut  perte 
que  d'un  soldat.  La  nuict  les  ennemis  continuèrent 
planter  autre  nombre  de  gabions,  et  dresser  un  autre 
cavalier  dans  la  vigne  appelée  des  Wassieux,  plus  près 
32.  11 

de  la  rivière,  pour  battre  la  grosse  tour  de  la  faulse- 
braye,  appelée  la  tour  d'Enfer,  nous  faisans  veoir  le 
matin,  en  deux  endroits  de  la  grande  gabionade,  des 
canonnières  pour  loger  treutesix  pièces  en  l'un  ,  e* 
quinze  en  l'autre,  et  y  en  avoyent  desjà  amené  vingt- 
cinq,  desquelles  tirèrent  ce  jour  et  lendemain  jusques 
à  la  nuict,  quatorze  cens  quarante  huict  coups  contre 
le  pan  du  mur  qu'avons  dict,  d'entre  la  porte  Gham- 
peneze  et  la  plateforme  Saincte  Marie ,  et  contre  les 
trois  tours  qui  y  sont,  dont  les  deux  des  JLigniers  et  de 
Sainct  Michel  feirent  le  sault,  et  la  tierce  des  Was- 
sieux,  plus  près  de  la  porte,  fut  bien  endommagée, 
ensemble  les  gabions  de  la  plateforme  Saincte  Marie 
presque  tous  emportez,  qui  estoyent  du  vieulx  ou- 
vrage, faict  par  les  habitans  de  la  ville,  rempliz  de 
quelque  terre  de  jardins,  si  menue  et  legiere,  que  ne 
pouvoit  soustenir  le  coup  non  plus  que  cendres  :  de 
façon  que  quelque  fois  le  boulet  en  perçoit  trois,  et  y 
furent  tuez  derrière  tout  plein  de  noz  harquebouziers 
et  autres.  De  là  en  avant,  les  ennemis  ne  furent  gueres 
grevez  de  nostre  artillerie,  n'ayans  autre  lieu  en  ces 
quartiers  pour  les  en  pouvoir  battre,  que  celle  plate- 
forme. 

De  ce  commencement  de  batterie,  ne  se  trouvoit 
encores  le  pan  du  mur  gueres  miné ,  à  cause  qu'il  es- 
toit  bon,  et  n'avoit  on  continué  tirer  en  un  endroit 
arresté,  mais  suyvy  du  long,  comme  pour  le  taster, 
et  mesurer  ce  qu'ils  entendoyent  faire  de  brèche , 
qu'estoit  environ  trois  cens  pas,  et  avoyent  aussi  tiré 
quelques  coups  à  la  tour  d'Enfer. 

Ce  jour  feit,  M.  de  Guyse,  nouveau  département 
de  garde  entre  les  gens  de  guerre,  baillant  au  capi- 

taine  Glenay  particulièrement  leboulevart  de  la  porte 
Cliampeneze  ;  au  capitaine  Haucourt  la  tour  d'Enfer  , 
et  au  capitaine  Verdun  la  grand  place   :  les    autres 
vingt  bandes,  départies  de  deux  en  deux,  à  chascun 
quartier  des  murs  et  defences  de  la  ville,  divisées  eh 
dix ,  dont  l'une  garderoit  un  jour  les  murailles,  et  l'au- 
tre les  brèches,  et  puis  changeroyent  lendemain,  afin 
de  faire  part  à  chascun  de  l'honneur  des  brèches,  a  us- 
quelles  deux  capitaines  en  chief,  pour  le  moins,  s'y 
tiendroyent  tousjours,  avecques  les  squadres  et  capo- 
rals  qui  seroyent  de  la  garde,  faisant  commandement 
aux   liarquebouziers    de   se  tenir  bien   pourveuz  de 
pouldre  et  boulets.  Et  pource  qu'on  ne  craignoit  plus 
tant  le  costé  de  Tisle  ,  fut  advisé  que  la  compagnie  de 
M.  le  prince  de  La  Rochesuryon  se  renclroit  aux  alar- 
mes, avec  celle  de  M.  de  Lorraine,  devant  le  logis  de 
M.  de  Guyse,  en  la  court  Saincte  Glocine,  et  les  au- 
tres aux  lieux  desjà  ordonnez,  en  armes,  avecques  la 
picque,  pour  estre  prêts  de  secourir  là  où  il  leur  se- 
j  oit  commandé.  D'advantage,  que  deux  capitaines  de 
gens  de  pied  feroyent  ordinairement  toutes  les  nuicts 
la  ronde  entière  de  la  ville ,  passant  par  tous  les  quar- 
tiers, et  en  tous  les  corps  de  garde,  pour  venir  incon- 
tinent faire  le  rapport  à  M.  de  Guyse  de  tout  ce  qu'ils 
auroyent  veu  et  ouy ,  à  quelle  heure  que  ce  fust,  et  en 
quel  estât  qu'ils  le  peussent  trouver,  et  donneroyent 
ordre  qu'il  n'y  eust  jeu  ou  autre  amusement  entre  les 
soldats  de  la  garde,  afin  de   ne  perdre  l'occasion  de 
tirer  ou  offencer  l'ennemy ,   s'il   s'approchoit  de  noz 
murailles  et  fossez. 

Cependant  ne  se  passoit  jour  que   quelques  trotip- 
pes  de  noz  gens  de  cheval  n'allassent  donner  l'alarme 

aux  ennemis ,  et  battre  les  chemins  entre  les  deux 
camps,  où  se  faisoit  degast  de  vivres,  butin  de  prison- 
niers ,  de  chevaulx  et  de  bagages  ;  mesmes  les  coffres 
et  charroy  de  l'evesque  d'Arras,  garde  des  seaux  de 
l'Empereur,  y  avoyent  esté  prins;  mais  pource  que 
d'abordée  on  tua  les  chevaulx  qui  les  trainoyent ,  ne 
peurent  estre  conduicts  en  la  ville.  Et  quant  aux  pri- 
sonniers, on  tenoit  cest  ordre,  de  ne  mettre  dedans 
les  valets  et  garçons  de  fourrage ,  de  qui  on  n'esperoit 
tirer  aucune  rançon,  afin  qu'ils  ne  consumassent  les 
vivres,  ains  seulement  les  gens  d'apparence  qui  mons- 
troyent  estre  pour  se  racheter  :  lesquels  encores  on 
leur  bouschoit  les  yeux  en  entrant  dans  la  ville,  afin 
qu'ils  ne  peussent  noter  aucune  chose  de  nostre  faict  et 
fortification. 

Le  vingt  et  sixiesme  du  mois  avant  jour  ,  leur 
grande  gabyonnade  se  trouva  fournie  de  vingt  et  cinq 
ou  vingt  et  six  pièces  d'artillerie,  le  cavalier  d'auprès 
de  la  rivière  de  quatre,  les  deux  autres  premiers  de 
cinq  ou  six.  Et  sur  demie  heure  de  jour  quelques  uns 
des  nostres  veirent  arriver  aux  tranchées  un  person- 
nage, lequel  à  cause  de  la  suitte  et  du  nombre  d'har- 
quebouziers  et  hallebardiers  de  garde  qui  avoyent 
passé  devant,  et  qui  suivoyent ,  fut  estimé  estre  l'Em- 
pereur ;  depuis  nous  avons  sceu  qu'il  y  avoit  esté.  Inr 
continent  après  toutes  les  pièces  commencèrent  battre 
aux  endroits  mesmes  qu'avons  dict,  continuans  dételle 
furie  et  diligence,  qu'avant  la  nuict  furent  comptez 
treize  cens  quarante  trois  coups  de  canon,  et  feirent 
jour  en  trois  lieux  de  la  muraille,  par  où  un  nombre 
de  noz  harquebouziers  s'attiltrerent  (0  de  tirer  entre 

(0  S'attiltrerent  :  convinrent  entre  eux. 

deux  voilées  ;  un  autre  nombre  cependant  estoit  dans 
le  fosse',  voyans  passer  les  canonnades  sur  la  teste, 
qui  servoyent  tant  pour  escorte  des  pyonniers  qui  des- 
cendoyent  cercher  terre  à  ramparer ,  que  pour  garder 
que  l'on  n'y  vint  rien  recognoistre ,  et  demeurèrent 
ainsi  tout  le  jour  entre  la  batterie  et  la  muraille,  si 
près  des  tranchées  des  ennemis ,  qu'ils  se  battoyent 
avec  eulx  à  coups  de  pierres  :  et  souvent  M.  de  Guyse 
et  les  autres  princes  et  seigneurs  se  trouvoyent  aussi 
dans  le  fossé,  pour  veoir  l'effect  de  la  batterie  :  n'es- 
tants cependant  les  uns  ny  les  autres  paresseux  de  haul- 
ser  le  rampar,  bien  que  les  boulets  et  esclats  tombas- 
sent souvent  entre  nous,  où  plusieurs  gentilshommes 
furent  blessez  :  aussi  fut  le  seigneur  de  Bugnenon  ti- 
rant de  sa  harquebouze  par  un  des  créneaux  de  la  mu- 
raille, et  lui  fallut  trépaner  la  teste.  Un  chascun  se 
rendoit  si  subject  à  la  besongne,  que  tous  ont  esté 
veuz  porter  beaucoup  de  peine ,  quand  le  besoing  l'a 
requis,  et  tousjours  s'y  employoit  une  bonne  partie 
de  la  nuict  :  dont  sur  les  dix  heures  du  soir ,  estant 
M.  de  Guyse  avec  les  princes  et  beaucoup  de  gentils- 
hommes, à  porter  terre  aux  endroits  des  brèches,  une 
volée  de  dix  ou  douze  canons  que  les  ennemis  avoyent 
afFusté  de  jour,  y  tira,  laquelle  se  passa  avec  la  perte 
d'un  gentilhomme  de  la  maison  de  M.  de  Nemours , 
appelé  Boisherpin ,  lequel  fut  emporté.  De  leur  costé 
les  ennemis  travaillèrent  celle  nuict  à  une  autre  tran- 
chée, si  approchée  de  nous,  qu'au  sortir  d'icelle  estoit 
entrée  dans  nostre  fossé,  où  ils  logèrent  depuis  gros 
nombre  d'harquebouziers ,  qui  pouvoyent  tirer  jusques 
à  ce  pont  par  où  l'on  y  descendoit,  dont  nous  fust 
ostée  la  commodité  de  ceste  bonne  terre  à  remparer, 

que  jusques  à  lors  les  pyonniers  avoyent  accoustumé 
d'y  prendre. 

Le  lendemain  matin  le  jour  n'estoit  gueres  bien  clair 
quand  une  pareille  batterie  recommença,  et  encores  de 
trente-six  coups  plus  grande  que  celle  de  treze  cens  qua- 
rante-trois  du  jour  précèdent.  En  quoy  le  seigneur  Jehan 
Manrique,  maistre  de  l'artillerie  de  l'Empereur,  en- 
semble ceuix  qui  executoyent  les  pièces,  feirent  grand 
devoir,  et  leur  donnasmes  la  louange  d'estre  fort  bons 
et  justes  canonniers.  La  promptitude  de  noz  harque- 
bouziers  gaigna  tousjours  l'entredeux  des  voilées  à  ti- 
rer par  les  bresches,  lesquelles,  avant  la  nuict,  furent 
beaucoup  eslargies,  et  la  tour  d'Enfer  fort  battue  à  l'es- 
tage  du  milieu.  M.  de  Guyse  alloit  d'heure  à  autre  re- 
cognoistre  le  dommage  que  noz  murailles  et  tours  re- 
cepvoyent,  et  se  mettre  en  lieu  d'où  il  peut  mesurer 
le  tout  de  son  œil,  sans  se  fier  au  rapport  qu'on  luy 
en  pouvoit  faire,  s'exposant  beaucoup  de  fois  à  plus 
^rand  hazard  que  l'importance  d'une  si  grande  perte 
qu'eust  esté  de  sa  personne  en  ce  lieu,  et  en  temps  de 
telle  affaire,  n'eust  bonnement  requis.  Il  pourvoyoit, 
avecques  le  seigneur  Pierre  Strozzy  (qui  n'avoit  peu 
d'advis  ny  faulte  de  moyens  en  telles  choses),  et  avec 
les  seigneurs  de  Gounor ,  de  Sainct  Remy  et  Camille 
Marin,  à  sauver  noz  défenses,  en  faire  de  nouvelles  et 
ordonner  nouveaux  rampars  là  où  il  estoit  besoing.  En 
quoy  on  ne  sçauroit  estimer  qui  aidoit  plus  à  M.  de 
Guyse,  ou  l'expérience  et  pratique  qu'il  pouvoit  avoir 
eu  auparavant  de  telles  choses,  ou  bien  son  naturel 
disposé  à  la  conduitte  et  maniement  du  faict  et  appar- 
tenances de  la  guerre  ;  et  croy  que  les  deux  ensemble 
le  rendoyent  si  entendu,  qu'en  la  plus  grande  partie 

des  délibérations  qui  s'en  faisoyent,  son  opinion  se 
trouvoit  digne  d'estre  exécutée. 

Le  jour  après,  vingt  et  huictiesme  du  mois,  conti- 
nuans  les  ennemis  leur  batterie ,  ouvrirent  la  tour  d'En- 
fer de  dixhuit  ou  vingt  pieds  de  large,  devinants  l'endroi  t 
d'une  cheminée  qu'estoit  le  plus  foible  du  mur,  ou  bien 
quelqu'un  de  la  ville  qui  sçavoit  le  contenu  du  dedans 
le  leur  avoit  enseigné.  Sur  le  midy  tout  ce  pan  du  mur 
d'entre  les  tours  des  Wassieux  et  Ligniers,  pour  avoir 
esté  fort  battu  et  couppé  assez  bas,  commença  pencher 
en  dehors  et  se  départir  de  la  terre  qui  l'appuyoit. 
Deux  heures  après,  continuants  les  ennemis  y  tirer, 
tomba  tout  d'un  coup  dans  la  faulsebraye,  mais  une 
partie  soubs  soy,  rendant  la  montée  malaisée  pour 
venir  à  l'assault. 

Les  ennemis  voyants  renverser  la  muraille  jecterent 
un  cry  et  feirent  démonstration  d'une  grande  joye> 
comme  s'ils  estoyent  arrivez  au  bout  d'une  partie 
de  leur  entreprinse  :  mais  quand  la  poussière  abbatuTe 
leur  laissa  veoir  le  rempar  desjà  huict  pieds  par  dessus 
la  brèche,  encor  que  bien  raze  et  large,  ils  eurent  à 
rabattre  beaucoup  du  compte  qu'ils  avoyentfaict ,  sans 
estendre  plus  avant  ceste  grande  risée  qui  ne  s'enten- 
dist  plus. 

Un  de  noz  soldats,  appelle  Montilly,  feit  la  bravade 
de  descendre  incontinent  par  la  brèche,  comme  pour 
donner  cognoissance  aux  ennemis  qu'il  ne  nous  soûl- 
cioit  guieres  qu'on  y  peust  aiseement  monter  ;  noz  gens 
de  guerre  de  pied  et  de  cheval  plantèrent  leurs  ensei- 
gnes, guidons  et  cornettes  sur  le  rempar;  et  tous  les 
matins,  au  remuement  de  la  garde,  on  ne  failloit  les 
y  mettre.  Gros  nombre  de  noz  harquebouziers,  que 

M.  de  Guyse  avoit  faict  apposter,  ayans  attendu  que 
la  muraille  fust  ostée,  comme  s'il  leur  eust  faict  etn- 
peschement,  tirèrent  incontinent,  et  tousjours  jusques 
à  la  nuict,  dans  les  tranchées  et  cavaliers  des  ennemis, 
qui  fut  cause  que  depuis  leurs  harquebouziers  de  la 
tranchée  du  bord  du  fossé  s'adviserent  faire  de  petites 
canonnières  dans  le  terrein,  pour  tirer  à  couvert  et  de 
poinct  en  blanc  au  long  de  la  brèche,  afin  de  garder 
que  les  nostres  ne  s'osassent  présenter  au  dessus  :  tou- 
tesfois ,  les  gensdarmes  ayans  l'armet  en  teste  et  leurs 
sayes  de  livrée  vestuz,ne  laissoyent  à  monter  beaucoup 
de  fois  au  plus  hault,  pour  y  vider  la  hotte,  sans  craindre 
le  danger;  tellement  que  les  pyonniers  mesmes  et  fem- 
mes qui  servoyent  au  rampar  s'accoustumerent  peu  à 
peu  à  les  y  suivre. Le  reste  du  jour  les  ennemis  essayè- 
rent ce  rampar,  qu'ils  veoyent,  à  coups  de  canon  ;  mais 
combien  qu'il  fust  fraischement  faict,  toutesfoissetrouva 
en  plusieurs  endroits  assez  fort  pour  arrester  le  boulet. 

La  nuict  feit  cesser  la  batterie  qui  avoit  depuis  le 
matin  esté  de  neuf  cens  à  mille  coups  de  canon  ;  et 
nous,  à  plus  grande  diligence  que  jamais,  eslevasmes 
et  renforçasmes  le  rampar,  pourvoyans,  quant  à  la 
tour  d'Enfer,  de  jecterde  la  terre  devant  l'ouverture,  et 
y  faire  un  rampar  espais  jusques  à  la  moitié  du  second 
estage,reservans l'autre  moitié,  quiestoit  devers  nous, 
pour  sauver  des  canonnières  à  battre  le  long  delà  faul- 
sebraye  devant  la  brèche  ,  et  nous  y  loger  dedans  pour 
la  défendre. 

Les  deux  jours  d'après,  leur  batterie  se  conduisit 
plus  lentement  qu'auparavant;  car  ils  ne  tirèrent  que 
six  cens  trente  coups,  tant  au  long  du  rempar  de  la  brè- 
che, pour  nous  garder  d'y  porter  terre,  que  à  la  tour 

d'Enfer,  laquelle,  après  avoir  este'  remparée  en  l'es- 
tage  du  milieu,  où  ils  avoyent  faict  la  bresche,  la  per- 
cèrent en  Festage  de  dessus,  environ  sept  ou  huict 
pieds  de  large,  par  où  ils  entrèrent  en  espérance  de 
nous  en  chasser,  et  venir  maistres  du  second  qui  leur 
estoit  assez  ouvert,  puis  qu'ils  ne  pouvoyent  de  là  en 
avant  estre  offencez  par  ce  grand  œil  de  la  clef  de  la 
voulte  qui  veoit  sur  la  brèche  ;  mais  il  y  fut  pourveu , 
comme  en  l'autre  estage,  d'un  rampar  faict  de  fumier, 
de  quelque  peu  de  terre  et  de  balles  de  laine,  le  plus 
legier  qu'on  pouvoit  pour  ne  charger  trop  la  voulte. 
Ce  soir,  sur  le  tard ,  M.  de  Guyse  eut  quelque  adver- 
tissement  que  les  ennemis  entreprenoyent  de  venir  la 
nuict  gaigner  la  tour  d'Enfer,  ayans  faict  grande  pro- 
vision de  facines  aux  tranchées  pour  y  faire  la  montée. 
Dont  commanda  au  seigneur  de  Biron  y  aller,  avec 
vingt  gentilhommes  de  la  compagnie  de  M.  le  prince  de 
La  Rochesuryon,  pour  renforcer  la  garde  jusques  à 
minuict,  et  au  seigneur  d'Antragues  avec  autres  vingt 
de  sa  compagnie  le  venir  relever.  Ce  que  fut  par  après 
continué  toutes  les  nuicts  par  la  gend'armerie  et  cava- 
lerie par  rang  de  chascune  compagnie.  Les  princes  et 
seigneurs  voulurent  estre  de  la  partie,  et  messieurs  de 
Nemours ,  de  Montmorency,  de  Martigues ,  de  Dan- 
ville,  et  autres,  commencèrent  les  premiers  de  veil- 
ler au  logis  du  conte  de  La  Rochefoucaud,  voisin  de  là, 
pour  s'y  trouver  au  besoing.  M.  de  Guyse  travailla  ce- 
pendant à  faire  remuer  des  pièces  d'artillerie  de  la  pla- 
teforme Saincte  Marie,  au  boulevart  et  allée  de  la  porte 
Champeneze,  qui  estoit  desjà  remparée,  et  y  avoit  ca- 
nonnières pour  battre  en  flanc  à  la  dicte  tour. 

Le  conte  d'Aiguemont  partit  du  camp  avec  deux 

mille  chevaulx  et  quelques  enseignes  de  gens  de  pied 
pour  aller  au  Pont  à  Mousson  ,  où  il  entra;  et,  passant 
oultré,  se  vint  présenter  devant  la  ville  de  Thoul,  qu'il 
somma  se  rendre  :  à  quoy  le  seigneur  d'Esclavolles, 
gouverneur  d'icelle,  feit  responce  que,  quand  l'Em- 
pereur auroit  prins  Metz;  et  seroit  venu  faire  autant 
d'efforts  contre  sa  ville,  il  adviseroit  lors  à  la  responce 
qu'il  debvroit  faire. 

Au  commencement  de  décembre  les  ennemis  me- 
nèrent une  autre  tranchée  par  travers,  depuis  la  grande 
qu'ils  avoyent  faicte,  tirant  à  la  rivière,  jusques  au 
devant  de  leur  grande  plateforme  devers  nostre  fossé, 
et  quelques  autres  avecqnes  grand  advis  et  mesure, 
les  doublant  et  triplant  pour  la  defence  les  unes  des 
autres.  Et  continuèrent  le  premier  jour  du  mois  tirer 
au  long  des  rempars  et  à  la  tour  d'Enfer,  environ  cent 
ou  six  vingts  coups  de  canon. 

L'apresdisnée,  M.  de  Guyse  commanda  au  seigneur 
de  La  Brosse  prendre  cent  chevaulx  de  la  compagnie 
de  M.  de  Lorraine,  au  seigneur  de  Saint  Luc  son  gui- 
don, quarante  de  la  sienne,  et  au  capitaine  Lanque 
ses  liarquebouziers  à  cheval,  pour  aller  donner  sur  les 
fourrageurs  et  vivres  qui  venoyent  devers  Thionville,  et 
du  port  d'Olizy  au  camp  du  marquis,  et  que  s'il  sortoit 
quelque  nombre  de  gens  en  desordre,  ils  feissent  ce 
qu'ils  pourroyent  juger  et  cognoistre  à  l'œil  estre  rai- 
sonnable, sans  rien  bazarder:  ils  furent  suyviz  de  plu- 
sieurs autres,  qui  se  trouvèrent  prests  au  sortir.  Et  d'a- 
bordée une  partie  de  noz  coureurs  chargea  sur  les 
fourrageurs,  qui  estoyent  en  grand  nombre,  lesquels, 
ensemble  leurs  chevaulx,  furent  tuez  ou  prins,  et  leurs 
charretées  de  vivres  menées  depuis  en  la  ville.   Les 

autres  allèrent  donner  dans  le  camp  et  à  l'abbrevoir,  où 
ils  tuèrent  force  gens  et  chevaulx.  Un  nombre  de  leurs 
gens  de  pied  du  régiment  logé  en  la  plaine,  sortirent 
pour  les  repoulsçr,  et  les  suy virent  jusques  à  un  fossé, 
environ  cent  pas  par  deçà  le  camp,  où  l'un  d'eulx, 
plus  advancé  que  les  autres,  demanda  en  langage  fran- 
çois  le  coup  de  picque,  et,  s'adressant  au  capitaine 
Lanque,  qui  le  venoit  charger,  luy  tua  son  cheval.  Le- 
dict  Lanque  se  voyant  à  pied,  se  joignit  à  l'Alemant, 
et  avec  un  espieu  qu'il  portait  l'abbatit  mort  à  terre.  Ce 
faict,  noz  coureurs  se  trouvans  rassemblez  et  joincts, 
entreprindrent  faire  une  charge  sur  ces  premiers  ve- 
nuz,  qu'ils  repoulserent,  et  les  eussent  chassez  bien 
loing  ;  mais  quinze  ou  dixhuict  enseignes  de  leurs  gens 
de  pied  estoyent  desjà  aux  champs  et  s'avançoyent  vers 
eulx.  Parquoy  commencèrent  se  retirer,  et  incontinent 
sept  ou  huict  cens  de  leurs  harquebouziers  et  picquiers 
se  desbanderent  de  dessoubs  les  enseignes,  pour  courir 
après  comme  à  une  huée,  sans  tenir  ordre,  ensemble 
cent  ou  six  vingt  chevaulx  avec  pistolets  ou  lances,  et 
prindrent  le  seigneur  de  Chastelet,  guydon  de  la  com- 
pagnye  de  M.  de  Lorraine,  lequel  fut  quelque  temps  en 
leurs  mains,  en  grand  danger  de  sa  vie  :  quoy  voyant 
le  seigneur  de  La  Brosse,  et  que  le  desordre  présentait 
une  fort  belle  occasion  de  leur  faire  une  bien  bonne 
charge,  ordonna  au  capitaine  Sainct  Luc  de  se  jecter 
à  main  droitte  sur  les  gens  de  cheval,  et  que  luy,  à 
gauche,  donneroit  dans  les  gens  de  pied;  ce  que  fut 
exécuté  si  à  propos,  que  les  gens  de  cheval  et  les  gens 
de  pied  furent  repoulsez  les  uns  dans  les  autres,  et 
tous  ensemble  menez  à  coups  de  lance  et  d'espée  jus- 
ques à  la  teste  de  leurs  enseignes  7  lesquelles  s'arres- 

terent  tout  court.  En  ce  lieu  mesme,  le  marquis  Albert, 
qui  estoit  venu  à  l'escarmouche,  faillit,  pour  la  vistesse 
de  son  cheval,  à  recevoir  un  coup  de  lance  du  baron 
de  Tourcy,  et  le  seigneur  de  Brabançon,  qui  estoit 
venu  le  matin  disner  avec  le  marquis,  y  fut  blessé.  Il 
en  demeura  des  autres  plus  de  quatre  vingts  estenduz 
sur  la  neige,  et  huict  ou  dix  prisonniers,  dont  il  y  en 
avoit  quatre  de  cheval.  Les  nos  très  se  retirans  vers  le 
pont,  trouvèrent  le  capitaine  Favars,  avecques  cent  sol- 
dats, harquebouziers  et  corselets,  envoyez  pour  les  sous- 
tenir.  Ceste  escarmouche  fut  à  la  veue  des  trois  camps, 
et  ceulx  qui  estoyent  aux  tranche'es,  tirèrent  quelques 
coups  de  deux  pieces,par  delà  la  rivière,  au  long  de 
la  prairie,  pour  favoriser  les  leurs,  et  tuèrent  deux 
soldats  des  nostres  en  revenant  sur  le  pont  ;  tous  les 
autres  rentrèrent  dans  la  ville,  fors  un  homme  d'armes 
et  un  archier  de  la  compagnie  de  M.  de  Lorraine, 
qui  demeurèrent  prisonniers;  et  les  seigneurs  de  Ro- 
cofeuil,  de  Fogeon,  de  Trêves,  et  un  autre  homme 
d'armes  furent  blessez,  qui  dans  peu  de  jours  après 
moururent.  Le  seigneur  de  Clermont  eut  une  harque- 
bouzade  à  la  main,  et  le  seigneur  de  Suze  un  coup  de 
picque  entre  la  teste  et  le  morrion,  qui  ne  print  que 
la  peau.  Beaucoup  de  chevaulx  furent  blessez,  mesmes 
celuy  du  seigneur  de  La  Brosse  d'un  coup  de  picque, 
et  en  moururent  dix  ou  douze.  Il  ne  tint  qu'à 
M.  de  Guyse  que  les  princes  n'avoyent  esté  de  l'entre- 
prinse,  car  il  la  leur  cela  jusques  à  ce  que  ceulx  cy 
se  trouvèrent  dehors,  et  puis  les  clefs  furent  per- 
dues :  n'ayant  eu  peu  de  peine  ,  toutes  les  fois  qu'il  a 
convenu  sortir,  de  retenir  ceulx  qui  se  venoyent  pré- 
senter, et  s'elForçoyent  de  passer  la  porte.  De  l'autre 

costé,  entre  les  deux  camps ,  avoit  esté  envoyé  à 
mesme  heure  Navailies,  avecque  vingt  et  cinq  che- 
vaulx,  qui  feit  beaucoup  dédommage  aux  fourrageurs, 
et  gasta  force  vivres,  faisant  tousjours  boucherie  sur 
les  passages. 

Les  trois  jours  ensuivans,  les  ennemis  poursuivirent 
leur  baterie  environ  cent  ou"  six  vingts  coups  par 
jour  contre  le  rampar  de  la  bresche  et  la  tour  d'En- 
fer, à  laquelle  ils  avoyent  faict  plus  de  dixhuict 
pas  de  bresche,  mais  nous  renforceasmes  tousjours  le 
rampar  en  l'un  et  l'autre  estage,  pour  sauver  celle  moi- 
tié qu'a  esté  dict.  Ils  estendirent  leurs  tranchées,  et  le 
bout  du  cavalier  à  main  droicte,  encores  plus  vers  la 
rivière,  comme  pour  battre  les  tours  des  boulengiers 
et  charpentiers,  derrière  celle  d'Enfer  et  le  pan  de  mur 
qu'est  entre  deux,  où  n'avions  encores  ramparé;  mais 
incontinent  y  fut  mis  nombre  de  gens  de  guerre  et  de 
pionniers,  pour  y  relever  un  rampar  de  vingt  et  quatre 
pieds  de  large,  avec  une  tranchée  de  trente  par  le  de- 
vant, reculez  de  quarante  pieds  de  la  muraille;  ce  que 
fut  poursuivy  de  bien  grande  diligence.  Et  pour  ne 
laisser  conduire  aux  ennemis  leur  entreprinse  sans  les 
empescher  de  ce  qu'on  pourroit,  M.  de  Guyse  jecta 
de  nuictle  capitaine  Candeau,  lieutenant  de  sa  garde, 
et  le  sergent  du  capitaine  Glenay  avec  douze  harque- 
bouziers  dans  le  fossé,  par  une  secrette  yssue  qu'il  avoit 
faict  faire  dans  le  boulevart  de  la  porte  Champeneze, 
lesquels  allèrent  jusques  aux  tranchées.  Les  uns  cou- 
rurent à  un  bout  harquebouzer  les  ennemis,  qui  com- 
mencèrent couler  tout  du  long,  dont  Candeau,  qui  se 
trouva  sur  le  milieu,  et  le  reste  des  nostres,  leur  don- 
nèrent force  coups  d'espée  en  passant:  et,  ayant  de- 

meure  bonnepiece  dehors,  se  retirèrent  sansavoir  rien 
perdu.  Lendemain  sur  le  midi,  le  capitaine  Thomas, 
de  la  compagnie  de  M.  de  Guyse ,  avec  trente  de  ses 
compagnons,  sortit  entre  les  deux  camps,  et,  de  for- 
tune, rencontra  le  seigneur  de  Brabançon  qui  retour- 
noit  du  logis  de  l'Empereur  au  camp  qu'il  avoit  en 
charge,  accompagne'  de  vingt  et  cinq  gentilshommes 
assez  mal  armez.  Noz  gens  le  chargèrent  de  sorte,  que, 
sans  ce  qu'il  gaigna  de  vistesse  quelques  maisons  assez 
près  de  son  camp,  et  se  jecta  dedans,  il  estoit  prins  : 
mais ,  n'osant  le  seigneur  Thomas  ny  les  siens  mettre 
pied  à  terre,  à  cause  que  l'alarme  solicitait  les  ennemis 
de  courir  à  la  recousse  de  leur  gênerai,  et  y  venoient 
de  tous  costez ,  se  retirèrent  avec  un  butin  de  deux 
tonneaux  pleins  de  bottes,  marchandise  bien  requise 
et  nécessaire  à  la  ville.  Le  jour  après,  cinquiesme  du 
mois,  le  capitaine  Simon  de  Lee,  de  la  compagnie  de 
M.  de  Nemours,  retourna,  avec  vingt  chevaulx,  au 
mesme  chemin,  et  n'eut  gueres  demeure'  en  son  imbos- 
cade,  qu'il  veit  passer  environ  quatre  vingts  chevaulx 
alemans  venants  du  camp  de  l'Empereur  ,  et  s'en  re- 
tournoyent  à  celuy  de  la  royne  Marie.  Noz  gens  les 
surprindrent,  et,  donnans  dessus,  feirent  sonner  bien 
chauldement ,  à  l'estendart  et  dedans ,  à  deux  trom- 
pettes de  M.  de  Nemours,  qu'ils  avoyent  de  fortune 
amené.  Dequoy  les  ennemis  estonnez  prindrent  la 
fuite,  mais  il  en  demeura  quatre  prisonniers  :  et,  re- 
tournans  les  nostres  à  la  ville,  feirent  encores  butin  de 
quatre  mulets  chargez  de  vivres.  Ce  jour  nous  per- 
dismes  deux  hommes  de  bon  service,  Camille  Marin, 
au  bout  d'un  rampar  qui  servoit  despaule,  joignant  la 
tour  d'Enfer,  auquel  lieu,  après  que  M.  de  Guyse  eut 

essayé  recognoistre,  par  entre  deux  halles  de  laine,  le 
remuement  de  terre  que  les  ennemis  faisoient  en  es- 
tendant  leur  tranchée ,  et  liaulsant  le  cavalier  de  main 
droitte  vers  la  rivière  ,  il  y  voulut  regarder  pour  cog- 
noistre  oùs'adressoitleurentreprinse,  et  pouvoir  mieulx 
entendre  les  moyens  d'y  remédier,  mettant  la  teste  au 
lieu  d'où  M.  de  Guysevenoit  de  retirer  la  sienne,  soub- 
dain  il  y  receut  un  coup  de  harquebouze  qui  luy  es- 
pandit  la  cervelle  ;  et  le  lieutenant  du  capitaine  Gle- 
nay ,  qui  estoit  en  garde  au  boulevart,  fut  frappé  d'une 
autre  harquebouzade,  et  dans  une  heure  après  mourut. 
La  nuict  les  ennemis  remuèrent  une  partie  des  pièces 
qu'ils  avoyent  mis  en  batterie,  comme  si  elles  estoyent 
esventées,  et  en  feirent  venir  d'aultres,  et  tirèrent  len- 
demain au  recoing  de  la  rivière,  poury  faire  une  nou- 
velle bresche,  et  dix  ou  douze  coups  par  heure,  au 
long  des  autres  desjà  faictes,  pour  nous  garder  de 
remparer,  toutesfïbis  on  y  travailloit  tousjours.  Ce  soir 
la  compagnie  de  M.  le  prince  de  La  Rochesuryon  re- 
tourna estre  de  garde  à  la  tour  d'Enfer ,  et  M.  le  prince 
mesmes  en  voulut  estre,  qui,  sur  quelque  heure  de 
la  nuict,  descendit  au  plus  bas  estage,  et  luy  sembla 
entendre  un  bruit  de  pioches,  comme  si  les  ennemis 
faisoyent  quelque  mine.  M.  de  Guyse  y  vint  lende- 
main, qui  en  eut  aussi  sentiment,  et  adjousta  foy  aux 
advertissemens  qui  luy  avoyent  esté  donnez  de  ceste 
chose. Le  seigneur  de  Sainct  Pvemypoursuyvit  diligem- 
ment de  leur  aller  au  devant  avec  les  contremines  qu'il 
avoit  desjà  commencées,  tant  en  celle  tour  en  deux 
lieux,  qu'au  boulevart  en  autres  deux,  et  autant  le 
long  de  la  faulsebraye  devant  la  brèche.  Lendemain 
M.  de  Guyse  feit  avaller  par  une  corde  au  coing  der- 

riere  la  tour  d'Enfer  le  lieutenant  et  un  soldat  de  sa 
garde,  pour  recognoistre  par  le  dehors  en  quel  endroit 
elle  estoit  plus  endommagée,  et  si  les  ennemis  y  fai- 
soient  aucune  sappe,  aussi  pour  sonder  à  coups  de 
marteau  si  la  mine  respondoit  encor  au  pied  de  la  mu- 
raille ou  entre  les  deux  murs  ;  lesquels  rapportèrent 
n'avoir  rien  apperceu  de  nouveau,  et  le  tout  estre  au 
mesme estât  qu'avoit  auparavant  esté  recogneu  :  et  pour 
lors  ne  peusmes  avoir  plus  grande  certaineté  de  leur 
entreprinse  soubs  terre,  fors  quelehault  d'un  pavillon 
fut  veu  au  bout  d'une  de  leurs  tranchées,  qui  avoit 
esté  tendu  celle  nui  et,  et  tout  autour  on  le  remparoit 
de  terre  argilleuse,  ressemblant  celle  que  nous  tirions 
descontremines,parlequelindicefutestiméquelàestoit 
la  bouche  de  leur  mine,  comme  depuis  il  se  trouva.  Sur 
les  deux  heures  après  midy,  dix  ou  douze  chevaulx  de 
la  compagnie  du  seigneur  de  Gounor  sortirent  vers  le 
camp  du  marquis  Albert,  pour  veoir  si  l'on  auroit  fait  en 
la  plaineaucun  fosséoutranchée*etprendregardequelle 
contenance  les  ennemis  tiendroyent  à  les  charger,  afin 
que  s'ils  avoyent  avisé  nouveau  moyen  de  nous  nuire 
aux  saillies,  l'exemple  de  ceste  heure  nous  en  fust  ad- 
vertissement  pour  une  autrefois  que  plus  grande  force 
sortiroit;  les  advisant  qu'ils  eussent  à  feindre  de  n'oser 
soustenir  aucunes  de  leurs  charges,  afin  de  lesr'assurer 
et  leur  donner  volunté  de  venir  par  après  aussi  peu 
retenuz  aux  escarmouches,  qu'ils  souloyent  aupara- 
vant qu'on  leur  eust  donné  ces  attaintes  qu'avons  dict 
dessus.  Mais,  pour  faire  que  noz  gens  n'eussent  à  s'o- 
piniastrer  au  combat,  M.  de  Guyse  leur  feit  laisser 
au  sortir  de  la  porte  les  lances,  les  accoustremens  de 
teste  et  brassais  :  ils  allèrent  jusques  au  camp ,  et  y  eut 

alarme  ;  mais,  après  avoir  couru  la  campagne ,  laquelle 
ne  monstra  que  ce  qu'on  avoit  accoustumé  veoir,  se 
retirèrent  à  la  faveur  d'un  nombre  de  noz  soldats  de 
pied  harquebouziers,  lesquels  gardèrent  les  ennemis 
qui  couroyent  après  eulx  desuyvre  plus  avant. 

Le  jour  ensuyvant ,  septiesme  du  mois,  de  grand 
matin,  on  ouit  sonner  beaucoup  detabourins  au  camp 
de  l'Empereur,  et,  sur  les  huict  heures,  deux  grosses 
trouppes  de  leurs  gens  de  pied  s'approchèrent  au  bord 
des  tranchées,  derrière  ces  murailles  qui  s'estendent 
vers  Saînct  A.rnoul,  par  dessus  lesquelles  on  veoyoit 
apparoistre  leur  grand  nombre  de  picques  :  et  bien  que 
M.  de  Guyse  n'estimast  y  avoir  grand  danger ,  estant 
encores  la  faulsebraye  devant  la  brèche  toute  saine  et 
entière,  il  feit  toutesfois ,  sans  donner  alarme,  rendre 
tous  les   gens  de  guerre  aux  lieux  qui  leur  estoyent 
ordonnez,  tant  aux  brèches,  flancs  ,  places  de  secours, 
que  au  long  des  murailles,  où  se  trouva  bien  petit 
nombre  de  gens  pour  une  ville  de  si  grande  garde ,  mais 
tous  appareillez  de  bien  faire  ,  et  monstrans  celle  bonne 
volunté  et  délibération  qu'il  falloit  pour  vaillamment 
repoulser  l'ennemy.  Les  princes  de  Bourbon ,  les  deux 
de  Guyse,  celuy  de  Nemours,  le  duc  Horace,  mes- 
sieurs de  Montmorency,  vidame  de  Chartres,  de  Mar- 
tigues,  et  les  autres  seigneurs  et  gens  de  bonne  maison, 
avec  plusieurs  gentilshommes  marchans  soubs  la  cor- 
nette de  M.  de  Guyse,  prindrent  le  premier  rang  à  la 
brèche,  suiviz  d'un  bon  nombre  de  soldats.  Cependant 
ledict  seigneur  alla  visiter  les  uns  et  les  autres,  non 
sans  avoir  grand  aise  du  maintien  et  bonne  contenance 
qu'il  veoyoit  en  chascun ,  ny  sans  les  soliciter  encores 
en  passant  par  beaucoup  de  ces  bons  mots  qui  incitent 

32.  23 

à  l'honneur,  à  la  vertu  et  à  *la  victoire.  Le  capitaine 
Kavars,  maistre  de  camp,  ordonnent  de  ses  gens  de 
pied,  et  encores  par  dessus  luy  le  seigneur  Pierre 
Strozzi,  ensemble  sur  les  gens  de  cheval.  Le  seigneur 
de  Sainct  Remy  estoit  préparé  de  ses  artifices  à  feu  et 
engins  de  guerre,  lesquels  avoyent  este'  apportez  de 
bonne  heure  en  une  maison  prochaine,  pour  les  em- 
ployer sur  les  premiers  qui  viendroyent;  aussi  le  sei- 
gneur de  Crenay,  et  autres  gentilshommes  et  soldats 
choisiz  de  toutes  les  compagnies  et  bandes  aux  costez 
de  la  brèche,  pour  exécuter  bon  nombre  de  harque- 
bouzes  à  croc  ;  pareillement  le  seigneur  d'Ortobie  et 
ses  compagnons,  commissaires  de  l'artillerie,  avec  leurs 
canonniers  aux  flancs  et  défenses  ;  et  furent  toutes  cho- 
ses si  promptement  mises  en  leur  .ordre ,  et  Tordre 
mesme  par  tout  si  bien  observe',  que  les  ennemis  eus- 
sent prins  mauvais  conseil  de  nous  venir  assaillir.  Au- 
cuns d'eulx  s'adviserent  d'aller  sur  la  montaigne  qui 
regardoit  à  la  brèche,  d'où  ils  la  peurentveoir  fournie 
de  museaux  de  fer,  de  mordons  et  corselets,  qui  ne 
fut  chose  qui  leur  deust  beaucoup  plaire. 

Sur  le  soir  vint  un  trompette  de  la  part  de  l'embas- 
sadeur  d'Angleterre  résidant  auprès  de  l'Empereur, 
porter  des  lettres  à  deux  gentilshommes  anglois  estàns 
a  la  suitte  du  vidame  de  Chartres ,  parens  du  milor 
ïïavard ,  debitis  C1  )  de  Callais ,  par  lesquelles  les  persua- 
doit  éviter  le  hazard  où  ils  estoyent,  et  de  s'en  venir 
au  camp,  pour  delà  se  retirer  en  Angleterre  :  mais, 
estant  cogneu  que  c'estoyent  des  ruzes  dcl'ennemy,  le 
trompette  fut  renvoyé  avec  responce  qu'ils  estoyent 

(•)  Debitis.  On  ignore  la  signification  de  ce  mot.  Les  historiens  con 
temporains  donnent  à  milord  Howard  le  litre  de  lieutenant  de  Calais 

plus  asseurez  dans  la  ville  qu'ils  ne  seroyent  dehors. 

Après  que  le  seigneur  Thomas  Delveche,  qui  estoit 
aile'  vers  le  Roy,  comme  avons  dict,  eust  eu  saresponce 
et  attendu  quelques  jours  à  Verdun  la  commodité  de  se 
pouvoir  conduire  en  ceste  ville ,  il  print  le  hazard  de 
traverser  le  pais  du  costé  mesmes  des  ennemis,  et,  par 
entre  les  deux  camps,  se  rendit  lehuictiesme  du  mois, 
après  minuict ,  auprès  de  la  ville,  où  M.  de  Guyse  le  feit 
entrer  par  la  porte  Mezele  ;  et  par  luy  nous  furent  con- 
firmées les  nouvelles  que  l'armée  du  Roy  s'en  alloit 
assiéger  Hedin  ,  signe  de  n'espérer  de  long  temps  autre 
secours  que  celuy  qui  restoit  aux  armes  et  aux  b  ras 
d'un  chascun  de  ceulx  de  la  ville  :  aussi  ne  faisoit  on 
semblant  de  le  désirer  ;  bien  nous  asseura  que  la  déli- 
bération du  Roy  estoit  de  venir  lever  le  siège ,  nous  res- 
jouissans  cependant  de  la  prinse  que  M.  le  mareschal 
de  Brissacavoit  faict  sur  l'Empereur  de  la  ville  d'Albe 
en  Piedmont,  comme  le  seigneur  Thomas  disoit.  Ce 
que  M.  de  Guyse  permit  au  premier  trompette  qu'iroit 
au  camp  de  l'Empereur  le  dire  à  ceulx  qui  l'enque- 
royent  des  nouvelles,  en  recompense  qu'ils  nous  avoyent 
auparavant  mandé  la  prinse  de  Hedin. 

Ceulx  qui  estoyent  prins  du  camp  de  l'Empereur 
nous  chantoyenttousjours  que  la  délibération  de  leur 
maistre  estoit  ne  partir  jamais  qu'il  n'eut  prins  la  ville, 
et  quand  l'armée  qu'il  avoit  seroit  ruinée  il  en  feroit 
venir  une  autre,  et  après  la  seconde  la  tierce;  de  sorte 
que,  craignant  M.  de  Guyse  la  longueur  que  ce  siège 
pourroit  prendre,  mit  encores  nouvel  ordre  et  mes- 
nageaux  vivres,  faisant  regarder  aux  particulières  pro- 
visions que  chascun  pouvoit  avoir  en  son  logis,  pour 
y  user  avec  autant  de  discrétion  que  si  c'eust  esté  la 

23. 

munition  du  Roy,  et  resserrer  tout  le  vin  qui  se  trou- 
veroit  par  les  quartiers  des  gens  de  pied  en  une  ou  deux 
caves,  soubs  les  clefs  que  leurs  capitaines  tiendroyent , 
pour  en  distribuer  puis  après  a  chascun  soldat  deux 
pintes  par  jour.  Encores,  pource  qu'on  avoit  com- 
mencé bailler  aux  pionniers  du  pain  de  la  munition , 
qui  en  eussent  à  la  longue  beaucoup  consumé,  il  en 
feit  casser  de  douze  cens  les  six  cens,  reservant  tout  ce 
qu'il  pourroit  pour  l'entretenement  des  soldats;  aus- 
quels,  estant  desjà  failly  le  bled  qu'avoyent  amassé  au 
temps  de  la  récolte,  leur  ordonna,  pour  le  commen- 
cement, deux  pains  pour  jour  de  douze  onces  chascun , 
proposant  leur  en  retirer  peu  à  peu  par  quarts  et  demy 
onces,  ce  qu'il  cognoistroitleuren  pouvoir  faire  passer, 
afin  d'estendrela  munition,  s'il  luy  estoit  possible,  en- 
cores par  delà  les  douze  mois  qu'il  pensoit  avoir  pour- 
veu  ,  tenant  le  bled  pour  le  plus  précieux  thresor  qu'il 
eust  en  la  ville,  avec  resolution  d'opposer  une  autre 
opiniastreté  contre  celle  de  l'Empereur,  et  d'attendre  la 
dernière  souppe  à  l'eaue,  avant  que  donner  lieu  à  son 
entreprinse.  Aussi  pourles  vivres  des  chevaulx  de  service 
feit  départir  la  paille  qui  s'estoit  trouvée  aux  granges 
de  la  ville,  par  les  compagnies  de  la  gendarmerie  et  ca- 
valerie, ayant  encores,  pour  leur  allonger  les  vivres  le 
plus  qu'il  seroit  possible,  faict  commandement  aux 
gens  de  pied  de  tuer  les  courtaux  (0  qu'il  avoit  en- 
tendu estre  retenuz  plus  que  de  six  par  bande,  contre 
ce  que  l'ordonnance  faicte  du  commencement  portoit, 
et  les  mettre  au  sel,  donnant  charge  au  prevost  des 
mareschaulx  passer  par  après  en  tous  les  quartiers , 
pour  prendre   céulx  qui  seroyent  trouvez  oultre  le 

(»)  Courtaux  :  chevaux  sur  lesquels  les  hommes  d'armes  voyageoient. 

nombre  permis,  et  leur  aller  coupper  les  jarrets  hors 
la  ville. 

Et,  pource  que  desjà  avoit  esté  usé  beaucoup  de 
pouldre,  il  meiten  besongne  des  salpestriers  à  tirer  du 
sàlpestre  et  le  raffiner ,  afin  que  la  munition  des  poul- 
dres  s'entretint ,  et  ne  s'y  trouvast  faulte  au  besoing. 
Oultre  ce ,  voyant  que  du  mois  passé  et  de  cestuy  n'a- 
voit  esté  faict  payement  aux  soldats,  ny  estoit  possible 
que  le  Roy  mist  de  l'argent  dans  la  ville,  pour  leur  en 
faire  encores  tenir  durant  le  siège,  et  que  à  la  fin  ils 
se  pourroyent,  par  faulte  d'argent,  accoustumer  de 
prendre  ce  qu'il  leur  seroit  besoing  d'habillements  ou 
autre  chose  sans  payer,  par  où  pourroit  venir  quelque 
desordre  dans  la  ville,  et  entre  eulx  mesmes,  délibéra, 
pour  ne  mettre  rien  de  la  commodité  de  tous  en  ar 
riere,  qu'il  feroit  battre  de  la  monnoye  soubz  l'autho- 
ritédu  Roy,  et  luy  donneroit  beaucoup  plus  hault  pris 
que  de  sa  value  ,  soubz  obligation  toutesfois,  enquoy 
il  se  soubmettoit  par  cry  publicq  ,  de  la  reprendre 
pour  autant  qu'on  la  bailleroit  ;  dont  en  fut  commencé 
faire  quelque  petit  nombre ,  qui  se  veoit  en  mains 
d'aucuns. 

Le  marquis  Albert  se  sentoit  picqué  des  saillies  que 
l'on  avoit  souvent  faict  sur  son  camp,  et  avoit  mis  gens 
de  pied  et  de  cheval  aux  aguets  dans  les  saules  pro- 
chains, et  es  fossez  et  jardins  près  de  la  croix  du  bout 
du  pont  des  Mores,  et  autres  lieux  où  il  estimoit  pou- 
voir mieulx  surprendre  et  nuire  à  noz  gens.  Ce  qu'ayant 
bien  attiltré  deux  ou  trois  jours  de  rang ,  envoya  pas- 
ser tout  auprès  du  pont  quelques  chevaulx  et  fourra- 
geurs  pour  amorser  les  nostres  et  les  attirer  dehors, 
lesquels,  M.  de  Guysey  ayant  faict  prendre  garde,  et 

luymesmes  entreveu  quelque  chose  de  l'enti  eprinse , 
ne  les  voulut  laisser  sortir  à  la  poste  (x)  du  marquis, 
reservant  le  faire  une  autre  fois  qu'il  n'y  auroit  si  bien 
pourveu  :  et  du  costé  des  tranchées  envoya,  la  nuict 
d'après,  le  seigneur  Pierre  Strozzy  avec  un  petit  nom- 
bre de  soldats,  veoir  s'il  s'y  commençoit  aucun  nou- 
vel ouvrage.  Ceulx  de  la  garde  furent  surprins  ,  et  quel- 
ques uns  despeschez  ,  sans  qu'ils  osassent  entreprendre 
sortir  pour  repoulser  lesnostres,  lesquels,  ayansrecog- 
neu  autant  que  l'obscurité  le  leur  pouvoit  permettre, 
se  retirèrent.  Estans  rentrez  dans  la  ville,  ils  trouvèrent 
à  dire  le  sergeant  du  capitaine  Glenay ,  lequel  fut  veu 
lendemain  mort  sur  le  bord  et  pendant  de  leurs  tran- 
chées, où  plusieurs  soldats  s'offrirent  l'aller  quérir;  mais 
on  ne  voulut  pour  telle  occasion  les  bazarder  à  si  évident 
péril  :  mais  son  gojat,  meu  de  grand  amour  et  pitié  vers 
le  corps  de  son  maistre ,  feit  grand  instance  qu'on  le 
luy  permist  ;  et,  sans  craindre  l'harquebouzerie  des  en- 
nemis quHuy  tirèrent  grand  nombre  de  coups,  l'alla 
en  plein  midy  charger  sur  ses  espaules ,  et  l'apporta 
dans  la  ville  pour  luy  faire  recevoir  sépulture  :  en- 
quoy  il  mérita  estre  faict  soldat,  comme  il  fut,  de  la 
bande  dudict  Glenay. 

Après  que  les  ennemis  eurent,  depuis  le  cinquiesme 
du  mois,  tiré  assez  mollement  six  cens  vingt  coups  de 
canon,  ettoutesfois  ouvert  à  l'encongneure  de  la  rivière 
la  tour  des  Charpentiers,  qui  joinct  l'eaue,  et  abbatu 
le  bois  de  la  couverture  de  la  tour  d'Enfer,  ils  remuè- 
rent d'autres  grosses  pièces  à  leurs  cavaliers,  et  feirent 
nouvelles  canonnières  à  main  gauche  de  la  grande  ga- 
bionade,  comme  pour  tirer  à  nostre  boulevart,  bien 

(')  A  la  poste  :  au  désir. 

qu'ils  le  veissent  remparé  :  et  le  douzième  du  mois,  de 
bien  grand  matin ,  ils  se  mirent  à  le  battre  plus  fort 
que  les  jours  passez,  comme  s'ils  vouloyent  parachever 
de  le  réduire  tout  en  breschej  et,  continuants  jusques 
au  soir  environ  trois  cens  cinquante  coups,  tout  ce 
qu'ils  avoyent  battu  tomba  plus  de  vingt  pas  de  long 
et  bas,  jusques  au  dessoubs  du  cordon,  y  ayant,  avec 
ce  qui  avoit  esté  ouvert  auparavant,  cinquante  pas  de 
bresche.  Vray  est  qu'ils  n'y  eussent  peu  monter  sans 
eschelle,  et  n'y  tirèrent  plus  de  là  en  avant,  s'apper- 
cevant  qu'ils  estoyent  à  recommencer,  à  cause  qu'ayant 
par  nous  esté  cogneu  de  bonne  heure  ce  boulevart  estre 
en  lieu  où  falloit  par  nécessité  nous  en  ayder ,  lavions 
très  bien  mesnagé  de  tout  ce  qui  se  pouvoit  faire  pour 
ne  le  perdre  point,  luy  fortifiant,  comme  a  esté  dict, 
la  teste  et  puis  la  porte  d'un  grand  rampar  de  bonne 
terre,  où  leurs  canons  eussent  bien  trouvé  à  manger; 
et  encores  avoit- on  faict  une  traverse  derrière  iceluy, 
dans  les  édifices,  pour  nous  en  servir  au  cas  que  la 
teste  vint  à  estre  ouverte.  L'on  avoit  aussi  remparé  l'allée 
d'entre  ce  boulevart  et  la  porte  Champeneze  d'un  vingt 
et  cinq  pieds  de  large  de  chascun  costé,  afin  que  les 
ennemis,  en  croisant  leur  batterie,  ne  nous  en  banis- 
sent;  et,  pour  mesme  cause,  avions  relevé  deux  gros 
massifs  de  terre  aux  deux  encogneures  de  la  susdicte 
porte,  pour  servir  d'espaule  à  la  garder,  et  de  flanc 
aux  faulsesbrayes  ;  soubz  lesquels  massifs  avoit  un  pas 
sage  couvert,  venant  de  la  ville  à  la  faulsebraye  de 
main  gauche,  puis  à  l'allée  du  boulevart,  et  d'icelle 
allée  un  semblable  passage  entrant  en  la  faulsebraye 
de  main  droitte,  pour  tousjours  avoir  chemin  a  secou- 
rir noz  faulsesbrayes,  boulevart,  et  son  allée,  en  la- 

quelle  avions  faict  deux  bonnes  canonnières,  malay- 
sées  à  oster,  lesquelles  battoyent  dans  les  fossez  le  long 
des  brèches,  et  jusques  à  la  tour  d'Enfer,  encores  deux 
autres  à  mesme  effect,  soubz  un  des  arceaux  de  ceste 
allée  ;  et  avions  ouvert  au  fond  du  boulevart  une  se- 
crette  saillie  pour  jecter  des  gens  de  pied  dans  le  fossé, 
n'oubliant  y  faire  force  contremines.  Et  bien  que  les 
mauvais  fondemens  d'iceluy  boulevart  et  les  arceaux 
foibles  et  fenduz  de  l'allée  nous  menassassent  de  la  pro- 
chaine ruine  de  l'un  et  de  l'autre,  toutesfois  le  besoing 
présent  nous  solicitoit  d'y  mettre  encores  tous  les  jours 
la  main. 

Lendemain  les  ennemis  reprindrent  leur  batterie  au 
long  de  la  grande  brèche,  à  la  tour  des  Wassieux, 
prochaine  de  la  porte  Champeneze,  qui  estoit  desjà 
bien  entamée,  et  la  feirent  tomber,  partie  à  deux  heures 
après  midy,  et  le  reste  à  trois  heures  après  minuict, 
dont  y  eut  de  quatre  vingts  à  cent  pas  de  brèche  bien 
raze  d'un  tenant,  joignant  laquelle  estoyent  les  deux 
autres,  l'une  de  trente,  l'aultre  de  vingt  au  long  du 
mur.  Ce  jour  mourut  le  capitaine  Favars,  maistre  de 
camp,  qui  avoit  esté  blessé  d'une  harquebouzade  sur 
le  rampar  de  la  grande  brèche,  bien  près  de  M.  de 
Guyse,  et  fut  son  enseigne  baillée  au  capitaine  Cor- 
nay  son  lieutenant,  et  le  capitaine  Glenay  faict  mais- 
tre de  camp ,  qui  voulut  la  garde  de  la  tour  des  Char- 
pentiers, laquelle  estant  en  l'encongneure  de  la  rivière, 
estoit  desjà  ouverte  et  le  lieu  assez  dangereux  :  lors  fut 
commis  le  capitaine  Gordanavecsa  bande  au  boulevart, 
et  le  capitaine  Cantelou  à  la  porte  du  pont  des  Mores,  le 
demourant  à  tenir  tousjours  l'ordre  qui  avoit  esté  au 
paravant  commandé.  Estant  nuict,  et  lors  qu'il  faisoit 

plus  obscur,  Glenay  commanda  à  un  de  ses  soldats 
s'en  aller  près  des  tranchées,  pour  escouter  les  enne- 
mis, et  veoir  quel  guet  ils  faisoyent,  afin  de  leur  don- 
ner une  estrette,  s'il  s'y  cognoissoit  occasion  de  le  faire. 
Le  soldat  tomba  entre  trois  sentinelles  estans  dans  le 
fossé,  qui  le  chargèrent  ;  et  luy,  prompt,  encor  qu'il 
n'eust  autres  armes  que  l'espée,  s'en  défendit  au  mieulx 
qu'il  peut,  et  se  retira  blessé  d'un  coup  de  corsesque  (0 
au  visage,  et  pour  celle  nuict  n'y  eut  plus  grande  en- 
treprinse. 

Ceulx  de  la  garde  des  tranchées  appeloyent  souvent, 
et  par  divers  propos  solicitoyent  les  nostres  de  parler, 
qui  pourtant  ne  leur  faisoyent  aucune  responce,  à 
cause  que  la  defence  y  estoit,  et  mesmes  quelques  uns 
avoyent  esté  du  commencement  chastiez,  pour  l'avoir 
osé  entreprendre  sans  congé. 

La  matinée  du  jour  ensuivant  fut  pluvieuse,  et  se 
doubterent  les  ennemis  qu'ils  auroyent  quelque  alarme 
de  la  ville ,  comme  on  leur  en  avoit  tousjours  donné 
lors  qu'il  faisoit  bien  mauvais  temps.  Ils  se  jecterent  en 
grosse  trouppe  à  la  campagne,  et  trouvèrent  à  charger 
quinze  ou  vingt  chevaulx  des  nostres,  de  la  compagnie 
de  M.  de  Lorraine,  qui  estoyent  allez  bien  matin  entre 
les  deux  camps;  mais  ne  les  peurent  empescher  de  leur 
retraitte,  qu'ils  feirent  sans  aucune  perte. 

Après  midy,  le  seigneur  de  Biron  sortit  avecques 
cinquante  ou  soixante  chevaulx  par  PontifFroy,  vers 
le  camp  du  marquis,  et  envoya  battre  le  chemin  des 
vivres  par  une  partie  de  ses  coureurs  avec  le  capitaine 
Lanque ,  lequel  descouvrit  une  grosse  imboscade  d'en- 
nemis dans  les  saules  vers  Sainct  Heloy,  et  en  advertit  la 

(')  Corsesque  :  poignard. 

trouppe.  Les  autres  coureurs,  qui  avoyent  donne'  jus- 
quesau  camp,  ne  peurent  attirer  les  ennemis  dehors,  les- 
quels avoyent  possible  pensé  que  les  nostres  les  iroyent 
chercher  jusques  là,  et  que  ceulx  de  Fimboscade  leur 
viendroyent  coupper  chemin.  A  tant  le  seigneur  de 
Biron ,  ayant  demeuré  un  temps  au  milieu ,  pour  fa- 
voriser ceulx  qui  avoyent  couru  vers  droicte  et  vers 
gauche,  à  la  fin  les  retira  avecques  quelque  butin  de 
fourrageurs,  chevaulx  et  charrettes  de  vin  qu'ils  avoyent 
prins. 

Navailles  retourna  lendemain  matin  entre  les  deux 
camps,  et  trouva  que  les  ennemis  y  estoyent  bien  forts, 
ausquels,  avec  vingt  et  cinq  chevaulx  qu'il  avoit,  at- 
taqua l'escarmouche ,  temporisant  le  plus  qu'il  peut 
pour  veoir  s'il  leur  pourroit  donner  une  charge  à 
propos;  mais  voyant  n'y  avoir  lieu  de  s'opiniastrer  d'ad- 
vantage,  se  retira  saulve  avec  prinse  d'un  des  leurs, 
natif  de  Savoye,  lequel  dit  à  M.  de  Guyse  qu'on  tenoit 
pour  chose  certaine  au  camp,  que  leurs  mines  entroy  ent 
desja  cinquante  toyses  dans  la  ville. 

Sur  les  deux  heures  après  midy  se  feit  une  autre 
saillie  par  le  pont  des  Mores,  de  trente  chevaulx  seu- 
lement, desquels  le  conte  de  Charny,  Ouarty,  Riberac, 
Tourcy,  Crequi  et  La  Roche -Chalez  estoyent.  M.  de 
Guyse  advisa  le  capitaine  La  Faye  qui  les  conduisoit, 
n'abandonner  de  gueres  le  bout  du  pont,  mais  en- 
voyer cinq  ou  six  jusques  au  corps  de  garde  du  mar- 
quis, pour  se  faire  suyvre  et  attirer  ce  qu'ils  pour- 
royent  d'ennemis  au  près  du  pont,  où  il  avoit  faict 
mettre  des  harquebouziers,  et  porter  des  harque- 
bouzes  à  croc  pour  les  recevoir.  Les  coureurs  allèrent 
jusques  à  ce  corps  de  garde,  qui  estoit  plus  fort  que 

mesmes  toute  nostre  trouppe,  lequel  les  rechassa  bien 
vistement  :  La  Faye  faignit  prendre  aussi  la  fuite  pour 
se  faire  suivre,  et  que  les  ennemis  se  desbandassent, 
comme  advint,  courans  après  à  qui  premier  auroit 
attaint  les  nostres,  lesquels  tout  d'un  coup  tournèrent, 
et,  trouvant  les  autres  endesordre,  les  menèrent  bat- 
tans  jusques  au  près  de  leur  camp ,  duquel  sortoit  desjà 
force  cavalerie  pour  venir  à  l'escarmouche,  et  se  trou- 
vèrent bien  tost  six  ou  sept  vingts  ensemble.  Ils  en  fei- 
rent  avancer  cinquante  sur  nos  gens,  lesquels  prenans 
la  cargue  (0  pour  les  attirer  à  noz  harquebouziers, 
comme  leur  estoit  commandé,  attendirent  un  petit  la 
recevoir  de  trop  près,  tellement  que  ceulx  cy  leur 
estoyent  desjà  sur  les  bras,  et  le  reste  de  leur  grosse 
trouppe  n'estoit  gueres  loing,  qui  mai  choit  tousjours 
au  trot.  Et  ayant  voulu  le  capitaine  La  Faye  demeurer 
derrière,  comme  vaillant  qu'il  est,  son  cheval  eut  un 
coup  de  lance,  et  luy  porté  par  terre  et  tenu  prison- 
nier. Ceulx  de  la  trouppe  tournèrent,  et  feirent  tout 
ce  qu'ils  peurent  à  bien  combattre  pour  le  recouvrer; 
mais  ne  fut  possible,  et  se  retirèrent  avecques  celle 
perte ,  et  du  seigneur  de  Vitry,  qui  demeura  aussi 
prisonnier.  Le  seigneur  d'Ouarty  fut  blessé  en  la  teste, 
et  La  Roche-Chalez  en  la  jambe  droicte,  qu'il  luy  fallut 
scier,  et  depuis  en  mourut.  En  mesme  temps  le  sei- 
gneur de  Rendan  avoit  faict  la  tierce  saillie  par  le 
Pontiffroy,  avec  autres  vingt  chevaulx  et  dix  harque- 
bouziers du  capitaine  Lanque,  pour,  ce  pendant  qu'on 
les  amuseroit  d'un  costé,  battre  de  l'autre  le  chemin 
vers  le  moulin  d'Olizy,  où  estoit  le  port  de  leurs  vivres, 
et  par  où  les  fourrageurs  et  vivandiers  venoyent  ;  ce 

(')  Prenans  la  cargue  :  se  préparant  à  charger. 


364  LE  SIÈGE  DE  METZ. 

qu'il  eut  loisir  de  faire,  et  renversa  deux  charretées  de 
pain,  et  le  feit  fouler  dans  la  fange,  print  du  vin  du 
Rhin,  et  amena  chariots,  chevaulx  et  prisonniers  dans 
la  ville,  oultre  ceulx  qu'il  defeit  sur  le  lieu. 

La  nuict  ensuivant  vindrent  quelques  Aleraans  du 
camp  du  marquis,  pour  abbattre  le  parapect  du  pont 
des  Mores,  qui  couvroit  le  ravelin  du  bout  d'iceluy, 
dans  lequel  on  jectoit  ceulx  qui  estoyent  envoyez  pour 
faire  les  saillies ,  qui  ne  pouvoyent  estre  là  offencez  de 
leur  artillerie,  et  essayèrent  de  rompre  une  des  arches 
du  pont,  pour  nous  oster  entièrement  l'issue  par  là; 
ce  qui  devoit  à  meilleure  raison  estre  entreprins  de 
nous,  pour  empescher  à  eulx  l'advenue  de  noz  portes 
et  murailles.  Toutesfois  noz  harquebouziers ,  qui  es- 
toyent en  garde  sur  le  portail,  pourveurent  à  cecy, 
tirants  si  souvent  là  où  ils  entendoyent  le  bruit,  qu'ils 
leur  feîrent  abandonner  le  pont;  et  fut  trouvé  le  matin 
beaucoup  de  sang  et  quelques  flasques  M  des  leurs 
brisées.  Deslors  fut  ordonné  que  trois  ou  quatre  har- 
quebouziers seroyent  jectez  toutes  les  nuicts  en  senti- 
nelle hors  la  porte,  qui  se  tiendroyent  dans  le  ravelin. 

Le  soir  on  avoit  veu  porter  du  camp  de  l'Empereur 
grand  nombre  d'eschelles  dans  les  tranchées,  dont  fut 
donné  advertissement  aux  gens  de  guerre  se  tenir  prests, 
et  à  la  fin  n'y  eut  rien  d'entreprins.  Il  advint  celle  nuict 
une  chose  de  rizée  :  c'est  qu'un  Wallon  du  camp  des 
ennemis,  pensant  avoir  beaucoup  cheminé  et  estre 
arrivé  aux  portes  de  Thionville,  vint  heurter  à  la  porte 
Saincte  Barbe,  où  le  caporal  de  la  garde  joua  si  bien 
son  roole,  qu'il  l'entretint  longuement  en  cest  erreur, 

(0  Flasques  :  partie  de  l'ailut  d'un  canon.  Il  paroit  qu'il  faudrok 
lire  :  quelques  fiasques  brisées. 

et  luy  feit  dire  tout  ce  qu'un  homme  de  sa  qualité  pou- 
voit  sçavoir  de  Testât  du  camp,  mesmement  de  la  diffi- 
culté que  s'y  faisoit  de  prendre  la  ville.  On  attendoit 
qu'il  fust  heure  d'ouvrir  les  portes  pour  l'aller  retenir 
prisonnier  ;  mais  aussi  tost  qu'il  fut  un  peu  jour,  s'ad- 
visant  de  sa  faulte,  se  mit  à  fouir,  et  les  nostres  l'ac- 
compagnèrent à  coups  de  harquebouze,  et  luy  tuèrent 
son  cheval. 

Les  ennemis  avoyent  tousjours  continué ,  depuis  le 
douzième  du  mois,  tirer  par  heure  dix  ou  douze  coups 
de  canon  en  endroits  differens ,  afin  que  noz  harque- 
bouziers  ne  s'osassent  monstrer  sur  les  brèches,  et  aussi 
pour  nous  empescher  de  remparer,  à  quoy  toutesfois 
on  n'avoit  mis  cesse,  n'estant  passé  jour,  depuis  le 
commencement  qu'ils  feirent  leurs  tranchées,  que  noz 
gens  de  guerre  n'eussent  ordinairement  la  hotte  sur 
l'espaule  quand  ils  n'y  avoyent  les  armes,  ou  n'es- 
toyent  en  garde  :  et  ne  les  veoit  on  moins  adventurer 
ou  aller  hardiment  sur  le  hault  du  rampar,  tirer  le 
coup  de  harquebouze,  ou  porter  terre,  que  si  le  ca- 
non ou  harquebouzerie  des  ennemis  n'y  eust  battu, 
dont  souvent  en  a  esté  emporté  de  bons  hommes;  mais 
l'asseurance  ne  fut  pourtant  diminuée.  Et,  pour  les 
saulver,  furent  mises  des  pavesades  et  mantelets  au  costé 
des  brèches,  sur  les  flancs,  hors  la  batterie  du  canon, 
afin  qu'ils  peussent  tirer  mieux  à  couvert,  et  garder 
d'apparoistre  les  ennemis  sur  les  tranchées.  Lesquels 
poursuivirent  encores  le  seiziesme  du  mois  leur  bat- 
terie à  l'encongneure  d'auprès  de  la  rivière,  et  y  feirent 
dixhuict  pas  de  brèche ,  portants  par  terre  la  tour  des 
Charpentiers,  dont  la  plus  grand  partie  tomba  dans 
soymesme«,  et  un  peu  dedans  le  fossé,  mieulx  à  propos 

que  n  avions  espéré,  craignant  que  le  tout  y  allast  et 
peust  faire  pont  aux  ennemis.  Ce  jour  un  gentilhomme 
italien ,  parent  du  seigneur  Ludovic  de  Birague ,  se 
vint  rendre  à  nous,  nous  advertissant  de  la  diligence 
que  les  ennemis  mettoyent  à  conduire  leurs  mines,  et 
qu'il  estoit  bruit  au  camp  qu'elles  s'en  alloyent  prestes 
à  mettre  feu.  Le  seigneur  de  Sainct  Remy  s'advançoit 
tant  qu'il  luy  estoit  possible  de  se  trouver  au  devant, 
pour  faire  à  eulx  mesmes  une  fricassée;  et  M.  de 
Guyse  descendoit  plusieurs  fois  le  visiter  dans  les  con- 
tremines,  mesmement  sur  la  nuict,  qui  estoit  l'heure 
qu'on  les  entendoit  mieux  besongner,  mettant  ordre 
que  bon  nombre  de  gens  de  guerre  se  tinssent  prests 
pour  les  repoulser,  si ,  après  y  avoir  mis  le  feu ,  il  s'y 
faisoit  brèche,  et  vouloyent  venir  à  l'assault. 

Environ  ces  jours,  le  seigneur  de  Brabançon,  pour 
recompenser  l'honnesteté  que  M.  de  Guyse  avoit  usé 
vers  quelques  prisonniers  des  leurs,  qu'il  avoit  ren- 
voyez sans  rançon ,  et  faict  rendre  leurs  armes  et  che- 
vaulx,  offrit  pareil  traictement  à  deux  soldats  françois, 
l'un  du  capitaine  Haucourt,  et  l'autre  de  La  Queusiere, 
pourveu  qu'ils  se  retirassent  en  France,  estant  l'opi- 
nion de  l'Empereur  sur  la  raison  de  la  guerre,  qu'on 
ne  devoit  renvoyer  dans  une  ville  assiégée  ceulx  que  Ton 
en  avoit  peu  prendre  prisonniers.  Par  ainsi  leur  bailla 
un  tabourin  pour  les  conduire  vers  Nancy  ;  mais  eulx 
ayans  renvoyé  le  tabourin  demy  chemin,  disans  qu'ils 
se  sçauroyent  bien  conduire ,  mirent  devant  les  yeulx 
le  serment  qu'avoyent  faict  de  servir  le  Roy  soubs  la 
charge  de  leurs  capitaines,  qui  estoyent  enfermez  dans 
la  ville,  et  la  honte  que  leur  seroit  les  abandonner  en 
tel  affaire ,  dont  meuz  d'un  bon  cueur  et  vray  naturel 

François,  s'arresterent  dans  un  bois  jusques  à  la  nuict, 
à  la  faveur  de  laquelle  passèrent  assez  hazardeusement 
entre  les  deux  camps,  etse  vindrent  rendre  à  noz  portes. 
Un  peu  au  paravant  que  le  capitaine  La  Faye  feist 
la  saillie  par  le  pont  des  Mores,  comme  avons  dict, 
le  trompette  de  la  compagnie  de  M.  de  Lorraine  estoit 
allé  vers  le  marquis  Albert  pour  le  différent  de  la  ran- 
çon d'un  homme  d'armes  des  nostres,  qu'il  tenoit  plus 
haulte  que  la  soulde  d'un  mois,  contre  ce  que  luy 
mesme&  avoit  requis  pour  tous  ceulx  qui  seroyent  prins 
d'un  costé  et  d'autre,  et  fondoit  l'occasion  sur  la  libé- 
rale offre  de  l'homme  d'armes,  qui  s'estoit  taxé  plus 
qu'au  triple;  ce  qu'il n'avoit  peu,  puisque  la  loy  estoit 
autrement.  Le  trompette  fut  retenu  sans  pouvoir  ob- 
tenir congé  de  s'en  revenir  tant  que  le  siège  dura,  de 
peur,  comme  on  peut  penser,  que  la  diminution  de 
ses  gens,  et  la  mortalité  qui  estoit  en  son  camp,  fussent 
rapportées  en  la  ville,  et  mesmement  que  la  plus  part 
s'en  estoyent  allez  à  faulte  de  payement,  et  un  grand 
nombre estoyent  morts  de  l'injure  de  l'hyver.  On  n'avoit 
aussi  voulu  laisser  passer  le  trompette  de  M.  de  Guyse 
vers  le  camp  de  la  royne  Marie,  où  il  estoit  envoyé 
pour  autres  prisonniers,  l'ayant  arresté  aux  sentinelles 
et  porté  là  sa  responce,  afin  qu'il  ne  veist  les  grands 
cimetières  qui  estoyent  à  l'entour  de  ce  camp.  De  là  à 
deux  jours,  ayant  le  marquis  à  requérir  quelque  Ale- 
mant  prisonnier,  emprunta  le  trompette  du  ducd'Albe, 
se  persuadant  gu'il  ne  seroit  arresté ,  pour  autant  qu'il 
ne  se  advoueroit  de  luy  :  mais  M.  de  Guyse,  sçachant 
les  causes  de  la  guerre  du  duc  d'Albe  et  du  marquis 
estre  une,  et  tous  deux  soubz  l'Empereur,  retint  ce 
trompette  pour  le  nostre. 

Le  dixseptiesme  du  mois  après  le  midy ,  se  vint  pré- 
senter, du  costé  de  la  montaigne ,  entre  les  deux  camps, 
le  seigneur  don  Loys  d'Avilla,  gênerai  de  la  cavalerie 
de  l'Empereur,  avec  cinq  cens  chevaulx,  et  feit  donner 
ses  coureurs  jusques  à  la  portée  d'un  mosquet  (0  près 
de  noz  portes,  ayant  de  fortune  M.  de  Guyse  lors  faict 
monter  à  cheval  les  seigneurs  de  La  Brosse,  de  Rendan, 
et  Paule  Baptiste,  avec  quinze  chevaulx  chascun  de 
leur  compagnie,  pour  aller  recognoistreà  la  campagne 
les  moyens  de  pouvoir  faire  une  entreprinse  qui  sera 
dicte  cy  après.  Il  leur  bailla  encores  soixante  harque- 
bouziers,  lesquels,  estans dehors,  ils  logèrent  si  à  pro- 
pos pour  les  soustenir ,  que  les  ennemis  ne  se  voulurent 
attaquer,  et  seulement  quelques  harquebouziers  à  che- 
val tindrent  l'escarmouche  large  entre  les  deux  troup- 
pes,  où  y  en  eut  de  blessez  de  leur  costé,  et  aussi  le 
capitaine  Simon  de  Lee,  de  la  compagnie  de  M.  de 
Nemours,  du  nostre.  Quelqu'un  de  leur  trouppe  s'ad- 
vança  de  demander  un  coup  de  lance;  ce  que  fut  ac- 
cepté par  le  seigneurTorquato  da  Conty,  gentilhomme 
du  duc  Horace,  qui  se  mit  en  avant;  mais  l'Espagnol 
se  retira  vers  les  siens.  Un  autre,  appelé  Loupes  de 
Para,  enseigne  de  la  compagnie  de  don  Alonse  Pi- 
mentel,  demanda  Navailles,  qu'il  avoit  l'année  passée 
cogneu  en  la  guerre  de  Parme,  pour  parler  un  mot 
à  luy.  Navailles,  qui  menoit  les  coureurs,  le  luy  ac- 
corda; et,  devisans  ensemble,  l'Espagnol  luy  feit  offre 
que  ,  s'il  y  avoit  des  capitaines  fi  ançois  jjui  voulussent 
rompre  une  lance ,  il  y  en  avoit  là  des  leurs  tous  prests , 
ayans  licence  de  leur  gênerai.  Navailles  n'eust  remis 
ce  parti  à  un  autre,  sans  ce  qu'il  se  trouvoit  encores 

(')  Mosquet  :  mousquet. 

si  mal  d'une  blessure  receue  en  celle  guerre  de  Parme, 
qu'il  ne  se  pouvoit  aider  du  bras  de  la  lance,  et  res- 
pondit  qu'il  n'estoit  sorti  gueres  de  noz  capitaines  de- 
hors, toutesfoiss'enretournoit  jusques  à  nostre  trouppe 
les  en  advertir.  Suffira,  dist  il,  de  deux.  Ceste  nou- 
velle pleut  grandement  aux  nostres,  et  les  seigneurs 
de  Rendan  et  de  Ghastelet,  guydon  de  la  compagnie 
de  M.  de  Lorraine,  prièrent  Navailles  mesmes  s'en  re- 
tourner vers  la  ville  impetrer  de  M.  de  Guyse  qu'eulx 
deux  deussent  satisfaire  à  cest  offre  :  ce  t[ue  M.  de 
Guyse  accorda,  en  condition  que  l'affaire  fust  de  capi- 
taine à  capitaine,  et  que  s'ils  presenioyent  homme 
d'armes  ou  cheval  legier,  il  en  fust  baillé  de  semblable 
qualité'  des  nostres.  Navailles  leur  alla  incontinent  faire 
entendre  ceste  permission,  et  que  noz  gens  estoyent 
prests.  Ils  voulurent  lors  différer  l'entreprinse,  s'excu- 
sans  qu'il  estoit  tard  ;  à  la  lin  en  présentèrent  un  qu'ils 
asseurerent  estre  capitaine,  lequel  fut  mené  par  un 
trompette françois  du  costé  de  la  ville,  et  le  seigneur  de 
Rendan  par  un  trompette  espagnol  du  leur,  au  milieu 
des  deux  trouppes,  avecques  seureté  qu'elles  ne  s'ap- 
procheroyent,  et,  advenant  que  l'un  d'eulx  tombast,  ne 
seroit  retenu  prisonnier,  et  qu'ils  ne  donroyent  aux  che- 
vaulx.  Ils  coururent  une  et  deux  fois  sans  rompre , 
pour  crainte  de  toucher  aux  chevaulx,  desquels  celuy 
de  Rendan  n'estoit  aussi  choisi  pour  un  tel  acte,  ne 
s'estant  luy  gueres  mieulx  monté  qu'en  cheval  legier, 
lorsque  l'entreprinse  de  sortir  s'estoit  faicte.  A  la  tierce 
course  il  rompit  sa  lance  de  droit  fil ,  et  l'Espagnol , 
passant  sans  toucher,  laissa  tomber  la  sienne  encores 
entière  sur  la  place,  qui  demeura  aux  nostres.  Nous 
avons  sceu  depuis  que  c'estoit  dom  Henrique  Menri- 
3a.  »4 

que,  capitaine  de  chevaulx  legiers,  et  lieutenant  du 
gênerai,  et  qu'il  eut  le  brassai  et  bras  droit  faulsez  de 
ce  coup. 

Vers  le   costé  du    marquis  Albert  s'estoyent  aussi 
monstrez  des  gens  de  cheval  en  la  plaine,  et  avoit  M.  de 
Guyse  envoyé  Broilly,  homme  d'armes  des  siens,  avec 
quinze  ou  vingt  de  ses  compagnons,  et  quelques  har- 
quebouziers  du  capitaine  Lanque  ,  pour  les  escarmou- 
cher.  Les  ennemis  ayans  nombre'  le  tout,  et  veu  qu'ils 
n'estoient*tant  qu'eux,  vindrent  donner  sur  les  cou- 
reurs, et  des  coureurs  à  la  trouppe,  laquelle  les  receut 
etsoustint  la  charge  àcoupsd'harquebouze  et  de  lance, 
contraignans   à   toute  force  les  Alemans,  après  avoir 
deschargé  leurs  pistollets,  tourner  les  espaules  ;  et  les 
nostres  les  suivyrent  battans  ,  jusques  à  un  autre  nom- 
bre de  chevaulx  qui  venoyent  pour  les  secourir.  Noz 
gens  s'arresterent ,  prenans  garde  à  la  contenance  des 
ennemis,   lesquels,   se  trouvans  beaucoup  engrossiz, 
s'apprestoyent  de  faire  une  recharge;  mais  eulx,  mar- 
chans  au  pas  vers  leur  retraicte,  et  monstrans  souvent 
visage,  et  harquebouzans  ceulx  qui  s'advançoyent  poul- 
ies amuser,  rentrèrent  dans  la  ville,  sans  laisser  rien 
du  leur  aux  mains  des  ennemis.  La  nuict  deux  senti- 
nelles  de  ce   mesme   camp  s'approchèrent  jusques  à 
mettre   le   nez  de  leurs  chevaulx  sur  le  ravelin  que 
nous  avions  faict  au  bout  du  pont  des  Mores,  où  de  noz 
harquebouziers   du    capitaine  Cantelou,  qui  estoyent 
mis  en  sentinelle  hors  de  la  porte,  assirent  si  bien  leurs 
coups,  qu'un  de  ces  deux  Alemans  s'en  retourna  blessé  , 
et  l'autre  avec  son  cheval  demeura  mort  sur  la  place, 
et  son  corps  tiré  dans  le  ravelin. 

Les  Espagnols    des  tranchées ,    ayans   celle  nuict 

mesmes  entreprins  venir  chercher  du  bois  de  la  tour  des 
Charpentiers  ,  qu'ils  avoyent  abbatue  dans  les  fosse  z, 
en  l'encongneure  de  la  rivière,  ou  bien  le  duc  d'Mbe, 
de  venir  recognoistre  le  fossé,  comme  nous  avons  sceu 
depuis  qu'il  y  avoit  esté ,  firent  tirer  une  voilée  de 
douze  ou  quinze  pièces  pour  chasser  les  nostres  d'en- 
tour  les  brèches,  lesquels,  pour  cela,  ne  s'en  esloigne- 
rent  ;  mais,  se  doubtans  d'une  ou  autre  entreprinse, 
furent  en  grand  aguet  de  touscostez.  Et  quelques-uns 
des  premiers,  qui  s'advançoyent  pour  ce  bois,  y  demeu- 
rèrent, faisans  tousjours  les  nostres  un  estât  résolu  de 
ne  laisser  gaigner  aux  ennemis  aucune  chose  sur  nous, 
tant  fust  elle  petite,  qu'à  l'extrémité,  et  après  toute  la 
resistence  qu'on  leur  auroit  peu  faire. 

Le  jour  ensuivant,  dixhuictiesme  du  mois,  Navailles 
mena  vingtcinq  ou  trente  chevaulx  de  la  compagnie 
de  M.  de  Nemours  jusques  au  camp  du  marquis,  pour 
attirer  ce  qu'il  pourroit  d'ennemis  auprès  du  pont  des 
Mores  ,  où  un  nombre  denoz  harquebouziers  estoyent, 
comme  autrefois,  attiltrez  pour  les  recueillir. Les  Ale- 
mans  ne  faillirent  de  venir  en  grosse  trouppe  sur  luy, 
qui,  se  retirant  au  pas  devant  eulx  à  la  mesure  qu'il 
estoit  suivy ,  sans  autrement  prendre  la  cargue,  etleur 
faisant  souvent  teste,  les  eschauffa  si  bien,  qu'ils  se  lais- 
sèrent mener  à  la  butte  de  noz  harquebouziers,  les- 
quels leur  tirèrent  à  plaisir.  Et  eulx,  se  voyans  tant  ap- 
prochez, essayèrent  faire  quelque  effort  de  les  enfoncer; 
mais  ils  n'en  rapportèrent  du  nostre  que  force  plombs 
et  boulets  d'harquebouze  dans  le  corps.  Encores  len- 
dlmain,  sur  les  deux  heures  après  midy,  pource  qu'on 
veoyoit  tout  plein  de  leurs  fourrageurs  et  vivandiers 
amener  du  charroy  devers  Sainct  Heloy  ,  M.  de  Guyse 

les  envoya  encores  visiter  par  Monserie,  gentilhomme 
du  vidame  de  Chartres,  avec  vingt  chevaulx,  lesquels 
il  feit  sortir  par  Pontifîroy  en  temps  si  à  propos,  qu'ils 
eurent  defaicts  ces  fourrageurs,couppé  les  jarrets  aux 
chevaulx,  et  mis  le  feu  à  leur  fourrage,  avant  que 
les  cinquante  ou  soixante  chevaulx  de  leur  garde  y 
eussent  accouru;  ausquels  aussi ,  pource  qu'ils  s'appro- 
cîioyent  vers  le  pont,  fut  entretenue  l'escarmouche 
jusques sur  le  tard,  qu'il  fut  heure  de  se  retirer. 

On  alloit  souvent  du  costé  du  marquis,  pour  la 
commodité  de  nostre  cavalerie  qui  y  trouvoit  la 
plaine  rase,  et  pouvoit  on  nombrer  de  la  muraille 
ce  qui  sortoit  d'ennemis  en  campagne ,  et  juger  du 
bon  ou  dangereux  succez  des  entreprinses,  pour  y  re- 
médier selon  qu'on  en  verroit  le  besoing.  Encores  le 
jour  d'après,  dixhuictiesme  du  moys,  M.  de  Guyse 
jecta  quinze  chevaulx  de  la  compagnie  du  conte  de  La 
Rochefoucaud,  et  quelques  harquebouziers  de  celle  de 
Lanque,  avec  Touchepres,  par  le  pont  des  Mores, 
qui  feirent  tenir  en  armes  et  à  cheval,  depuis  le  midy 
jusqu'au  soir,  la  cavalerie  du  marquis,  et  quelque  autre 
espagnolle  qui  avoit  passé  le  matin  de  ce  costé , 
comme  la  faulte  où  le  marquis  s'en  trouvoit  lors  Fa- 
voit  contrainct  d'en  demander  à  l'Empereur ,  pour 
respondre  à  nos  saillies.  Entre  les  deux  camps ,  sur 
les  vignes  de  la  porte  à  Mezelle ,  s'estoyent  monstrez, 
environ  vespres  du  jour  précédant,  douze  ou  quinze 
chevaulx  espagnols  ;  Navailles  qui  estoit  dehors  avec 
vingt  cinq  autres ,  les  avoit  envoyez  recognoistre  par 
huict  des  siens,  lesquels  quand  les  ennemis  veire&t 
approcher  du  dessus  de  la  montaigne,  avoyent  prins  la 
cargue  d'eulx  mesmes  pour  les  attirer,  ensemble  4a 

trouppe  s'ils  eussent  peu  (laquelle  marchoit  tousjours 
au  pas),  près  d'une  censé  où.  ils  avoyent  trois  cens 
chevaulx  en  imboscade.  Ce  qu'estant  recogneu  par 
les  nostres,  n'avoyent  passé  lors  oultre;  mais  ce  jour 
ensuyvant,  le  seigneur  de  Rendan  et  Paule  Baptiste 
avecques  meilleur  nombre  de  chevaulx  y  allèrent ?  et 
trouvans  environ  deux  cens  des  ennemis  en  ce  lieu , 
bien  choisiz  à  l'advantage  pour  eulx,  les  solicitèrent 
longuement  et  à  coups  d'harquebouze  d'en  sortir, 
mais  ne  le  voulurent  abandonner;  et  d'autant  que  de 
l'un  et  l'autre  camp  venoit  cavalerie  à  leur  secours,  les 
nostres  se  retirèrent. 

Lendemain  estoit  le  vingtdeuxiesme  de  décembre, 
et  n'avoyent  les  ennemis  cessé  tous  les  jours  prece- 
dans  de  tirer,  mesmement  contre  la  tour  d'Enfer, 
laquelle  estoit  aux  deux  estages  de  dessus  et  du  milieu 
entièrement  ouverte.  Et  desjà  avoyent  approché  deux 
canons  au  bout  de  la  tranchée  des  harquebouziers 
du  bort  du  fossé,  en  un  pendant,  qui  plongeoyent  au 
dessoubs  du  cordon  au  bas  estage ,  ayants  commencé 
l'ouvrir  à  l'endroit  d'un  souspirail;  qui  nous  donna 
crainte  qu'elle  s'en  iroit  perdue,  et  l'entreprinse  vien- 
droit  par  ce  moyen  plus  aisée  aux  ennemis,  à  cause 
que  ce  flanc  osté  nous  n'eussions  peu  les  empescher 
qu'ils  ne  logeassent  leur  artillerie  dans  le  fossé,  pour 
battre  les  defences  qu'avions  de  reste  au  boulevart  et 
allée  de  la  porte  Champeneze ,  et  puis  feroyent  la 
sappe  à  la  muraille  de  la  faulsebraye  devant  la  brèche, 
comme  ils  avoyent  entreprins.  M.  de  Guyse  tint  con- 
seil sur  le  saulvement  de  celle  tour ,  au  moins  de  deux 
canonnières  de  ce  bas  estage,  qui  regardoyent  dans 
le  fossé,  lesquelles,  bien  que  fussent  assez  couvertes  du 

rond  de  la  tour  pour  ne  pouvoir  estre  veues  du  canon, 
on  n'y  eust  toutesfois  peu  loger  ny  harquebouziers , 
ny  aucunes  pièces,  à  cause  que,  ruinant  les  vossures, 
comme  leur  estoit  maintenant  aysé,  ils  emportoyent 
entièrement  les  deux  premiers  estages,  et  nous  ostoyent 
la  descente  du  troisiesme  ,  laquelle  estoit  par  le  milieu 
de  la  vossure,  avec  une  eschelle  à  main,  et  par  ainsi 
noz  flancs  d'embas  perduz.  Il  fut  advisé  que  par  le  de- 
dans de  la  ville  l'on  feroit  une  ouverture  jusques  à 
l'allée  de  l'une  des  contremines,  laquelle  iroit  trouver 
la  canonnière  de  nostre  flanc,  couverte  de  bons  che- 
vrons, assez  forts  pour  soustenir  la  cbeute  de  lavoulte 
et  du  terrein  et  rempar  qui  estoit  dessus,  ensemble 
pour  conserver  noz  gens  au  dessoubz  ,  n'ayants  noz 
ennemis  non  plus  de  moyen  se  tenir  dedans  la  tour 
à  descouvert  pour  nous  y  offenser ,  que  nous.  Oultre 
ce,  d'autant  qu'ils  pourroyent  entreprendre  de  cou- 
rir la  faulsebraye,  fut  ordonné  pour  les  empescher 
qu'un  massif  de  terre,  en  façon  de  plate  forme,  seroit 
relevé  dedans,  à  main  droitte  de  la  tour,  pour  leur 
coupper  chemin,  et  pour  battre  à  l'entrée  et  porte 
d'icelle,  afin  qu'ils  ne  s'osassent  monstrer  de  ce  costé, 
non  plus  que  de  l'autre  à  main  gauche  le  long  de  la 
brèche,  où  le  flanc  et  massif  de  la  porte  Champeneze 
battoit.  Ce  jour,  M.  de  Guyse  descendit  dans  le  fossé, 
avec  quatre  soldats  de  sa  garde  ,  fort  hazai  deusement , 
veu  le  grand  nombre  d'harquebouziers  espagnols  qui 
se  tenoyent  tousjours  à  la  tranchée  du  bort  d'iceluy. 
Il  recogneut  le  defaillement  des  arceaux  qui  souste- 
noyent  l'allée  du  gros  boulcvatt,  lesquels  il  commanda 
estançonner  et  les  appuyer  de  grosses  boizes,  pour  s'en 
servir  présentement,  reservant  y  faire  ouvrage  de  plus 

grande  durée,  quant  l'on  en  auroit  le  loisir  et  com- 
modité. Quelque  heure  après,  les  ennemis  voulurent 
remuer  des  pièces  de  leurs  cavaliers  ;  mais  noz  harque- 
bouziers  et  harquebouzes  à  croq ,  donnèrent  tant  de 
dommage  à  leurs  gens  et  chevaulx ,  qu'ils  les  contrai- 
gnirent d'attendre  qu'il  fist  nuict. 

Le  jour  ensuivant,  vingt  et  troiziesme  du  mois, 
après  midi,  se  feit  une  belle  saillie,  qui  avoit  esté  en- 
treprinse  par  le  vidame  de  Chartres,  sur  les  gens  du 
marquis,  et  M.  de  Guyse  l'a  voit  trouvé  bonne;  mes- 
mes  l'occasion  s'y  vint  présenter  de  quarante  chevaulx 
alemans,  qui  vindrent  environ  deux  cens  pas  par  deçà 
le  camp  au  bord  d'un  fossé,  avec  des  gens  de  pied  har- 
quebouziers,  pour  en  estre  favorisez.  M.  de  Guyse, 
ayant  ordonné  ceulx  qui  devoyent  sortir,  envoya  , 
comme  il  avoit  de  coustyme,  garder  qu'on  ne  mon- 
tast  sur  les  murailles,  et,  pour  mesme  occasion,  des 
hallebardiers  aux  plateformes  et  autres  lieux  de  la  ville 
qui  estoyent  veuz  du  camp,  afin  que  l'amas  de  gens 
qui  s'y  souloit  au  commencement  faire  pour  veoir  les 
saillies,  ne  donnast  advis  aux  ennemis  de  ceste  cy  :  car 
il  s'estoit  quelque  fois  apperceu  qu'ils  y  en  avoyent 
prins ,  et  s'estoyent  mis  en  armes  pour  nous  recevoir. 
Sept  ou  huict  harquebouziers  à  cheval  des  nostres  al- 
lèrent premiers  jusques  à  eux,  lesquels  n'eurent  si  tost 
tiré  leur  coup,  qu'ils  furent  suivis  jusques  à  nostre 
trouppe,  laquelle  estoit  de  vingt  chevaulx  que  Mon- 
serie  menoit,  qui  ne  s'advança  tant  qu'il  les  eust  veu 
estre  cent  ou  six  vingts  pas  par  deçà  le  fossé  :  et  lors, 
ayant  receu  les  coureurs,  tous  ensemble  leur  allèrent 
faire  une  charge,  laquelle  les  ennemis  attendirent  à 
coups  de  pistolets  quelque  temps;  mais  à  la  fin  ils  la  prin- 

cirent  toute  entière  jusques  à  leurs  gens  de  pied  :  et, 
s'arrestanslà  à  cause  qu'ils  sentoyent  le  renfort  d'au- 
tres quarante  ou  cinquante  chevaulx  qui  venoyent  à 
la  file ,  les  nostres  feirent  semblant  prendre  au  pas  la 
retraitte  vers  PontifFroy,  par  où  estoit  ordonne'  que 
les  seigneurs  Dantragues  et  de  La  Brosse  sortiroyent 
avecques  chascun  cinquante  chevaulx,  entre  lesquels 
M.  le  prince  de  Condé,  qui  s'estoit  desguisé  en  cheval 
legier,  pour  en  estre  l'un,  s'y  trouva;  mais  d'iceulx 
n'en  apparoissoyent  que  dix  ou  douze,  qui  avoyent 
couru  de  l'autre  costé  sur  les  fourrageurs  et  vivandiers 
qu'ils  avoyent  surprins,  et  mis  le  feu  aux  fourrages, 
et  amenoyent  un  trouppeau  de  vaches  et  moutons  qu'ils 
avoyent  gaigné,  qui  estoit  provision  en  ce  temps  bien 
receue  dans  la  ville;  car  la  chair  fraische  avoit  com- 
mence' à  faillir,  et  plusieurs  de  noz  soldats  se  prenoyent 
aux  chevaulx.  Les  ennemis  n'ayans,  comme  il  leur  sem- 
bloit,  à  se  craindre  que  de  ceulx  qu'ils  veoyent,  se 
sentans,  comme  avons  dict,  bien  renforcez,  descoche- 
rent  sur  les  nostres,  qui  pour  cela  n'avancèrent  leur 
retraitte  qu'au  petit  pas,  et  bien  serrez,  tournans  deux 
ou  trois  fois  visage,  et  autant  de  fois  arrestans  les  Ale- 
mans,  qui  par  ce  moyen  s'amusèrent,  et  se  laissèrent 
attirer  près  des  jardins,  entre  noz  deux  ponts,  où  les 
nostres  faisant  teste ,  se  meslerent  les  uns  dans  les  au- 
tres; et  lors  le  vidame,  qui  avoit  attendu  long  temps 
ceste  opportunité  derrière  le  ravelin  du  pont  des  Mo- 
res ,  avecques  soixante  chevaulx,  desquels  le  duc  Horace 
estoit  du  nombre,  sortit  à  toute  bride  leur  couper  che- 
min. Lesharquebouziers  du  fossé,  cuidans  que  ceulx- 
cy  s'adressassent  à  eulx ,  commencèrent  à  gaigner  au 
pied  vers  un  bataillon  de  quatorze  enseignes,  qui  avoit 

desjà  marché  plus  de  soixante  ou  quatre  vingts  pas  par 
deçà  les  tentes,  mais  ils  tournèrent  au  fossé,  voyants, 
que  noz  gens  chargeoyent  leurs  gens  de  cheval,  les- 
quels, prenants  la  fuite ,  donnèrent  bon  moyen  aux  nos- 
tres,  qui  estoyent  peslemesle  aveceulx  ,  et  à  ceulx  qui 
estoyent  survenuz,  d'en  faire  grande  exécution.  Les 
mieux  montez  gaignerent  comme  ils  peurentla  faveur 
de  leurs  harquebouziers,  avec  lesquels  faisants  teste 
au  bort  du  fossé,  y  fut  encores  combattu  à  leur  grande 
perte.  Les  seigneurs  Dantragues  et  de  La  Brosse  s'ad- 
vancerent  cependant  pour  retirer  noz  gens,  qu'ils 
trouvèrent  n'avoir  autre  dommage  que  du  capitaine 
Bordeille  blessé  de  trois  coups  de  harquebouze  ou  de 
pistolet,  de  quoy  il  est  guery,  et  le  cheval  du  jeune 
Mally  tué  d'une  canonnade.  On  sceut  lendemain,  par 
un  Alemant  mesmes  de  leur  camp,  qu'il  avoit  esté 
tué  des  leurs,  ou  de  coups  de  main,  ou  d'une  coule- 
vrine  qui  avoit  tiré  de  la  plateforme  Sainct  Sirnpho- 
rien  trois  fois  dans  eulx,  plus  de  trente  cinq  hommes 
de  cheval,  et  bien  quarante  de  blessez,  la  plus  part  de 
leurs  chevaulx  tuez,  ou  si  fort  blessez,  qu'ils  ne  les 
avoyent  peu  rapporter  au  camp  ;  aussi  des  gens  de 
pied,  vingt  cinq  ou  trente  demeurez  sur  la  place.  De 
ceste  perte  les  ennemis  donnèrent  cognoissance  :  car  es- 
tant ,  le  jour  après,  le  conte  de  La  Rochefoucaud  sorti 
encores  de  leur  costé,  pour  battre  le  chemin  de  Sainct 
Heloy,  vers  le  port  d'Olizy ,  où  il  defoncea  des  ton- 
neaux, print  des  marchans  et  vivandiers  à  leur  veue, 
ils  ne  feirent  meilleure  contenance  que  de  craindre 
une  pareille  touche  qu'ils  avoyent  senty  le  jour  pré- 
cédant. Les  marchans  prisonniers  dirent  estre  bruit 
que  l'evesque  de  Maience  faisoit  lever  des  gens  de 

guerre  pour  envoyer  à  l'Empereur,  et  qu'il  luy  ve- 
noit  d'avantage  huict  pièces  d'artillerie  par  eaue,  de 
la  ville  de  Constance. 

Trop  long  seroit,  et  possible  ennuyeux,  de  par- 
ticulariser toutes  les  saillies  qui  se  sont  faictes  durant 
le  siège ,  desquelles  aussi  une  partie  n'a  peu  venir  à 
ma  cognoissance,  à  cause  qu'il  s'en  faisoit  en  mesme 
heure  deux  et  trois  par  diverses  portes,  estant  con- 
trainct  perdre  les  unes  pour  les  autres,  et  quelquefois 
noz  gens  ne  rencontrans  les  ennemys,  s'en  retour- 
noyent  sans  faire  chose  digne  de  récit;  d'autres  aussi, 
que  les  saillies  n'estoyent  ordonne'es  pour  autre  chose 
que  pour  veoir  leur  contenance,  et  recognoistre  ce 
qui  se  auroit  à  faire  pour  une  autrefois ,  et  la  pluspart 
dont  l'effect  tournoit  sur  les  vivandiers  et  fourrageurs 
seulement  :  comme,  à  l'heure  que  le  comte  de  La  Ro- 
chefoucaud  gastoit  les  vivres  du  camp  du  marquis , 
Navailles  en  faisoit  autant  entre  les  deux  camps  de 
l'Empereur  et  de  la  royne  Marie  (0,  ce  qu'on  n'auroit 
aggreable  d'ouir  si  souvent  dire  qu'il  a  esté  souvent 
faict.  Suffira  que  par  le  récit  d'une  partie  soit  monstre 
ne  s'estre  jamais  présenté  un  seul  moyen  de  nuire  ou 
gaigner  surl'ennemy,  que  M.  de  Guyse  (quant  la  rai- 
son de  la  guerre  le  luy  a  conseillé)  ne  l'ait  entreprins 
et  faict  sagement  exécuter,  tenant  tousjours  l'entre- 
prinse  secrète  jusques  à  l'heure  qu'il  y  envoyoit.  Et 
lors,  en  ayant  bien  instruit  le  chef  qui  la  devoit  con- 
duire ,  jectoit  premièrement  les  coureurs  dehors  tous 
ensemble ,  et  puis  ceux  de  la  grosse  trouppe  bien  ser- 
rez, sans  y  permettre  d'avantage  que  le  nombre  qu'il 
avoit  ordonné ,  faisant  mettre  des  gens  de  guerre  aux 

^)  De  la  royne  Marie.  Voyez  la  note  de  la  page  39. 

lieux  de  garde  en  armes,  afin  que,  d'aventure  lors 
que  serions  amusez  d'un  costé,  l'on  ne  nous  sur- 
print  de  l'autre  :  et  luy  se  tenoit  à  la  porte  avec 
autre  nombre  de  gens,  tant  de  pied  que  de  cheval, 
afin  que ,  si  quelque  occasion  se  presentoit  de  faire 
d'avantage,  ou  bien  qu'il  fallust  soustenir  et  recevoirles 
nostres  pour  estre  foibles,  il  peust  promptement  faire 
sortir  ceulx  cy  aussi  avant  qu'il  en  verroit  estre  be- 
soing,  n'ayant  jamais  faict  retraitte,  quand  il  y  avoit 
grosse  trouppe  dehors,  fust  de  pied  ou  de  cheval,  que 
au  pas  et  en  bon  ordre,  et  que  la  trompette  et  le  tabou- 
rin  ne  (l'eussent  sonnée,  advei  tissant  toutesfois  n'estre 
raisonnable  qu'on  demourast  longuement  dehors  à  la 
teste  d'un  camp.  Celle  nuict,  veille  de  Noël,  le  guet  et 
garde  des  bresches  et  murailles  furent  renforcez ,  afin 
que  le  demeurant  de  noz  gens  de  guerre  peussent,  en 
plus  grand  repos,  solennizer  une  si  grande  feste,  ainsi 
que  M.  de  Guyse  avoit  tousjours  bien  observe' les  cho- 
ses appartenantes  à  la  religion,  et  aussi  que  les  enne- 
mis ne  se  servissent  de  telle  occasion  pour  nous  venir 
cependant  dresser  quelque  enti  eprinse.  Apres  le  service 
de  minuict,  il  alla  visiter  tous  les  corps  de  garde.  Et  le 
propre  jour  de  Noël,  tant  du  costé  des  ennemis  que 
du  nostre ,  la  dignité  de  la  feste  fut  assez  bien  gardée  , 
sans  nous  porter  grand  dommage  ;  seulement  ils  tirè- 
rent quelques  coups  de  canon,  et  nous  leur rendismes 
des  mosquetades  et  harquebuzades  en  eschange. 

Lendemain  de  Noël,  nous  comptasmes  le  soixante- 
cinquiesme  jour  de  la  venue  des  ennemis,  et  le  qua- 
rante-cinquiesme  du  commencement  de  leur  batterie, 
qu'encores  ne  veoyoit  l'Empereur  gueres  d'advance- 
ment  en   son   entreprinse  ,   demeurant  l'endroit  des 

brèches  aussi  fort  et  mal  aisé  (par  le  moyen  des  bons 
et  larges  rampars  que  nous  y  avions  dressez) que  si 
noz  murailles  n'eussent  point  este'  battues,  noz  flancs 
par  mesme  diligence  sauvez ,  et  plusieurs  faicts  de 
nouveau  ;  la  faulsebraye  entière,  et  aussi  bon  ou  meil- 
leur maintien  en  noz  gens,  que  le  premier  jour  que 
son  armée  arriva;  laquelle  il  cognoissoit  que  à  toute 
heure  alloit  en  diminuant ,  à  cause  de  la  mortalité 
grandement  eschaufîee  en  ses  trois  camps ,  en  danger 
d'estre  entièrement  ruinez ,  si  sa  première  délibération 
ne  cedoit  à  la  présente  nécessité,  et  mesmement  au 
temps,  qui  s'estoit  réduit  depuis  le  commencement 
de  décembre  à  la  froidure  et  gelée  plus  véhémentes 
que  la  belle  saison  qu'ils  avoyent  eu  du  commence- 
ment  ne  les  en  avoit  menassez.  Parquoy  commença 
ordonner  de  sa  retraite,  et  feit  passer  la  rivière  de 
Mozelle  a  quelques  pièces  d'artillerie,  lesquelles  le 
marquis  de  Brandebourg  logea  auprès  d'un  de  ses  re- 
gimens  en  la  plaine,  comme  pour  assubjectir  davantage 
les  yssues  de  noz  ponts.  Et  pource  que  de  la  ville  on 
ne  s'estoit  encores  apperceu  d'aucun  signe  de  deslo- 
gement que  les  ennemis  voulussent  faire ,  nous  ne 
pouvions  penser  à  quelle  occasion  on  avoit  passé  celles 
pièces.  M.  de  Guyse  envoya  la  compagnie  de  M.  de 
Nemours,  pour  en  recognoistre  ce  qu'on  pourroit ,  et 
sortirent  premiers  par  le  pont  des  Mores  trente  che- 
vaulx  avec  Navailles,  pour  courir  jusques  là,  le  de- 
mourant  par  PontifFroy  avec  M.  de  Nemours.  Les 
deux  trouppes  ne  parurent  si  tost  sur  les  ponts,  que 
toute  l'artillerie  du  marquis,  tant  du  hault  que  de  la 
plaine,  et  celle  qui  restoit  encores  aux  tranchées,  tira 
comme  si  elle  eust  esté  auparavant  braquée  pour  ceste 

saillie.  Ce  nonobstant,  Navailles  alla  jusques  près  des 
pièces  ,  qu'il  nombra  seize,  lesquelles  nous  jugeasmes 
estre  des  douze  canons,  six  coulevrines,  et  cinq  mor- 
tiers que  le  marquis  avoit  preste  à  l'Empereur ,  comme 
nous  avions  bien  sceu  ;  et  estoyent  gardées  de  trois  ou 
quatre  escadrons  de  gens  de  pied.  Il  temporisa  assez 
long-temps  à  l'entour,  cuydant  attirer  les  ennemis 
hors  du  camp  :  mais  ils  ne  voulurent  faire  autre  jeu 
que  de  leur  artillerie,  de  laquelle  ne  receusmes  dom- 
mage que  du  cheval  du  seigneur  de  Murât  d'Auvergne, 
qui  eut  la  jambe  emportée.  Encores  du  matin,  estoit 
sorty  l'enseigne  de  la  compagnie  du  seigneur  de  Gou- 
nor  ,  avec  trente  chevaulx  ,  qui  les  estoit  allé  chercher 
bien  avant  ;  mais  ils  n'avoyent  voulu  se  monstrer  en 
campagne,  s'advisans  pour  lendemain  de  mettre  une 
embusche  de  deux  cens  chevaulx  vers  le  chemin  de 
leurs  fourrageurs,  à  main  gauche  de  Saint  Héloy,  pour 
surprendre  les  nostres ,  si  le  seigneur  de  Sainct  Phale , 
enseigne  de  la  compagnie  de  M.  de  Guyse(qui  eut 
commandement  de  sortir  avec  soixante  chevaulx,  pour 
leur  coupper  tousjours  les  vivres),  n'eust  envoyé  une 
partie  de  ses  coureurs  vers  ce  costé,  qui  les  descou- 
vrirent ;  et  lors  ils  envoyèrent  quelques  chevaulx  pour 
charger  nosdicts  coureurs,  espérant  que  Sainct  Phale 
s'advanceroit  avec  toute  la  trouppe,  pour  faire  la  re- 
charge: mais,  comme  bien  advisé,  il  receut  seulement 
les  siens, qui  venoyent  de  faire  la  descouverte,  et  au- 
tres qu'il  avoit  envoyé  donner  jusques  au  camp  ,  sans 
suivre  les  ennemis,  lesquels  d'eulx  mesmes  prenoyent 
la  cargue. 

Environ  une  ou  deux  heures  après,  M.  de  Guyse 
estant  allé ,  selon  sa  coustume,  visiter  l'entour  des  mu- 

railles  ,  jecta  sa  veue  du  costé  de  Sainct  Pierre  des 
Champs ,  où  estoit  le  logis  des  Italiens  du  camp  de 
l'Empereur,  et  n'y  voyant  promener  aucun,  pensa 
qu'ils  l'avoyent  abandonné,  ce  qu'il  envoya  inconti- 
nent recognoistre  par  les  capitaines  Aboz  et  Cornay  , 
avec  des  harquebouziers,  qui  n'y  trouvèrent  personne. 
Et  par  mesme  moyen  fait  donner  Sainct  Estephe ,  avec 
autre  nombre  de  soldats,  jusques  dans  les  tranchées 
de  la  porte  Sainct  Thibaud,  ou  furent  trouvez  quel- 
ques Alemans  ,  lesquels,  abandonnans  leurs  picques, 
harquebouzes  et  allebardes,  furent  chassez  jusques  au 
corps  de  garde  derrière  le  prochain  cavalier  d'auprès 
Sainct  Arnoul ,  d'où  sortit  une  grosse  trouppe  d'har- 
quebouziers  et  corselets  pour  repoulser  les  nostres  , 
lesquels,  se  retirans  par  les  tranchées  mesmes,  rappor- 
tèrent les  armes  qu'ils  y  avoyent  gaignées.  De  ces  deux 
choses  feismes  nous  la  première  conjecture  que  les 
ennemis  se  vouloyent  lever  (0;  laquelle  se  confirma 
encores  sur  le  soir  par  advertissement  d'un  garçon  de 
l'aage  de  dix  ans,  natif  de  la  ville,  qui  vint  du  camp 
se  rendre  à  nous ,  lequel  satisfaisoit  avec  raison  aux 
choses  qu'on  luy  demandoit. 

Lendemain,  jour  des.Innocens,  s'exécuta  une  en- 
treprinse  sur  trois  ou  quatre  cents  chevaux,  lesquels, 
pour  empeschernoz  saillies  de  la  porte  à  Mozelle,  les 
ennemis  mettoyent  ordinairement  en  garde  en  la  plaine 
d'entre  les  deux  camps  ;  et  avoit  M.  de  Guyse(  comme 
en  chose  pensée  de  longue  main)  faict  recognoistre 
par  le  seigneur  de  La  Brosse  et  Paule  Baptiste,  les 
moyens  et  chemin  qu'il  faudroit  tenir  pour  y  faire  un 
boneflfect  :  mesmes,  par  autres  saillies,  avoit  plusieurs 

(')  Se  vouloyent  lever  :  vouloimt  lever  le  siéqe. 

foisfaict  mesurer  le  temps  que  le  secours  leur  pouvoit 
venir  de  l'un  ou  l'autre  camp.  Il  ordonna  bon  nombre 
de  gens  de  cheval  se  rendre  environ  midy  à  la  place 
du  Change,  et  es  autres  endroits  les  plus  couverts  de 
la  ville ,  afin  qu'on  ne  les  veist  des  haults  lieux  du  de- 
hors; et  jectant  premièrement  Navailles  avec  quinze 
chevaulx  dehors,  l'envoya  devant  pour  reculer  les  sen- 
tinelles des  ennemis,  qu'ils  avoyent  assises  au  bord  de 
la  montaigne  pour  descouvrir  jusques  à  nos  portes  ; 
et  puis  le  seigneur  Pierre  avec  la  cavalerie,  pour  aller 
faire  la  charge  ;  la  gendarmerie  après ,  soubz  M.  le 
prince  de  La  Rochesuyron,  qui  les  soustiendroit.  Tous 
les  princes  et  seigneurs  qui  estoient  dans  la  ville  fu- 
rent de  la  partie.  Le  seigneur  Pierre  approcha  les  en- 
nemis le  plus  couvertement  qu'il  peut;  mais  l'un  des 
leurs,  qui  estoit  en  sentinelle  tant  à  l'escart  que  Na- 
vailles n'y  avoit  peu  arriver  sans  se  perdre,  voyant 
qu'un  si  grand  nombre  sortoit,  leur  en  courut  donner 
advis.  Ils  se  voulurent  du  commencement  retirer  au 
pas  vers  le  camp,  puis  à  toute  bride,  se  sentans  pres- 
sez ;  mais  noz  coureurs  et  les  gens  du  seigneur  Pierre 
se  trouvèrent  si  près,  qu'ils  semeslerent  dans  eûlx,  et 
fut  tout  ce  corps  de  garde  forcé  et  rompu,  demeurans 
quelques  uns  sur  la  place,  et  trente  trois  retenuz  pri- 
sonniers :  tout  le  reste  fut  mis  en  routte.  Ceste  deffaitte 
fut  à  la  veue  du  logis  de  l'Empereur,  lequel  inconti- 
nent commanda  à  ceulx  de  sa  maison  monter  à  cheval, 
et  marcha  sa  cornette  jusques  au  pont  de  Magny.  Or, 
voyans  M.  le  Prince  et  le  seigneur  Pierre  leur  entre- 
prinse  exécutée,  et  que  de  demeurer  longuement  entre 
les  deux  camps  en  pourroit  venir  inconvénient,  fei- 
rent  sonner  la  retraitte,  à  quoy  fut  obey  d'un  chas- 

cun,  bien  qu'il  en  restast  en  la  campagne  etàleurveue 
quelques  charrettes  et  fourrageurs,  sur  lesquels  noz 
gens  commençoyent  descocher  (0  ;  mais  le  commande- 
ment qu'en  ceste  et  autres  saillies  avoit  faict  M.  de 
Guyse  d'obéir  aux  chefs  de  l'entreprinse  les  retint, 
comme  sera  tousjours  fort  requis  qu'en  tel  affaire 
l'obéissance  y  soit  entièrement  rendue.  Ce  jour  les  en- 
nemis voulurent  monstrer  qu'ils  n'estoyent  encores  à 
bout  de  leurs  pouldres  et  boulets  ,  et  s'estoyent  mis  de 
bon  matin  à  tirer  dans  la  ville,  de  douze  ou  quinze 
pièces  qui  restoyent  encore  sur  leurs  cavaliers,  plus 
fort  qu'ils  n'avoyent  faict  depuis  la  grande  batterie. 
Continuans  tout  lendemain,  jusques  environ  minuict, 
qu'ayans  parfourny  le  nombre  de  quatorze  mille  coups 
de  grosses  pièces  et  plus,  depuis  ledixiesme  novembre  , 
oultre  douze  ou  quatorze  cens  tirez  du  costé  du  mar- 
quis, osterent  toutes  leurs  pièces  des  cavaliers,  et  les 
menèrent  à  l'abbaye  Sainct  Arnoul ,  où,  un  peu  devant 
le  jour ,  ceulx  de  la  garde  des  tranchées  se  retirèrent  ; 
laquelle  chose  estant  le  matin  recogneue,  noz  soldats- 
allerent  incontinent  gaigner  la  première  tranchée  des 
harquebouziers  au  bort  du  fossé,  et  de  ceste  cy  à  la 
seconde,  tant  qu'ils  coururent  toutes  celles  de  devant 
les  cavaliers,  où  presque  tout  le  jour  ne  cessèrent 
d'harquebouzer  les  uns  sur  les  autres,  et  y  perdismes 
des  nostressix  ou  sept  soldats.  On  veit  les  quatre  ou- 
vertures des  mines  que  les  ennemis  avoy  ent  commencé , 
dont  l'une  respondoit  desjà  soubs  la  tour  d'Enfer.  Or, 
s'estoyent  advisez  les  ennemis  de  fournir  de  nuict  les 
ruines  de  Sainct  Pierre,  desjà  abandonnées,  d'un  gros 
nombre  de  gens  de  pied  et  de  cheval,  et  jecter  le  ma- 

l1)  Commençoyent  descocher  :  commoncoient  à  tomber. 

tin  quelques  vaches  paistre  assez  près  de  la  ville  vers 
cecoste',  pour  y  attirer  les  nostres;  mais  M.  de  Guyse 
ne  voulut  qu'on  y  sortist,  prévoyant  l'entreprinse  des 
ennemis,  laquelle  se  descouvrit  sur  le  soir  qu'on  veit 
retourner  ces  trouppes  au  logis.  Quinze  ou  vingt  che- 
vaulx  des  nostres  furent  envoyez  entre  les  deux  camps 
essayer  de  faire  quelque  prinse  sur  tant  de  charroy  et 
de  gens  qu'on  veoyoit  aller  de  l'un  à  l'autre;  mais  il 
s'y  trouva  si  grosse  escorte  de  cavalerie,  que  noz  gens 
s'en  retournèrent   sans  rien  faire.  La  nuict,  voulant 
M.  de  Guyse  donner  advis  au  Roy  de  ce  commence- 
ment de  retraitte,  feit  sortir  nombre  d'harquebouziers 
par  le  pont  des  Mores,  pour  reculer  les  sentinelles  des 
ennemis  qui  estoyent  assises  au  bout  d'iceluy,  et  après 
eulx  jecta  le  messagier,  lequel  alla  prendre  le  chemin 
de  Thionville,  et  puis  tourna  où  luy  sembla  meilleur 
pour  se  pouvoir  seurement  conduire.  Sur  le  premier 
somme,  le  feu  se  print  en  une  maison  de  la  ville  où 
le  capitaine  Lanque  estoit  logé,  joignant  laquelle  y 
avoit  quelque  munition  de  pouldre,  et  les  greniers  du 
Roy  n'en  estoyent  pas  loing.  L'alarme  futdonne'e,  dont 
s'allèrent  les  gens  de  guerre  incontinent  rendre  aux 
brèches  et  autres  places  ordonnées  ;  et  M.  de  Guyse 
vint  au  lieu  du  feu  pour  faire  remuer  les  pouldres  et 
pourveoir  au  demeurant  ;  si  bien  qu'il  n'y  eut  dommage 
que  d'une  partie  de  la  maison,  llfaisoit  un  tresmauvais 
temps,  d'un  venl  impétueux,  meslé  de  neige  si  espesse, 
qu'on  ne  se '  pouvoit  voirny  ouyr:  et,  de  peur  que  cela 
n'invitast  les  ennemis  à  quelque  entreprinse ,  on  se  tint 
presque  toute   la  nuict  en  armes.  A  quoy  s'adjousta 
une  nouvelle  occasion  de  ce  qu'une  partie  du  rampar, 
qu'on  avoit  faict  à   main   gauche  de  l'allée,  entre  la 
32.  25 

porte  Champeneze  et  le  boulevart,  tomba;  de  quoy 
les  ennemis  eussent  possible  essayé  s'en  servir,  s'il  fust 
advenu  quelque  jour  auparavant. 

Lendemain  après  midy,  pource  que  ^quelque  nom- 
bre d'harquebouziers  ennemis  se  monstroyent  entre 
Sainct  Arnoul  et  la  ville,  vers  les  dernières  tranchées, 
noz  barquebouziers  sortirent,  et  y  eut  une  aspre  es- 
carmouche ,  ne  laissans  prendre  advantage  les  uns  sur 
les  autres  de  plus  de  trois  heures.  A  la  fin  les  Espagnols 
se  retirèrent  dans  les  ruines  de  l'abbaye,  où  estoit  le 
fort  de  leur  garde,  et  avoyent  faict  des  canonnières  et 
petites  ouvertures  aux  murailles,  d'où  ils  tirèrent  en- 
cores  quelques  coups  à  seureté,  et  bien  couverts,  sur 
les  nostres,  et  y  fut  blessé  au  bras  le  capitaine  Pierre 
Longue,  et  aussi  l'enseigne  du  capitaine  Bethume,  et 
cinq  ou  six  soldats  morts.  Du  costé  de  Pontiffroy,  les 
seigneurs  de  La  Rochefoucaud  et  de  Rendan  allèrent 
battre  les  chemins  vers1  Sainct  Heloy,  tirans  à  Thion- 
ville,  par  où  une  partie  du  camp  s'en  alloit,  et  trou- 
vèrent des  Espagnols  malades,  qu'on  menoit  en  cha- 
riots, vers  lesquels  feirent  tant  d'humanité  de  les 
laisser  passer  sans  leur  faire  sentir  nouvelle  infortune. 
Et  se  tenans  encores  sur  le  chemin,  prindrent  un  page, 
un  valet  de  chambre  et  un  laquay  du  duc  d'Albe,  les- 
quels M.  de  Guyse  renvoya  depuis  par  honnesteté  à 
leur  maistre,  et  renvoya  aussi  un  nommé  Jaspar  suisse, 
et  deux  chevaulx  legiers  espagnols,  queBroilly  et  Ma- 
reval  avoyent  prins  en  une  saillie  du  [vingtseptiesme 
dudict  mois. 

Les  deux  jours  ensuyvans  se  feirent  force  saillies  de 
quinze  et  vingt  chevaulx  sur  les  routes  de  Ceulx  qui 
commençoyent  s'en  aller;  et  par  quelques  Espagnols 

et  autres  des  leurs  qui  furent  prins,  sceusmes  le  des- 
logement de  l'Empereur  du  chasteau  de  La  Orgne,  qui 
s'en  estoit  parti  ce  premier  jour  de  l'an,  et  retire'  à 
Thionville ,  avecques  le  malcontentement  qu'on  peut 
penser,  de  se  veoir  descheu  de  son  espérance,  et  sa 
grande  armée,  qu'il  avoit  assemblé  de  divers  endroits 
de  la  chrestienté,  ruinée,  son  entreprinse  tournée  à 
néant,  et  luy  quasi  mis  pour  servir  d'exemple  à  faire 
veoir  au  monde  que  la  force  et  conseil  des  plus  grands 
hommes  n'est  rien  au  regard  de  la  providence  de 
Dieu.  Ce  mesme  jour  une  trouppe  de  noz  gens  de  che- 
val sortit  par  le  pont  des  Mores,-  pour  aller  donner 
jusques  à  la  file  de  ceux  qui  passoyent  soubz  Je  mont 
Sainct  Martin,  et  trouvèrent  beaucoup  de  cavalerie 
espagnole  qui  luy  faisoit  escorte.  Les  nostres  com- 
mencèrent attaquer  l'escarmouche;  mais  l'un  des  en- 
nemis appela  un  de  noz  harquebouziers  à  cheval,  pour 
s'enquérir  que  c'estoit  que  les  Françoys  demandoyent; 
et  comme  il  luy  fust  respondu  qu'ils  chercheoyent  à 
combattre  et  donner  coup  de  lance ,  l'Espagnol  dist 
leur  trouppe  n'estre  maintenant  en  estât  pour  respon- 
dre  à  cela,  qu'ils  se  retiroyent,  et  qu'on  les  laissast 
aller  en  paix.  Ce  propos  donna  envie  au  nostre  de  sça- 
voir  son  nom,  qui  le  luy  dist,  et  se  nomma  le  capi- 
taine Sucre  ,  lequel  feit  incontinent  retirer  ses.  gens. 

Après  le  partement  de  l'Empereur,  ses  deux  camps 
se  levèrent  le  deuxiesme  de  janvier,  par  un  signe  de 
feu  qu'ils  feirent  de  l'un  à  l'autre,  sur  les  unze  heures 
de  nuict ,  et  marcha  celuy  de  la  royne  Marie  jusques 
à  Arcancy,  lieue  et  demie  de  Metz,  contre  bas  la  Mo- 
selle, et  le  grand  soubs  la  conduite  du  duc  d'Albe, 
par  delà  le  pont  des  Moulins;  sur  la  queue  duquel  de- 

25. 

libérant  M.  le  prince  de  La  Rochesuryon  faire  lende- 
main une  entreprinse  avec  sa  compagnie  et  cent 
chevaulx  de  celle  de  M.  de  Guyse,  ensemble  les  che- 
vaulx  legiers  du  seigneur  de  Rendan,  messieurs  d'An- 
guyen,  de  Condé,  de  Nemours,  grand  prieur  de 
France,  marquis  d'Albeuf,  duc  Horace  de  Montmo- 
rency, vidame  de  Chartres,  Danville,  et  autres  sei- 
gneurs en  voulurent  estre.  Et  n'ayans  autre  yssue  que 
par  la  poterne  des  moulins  de  la  Seille,  furent  con- 
trai nets  mettre  pied  à  terre  pour  sortir.  En  quoy  alla 
tant  de  temps ,  que  les  ennemis  eurent  cependant  passé 
ce  pont  des  Moulins,  ayants  laissé  au  bout  d'iceluy,  et 
à  l'advenue  de  la  ville,  un  gros  nombre  d'harquebou- 
ziers  et  de  corselets  ,  lesquels,  pource  qu'il  estoit  trop 
dangereux  de  les  enfoncer  là  où  ils  estoyent,  les  nos- 
tres  essayèrent  souvent  les  attirer  à  la  campagne;  mais 
ils  n'y  voulurent  venir:  dont  s'en  retournans ,  eurent 
le  spectacle  d'une  si  grande  ruine  de  camp,  qu'on  eust 
plus  tost  jugé  l'armée  y  avoir  esté  vaincue  que  s'en' 
estre  levée;  tant  d'hommes  morts  de  quel  costé  qu'on 
regardast,  beaucoup  à  qui  ne  restoit  qu'un  peu  de  vie, 
et  une  infinité  de  malades  qu'on  oyoit  plaindre  dans 
les  loges,  lesquelles  à  ceste  occasion  ils  avoyent  lais- 
sées entières;  en  chascun  quartier  cimitieres  grands, 
et  fraischement  labourez,  les  chemins  couverts  de  che- 
vaulx morts,  les  tentes,  les  armes  et  autres  meubles 
abandonnez,  et  généralement  une  si  grande  misère 
en  tout,  qu'elle  esmeut  à  compassion  ceulx  mesmes 
qui  leur  estoyent  justement  ennemis.  Ils  trouvèrent 
d'avantage  plus  de  douze  mille  pains  et  autres  vivres 
gastez.  Par  où  l'on   peult  cognoistre  que  la   provi- 

dence  (0  de  l'Empereur  estoit  merveilleuse,  d'avoir  si 
longuement  et  en  liyver  entretenu  un  tel  et  si  grand 
peuple,  sans  aucune  disette,  en  pays  desjà  ruiné  et 
destruit.  Peultestre  que  si  le  rigoreux  commandement 
de  la  guerre  eust  esté  en  main  d'un  prince  non  tant  hu- 
main que  M.  de  Guyse,  qu'on  eust  envoyé  incontinent 
mettre  le  feu  par  tout  le  camp,  mais  sa  pitié  ne  le  peult 
souffrir,  ains  envoya  assembler  les  malades,  ordonnant 
une  charitable  aulmosne  pour  les  nourrir  et  guérir ,  et 
sépulture  à  ceulx  qui  estoyent  desjà  trespassez.  Puis 
feit  entendre  au  duc  d'Albe  que  s'il  vouloit  envoyer  de 
ses  gens  pour  leur  pourvoir,  et  les  conduire  à  Thion- 
ville,  il  les  accommoderoit  volun tiers  de  batteaux  bien 
couverts  pour  les  y  mener.  Au  moyen  de  quoy  il  ad- 
jousta  à  son  nom  (  bien  que  tresgrand  de  beaucoup 
d'autres  louables  œuvres)  encores  ceste  humanité,  qui 
en  rendra  et  la  mémoire,  et  luymesmes  immortels. 
Dès  le  matin  le  duc  d'Albe  avoit  envoyé  vers  luy  un 
trompette,  pour  le  prier  de  recevoir  en  la  ville  un 
gentilhomme  espagnol,  nommé  le  seigneur  Rouméro, 
fort  malade,  afin  d'y  est^e  traicté,  et  qu'il  luy  pleust 
l'avoir  en  recommandation  :  ce  que  fut  libéralement 
accordé,  et  ledict  Rouméro  receu  avec  ceulx  qu'on 
luy  avoit  laissé  pour  le  servir.  Ce  mesme  jour  le  sei- 
gneur de  La  Rrosse,  avecques  la  compagnie  de  M.  de 
Lorraine,  celles  du  seigneur  de  Gounor  et  du  capitaine 
Lanque,  ensemble  quelques  soldats  du  capitaine  Vo- 
guedemar,  sortirent  par  la  porte  Saincte  Barbe,  pour 
aller  donner  sur  la  queue  du  camp  de  la  royne  Marie  ; 
mais  il  avoit  tant  cheminé  depuis  environ  minuict,  que 
le  seigneur  de  La  Brosse  ne  trouva  autre  chose,  fors 

(0  Providence  :  prévoyance. 

une  pitié  pareille  à  celle  qui  avoit  esté  veue  de  l'autre 
costé.  Voguedemar  avecques  ses  soldats  descendit  vers 
la  rivière ,  et  passa  jusques  au  village  de  Malleroy,  où 
il  trouva  sept  ou  huict  vingts  caques  de  pouldre ,  qui 
furent  gardées  quelque  temps,  soubz  espérance  de  faire 
descendre  des  batteaux ,  et  amener  le  tout  dans  la  ville  ; 
mais  sentant  approcher  la  nuict,  et  que  une  longue 
attente  seroit  dangereuse ,  mesmes  que  beaucoup  d'en- 
nemis du  camp  du  duc  d'Albe  n'en  logeoyent  pas 
loing,  fut  advisé  d'y  mettre  le  feu.  Encores  sur  le  hault, 
le  seigneur  de  La  Brosse  veit  les  marques  de  beaucoup 
de  pouldre  bruslée  par  traînées,  et  grand  nombre  de 
boulets  que  les  ennemis  avoyent  laissé,  comme  aussi 
en  avoyent  laissé  beaucoup  à  l'autre  camp,  et  mesmes 
en  avoyent  ensevely  soubz  terre,  par  où  se  descouvrit 
encores  mieulx  le  grand  appareil  de  guerre  que  l'Em- 
pereur avoit  mené,  et  la  licence  qu'il  s'estoit  donné 
d'en  prendre  en  passant  par  les  villes  d'Alemaigne. 
L'on  a  creu  que  les  cinq  cens  milliers  de  pouldre 
dont  ils  nous  menassoyent  tant,  furent  à  peu  près  em- 
ployez ou  gastez.  # 

Quand  il  fut  nuict,  M.  de  Guyse  despescha  le  sei- 
gneur Thomas  Delveche,  pour  aller  donner  advis  au 
Roy  du  succès  de  ce  siège  ,  et  des  termes  en  quoy  les 
grands  forces  de  l'ennemy  estoyent  reduictes;  et  len- 
demain un  nombre  de  chevaulx  fut  envoyé  vers  Saincte- 
Barbe  ,  sur  le  chemin  que  le  seigneur  de  Brabançon 
et  ceulx  du  Pays  Bas  tenoyent  :  et,  après  les  avoir 
suiviz  tout  le  jour,  ne  les  peurent  attaindre,  ny  trou" 
verent  autre  chose  que  quelques  reliques  de  mors 
et  malades,  d'armes  et  bagage  abandonnez  par  les 
chemins. 

Le  marquis  Albert  n'avoit  encores  rien  remué,  ains 
le  jour  précèdent  avoit  tiré  de  dixhuict  ou  vingt  pièces 
à  toute  oultrance  dans  la  ville,  comme  pour  deschar- 
ger son  charroy  de  ceste  munition  :  et  pource  qu'on 
veit  quelques  harquebouziers  espagnols  en  imboscade 
assez  près  de  son  camp,  M.  de  Guyse  envoya  trente 
chevaulx  a^vecques  Monserie  par  Pontiiïroy,  pour  les 
recognoistre.  Noz  coureurs  s'approchèrent  jusques  k 
donner  coups  de  harquebouze  dans  eulx,  mais  ils  ne 
voulurent  venir  à  l'escarmouche. 

Le  jour  d'après,  le  marquis  ne  feit  encores  semblant 
de  bouger,  et  y  avoit  par  deçà  son  camp,  le  long  de  la 
plaine,  en  bataille,  autre  nombre  de  gens  de  cheval, 
qu'on  sceut    depuis    estre  Bohemoys ,   se   tenants   là 
comme  pour   escorte  de  quelque  charroy,  lequel,  à 
juger  deloingj  on  estimoit  estre  artillerie.  Le  seigneur 
de  Biron  «ut  commandement ,  avec  trente  chevaulx  , 
d'aller   veoir  que    c'estoit.  Ainsi  qu'il  sortoit  par    le 
pont  des  Mores,  huict  chevaulx  des  ennemis,  qui  es- 
toyent  en  sentinelle  derrière  la  croix  dudict  pont,  se 
monstrerent,  lesquels  le  guydon  de  la  compagnie  de 
M.  le  prince  de  La  Rochesuryon,  avec  trois  chevaulx 
de  noz  coureurs,  alla  charger  ;  et,  prévoyant  le  seigneur 
de  Biron  que  le  jeu  viendroit  estre  mal  party ,  mesmes 
que  six  chevaulx  s'approchoyent  encores  de  renfort  aux 
ennemis,  il  envoya  le  seigneur  de  Dampierre  et  trois 
autres  desnostresse  joindre  aux  premiers  qui  estoyent 
desjà  meslez  :  et  avoit  ledict  guydon  esté  blessé,  se  trou- 
vans  les  uns  si  avant  dans  les  autres,  que,  venant  autre 
trouppe   d'ennemis  bien  forts ,  comme  est  leur  cous- 
tume,  et  qui   n'esloyent  gueres  loing  de  là,  un  des 
nostres  ne  se  peut  demesler,  et,  pour  la  faute  de  son 

cheval  qui  tomba,  fut  retenu  prisonnier.  Le  demeu- 
rant print  la  cargue,  et  furent  suiviz  jusques  sur  les 
bras  du  seigneur  de  Biron,  lequel ,  voyant  les  ennemis 
si  près,  encor  qu'en  grand  nombre,  comme  de  sept  ou 
huict  vingts,  délibéra  les  soustenir,  de  peur  que,  s'il 
se  retiroitsans  faire  teste,  ses  coureurs  fussent  perduz, 
et  que  les  ennemis  se  vinssent  mesler  dans  £1  trouppe, 
en  danger  de  la  rompre.  Parquoy  commanda  qu'on 
chai  geast,  et  tout  à  un  coup  les  nostres  donnèrent  de- 
dans les  ennemis;  lesquels,  après  que  leur  opiniastreté 
eut  duré  quelque  temps  à  coups  de  pistolet,  ils  furent 
à  la  fin  contraincts  tourner  le  doz,  et  furent  chassez 
plus  loing  que  le  seigneur  de  Biron  n'eust  voulu,  qui 
s'efforça  retenir  les  nostres;  mais  il  faisoit  si  beau  sui- 
vre les  autres,  qu'ils  fuient  menez  battant  plus  de 
quatre  à  cinq  cens  pas,  portans  par  terre  et  executans 
ceulx  qui  peuient  estre  attaints.  Et,  pource  qu'il  se 
monstroit  autre  trouppe  d'ennemis  bien  serrez  à  main 
droicte  ,  il  meit  peine  de  rassembler  la  sienne,  et  se  re- 
tira peu  à  peu ,  monstrant  plusieurs  fois  visage,  jusques 
au  pont,  sans  perte  que  d'un  second  prisonnier  et  d'un 
autre  tue'.Ceste  escarmouche  avoit  prins  un  dangereux 
commencement,  considéré  la  force  des  ennemis  ;  mais 
la  fin  revint  à  estre  bien  et  heureusement  conduitte. 
Les  seigneurs  de  Duras,  de  Bordeille,  de  Mortamar, 
de  Sainct  Supplice  et  La  Couldre,  s'y  trouvèrent,  qui 
feirentbienle  devoir;  et  sceut  lors  M.  deGuyse  que  ce 
camp  du  marquis  n'arrestoit  que  pour  l'artillerie  de 
l'Empereur,  laquelle  n'estoit  encores  passée,  et  mar- 
choit  à  grand  peine,  à  cause  que  le  temps  estoit  au 
dégel,  et  la  neige  fondoit,  par  où  le  pays  estoit  rendu 

si  mol  et  enfondré,  qu'un  cheval  délivré  (0  avoit  assez 
aiïaire  à  s'en  retirer;  mesmement  que  une  partie  de 
leurs  pièces  estoyent  doubles  canons  ou  basilics,  et 
presque  toutes  de  plus  gros  calibre  que  ne  sont  com- 
muneement  les  nostres.  Ceste  mesme  cause  avoit  aussi 
contrainct  et  contraignoit  encores  le  duc  d'Albe  tenir 
son  camp  au  pont  des  Moulins  à  trop  grande  perte  de 
ses  gens,  qui  mouroyent  tousjours  :  mais  il  ne  vouloit 
avoir  la  honte  d'abandonner  l'artillerie.  Ce  jour  le  vi- 
dame  de  Chartres  fut,  aVec  quelque  nombre  de  chevaulx, 
vers  Saincte  Barbe,  et  s'approcha  de  la  rivière,  où  veit  de 
l'autre  coste'  la  file  de  ceulx  qui  se  retiroyent  tousjours 
vers  Thionville ,  sur  lesquels  il  s'advisa  d'une  entre- 
prise, et  considéra  la  commodité'  du  lieu  pour  l'exé- 
cuter. La  nuict  il  y  feit  descendre  deux  bateaux,  et  luy- 
mesmes  lendemain  matin  s'y  trouva  avec  vingt  cinq  ou 
trente  harquebouziers  et  autant  de  gens  de  cheval,  et 
jecta  de  ces  gens  de  cheval  sur  Je  costé  des  ennemis, 
autant  que  les  deux  bateaux  en  peurent  passer  pour 
une  fois ,  ensemble  dix  harquebouziers  pour  la  garde 
de  chascun  bateau  ;  lesquels  chevaulx  passez  oul- 
tre ,  couvers  sur  les  armes  et  croix  de  manteaux  ga- 
bansO2),  se  saisirent  premièrement  des  trois  ou  quatre 
premiers  charriots  qu'ils  trouvèrent,  lesquels  ils  ran- 
gèrent en  forme  de  barrière  devant  les  bateaux,  pour 
saulver  leur  retraitte  et  se  pouvoir  embarquer,  s'ils  es- 
toyent forcez  de  gros  nombre  de  cavalerie;  puis,  re- 
tournans  se  pourmener  le  long  du  chemin,  trouvoyent 
maintenant  six,  puis  huict,  tantost  dix  des  ennemis > 
ausquels  ils  faisoyent  entendre  que  leur  plus  court 

(0  Délivré:  libre.  —  (*)  Manteaux  gabans.  C'étaient  des  manteaux 
de  feutre,  dont  on  se  servoit  par  le  mauvais  temps. 

estoit  passer  le  long  de  l'eaue,  et  y  adjoustoyent  la 
force  quand  ils  n'y  vouloyent  aller  de  gré,  ou,  les 
ayant  desvalizez,les  envoyoient  oultre,  afin  que  ceulx 
qui  venoyent  après  n'en  eussent  cognoissance.  La 
file  s'y  adressa  d'ellemesme  si  espesse,  que  les  nos- 
tres  estoyent  assez  embesongnez  de  les  despescher,  re- 
tenans  ceulx  qu'ils  jugeoyent  pouvoir  payer  quelque 
rançon.  Ce  passetemps  dura  environ  deux  heures  sur 
trois  ou  quatre  cens;  et  l'eust  encores  le  vidame  con- 
tinué, sans  un  Espagnol  mesmës  prisonnier,  lequel, 
l'ayant  veu  rendre  une  belle  jeune  femme  à  un  Ale- 
mant  qui  disoit  l'avoir  espousée,  meu  de  cesle  honnes- 
teté,  l'advertit  se  retirer  de  bonne  heure,  et  que  toute 
la  cavalerie  espagnolle  estoit  logée  aux  environs,  la- 
quelle, en  moins  de  rien  ,  pourroit  estre  sur  luy  :  dont 
prenant  ce  conseil,  ne  fut  si  tost  repassé  à  son  bort, 
que  ceste  cavalerie  se  monstra  de  l'autre  part,  laquelle 
ne  luy  peut  faire  plus  grand  mal  que  de  luy  en  sou- 
haiter. 

L'apresdisnée  deux  gros  esquadrons  de  gens  de  cheval 
furent  veuz  du  costé du  marquis,  ausquelsM.  deGuyse 
envoya  Navailles,  avec  vingt  et  cinq  chevaulx,  atta- 
quer une  escarmouche  pour  en  attirer  une  partie,  s'il 
pouvoit,  vers  la  croix,  où  desjà  s'estoyent  jectez  bon 
nombre  d'harquebouziers  et  corselets  pour  les  rece- 
voir. Les  ennemis  se  tindrent  tousjours  serrez,  et  n'en- 
voyèrent que  quelque  petit  nombre  de  harquebouziers 
à  cheval  sur  les  nostres,  non  gueres  loing  de  leur 
trouppe ,  qui  se  harquebouzerent  un  temps  les  uns  les 
autres. 

Or  y  avoit  il  une  isle  dedans  la  Mozelle  qu'on  ap- 
pelle le  Pré  de  l'Hospital,  et  venoit  par  l'un  des  bouts 

joindre  bien  près  du  pont  des  Mores,  s'estendant  puis 
après  contremontla  rivière,  jusques  à  trois  ou  quatre 
cens  pas  de  l'abbaye  Sainct  Martin  ,  et  autant  jusques 
au  champ  de  Wassieux,  où  le  bout  des  tranchées  des 
ennemis  respondoit.  M.  de  Guyse  avoit  souvent  pensé 
y  jecter  de  l'artillerie  pour  tirer  dans  l'un  des  deux 
camps  ,  ne  fust  l'inconvénient  qu'il  seroit  tousjours 
battu  de  l'autre  par  le  derrière  :  aussi  estoit  danger 
qu'avec  nombre  de  batteaux,  que  les  ennemis  eus- 
sent aiseement  recouvert  et  faict  descendre,  estans 
maistres  du  Pont  à  Mousson,  vinssent  jecter  nombre 
de  gens  dans  l'isle,  et  gaigner  noz  pièces  :  mais,  à  ceste 
heure  qu'ils  avoyent  abandonné  le  Pont  à  Mousson  ,  et 
n'avions  plus  ennemis  que  d'un  costé,  luy  sembla  estre 
temps  de  mettre  à  effect  sa  délibération.  Et  première- 
ment feit  passer  dans  ceste  isle  deux  bastardes,  qu'on 
approcha  le  plus  que  l'on  peut  du  camp  du  marquis , 
et  essaya  l'on  d'en  tirer  à  ces  esquadres  d'ennemis  qui 
se  tenoyent  derrière  les  escai  moucheurs  :  toutesfois  la 
haulteur  du  bort  de  la  rivière  de  leur  costé  les  cou- 
vroit,  et  garda  qu'on  ne  les  peut  gueres  offenser.  De- 
puis on  y  passa  un  canon,  une  longue  coulevrine  et 
quelques  faulconneaulx,  afin  de  fascher  le  marquis 
dans  son  camp ,  et  le  contraindre  de  laisser  le  logis  du 
monttSainct  Martin. 

Cependant  M.  le  duc  deNevers,  qui  s'estoit  longue- 
ment tenu  à  Thoul  avec  bon  nombre  de  chevaulx,  pour 
garder  que  l'ennemy  îie  jouist  de  ce  quartier  de  pays, 
et  luy  coupper  tousjours  les  vivres ,  vint  à  Metz ,  où  il 
n'eut  peu  de  plaisir  à  veoir  le  bon  estât  de  toutes  noz 
choses,  et  l'ordre  qui  avoit  esté  mis  pour  repoulser 
l'ennemy.  Estant  l'apresdisnée  du  costé  des  ponts  avec- 


3t)ti  LE  SIÈGE  DE   METZ. 

ques  M.  de  Guyse ,  pour  veoir  le  camp  du  marquis,  et 
recognoistre  s'il  y  avoit  moyen  d'y  rien  entreprendre-, 
M.  de  Nemours  sortit  avec  quelques  chevaulx  de  sa 
compagnie,  et  la  compagnie  du  seigneur  de  Rendan, 
envoyant  les  seigneurs  de  Clermont,  Suze,  La  Koue, 
Dampierre,  Sombarnon,  et  trois  ou  quatre  autres,  don- 
ner jusques  au  camp,  où  les  ennemis  ne  coururent  à 
autres  armes  qu'à  l'artillerie ,  qu'ils  feirent  tirer  in- 
continent, sans  donner  à  congnoistre  qu'ils  voulsissent 
sortir  de  leur  fort,  laissants  aux  nostres  maistriser  la 
campagne  jusques  auprès  de  leurs  tentes.  Encores  le 
jour  après,  le  comte  de  La  Rochefoucault  et  le  capi- 
taine Lanque  sortirent,  afin  que  jamais  on  ne  leur  lais- 
sast  prendre  le  repos  qu'on  leur  pourroit  oster,  et  al- 
lèrent les  coureurs  tuer  des  Alemans  jusques  dans  le 
camp,  approchans  à  soixante  pas  de  leur  artillerie, 
sans  que  leurs  gens  de  cheval  se  monstrassent.  Et  len- 
demain, au  poinct  du  jour,  les  nostres ,  couverts  d'une 
petite  tranchée  dans  l'isle  et  Pré  de  l'Hospital ,  com- 
mencèrent tirer  à  l'église  et  abbaye  où  le  marquis  es- 
toit  logé,  et  au  long  de  son  camp,  qui  nous  estoit  quasi 
tout  en  bute ,  lequel  eut   à    souffrir  cela    jusques  au 
soir;  et  non  seulement  tint  on  subjects  ceulx  cy,  mais 
encores  quelques  squadrons  de  cavalerie  que  le  duc 
d'Albe  avoit  envoyé  en  la  plaine  pour  escorte  de  leur 
artillerie,  qui  marchoit  tousjours  vers  le  port  d'Olizy, 
où  l'on  l'embarquoit  pour  de  là  la  conduire  à  Thion- 
ville,  lesquels,  au  passer   et  repasser  du  chemin  qui 
est  entre  le  mont  Sainct  Martin  et  noz  pièces,  se  des- 
bandoyent,  courans  sans  attendre  lés  uns  les  autres  , 
pour  se  jecter  hors  de  la  portée.  Les  deux  camps  du 
duc  d' Albe  et  du  marquis  se  levèrent  lendemain  matin , 

et  eut  leur  cavalerie  passé  avant  jourtant  de  la  plaine 
que  noz  pièces  pouvoyent  battre,  et  s'alla  renger  en 
esquadrons  au  pied  du  Cousteau ,  attendant  les  gens  de 
pied,  lesquels,  laissants  la  plaine,  feirent  un  chemin 
nouveau  à  travers  et  au  pendant  des  vignes,  pour  s'as- 
seurer  du  canon  :  puis  vindrent  regaigner  les  gens  de 
cheval  en  la  plaine.  M.  de  Guyse  feit  sortir  quinze  ou 
vingt  chevaulx  de  sa  compagnie ,  et  huict  ou  dix  har- 
quebouziers  du  capitaine  Lanque,  qui  leur  attaquèrent 
l'escarmouche ,  et  leur  furent  sur  les  bras  jusques  à 
midy,  qu'on  les  envoya  rafraischir  de  pareil  nombre 
jusques  à  la  nuict,  que  les  nostres  retournèrent  en  la 
ville,  et  les  autres  prindrent  logis  aux  premiers  villa- 
ges près  d'Olizy.  M.  de  Guyse  visita  les  deux  lieux  de 
Moulins  et  du  mont  Sainct  Martin,  ausquels  et  à  Lon- 
gueville,  Chazelles ,  Seyc  et  autres  villages  d'alentour, 
il  trouva  de  merveilleuses  restes  de  mors  et  malades, 
de  sorte  que  nous  jugions  la  perte  d'hommes,  qui  pou- 
voit  avoir  esté  aux  trois  camps ,  de  environ  vingt  mille  ; 
et  beaucoup  des  leurs,  qui  tombèrent  depuis  prisonniers 
es  mains  des  nostres,  nous  asseurerent  que  le  nombre 
passoit  jusques  à  trente  ',  et  possible  trentecinq  mille. 
Quelque  autre  jour  après,  M.  de  Guyse  alla  ve\>ir 
le  lieu  où  avoit  esté  le  camp  de  la  royne  Marie,  lais- 
sant dans  la  ville,  pour  ne  demeurer  despourveue  de 
conseil  et  conduitte,  M.  le  gouverneur  (0  et  quelques 
autres  de  qualité ,  ainsi  qu'il  avoit  accoustumé  faire 
toutes  les  fois  qu'il  sortoit  dehors.  Et  furent  trouvées 
des  tranchées  et  flancs  en  ce  camp,  vers  la  venue  de  la 
ville,  tout  ainsi  que  si  les  ennemis  eussent  eu  en  teste 
une  armée  de  pareille  ou  plus  grande  force  à  la  leur. 

(0  M.  le  gouverneur  :  Artus  de  Cossé,  seigneur  de  Gonnort, 

Il  coula  le  long  de  l'eaue  pour  veoir  le  logis  et  port 
d'Olizy,  que  le  duc  d'Albe  avoit  prins,  lequel  estoit 
de  l'autre  bort  en  lieu  hault,  et  dominoit  la  plaine 
basse  et  raze  du  costé  de  deçà,  en  laquelle  ils  avoyent 
relevé  un  fort  de  terre,  et  y  tenoyent  des  harque- 
bouziers  pour  la  seureté  du  port,  afin  que  les  nostres 
n'empeschassent  d'un  bort  à  l'autre  l'embarquement 
de  leurs  pièces,  desquelles  en  avoyent  cependant 
logé  six  bien  a  propos  pour  défendre  les  deux  cos- 
tez  du  fort; 'et  véritablement  le  lieu  estoit  choisy 
en  gens  de  guerre,  et  à  bon  avantage  pour  eulx.  Le 
vidame  de  Chartres  alla  escarmoucher  ces  harquebou- 
ziers  du  fort ,  qui  sortirent  à  la  campagne  soubz  la 
faveur  d'un  gros  nombre  d'autres  logez  en  un  prochain 
village,  qui  leur  vindrent  au  secours,  et  ne  fut  à  la  fin 
passe  à  gueres  grand  combat  d'un  costé  n'y  d'autre  : 
bien  fut  remarqué  par  les  nostres  le  moyen  de  sur- 
prendre dans  le  logis  ces  derniers  venuz  ;  mais  eulx , 
craignans  ceste  entreprinse,  repassèrent  des  la  nuict 
l'eaue,  et  ne  les  trouvasmes  au  village  le  jour  d'après, 
que  M.  de  Guyse  mesmes  y  fut  avecques  bon  nombre 
de  gens  de  pied  et  de  cheval. 'De  l'autre  costé,  les  sei- 
gneurs de  La  Brosse  et  de  Touchepres ,  avec  quarante 
ou  cinquante  clievaulx,  estoyent  allez  à  la  queue  du 
camp,  pour  recognoistre  l'ordre  qu'il  tenoyent  à  leur 
retraitte.  Et  furent  jusques  au  chasteau  de  Donchamp, 
d'où  ils  furent  descouverts ,  et  sortit  bon  nombre  de 
soldats  les  charger  à  coups  de  harquebouze ,  de  fossé 
en  fossé,  comme  le  pays  en  est  bien  garny,  qui  fut 
cause  de  les  faire  retirer  sans  passer  plus  avant,  et  n'y 
eut  rien  perdu  de  nostre  costé. 

Apres  cecy,  M.  le  mareschal  de  Sainct  André  arriva 

avec  une  trouppe  de  gendarmerie  et  cavalerie ,  lequel 
avoit  tenu  dix  ou  douze  jours  la  campagne,  pour  fas- 
cher  les  ennemis  et  les  garder  de  s'eslargir,  comme 
aussi  durant  le  siège  il  leur  avoit  tousjours  défendu  les 
terres  de  Verdun  et  des  environs ,  mesmes  faict  plu- 
sieurs belles  desfaictes  sur  eulx,  et  souvent  avoit  en- 
voyé donner  des  alarmes  jusques  au  camp  qui  estoit 
devant  Metz.  Or,  nous  trouvans  pour  sa  venue  beau- 
coup renforcez  de  gens  de  cheval ,  fut  mis  en  conseil 
comme  on  pourroit  offencer  les  ennemis  ;  car  nous 
voulions,  à  leur  retraitte,  essayer  tous  les  moyens  qui 
seroyent  bons  et  asseurez  pour  le  faire.  Il  fut  trouvé 
que,  à  cause  de  la  grande  rivière  qui  leur  flanquoit  le 
costé  droit,  et  la  faveur  que  leur  faisoit  à  gauche  la 
forest  de  Brey,  fort  espaisse  et  bien  advantageuse  pour 
gens  de  pied ,  et  qu'ils  avoyent  mis  grand  force  d'har- 
quebouziers  avec  leur  cavallerie  sur  la  queue,  aussi 
beaucoup  de  mauvais  passages  et  estroicts  jusques  à 
leur  logis,  on  ne  pourroit  rien  entreprendre  sur  eulx 
qu'à  nostre  trop  grand  desavantage  :  toutesfois  le  sei- 
gneur Faule  Baptiste  eut  commandement  d'aller  en- 
cores  veoir  de  près  si  la  commodité  d'aucun  lieu ,  ou 
quelque  desordre  d'entre  eulx,  nous  pourroit  bailler 
occasion  de  les  aller  visiter  ;  mais  il  ne  trouva  autre 
chose  en  leur  camp  qu'un  grand  nombre  d'affûts,  flac- 
ques  (0  et  rouages  d'artillerie  laissez  sur  la  place  et 
sur  le  port,  ayans  eulx  passé  le  pont  de  Rozemont  et 
approché  Thionville.  Dont  fut  considéré,  puisqu'ils 
s'estoyent  acheminez,  qu'ils  marcheroyent  lendemain 
encores  par  delà,  et  nous  esloignerions  par  trop  de  la 

(»)  Flncques  :  flasques.  Voyez  la  note  de  la  page  364- 

retraitte  si  on  les  poursuivoit  si  avant,  parquoy  M.  de 
Guyse  se  donna  repos  de  telle  chose. 

C'est  à  peu  près  le  sommaire  de  tout  ce  qu'est  ad- 
venu en  ce  siège  de  Metz,  grand  et  notable  pour  beau- 
coup de  respects,  soit  pour  la  grandeur  de  l'Empereur, 
qui  en  avoit  juré  l'entreprinse,  et  pour  le  nombre  des 
princes  qui  estoyent  avecques  luy,  soit  pour  toutes  ses 
forces  et  appareil  de  guerre  qu'il  y  avoit  amené,  et 
pour  la  longueur  du  temps  qu'il  a  campé  devant; 
d'aultre  costé,  l'importance  de  la  ville,  en  laquelle 
consistoit  un  grand  advantage  de  la  guerre  commen- 
cée entre  ces  deux  princes;  les  personnages  de  qualité 
qui  estoyent  dedans  pour  la  garder;  la  louange  que 
noz  gens  de  guerre  se  peuvent  donner  de  l'avoir  forti- 
fiée, avitaillée  et  défendu  pour  le  Roy  en  cinq  mois. 
Oultre  tant  d'autres  belles  et  grandes  choses  qui  s'y 
sont  faictes,  où,  si  la  vaillance  et  le  bien  faire  d'aulcuns 
ne  s'y  trouvent  recitez  comme  ils  méritent,  ils  soyent 
asseurez  qu'il  n'a  tenu  à  l'avoir  voulu ,  mais  à  ne  l'avoir 
sceu,  ou  ne  l'avoir  sceu  bien  faire  :  ce  qui  les  venge 
assez  de  moy,  en  ce  que  mon  ignorance  revient  à  pu- 
nition de  mon  default,  et  souhaiterois,  pour  le  reparer 
.  à  la  faveur  de  ceulx  qui  pourroyent  avoir  occasion  de 
se  plaindre,  avoir  aussi  peu  obmis  de  la  vérité  comme 
suis  trescertain  n'y  avoir  rien  adjousté. 

Lendemain  dimenche ,  quinziesme  du  mois,  fut 
faicte  une  procession  générale,  à  laquelle  s'assem- 
blèrent toutes  les  églises,  couvents  et  colleiges  de  la 
ville,  et  y  assista  M.  de  Guyse,  ensemble  les  autres 
princes,  seigneurs  et  gens  de  guerre,  en  toute  dévo- 
tion, rendans  grâces  à  Dieu  de  nous  avoir  tenu  la  main 
à  la  defence  de  la  ville,  et  à  nous  saulver  de  la  puis- 

sance  des  ennemis.  Et  pouree  que  M.  Guyse  fut  adverti 
qu'en  plusieurs  lieux  de  la  ville  il  y  avoit  des  livres 
contenants  doctrine  reprouvée,  M.  de  Guyse  les  feit, 
sans  scandale  d'aucun,  touts  assembler  en  un  lieu  et 
y  mettre  le  feu,  donnant  ordre  que  les  habitans  eussent 
pour  l'advenir  à  suyvre  un  train  de  meilleure  vie 
qu'auparavant  qu'ils  eussent  esté  receuz  à  la  protec- 
tion du  Roy. 

Le  lundi  fut  publié  une  ordonnance  de  par  luy, 
pour  le  retour  des  habitans ,  commettant  des  capi- 
taines et  aultres  personnages  de  qualité ,  à  s'enquérir 
par  tous  les  quartiers  s'il  y  avoit  esté  faict  aucun 
desordre  par  les  soldats,  dont  on  peut  sortir  plainte 
raisonnable,  afin  d'y  pourveoir  au  mieulx  qu'il  seroit 
possible. 

Et  les  jours  après  il  regarda  à  la  police  des  citoyens 
et  habitans,  que  le  trouble  du  siège  avoit  aucunement 
altérée  et  changée,  pour  la  remettre  en  mesme  estât 
qu'auparavant;  aussi  à  la  fortification  de  la  ville,  pour 
redresser  les  brèches  et  ruines  que  le  canon  y  avoit 
faictes ,  avecques  la  poursuite  des  autres  choses  qui 
avoyent  esté  mises  en    desseing.    Puis  feit   faire    la 
monstre  générale  aux  gens  de  guerre,  tant  de  pied 
que  de  cheval,  avec  payement  de  tout  le  temps  qu'ils 
avoyent  servi  et  qui  leur  estoit  deu.  En  quoy  la  libé- 
ralité du  Roy  se  monstra ,  de  ne  précompter  en  rien  les 
vivres  qu'ils  avoyent  eu  et  qui  leur  avoyent  esté  distri- 
buez durant  le  siège;  offrant  en  oultre  M.  de  Guyse 
d'obtenir  pour  eulx  autres  plusieurs  biensfaicts  et  par- 
ticulières grâces  du  Roy,  selon  la  cognoissance  qu'il 
avoit  des  mérites  d'un  chascun,  ainsi  que  depuis  il  s'y 
employa  tresvoluntiers.  Et  ayant  ordonné  du  nombre 
3a.  26 

des  gens  de  guerre  qui  demeureroyent  par  après  dans 
la  ville,  la  laissa  en  la  garde  du  seigneur  de  Gounor, 
gouverneur  d'icelle  ;  et,  le  vingtquatriesme  jour  dudict 
mois,  s'en  retourna  vers  le  Roy. 


Estant  le  précédant  discours  sur  la  presse ,  l'imprimeur, 
d'adventure ,  a  recouvert  un  roole  des  princes  ,  seigneurs , 
capitaines  et  autres  gentilshommes  et  gens  de  guerre,  qui 
estoyent  dans  Metz  durant  le  siège 9  et  Va  adjousté  icy , 
pensant  que  telle  chose  sera  bien  convenable  à  la  suitte 
des  autres  que  Vautheur  y  a  couchées  :  en  quoy,  si  le 
rang  n  est  observé  selon  la  dignité  de  ceulx  qui  y  sont 
nommez ,  il  sera  excusé ',  pour  n  avoir  la  particulière 
cognoissance  de  la  plus  grande  partie  d'iceulx ,  ayant 
suyvy  en  cela  le  Mémoire  qui  luy  en  est  tombé  entre 
mains. 

Monsieur  le  duc  de  Guyse,  lieutenant  de  Roy,  avec 
sa  compagnie  de  cent  hommes  d'armes,  et  les  seigneurs 
d'Àntragues,  de  Sainct  Phale  et  de  Sainct  Luc  ,  lieu- 
tenant, enseigne  et  guydon  d'icelle. 

M.  le  prince  de  La  Rochesuryon ,  avec  sa  com- 
pagnie de  quarante  hommes  d'armes  ;  et  les  seigneurs 
de  Biron ,  de  Guron  et  de  Montrent],  lieutenant,  en- 
seigne et  guydon  d'icelle. 

Le  seigneur  Pierre  Strozzi,  chevalier  de  l'Ordre, 
ayant  avec  luy  un  nombre  de  personnages  de  bon 
service. 

La  compagnie  de  M.  de  Lorraine,  de  quarante 
hommes  d'armes;  et  les  seigneurs  de  La  Brosse,  de 
Lemont  et  de  Chastelet,  lieutenant ,  enseigne  et  guy- 
don d'icelle. 

M.  de  Nemours,  avec  sa  compagnie  de  deux  cens 
chevaulx  legiers;  et  le  seigneur  Paule  Baptiste  Fregoze 
son  lieutenant ,  le  seigneur  de  Pailiez  son  enseigne, 
après  la  mort  duquel  le  filz  du  conte  de  Lude  la  porta. 

Le  seigneur  de  Gounor,  gouverneur  de  la  ville,  avec 
sa  compagnie  de  cent  chevaulx  legiers  ;  et  les  seigneurs 
de  Saincte  Gemme  et  de  Mebertin,  lieutenant  et  en- 
seigne d'icelle. 

Le  conte  de  La  Rochefoucault,  avec  sa  compagnie 
de  cent  chevaulx  legiers  ;  et  les  seigneurs  de  La  Faye 
et  de  Touchepres,  lieutenant  et  enseigne  d'icelle. 

Le  seigneur  de  Rendan,  avec  sa  compagnie  de  cent 
chevaulx  legiers  ;  et  les  seigneurs  de  Montpha  et  de 
Fayoles,  lieutenant  et  enseigne  d'icelle. 

Le  seigneur  de  Lanque,  avec  sa  compagnie  de  cent 
harquebouziers  à  cheval,  et  le  chevalier  de  Lanque  et 
le  jeune  Lanque,  lieutenant  et  enseigne  d'icelle. 

Bandes  de  gens  de  pied  ,  et  premièrement  celles  qui  furent 
laissées  dans  Metz  quand  le  Roy  marcha  en  Alemagne  ; 
sçavoir,  des  capitaines 

Haucourt.  Gauzere.  Pierre  Longue. 

Biques.  Verdun  son  frer$.    Aboz. 

Bahus.  Soley.  Sainct  Houan. 

Trois  qui  furent  envoyées  après  que  le  camp  fut  rompu  ,  au 
retour  de  Haynault  ;  des  capitaines 

Gordan.  Ambres.  La  Grandie. 

Sept  envoyées  depuis,  pour  la  garde  de  la  ville,   quand 
M.  de  Guy  se  y  arriva  ;  sçavoir,  des  capitaines 

Glenay,  qui  fut  depuis  maistre  de  camp,  après  la  mort 

du  capitaine  Favars. 
Choqueuse.  Sainct  Aubin.  Maugeron. 

Sainct  -  André.     Bethune.  La  Mole. 

26. 

Aultres  quatre  que  M.  le  connectable  envoya  depuis  ;  des 
capitaines 

Favars,  maistre  de  camp.  Laquelle,  luy  mort,  futbail- 

le'e  au  jeune  Cornay  son  lieutenant. 
Salcede.  Voguedemar.         Cantelou. 

Commissaires  ordinaires  des  vivres  dans  Metz  : 

Les  seigneurs  de  Piepape  et  de  Sainct  Belin. 

Commissaires  de  V artillerie,  et  gens  experts  au  f aie t  des 
fortifications  : 

Le  seigneur  de  Sainct  Remy,  le  seigneur  d'Ortobie,  le 
seigneur  de  Popincourt,  Camille  Marin. 


Nombre  des  princes,  seigneurs   et  gentilshommes  qui  vin- 
drent  pour  leur  plaisir  au  siège  : 

De  Montpesat. 

De  Brosses  et  son  frere. 


Messieurs  d'Anguien. 

Prince  de  Conde'. 

Grand  prieur  de  France. 

Marquis  d'Albeuf. 

De  Montmorency  et  Dan- 
ville  frères. 

Duc  Horace  Farnez. , 

Vidame  de  Cbartres. 

Conte  de  Martigues ,  et 
marquis  de  Bauge  frères. 

Conte  de  Benon. 

Conte  de  Charny. 

Conte  de  Créance. 

Conte  de  Nantueil. 

Les  seigneurs  de  Mezieres. 

Vidame  d'Amiens. 

De  La  Palice. 


De  Crevecueur. 

D'Ouarty. 

De  Boysdaulfin. 

De  Canaples,  deux  frères. 

De  Rocofeuilh. 

De  Luce\ 

De  La  Chapelle  desUrsins. 

De  Rufec  et  son  frere. 

De  Suse. 

Du  Lucey. 

De  Rochebaron  de   Bor- 

goigne. 
De  Clermont. 
De  Soubize. 
De  Dampierre. 

Du  Parroy. 

Le  viconte  du  Mont  Nos- 

tre  Dame. 
De  Navailles. 
De  Silhy. 
De  La  noue. 
De  Rouville. 
De  Tourcy. 

De  Bordeille,  deux  frères. 
D'Achon. 
De  Lorges. 
De  Duras. 

DeMailly  père  et  filz. 
De  Verrigny. 
De  Bugueno. 
De  La  Malheiée. 
De  Maligny. 
De  Gayluz. 
De  Joyeuse. 
De  Mortemar. 
De  Chatenieray. 
De  Gamaches. 
De  Saincl  Supplice. 
De  Levy. 
De  Cessac. 
Le  viconte  d'Ochy. 
De  Amanzey. 
D'Ambres. 
De  Estrée  le  jeune. 
De  Carrouge. 
De  Fosseuse. 
De  Estauges. 

De  Sombarnon. 

De  Sandricourt. 

De  La  Rochechalez. 

De  Charluz  le  jeune. 

De  Matignon. 

De  Riberac. 

De  Malicorne. 

De  Clemont. 

De  Sainct  Severin. 

Le  baron  de  Tînteville. 

De  Belenave. 

De  Orbec. 

De  Senetayre. 

De  Montgey. 

De  Murât. 

De  Au  rade'. 

Le  baron  de  Maignac. 

De  Fovion. 

De  La  Cure'e. 

De  Nantoillet. 

De  Piepape. 

De  Sault  le  jeune. 

De  Montsalez. 

De  La  Roche  du  Maine. 

De  Sainct  Gêniez. 

De  Sainct  Stephe. 

De  Tranchelion. 

De  Argence,  deux  frères. 

De  Rhotelin. 

De  Vitry. 

De  Beuilh. 

De  La  Frêle'. 


4-û6  LE  SIÈGE    DE   METZ. 

De  Haraucourt.  De  Harbouville. 

De  Bule.  De  Caubioz. 

Les  enfans  de  Borbonne.        De  Marigny.. 
De  Tcors. 

Et  autres  plusieurs  gentilshommes,  tant  de  la  mai- 
son du  lieutenant  du  Roy  que  des  autres  princes  et 
seigneurs,  desquels  leur  nom  n'estoit  au  Mémoire  qui 
me  fut  baillé. 

Nombre  des  capitaines  et  autres  gens  de  nom  qui  sont 
morts  audict  siège. 


Les  seigneurs  de  La  Palice. 

De  Paliez. 

De  Orade'. 

De  Marigny. 

De  Mompha. 

De  Cambioz. 

Le  capitaine  Yate. 

L'enseigne   du     capitaine 

Gordan. 
L'enseigne    du     capitaine 

Soley. 
Camille  Marin. 
De  Boysherpin. 
De  Eynerie. 


De  Fonterailles. 

De  Rocquefeuilh. 

L'enseigne  du  capitaine 
Glenay. 

De  La  Roche  Chalez. 

Le  baron  de  Trêves. 

De  Fovion. 

Le  capitaine  Favars,  mais- 
tre  de  camp. 

De  Harbouville. 

De  Cornay  l'aisne'. 

Le  baron  de  Tinteville. 

Le  capitaine  Poledre ,  ita- 
lien. 


De  Fayoles. 

Ensemble  quelques  hommes  d'armes,  chevaulx  le- 
giers  et  harquebouziers  à  cheval  qui  ne  sont  icy  men- 
tionnez ,  et  environ  deux  cens  cinquante  soldats  de 
toutes  les  bandes. 


FIN    DU  SIEGE   DE   METZ. 


DISCOURS 


DE 


GASPAR   DE   COLLIGNY 

SEIGNEUR  DE  CHASTILLON ,  ADMIRAL  DE  FRANCE , 


OU    SONT    SOMMAIREMENT    CONTENUES    LES    CHOSES    QUI    SE    SONT     PASSÉES 
DURANT   LE  SIEGE    DE    SA1NCT   QUENTIN. 


NOTICE 

SUR  COLIGNY  ET  SUR  SES  MÉMOIRES. 


(jaspàrd  de  Coligny  naquit  à  Châtillon-sur-Loing, 
le  16  février  i5i7,  du  maréchal  Gaspard  de  Coligny, 
et  de  Louise  de  Montmorency,  sœur  du  connétable  de 
ce  nom.  Son  frère  aîné,  Odet  de  Coligny,  étant  entré 
malgré  lui  dans  l'Eglise ,  la  crainte  d'éprouver  la  même 
contrainte  lui  fit  interrompre  des  études  commencées 
avec  beaucoup  d'éclat.  Il  voulut  suivre  la  même  car- 
rière que  d'Andelot  son  autre  frère ,  plus  jeune  que  lui 
de  trois  ans,  voué  aux  armes  dès  sa  première  enfance, 
et  qui  s'étoit  déjà  distingué  dans  les  guerres  d'Italie. 
Ces  trois  frères,  dont  la  vie  devoit  être  aussi  brillante 
qu'orageuse,  furent  constamment  unis  par  l'amitié  la 
plus  tendre  :  doués  chacun  de  talens  supérieurs,  mais 
différens,  ils  se  prêtèrent  un  mutuel  appui;  et ,  devenus 
les  principaux  chefs  d'un  parti  qui  vouloit  anéantir 
l'ancien  système  religieux  et  politique  de  la  France , 
ils  rendirent  les  plus  signalés  services  à  cette  cause, 
pour  laquelle  ils  périrent. 

Comme  toute  l'histoire  de  Gaspard  de  Coligny,  pen- 
dant les  guerres  de  religion,  se  trouve  dans  l'Introduc- 
tion aux  Mémoires  relatifs  à  cette  époque  (0,  nous 

0)  Introduction  aux  Mémoires  sur  les  règnes  de  Henri  II ,  de  Fran- 
çois II,  de  Charles  IX,  de  Henri  III  et  de  Henri  IV,  tome  xx,  pre- 
mière série. 

nous  bornerons  à  retracer  ici  la  partie  de  sa  vie  la 
moins  connue,  celle  qui  comprend  ses  premiers  ex- 
ploits, son  avancement  progressif,  et  son  changement 
de  religion. 

Ayant  abandonné,  à  l'âge  de  vingt  -  deux  ans  les 
éludes  sérieuses  auxquelles  on  l'avoit  appliqué,  il  parut 
à  la  Cour  de  François  i  en  i53o,,  peu  de  temps  avant 
la  disgrâce  du  connétable  Anne  de  Montmorency  son 
oncle.  Il  y  trouva  le  jeune  François  de  Guise ,  qui  de- 
voit  devenir  si  célèbre  sous  les  règnes  suivans  ;  et  ces 
deux  hommes,  destinés  à  suivre,  dans  leur  carrière 
politique,  une  route  si  opposée,  contractèrent  alors 
la  liaison  la  plus  intime.  Ils  accompagnèrent  le  Roj 
dans  la  campagne  pénible  de  i543  ;  et  si  Guise  y  dé- 
ploya un  courage  fougueux  et  brillant,  Coligny  s'y  fit 
remarquer  par  un  sang- froid  qui  sembloit  appartenir 
à  un  grand  capitaine.  Il  fut  blessé  au  siège  de  Mont- 
médy  et  à  celui  de  Bains.  L'année  suivante  il  partit 
avec  d'Andelot  pour  l'armée  d'Italie,  dont  le  comte 
d'Enghien  avoit  le  commandement  :  s' étant  distingués 
l'un  et  l'autre  dans  cette  campagne  fameuse,  le  géné- 
ral les  arma  chevaliers  sur  le  champ  de  bataille  de 
Cerisolles. 

A  la  nouvelle  que  Charles -Quint  et  Henri  vin  fai - 
soient  une  invasion  en  Champagne  et  en  Picardie,  et 
menaçoient  la  capitale,  Coligny  revola  vers  François  1. 
Il  servit  sous  le  Dauphin,  chargé  du  commandement 
de  l'armée  de  Champagne;  et,  après  la  retraite  de 
l'Empereur,  il  accompagna  le  maréchal  de  Biez  au  siège 
de  Boulogne,  dont  les  Anglais  s'étoient  emparés.  Cette 
entreprise  ne  réussit  pas  :  mais  Coligny,  auquel  un 
régiment  d'infanterie  étoit  confié,  donna  le  premier 

l'exemple  d'assujétir  cette  arme  à  une  discipline  qui  en 
double  la  force. 

François  i  étant  mort,  et  Henri  n  étant  monté  sur 
le  trône,  le  connétable  de  Montmorency  quitta  son 
exil,  et  fut  plus  en  faveur  que  jamais.  Il  fixa  l'attention 
du  monarque  sur  Coligny,  dont  jusqu'alors  les  talens 
n'avoient  pas  été  appréciés,  et  proposa  de  lui  donner 
le  commandement  de  l'armée  qu'on  envoyoit  en  Italie 
pour  secourir  Octave  Farnèse,  duc  de  Parme;  mais  le 
crédit  de  Diane  de  Poitiers  fit  obtenir  la  préférence  à 
Brissac  qu'elle  aimoit.  D'Andelot,  qui  s'étoit  engagé 
dans  cette  expédition,  croyant  que  Coligny  en  auroit 
la  direction,  s'enferma  dans  la  ville  de  Parme,  me- 
nacée d'un  siège ,  fut  fait  prisonnier  dans  une  sortie , 
et  subit  à  Milan  une  longue  captivité. 

Pendant  qu'il  gémissoit  de  son  inaction,  et  de  l'ou- 
bli dans  lequel  on  laissoit  son  frère,  une  nouvelle 
occasion  se  présenta  de  récompenser  dignement  cette 
famille.  L'âge  avancé  du  seigneur  de  Taïs  le  rendant 
peu  propre  à  la  charge  de  colonel  général  de  l'infan- 
terie que  François  i  avoit  créée  pour  lui,  elle  fut  don- 
née à  Coligny,  qui  la  remplit  avec  un  zèle  aussi  ardent 
qu'éclairé  (0.  Son  caractère  ferme  et  inflexible  brisa 
tous  les  obstacles  ;  il  parvint  à  extirper  des  abus  qui 
existoient  depuis  des  siècles;  «et  ce  fut  lui,  observe 
«  Sainte-Marthe,  qui  poliça  l'infanterie,  et  fit  les  or- 
«  donnances  militaires  qu'on  observe  aujourd'hui.  » 
Peu  de  temps  après,  l'amiral  d'Annebaut  étant  mort, 
Coligny  eut  encore  cette  charge  importante,  à  laquelle 

(M  Lettres  patentes  du  20  novembre  i552.  Elles  portent  que  Coligny 
sera  colonel  et  capitaine  général  de  tous  les  gens  de  pied  français  qui 
sont  tt  seront,  delà  en  avant,  tant  deçà  que  delà  les  Monts. 

il  donna  autant  de  soin  qu'à  celle  de  colonel  de  l'in- 
fanterie. Pendant  cette  année,  il  avoit  fait  avec  le  Roi 
la  campagne  de  Lorraine,  où  les  Trois-Evêchés  furent 
irrévocablement  réunis  à  la  France. 

Deux  ans  après  (i554)  il  alla  en  Flandre  avec 
Henri  n ,  qui  avoit  pris  la  résolution  de  livrer  bataille 
à  Charles-  Quint.  Les  deux  armées  vinrent  aux  mains 
près  du  château  de  Renty,  et  la  victoire  se  déclara  pour 
les  Français.  François  de  Guise  voulant  s'en  attribuer 
l'honneur,  Coligny  le  lui  disputa;  et  ces  deux  guer- 
riers, qui,  depuis  qu'ils  avoient  fait  ensemble  leurs 
premières  armes ,  étoient  unis  par  l'amitié  la  plus 
tendre,  conçurent  l'un  contre  l'autre  une  haine  im- 
placable (0. 

Après  cette  campagne  glorieuse,  d'Andelot  obtint 
sa  liberté.  Coligny,  charmé  de  revoir  un  frère  qu'il 
chérissoit,  fit  sentir  au  Roi  que  ses  services  dévoient 
être  récompensés;  et,  comme  il  n'y  avoit  alors  aucune 
grande  charge  vacante,  il  eut  la  permission  de  se  dé- 
mettre en  sa  faveur  de  celle  de  colonel  général  de 
l'infanterie.  Pendant  les  loisirs  de  sa  prison,  d'Andelot 
avoit  beaucoup  lu  ;  et  son  esprit  grave  l'avoit  porté 
à  préférer  les  livres  relatifs  aux  controverses  reli- 
gieuses qui  agitoient  presque  toute  l'Europe.  Les  dé- 
clamations énergiques  des  protestans  le  séduisirent;  il 
se  laissa  entraîner  par  leurs  sophismes,  et  il  sortit  du 
château  de  Milan ,  non-seulement  décidé  à  embrasser 
la  nouvelle  religion ,  mais  dévoré  du  désir  de  lui  faire 
des  adeptes.  Il  essaya  d'abord  son  zèle  sur  ses  deux 

(')  L'auteur  de  la  Vie  de  Coligny  dit  que  la  haine  de  ces  deux  rivaux 
s'accrut  encore  en  i556 ,  parce  que  le  duc  de  Guise  lit  rompre  la  trêve 
de  Vauxcclles,  négociée  par  l'Amiral. 

frères.  L'Amiral,  qui,  comme  on  l'a  vu,  avoit,  dans 
sa  jeunesse,  acquis  une  instruction  assez  grande,  quoi- 
que incomplète ,  ne  refusa  pas  d'examiner  ce  qui  avoit 
été  écrit  pour  et  contre  :  il  apporta  dans  cet  examen 
les  préventions  de  d'Andelot,  et  il  fut  bientôt  subjugué 
par  son  fanatisme.  Odet  de  Coligny,  cardinal  etévêque 
de  Beauvais,  opposa  encore  moins  de  résistance  aux 
sollicitations  pressantes  de  son  frère  :  aimant  le  monde 
et  les  plaisirs,  il  n'avoit  embrassé  que  malgré  lui  l'état 
ecclésiastique;  et  une  passion  pour  une  dame* distin- 
guée par  sa  beauté,  le  disposoit  naturellement  à  briser 
les  entraves  qui  s'opposoient  à  ce  qu'il  l'épousât  (0. 

D'Andelot  ne  tarda  pasà  déclarer  publiquement  qu'il 
avoit  embrassé  la  nouvelle  religion,  ce  qui  le  priva  de 
la  faveur  de  Henri  n ,  et  l'auroit  probablement  perdu 
sans  le  crédit  de  son  oncle ,  le  connétable  de  Montmo- 
rency :  quelque  temps  après  il  fut  dépouillé  de  sa 
charge  de  colonel  général  de  l'infanterie,  qui  fut  don- 
née à  Biaise  de  Montluc.  Ses  deux  frères  montrèrent 
beaucoup  plus  de  retenue  :  tant  que  Henri  n  vécut, 
ils  dissimulèrent  leurs  sentimens,  et  se  bornèrent  à 
protéger  secrètement  les  protestans  persécutés. 

En  1 557,  après  la  funeste  journée  de  Saint-Quentin, 
qui  ouvroit  aux  généraux  de  Philippe  11  la  route  de 
Paris,  Coligny,  chargé  de  la  défense  de  cette  place, 
alors  démantelée ,  y  fit  des  prodiges  de  valeur.  Ce  fut 
là  qu'il  déploya  ce  caractère  indomptable,  cette  cons- 

C1)  Cetle  dame  étoit  Elisabeth  d'Hautevilie.  Odet  l'épousa  pendant  la 
première  guerre  civile.  Il  yécut  avec  elle  jusqua  sa  mort,  et  on  l'appeloit 
la  comtesse  de  Beauvais.  Devenue  veuve  ,  Elisabeth  réclama  son 
douaire.  Cela  donna  lieu  à  un  long  procès,  et  sa  demande  fut  rejetée 
par  un  arrêt  du  parlement  de  1602. 

tance  à  toute  épreuve  et  cet  esprit  fécond  en  ressources, 
qui  le  rendirent  si  célèbre  dans  les  guerres  civiles.  Se- 
condé par  d'Andelot,  il  soutint  plusieurs  assauts,  re- 
fusa de  se  rendre,  ne  céda  qu'à  la  force,  et  tomba 
entre  les  mains  des  ennemis,  qui  renfermèrent  dans 
le  château  de  l'Ecluse.  Il  y  composa  la  relation  de  ce 
siège,  la  seule  production  historique  qui  nous  reste 
de  lui. 

Mis  en  liberté  moyennant  une  rançon  de  cinquante 
niiile  écus,  il  s'éloigna  de  la  Cour,  et  ne  parut  s'occu- 
per que  de  ses  fonctions  de  grand- amiral.  Protégeant 
toujours  les  protestans,  il  essaya  d'en  former  des  co- 
lonies dans  le  Nouveau  -  Monde.  Ces  entreprises,  qui 
eurent  lieu  successivement  dans  le  Brésil  et  dans  la 
Floride,  échouèrent  l'une  et  l'autre,  soit  par  la  divi- 
sion des  chefs ,  soit  à  cause  des  forces  supérieures  que 
les  Espagnols  opposèrent  au*  nouveaux  colons. 

Après  la  mort  de  Henri  n ,  Coligny  et  l'évêque  de 
Beauvais  levèrent  le  masque  :  non- seulement  ils  em- 
brassèrent la  religion  nouvelle,  mais  ils  se  mirent, 
avec  d'Andelot,  a  la  tête  des  sectaires;  leurs  actions, 
depuis  cette  époque,  appartiennent,  comme  nous  l'a- 
vons observé,  à  l'histoire  générale.  L'Amiral  se  fit  re- 
marquer par  une  habileté  extraordinaire  à  tirer  parti 
des  situations  les  plus  désespérées,  d'Andelot  par  une 
impétuosité  de  caractère  qui  n'excluoit  pas  les  combi- 
naisons les  plus  adroites  de  la  prudence,  et  l'évêque 
de  Beauvais  par  un  talent  rare  pour  les  négociations. 
Tous  trois  poussèrent  très -loin  cette  réserve  qu'affec- 
tent les  hommes  d'Etat  :  ils  étoient  impénétrables  pour 
ceux-mêmes  qui  étoient  admis  dans  leur  intimité.  «  De 
«  leur  nature,  dit  Brantôme,  ils  estoient  si  posés  que 

«  mal  aisément  se  mouvoient  -  ils  ;  et,  à  leur  visage , 
«  jamais  une  subite  et  changeante  contenance  ne  les 
«  eust  accusés.  » 

L'Amiral  eut  le  malheur  de  perdre  ses  deux  frères 
dans  les  guerres  civiles.  D'Andelot  mourut  à  Saintes, 
le  27  mai  i56(),  des  suites  de  la  fatigue  qu'il  avoit 
éprouvée  en  dirigeant  la  retraite  des  protestans  après 
la  bataille  de  Jarnac.  L'évèque  de  Beauvais,  qui  avoit 
été  envoyé  en  Angleterre  pour  négocier  au  nom  du 
parti ,  étant  rappelé  dans  sa  patrie  parla  paix  de  1570, 
fut  empoisonné  à  Hampton  par  son  valet  de  chambre, 
le  i4  février  .571.  L'Amiral  ne  lui  survécut  qu'un  an 
et  quelques  mois,  ayant  péri,  à  l'âge  de  cinquanie-cinq 
ans ,  dans  la  matinée  de  la  Saint-Barthélémy,  24  août 
1 5  7 1 . 

L'unique  ouvrage  de  l'Amiral  est,  comme  nous  l'a- 
vons dit,  la  relation  du  siège  de  Saint-Quentin.  Cette 
production,  qui  révèle  tous  les  secrets  du  caractère  de 
son  auteur,  se  distingue  par  une  clarté  et  une  préci- 
sion bien  rares  à  cette  époque.  «  On  y  remarque,  dit 
«  M.  Anquetii,  beaucoup  d'élégance,  et  des  tours  de 
«  phrase  qui  ont  enrichi  la  langue.  »  Elle  parut,  pour 
la  première  fois,  en  1 643,  sous  le  titre  de  Discours 
de  Gaspard  de  Coligny,  amiral  de  France _,  ou  sont 
sommairement  contenues  les  choses  qui  se  sont  passées 
durant  le  siège  de  Saint- Quentin  (0,  et  fut  placée  à 
la  suite  d'une  Vie  de  Coligny,  traduite  du  latin  de 
Jean  de  Serres  par  Jean  Hotman,  seigneur  de  Villiers, 
in-4°,  Amsterdam.  On  l'imprima  ensuite  dans  les  Preu- 
ves de  l'histoire  généalogique  de  la  maison  de  Coligny, 
par  Du  Bouchet,  in-folio,  Paris,  1662;  puis  Baibin  en 

(0  C'est  le  texte  de  cette  édition  que  nous  avons  suivi. 

donna  une  édition  séparée,  Paris,  i665,  sous  le  titre 
de  Mémoires  de  Coligny. 

Il  paroît  que  l'Amiral  avoit  composé  dans  ses  loisirs 
des  Mémoires  beaucoup  plus  étendus.  Voici  ce  qu'en 
dit  Brantôme  (0  :  «  Il  fut  trouvé  à  sa  mort  un  très-beau 
«  livre  qu'il  avoit  lui-mesme  composé  des  choses  plus 
«  mémorables  de  son  temps,  et  mesme  des  guerres 
«  civiles.  Il  fut  apporté  au  roy  Charles  ix,  qu'aulcuns 
«  trouvèrent  très -beau  et  très -bien  faict,  et  digne 
«  d'estre  imprimé.  Mais  le  mareschal  de  Retz  en  des- 
«  tourna  le  Roy,  et  le  jeta  dans  le  feu,  et  le  fit  brus- 
«  1er,  envieux  du  profit  et  récréation  que  le  livre  eust 
«  pu  apporter  au-  monde,  ou  envieux  de  la  mémoire 
«  de  cet  illustre  personnage.  »  L'auteur  de  la  Vie  de 
Coligny  prétend  qu'il  ne  commença  ce  grand  ou- 
vrage qu'après  la  paix  de  1570,  deux  ans  avant  sa 
mort.  «Depuis  cette  époque,  dit-il,  il  ne. laissa  passer 
«  un  seul  jour  que,  devant  que  se  coucher,  il  n'eust 
«  escrit  de  sa  main  dans  son  papier  journal  les  choses 
«  dignes  de  mémoire  qui  étoient  arrivées  dans  les 
«  troubles.  »  On  doit  regretter  vivement  la  perte  de 
ces  Mémoires,  qui  auroient  jeté  une  grande  lumière 
sur  l'histoire  du  parti  protestant,  pendant  les  règnes  de 
Henri  11,  de  François  11  et  de  Charles  ix. 

C1)  Tome  m,  page  3o2  ,  édition  in-8°.  Paris,  i823;  Foucault. 

Il  pourroit  estre  qu'il  y  en  auroit  aucuns  qui,  pour 
n'avoir  léu  ce  petit  discours  tout  au  long,  et  avoir  mis 
le  nez  dedans  seulement  ,  ou  par  faute  de  bon  ju- 
gement, estimeroient  que  je  l'eusse  fait  par  forme  de 
justification;  mais  devant  que  d'entrer  plus  avant  à  la 
lecture  d'iceluy,  je  supplie  un  chacun  d'oster  cela  de 
son  opinion,  pour  deux  raisons  principales  :  la  pre- 
mière, qu'il  n'est  pas  besoin  de  se  justifier  quand  l'on 
n'est  accuse'  de  personne,  et  que  je  me  sens  si  net  en 
ce  qui  touche  mon  honneur,  que  je  ne  crains  point  le 
pouvoir  estre.  La  seconde  est  que,  quand  je  le  serois 
d'aucun ,  je  sens  mon  cœur  assis  en  assez  bon  lieu  pour 
le  pouvoir  deffendre,  comme  il  appartient  à  un  gentil- 
homme, homme  d'honneur  et  de  bien,  et  pour  en  pou- 
voir respondre  à  un  chacun  selon  la  qualité,  sans  venir 
aux  escritures  ny  en  faire  un  procez,  comme  font  les 
advocats.  Je  veux  bien  aussi  déclarer  la  raison  qui  m'a 
meu  à  faire  ce  petitdiscours  afin  qu'un  chacun  l'entende  : 
c'est  que ,  me  retrouvant  prisonnier  après  la  prise  de 
la  ville  de  Sainct- Quentin,  me  souvenant  que  nous 
n'avons  rien  de  certain  en  ce  monde  que  la  mort,  et 
3a,  27 

au  contraire  rien  de  si  incertain  que  l'heure  d'icelle, 
j7ay  bien  voulu  mettre  par  escrit  comme  toutes  choses 
se  sont  passées  sous  ma  charge,  depuis  le  jour  que  je 
partis  de  Pierrepont,  où  je  laissay  M.  le  connestable 
avec  l'armée,  jusqu'à  celuy  que  ladite  ville  fut  prise 
d'assaut  ;  car  il  me  semble  qu'il  n'est  rien  plus  raison- 
nable que  ceux  qui  sont  employez   aux  charges   en 
rendent  eux-mesmes  compte  fidèlement,  et  ne  fust  ce 
que  pour  une  seule  raison  ;  laquelle  est  qu'il  advient 
ordinairement  que  ceux  mesmes  qui  ont  esté  en  mesme 
lieu  en  parlent  différemment;  les  uns  pour  faire  penser 
que  rien  ne  leur  estoit  caché;  les  autres,  qui  sont  si 
aises  de  parler,  que  de  ce  mesme  dont  ils  ne  savent 
rien  ils  en  veulent  rendre  compte.  Il  y  en  a  d'autres 
qui  en  parlent  selon  leur  passion ,  soit  qu'ils  veulent 
bien  ou  mal  aux  personnes;  d'avantage,  qu'il  y  a  tant 
de  sortes  d'escriveurs,  et  mesme  aux  pays  estranges, 
qu'il  ne  se  faut  point  esbahir  si  ceux-là   sont  bien 
souvent   mal  informez  des  affaires  qui    passent  loin 
d'eux,  quand   mesme  ceux  qui  sont  sur  les  lieux  en 
parlent  diversement,  pour  les  raisons  cy-dessus  dé- 
clarées. 

Parquoy,  tout  bien  considéré,  il  me  semble  estre 
plus  raisonnable  que  ceux  qui  tiennent  la  queue  de  la 
poésie  rédigent  telles  choses  par  escrit,  que  nuls  au- 
tres, afin  qu'ils  mettent  la  vérité  toute  nue,  sans  la 
farder  ou  couvrir;  autrement  ils  devroient  avoir  grand 
honte  si  en  aucune  chose  ils  sont  desdits  ou  ne  sont 
trouvez  véritables;  car  cela  pourroit  faire  penser  qu'en 
tout  le  reste  de  ce  qu'ils  auroient  mis  par  escrit  il  y 
pourroit  avoir  du  déguisement.  Je  proteste  donc  que 
tout  ce  qui  s'ensuit  est  fidèlement  escrit;  et  s'il  y  a 

quelque  omission,  il  me  semble  que  ce  n'est  point  des 
principales  choses  ny  de  celles  qui  importent;  et  si  au- 
cunes y  en  a,  je  prie  ceux  qui  liront  ce  présent  discours, 
ou  qui  rouiront  lire,  de  m'en  vouloir  advertir.  Je  n'y 
ai  point  spécifié  les  journées,  pour  n'en  estre  asseure- 
ment  memoratif ,  et  pour  ne  point  errer. 

Je  dis  donc  qu'après  que  les  ennemis  eurent  passé  le 
trou  Feron,  et  que  La  Chapelle  et  Guise  furent  pour- 
veues  de  ce  qu'il  y  falloit,  je  dis  à  M.  le  connestable 
qu'il  sçavoit  comme  toute  la  frontière  de  Picardie  estoit 
demeurée  despourvue,  et  que,  s'il  lui  sembloit  bon,  je 
m'acheminerois  avec  quelque  bonne  troupe  de  gen- 
darmerie, et  que  cela  ne  pourroit  que  grandement  fa- 
voriser ladite  frontière;  lui  ramentevant  aussi  les  ad- 
vertissemens  que  je  luy  avois  dit  que  journellement 
me  faisoient  messieurs  de  Villebon  et  Senarpont,  qui 
portoient  que  les  ennemis  dévoient  faire  leur  effort  du 
costé  de  Picardie.  Et  ce  qui  me  fortifioit  encore  le  plus 
en  cette  opinion,  c'estoit  que  les  bandes  espagnolles 
qui  estoient  dans  le  nouveau  fort  de  Hedin,  n'estoienfe 
point  deslogées,  et  que  je  m'asseurois  qu'ils  ne  s'atta- 
cheroient  point  à  une  place  sans  celles-là;  car  c'es- 
toient  les  plus  vieilles  et  meilleures  bandes  qu'ils 
eussent,  et  sur  lesquelles  ils  faisoient  plus  de  fonde- 
ment. Il  trouva  bon  que  je  m'y  acheminasse,  et  pour- 
tant le  deuxiesme  d'aoust,  l'an  1 557,  je  partis  de  Pier- 
repont  à  la  pointe  du  jour,  et  devant  que  de  partir 
je  parlay  audit  sieur  connestable,  qui  me  dit  que  je 
me  hastasse  de  m' aller  mettre  à  Sainct-Quentin. 

Je  partis  à  l'heure  mes  me  avec  ma  compagnie,  celles 
de  messieurs  le  comte  de  Haran  (0,  de  Jarnac,  de  La 

(*)  Le  comte  de  Haran  :  Jacques  Hamilton,  comte  d'Arran,  proche 

Fayette,  et  les  bandes  de  clievaux-Iegers  des  capitaines 
Miraumont  et  Tenelles,  françois,  et  Achisson,  escos- 
sois,  et  m'acheminay  droit  à  La  Fere,  pource  que  je 
ne  pouvois  prendre  autre  chemin ,  à  raison  que  les  en- 
nemis, avec  toutes  leurs  forces,  estoient  entre  Sainct- 
Quentin  et  Moiïy,  comme  il  se  descouvroit  aisément 
par  les  feux  qu'ils  mettoient  dedans  des  forts  et  vil- 
lages. Mais,  pour  estre  mieux  asseuré  du  chemin  qu'ils 
tenoient,  je  mis  les  chevaux-legers,  tant  françois  qu'es- 
cossois,  de  leur  costé,  et  leur  fis  entendre  le  chemin 
que  je  tenois,  pour  me  mander  souvent  de  leurs  nou- 
velles; ef  pource  que  le  capitaine  Tenelles  estoit  du 
pays,  et  qu'il  le  cognoissoit  bien,  je  le  fis  donner  plus 
avant  que  tous  les  autres. 

Estant  arrivé  à  La  Fere,  il  vint  bientost  après  le  sieur 
de  Coucy,  qui  me  dit  que  M.  le  connestable  me  man- 
doit  que  je  m'hastasse  de  m'aller  mettre  dans  Sainct- 
Quentin.  Or  n'avois-je  encore  nulles  nouvelles  de 
mes  coureurs ,  et  ne  pouvois  penser  où  pourroient 
estre  lesdits  ennemis  :  qui  fut  cause  que  j'envoyay 
d'autres  gens  à  cheval  pour  les  reconnoistre,  et  je 
pris  resolution  ,  avec  ceux  qui  connoissoient  bien  le 
pays,  de  m'en  aller  droit  à  Han,  pource  que  de  là 
il  m'estoit  plus  facile  d'entrer  audit  Sainct- Quentin, 
à  raison  qu'il  eust  esté  mal  aisé  qu'encore  que  lesdits 
ennemis  se  fussent  voulu  là  arrester,  qu'ils  l'eussent  si 
estroitement  enveloppée,  que  par  l'autre  costé  de  l'eau 
je  n'y  fusse  entré;  et  davantage  je  leur  gagnois  le  de- 
vant pour  couvrir  Peronne  et  tout  le  reste  de  la  fron- 
tière. Il  y  avoit  bien  quelque  apparence  qu'ils  ne  se 

parent  de  Marie  lStuart.  Henri  II  l'avoit  appelé  en  France  en  i55i» 
et  lui  avoit  donné  le  duché  de  Châtellerault. 


LE  SIÈGE   DE  S A1NCT  -  QUENTIN.  42  l 

vouloient  pas  arrester  là,  car  ils  brusloient  et  villages 
et  fourrages,  ce  qui  n'est  pas  accoustumé  à  gens  qui 
veulent  conquérir  et  garder  un  pays. 

Il  y  avoit  cinq  bandes  de  gens  de  pied  dedans  La 
Fere,  des  capitaines  Caumont,  qui  en  avoit  deux, 
Sainct- André,  Rambouillet  et  Poy,  ausquelles  comman- 
day  de  partir  incontinent  pour  s'en  aller  droit  à  Han, 
encore  que  Sainct-Andre'  et  Rambouillet  fussent  ordon- 
nez pour  aller  au  Castelet ,  et  que  pour  cet  effet  fussent 
partis  dudit  Pierrepont  le  soir  précédant  que  moy 
à  l'assiette  de  la  garde;  mais  ils  n'y  pouvoient  plus 
aller,  pour  leur  estre  empesché  le  chemin  par  lesdils 
ennemis. 

Le  sieur  de  Coucy  fut  présent  à  toutes  les  délibé- 
rations que  je  fis,  parquoy  je  le  priai  de  s'en  retourner 
devers  M.  le  connestable  pour  luy  faire  le  tout  en- 
tendre, mesme  que  je  ne  laissois  dedans  La  Fere  que 
le  sieur  de  Wallon  avec  sa  bande,  considérant  que 
nostre  camp  venoit  coucher  à  trois  lieues  de  là ,  et 
qu'il  seroit  aisé  d'y  remédier  et  y  mettre  d'autres  en- 
seignes. 

M'estant  achemine  par  Han,  environ  à  demie  lieue 
de  La  Fere,  j'eus  nouvelles  de  mes  coureurs  que  les 
ennemis  se  logeoient  devant  Sainct-Quentin ,  et  avoient 
desjà  veu  quelques  tentes  dressées  près  la  maladerie 
du  fauxbourg  d'Isle,  mais  qu'il  sembloit  qu'une  par- 
tie de  leur  armée  couloit  le  long  de  l'eau ,  tirant  audit 
Han  ;  parquoi  les  gens  de  pied  et  le  bagage  qui  pre- 
noient  ce  chemin,  je  les  fis  prendre  à  la  main  gauche 
par  Genly,  pour  aller  plus  seurement ,  et  moy  allay 
droit  le  chemin,  mettant  gens  devant  moy  pour  estre 
adverty  ;  car  le  pays  estoit  assez  advantageux  pour 

prendre  tel  party  que  j'eusse  voulu,  au  nombre  d'en- 
nemis que  j'eusse  trouvé. 

Enfin  j'arrivay  àHan,  et  à  l'entrée  je  rencontray 
Vaulpergues  avec  une  lettre  de  créance  du  capitaine 
Breul ,  gouverneur  de  Sainct-Quentin  ,  qui  me  fit  en- 
tendre le  grand  estonnement  qui  estoit  dans  cette  ville 
là,  et  qu'il  estoit  de  besoin  de  ia  secourir  bien  promp- 
tement,  ou  elle  estoit  en  grand  danger.  Apres  m'estre 
informé  du  chemin ,  et  qu'il  m'eust  dit  qu'il  se  faisoit 
fort  de  me  mettre  dedans  cette  nuit-là,  mais  qu'après  ce 
ne  seroit  pas  sans  grande  difficulté,  je  me  résolus  d'y 
entrer  cette  mesme  nuit,  et  sans  que  personne  se  de- 
sarmast.  Je  les  fis  tous  advertir  qu'ils  fissent  tous  man- 
ger une  mesure  d'avoine  à  leurs  chevaux,  et  que  je 
voulois  partir  dedans  demie  heure,  les  voulant  bien 
informer  d'une  chose  ,  qui  estoit  que  je  priois  les  chefs 
et  capitaines  de  se  passer  au  moins  de  valets  qu'ils 
pouroient  ;  et  quant  aux  gendarmes,  qu'ils  n'y  menassent 
point  plus  d'un  valet  chacun  ,  et  entre  deux  archers 
un,  et  que  je  m'en  allois  à  Sainct-Quentin,  pour  y 
attendre  le  siège,  où  je  ne  leur  ferois  pas  bailler  vivres 
pour  davantage  de  personnes.  Et  pource  que  j'eusse 
bien  voulu  y  pouvoir  conduire  cette  mesme  nuit-là  les 
cinq  enseignes  de  gens  de  pied  que  j'avois  fait  partir 
de  La  Fere,  m'estant  enquis  où  elles  estoient,  je  trou- 
vay  qu'il  n'estoit  encore  arrivé  que  celle  du  capitaine 
Poy,  si  lasse  et  si  harassée,  pour  venir  fraischement  de 
Gascogne ,  que  quasi  la  moitié  estoit  demeurée  par 
les  chemins.  D'autre  part,  le  capitaine  Caumont  estoit 
demeuré  derrière  à  La  Fere,  pour  faire  délivrer  les 
armes  de  ses  soldats,  qui  estoient  encore  encaissées  sui- 
des chariots  :  en  sorte  que,  tout  considéré,  de  toutes 

ces  cinq  bandes  je  ne  me  pus  servir  que  des  deux  du 
capitaine  Sainct- André  et  Pvambouillet  ;  et  encore 
qu'elles  fussent  bien  loin  derrière,  si  est-ce  que  je  don- 
nay  ordre  ,  avant  que  de  partir,  pour  les  faire  marcher 
incontinent  qu'elles  seroient  arrivées. 

Ainsi  que  je  donnois  ordre  à  mon  partement,  les 
sieurs  de  Jarnac  et  Luzarches  me  vinrent  dire  en- 
semblement  qu'il  ne  leur  sembloit  pas  bien  raison- 
nable que  je  m'enfermasse  dedans  Sainct-  Quentin  , 
pource  que  je  pourrois  faire  plus  de  service  estant  de- 
hors ;  mais,  si  je  voulois  ,  qu'eux  et  tous  les  capitaines 
qui  estoient  là  avec  moy  s'y  en  iroient,  et  qu'ils  s'ac- 
corderoient  tous  si  bien  ensemble,  que  le  service  du 
Roy  n'en  demeureroit  point.  Je  leur  respondis,  en  peu 
de  paroles,  que  je  les  remerciois  du  conseil  qu'ils  me 
donnoient,  mais  que  j'estois  commandé  d'y  entrer,  et 
qu'à  cette  intention  estois-je  venu  là,  et  que  j'aymerois 
mieux  avoir  perdu  tout  ce  que  j'avois  vaillant  que  d'y 
avoir  failly  :  pour  le  moins  seroient-ils  tesmoins  que 
je  ferois  mon  devoir  d'y  entrer. 

Et  après  avoir  adverty  mondit  sieur  le  connestable 
de  toute  ma  resolution  par  le  sieur  de  Borran,  qui 
s'en  retournoit  devers  luy  dudit  Han,  je  montay  à  che- 
val environ  une  demie  heure  de  soleil,  mettant  mon 
mareschal  des  logis  devant  moy  avecques  cinquante 
bons  chevaux  et  de  bons  guides ,  auquel  je  commanday 
de  marcher  cent  pas  devant  moy  seulement,  et  quoy 
qu'il  trouvast  en  son  chemin  qu'il  le  chargeast  sans  le 
marchander.  Aussi  advertis  -  je  tous  les  capitaines  et 
leurs  troupes  de  ma  resolution,  et  de  ce  qu'ils  avoient 
à  faire. 

Je  n'eus  pas  gueres  marché  que  je  trouvay  l'abbé  de 

Sainct-Prins,  lequel  estoit  sorti  ce  soir  là,  environ  les 
quatre  heures,  de  Sainct-Quentin;  qui  me  dit  qu'il  s'en 
alloit  trouver  le  Roy,  et  qu'il  esperoit  estre  le  lende- 
main à  son  lever.  Après  que  je  me  fus  enquis  de  luy 
du  logis  des  ennemis,  et  sommairement  des  autres 
choses  ,  je  le  priay  de  présenter  mes  très-humbles  re- 
commandations à  la  bonne  grâce  du  Roy,  et  luy  dire 
qu'il  m'avoit  trouvé  avec  une  bonne  troupe,  qui  faisions 
tous  nostre  compte,  Dieu  aydant,  d'entrer  cette  mesme 
nuit  dedans  Sainct-Quentin,  où  j'esperoisque  nous  luy 
ferions  un  bon  service.  Aussi  y  arrivay-je  à  une  heure 
après  minuit,  où  il  entra  avec  moy,  de  la  quart  par- 
tie (0,  les  trois  de  la  gendarmerie  pour  le  plus;  les 
autres,  ou  pour  s'estre  perdus  par  les  chemins  à  une 
allarme  que  nous  y  eusmes,  ou  par  faute  de  bonne 
volonté,  n'y  entrèrent  point.    Quant  aux  chevaux- 
légers  françois  et  escossois  qui  estoient  partis  du  camp 
avec  moy,   il  n'y  en  avoit   un  seul  arrivé  quand  je 
partis  de  Han  ;  aussi  n'entrèrent -ils  point  à  Sainct- 
Quentin.  Des  deux  bandes  de  gens  de  pied  qui  parti- 
rent de  Han,  comme  je  l'avois  ordonné,  il  en  entra 
cette  mesme  nuit  environ  six  vingts  ,    conduits  par 
le  lieutenant  du  capitaine  Remboùillet;  car  environ 
avecques  autant  d'autres  le  capitaine  Sainct- André 
s'estoit  perdu  la  nuit,  lequel  toutesfois  y  entra  le  jour 
à  quatre  heures  après  midy.  En  somme,  que,  pour  le 
plus ,  de  ces  deux  bandes  il  y  entra  deux  cent  cinquante 
hommes. 

Or,  estant  arrivé  là  de  nuit,  comme  le  poinct  du  jour 

(0  La  quart  partie.  De  trois  mille  hommes  de  cavalerie  que  Coligny 
commandoit  au  siège  de  Saint-Quentin,  il  n'en  entra  tout  au  plus  que 
bept  cents. 

fut  venu,  je  m'en  allay  au  faubourg  d'Isle,  où  je  trou- 
vay  que  nos  gens  le  jour  précédant  avoient  abandonné 
le  boulevart  qui  y  avoit  esté  fait  nouvellement,  et  s'es- 
toient  retirez  à  la  vieille  muraille,  s'excusant  que,  pour 
n'y  avoir  point  de  parapet  audit  boulevart ,  et  <estre  la 
terre  de  dehors  aussi  haute  pour  le  moins  que  le  dedans 
dudit  boulevart;  d'autre  part,  que,  pour  avoir  gagné 
les  Espagnols  des  maisons  sur  le  bord  du  fossé ,  qui 
•  leur  estoient  à  cavalier  (0,  et  enfin,  pour  le  peu  d'hom- 
mes qu'ils  avoient  pour  le  deffendre,  ils  avoient  esté 
contraints  de  ce  faire. 

M'estant  enquis  des  gens  de  guerre  qui  y  estoient, 
je  trouvay  que  la  compagnie  de  monseigneur  le  Dau- 
phin y  estoit  quasi  complette  :  quant  à  la  compagnie  du 
capitaine  Breul,  qui  en  estoit  gouverneur,  il  me  dit  que 
la  fleur  de  ses  hommes  estoient  à  Bohain,  où  il  y  avoit 
une  esquadre  des  meilleurs  hommes  qu'il  eust,  prin- 
cipalement d'harquebusiers.  Cela  estoit  aisé  à  croire, 
car  le  demeurant  estoit  fort  piètre.  Il  estoit  excu- 
sable d'une  chose  ,  cestoit  qu'il  n'y  avoit  pas  plus 
de  dix  jours  qu'il  estoit  entré  en  cettf  place  ;  et  sçay 
bien  qu'il  avoit  perdu  beaucoup  de  ses  soldats  au  partir 
d'Abeville. 

Voyant  de  quelle  importance  nous  estoit  de  garder 
cefauxbourg,  je  pris  l'opinion  de  tous  les  capitaines 
pour  savoir  ce  que  nous  y  pourrions  faire.  Pour  le  plus 
expédient,  il  fut  conclud  que  sur  le  soir  nous  ferions 
faire  une  sortie  pour  mettre  le  feu  dans  les  maisons 
qui  nous  faisoient  le  dommage,  et  qu'ayant  osté  les 
ennemis  de  là,  nous  ferions  faire  une  tranchée  tout  le 
long  du  boulevart,  qui  servi roit  de  parapet.  Cependant, 

il)  Qui  leur  estoient  à  cavalier  :  qui  leur  servoient  de  cavalier. 

pour  ne  perdre  point  de  temps,  je  fis  travailler  à  deux 
flancs,  pour  regarder  la  pointe  dudit  boulevart,  ce 
qui  se  trouvoit  en  faisant  ouverture  à  la  muraille  tant 
qu'il  en  falloit  pour  l'embouchure  d'une  pièce  d'artil- 
lerie; et  si  fis-je  travaillera  une  trenchée,  d'où  le  rem- 
part avoit  este'  osté  quand  M.  le  mareschal  de  Sainct- 
Andi  é  estoit  d'advis  de  faire  retrancher  ce  fauxbourg  ; 
car  en  cet  endroit  l'on  pouvoit  faire  brèche  en  moins 
d'une  heure,  qu'il  n'y  eust  eu  homme  qui  eust  osé  s'y 
présenter,  pource  que  le  dehors  estoit  beaucoup  plus 
haut  que  le  dedans,  et  estoit  le  rempart  du  tout  osté. 
Ces  choses  ainsi  ordonnées ,  je  m'en  allay  faire  le  tour 
de  toute  la  haute  ville ,  pour  veoir  ce  qui  y  seroit  à  faire , 
départir  les  quartiers ,  et  faire  que  chascun  commen- 
çast  à  y  travailler,  sans  attendre  la  nécessité.  Et  ce- 
pendant je  manday  à  ceux  de  la  ville  qu'ils  s'assem- 
blassent en  leur  hostel  commun ,  où  ils  appelleroient 
tous  les  plus  notables  de  tous  les  estats  pour  entendre 
ce  que  j'avois  à  leur  dire.  Ayant  donc  recogneu  le  tour 
de  ladite  ville,  et  que  je  fus  venu  là  où  desjà  ils  estoient 
assemblez ,  je  l^ur  dis  tout  ce  que  je  pouvois  penser 
quipourroit  servir  pour  les  asseurer,  comme  pour  lors 
ils  en  firent  grande  démonstration;  ce  que  toutefois  ne 
leur  dura  guère.  Et  outre  cela  je  fis  mettre  par  mé- 
moire ce  à  quoy  il  me  sembloit  estre  bon  de  pourvoir, 
et  dont  il  falloit  qu'ils  fissent  prompte  et  diligente  re- 
cherche; comme  de  tous  les  hommes  qu'ils  avoient  en 
leur  ville,  ayans  armes  et  qui  les  pourroient  porter  ; 
aussi  de  ceux  qui  pourroient  travailler,  tant  hommes 
que  femmes  ;  et  que,  pour  cest  effect,  il  falloit  faire 
une  recherche  de  tous  les  outils,  hottes  et  paniers, 
pour  faire  le  tout  apporter  à  leur  maison  de  ville,  afin 

que  plus  facilement  on  les  peust  là  trouver  quand  on 
en  auroit  affaire ,  et  qu'en  une  si  grande  ville  il  y  avoit 
grand  nombre  d'ouvriers  pour  en  pouvoir  faire  bonne 
quantité  ;  pourtant  qu'ils  les  advertissent  continuelle- 
ment :  et  pource  que  je  ne  doutois  pas  qu'il  n'y  eust 
une  fort  grande  quantité  de  bouches  qu'il  falloit  sçavoir 
dequoy  nous  les  nourririons,  qu'ils  fissent  donc  une 
description  de  tous  les  grains,  vins  et  bestail  qu'ils 
avoient  en  leur  ville ,  et  que  tout  ce  qu'ils  trouveroient 
par  les  maisons ,  qu'ils  le  missent  en  garde  de  ceux 
mesmes  à  qui  le  bien  appartiendroit ;  et,  afin  qu'il  ne 
s'en  fist  point  de  degast,  je  ferois  faire  une  défense  à 
toutes  personnes  de  n'y  toucher  sur  la  vie,  attendant 
que  j'eusse  mis  un  ordre  pour  la  distribution,  aussi  de 
me  sçavoir  dire  quelle  quantité  d'artillerie,  poudre  et 
boulets  il  y  avoit,  et  quelles  gens  pour  la  manier  et 
pour  en  tirer. 

Et  pource  que,  faisant  la  ronde  de  leur  ville,  j'avois 
veu  user  grande  amonition  sans  propos,  j'avois  donné 
la  super-intendance  de  toute  l'artillerie  au  capitaine 
Languetot,  et  sous  luy  deux  gentilhommesde  chacune 
compagnie  de  gendarmes,  qui  estoient  dix  en  tout,  afin 
qu'il  les  peust  départir  par  quartiers  et  le  soulager;  et 
pourtant  que  ceux  qui  la  manioient  eussent  à  luy  obey  r, 
et  que  je  voulois  sçavoir  tous  les  soirs  quelle  quantité 
de  poudre  se  seroit  tirée  le  jour  ;  et  ainsi  qu'ils  eussent 
à  lui  montrer  toutes  les  poudres  qu'ils  avoient  et  les 
lieux  où  ils  la  retiroient,  pour  me  rapporter  si  elles 
seroient  point  en  lieu  dangereux. 

Davantage,  je  n'avois  point  de  connoissance  qu'ils 
eussent  plus  de  deux  moulins  en  toute  leur  ville,  l'un 
à  eau,  l'autre  à  vent,  et  quel  moyen  ils  avoient  de 

moudre  si  ceux  là  leur  failloient.  Ce  furent  les  prin- 
cipaux points  de  l'ordonnance  que  je  leur  fis  pour  lors, 
leur  disant  que  de  ce  qui  me  surviendroit  je  le  leur  fe- 
rois  à  toutes  heures  entendre  \  et  leur  monstray  des  gen- 
tilshommes que  j'avois  à  l'entour  de  moy,  lesquels  je 
leur  envoyerois  quand  besoin  seroit,  et  qu'ils  satisfissent 
tousjours  promptement  à  ce  que  je  leur  manderois 
pour  eux.  Et ,  pource  qu'ils  avoient  tout  pris  par  mé- 
moire ,  ils  me  dirent  qu'ils  s'en  alloient  pour  y  satisfaire 
promptement ,  et  puis  m'en  advertiroient  ;  bien  me 
dirent -ils  sur  l'heure  mesme  qu'ils  avoient  quinze  ou 
seize  moulins  à  chevaux  ,  qu'ils  faisoient  desjà  travailler 
en  toute  diligence.  Je  leur  fis  mettre  plusieurs  petites 
choses  par  escrit  aux  mémoires  qu'ils  firent,  afin  d'y 
donner  ordre,  dont  il  ne  me  souvient  pas  bien  ,  car  au- 
paravant j'en  avois  dressé  un  bien  ample  :  je  mets  ce 
qui  est  le  principal  et  le  plus  nécessaire. 

Estant  allé  de  là  à  mon  logis,  je  fis  assembler  tous 
les  capitaines,  ausquels  je  fis  entendre  l'occasion  qui 
m'a  voit  là  amené,  l'ordre  que  j'avois  donné  a  ceux  de 
la  ville,  et  ce  qui  me  sembloit  estre  le  plus  nécessaire 
pour  lors,  c'estoit  de  départir  les  quartiers,  et  que  nous 
allassions  tous  ensemble  pour  veoir  ce  qui  seroit  bon 
de  faire,  afin  que  puis  après  chacun  fist  travailler  à 
son  endroit.  D'une  chose  les  suppliois-je  tous,  c'estoit 
que  ce  que  chascun  connoistroit,  ou  penseroit  estre  bon 
de  faire,  qu'il  m'en  advertist,  et  que  je  le  recevrois 
tousjours  de  bien  bonne  part;  mesmes  pour  ce  qu'il  y 
avoit  des  gens  de  bien  et  expérimentez  dedans  les  com- 
paignies ,  et  qui  s'estoient  trouvez  en  d'autres  sièges  , 
que  l'on  leur  dist  qu'ils  me  feroient  plaisir  de  m'ad- 
vertir  de  ce  qu'ils  penseroient  pouvoir  servir. 

De  là  nous  en  allasmes  départir  les  quartiers,  et  com- 
mencer à  l'heure  mesme  à  faire  travailler  aux  lieux 
qu'il  fut  advisé.  Ainsi  ordonnay-je  à  tous  capitaines, 
tant  de  cheval  que  de  pied,  qu'ils  m'eussent  à  bailler 
le  nombre  de  leurs  hommes  par  roolle,  tant  pour  veoir 
ce  que  j'avois  pour  le  combat,  que  pour,  selon  cela, 
faire  faire  la  distribution  des  vivres. 

Et  pour  ce  qu'en  me  promenant,  il  y  avoit  grande 
quantité  de  jardins  jusques  sur  le  bord  des  fossez, 
plains  d'arbres ,  principalement  du  costé  de  la  porte 
Sainct  Jean ,  à  l'ombre  desquels  les  ennemis  pouvoient 
venir  tout  à  couvert  jusques  sur  le  bord  dudit  fossé; 
encore  qu'il  fust  tard,  j'envoyay  quérir  tous  les  char- 
pentiers qui  se  peurent  trouver,  que  je  fis  conduire  par 
deux  archers  de  ma  compagnie,  afin  d'employer  le 
reste  de  la  journée  à  couper  arbres  pour  faire  fas- 
sines,  et  qu'ils  continuassent  tous  les  jours;  ce  qui  fut 
fait  tant  que  l'on  peut,  mais  non  pas  tant  que  ce  qiii 
y  demeura  du  costé  de  la  porte  de  Re  m'y  court  ne 
nous  apporta  à  la  fin  grand  dommage. 

Or,  pource  qu'il  avoit  esté  conclud  de  faire  cette 
sortie,  comme  il  a  esté  dit  cy-dessus,  pour  brusler  les 
maisons  qui  nous  nuisoient,  et  pour  essayer  de  rega- 
gner notre  boulevart  d'Isle,  je  priay  messieurs  de  Jar- 
nac,  Telligny  et  de  Luzarches,  de  la  faire  faire  ainsi 
et  jusqu'au  lieu  que  je  leur  monstray,  cependant  que 
je  m'en  allois  au  clocher  de  la  grande  église  pour  re- 
connoistre  l'assiette  du  guet  des  ennemis,  et  voir  par 
où  l'on  pourroit  nous  faire  venir  du  secours  afin  que 
je  le  mandasse,  et  mesme  fisse  voir  à  Vaulpergues,  que 
j'envoyois  exprès  pour  cela,  pource  qu'il  me  sem- 
bloit  que  cela  estoit  le  plus  nécessaire  ,  et  que  plus  on 

attendroit,  plus  seroit  il  difficile.  Je  fus  plus  d'une 
grande  heure  et  demye  pour  luy  monstrer  le  lieu  par 
où  il  auroit  à  venir  si  on  luy  bailloit  des  gens  à  con- 
duire :  lequel  eust  esté  plus  aisé  que  celuy  par  lequel 
il  les  amena;  car,  au  lieu  qu'il  donna  à  la  teste  d'un 
corps  de  garde  de  gens  de  pied ,  et  en  lieu  fort  desavan- 
tageux pour  ceux  qui  vouloient  entrer,  il  eust  donné 
entre  deux  corps  de  garde ,  l'un  de  gens  de  pied  et 
l'autre  de  gens  de  cheval,  où  ils  n'eussent  trouvé  que 
des  sentinelles;  et  avant  que  le  corps  de  garde  eust 
pensé  à  ce  qu'ils  avoient  à  faire,  ceux  qui  eussent 
voulu  entrer  pouvoient  gagner  une  colline  le  long  des 
vignes,  par  où  le  capitaine  Sainct  André  estoit  entré  en 
plein  jour,  pouvoient  eux  aussi  entrer  en  despit  de 
tout  le  monde;  car  estant  nuit  obscure,  comme  elle 
estoit,  il  eust  esté  mal  aisé  qu'un  corps  de  garde  se  fust 
déplacé  pour  les  venir  chercher,  pour  le  moins  qu'ils 
n7eussent  esté  en  lieu  de  seureté;  car  c'estoit  fort  prez 
de  la  ville. 

Cependant  que  j'estois  sur  ce  clocher,  la  sortie  se 
fit;  mais  nos  gens  trouvèrent  les  ennemis  si  forts  ,  qu'ils 
ne  peurent  exécuter  tout  ce  qu'ils  vouloient;  et  en- 
core qu'ils  bruslassent  quelques  maisons,  ce  ne  furent 
pas  celles  qui  nous  nuisoient  le  plus.  Et  fallut  que  nos 
gens  se  retirassent,  estans  poursuivis  de  si  près  des  en- 
nemis, que  quasi  furent-ils  en  danger  d'entrer  avec 
euxpesle-mesle;  et  ne  peut  on  si  bien  faire  que  devant 
que  partir  de  là  ils  ne  bruslassent  le  tappecul,  par 
où  l'entrée  dudit  boulevart  leur  estoit  aisée;  car  il  ne 
restoit  plus  qu'une  petite  porte  que  l'on  eust  aisemen 
rompue  d'un  coup  de  pied;  et  du  boulevart  pour  en- 
trer au  fauxbourg  il  n'y  avoit  qu'une  muraille  envi- 

rem  de  sept  ou  huit  pieds  de  haut ,  où  il  y  avoit  encore 
deux  grandes  brèches  ,  par  où  l'on  portoit  la  terre  sur 
une  platte-forme,  qui  n'estoient  bouchées  que  de  clayes 
et  quelques  balles  de  laine.  Parquoy  toute  la  nuit,  et 
en  la  plus  grande  diligence  que  je  pus,  je  fis  faire  une 
tranchée  pour  amuser  les  ennemis  le  plus  long-tems 
que  je  pourrois;  car  je  voulois  attendre  le  plus  tard 
que  je  pourrois  à  abandonner  ce  fauxbourg,  encores 
que  j'eusse  beaucoup  d'opinions  contre  moi  ;  et  y  avoit 
deux  raisons  principales  à  quoy  je  ne  pouvois  contester  : 
l'une,  que  par  les  marets  on  y  pouvoit  venir  par  deux 
endroits  et  prendre  nos  gens  par  le  derrière,  et  qu'on 
seroit  en  danger,  en  les  voulant  retirer  ou  secourir,  de 
perdre  la  ville  avecquele  fauxbourg;  l'autre,  que,  j'a- 
vois  si  peu  d'hommes ,  que  je  devois  plutost  regarder 
à  les  conserver  qu'à  les  hasarder  ;  et  mesme  que  j'avois 
veu  qu'à  cette  sortie  j'avois  perdu  ou  estropié  quinze 
ou  seize  des  meilleurs  hommes  que  j'eusse ,  entre  les- 
quels estoit  le  capitaine  Sainct- André.  Enfin,  pour  ne 
demeurer  point  opiniâtre  en  une  chose  déraisonnable 
et  contre  l'opinion  de  tous  les  capitaines,  je  dis  que 
quand  je  verrois  plus  grande  occasion  je  me  retirerois, 
mais  que  cependant  il  falloit  faire  aussi  bonne  mine 
que  si  nous  ne  le  voulions  point  abandonner,  et  ce- 
pendant y  faire  bonne  garde,  et  principalement  par 
les  endroits  par  où  on  disoit  qu'ils  pouvoient  venir  par 
les  marets ,  afin  de  n'estre  point  surpris  par  là  s'il  estoit 
possible  ;  et  surtout  qu'il  ne  fust  point  divulgué  que 
je  voulusse  abandonner  ledit  faubourg. 

Le  second  jour  que  je  fus  arrivé  audit  Sainct  Quen- 
tin,  je  dis  aux  capitaines  qu'encores  que  les  ennemis 
eussent  bien  eu  connoissance  de  quelque  secours  qui 

estoit  entré  dans  la  ville,  si  estoit-il  bien  mal  aise 
qu'ils  fussent  bien  assurez  de  ce  qu'il  y  avoit,  et  pour- 
tant que  j'avois  envie  de  faire  sortir  quarante  ou  cin- 
quante chevaux,  pour  donner  sur  l'un  des  logis  qui 
estoit  un  peu  plus  avant  que  le  village  de  Remycourt, 
et  assez  escarté  des  autres  ;  et  que  selon  qu'ils  se  gou- 
verneroient  nous  adviserions  le  moyen  qu'il  y  auroit 
de  dresser  quelque  entreprise.  Et  pource  qu'ils  avoient 
eu  desjà  connoissance  de  la  compagnie  de  monseigneur 
le  Dauphin  ,  je  dis  à  M.  de  Telligny  que  je  le  priois  de 
donner  cette  charge  à  quelque  sage  homme  de  sa  com- 
pagnie, qui  surtout  se  donnastbien  de  garde  de  s'atta- 
cher ny  de  s'amuser  à  combattre  ,  et  que  la  sortie  que 
je  faisois  faire  pour  lors  n'estoit  que  pour  essayer  de 
dresser  quelque  meilleure  entreprise.  Il  me  pria  de  me 
reposer  sur  luy  de  la  charge  que  jeluy  baillois,  et  qu'il 
la  mettroit  entre  les  mains  de  personnage  si  suffisant, 
et  auquel  il  feroit  si  bien  entendre  ce  qu'il  auroit  à 
faire ,  qu'il  m'assuroit  qu'il  ne  gasteroit  rien.  Or 
avois-je  une  si  grande  douleur  de  teste,  que  je  fus 
contraint  de  me  mettre  sur  un  lict  au  logis  de  M.  de 
Jarnac,  où  j'estois  pour  lors.  Et  cependant  ledit  sieur 
de  Telligny  s'en  alla  pour  faire  monter  ses  gens  à  che- 
val, et  leur  ordonner  ce  qu'ils  auroient  à  faire  :  mais 
devant  que  de  partir  d'avecques  moi  je  ne  me  conten- 
tay  point  de  luy  dire  une  douzaine  de  fois  que  je  ne 
voulois  point  qu'il  sortist,  ce  qu'il  m'asseura.  Il  fut  fort 
diligent  à  faire  sortir  ses  gens,  car  je  ne  fus  point 
demie-heure  à  me  reposer,  que  je  ne  me  levay  pour 
aller  voir  comme  tout  se  portoit  à  cette  sortie  ;  et,  m'y 
acheminant ,  je  trouvay  messieurs  de  Jarnac  et  de  Lu- 
zarches,  qui  venoient  de  la  porte  par  laquelle  ladite 

sortie  avoit  esté  faite,  et  me  contèrent  le  grand  desor- 
dre qu'il  y  avoit  eu  en  disant  que  les  premiers  cou- 
reurs avoient  tres-mal  exécuté  ce  qui  leur  avoit  esté 
commandé,  et  que  M.  de  Telligny  voyant  cela,  en- 
cores  qu'il  ne  fust  point  armé,  et  sur  un  bien  mauvais 
courtault,  estoit  voulu  aller  pour  les  faire  retirer, 
laissant  le  sieur  de  Guzieux  avec  cinquante  ou  soixante 
chevaux  auprès  du  moulin  qui  est  hors  la  porte  Sainct 
Jean  ,  et  que  quand  il  estoit  arrivé  où  estoient  ses  cou- 
reurs, les  ennemis  leur  avoient  fait  une  charge  où  il 
avoit  esté  enveloppé  et  porté  par  terre  ,  et  qu'on  ne  sa- 
voit  s'il  estoit  mort  ou  vif;  sinon  qu'il  y  en  avoit  qui 
disoient  qu'il  n'estoit  point  encore  mort,  selon  ce 
qu'ils  en  avoient  peu  appercevoir,  bien  que  les  enne- 
mis l'eussent  despouillé,  et  qu'il  estoit  demeuré  près  la 
place  dudit  moulin.  Voyant  qu'il  estoit  si  près  de  nos 
murailles,  je  dis  que  je  le  voulois  avoir  mort  ou  vif, 
et  commanday  aux  autres  chefs  de  la  compagnie  de 
mondit  seigneur  le  Dauphin  de  monter  à  cheval,  et 
semblablement  aux  autres  qui  se  trouvèrent  près  de 
moy.  Et  en  m'acheminant  vers  ladite  porte,  il  vint  un 
soldat  à  pied  me  dire  que  s'il  me  plaisoit  il  essayeroit 
de  l'aller  quérir  :  je  luy  promis  un  bon  présent  s'il  le 
pouvoit  faire,  ce  qu'il  fit  fort  bien,  et  le  rapporta  avec- 
ques  quelques  siens  compagnons.  Quand  ledit  sieur  de 
Telligny  me  vid  ,  il  me  pria  de  luy  pardonner,  et  qu'il 
savoit  bien  qu'il  m'avoit  offensé  ;  et  me  réitéra  ce  lan- 
gage par  cinq  ou  six  fois.  Je  luy  dis  qu'il  n'estoit  plus 
tems  de  demander  pardon  aux  hommes  ,  et  qu'il  le 
falloit  demander  à  Dieu  :  car  je  le  voyois  si  fort  blessé 
et  en  tant  d'endroits ,  que  je  ne  regardois  que  l'heure 
de  luy  voir  rendre  l'esprit-,  si  vescut-il  encore  une 

heure  et  demie  après  avoir  esté  rapporté  en  la  ville, 
et  ne  fut  pas  petite  perte  que  ce  gentilhomme-là  (0  ; 
car  il  estoit  hardy  et  advisé,  et  s'employoit  volontiers  : 
et  davantage  il  parut  bien  depuis  en  cette  compagnie 
que  le  principal  estoit  mort.  Or,  ce  que  je  trouvay  de 
plus  mauvaise  digestion  quand  il  fut  blessé ,  de  quoy  il 
mourut,  c'est  que  gens  de  bien  et  d'honneur  m'ont  dit 
que  les  ennemis  n'estoient  point  plus  de  dix-huit  ou 
vingt  à  la  charge  qu'ils  firent  à  nos  gens,  et  les  nostres 
estoient  bien  autant  de  coureurs,  et  le  sieur  de  Cu- 
zieux,  qui  outre  cela  n'estoit  point  à  cent  pas  du  lieu 
où  il  fut  porté  à  terre,  et  nonobstant  il  fut  massacré 
et  despouillé  sans   estre  jamais   secouru   de  nul  des 
siens.  Ledit  sieur  de  Cuzieux  dit,  pour  son  excuse,  qu'il 
avoit  exprès  commandement  dudit  sieur  de  Telligny 
de  ne  partir  point  du  lieu  où  il  estoit,  que  luy-mesme 
ne  le  vint  quérir  :  et  aussi  qu'il  ne  pouvoit  avoir  con- 
noissance  de  ce  que  leurs  coureurs  faisoient,  à  cause 
d'un  petit  haut  qui  estoit  au  devant  de  luy. 

Apres  cela  il  se  passa  deux  ou  trois  jours  que  les  en- 
nemis ne  faisoient  grand  chose  ,  sinon  que  du  costé  du 
bourg  d'Isle  ils  nous  pressoientle  plus  qu'ils  pouvoient, 
et  firent  quelques  tranchées  au  lieu  des  maisons  qu'ils 
souloient  tenir ,  où  le  feu  avoit  esté  mis  avec  quelques 
artifices  de  feu  par  l'invention  d'un  Ecossois  de  la  com- 
pagnie du  comte  de  Haran  :  cependant  il  ne  se  perdoit 
point  de  temps  dedans  la  ville  ;  car  on  y  travailloit  à 
tous  les  endroits  qu'il  avoit  esté  advisé,  et  dehors  la 
ville  on  coupoit  des  arbres  autant  que  la  commodité  le 
pouvoit  porter.  Et  de  ma  part  je  sollicitois  ceux  de  la 

(0  Que  ce  gentilhomme-là.  Charles  de  Téligny  laissa  un  fils  qui 
épousa  en  1 57 1  Louise  de  Coligny,  fille  de  l'Amiral. 

ville  à  toutes  heures,  pour  sçavoir  quelle  quantité  de 
tous  vivres  ils  trouvoient,  et  pour  me  satisfaire  sur  les 
articles  que  je  leur  avois  baillez  par  mémoire.  Enfin  ils 
me  baillèrent  un  estât  desdits  vivres,  que  je  trouvai  bien 
petit;  car,  à  vivre  assez  estroitement,  à  peine  en  pou- 
vois-je  avoir  pour  trois  semaines.  Et  pource  que  je  me 
doutois  que  cette  recherche  n'avoit  pas  esté  bien  faite, 
je  donnai  charge  à  un  homme  d'armes  de  ma  compa- 
gnie de  l'aller  faire  tout  de  nouveau  et  n'exempter  une 
seule  maison ,  et  qu'il  prit  deux  ou  t  rois  de  ceux  de  ma 
compagnie  avec  luy,  de  sa  conn  oissance,  et  des  plus 
suffisants  pour  cette  charge,  afin  d'en  estre  soulagé  ; 
car  aussi  l'avois-je  commis  pour  faire  saler  le  bestial  qui 
estoit  là  dedans ,  dont  il  y  avoit  si  petit  nombre  et  si 
peu  de  moyen  de  les  faire  vivre,  que  je  fus  à  la  fin  con- 
traint d'en  départir  par  les  compagnies,  tant  de  pied  que 
de  cheval,  pour  certains  jours  que  je  leur  limitay.  Aussi 
avoit-il  en  charge  de  faire  départir  le  pain  et  le  vin,  et 
s'acquitta  si  bien  de  sa  charge  et  commission,  qu'au 
lieu  que  ceux  de  la  ville  ne  m'avoient  donné  connois- 
sance  de  vivres  que  pour  trois  sepmaines ,  il  en  trouva 
pour  plus  de  trois  mois,  et  s'y  descouvroit  tous  les  jours 
quelque  chose  de  nouveau. 

Pour  revenir  maintenant  à  ce  que  faisoient  les  en- 
nemis, après  qu'ils  eurent  fait  une  tranchée  du  costé 
du  bourg  d'Isle,  comme  dessus  est  dit ,  une  nuit  ils  ap- 
prochèrent les  pièces  pour  tirer  en  batterie  ;  et  ainsi 
que  je  venois  de  faire  une  ronde  à  l'entour  de  la  haute 
ville  ,  ceux  qui  estoient  en  garde  au  bourg  me  mandè- 
rent que  lesdits  ennemis  estoient  dedans  les  fossez  du- 
dit  bourg,  qui  y  sappoient,  et  qu'ils  me  prioient  de 
leur  mander  ce  qu'ils  auroient  à  faire.  Je  m'y  en  alîay, 

28. 

et  après  avoir  bien  escoute',  j'entendis  bien  qu'ils  ne 
sappoient  point  dedans  le  fossé,  et  que  c  estoient  pièces 
qu'ils  approchoient.  Parquoy ,  suivant  ce  qui  avoit 
este'  résolu  par  l'advis  de  tous  les  capitaines,  je  fis 
commencer  à  retirer  quelques  pièces  d'artillerie  qui 
estoient  là ,  et  grande  quantité'  de  boulets  de  plusieurs 
calibres,  pouldres  à  canon,  balles  de  laine,  piques, 
outils  à  pionniers  et  plusieurs  autres  choses  :  ensorte 
que  lesdits  ennemis ,  quand  ils  furent  entrez,  ne  se  pou- 
voient  vanter  d'avoir  trouvé  aucune  chose  estant  à 
nous,  qui  nous  eust  peu  servir.  Aussi  fis-je  accoustrer 
les  maisons  afin  que  le  feu  s'y  mit  plus  aisément  quand 
nous  nous  retirerions;  car  quant  aux  meubles  desdites 
maisons,  ils  avoient  tous  esté  portez  en  la  haute  ville. 
Quand  il  fut  une  demie  heure  de  jour,  la  première 
volée  commença  à  tirer  :  lors  j'appellay  les  capitaines 
qui  estoient  là  en  garde  ,  et  leur  dis  qu'ils  regardassent 
à  faire  retirer  leur  gens  tout  doucement,  ne  voulant 
point  attendre  plus  tard,  pour  crainte  que  j'eusse  eu 
que  le  peu  d'hommes  que  j'avois  eussent  eu  à  ce  com- 
mencement quelque  effroy,  et  qu'il  me  les  eust  puis 
après  fallu  retirer  en  desordre  et  confusion,  et  que  sur 
tout  le  feu  fust  mis  partout;  ce  qui  fut  bien  exécuté, 
réservé  en  l'abbaye  d'Isle  où  le  feu  ne  pust  prendre, 
encore  que  j'eusse  mis  grand  peine  à  la  faire  bien  ac- 
coustrer, ce  me  sembloit.  Apres  avoir  retiré  tous  les 
gens  de  guerre  et  ce  qui  estoit  dedans  ledit  faubourg 
en  la  haute  ville,  je  fis  commencer  à  ramparer  cette 
porte  là,  pource  que  cet  endroit  estoit  fort  mauvais; 
et  environ  une  demie  heure  après  que  j'eus  commencé 
à  y  faire  travailler,  il  vint  un  homme  de  la  ville  me 
dire  qu'il  seroit   bon  de  faire  oster  quelque  quantité 

de  poudres  à  canon  qui  estoit  dedans  deux  tours  qui 
estoient  en  ladite  porte,  dont  il  n'avoit  jamais  esté 
parlé  auparavant,  mesme  au  capitaine  Lanquetot , 
auquel  j'avois  donné  la  charge  de  les  visiter  toutes,  et 
les  endroits  où  il  y  en  avoit.  Je  fis  incontinent  lever 
les  serrures  des  portes,  pource  que  les  clefs  ne  s'en 
trouvoient  point,  et  estoient  les  caques  de  ladite  poudre 
si  pourries,  qu'aussi-tost  qu'on  les  touchoit  elles  s'en 
alloient  en  pièces  ;  de  sorte  qu'on  ne  les  pouvoit  aussi 
transporter,  et  falloit  avoir  des  linceuls  pour  les  mettre 
dedans.  Voyant  que  toutes  choses  se  portoient  bien  là  , 
et  que  des  gentilshommes  des  miens  que  j'y  laisserois, 
pourroient  faire  continuer  ce  que  j'y  avois commencé, 
après  y  en  avoir  ordonné  trois  ou  quatre,  je  m'en  al- 
lay  faire  la  ronde  de  toute  la  ville,  afin  que  les  habi- 
tans  n'en  fussent  point  estonnez  parce  qu'on  avoit. 
abandonné  ce  faux-bourg.  Et  comme  j'eus  quasi  achevé 
tout  le  tour,  estant  près  de  la  plate  forme  de  la  tour  à 
l'eau,  je  vis  le  feu  qui  se  prit  aux  poudres  qui  estoient 
à  la  dite  porte ,  où  je  courus  le  plus  diligemment  que 
je  peus,  et  trouvay  que  la  ruine  avoit  fait  une  brèche 
pour  y  venir  vingt  ou  vingt  cinq  hommes  de  front.  Je 
rallie  ce  que  je  peus  promptement  de  gens  auprès  de 
moy  pour  la  deffence  de  ladite  brèche,  pource  que  les 
ennemis  avoient  desjà  gagné  le  faux-bourg,  et  leur 
eust  esté  dès  cette  heure  là  aisé  d'emporter  la  ville, 
n'eust  esté  que  le  feu  et  la  fumée  des  maisons  qui  brus- 
loient  leur  ostoit  la  cognoissance;  car  je  fus  une  bonne 
demie  heure  et  plus  sans  que  j'eusse  plus  de  sept 
hommes  avec  moy  ,  pour  pouvoir  défendre  la  dite  bre  - 
che,  s'il  y  fust  venu  affaire.  Je  n'en  donne  point  de  tort 
aux  gens  de  guerre  ;  car,  comme  ils  virent  la  porte 

fermée  et  quasi  remparée ,  chacun  se  retira  en  son  lo- 
gis pour  repaistre  et  se  rafraîchir  ;  et  l'inconvénient 
qui  advint  estoit  trop  inespéré'.  Les  uns  pensoient  que 
ce  fussent  des  bluettes  de  feu  des  maisons  qui  brus- 
loient  ;  les  autres ,  que  ce  fust  une  pièce  d'artillerie  qui 
tira  au  dessus  de  la  porte.  Il  se  perdit  là  trente  cinq 
ou  quarante  personnes,  entr'autres  cinq  gentilshommes 
des  miens ,  fort  gens  de  bien  et  de  service,  lesquels  j'a- 
vois  là  laissez  pour  faire  diligenter  les  ouvrages  atten- 
dant que  je  fusse  de  retour. 

Pour  revenir  à  mon  propos  de  ce  que  j'eus  pour  un 
temps  si  peu  de  gens  avec  moy  ,  après  qu'un  chacun 
en  fut  adverti,  véritablement  tous  se  diligenterent  de 
venir,  en  sorte  que  la  brèche  fut  bien  bordée  ;  et  y  fut 
fait  telle  diligence  à  la  ramparer  par  haut  et  par  bas, 
qu'en  moins  de  deux  heures  elle  fut  rendue  quasi  aussi 
forte  qu'elle  estoit  auparavant.  Le  jour  mesme  que  le 
fauxbourg  fut  abandonné,  les  ennemis  commencèrent 
à  nous  approcher  de  plus  près  à  la  haute  ville  ,  qui 
fut  cause  aussi  de  nous  faire  diligenter  nos  ouvrages 
dedans  la  ville ,  ce  fut  à  faire  ramparts  ou  à  accoustrer 
plattes  formes  ;  car  à  cette  heure  là  un  chacun ,  tant 
des  gens  de  guerre  comme  ceux  de  la  ville,  s'em- 
ploy oient  fort  volontiers  aux  ouvrages.  Or,  de  tout  ce 
que  je  faisois,  ou  pour  le  moins  de  ce  que  je  pouvois  , 
j'en  advertissois  M.  le  connestable. 

Il  se  passa  ainsi  un  jour  ou  deux,  que  les  ennemis 
ne  nous  donnoientpas  grand  empeschement,  et  cepen- 
dant je  regarday  à  donner  le  meilleur  ordre  que  je 
peu  s  pour  les  vivres  ;  tant  à  les  faire  retirer  ensemble 
le  plus  qu'il  m'estoit  possible ,  qu'à  pourvoir  qu'il  ne 
s'en  fist  point  de  degast  par  les  maisons  privées  ;  aussi 


LE  SIEGE  DE  SAIJVCT  -  QUEJNTIIV.  4^9 

de  faire  retirer  chacun  à  son  quartier,  pource  qu'à 
faute  de  cela  il  y  avoit  de  la  confusion.  Il  fut  aussi  or- 
donné certaines  personnes  avecque^s.  quantité  de  cha- 
riots, pour  mener  fients  et  fassines  où  il  en  estoit  de 
besoin.  D'autres  qui  furent  ordonnez  à  faire  transpor- 
ter les  immondices  qui  estoient  par  la  ville  ,  à  cause  du 
grand  nombre  de  bestailqui  se  tuoit  journellement  :  et 
généralement  pour  toutes  choses  dont  de  moy  mesme 
je  me  pouvois  adviser,  ou  dont  l'on  m'advertissoit,  j'y 
faisois  mettre  le  meilleur  ordre  et  le  plus  prompt  que 
je  pouvois.  Et  pour  gratifier  plus  ceux  de  la  ville,  j'al- 
îois  ordinairement  en  leur  hostel  de  ville  où  je  faisois 
assembler  les  principaux,  et  là  je  resolvois  des  choses 
que  je  voulois  bien  qu'ils  sceussent.   Je  ne  dois  point 
obmettre  sur  ce  propos,  que  je  ne  vis  jamais  de  son 
estât  un  plus  affectionné  ny  diligent  serviteur,  qu'es- 
toit  le  major  de  la  ville  (0,  nommé  Gibercourt,  tan! 
pour  le  service  du  Roy  ,  que  pour  le  bien  et  conser- 
vation de  la  ville;  mais  il  n'y  en  avoit  point  d'autres 
qui  le  secourussent. 

Environ  ce  temps-là,  le  sieur  de  Luzarches,  mon 
lieutenant,  devint  malade,  qui  le  fut  tant  que  ce  siège 
dura  :  ce  me  fut  un  fort  grand  desplaisir ,  car  c'estoit 
un  sage  gentilhomme  et  advisé,  et  duquel  j'eusse  peu 
estre  grandement  secouru.  Quelques  jours  après  que 
j'eus  abandonné  le  faux-bourg  et  que  je  me  fus  retiré 
dans  la  ville  ,  le  secours  que    M.    d'Andelot  amena 
faillit  à  y  entrer,  dont  ceux  de  la  ville  commencèrent 
un  peu  à  s'estonner  ;  mais  je  fis  tant  que  je  les  remis 
pour  cette  fois  là,  en  leur  remonstrant  que  je  n'estois 

0)  Le  major  de  la  ville  :  le  maire  de  la  ville.  Ce  magistrat  s'appeloit 
Jean  Varlot  de  Gibercourt, 

point  venu  là  pour  me  perdre,  et  que  j'y  avois  amené 
tant  de  gens  de  bien,  qu'avecques  ceux  là  et  ceux  de 
la  ville,  quand  bien  il  n'y  en  entreroit  point  d'autres, 
nous  estions  suffisants  pour  nous  bien  défendre  contre 
toute  la  force  qu'avoient  nos  ennemis ,  mais  que  je  les 
asseurois  que  M.  le  connestable  tenteroit  tous  les 
moyens  du  monde  pour  nous  secourir.  Je  fus  alors  ad- 
verty  qu'entre  ceux  qui  s'estoient  retirez  dedans  Sainct 
Quentin,  de  l'allarme  qu'avoient  donne'  les  ennemis 
marchans  par  pays,  il  y  avoit  plusieurs  bons  hommes 
de  la  frontière  qui  avoientaccoustuméde  faire  la  guerre 
en  de  petits  forts  où  ils  se  tenoient.  Parquoy,  pour  me 
servir  de  tout  ce  que  je  pouvois,  je  donnay  charge  à 
deux  gentils-hommes  du  pays,  l'un  nommé  Collin- 
court  j  et  l'autre  Amerval  >  d'arborer  chacun  une  en- 
seigne, et,  comme  ceux  qui  les  connoissoient  mieux 
que  nuls  au  très  ^  qu'ils  eussent  à  retirer  sous  eux  la  plus 
grande  partie  et  les  meilleurs  hommes  qu'ils  pourroient 
trouver,  et  les  mieux  armez  ;  qu'après  les  avoir  enroo- 
lez  ils  les  fissent  assembler  en  la  grande  place,  et  que 
moy  mesme  irois  faire  leur  montre  ,  et  leur  ferois  bail- 
ler à  chacun  un  escu ,  ce  qu'ils  firent  bien  prompte- 
ment  et  ce  mesme  jour,  et  me  monstrerent  tous  deux 
deux  cent  vingt  hommes  assez  bien  armez  et  en  bon 
esquipage  pour  le  lieu  ;  je  les  fis  payer  comme  je  leur 
avois  promis ,  et  puis  je  leur  baillé  un  quartier. 

En  me  promenant  par  la  ville,  je  voyois  plusieurs 
pauvres  personnes  qui  s'estoient  retirez  des  villages, 
et  lesquels,  pour  quelque  commandement  que  j'eusse 
fait,  ne  vouloient  point  aller  travailler  ;  pourtant  fis-jc 
une  publication,  que  toutes  personnes  qui  se  seroient 
retirez  des  villages  eussent  à  aller  travailler  auxrépa- 

rations,  sur  peine  d'estre  fouettez  par  les  carrefours 
la  première  fois  qu'on  les  trouveroit  défaillants ,  et  pour 
la  seconde  d'estre  pendus  ,  sinon  qu'une  heure  devant 
la  nuit  ils  se  tinssent  prêts  à  la  porte  de  Han ,  et  que 
je  leur  ferois  ouvrir  la  porte  pour  sortir  hors  de  la 
ville. 

Il  en  sortit  pour  cette  fois  là  environ  sept  à  huit 
cens,  ce  qui  me  fut  autant  de  décharge  ;  car  il  falloit 
les  nourrir  ou  les  faire  mourir  de  faim ,  qui  eust  pu 
apporter  une  peste  dans  la  ville.  Ce  mesme  jour  je  fus 
aux  quartiers  delà  ville  où  il  y  avoit  grande  confusion; 
car  encores  qu'il  y  eust  seize  hommes  de  la  ville  délé- 
guez  pour  cela,  si   s'acquittoient-ils  si  mal  de  leur 
charge,  que  c'est  oit  temps  perdu  de  leur  rien  com- 
mander. Et  pourtant  je  deleguay  seize  gentilshommes 
de  ceux  qui  estoient  residans  en  la  ville  ordinaire- 
ment, pour  avoir  cette  charge  des  quartiers,  et  me 
savoir  rendre  compte,  tant  de  leurs  gens  que  des  armes 
qu'ils  avoient  en  leur  logis.  Quand  je  vis  que  le  premier 
secours  n'estoit  point  entré,  la  chose  à  quoy  je  prenois 
le  plus  garde  tous  les  soirs  et  matins,  estoit  à  l'assiette 
des  guets  que  nos  ennemis  faisoient,  pour  \^oir  s'il  y 
auroit  moyen  d'y  en  faire  entier,  et  d'en  advertir  M.  le 
connestable.  Et  après  avoir  bien  tout  considéré  il  me 
sembloit  faisable;  comme  aussi  faisoit-ii  à  ceux  aus- 
quels  j'en  communiquois,  et  principalement  pour  n'a- 
voir point  encore  lesdits  ennemis  pris  les  logis  qui  plus 
nous  pouvoient  incommoder  à  cela.  Pour  ceste  cause 
je  depeschay  trois  archers  de  ma  compagnie  qui  es- 
toient de  ce  pays  là ,  et  leur  lis  bien  au  long  entendre 
ma  conception ,  et  leur  monstray  trois  endroits  par  l'un 
desquels  ils   ne  pouvoient  faillir  d'entier,  et  leur  fis 

entendre  trois  signais,  afin  que  par  cela  ils  peussent 
cognoistre  par  où  ils  auroient  à  venir  ,  et  l'endroit  ([ui 
seroit  le  plus  aisé  à  entrer.  Gela  faisois-je  pource  que 
lesdits  ennemis  pouvoient  ou  faire  un  nouveau  logis 
ou  un  guet  non  accoustumé,  dequoy  je  ne  pourrois  si 
promptement  advertir  ceux  qui  viehdroient. 

Le  premier  soir  que  je  voulus  faire  sortir  lesdits  ar- 
chers, ils  ne  purent,  pour  avoir  esté  descouverts  desdits 
ennemis;  mais  si  firent-ils  bien  le  lendemain  que  les- 
dits ennemis  aussi  deslogerent,  et  se  vindrent  mettre 
aux  endroits  que  je  craignois  le  plus,  dont  lesdits  ar- 
chers peurent  bien  avoir  cognoissance  ;  car  ils  marchè- 
rent au  travers  d'une  partie  de  l'armée  qui  marchoit. 
Mais  je  ne  voulois  pas  me  fier  à  cela;  car  par  un  autre 
moyen  j'advertis  à  l'heure  mesme  M.  le  connestable 
qu'il  ne  me  pouvoit  plus  secourir  par  les  endroits  que 
je  luy  avois  mandé  par  mesdits  archers.  Dès  cette 
heure  -  là  les  ennemis  commencèrent  à  faire  leurs 
trenchées  et  nous  approcher  du  costé  de  la  porte  de 
Remycourt,  ce  qui  leur  estoit  aisé  à  faire  à  cause  de 
la  grande  quantité  de  hayes  et  arbres  qu'il  y  avoit 
sur  le  bord  du  fossé,  où  je  n'avois  peu  jusques-là  faire 
travailler,  pource  que  les  ouvriers  que  j' avois,  avoient 
esté  employez  en  des  endroits  que  je  doutois  encore 
plus  que  cettùy-là. 

Des  le  commencement  je  m'apperçeus  que  leurs 
pionniers  jettoient  grande  quantité  de  terre  en  un 
mesme  lieu  ;  ce  qu'il  estoit  aisé  à  juger  que  c'estoit 
plustostune  mine  qu'une  trenchée  :  pour  en  avoir  meil- 
leure connoissance,  je  montay  au  clocher,  et  y  menay 
avec  moy  Lauxfort,  anglois,  lequel  estoit  aussi  mi- 
neur, qui  fut  bien  d'opinion  que  c'estoit  le  commence- 

ment  d'une  mine.  Mais  de  bonne  fortune  il  y  avoit 
desjà  deux  ou  trois  jours  qu'il  avoit  commence'  de  con- 
treminer  en  lieu  si  à  propos ,  qu'après  avoir  tout  veu 
et  bien  considéré ,  il  me  dit  que  je  ne  me  donnasse 
pqint  de  peine  de  ce  qu'ils  faisoient ,  et  qu'il  m'asseu- 
roit  qu'il  leur  gagneroit  tousjours  le  devant,  et  pour- 
tant que  je  pourveusse  au  reste  ;  comme  aussi  faisois-je 
le  plus  diligemment  que  je  pouvois.  Or,  l'une  des 
choses  en  quoy  j'avois  le  plus  de  pensement,  et  comme 
aussi  celle  qui  estoit  la  plus  nécessaire,  estoit  un  moyen 
par  lequel  je  peusse  estre  secouru.  Enfin  je  n'en  trou- 
vay  point  de  plus  expédient  que  par  un  marets  où  il 
y  avoit  certains  petits  passages  creux  qu'il  falloit  rabil- 
ler  pource  que  l'eau  y  estoit  profonde,  lesquels  je  fis 
rabiller.  Et  après  qu'il  me  fut  rapporte'  qu'il  y  auroit 
moyen  de  faire  venir  gens  par  là ,  j'en  advertis  incon- 
tinent M.  le  connestable,  et  du  jour  que  je  tiendrois 
lesdits  passages  prêts  ;  lequel  me  manda  que  j'avois  eu 
connoissance  de  sa  cavallerie  qui  estoit  venue  bien 
près  de  Moùy,  mais  que  dedans  le  jour  que  je  luy 
avois  mandé  il  m'approcheroit  bien  encore  de  plus 
près,  et  que  cependant  je  me  pourveusse  de  ce  qui 
avoit  donné  moyen  au  capitaine  Sainct-Romain  d'en- 
trer dedans  Sainct  Quentin  :  me  donnant  assez  à  enten- 
dre par  là  que  cestoient  des  basteaux  desquels  je  ne 
pouvois  recouvrer,  et  avois  seulement  deux  ou  trois 
petites  nasselles  où  il  ne  pouvoitpas  tenir  plus  de  deux 
ou  trois  hommes  à  la  fois,  encore  estoit-ce  avec  grande 
difficulté. 

Cependant  les  ennemis  travailloient  fort  à  leurs  tran- 
chées, et  commencèrent  à  approcher  nostre  fossé,  à 
quoy  je  ne  pouvois  remédier;  car  je  n'eusse  sceu  avoir 

cinquante  harquebusiers  de  quoy  faire  estât,  n'estant 
entré  encores  dedans  la  ville,  sinon  ce  que  j'ay  dit  cy- 
devant  des  bandes  du  capitaine  Sainct- André  et  Ram- 
bouillet. D'harquebuses  à  croc,  quand  j'entray  dedans 
la  ville,  entre  bonnes  et  mauvaises,  je  n'en  trouvay 
que  vingt  et  une  ;  l'on  peut  par-là  juger  combien  j'en 
pouvois  mettre  ensemble.  Je  n'avois  une  seule  platte- 
forme  qui  eust  connoissance  du  lieu  où  ils  travailloient: 
parquoy  d'artillerie  je  ne  m'en  pouvois  non  plus  ayder. 
De  faire  sortir  gens  il  n'estoit  pas  raisonnable,  vu  le 
petit  nombre  que  j'en  avois,  et  qu'il  eust  esté  besoin  de 
mettre  une  bande  d'harquebusiers  pour  soustenir  et 
dedans  et  dehors  ceux  qui  eussent  fait  exécution  de  la 
sortie ,  ce  que  je  n'avois  pas.  En  somme,  je  ne  leur  pou- 
vois pas  donner  grand  empeschement,  dequoy  j'estois 
fort  marry  ,  et  ma  principale  occupation  estoit  de  faire 
remparer  les  lieux  qui  en  avoient  besoin;  mais  encore 
en  estois-je  grandement  diverty  par  des  pièces  que  les 
ennemis  avoient  logées  sur  la  platte  -forme  du  bourg 
d'Isle,  qui  voyent  tout  le  long  de  la  courtine  où  il  me 
falloit  travailler  ;  et ,  pour  ceste  raison ,  ne  pouvois 
plus  recouvrer  d'ouvriers,  si  ce  n'estoit  à  coups  de 
baston  :  et,  pource  que  jusqu'à  ceste  heure -là  tous 
ceux  qui  avoient  travaillé  c'avoit  esté  volontairement, 
je  fus  lors  contraint  de  faire  un  roole  de  pionniers, 
ausquels  je  promettois  de  les  nourrir,  et,  outre  cela, 
de  leur  bailler  argent  chacun  jour,  pource  que  les 
vivres  commençoient  à  estre  fort  courts,  et  pour  la 
friandise  d'un  peu  d'argent  ;  cela  fut  cause  qu'il  s'en 
enroola  environ  trois  cens,  qui  me  servirent  assez  bien 
pour  quelque  temps  ;  et  neantmoins  je  ne  laissay  pas 

outre  cela  de  faire  venir  de  ceux  de  la  ville ,  tant  hom- 
mes que  femmes,  tout  ce  que  je  pouvois. 

Sur  ces  entrefaites,  M.  le  connestable  s'en  vint  pré- 
senter du  costé  du  marets  pour  faire  passer  le  secours 
qu'il  me  vouloit  envoyer,  et  estoit  l'entreprise  avec 
ces  batteaux  l'une  des  plus  belles  qui  fust  jamais 
faite,  n'eust  esté  que  lesdits  batteaux  ne  pouvoient ap- 
procher du  rivage  à  raison  de  la  vase ,  et  que  les  sol- 
dats, désireux  d'entrer,  les  chargèrent  tant,  qu'après 
ils  ne  pouvoient  desborder  (0. 

Je  n'ehtreray  point  plus  avant  aux  particularitez  de 
ladite  entreprise  ,  pource  que  je  n'y  estois  point  ;  seu- 
lement diray-je  que  cette  nuict-là  je  fis  tenir  les  pas- 
sages que  j'avois  mande'  prêts,  jusqu'au  point  du  jour 
que  les  fis  rompre  ,  afin  que  les  ennemis  n'en  eussent 
point  de  connoissance  ;  car,  tant  que  le  jour  duroit ,  ils 
ne  bougeoient  de  se  promener  par  les  marets  avec  des 
nasselles.  J'avois  commis  le  capitaine  Sainct-Romain  et 
quelques  soldats  avec  luy  pour  recueillir  et  conduire 
ceux  qui  m'eussent  este'  envoyez  ;  lequel  me  dit  à  son 
retour  que  lespassages  à  quoy  je  l'avois  commis  estoient 
si  bien  rhabillez ,  qu'il  pensoit  me  pouvoir  mettre  dans 
la  ville  dix  mille  hommes  avant  qu'il  eust  este'  jour. 
Aussi  diray-je  que  M.  d'Andelot,  mon  frère,  y  entra 
avec  une  troupe  de  quatre  cens  cinquante  à  cinq  cens 
soldats ,  fort  bons  hommes ,  et  quinze  ou  seize  capi- 
taines fort  suffisants.  Il  y  entra  aussi  quelques  gentils- 
hommes pour  leur  plaisir,  mais  bien  peu,  comme  le 
vicomte  du  Mont-Nostre-Dame,  le  sieur  de  La  Cure'e 
et  Matas.  Aussi  y  entra  le  sieur  de  Sainct-Remy,  homme 
fort  expérimente' en  fait  de  mines,  et  lequel  s'estoit  au- 

(0  Desborder  :  avancer. 

pai avant  trouvé  en  sept  ou  huict  places  assiégées.  Aussi 
y  entra  un  commissaire  d'artillerie  et  trois  canon- 
niers,  qui  estoit  une  chose  dont  j'avois  grandement 
affaire,  car  je  n'en  avois  un  seul  auparavant,  sinon  de 
ceux  delà  ville,  qui  estoienttels  quels.' Or,  encor  que 
toute  la  trouppe  qui  estoit  ordonnée  pour  entrer  dans 
la  ville  avec  ledit  sieur  d'Andelot,  n'y  fust  pas  venue 
pour  l'empeschement  qu'elle  eust  des  ennemis,  si  peut- 
on  penser  quel  plaisir  j'eus  en  voyant  ce  qui  estoit  en- 
tré, et  principalement  ledit  sieur  d'Andelot,  pour  y 
avoir  un  second  moy-mesme,  et  sur  lequel  je  me  pou- 
vois  tant  reposer  ,  encores  que  véritablement  j'y  eusse 
auparavant  des  gens  de  bien. 

Apres  qu'il  se  fut  seiche ,  car  il  avoit  esté  fort  mouillé 
en  entrant,  aussi  tous  les  autres  ,  et  qu'il  eut  esté  re- 
connoistre  tout  le  tour  de  la  ville  ,  nous  despartismes 
les  quartiers  aux  gens  qu'il  avoit  amenez  :  sembla- 
blement,  après  que  ledit  sieur  de  Sainct-Remy  eut  bien 
tout  veu,  et  mesmes  la  contremine  que  Lauxfort,  an- 
glois,  faisoit,  il  me  monstra  les  lieux  où  luy  sembloit 
contreminer,  et  pourtant,  dès  l'heure  mesme,  nous 
mismes  les  gens  en  besongne  qu'il  falloit  pour  cela. 
D'autre  part,  j'envoyay  quérir  le  capitaine  Lanquetot 
pour  remettre  la  charge  de  l'artillerie  entre  les  mains 
du  commissaire  qui  estoit  entré  ;  dont  je  me  repentis 
bien  puis  après,  car  elle  estoit  bien  mieux  menée  tan- 
dis que  ledit  Lanquetot  la  gouvernoit,  qu'elle  ne  fut 
depuis.  Je  fus  deux  jours  que  je  ne  sçavois  pas  certai- 
nement la  déroute  de  M.  le  connectable,  sinon  que 
quelques  soldats  qui  avoient  esté  pris  eschapperent  du 
camp  des  ennemis,  et  se  vinrent  jetter  dedans  les  fossez 
de  nostre  ville,  qui   me  contèrent  comme  tout  estoit 

passé.  Aussi  vis-je  pour  suffisant  tesmoignage  quelque 
nombre  d'enseignes  de  celles  qui  avoient  esté  prises, 
que  lesdits  ennemis  mirent  en  parade  sur  leurs  tran- 
chées, pour  nous  en  donner  la  veue  dedans  la  ville. 

Or,  cette  nouvelle  estonna  et  descouragea  si  fort 
tout  le  peuple  de  ladite  ville,  voire,  si  j'ose  dire,  une 
bonne  partie  des  gens  de  guerre,  que  j'avois  bien  af- 
faire à  les  assurer.  Aussi  d'ouvriers  je  n'en  pouvois  plus 
quasi  trouver,  car  ils  se  cachoient  dedans  les  caves  et 
greniers  ,  et  pource  qu'aux  plus  importans  lieux  on  n'y 
pouvoit  travailler  que  la  nuit,  à  cause  du  grand  dom- 
mage que  nous  faisoit  l'artillerie  ;  et  quand  les  ouvriers 
avoient  esté  mis  en  besongne,  et  que  l'on  y  avoit  mis 
des  guets  de  tous  costez,  si  ne  pouvoit-on  faire  en  sorte 
qu'en  moins  d'une  heure  tout  ne  se  desrobast.  L'une 
des  choses  dequoy  nous  avions  le  plus  affaire,  estoit 
de  traverses,  pource  que  la  courtine  en  laquelle  les 
ennemis  adressoient  leurs  batteries  estoient  si  vues  par 
flanc  des  pièces  qu'ils  avoient  logées  sur  la  platte- 
forme  d'Isle,  qu'il  y  avoit  bien  peu  d'endroits  où  l'on 
ne  fust  descouvert  depuis  le  pied  jusqu'à  la  teste.  Si 
remedioit-on  à  tout  le  mieux  qu'on  pouvoit  ;  et  ne 
dois  point,  sur  ce  propos,  obmettre  une  invention  que 
trouva  M.  d'Andelot,  de  lever  une  traverse  qui  nous 
estoit  de  grande  importance.  Ce  fut  qu'il  se  servit  de 
vieux  batteaux,  qui  avoient  été  autrefois  faits  pour 
passer  les  rivières  quand  une  armée  marchoit;  les- 
quels il  arrangeoit  les  uns  sur  les  autres  à  force  de 
bras  d'hommes,  et  les  faisoit  remplir  de  terre  ;  en  sorte 
qu'en  un  jour  il  eut  fait  tout  ce  que  nos  ouvriers 
n'eussent  pas  fait  en  un  mois.  Or,  non  point  en  cela 

(0  Lever  :  construire. 

seulement,  mais  à  toutes  autres  choses  il  s'employoit 
et  faisoit  mettre  la  main  comme  personne  de  jugement. 
Et  si  ce  n' estoit  qu'il  est  mon  frère,  et  d'autre  part 
assez  cogneu,  je  dirois  davantage  de  luy  que  je  ne  fais. 
Bien  puis- je  dire  que  sans  luy  je  fusse  demeuré  sous 
le  faix,  car  je  n'eusse  peu  satisfaire  seul  à  la  peine  qu'il 
falloit  avoir,  de  laquelle  il  prit  la  meilleure  part  depuis 
qu'il  fut  entré  dans  la  ville. 

Pour  revenir  au  principal  de  mon  discours,  quand 
je  vis  que  M.  le  connestable  fut  pris,  je  voulus  hasar- 
der quelques  hommes  pour  sçavoir  à  qui  i'aurois  à 
m'adresse!*,  pour  faire  entendre  mes  nécessitez.  Je 
sceus  que  c'estoit  à  M.  de  Nevers,  et  que  M.  de  Bor- 
dillon  estoit  à  La  Fere,  auquel  de  là  en  avant  je  fai- 
sois  toutes  mes  adresses,  pource  qu'il  estoit  plus  pies 
de  moy,  et  pource  que  je  voyois  le  grand  appareil 
que  faisoient  nos  ennemis,  de  tranchées  et  de  gabions, 
et  mesmes  que  je  voyois  arriver  un  grand  train  d'ar- 
tillerie, outre  celuy  qui  pouvoit  desjà  estre  en  leur 
camp,  je  regardois  et  pensois  principalement  au  moyen 
qu'il  y  auroit  de  faire  entrer  des  gens  de  guerre, 
et  nommément  des  harquebusiers.  Enfin,  par  l'adver- 
tissement  de  quelques  pescheurs,  je  sceus  qu'il  y  avoit 
un  endroit  dedans  les  marets  qui  n'estoit  gueres  plus 
creux  que  jusqu'à  la  ceinture  d'homme;  et,  pour  en 
estre  plus  certain,  je  l'envoyay  recognoistre  par  les 
soldats,  qui  me  le  rapportèrent  ainsi.  Parquoy  je  l'es- 
crivis  plus  certainement  à  M.  de  Bordillon  pour  le  faire 
entendre  à  M.  de  Nevers,  et  luy  mandois  la  facilité  qu'il 
y  avoit  de  me  secourir,  le  besoin  que  j'en  avois,  et, 
s'il  avoit  à  m'envoyer  des  gens,  le  moyen  qu'il  avoit  à 
tenir  avec  les  guides  qui  les  conduiroient.  M.  de  Nevers 

se  trouva  à  La  Fere  quand  ledit  sieur  de  Bordillon  re- 
ceut  mes  lettres,  lequel  me  fit  luy-mesmes  responce, 
et  me  manda  qu'il  m'envoyeroit  trois  cens  harquebu- 
siers,  qui  estoit  tout  ce  qu'il  pouvoit  faire,  et  me  man- 
doit  le  jour.  Lequel  venu,  je  les  attendis  au  lieu  par 
lequel  ils  dévoient  entrer,  pour  faire  donner  le  signal 
que  je  leur  avois  mandé  quand  il  seroit  temps;  et, 
environ  une  heure  après  minuit,  j'ouys  l'alarme  qui 
se  donna  au  guet  des  ennemis,  par  lequel  il  falloit 
qu'ils  passassent,  et,  sans  point  de  doute,  messieurs 
d'Andelot  et  de  Jarnac  et  moy,  qui  estions  là  ensem- 
ble, jugions  bien  le  nombre  desdits  ennemis  estre  petit 
et  avec  efïroy  ;  mais,  après  s'estre  recogneus,  et  voyant 
qu'il  n'y  avoit  personne  des  nostres  qui  les  chargeas- 
sent, ils  donnèrent  sur  eux  et  les  rompirent,  en  sorte 
que,  de  trois  cens  harquebusiers  qui  avoient  esté  or- 
donnez, il  n'en  entra  que  six-vingts,  encore  tous  désar- 
mez et  gens  nouveaux,  qui  ne  m'apportèrent  pas  grand 
faveur.  Quant  aux  chefs  qui  les  conduisoient,  il  n'en 
entra  point,  mais  un  sergent  seulement.  Je  ne  pensois 
pas  qu'ils  deussent  venir  si  mal  accompagnez  ;  car 
ayant  veu  asseoir  le  guet  des  ennemis  deux  ou  trois 
fois  ensuivant,  j'avois  entre  autres  choses  mandé  audit 
sieur  de  Bordillon,  par  l'advis  des  capitaines  qui  es- 
taient avec  moy,  qu'il  falloit  envoyer  des  gens  de  che- 
val avec  des  gens  de  pied,  qui  eussent  donné  l'alarme 
ausdits  ennemis,  à  gauche  et  à  droite  du  passage,  ce- 
pendant que  ceux  qui  dévoient  entrer  dedans  la  ville 
passeroient,  ce  qu'on  pourroit  faire  sans  danger;  car 
il  n'y  avoit  point  trente  hommes  desdits  ennemis  au 
guet,  et  environ  soixante  ou  quatre-vingts  hommes  de 
pied,  et  il  ne  falloit  point  craindre  qu'il  vinst  force  de 
3a.  29 

l'ennemy  sur  leurs  bras;  car  il  n'y  avoit  que  les  en- 
seignes qui  estoient  logées  dedans  ledit  faux-bourg 
d'Isle,  qui  estoient  six  ou  sept,  bien  loin  dudit  pas- 
sage :  tout  le  reste  estoit  passé  l'eau,  qui  n'eussent  pas 
sceu  passer  sitost  de  nuit  les  destroits  des  chaussées 
que  nos  gens  de  cheval  ne  se  fussent  retirez  ;  et  cepen- 
dant, s'il  y  eust  eu  moyen  de  nous  envoyer  plus  grande 
force,  il  fussent  encor  plus  aisément  entrez  que  ne 
firent  les  autres,  car  ils  n'eussent  trouvé  aucun  empes- 
chement.    Toutesfois,  je  ne  doutois  pas   que  ce  que 
M.  de  Nevers  fit,  il  le  fit  avec  bonne  et  meure  déli- 
bération de  beaucoup  de  capitaines,  gens  de  bien,  qu'il 
avoit  avec  luy  :  ce  que  j'en  dis  est  pour  faire  entendre 
la  manière  par  laquelle  j'avois  mande  que  les  hommes 
pouvoient  entrer,  et  que  je  n'avois  point  mandé  cet 
advertissement   sans  premièrement  avoir  bien  recog- 
neu  quelle  difficulté  il  y  pourroit  avoir.  Ce  fut  le  der- 
nier secours  que  j'eus;  car,  depuis  cettuy-là ,  je  n'en 
voulus  plus  demander,  pource  que  M.  de  Nevers  m'a- 
voit  escrit  qu'il   m'envoyoit  tout  ce  qu'il   avoit  peu 
mettre  ensemble,  qu'encore  avoit-ce  esté  avec  grande 
difficulté,  et  aussi  que  de  là  en  avant  il  ne  me  fut  plus 
possible  de  faire  sortir  gens  pour  mander  de  mes  nou- 
velles et  faire  entendre  nos  nécessitez.  Ce  qui  ne  tint 
point  à  essayer  par  plusieurs  endroits  et  diverses  per- 
sonnes; mais  le  guet  estoit  si  grand,  que  nul  n'y  pust 
passer,  et  entre  les  autres  y  en  eut  un  pris,  qui  estoit 
lieutenant  du  capitaine  Lestang,  nommé  Brion,  qui 
me  sembloit  homme  bien  résolu,  et  lequel  me  promit 
qu'il  passeroit  outre  ou  qu'il  seroit  pris. 

Il  ne  me  falloit  donc  plus  penser  qu'à  me  bien  def- 
fendre  avec  ce  que  j'avois,  sans  plus  attendre  de  se- 

cours.  Pourtant  mettois-je  toute  la  peine  que  je  pou- 
vois  de  faire  travailler,  et  remédier  aux  lieux  où  il 
estoit  plus  de  besoin,  et  entre  les  autres  à  nos  contre- 
mines,  qui  me  servoient  à  deux  effets,  l'un  pour  ga- 
gner le  devant  à  nos  ennemis,  s'ils  vouloient  faire  leur 
effort  par-là ,  l'autre  que,  par  lesdites  contremines,  il 
nous  falloit  essayer  de  gagner  un  moineau  (0  qui  estoit 
dedans  nostre  fossé,  lequel  nous  pouvoit  beaucoup 
servir,  et  aussi  l'entrée  de  nos  tours,  pource  qu'il  n'y 
en  avoit  point  que  par  le  haut  :  lequel  estant  abattu  , 
les  ennemis  en  demeuroient  mieux  maistres  que  nous , 
et  si  par  ce  moyen  il  ne  nous  demeuroit  un  seul  flanc  ; 
ce  dont  nous  nous  apperceusmes  bien  mieux  puis  après. 
Or,  la  contremine  que  nous  eussions  la  plus  advancée 
et  de  la  plus  grande  importance,  estoit  celle  de  Laux- 
fort,  anglois;  mais  il  me  sembloit  qu'il  ne  s'y  faisoit 
pas  telle  diligence  que  j'eusse  bien  voulu  :  a*ussi  con- 
noissois-je  que  ledit  Lauxfort  commençoit  à  s'eston- 
ner,  dont  je  ne  luy  faisois  toutesfois  aucune  démons- 
tration ny  envisage  ny  en  parole;  au  contraire,  je  luy 
disois  que  je  me  tenois  tousjours  asseuré  de  son  costé, 
et  qu'il  me  tiendroit  promesse  de  gagner  tousjours  le 
devant  aux  ennemis.  Il  commença  à  se  plaindre  de  la 
grande  peine  qu'il  avoit  eue,  et  me  demanda  quelqu'un 
pour  le  soulager,  dont  je  fus  fort  aise  ;  car  je  ne  luy  en 
osois  bailler  auparavant,  craignant  qu'il  ne  pensast 
que  j'eusse  deffiance  de  luy  :  aussi  estois-je  bien  aise 
de  luy  bailler  quelqu'un  pour  apprendre  ce  qu'il  fai- 
soit, encore  qu'il  ne  se  passast  jour  que  je  n'y  allasse 
une  fois  pour  le  moins. 

Le  sieur  de  Saint-Remy  travailloit  continuellement 

de  son  costé  et  faisoit  une  extresme  diligence,  mais  il 
travailloit  en  cinq  ou  six  endroits;  aussi  estoit-il  se- 
couru des  compagnies  de  gendarmes  au  quartier  des- 
quels il  travailloit,  car  il  y  avoit  tousjours  gens  or- 
donnez à  solliciter  les  ouvriers  sous  luy.  Tant  plus  gal- 
lois en  avant,  et  moins  festois  secouru  de  ceux  de  la 
ville,  et  principalement  pour  avoir  des  gens  pour  rempa- 
rer;  de  sorte  que,  pour  les  intimider  davantage,  je  fis 
faire  une  revue  de  ceux  qui  ne  travailloient  point,  et  en 
fis  sortir  de  cette  fois-là  bien  cinq  à  six  cens,  lesquels, 
au  veu  de  ceux  de  ladite  ville,  estoient  assez  mal  traitez 
des  ennemis,  et  les  asseurois  que  j'en  ferois  autant  des 
autres  que  je  connoistrois  qui  ne  travailleroient  point  : 
mais  quand  j'en  eusse  fait  escarteler,  je  croy  qu'aussi 
peu  j'en  eusse  este  secouru. 

Les  ennemis  estoient  arrivez  devant  Saint-Quentin 
le  deuxiésme  jour  d'aoust,  et,  depuis  ledit  jour  jus- 
ques  au  vingt  et  uniesme  dudit  mois ,  ils  ne  firent  autre 
chose  que  se  retrancher,  tant  pour  la  seureté  de  leur 
artillerie,  que  pour  approcher  et  gagner  nostre  fossé; 
et  nous  cependant  ne  leur  pouvions  pas  donner  grand 
empeschement  pour  faire  sorties,  à  raison  du  petit 
nombre  d'hommes  que  j'avois.  Toutes  les  sorties  que 
je  faisois  faire  n'estoient  que  pour  prendre  langue,  afin 
d'estre  adverty  de  ce  que  faisoient  lesdits  ennemis,  et 
principalement  que  je  doutois  qu'ils  ne  nous  fissent 
quelque  mine  de  laquelle  je  ne  peusse  avoir  cognois- 
sance.  Quelques  fois  que  j'ay  fait  faire  lesdites  sorties, 
M.  de  Jainac  s'est  présenté  à  moy  pour  y  aller,  ce  que 
je  ne  luy  voulois  permettre,  pource  qu'il  ne  me  sem- 
bloit  pas  raisonnable.  Or,  après  que  lesdits  ennemis 
eurent  séjourné  devant  nous  jusqu'au  vingt  et  uniesme 

dudit  mois,  cedit  jour  ils  commencèrent  à  tirer  en  bat- 
terie au  poinct  du  jour  (car  ce  qu'ils  avoient  tiré  au- 
paravant estoit  de  la  platte-forme  du  bourg  d'Isle,  aux 
lieux  où  ils  nous  voy oient  travailler),  et  continuèrent 
à  tirer  sept  jours ,  non  pas  en  un  lieu  seul,  car  il  ne  se 
passoit  guieres  nuict  qu'ils  ne  changeassent  de  lieu  à 
leurs  pièces  pour  faire  nouvelle  batterie.  Je  croy  que 
l'une  des  choses  qui  fît  autant  différer  lesdits  ennemis 
à  commencer  leur  batterie,  ce  fut  qu'ils  vouloient  at- 
tendre que  les  entrées  qu'ils  faisoient  pardessous  terre  , 
pour  venir  gagner  nostre  fossé,  fussent  faites;  car,  du 
premier  ou  second  jour,  nous  eusmes  connoissance 
qu'ils  commençoient  à  percer  la  terre  du  fossé  par  leur 
costé,  et  bientost  après  ils  assirent  des  mantelets  par- 
dessous  lesquels  ils  passoient  ledit  fossé  pour  venir  de 
nostre  costé,  sans  que  nous  leur  peussions  faire  mal: 
car  nous  n'avions  nuls  flancs  qui  eussent  connoissance 
d'eux  ny  dudit  fossé,  et  toules  les  pierres  qu'on  leur 
jeltoit  ne  les  pouvoient  endommager,  à  cause  desdits 
mantelets.  Ils  commencèrent  leur  batterie  à  l'endroit 
du  moulin  à  vent  qui  est  près  la  porte  Saint  Jean,  et 
continuèrent  depuis  cet  endroit-là  jusqu'à  la  tour  à 
l'eau  ;  de  sorte  qu'il  ne  demeura  une  seule  tour  qui  ne 
fust  abbatue,  et  bien  fort  peu  de  courtines,  et  fusmes 
tous  deceus  en  une  chose  :  car  nous  pensions  la  mas- 
sonnerie  de  nos  tours  et  courtines  beaucoup  plus  forte 
qu'elle  n'estoit,  pource  que  le  parement  estoit  de  grès, 
et  l'épaisseur  des  murailles  bonne;  mais  les  matières 
estoientsi  mauvaises,  qu'aussi  tost  que  le  dessus  estoit 
entamé,  tout  le  reste  tomboit  quasi  de  lny-mesme; 
qui  fut  cause  que  nous  eusmes  beaucoup  de  gens  tuez 
et  blessez  des  parapets. 

Sur  le  troisiesme  ou  quatriesme  jour  de  leur  batterie, 
ils  passèrent  dix  ou  douze  pièces  du  costé  du  bourg 
d'Isle,  et  les  assirent  en  l'abbaye  qui  estoit  audit  bourg, 
dont  ils  battirent  la  porte  où  j'ay  dit  cy-dessus  que  le 
feu  qui  s'estoit  mis  dedans  les  pouldres  avoit  fait  si 
grande  ruine.  Jusques  à  ce  que  lesdits  ennemis  se  fus- 
sent faits  maistres  de  nostre  fosse',  je  vis  le  sieur  de 
Saint-Remyen  bonne  espérance  défaire  quelque  chose 
de  bon  par  les  contremines;  mais  depuis  qu'il  les  eut 
veus-  là  logez,  il  me  dit  qu'il  ne  pouvoit  plus  leur 
mal  faire,  et  qu'ils  avoient  gagné  le  dessous  de  luy, 
me  disant  par  plusieurs  fois  qu'il  n'avoit  jamais  mis  le 
pied  en  une  si  mauvaise  place,  et  qu'il  y  avoit  long- 
temps qu'il  en  avoit  adverty  le  feu  Roy.  Ce  que  j'en  dis 
n'est  pas  pour  le  blasmer,  comme  si  je  l'avois  veu  es- 
tonné  pour  peur  qu'il  eust  ;  mais  il  estoit  plustost  fas- 
ché  de  ne  trouver  quelque  remède,  tel  qu'il  eust  bien 
voulu  :  car  je  l'ay  veu  au  demeurant  homme  fort  ré- 
solu ,  et  avec  contenance  d'homme  asseuré.  Je  ne  diray 
pas  cela  de  Lauxfort,  car  plus  il  alloit  en  avant,  et 
plus  me  sembloit-il  estonné,  et  ne  vouloit  plus  aller 
aux  contremines  quasi  que  par  acquit. 

Depuis  le  premier  jour  que  la  batterie  commença 
jusques  à  la  lin,  M.  d'Andelot  mon  frère,  et  moy , 
avec  ledit  sieur  de  Saint-Remy,  allions  tous  les  soirs 
reconnoistre  le  dommage  que  l'artillerie  pouvoit  avoir 
fait  le  jour,  et  résolvions  avec  les  capitaines  aux  quar- 
tiers desquels  la  chose  touchoit  ce  qu'ils  avoient  à  faire, 
et  puis  les  sollicitoit-on  afin  que  ce  qui  avoit  este'  or- 
donné fust  vivement  et  diligemment  exécuté. 

Après  que  ladite  batterie  eut  continué  trois  ou 
quatre  jours,  il  se  mit  un  certain  effroy  entre  plusieurs, 

tant  de  ceux  de  la  ville  que  mesme  d'aucuns  gens  de 
guerre,  dont  j'ay  eu  connoissance  en  me  promenant 
de  nuict,  que  Tonne  me  voyoit  point,  et  toutesfbis  je 
faisois  le  sourd  et  l'aveugle ,  en  donnant  courage  à  ceux 
mesmes  qui  me  sembloient  les  plus  estonnez  ;  et ,  pour 
remédier  à  cela,  j'avoistenu  un  langage  quelques  jours 
auparavant  où  estoient  quasi  tous  les  capitaines  et  plu- 
sieurs soldats,  qui  estoit  en  substance,  que  j'estois  bien 
résolu  de  garder  cette  place  avec  les  hommes  que  j'a- 
vois,  et  que  si  l'on  m'oyoit  tenir  quelque  langage  qui 
approchast  de  faire  composition,  que  je  les  suppliois 
tous  qu'ils  me  jettassent  comme  un  poltron  dedans  le 
fossé  par  dessus  les  murailles;  que  s'il  y  avoit  quelqu'un 
qui  m'en  tint  propos,  je  ne  luy  en  ferois  pas  moins. 

Et  ne  veux  sur  ce  point  obmettre  à  satisfaire  à  au- 
cuns qui  s'esbabissoient  que  je  n'assemblois  plus  souvent 
les  capitaines  ;  car  ce  qui  m'en  gardoit  estoit  que  ,  hors 
de  ma  présence,  il  se  tenoit  des  langages  si  estranges 
et  si  contraires  à  ma  résolution ,  que  j'eusse  eu  crainte 
qu'il  m'en  eust  esté  mis  quelque  chose  en  avant.  Je  ne 
crains  point  aussi  qu'il  y  ait  capitaine  ny  soldat  qui 
puisse  dire  que  je  ne  l'aye  escouté,  à  quelque  heure  du 
jour  ou  de  la  nuict  qu'il  aura  voulu  parlera  moy  ;  et 
si  c'a  esté  de  chose  à  quoy  il  ait  fallu  pourvoir,  que  je 
n'y  aye  esté  et  mené  de  ceux  en  qui  je  me  fiois  le  plus 
pour  en  résoudre,  sans  user  de  plus  grande  longueur, 
comme  l'on  est  contraint  défaire  quand  il  faut  appeler 
tant  de  gens  :  aussi  qu'il  ne  se  passoit  jour  que  deux 
ou  trois  fois,  en  passant  par  les  quartiers,  je  ne  de- 
mandasse aux  capitaines  leurs  opinions,  et  mesme  que 
je  ne  leur  conférasse  de  ce  qui  se  faisoit  aux  autres; 
d'autre  part,  que  la  première  harangue  que  je  leur 

avois  faite  estant  entré  de  dans  la  ville ,  estoit  qu'un  cha- 
cun eust  à  m'advertir  de  ce  qu'il  jugeoit  pouvoir  servir 
à  la  conservation  de  la  place,  ainsi  que  je  l'ay  mis  cy- 
devant. 

La  batterie  donc  des  ennemis  continua  jusques  au 
sixiesme  jour,  environ  les  deux  heures  après  midy, 
que  nous  les  avions  aussi  en  plusieurs  endroits  dedans 
nostre  fosse',  et  jusques  à  nos  parapets,  à  la  longueur 
des  picques.  A  cette  heure-là,  le  guet  que  j'avois  de- 
dans le  clocher  de  la  grande  église,  m'advertit  que  de 
toutes  parts  il  voyoit  l'armée  desdits  ennemis  se  mettre 
en  armes,  et  que  plusieurs  gens  de  pied  sacheminoient 
aux  trenchées  :  ce  que  je  fis  entendre  à  tous  les  endroits 
et  quartiers  de  la  ville,  afin  que  chacun  eust  à  se  tenir 
sur  ses  gardes,  estimant  que  ce  mesme  jour  ils  nous 
vinssent  donner  l'assaut;  et  moy -mesme  allay  à  trois 
ou 'quatre  des  brèches  les  plus  prochaines  de  moy, 
pour  voir  l'ordre  qui  y  estoit  tenu  ,  où  c'est  que  je 
trouvay  un  chacun  monstrant  semblant  de  vouloir 
bien  se  defTendre.  Le  semblable  entendis-je  de  tous  les 
autres  endroits  où  j'avois  envoyé  des  genlishommes, 
qui  fut  cause  que  je  m'en  retournay  bien  content  à  la 
brèche  que  je  deliberois  defTendre,  qui  est  celle  que 
j'estimois  que  lesdits  ennemis  feroient  leur  principal 
effort,  pource  qu'ils  estoient  fort  opiniastrez  à  battre 
cet  endroit-là,  et  à  ne  nous  laisser  aucune  chose  qui 
eust  peu  servir  de  flanc,  mesme  que  c'estoit  vis-à-vis 
de  l'entrée  qu'ils  avoient  faite  en  nostre  fossé. 

Comme  nous  estions  tous  attendants  l'assaut,  lesdits 
ennemis  mirent  le  feu  en  trois  mines,  lesquelles,  toutes 
trois,  entroient  sous  nostre  rempart,  dont  les  princi- 
pales furent  au  quartier  de  monseigneur  le  Dauphin: 

mais  le  dommage  ne  fut  pas  si  grand  comme,  à  mon 
advis,  ils  esperoient,  et  croy  que  cela  fut  cause  qu'ils 
ne  donnèrent  point  l'assaut  ce  jour-là;  aussi  ne  firent 
ils  pas  grand  effort  en  autres  choses,  et  ils  se  conten- 
tèrent de  venir  reconnoislre  les  brèches  de  mon  costé, 
et  de  descendre  dedans  le  fossé  à  l'endroit  que  gardoit 
M.  d'Andelot  mon  frère. 

Après  que  lesdits  ennemis  se  furent  retirez,  je  m'en 
allay  voir  l'effet  qu'avoient  fait  lesdites  mines:  mais  je 
trouvay  que  par-là  nous   ne   pouvions  pas   recevoir 
grand  dommage.  Si  y  falloit-il  toutefois  travailler,  ce 
que  je  remis  quand  iJ  seroit  nuict,  pource  qu'on  ne  le 
pou  voit  faire  de  jour,  pour  estre  en  veue  desdits  enne- 
mis. Le  feu  s'estoit  mis  deux  jours  auparavant  en  des 
maisons  qui  estoient  couvertes  de  chaume,  derrière 
les  Jacobins;  et,  en  moins  de  demie  heure,  il  y  en 
eut  vingt-cinq  ou  trente  de  bruslées;  et,  de  malheur, 
le  vent  estoit  fort  grand  ce  jour-là,  qui  chassoit  droit 
au  cœur  de  la  ville.  Je  m'y  encourus  soudainement 
avec   un  gentilhomme   ou   deux   seulement,   n'ayant 
voulu  souffrir  qu'il  m'en  suivist  davantage;  et  mesme 
ceux  que  je  trouvois  des  gens  de  guerre,  je  les  ren- 
voyons dans  leurs  quartiers,  craignant  que,  sur  cette 
occasion,  les  ennemis  ne  voulussent  entreprendre  de 
faire  quelque  effort,  encore  que  pour  l'heure  il  n'y 
eust  pas  grande  apparence.  IVla  présence  ne  servit  pas 
de  peu  pour  remédier  à  ce  feu;  car  ils  estoient  tous  si 
estonnez,  qu'ils  ne  sçavoient  qu'y  faire  :  je  fis  rompre 
deux  ou  trois  maisons  au  devant,  et  fis  tant  que  ledit 
feu  fut  arreste'. 

Quand  ce  vint  sur  la  nuit,  je  m'en  allay,  comme  de 
coustume,  pour  voir  ce  qui  se  pourroit  faire  en  cha- 

cun  endroit.  Il  y  en  avoit  trois  principaux  qui  estoient 
au  quartier  de  la  compagnie  de  monseigneur  le  Dau- 
phin, celuy  que  M.  d'Andelot  gardoit,  et  la  porte  d'Isle. 
L'on  travailla  toute  la  nuict  le  plus  que  Ton  put;  et 
entre  autres  endroits  je  trouvay  que  M.  de  Cusieux 
avoit  fort  bien  travaillé  cette  nuit  là;  car  ladite  com- 
pagnie de  monseigneur  le  Dauphin  estoit  départie  en 
deux,  et  le  plus  grand  dommage  que  les  mines  eussent 
fait,  c'estoit  à  l'endroit  que  gardoit  le  sieur  de  Cu- 
sieux. Quand  ce  vint  un  peu  après  le  point  du  jour, 
le  sieur  de  Saint  Remy  me  vint  dire  qu'il  venoit  de  la 
porte  d'Isle,  et  qu'il  ne  trouvoit  pas  qu'on  y  eust  fort 
travaille',  davantage  qu'il  luy  sembloit  que  les  gens  de 
guerre  se  refroidissoient  fort  à  leur  besogne,  et  qu'ils 
trouvoient  difficile  tout  ce  qu'on  leur  proposoit  ;  enfin , 
que  leur  contenance  ne  luy  plaisoit  point,  et  qu'il  me 
conseilloit  d'aller  jusques  là,  ce  que  je  fis  incontinent 
et  le  menay  avec  moy.  En  y  allant,  il  commença  à  me 
dire  qu'il  me  plaignoit  merveilleusement,  pour  la  peine 
qu'il  voyoit  que  je  prenois  nuict  et  jour,  voire  en  une 
place  si  mauvaise ,  qu'il  ne  voyoit  pas  que  j'y  peusse 
faire  un  tel  service  que  je  desirerois,  tant  pour  la 
débilité  de  la  place,  que  pour  me  défaillir  le  principal 
dequoy  il  eust  esté  besoin  d'estre  pourveu,  qui  estoit 
d'hommes  ;  me  voulant  en  outre  bien  advertir  que  de 
si  peu  que  j'en  avois,  encores  y  avoit-il  la  pluspart  de 
mauvaise  volonté.  Ce  propos  fut  un  peu  long,  de  sorte 
qu'ainsi  qu'il  achevoit  j'arrivay  à  la  porte  d'Isle;  qui 
fut  cause  que  je  luy  dis  que  je  ne  luy  ferois  point  de 
responce  pour  cette  heure,  et  que  nous  regardassions 
à  ce  qu'il  falloit  faire.  Il  me  dit  qu'il  l'avoit  desjà  mons- 
tre au  capitaine  Sallevert  et  aux  capitaines  de  gens  de 

pied  qui  estoient-là  ;  et ,  après  leur  avoir  monstre'  encore 
une  fois,  je  fis  mettre  la  main  à  l'œuvre,  tant  aux  capi- 
taines qu'aux  soldats.  Il  y  eut  bien  quelque  capitaine 
qui  me^  dit  qu'il  y  avoit  des  soldats  qni  se  faschoient 
pource  que  l'artillerie  leur  faisoit  grand  dommage.  Je 
fus  là  quelque  temps  à  deviser  avec  eux,  en  sorte  qu'il 
me  sembloit  que  je  les  laissois  en  bonne  volonté.  Je 
m'en  allay  de  là  passer  où  estoit  M.  d'Andelot  mon 
frère,  pour  luy  dire  qu'il  seroit  bon  qu'il  commist 
quelqu'un  pour  commander  à  la  bande  du  capitaine 
Sainct  André,  pource  que  luy  estoit  fort  blessé,  et  ne 
bougeoit  de  son  logis.  Son  lieutenant  avoit  aussi  esté 
blessé  cette  nuit -là,  et  son  sergent  tué  :  de  sorte  qu'il 
ne  demeuroit  plus  en  cette  bande-là  pour  commander 
que  son  enseigne,  qui  estoit  un  jeune  gentilhomme  et 
avec  peu  d'expérience.  Il  me  fit  response  qu'il  avoit 
entendu  que  le  capitaine  Sainct  André  se  portoit  assez 
bien,  et  qu'il  s'en  iroit  passer  par  son  logis,  et,  s'il 
trouvoit  que  ledit  capitaine  n'y  peust  vacquer,  qu'il 
y  en  commettroit  un  autre.  Nous  nous  en  allasmes  en- 
semble, car  c'estoit  aussi  mon  chemin,  et,  après  avoir 
parlé  audit  capitaine  Sainct  André,  il  se  fît  porter  en 
une  chaire  là  où  estoit  ladite  bande. 

Ce  jour-là ,  dès  le  point  du  jour,  qui  estoit  le  sep- 
tiesme  que  les  ennemis  avoient  commencé  leur  bat- 
terie ,  ils  commencèrent  à  tirer  de  plus  grande  furie  et 
de  plus  grand  nombre  de  pièces  qu'ils  n'avoient  enco- 
res  fait  auparavant;  de  sorte  qu'il  estoit  à  juger  que  ce 
jour  là  ils  vouloient  faire  quelque  grand  effort.  Quand 
je  fus  de  retour  où  estoit  mon  quartier,  je  pris  mon 
frère  et  le  sieur  de  Sainct-Remy,  les  tirant  à  part,  et 
dis  lors  audit  Sainct-Remy  que  je  le  priois  me  dire 

son  advis  sur  l'entreprise  qu'il  voyoit  que  les  ennemis 
faisoient  sur  nous  de  leurs  mines,  et  le  moyen  qu'il  y 
auroitd'y  remédier.  lime  fit  responce  qu'il  n'estoitpas 
à  cette  heure  là  à  y  penser,  mais  qu'il  n'y  trouvent  un 
seul  remède,  pour  autant  qu'estant  maistres  de  noslre 
fosse,  ils  pouvoientpied  à  pied  venir  gagner  nostre  pa- 
rapet, lequel  n'avoit  que  cinq  ou  six  pieds  d'espaisseur, 
et  qu'en  moins  de  rien  ils  le  nous  leveroient  (0,  et  que 
le  rempart  demeuroit  si  estroit,  qu'il  n'y  avoit  point 
de  lieu  pour  se  retirer  :  qu'aussi  peu  y  en  avoit  il  de 
se  retrencher  par  le  derrière  ,  pource  que  ledit  rempart 
estoit  si  haut  qu'il  maistriseroit  de  beaucoup  le  retren- 
chement  que  l'on  pourroit  faire,  et  que  je  sçavois  ce  qu'il 
m'avoit  dit  un  peu  auparavant,  et  d'autres  fois  sembla- 
blement,  c'estoit  qu'il  n'avoit  jamais  mis  le  pied  en  une 
si  mauvaise  place.  Quant  aux  cohtremines  qu'il  avoit 
commencées,  qu'il  s'en  alloit  pour  en  fermer  deux  ,  et 
les  tenir  prestes  à  y  mettre  le  feu  ;  mais  qu'il  craignoit 
que  l'une,  qu'il  estimoit  la  principale,  ne  fist  lombei  le 
reste  d'une  tour,  et  que  la  ruine  ne  fist  eschelle  à  l'en- 
nemy  ;  mais  que  s'il  voyoit  qu'il  y  eust  quelque  danger 
en  cela,  qu'il  n'en  prendroit  que  ce  qu'il  luy  en  fau- 
droit  pour  nous  servir. 

Quand  il  eut  achevé',  je  commençay  à  dire  que  je 
leur  voulois  dire  une  chose  que  je  tiendrois  comme 
non  dite,  pource  que  l'un  estoit  mon  frère,  et  l'autre 
je  l'estimois  tant  mon  amy ,  que  cela  ne  passeroit  point 
plus  avant  :  c'estoit  que  je  me  retrouvois  en  grande 
peine  d'entendre  qu'il  ne  se  trouvoit  point  de  remède 
pour  rompre  le  dessein  de  l'ennemy,  et  que  la  chose 
que  j'avois  moins  de  regret ,  estoit  de  sacrifier  ma  per- 

sonne  pour  le  service  du  P\oy  et  de  ma  patrie,  et  que  je 
connoissois  assez  combien  importoit,  non  seulement 
les  jours,  mais  les  heures  que  nous  pourrions  garder 
cette  place  ;  mais  qu'une  chose  se  presentoit  devant 
moy,  que  j'avois  ouy  dire  après  la  prise  de  Terouenne  ; 
c'estoit  qu'après  que  M.  de  Montmorency  vit  que  les 
ennemis  s'estoient  faits  maistres  du  fossé,  et  qu'ils  com- 
mencèrent à  sapper  son  parapet,  voyant  qu'il  ne  se 
pouvoit  plus  trouver  de  remède  pour  sauver  la  ville, 
il  devoit  chercher  de  faire  quelque  honneste  composi- 
tion, àquoy  l'on  disoitqueles  ennemis  l'eussent  volon- 
tiers receu  s'il  eust  parlé  plustost  ;  adjoustant  à  cela 
que  l'on  voyoit  tous  les  jours  ceux  mesmes  qui  faisoient 
bien,  encore  trouvoit-on  à  redire  sur  eux,  et  que  de 
moy  je  craignois  que  l'on  me  pust  imputer  que  j'au- 
rois  eu  bien  peu  de  considération,  de  mettre  en  hasard 
de  perdre  la  force  que  j'avois  là  dedans,  qui  estoit  la 
principale  du  royaume  de  France  pour  lors,  principa- 
lement de  gendarmerie  ,  puisque  je  me  voyois  réduit  à 
telle  nécessité,  et  que  cela  eust  bienservy  à  conserver 
d'autres  places  et  tout  le  royaume;  mais  que  j'avois 
pensé  en  une  chose  :  c'estoit  que  nous  pouvions  juger 
qu'après  la  furieuse  batterie  que  faisoient  les  ennemis, 
ils  voudroient  tenter  à  nous  emporter  d'assaut  ;  pour- 
tant qu'il  faîloit  penser  à  nous  bien  deffendre,  et  que 
si  nous  les  avions  bien  battus  la  première  fois  qu'après 
ils  essayeroient  de  nous  emporter  à  la  longue ,  et  quand 
je  voirois  cela,  que  lors  je  pourrois  par  parlement  es- 
sayer d'envoyer  quelque  gentilhome  vers  le  Roy,  pour 
luy  faire  entendre  mes  nécessitez ,  et  cependant  gagner 
autant  de  temps.  D'une  chose  les  voulois-je  bien  as- 
seurer  :  que  j'aymois  beaucoup  mieux   mourir  qu'il 

me  sortist  une  parole  de  la  bouche  dequoy  je  peusse 
avoir  honte  \  que  je  connoissois  bien  véritablement 
que  j'avois  beaucoup  de  gens  de  mauvaise  volonté  , 
mais  qu'il  leur  falloit  faire  accroire  qu'ils  estoient  la 
moitié  plus  hardis  qu'ils  ne  pensoient.  La  conclusion 
de  mon  propos  fut  :  «  Vous  voyez  comme  les  ennemis 
renforcent  leur  batterie,  et  est  à  croire  qu'ils  feront 
aujourd'hui  un  grand  effort;  je  vous  prie  que  chacun 
se  prépare  de  les  bien  repousser  et  recevoir  cette  pre- 
mière fois ,  et  puis  Dieu  nous  conseillera  ce  que  nous 
aurons  à  faire.  » 

Nous  nous  despartismes,  et  chacun  s'en  alla  pour 
donner  ordre  à  ses  affaires.  Devant  que  passer  plus 
avant ,  il  faut  que  je  déclare  combien  nous  avions  de 
brèches,  et  le  nombre  d'hommes  de  guerre  que  nous 
pouvions  avoir  pour  les  deffendre.  La  première  estoit 
celle  du  capitaine  Breul,  capitaine  de  la  place,  qui 
avoit  sa  bande.  La  seconde  du  capitaine  Humes  ,  lieu- 
tenant du  comte  de  Haran ,  avec  sa  compagnie.  Il 
faut  que  je  porte  cet  honneur  aux  chefs  et  aux  soldats 
de  ladite  compagnie ,  que  je  n'en  vis  point,  tant  que  le 
siège  dura,  qui  s'employassent  mieux  et  plus  volon- 
tiers qu'eux,  ny  qui  montrassent  visage  plus  assuré.  La 
troisiesme  du  sieur  de  Cusieux,  avec  une  partie  de  la 
compagnie  de  monseigneur  le  Dauphin.  La  quatriesme 
du  sieur  de  La  Garde ,  avec  autre  partie  de  ladite  com- 
pagnie. La  bande  du  capitaine  Sainct-André  estoit 
départie  en  trois ,  à  sçavoir  avec  les  capitaines  Humes , 
Cusieux  et  de  La  Garde.  La  cinquiesme  estoit  la 
mienne,  avec  partie  de  ma  compagnie  ,  et  le  capitaine 
Gordes  avec  quelques  harquebusiers.  La  sixiesme  y 
avoit  autre  partie  de  ma  compagnie,  et  le  capitaine 

Rambouillet.  La  septiesrne ,  M.  de  Jarnac  avec  sa  com- 
pagnie, et  le  capitaine  Bunon  avec  ce  qu'il  pouvoit 
avoir  de  sa  bande. La  huitiesme,  les  capitaines  Forces, 
Oger  et  Soleil,  avec  ce  qu'ils  pouv  oient  avoir  de  leurs 
bandes,  et  quatorze  ou  quinze  archers,  avec  quelques 
gens  d'armes  que  j'avois  baillé  à  Vaulpergues  pour  les 
commander.  La  neufiesme,  M.  d'Andelot  y  estoit  avec 
trente-cinq  hommes  d'armes,  que  je  lui  avois  baillez 
de  toutes  compagnies,  et  quelques  gens  de  pied  et  haï  - 
quebusiers  de  Sainct-Roman ,  qui  se  faisoient  bien  pa- 
roistre  entre  les  autres.  La  dixiesme,  le  capitaine 
Lignieres,  avec  ce  qu'il  pouvoit  avoir  de  sa  bande. 
L'onziesme,  le  capitaine  Salvert,  avec  la  compagnie 
de  M.  .de  La  Fayette,  et  les  capitaines  La  Barre  et 
Saquenville ,  avec  ce  qu'ils  pouvoient  avoir  de  leurs 
^andes.  Et  faut  noter  que,  pour  toutes  les  dites  brèches, 
je  n'avois  point  huit  cens  hommes  de  guerre  pour  les 
delFendre,  tant  bons  que  mauvais,  entre  gens  de  pied 
et  de  cheval  :  car  je  n'y  avois  point  voulu  mesler  les 
gens  de  la  ville ,  les  ayant  départis  aux  autres  endroits , 
afin  que  si  nous  eussions  este'  assaillis  par  eschelles,  où 
il  n'avoit  point  esté  fait  de  batterie,  nous  eussions  eu 
gens  par  tout  pour  nous  delfendre.  Il  y  avoiteu  beau- 
coup d'hommes  tuez  et  plusieurs  autres  blessez  ou 
malades,  desquels  je  n'estcis  non  plus  secouru  que 
s'ils  eussent  esté  morts.  Je  sçay  bien  qu'en  la  brèche 
que  je  gardois,  le  capitaine  Gordes  y  avoit  du  com- 
mencement plus  de  cinquante  soldats  des  siens.  Je  les 
fis  compter  le  matin  dont  nous  fusmes  assaillis  l'après 
disnée  :  il  ne  s'en  trouva  plus  que  dix-sept,  encore  en 
eus-je  cinq  de  ceux  là  tuez  en  sentinelle  devant  que 
l'assaut  se  donnast,  et  fus  contraint  de  mander  à  M.  d'An- 

delot,  mon  frère,  qu'il  me  secourust  de  quelque  nom- 
bre des  siens,  encore  qu'il  m'en  faschast  bien  ;  car  il 
estoit  en  lieu  où  il  en  avoit  bien  affaire  pour  luy 
mesme  ;  neantmoins  ne  laissa  il  pas  de  m'envoyer  ce 
qu'il  put. 

J'ay  dit  cy  dessus  comme  les  ennemis  dès  le  matin  re- 
doubloient  fort  leur  batterie  ;  ce  qu'ils  continuèrent  jus- 
qu  es  environ  les  deux  heures  après  micly,  que  nous  leur 
voyons  cependant  faire  tous  leurs  préparatifs  de  toutes 
parts  pour  nous  venir  donner  l'assault.  De  ma  part, 
j'allois  et  envoyois  de  tous  costez ,  afin  qu'un  chacun 
fust  pi  est  à  les  recevoir,  et  enfin  je  me  donnay  de 
garde  que,  sans  bruit  et  sans  sonner  tambour,  je  vis 
trois  enseignes  au  pied  de  nostre  rempart.  Lors  je  fis 
présenter  un  chacun  pour  combattre  ;  mais  ils  ne  nous 
enfoncèrent  point  par  mon  endroit ,  et  commencèrent; 
à  couler  et  à  monter  file  à  file  à  une  tour  qui  avoit 
esté  fort  battue  de  l'artillerie  au  coin  du  quartier  du 
sieur  de  La  Garde.  Quand  je  vis  qu'ils  prenoient  ce 
chemin -là  j'en  fus  bien  aise,  car  ils  montoient  fort 
mal  aisément;  et  si  du  lieu  où  j'estois  je  les  voyois  un 
peu  par  le  flanc,  et  leur  faisois  tout  l'ennui  que  je 
pouvois,  avec  trois  harquebusiers  que  j'avois,  et  pen- 
sois  véritablement  qu'il  fust  impossible  de  nous  forcer 
par  cet  endroit  là.  A  la  fin  je  vis  six  enseignes  qui 
montoient  au  haut  de  la  tour  et  se  jettoient  à  bas; 
mais  je  pensois  que  ce  fust  dedans  une  tranchée  qui 
estoit  devant  le  parapet  pour  estre  plus  à  couvert,  jus- 
qu'à ce  qu'on  vint  me  dire  que  les  ennemis  forçoient 
cette  breche-là.  Lors  je  commençay  à  me  tourner,  et 
dire  à  ceux  qui  estoient  auprès  de  moy  qu'il  la  nous 
falloit  secourir.  Et  sur  cela  vint  le  sieur  de  Saragosse, 

qui  me  demanda  ce  que  je  voulois  faire,  et  où  je  vou- 
lois aller.  Je  lui  dis  que  je  voulois  aller  secourir  cette 
brèche  que  Ton  forçoit,  et  qu'il  falloit  là  tous  mourir, 
et  en  repousser  les  ennemis  ;  et  sur  cela  je  commençay 
à  descendre  du  rempart.  Il  faut  sçavoir  que  je  n'es- 
tois  pas  loin  de  la  tour  par  où  lesdits  ennemis  entrè- 
rent ;  mais  il  y  avoit  une  grande  traverse  qui  m'em- 
peschoit  de  pouvoir  juger  ce  qui  s'y  faisoit.  Quand  je  fus 
au  pied  du  rempart ,  je  fus  bien  esbalii  quand  je  vis  le 
drapeau  de  l'enseigne  de  la  compagnie  de  monseigneur 
le  Dauphin  à  l'endroit  des  Jacobins,  qui  s'enfuyoit,et 
beaucoup  de  ceux  de  ladicte  compagnie,  si  encore  ils 
n'estoient  devant.  Quand  j'eus  marche'  huit  ou  dix  pas 
plus  avant,  je  vis  tout  ce  quartier  là  abandonné,  sans 
qu'il  y  eust  un  seul  des  nostres ,  mais  assez  des  enne- 
mis ,  ausquels  il  estoit  aisé  d'entrer ,  puisqu'ils  ne  trou- 
voient  point  de  résistance.  Et,  pour  dire  vérité,  je  vis 
de  toutes  parts  un  chacun  s'enfuir:  de  sorte  que  je  de- 
meuray  accompagné  de  trois  ou  quatre   seulement, 
entre  lesquels  estoit  un  page,  enveloppé  d'ennemis  de 
tous  costez.  Voyant  qu'il  n'estoit  plus  en  ma  puissance 
de  remédier  à  ce  desordre ,  et  que  la  ville  estoit  per- 
due, aussi  que  desjà  les  ennemis  et  les  Allemans  en- 
troient en  grande  furie,  je  taschay  de  tomber  entre  les 
mains  d'un  Espagnol,  comme  je  fis,  aimant  mieux  at- 
tendre au  lieu  où  j'estois,  fortune  bonne  ou  mauvaise, 
que  de  m'enfuir.  Celui  qui  me  prit,  après  m'avoir  fait 
un  peu  reposer  au  pied  du  rampart,  me  voulut  em- 
mener en  leur  camp,  et  me  fit  descendre  par  la  brèche 
mesme  que  je  gardois,  par  où  il  n'estoit  encore  entré 
un  seul  ennemy.  Delà  me  fit  entrer  en  une  des  mines 
qu'ils  avoient  faites  pour  gagner  nostre  fossé,  où  je 
32.  3o 

trouvay  à  l'entrée  le  capitaine  Alonze   de  Cazeres, 
maistre  de  camp  des  vieilles  bandes  espagnoles,  où 
survint  incontinent  le  duc  de  Savoye,  lequel  com- 
manda audit  Cazeres  de  me  mener  en  sa  tente.  Quand 
je  fus  monte'  en  haut,  je  vis  dans  les  tranchées,  à  l'en- 
droit de  la  brèche  que  M.  d'Andelot,  mon  frère,  gar- 
doit,  qu'on  s'y  combattoit  à  grande  furie  ;  mais  pource 
que  de  cet  endroit  là,  ny  des  autres  que  je  n'ay  point 
veus,  je  n'en  pourrois  escrire  qu'au  dire  d'autruy,  je 
m'en  tairay.  Car  aussi  bien  n'ay-je  délibéré  de  traicter 
dès  le  commencement  que  des  choses  dont  je  voulois 
et  pouvois  bien  respondre.  J'en  diray  une  que  l'ensei- 
gne du  capitaine  Sainct  André  m'a  dite  depuis  que  je 
suis  prisonnier,  lequel  estoit  à  l'endroit  mesme  par  le- 
quel les  premiers  ennemis  entrèrent.  C'est  que  quand 
lesdits  ennemis  se  vindrent  présenter  en  cette  brèche , 
tous  ceux  de  la  compagnie  de  monseigneur  le  Dau- 
phin qui  estoient  là  pour  la  de  (Fendre ,  et  semblable- 
uient  tous  les  soldats  de  son  capitaine,  la  désemparè- 
rent et  s'enfuirent  sans  jamais  donner  un  seul  coup  de 
picqueny  d'espée:  Je  diray  pour  conclusion  que  c'est  un 
grand  malheur  pour  un  gentil-homme  qui  est  assiégé  en 
une  place  où  toutes  choses  luy  défaillent  qui  luy  sont 
nécessaires  pour  la  garder,  et  principalement  devant  les 
forces  d'un  grand  prince,  quand  il  se  veut  opiniatrer  de- 
vant, et  mesme  quand  c'est  que  l'on  a  à  combattre  aussi 
bien  les  amis  que  les  ennemis,  comme  j'ay  eu  dedans 
Sainct  Quentin.  Tout  le  reconfort  que  j'ay,  c'est  celui 
qu'il  me  semble  que  tous  les  chrétiens  doivent  prendre, 
que  tels  mystères  ne  se  jouent  point  sans  la  permission 
et  volonté  de  Dieu,  laquelle  est  tousjours  bonne,  sainte 
et  raisonnable,  et  qui  ne  fait  rien  sans  juste  occasion  : 

dont  toutesfoisje  ne  sçay  pas  la  cause,  et  dont  aussi 
peu  je  me  dois  enquérir,  mais  plustost  in  humilier  de- 
vant luy  en  me  conformant  à  sa  volonté'.  Fait  à  l'E- 
cluse le  28  de  décembre  i557« 


FIN  DU   SIEGE  DE  S AINCT-QUENTIN, 

MEMOIRE 

DU  VOYAGE  DE  M.  LE  DUC  DE  GUISE  EN  ITALIE 


SON   RETOUR 


LA  PRINSE  DE  CALLAIS  ET  DE  THIONVILLE  ; 

i556  et  1557. 
PAR  M.  DE  LA  CHASTRE. 


NOTICE 

SUR  LA  CH ASTRE  ET  SUR  SES  MÉMOIRES. 


L<laude  de  La  Chastre ,  à  qui  nous  pensons  que  ces 
Me'moires  doivent  être  attribués,  naquit  en  i526. 
Après  avoir  été  page  du  connétable  Anne  de  Mont- 
morency, il  s'attacha  aux  Guise,  dont  il  fut  l'un  des 
partisans  les  plus  dévoués.  Il  se  distingua  en  i558  au 
siège  de  Thionville  ,  et  en  i562  à  la  bataille  de 
Dreux. 

Devenu,  par  le  crédit  de  ses  protecteurs,  gouverneur 
du  Berri,  il  leur  rendit  de  grands  services  pendant  les 
trois  premières  guerres  civiles.  L'année  qui  suivit  le 
massacre  de  la  Saint-Barthélémy,  il  fut  chargé  de  faire 
le  siège  de  Sancerre,  ville  de  son  gouvernement,  l'une 
des  places  de  retraite  que  les  Protestans  avoient  obte- 
nues à  la  paix  de  1570.  Ce  siège  dura  huit  mois  ;  et  si 
La  Chastre  y  déploya  les  talens  d'un  habile  capitaine , 
les  assiégés,  animés  par  les  prédications  de  leurs  minis- 
tres, montrèrent  jusqu'où  peut  s'élever  la  constance 
humaine.  Privés  de  toute  espèce  de  communication, 
ils  manquèrent  bientôt  de  subsistances,  et  ils  suppor- 
tèrent la  plus  affreuse  famine  avec  un  courage  que  le 


47 2  NOTICE 

zèle  religieux  peut  seul  inspirer.  On  ne  peut  lire  sans 
frémir,  dans  la  grande  histoire  de  de  Thou ,  le  dé- 
tail  des  ressources  qu'ils  employèrent  pour  prolonger 
leur  malheureuse  existence.  Les  objets  les  plus  dé- 
goûtans  et  les  plus  malsains  fuient  long -temps  leur 
unique  nourriture  ;  et,  pour  comble  d'horreur,  on  vit 
un  père  et  une  mère  déterrer  leur  enfant,  mort  de 
faim,  pour  le  dévorer.  «Ainsi,  observe  de  Thou,  le 
«  siège  de  Sancerre  peut  servir  de  preuve  à  ce  que  les 
«  auteurs  sacrés  rapportent  de  celui  de  Samarie,  à  ce 
«  que  Josephe  a  écrit  de  celui  de  Jérusalem,  et  à  ce 
«  que  l'histoire  romaine  nous  apprend  de  celui  de 
«  Numance,  où  la  famine  poussa  les  assiégés  à  des  ex- 
«  trémités  qu'on  a  peine  à  se  persuader.  »  Enfin  les 
habitans  de  Sancerre  se  rendirent  le  19  août  1 573, 
après  avoir  obtenu   de  La  Chastre  une  capitulation 


avantageuse. 


Sous  le  règne  de  Henri  m,  La  Chastre,  toujours 
fidèle  aux  Guise,  se  montra  l'un  des  plus  ardens  li- 
gueurs. Après  la  mort  de  ce  monarque  il  fut  nommé 
maréchal  de  France  par  le  duc  de  Mayenne,  qui  joignit 
à  son  gouvernement  de  Berri  celui  de  l'Orléanais.  Il 
fit  la  guérie  à  Henri  iv,  et  fut  l'un  des  derniers  chefs 
de  la  Ligue  qui  consentirent  à  le  reconnoître.  Pour 
prix  de  sa  soumission,  il  reçut  neuf  cent  mille  livres, 
conserva  ses  gouvernemens ,  et  fut  confirmé  dans  sa 
charge  de  maréchal  de  France.  Depuis  cette  époque,  il 

fut  aussi  dévoué  à  Henri  iv  qu'il  l'avoit  été  aux  Guise. 
Lorsqu'un  attentat  imprévu  eut  enlevé  ce  grand  prince 
à  la  France,  il  fut  chargé  par  Marie  de  Médicis,  deve- 
nue régente,  d'exécuter  une  partie  de  ses  derniers 
projets.  De  concert  avec  Maurice  de  Nassau,  il  reprit 
la  ville  de  Juliers ,  et  la  remit  au  marquis  de  Brande- 
bourg et  au  duc  de  Neubourg,  à  qui  l'archiduc  Léo- 
pold  l'avoit  enlevée.  La  Chastre  survécut  peu  à  cette 
campagne  glorieuse  :  il  mourut  le  18  décembre  1614, 
âgé  de  soixante-dix-huit  ans. 

Les  Mémoires  de  La  Chastre  furent  publiés  en  1744 
par  l'abbéLengletduFresnoy, qui  lesinséra  au  commen- 
cement du  troisième  volume  du  Journal  de  Henri  ni. 
Ils  avoient  fait  partie  des  manuscrits  recueillis  par 
Brienne,  et  étoient  à  la  Bibliothèque  du  Roi.  Les  édi- 
teurs de  l'ancienne  collection  des  Mémoires  sur  l'his- 
toire de  France,  qui  les  ont  admis  dans  leur  recueil, 
observent  qu'il  existoit,  à  l'époque  des  guerres  civiles, 
trois  La  Chastre,  savoir  :  Claude  de  La  Chastre  dont 
nous  venons  de  retracer  la  vie,  Jacques  de  La  Chastre 
de  Sillac  son  frère,  Gaspard  de  La  Chastre  leur  cou- 
sin ;  et  ils  ne  savent  auquel  de  ces  trois  seigneurs  il  faut 
les  attribuer. 

Nous  pensons  qu'ils  appartiennent  à  Claude  de  La 
Chastre ,  d'abord  parce  qu'ils  respirent  un  grand  en- 
thousiasme pour  le  duc  François  de  Guise,  ensuite 
parce  que  ce    seigneur  s'est  exercé  plus  d'une  fois 

dans  le  genre  historique;  en  effet,  il  avoit  publié 
en  i558  une  relation  du  siège  de  Thionville,  ou- 
vrage qui  paroît  avoir  été  fondu  dans  les  Mémoires 
que  nous  lui  attribuons  ;  et  plus  tard  il  a  composé 
un  discours  sur  le  voyage  de  Mayenne  en  Guienne 
en  i586,  lequel  fait  partie  des  pièces  recueillies  par 
Lenglet  du  Fresnoy  dans  le  Journal  de  Henri  /{i. 
(  Tome  in ,  page  273.  ) 


MEMOIRES 

DE  LA  CHASTRE 

[i556]  Le  Roy,  pour  satisfaire  au  traité  de  la  Ligue 
faite  et  conclue  avec  nostre  saint  père  le  Pape,  Paul 
quatriesme,  et  respectivement  ratifiée  d'une  part  et 
d'autre  en  l'an  1 555,  par  lequel  il  estoit  tenu  et  obligé, 
toutes  et  quantes  fois  qu'il  seroitassailly  dans  ses  pays, 
de  le  secourir  avec  une  armée  de  dix  mille  hommes  de 
pied,   moitié  Suisses  et  moitié  François,   cinq  cens 
hommes  d'armes  et  six  cens  chevaux  légers,  avoit  au 
mois  de  novembre  i556,  à  l'instante  sollicitation  que 
ledit  Pape  luy  faisoit  de  le  secourir  contre  l'armée  que 
le  duc  d'Albe  tenoit  aux  portes  de  Rome,  envoyé  M.  le 
duc  de  Guise,  son  lieutenant  général  en  Italie,  à  son 
secours  avec  quatre  mille  François  sous  vingt-quatre 
enseignes,  six  mille  Suisses  sous  vingt-quatre  ensei- 
gnes que  conduisoit  le  capitaine  Frulich,  cinq  cens 
hommes  d'armes  sous  sept  compagnies;  c'est  à  sçavoir  : 
la  sienne  de  cent  lances  ;  celles  de  messieurs  les  princes 
de  Ferarre,  des  ducs  de  Nemours,  de  cinquante;  du 
duc  d'Aumalle,  de  cent,  et  prince  de  Salerne,  de  cin- 
quante ;  celles  de  messieurs  de  Montmorency  et  de  Ta- 
vannes,  chacune  de  cinquante  ;  six  cens  chevaux-legers 
sous  quatre  compagnies,  qui  estoient  celle  de   M.  le 
marquis  d'Elbœuf,  de  deux  cens  ;  celle  des  sieurs  de 

Sipierre,  de  deux  cens;  de  Biron  et  de  La  Rocheposay, 
de  chacune  cent;  luy  ayant  baillé,  pour  l'accompagner 
et  soulager,  M.  le  duc  d'Aumalle  son  frère,  qui  me- 
noit  l'avant-garde  ;  M.  de  Nemours,  qui  étoit  colonel 
des  bandes  françoises,  et  M.  le  marquis  d'Elbœuf,  des 
Suisses;  le  sieur  de  Tavannes,  chevalier  de  l'Ordre, 
qui  étoit  marechal-de-camp  de  l'armée,  et  le  sieur  de 
Sipierre,  mestre-de-camp  de  ladite  cavalerie  légère, 
qu'il  conduisoit  en  l'absence  de  M.  d'Aumalle,  qui 
estoit  occupé  à  l'avant-garde ;  et,  outre  ce,  un  bon 
nombre  de  seigneurs  et  gentilshommes  de  la  chambre, 
et  autres  de  la  jeunesse  qui  estoit  accourue  à  ce  voyage, 
tant  pour  l'espérance  d'y  voir  et  apprendre  quelques 
choses,  comme  le  François  est  naturellement  curieux, 
que  pour  estre  mondit  sieur  de  Guise  merveilleuse- 
ment aimé  et  suivi  de  toute  la  noblesse. 

Lequel,  après  avoir  traversé  tou  te  l'Italie  [ 1 5  5  7]  avec 
infinies  incommoditez,  et  conduit  son  armée  jusques  es 
confins  du  royaume  de  Naples ,  au  lieu  où  le  Pape  le 
vouloit  employer ,  avoit  trouvé  la  foy  de  ceux  qui  luy 
dévoient  assister  et  luy  donner  moyens  d'exécuter  l'en- 
treprise commencée,  suspecte  et  incertaine,  leurs  ac- 
tions et  deportemens  si  estranges,  qu'il  ne  s'en  devoit 
rien  promettre  de  bon,  et  finalement  toutes  choses, 
dont  il  esperoit  tirer  quelques  faveurs,  entièrement 
défavorables;  de  façon  qu'ayant  une  armée  en  teste,  et 
de  gens  de  pied  et  de  cheval,  deux  fois  plus  grande 
que  la  sienne,  après  avoir  tenté  tous  les  moyens  pos- 
sibles pour  l'attirer  à  la  bataille,  et  l'estre  allé  cher- 
cher luy-mesme  jusques  dans  son  fort,  luy  défaillant 
toutes  choses  pour  mener  et  conduire  la  guerre,  avoit 
été  contraint  pour  ne  perdre  ses  hommes,  qui  corn- 

mençoient  jà  à  devenir  malades  de  la  grande  chaleur  et 
intempérie  de  l'air,  de  se  retirer  et  départir  ses  forces 
par  les  garnisons,  par  les  terres  de  l'Eglise,  où  il  avoit 
été  tellement  travaillé,  que  si  sa  vertu,  prudence,  dex- 
térité et  grande  patience  n'eust  vaincu  les  nécessitez 
dont  il  étoit  combattu,  il  ne  se  pouvoit  espérer  de 
cette  petite  armée  autre  issue  qu'une  pareille  ruyne 
qu'avoit  eue  celle  de  M.  de  Lautrec,  et  de  tous  les 
autres  chefs  qui  avoient  été  devant  luy  en  Italie;  de 
quoy  il  avoit  conceu  tant  d'ennuis  et  de  déplaisir,  qu'a- 
vec la  saison  fort  fascheuse  une  fièvre  le  surprit,  qui  le 
mit  en  grand  danger  de  sa  vie;  et  de  pareille  maladie 
tous  les  printes,  seigneurs,  gentilshommes,  et  quasi 
tous  les  soldats  particulièrement  étant  en  son  armée , 
s'en  sentirent  et  en  furent  persécutés. 

Du  costé  du  Piedmont  M.  le  maréchal  de  Brissac, 
qui  avoit  été  si  longuement  favorisé  de  la  fortune  en 
toutes  les  guerres  passées,  et  qui,  de  fraische  mémoire, 
luy  avoit,  s'il  se  peut  dire,  de.sa  franche  et  pure  fa- 
veur mis  Valfresnier  et  Guerasse  (0,  deux  places  quasi 
imprenables,  entre  ses  mains,  se  trouvoit  avoir  esté 
contraint,  après  avoir  peu  heureusement  assailly  Conis, 
et  y  avoir  perdu  un  grand  nombre  de  ses  meilleurs 
hommes,  de  s'en  retirer;  et  depuis,  tenant  le  marquis 
de  Pesquieres  dans  Fossano,  avec  une  partie  des  forces 
de  Testât  de  Milan,  assiégé  et  réduit  à  telle  extrémité, 
ou  qu'il  luy  falloit  combattre  avec  desavantage,  ou 
bien  d'y  mourir  de  faim,  l' avoit  par  une  pure  défa- 
veur de  la  fortune,  contre  toutes  les  raisons  qui  se  pou- 
voient  imaginer,  perdu,  s'étant  ledit  marquis  sauvé 
inopinément  par  des  chemins  incogneus  ;  de  façon 

(:)  Valfresnier  :  Valfenera.  Guerasse  :  Quieras. 

qu'il  se  pouvoit  clairement  voir,  en  ce  quartier-là,  une 
face  de  la  fortune  entièrement  tournée,  et  dissem- 
blable à  celle  de  deux  mois  auparavant. 

En  ce  mesme  temps,  étant  le  Roy  à  Compiegne,  mal 
fortuné  de  tous  ces  deux  costés,  et  trouvé  avoir  son  ar- 
mée qui  estoit  en  Picardie,  en  laquelle  estoit  toute  son 
espérance,  estoit  défaite,  son  lieutenant-general ,  M.  le 
connestable ,  personnage  de  grande  expérience  et  de 
sage  conduite  ,  comme  tout  le  monde  sait ,  et  auquel 
estoit  toute  l'assurance  de  nostre  salut,  prisonnier,  et 
avec  luy  messieurs  les  ducs  de  Montpensier  et  de  Lon- 
gueville,  le  sieur  Ludovic  de  Gonzague,  M.  le  maré- 
chal de  Saint  André,  le  comte  Rhingra«e,  colonel  des 
lansquenets,  et  infinis  chevaliers  de  l'Ordre  et  capi- 
taines; M.  le  duc  d'Etouteville  et  M.  le  vicomte  de  Tu- 
renne  ,  morts  avec  infinité  d'autres  gentilhommes;  ses 
ennemis  avec  plus  grande  armée  que  n'eut  jamais  son 
père,  victorieux  en  ce  royaume;  luy  sans  nulle  force 
de  pied  ni  de  cheval, «pour  avoir  été  en  cette  rencontre 
toute  sa  gendarmerie,  qui  étoit  déjà  ruinée  et  défaite; 
ses  places  de  frontières  près  Saint-Quentin  dépour- 
vues entièrement  de  chefs,  d'hommes  et  de  vivres;  ses 
peuples  si  étonnez  et  éperdus,  qu'il  n'y  avoit  homme 
qui  sceut  ce  qu'il  devoit  faire;  et  les  gens  de  guerre  si 
étonnez  qu'on  ne  les  pouvoit  rasseurer. 

Voilà  l'état  auquel  se  trouv  oient  lors  les  affaires  du 
Roy,  le  mercredi  onziesme  jour  d'aoust  1 55^,  qu'il  eut 
la  malheureuse  nouvelle  de  la  plus  grande  playe  que 
ce  royaume  aye  receu  il  y  a  plus  de  deux  cens  ans, 
advenue  le  jour  précèdent,  feste  de  Saint  Laurent,  de- 
vant lequel  deux  jours  auparavant,  comme  s'il  eusf 
preveu  le  malheur  qui  luy  devoit  advenir,  avoit   en- 

voyé  la  Reine  avec  messieurs  de  son  conseil  privé  à 
Paris,  pour  voir  s'il  y  avoit  moyen  de  trouver  quel- 
ques deniers,  et  l'éloigner  d'autant  plus  du  péril  qu'il 
sentoit,  avoit  depesche'  M.  du  Mortier,  conseiller  au 
conseil  privé,  à  Senlis  et  à  Paris,  pour  recouvrer  deux 
cens  muids  de  bled,  pour  les  acheminer  droit  à  Com- 
piegrte,  afin  de  là  les  envoyer  à  celle  de  ses  villes  qui 
en  auroit  le  plus  de  besoin. 

M.  l'evesque  d'Amiens  étoit  allé  pour  le  mesme  effet 
à  Rheims ,  afin  d'en  pouvoir  recouvrer  de  là  et  des 
environs  pareil  nombre  pour  envoyer  à  Guise,  qui 
etoit  fort  menacée;  et  le  sieur  de  Voulzay,  maistre  des 
requestes  dudit  seigneur,  étoit  semblablement  allé  à 
Soissons,  pour  de  là  et  des  lieux  circonvoisins  en  en- 
voyer à  La  Fere  la  plus  grande  quantité  qu'il  pourroit  ; 
et,  afin  que  rien  ne  demeurast  en  arrière,  l'on  avoit 
envoyé  faire  une  levée  de  six  mille  lansquenets  sous  le 
colonel  Roqueroch  ;  toutes  lesquelles  choses  servirent 
plus  en  la  nécessité  où  l'on  se  trouva  par  après  que, 
quand  elles  furent  commandées,  on  ne  pouvoit  penser 
qu'elles  pussent  faire,  comme  l'on  verra  par  le  discours 
de  ce  Mémoire. 

Incontinent  donc  après  cette  mauvaise  nouvelle, 
annoncée  au  Roy  à  son  lever  par  le  sieur  Descars,  au 
mesme  instant ,  au  lieu  de  perdre  le  temps  en  regrets 
et  plaintes  inutiles,  et  avoir  appelle  Dieu  en  son  aide, 
comme  celuy  de  qui  il  reconnoissoit  cette  verge  luy 
estre  envoyée,  et  pour  ses  péchez  et  pour  ceux  de  son 
peuple,  desquels,  avec  eux,  il  luy  falloit  également 
supporter  la  pénitence ,  il  prit  une  vertueuse  resolution 
de  donner  tout  l'ordre  possible  pour  remédier  à  l'incon- 
vénient présent,  espérant  qu'après  avoir  fait  tout  ce 

que  les  hommes  peuvent  faire,  Dieu  feroit  le  reste,  et, 
l'ayant  auparavant  tant  favorisé,  ne  Tabandonneroit 
pas  en  cette  nécessité,  comme  bientost  il  en  montra  de 
grands  et  evidens  signes. 

La  première  chose  qu'il  fit ,  fut  de  bailler  à  M.  le 
cardinal  de  Lorraine,  lors  étant  seul  auprès  de  luy,  la 
charge  et  le  maniement  de  ses  affaires,  pour  l'expé- 
rience qu'il  sçavoit  estre  en  luy,  pour  le  long  temps 
qu'il  y  avoit  été  nourri ,  et  pour  l'asseurance  qu'il  avoit 
de  sa  suffisance  et  de  sa  fidélité;  et  d'autant  qu'une  des 
principales  choses  qui  luy  defailloit,  et  dont  il  avoit  le 
plus  de  besoin,  étoit  d'un  chef  qui  eust  le  sens,  l'expé- 
rience et  la  vaillance  pour  conduire  le  fait  de  la  guerre 
sous  luy,  et  manier  un  si  grand  faict  comme  est  la  ma- 
chine de  cette  monarchie,  où  le  plus  habile  homme  se 
trouve  bien  empesché  s'il  ne  l'a  accoutumé,  et  sur  le- 
quel il  se  puisse  reposer,  comme  il  faisoit  sur  M.  le 
connestable,  il  depescha  le  sieur  Scipion,  son  ecuyer 
d'écurie,  pour  aller  queiwr  mondit  sieur  de  Guise, 
comme  celuy  en  qui  il  sçavoit  très-bien  estre  toutes  les 
parties  qu'un  bon ,  grand  et  digne  capitaine  peut  avoir, 
l'advertissant  du  desastre  qui  lui  étoit  advenu,  etle priant 
de  donner  tout  l'ordre  qui  luy  seroit  possible  aux  af- 
faires de  par  de  là ,  afin  de  le  venir  retrouver  en  bonne 
diligence,  et  emmener  avec  luy  le  plus  de  princes, 
capitaines  et  gentilshommes  qu'il  seroit  possible,  qui 
étoient  en  son  armée;  et  pour  cet  effet  depescha  un  cour 
rier  voltant  devers  le  baron  de  La  Garde,  par  lequel 
il  luy  mandoit  qu'il  eust  à  faire  sortir  du  port  de  Mar- 
seille dix  ou  douze  galères,  pour  aller  quérir  mondit 
sieur  de  Guise  et  la  troupe  qu'il  ameneroit  avec  luy; 
il  depescha  aussi  le  sieur  de   Vyneuf,   piedmontois, 

devers  M.  le  maréchal  de  Brissac ,  pour  faire  venir  M.  de 
Termes  avec  sa  compagnie,  et  M.  Damville  avec  la 
sienne  de  chevaux-legers,  et  dire  audit  sieur  maréchal 
qu'il  avisast  de  se  mettre  sur  la  défensive ,  et  départir  ses 
forces  dans  les  places,  et  luy  envoyer  quatre  mille  Suisses 
de  ceux  qu'il  avoit  en  Piedmont.  Fut  mandé  au  sieur  de 
Sainct  Laurent  (0,  ambassadeur  en  Suisse,  qu'il  eust 
à  faire  acheminer  du  costé  de  deçà  les  six  mille  Suisses 
qui  avoient  été  levez  ;  et  de  bonne  fortune  ils  étoieni 
prêts  pour   marcher  en  Italie  au  secours  de  mondit 
sieur  de  Guise.  Fut  pareillement    envoyé  devers   la 
Reine,  qui  arrivoit  à  Paris,  le  sieur  de  Fresne-Forget, 
pour  luy  dire  ce  qu'il  sembloit  au  Roy  qu'elle  devoit 
faire  pour  contenir  le  peuple  en  l'obéissance,  et,  en 
attendant  sa  venue,  commencer  à  donner  ordre  au 
recouvrement  de  deniers,  comme  la  chose  la  plus  né- 
cessaire en  telles  nécessitez.  Laquelle ,  après  avoir  en- 
tendu ce  que  dessus,  tant  s'en  faut  qu'elle  se  fust  laissée 
vaincre  à  la  juste  douleur  qu'elle  portoit,  tant  de  l'en- 
nuy  qu'elle  sentoit  souffrir  au  Roy,  que  du  malheur 
qu'elle  jugeoit  devoir  advenir  audit  seigneur  et  au 
royaume  de  cette  perte,  que,  se  resolvant  avec  un  cœur 
viril  et  magnanime,  elle  assembla  le  conseil  du  Roy 
son  seigneur,  qui  estoit  avec  elle,  et  envoya  quérir  au 
mesme  instant  les  principaux  de  la  ville,  lesquels  elle 
pria  tous  vouloir,  en  la  nécessité  présente,  montrer  le 
service  qu'ils  vouloient  faire  au  Roy,  et  rendre  preuve 
de  leur  afTection  et  fidélité;  et  le  lendemain  se  trouva 
a  l'Hostel-de-Ville,  en  pleine  assemblée  du  peuple,  où 
elle  leur  parla  avec  tant  d'éloquence,  et  leur  fit  si  bien 
et   dignement  entendre  ce  malheur,  qui   se  présen- 

(0  'Saincl-Laurent  :  Bernardin  Boehetel ,  abbé  de  Saint-Laurent. 

toit ,  commun  autant  à  eux  comme  au  Roy,  et  le  grand 
besoin  qu'il  avoit  de  l'aide  et  secours  de  ses  bons  et 
féaux  serviteurs,  qu'ils  lui  accordèrent  trois  cens  mille 
francs,  pour  soldoyer  dix  mille  hommes  de  pied  trois 
mois  durant. 

Fut  aussi  dfcpesché  en  Allemagne,  pour  avancer  les 
levées  que  le  colonel  Rocquerocq  estoit  allé  faire,  et 
écrit  à  Reifïleberg  pour  essayer  de  recouvrer  deux  ou 
trois  mille  pistoles.  Si  l'on  av*oit  usé  de  toutes  les  di- 
ligences possibles  pour  être  secouru  des  forces  qui 
étoient  les  plus  lointaines,  et  à  écrire,  par  tous  les  en- 
droits de  la  chrestienté,  aux  provinces  amies  et  alliées 
du  Roy,  la  fortune  qui  luy  étoit  survenue ,  l'on  n'en  fit 
pas  moins  à  tous  les  capitaines,  ministres  et  officiers 
du  Roy,  quiestoienten  quelques  lieux  d'importance, 
tellement  qu'avant  le  deuxiesme  jour  on  eut  satisfait 
à  tout  ce  que  dessus,  et  furent  faites  plus  de  deux  cens 
depesches  différentes. 

Cependant  l'ennemy  ayant  eu  une  telle  et  si  ines- 
pérée victoire,  se  contenta  de  poursuivre  le  siège  de 
Sainct  Quentin,  sans  passer  plus  oultre,  où  le  roy 
d'Espagne,  voyant  le  jeu  si  sur  qu'il  n'y  avoit  plus  de 
dangers,  s'en  vint  trouver  son  camp,  et  fit  faire,  quinze 
ou  seize  jours  durant ,  tous  les  efforts  qu'il  fut  possible 
pour  la  force,  et  le  Roy  ne  perdit  point  de  temps  de 
son  costé  pour  remédier  aux  lieux  où  estoit  le  feu  voi- 
sin, qui  avoit  le  plus  besoin  de  secours;  car  s' estant 
M.  deNeversde  bonne  heure  sauvé  de  cette  rencontre, 
et  retiré  à  Laon  pour  rassembler  ce  qu'il  pourroit 
d'étrangers  et  de  François,  tant  de  pied  que  de  che- 
val, et  M.  le  prince  de  Condé  avec  luy,  qui  avoit  la 
chance  de  la  cavalerie  légère,  M.  de  Montmorency  à 

Soissons,  M.  de  Bourdillon  à  La  Fere,  et  M.  le  comte 
de  Sancerre  à  Guise,  et  estant  M.  de  Humieres  de- 
meuré dans  Peronne,  le  Roy  envoya  à  M.  de  Nevers 
un  pouvoir  de  lieutenant-general  pour  commander  à 
toutes  ces  frontières  de  là,  luy  semblant  qu'il  ne  pou- 
voit  faire  une  meilleure  élection,  ne  plus  digne,  ne 
semblablement  plus  utile,  pour  sauver  les  places  qui 
luy  restoient,  y  commettre  de  plus  dignes  personnes 
que  les  sieurs  dessusdits,  qui  de  bonne  fortune  s'é- 
toient  retirés  de  la  route  de  la  bataille  ;  lesquelles 
places  demeurant  en  sa  puissance,  il  y  avoit  apparence 
que  le  mal  ne  devoit  pas  être  si  grand  comme  il  au- 
roit  pu,  et  que  Ton  craignoit,  comme  par  effet  il  s'est 
pu  voir  depuis. 

Mais  pource  qu'il  n'y  avoit  en  pas  une  desdites 
places  ni  forces  ni  vivres,  hormis  à  Peronne,  où  il 
y  en  avoit  assez  bonne  quantité,  il  se  fit  une  extresme 
diligence  d'y  mettre  telle  abondance  de  vins  et  de 
bleds,  de  ceux  qu'on  avoit  peu  auparavant  commencé 
à  rassembler,  qu'en  moins  de  dix  jours  elles  en  furent 
bien  et  suffisamment  pourvues;  et  cependant  l'on 
donna  ordre  d'y  envoyer,  tant  de  ceux  qu'on  avoit 
recueillis  de  cette  affaire,  que  d'autres  bandes  qui  se 
trouvèrent  de  bonne  fortune  marchant  au  camp,  que 
d'autres  qu'on  fit  venir  des  places  de  Champagne,  et 
si  bon  nombre  d'hommes,  que  ledit  seigneur  y  de- 
meura fort  asseuré. 

Le  Roy  estant  à  Paris,  où  il  vint  le  lendemain  qu'il 
eut  eu  advis  de  cette  défaite,  pour  estre  le  lieu  deCom- 
piegne  si  voisin  de  l'ennemi  que  sa  personne  n'y  estoit 
en  seureté,  il  se  trouva  grandement  travaillé,  d'autant 
qu'il  luy   fallut  non -seulement  faire  l'office  de  roy , 

mais  de  capitaine  et  de  conseiller ,  ayant  auprès  de  luy 
peu  d'hommes  de  guerre,  et  nul  de  qui  il  se  pust  ser- 
vir en  si  grande  chose  ;  de  façon  qu'estant  M.  le  car- 
dinal de  Lorraine  grand  et  digne,  et  pourvu  d'une 
grande  connoissance  des  affaires  d'Etat,  si  est  -  ce 
qu'honnestement  il  pouvoit  ignorer  beaucoup  de  cho- 
ses qui  n'estoient  de  son  gibier ,  où  il  falloit  que  le 
Roy  prit  de  luy-mesme  l'expédient  et  la  resolution, 
Ton  procéda  à  la  cotisation  pour  lever  les  trois  cens 
mille  livres  octroyées  par  la  ville,  où  il  se  trouva  de 
grandes  difficultés;  car  ayant  este'  besogné  par  suppu- 
tation ,  et  ne  pouvant  le  plus  riche  payer  plus  de  cent 
vingt  livres,  et  le  plus  pauvre  moins  de  vingt  livres, 
il  y  eut  infinies  plaintes,  les  uns  pourestre  trop  cotisez, 
et  les  autres  pour  voir  ceux  qui  avoienl  cent  fois 
mieux  de  quoy  qu'ils  n'avoient ,  ne  payer  non  plus 
qu'eux,  ce  qui  amena  une  telle  longueur,  qu'encore 
que  prompteraent  il  s'en  tirast  une  bonne  et  notable 
somme ,  il  s'est  vu  par  expérience  que  qui  voudra 
promptement  recouvrer  deniers  d'une  ville ,  il  n'y  faut 
nullement  suivre  ce  chemïh,  comme  plein  de  grande 
longueur  et  de  beaucoup  de  difficultez  :  aussi  ne  fut- 
ce  de  l'opinion  de  mondit  sieur  le  cardinal,  et  de 
quelques-uns  des  plus  avisez. 

Et  fut  escrit  à  toutes  les  villes  du  royaume  de  France, 
et  envoyé  gens  pour  les  solliciter  de  vouloir  ayder  à 
Sa  Majesté,  et  suivre  l'exemple  du  secours  que  ceux 
de  Paris  luy  avoient  fait  en  l'affaire  présente  ;  en  quoy 
les  peuples  se  monstrerent  si  affectionnez,  qu'il  se  tira 
une  bonne  quantité  de  deniers,  qui  vinrent  bien  à  pro- 
pos, d'autant  que,  si  avec  cette  infortune  l'argent  fust 
failly ,  il  n'y  avoit  nulle  espérance  de  ressource. 


DE  LA  CHASTKE.    [  I  55^]  4^5 

L'on  lit  lever  un  grand  nombre  de  gens  de  pied 
françois,  où  encore  qu'il  fust  employé  des  hommes 
qui  en  autre  tems  n'eussent  esté  receus,  si  est-ce  que 
pour  la  nécessité  il  s'en  falloit  servir,  pour  lesquels 
armer  et  semblablement  ceux  qui  étoient  échappés  de 
cette  défaite,  qui  estoient demeurez  nuds,sans  armes, 
il  fit  faire  un  grand  nombre  de  corselets,  morions  et 
harquehuses,  qui  furent  départies  par  les  compagnies, 
de  façon  qu'en  peu  de  tems  elles  commencèrent  à  se 
rhabiller  et  armer  ;  et  pource  qu'il  y  avoit  grand  be- 
soin de  cavalerie,  le  Roy  fit  dix  compagnies  nouvelles 
de  gendarmerie,  chacune  de  cinquante  lances,  faisant 
toutes  le  nombre  de  cinq  cens  hommes  d'armes  pour 
avoir  esté  sa  gendarmerie  à  la  bataille  dévalisée,  et 
n'avoir  espérance  d'avoir  celle  qui  étoit  en  Italie,  à 
tems  ;  les  capitaines  qui  eurent  lesdites  compagnies 
furent  M.  le  marquis  d'Elbœuf,  M.  Dampville,  M.  de 
Kandan,  M.  de  La  Trimouille,  M.  Deschevets,  M.  de 
Beauvois-Nangis,  M.  le  comte  de  Charny,  messieurs 
d'Humieres,  de  Chaulnes  et  Morvilliers. 

Apres  toutes  ces  provisions  données  à  ce  qui  se 
pouvoit,  il  me  semble  n'estre  hors  de  propos  de  dire 
qu'en  ce  tems-là  le  Roy  tint  un  conseil ,  où  il  assembla 
tous  ceux  qui  estoient  auprès  de  luy  de  quelque  expé- 
rience, pour  sçavoir  d'eux  leurs  opinions  de  ce  que 
leur  sembloit  qu'il  avoit  affaire  ;  où  il  y  en  eut  qui 
furent  d'opinion  qu'il  se  devoit  retirer  à  Orléans,  d'au- 
tant que  si  l'ennemy  mai  choit,  il  luy  faudroit  avoir 
cette  honte  d'abandonner  Paris  :  lequel  conseil,  comme 
prince  vertueux  et  magnanime,  il  rejetta,  délibéré  de 
mourir  plutost  que  suivre  ce  parti  plein  de  honte  et 
d'infamie ,  estimant  sa  demeure  en  ladite  ville  autant 

honorable  et  pleine  de  seureté  pour  la  conservation  de 
tout  l'Estat,  comme  il  se  connut  par  expérience  qu'elle 
e'toit;  en  laquelle  resolution  il  fut  grandement  fortifie 
par  le  sieur  cardinal,  qui  n'estoit  d'opinion  qu'on aban- 
donnast  Paris. 

M.  l'Amiral,  et  ceux  qui  estoient  dansSainct  Quentin, 
encore  qu'ils  eussent  vu  la  victoire  que  les  ennemis 
a  voient  eue,  et  qu'ils  eussent  eu  peu  de  secours,  et  nulle 
espérance  d'en  avoir,  si  est-ce  qu'ils  ne  perdirent  le  cou- 
rage pour  tant  de  malheurs,  d'autant  qu'ils  voyoient  en 
eux  reposer  le  seul  but  de  l'espérance  de  la  conservation 
de  ce  royaume  jmais,  comme  un  digne  et  vaillant  capi- 
taine qu'il  est,  donna  si  bon  courage  à  un  chacun,  que 
tous  d'une  voix  se  délibérèrent  d'y  mourir  avant  que  de 
parler  de  composition  ;  et  environ  le  vingtiesme  du  mois 
d'aoust,  M.  de  Bourdillon  y  fit  entrer,  par  dedans  le  ma- 
rais, cent  vingt  harquebusiers  de  deux  cens  qui  estoient 
destinés ,  françois  :  le  reste  fut  tue  ou  noyé  ;  et  avec  cela, 
et  ce  qu'ils  purent  faire  depuis  la  défaite  de  M.  le  con- 
nestable,  tinrent  encore  la  place  dix-sept  jours. 

Cela  donna  un  peu  d'espérance  au  Roy  que,  pen- 
dant que  ledit  Sainct  Quentin  tiendroit,  l'ennemy  ne 
passeroit  outre,  et  cependant  il  auroit  le  loisir  d'as- 
sembler les  grandes  forces  qu'il  preparoit  :  mais  cette 
espérance  ne  luy  dura  gueres;  car,  le  vingt-septiesme 
du  mois  d'aoust,  Sainct  Quentin  fut  forcé  et  emporté 
d'assaut,  pource  qu'estant  les  ennemis maistres  du  fossé, 
pour  estre  ladite  ville  bastie  à  la  vieille  mode,  de  la- 
quelle encore  que  le  fossé  soit  profond  et  le  rempart 
grand,  si  est-ce  que,  n'y  ayant  nuls  flancs  pour  le  dé- 
fendre, il  leur  fut  aisé  de  le  gagner,  comme  ils  firent; 
où  estant  logez,  ils  se  mirent  à  sapper  et  rnyner  le  pied 

du  rempart,  où  ils  besognèrent  si  bien  huit  ou  dix 
jours  durant,  qu'ils  le  démolirent  avant  qu'ils  eussent 
commencé  leurs  batteries,  quelque  loisir  et  peu  d'em- 
peschement  qu'ils  eussent,  qu'avec  l'extresme  séche- 
resse, que  durant  sept  jours  continuels  ils  firent  neuf 
brèches  si  grandes,  qu'estant  défendues,  avec  si  peu 
d'hommes,  comme  de  huit  cens  en  tout,  et  mesmement 
d'arquebusiers,  dont  ils  n'en  avoient  pas  deux  cens, 
que  ne  pouvant  tout  ensemble  (estant  arrangez  les  uns 
auprès  des  autres)  border  lesdites  brèches,  et  étant 
combattus  d'un  grand  nombre  d'hommes,  ils  furent  aisé- 
ment forcez  ;  M.  l'Amiral  fut  pris,  messieurs  d'Andelot 
et  de  Jarnac,  et  tue'  beaucoup  de  capitaines  qui  y  étoient 
entrez  avec  M.  d'Andelot,  comme  Sainct- Romain, 
Gordes,  Bimo,  et  plusieurs  autres.  Ledit  sieur  d'An- 
delot, la  nuit  mesme  qu'il  fut  pris,  se  sauva,  pour  par- 
ler bon  espagnol,  et  passa  au. travers  le  marais  dans 
l'eau  jusqu'à  la  gorge,  où  il  se  pensa  noyer,  et  vint 
trouver  le  Roy  ainsi  comme  il  venoit  d'avoir  la  nou- 
velle de  la  perte  de  ladite  ville. 

Le  vingt-neuvième  jour  d'aoust  1 557,  ^e  ^ov  reçut 
encore  cette  mauvaise  nouvelle,  qui  empirait  grande- 
ment la  première;  car  jusques-là  nous  n'avions  point 
senti  la  conséquence  d'une  bataille  perdue,  si  ainsi  se 
doit  nommer  la  défaite  du  jour  Sainct-Laurent,  d'au- 
tant qu'étant  lors  l'ennemy  maitre  de  la  ville,  ses  forces 
gaillardes  et  victorieuses,  il  pouvoit  et  devoit  passer 
outre  droit  à  Paris  ;  mais  Dieu  ne  luy  fit  pas  la  grâce 
de  prendre  si  bon  conseil ,  voulant ,  comme  sa  bonté 
l'a  toujours  démontré,  conserver  la  France,  et  s'oppo- 
ser à  sa  ruine  :  j  e  dirai ,  par  parenthense ,  comme  le 
sieur  de  la  Roche  du  Maine,  vieil  et  expérimenté  capi- 

taine,  ayant  esté  pris  à  la  bataille,  bien  reconnu  comme 
il  étoit  des  vieux  capitaines  espagnols,  allemans  et  ita- 
liens, pour  s'estre  toujours  trouvé  à  toutes  les  batailles, 
rencontres,  sièges  de  villes,  qui  se  sont  faits  de  son 
tems,  l'on  fit  récit  au  roy  Catholique  de  son  mérite,  et 
comme  en  ses  discours  il  estoit  prompt  et  hardi;  Sa 
Majesté  catholique  le  voulut  voir,  et  lui  demanda  en- 
tre autres  choses  combien  il  pouvoit  encore  avoir  de 
journées  depuis  Sainct-Quentin  jusqu'à  Paris.  Ledit 
sieur  de  La  Roche  luy  fit  réponse  que  l'on  appelloit  les 
batailles  bien  souvent  journées,  et  que  s'il  l'entendoit 
comme  cela,  il  en  trouveroit  encore  pour  le  moins 
trois,  la  France  n'estant  point  si  dépeuplée  d'hommes, 
mesmede  noblesse,  que  le  Roy  son  maitre  avoit  encore 
pu  mettre  ensemble  de  plus  grandes  forces  que  celles 
qui  avoient  esté  défaites. 

Avec  toutes  les  provisions  susdites  que  l'on  faisoit 
en  toute  diligence,  même  M.  de  Guise,  qui  s'avança 
devant  les  forces  qu'il  amenoit,  arriva  près  du  Roy, 
qui  en  reçut  un  extrême  plaisir  et  allégresse.  Sa  Ma- 
jesté se  déchargea  sur  ce  prince  de  toute  la  pesanteur 
et  fardeau  de  la  guerre  ;  de  façon  que  ledit  sieur  duc 
de  Guise  et  le  cardinal  son  frère  commandoient  tout , 
l'un  aux  affaires  et  finances,  l'autre  aux  gens  de  guerre  ; 
et  comme  il  étoit  très-prudent,  brave  et  heureux,  bien 
aimé  des  gens  de  guerre,  chacun  prend  espérance  de 
revoir  les  affaires  en  bon  état;  et  ce  prince,  pour  ne 
frustrer  la  bonne  opinion  qu'on  avoit  de  luy,  ne  faisoit 
qu'imaginer  en  son  esprit  toutes  sortes  de  moyens  de 
pouvoir  faire  quelques  actes  remarquables  qui  pus- 
sent rabattre  l'orgueil  de  cette  superbe  nation  espa- 
gnole, et  relever  le  courage  aux  siens;  et  estima  que 

les  choses  que  les  ennemis  tenoient  les  plus  asseurées  se- 
roient  les  moins  garde'es.  Il  est  vrai  que,  quelques  an- 
nées auparavant,  le  sieur  Senarpont  avoit  donné  quel- 
ques avis  à  M.  le  connestable  que  l'on  pouvoit  faire 
entreprise  sur  Calais  assez  négligemment  gardé,  et  la 
place  n'étant  d'elle-mesme  pas  bonne,  ayant  beaucoup 
d'incommodités  qui  empeschoient  la  fortification  ;  ledit 
sieur  de  Guise  donc  mit  cette  entreprise  en  avant,  la  fait 
entendre  au  Roi,  suppliant  Sa  Majesté  n'en  commu- 
niquer à  nul  autre,  et  la  supplia  lui  permettre  de 
tenter  cette  entreprise ,  ce  que  le  Roy  trouva  bon. 

Ledit  sieur  de  Guise  donc,  accompagné  de  tous  les 
princes  et  noblesse  de  France  qui  restoient  de  la  ba- 
taille, avec  quelques  troupes  ralliées,  fraisches  et  de  bons 
hommes ,  tant  capitaines  que  soldats  ,  fait  semblant  de 
rassembler  l'armée,  plustost  pour  entreprendre  sur 
la  coste  de  Champagne  ou  ailleurs,  et  tout  à  un  coup 
tourne  vers  Calais,  ce  que  les  ennemis  n'eussent  jamais 
pensé,  tenant  cette  place  imprenable,  et  prest  d'être 
secourue  par  la  mer  :  toutefois  la  diligence  dudit  sieur 
de  Guise  fut  telle,  que  marchant,  le  premier  jour  de 
janvier  i558  ,  droit  au  pont  de  Nieulé  qui  est  frontière 
du  pays  d'Oye ,  et  le  passage  de  la  rivière  pour  venir 
à  Calais,  la  place  fut  prise  et  forcée  avec  peu  de  ré- 
sistance; le  capitaine  Gourdan  eut  la  jambe  emportée 
d'un  coup  de  canon.  Ce  passage  pris,  l'armée. marche 
droit  aux  dunes  le  long  de  la  mer ,  où  elle  se  logea  ;  le 
lendemain  force. le  risban ,  qui  est  la  forteresse  du 
havre  de  Calais;  cela  fait,  entre  ledit  risban  et  le 
château,  dans  la  mer  mesme,  furent  mis  douze  canons, 
qui  battoient  ledit  chasteau  lorsque  la  mer  estoit basse, 
et  quand  elle  estoit  en  pleine  marée,  il  falloit  quitter 


49°  [lSjlBJ    MÉMOIRES 

et  abandonner  l'artillerie  et  les  gabions,  qui  estoient 
si  bien  liez  et  attachez  et  retenus  d'ancres  et  de  pieux 
que  la  mer  ne  les  ebranloit  nullement  ;  et  lorsque  la  mer 
etoit  retirée  l'on  retournoit  à  la  batterie  ;  mais  cela 
ne  dura  gueres,  car  y  ayant  quelques  bien  petites  brè- 
ches audit  chasteau,  ladite  brèche  fut  reconnue,  et  bien 
que  non  jugée  raisonnable,  la  hardiesse  françoise  pour 
le  désir  que  chacun,  tant  les  grands  que  les  petits, 
avoient  d'effectuer  quelque  coup  notable,  jugèrent  y 
devoir  donner,  et  que,  si  l'on  attendoit  au  lende- 
main ,  ladite  brèche  seroit  renforcée  et  mise  en  état 
plus  forte  que  devant.  Tous  les  capitaines  supplièrent 
M.  de  Guise  de  les  y  laisser  donner.  Ledit  sieur,  ju- 
geant quelque  apparence  à  leur  dire,  se  fiant  aussi  à 
la  grâce  de  Dieu  et  en  sa  bonne  fortune,  consent  et 
donne  charge  à  M.  d'Aumalle  son  frère  d'y  conduire 
ses  troupes  ,  qui  estoient  d'environ  trois  mille  soldats, 
mais  des  bons  et  choisis,  et  grande  quantité  de  no- 
blesse, qui  se  mit  parmi  eux.  Ledit  sieur  de  Guise 
donna  charge  à  M.  d'Aumalle  son  frère  qu'ayant  ga- 
gné ladite  brèche,  s'il  la  trouvoit  trop  difficile,  il  s'y 
logeast  seulement  et  empeschast  que  les  ennemis  ne 
remparassent  ;  mais  le  tout  succéda  si  heureusement, 
qu'après  peu  de  danger  ,  et  moins  de  résistance,  ladite 
brèche  fut  forcée  ;  et  toute  cette  troupe  se  rendit  mais- 
tre,  et  logea  dans  le  chasteau,  qui  est  le  lieu  où  est 
maintenant  la  citadelle. 

Le  milord  Wentworth,  qui  commandoit  dans  la- 
dite ville  de  Calais,  sachant  la  perte  du  chasteau  par 
le  bruit  qu'il  entendit,  et  le  témoignage  de  ceux  qui 
s'estoient  sauvés  dans  ladite  ville,  se  résolut  la  nuit, 
comme  homme  désespéré,  et  qui  se  voyoit  ainsi  quasi 

perdu,  défaire,  à  la  faveur  de  la  nuit,  une  batterie 
de  six  canons  à  la  porte  qui  entre  de  la  ville  audit 
chasteau,  le  fossé  n'en  étant  gueres  bon,  et  aussi  que 
de  secours  de  l'armée  il  ne  falloit  point  que  ceux  du 
chasteau  en  espérassent  qu'après  que  la  mer  se  seroit 
retirée;  ledit  milord  fit  donc  sa  batterie  forte  et  fu- 
rieuse, perçoit  de  chacun  coup  la  muraille  non  ram- 
parée  de  ce  costé  là,  et  fit  tous  efforts  de  tirer  à 
force  ceux  qui  estoient  dedans;  mais  estant  une  troupe 
aussi  mal  aisée  à  forcer  comme  de  Festonner,  et  la- 
quelle en  pleine  campagne  eut  combattu  deux  fois  au- 
tant d'hommes  comme  ils  estoient ,. de  façon  que  ce 
pauvre  milord,  voyant  cette  brave  résistance,  eut  re- 
cours à  demander  s'il  devoit  espérer  une  composition, 
qui  luy  fut  accordée  telle  qu'il  s'est  vu;  et  la  ville, 
deux  cens  ans  après  sa  perte,  retourna  françoise  par 
l'astuce ,  diligence  et  bonne  conduite  du  duc  de  Guise  , 
qui  fit  cette  généreuse  exécution  en  huit  jours. 

Ce  bel  exploit  exécuté  remit  toute  la  France  en  bon 
espoir;  le  Roi  mesme  en  fut  extresmement  rejoui,  en 
rendit  grâces  à  Dieu ,  tant  en  particulier  qu'en  pro- 
cessions et  actions  de  grâces  publiques.  Son  lieutenant 
le  duc  de  Guise  ne  voulant  pas  demeurer  en  si  beau 
chemin,  pense  et  repense  de  faire  encore  quelque  coup 
mémorable;  et  d'une  extrémité  à  l'autre  (0  conduit 
son  armée  à  Thionville,  place  que  l'on  tieot  comme 
imprenable,  à  cinq  ou  six  lieues  de  Metz,  qui  incom- 
modoit  fort  ladite  ville  de  Metz,  et  la  tenoit  sujette. 
Ayant  donc  planté  le  siège   devant  Thionville,  il  se 

(0  D'une  extrémité'  à  Vautre.  Le  duc  de  Guise  s'empara  de  Guines, 
après  avoir  pris  Calais.  Il  mit  ensuite  ses  troupes  en  quartier  d'hiver,  et 
ne  marcha  sur  Thionville  qu'au  printemps. 

trouva  plusieurs  difficultez  à  cause  d'une  rivière  qui 
bat  les  rives  des  courtines  de  ladite  ville  d'un  costé  ;  et 
néanmoins  la  prise  d'une  tour,  qui  fut  emportée  en  plein 
jour,  non  sans  la  perte  de  plusieurs  bons  capitaines 
et  soldats,  et  la  mort  du  maréchal  Strosse ,  parlant 
dans  les  tranchées  audit  sieur  de  Guise  qui  lui  tenoit 
lors  la  main  sur  l'espaule;  qui  fut  dommage  et  perte 
pour  le  service  du  Roy,  car  il  estoit  bon  capitaine  et 
vaillant  de  sa  personne. 

Cette  tour  donc  prise  et  forcée ,  nonobstant  toutes 
les  difficultez  qui  s'y  trouvèrent ,  les  ennemis  voyant 
qu'elle  commandoit  fort  à  la  courtine  et  de  près,  et 
qu'il  se  preparoit  une  brèche  qui  estoit  fort  en  vue  de 
ladite  tour,  commencèrent  à  perdre  courage,  et  de- 
mandèrent appointements  ce  qui  leur  fut  accordé,  et 
se  rendirent,  laissant  la  place  entre  les  mains  du  lieu- 
tenant du  Roy. 

Ces  deux  exploits  faits  sur  une  armée  et  prince  vic- 
torieux d'une  bataille,  où  toutes  les  forces  qu'avoit  le 
Roy  avoient  esté  perdues  et  dissipées  ,  tant  par  la  mort 
de  la  plupart  de  l'infanterie  que  de  la  noblesse  et  des 
chefs,  estant  morts  ou  retenus  prisonniers. 

En  ce  mesme  temps,  un  peu  auparavant,  le  maré- 
chal de  Termes,  de  tout  temps  estimé  fort  sage  et  pru- 
dent, bien  avisé  et  expérimenté  au  fait  de.  la  guerre, 
à  qui  l'on#avoit  donné  une  petite  armée  à  commander 
pour  asseurer  le  pays  conquis  es  environs  de  Calais, 
que  l'on  repeuploit  et  r'habilloit-on  les  brèches  de  la 
ville,  la  fortifiant  au  mieux  que  l'on  pouvoit,  s'a- 
vança jusqu'à  Dunkerque,  qu'il  prit,  força  et  saccagea 
la  ville,  puis  fit  sa  retraite,  ou  la  pensoit  faire  à  Calais, 
sentant  le  comte  d'Aiguemont  s'approcher  avec  beau- 

coup  plus  de  forces  qu'il  n'en  avoit;  mais,  à  cause  de 
la  mer  qui  remplit  de  douze  en  douze  heures  le  canal 
qui  est  entre  ledit  Dunkerque  et  Calais,  ses  troupes 
ayant  commencé  de  s'acheminer,  les  uns  passèrent  de 
bonne  heure  ledit  canal,  et  se  sauvant;  les  autres  ne 
le  pouvant,  les  autres  combattant  mal  par  nécessité, 
furent  défaits ,  l'infanterie  taillée  en  pièces ,  et  la  ca- 
valerie, les  uns  pris  et  les  autres  morts  sur  la  place, 
et  ledit  maréchal  mesme  fut  pris.  Il  pouvoit  avoir  en 
son  armée  cinq  ou  six  mille  hommes  de  pied,  et  huit 
cens  chevaux  de  la  gendarmerie  du  Roy  :  la  plupart 
furent  tuez  ou  dévalisez ,  comme  l'infanterie  presque 
toute. 

L'hiver  survenant,  il  fallut  retirer  les  armées  tant 
de  part  que  d'autre  aux  garnisons  ;  le  roy  d'Espagne 
à  Bruxelles ,  le  Roy  à  Paris ,  et  de  l'un  à  l'autre  on 
commença  à  traiter  d'une  paix  générale,  laquelle  en- 
fin se  conclut  [i55c)]  par  les  noces  du  roy  d'Espagne 
avec  madame  Elisabeth,  et  de  madame  Marguerite, 
sœur  de  Sa  Majesté,  avec  le  duc  de  Savoye,  avec  la 
reddition  de  M.  le  connestable  et  autres  prisonniers 
payant  leur  rançon  ;  et  lors  ne  fut  plus  qu'allées  et 
venues  de  tous  les  princes  françois  et  grands  de  ce 
royaume,  et  de  toute  la  jeunesse  de  la  Cour  à  aller 
voir  le  roy  d'Espagne  à  Bruxelles,  où  chacun  estoit 
reçu,  bien  traité  et  festoyé,  comme  aussi  estoient  ceux 
de  ce  costé-là  qui  venoient  à  Paris ,  où  enfin  les  noces 
promises  se  parachevèrent,  où  arriva  le  malheureux 
coup  (0  pour  la  France  de  la  mort  du  meilleur  roy, 
plus  doux ,  affable  et  gracieux  qu'elle  ait  jamais  eu , 

(O'Ze  malheureux  coup.  On  a  vu  que  Henri  II  fut  blessé  à  mort  en  ■ 
rompant  une  lance  avec  Montgommery  le  dernier  juin  \55$. 

et  qui  a  causé  tous  les  malheurs  que  nous  avons 
depuis  veu  en  France,  par  les  guerres  civiles  qui  y 
sont  arrivées. 

J'apporteray  ici ,  par  parenthèse,  un  acte  qui  arriva 
a  un  des  frères  du  sieur  de  La  Bourdaisiere,  lors  maistre 
de  la  garderobe  du  Roi,  qui  se  nommoit  le  sieur  de 
Vouillon,  lequel  avoit  esté  pris  à  Sainct  Quentin ,  et 
commandoit  une  compagnie  de  gens  de  pied  françois. 
La  faveur  de  son  frère. le  faisoit  estimer  plus  grand  sei- 
gneur qu'il  n'estoit,  et  luy  demandoit-on  une  grosse 
rançon;  luy  s'excusoit,  et  disoit  qu'il  estoit  cadet,  et 
ne  pouvoit  tant  payer  :  enfin  il  promit  de  sa  rançon 
jusques  à  deux  mille  escus,  avec  une  clause  que,  s'il 
ne  pouvoit  trouver  parmi  tous  ses  moyens  et  amis 
moyen  de  fournir  ladite  somme,  il  se  viendroit  rendre 
prisonnier  entre  les  mains  de  M.  de  Savoye,  lequel,  à 
ces  conditions,  luy  donna  congé  sur  sa  foy  à  tel  terme 
qu'il  luy  plut  limiter  de  se  représenter.  Ledit  sieur  de 
Vouillon  vint  à  Paris,  parla  à  ses  amis  ;  pour  ne  faillir 
au  temps  qui  luy  étoit  ordonné,  prend  des  chevaux 
de  poste,  et  fît  telle  diligence,  mesurant  le  temps  à 
son  dessein,  qu'il  arriva  à  Bruxelles  ainsi  comme  le 
duc  traitoit  et  festoyoit  à  disner  une  troupe  de  sei- 
gneurs françois  qui  s'y  estoient  acheminés.  Vous  pou- 
vez penser  que  lors  ledit  sieur  de  Savoye,  la  paix  estant 
résolue,  son  mariage  arresté,  ne  pensoit  qu'à  l'avene- 
ment  d'iceluy  et  à  son  rétablissement  dans  ses  pays,  se 
souciant  peu  de  ce  qui  estoit  convenu  entre  luy  et  ledit 
sieur  de  Vouillon ,  qui  se  présente  à  luy  comme  il  estoit 
à  table  :  il  fut  benignement  reçu,  et  ayant  fait  enten- 
dre audit  duc  qu'il  n'avoit  pu  trouver  pour  le  rachat 
de  sa  liberté  les  deux  mille  escus  par  luy  promis,  et, 

pour  ne  manquer  à  sa  foy,  il  s'estoit  venu  remettre  entre 
ses  mains,  pour  recevoir  de  luy  ce  qui  luy  pîairoit  or- 
donner, en  s'acquittant  de  sa  foy  promise,  ledit  duc 
respondit  qu'après  disner  il  en  ordonneroit  ;  sans  plus 
en  parler,  s'amusa  à  boire  d'autant  à  la  compagnie  et 
faire  bonne  chère  :  cependant  le  sieur  de  Vouillon , 
qui  avoit  autre  dessein,  et  qui  pensoit  s'estre  lionnes- 
tement  acquitte'  de  sa  foy,  se  demesle  de  la  presse, 
et,  sortant,  trouva  ses  chevaux  de  poste  à  la  porte; 
comme  ses  gens  estoient  bien  instruits,  monte  dessus  et 
s'en  recourt  à  Paris ,  et  prétend  s'estre  bien  acquitte'  de 
sa  foy,  estre  quitte  de  sa  rançon.  L'affaire  est  mise  en 
délibération  devant  les  capitaines,  tant  françois  qu'es- 
pagnols, à  ce  appelle's,  par  lesquels  cette  subtilité  fut 
approuvée,  et  jugé  que  tout  prisonnier  gardé  comme 
l'avoit  toujours  esté  ledit  de  Vouillon  jusqu'à  ce  qu'il 
eut  la  licence  de  M.  de  Savoye,  comme  dit  est ,  sur  sa 
foy  de  se  représenter  comme  il  fit  dextrement,  il  fut 
tenu  quitte  de  sa  rançon ,  que  M.  de  Sâyoye  paya  à 
son  maistre ,  pour  ce  qu'il  fut  dit  que  le  sieur  de  Vouil- 
lon s'estant  acquitté  de  sa  foy,  et  représenté  devant  luy 
en  estât  de  subir  la  prison  ou  garde,  il  n'avoit  fait  que 
ce  que  chacun  peut  faire,  de  rechercher  sa  liberté.  Ceci 
pourra  servir  à  la  postérité. 


FIN    DES  MÉMOIRES   DE  LA   CHASTRE. 

AVERTISSEMENT 

SUR  LES  MÉMOIRES  DE  ROCHECHOUART. 


\je  petit  ouvrage ,  après  avoir  été  enseveli  plus  de 
cent  soixante  ans  dans  les  archives  du  château  de 
Châtillon-le-Roi,  appartenant  à  la  maison  de  Roche- 
chouart, fut  découvert  par  Jean  Godefroy,  qui  l'inséra 
dans  la  troisième  édition  des  Mémoires  de  Castelnau, 
commentés  par  Le  Laboureur  (tome  3,  page  238).  Il 
contient  une  courte  récapitulation  de  la  vie  de  Guil- 
laume de  Rochechouart,  qui,  pendant  une  carrière  de 
soixante-onze  ans,  servit  sous  les  rois  Louis  xii,  Fran- 
çois i,  Henri  n,  François  n,  et  qui,  dans  le  commen- 
cement du  règne  de  Charles  ix,  affoibli  par  l'âge  et  les 
infirmités ,  quitta  les  affaires  au  moment  où  la  première 
guerre  de  religion  alloit  éclater.  Ces  Mémoires,  que 
Guillaume  de  Rochechouart  n'avoit  composés  que  pour 
sa  famille,  offrent  quelques  particularités  curieuses. 
Leur  auteur  mourut  en  i568.  Il  s'étoit  marié  deux 
fois  :  sa  première  femme  fut  Louise  d' Autry,  d'une  mai- 
son illustre  de  Rerri;  la  seconde,  Antoinette  d'Yan- 
court,  veuve  d'Antoine  de  Pisseleu  :  il  eut  neuf  enfans 
de  ces  deux  mariages. 

Je,  Guillaume  de  Rochechouart,  seigneur  de  Jars, 
de  Breviande  et  de  La  Faye,  fils  unique  et  seul 
héritier  de  Jean  de  Rochechouart,  seigneur  de  Jars, 
et  d\Anne  de  Bigny,  fus  ne'  Tan  de  grâce  i497>  le  6 
janvier.  Un  mois  après  trespassa  mon  père,  duquel  j'en 
fus  seul  héritier  ;  et,  au  bout  de  Fan,  madite  mère  se 
remaria  avec  Pierre  de  Bonnay,  seigneur  de  Bonnay 
et  de  Demoret;  au  moyen  de  quoy  je  fus  nourry  avec 
Charles  de  Bigny,  seigneur  d'Aisnay,  de  Bigny  et  de 
Preveranges,  mon  ayeul  maternel,  jusques  à  l'âge  de 
douze  ans,  que  je  fus  mis  page  du  duc  François  d'An- 
goulesmeC1),  par  le  moyen  de  François  de  Roche- 
chouart, seigneur  de  Chandenier,  mon  oncle  pater- 
nel, qui  pour  lors  estoit  gouverneur  de  Gennes.  Et 
tost  après,  ledit  seigneur  d'Angoulesme  fut  envoyé 
lieutenant  pour  le  roy  Louis  xn  en  Guyenne,  contre 
le  duc  de  Nagera,  qui  avoit  une  armée  pour  le  roy 
d'Espagne  :  et  à  son  retour,  ledit  seigneur  d'Angou- 
lesme m'envoya  avec  ses  grands  chevaux  en  Ast ,  cui- 
dant  passer  les  monts.  Et  tost  après  [  1 5 1 4]  la  reine 

(0  François  d'Angoulesme.  C'étoit  l'héritier  présomptif  de  la  cou. 
roune,  qui  fut  depuis  François  I. 

Anne  (0  mourut,  le  corps  de  laquelle  fut  conduit  par 
mondit  seigneur  d'Angoulesme  à  Paris ,  et  de  là  à 
Sainct  Denis,  et,  après  l'enterrement  fait,  espousa 
madame  Claude,  fdle  aisnée  du  Roy,  qui  en  mesme 
temps  espousa  Marie,  sœur  du  roy  Henry  d'Angleterre  : 
et  furent  les  noces  faites  à  Abbeville ,  et  de  là  ladite 
dame  vint  faire  son  entrée ,  et  prendre  sa  couronne  à 
Paris,  où  je  sortis  hors  de  page. 

Six  mois  après,  ledit  roy  Louis  mourut,  et  luy  suc- 
céda au  royaume  mondit  seigneur  d'Angoulesme,  qui 
fut  l'an  i5i4  (2)?  et  tost  après  fut  sacré  à  Rheims  et 
fit  son  entrée  à  Paris  :  et  l'année  ensuivante  [i5i6]  on 
entreprit  la  conqueste  du  duché  de  Milan,  et  estois 
lors  de  sa  compagnie,  qu'il  donna  depuis  qu'il  fut  roi 
à  M.  René,  Bastard  de  Savoye  ;  et  après  la  bataille  de 
Marignan  et  ladite  conqueste  faite,  le  Roy  envoya 
mondit  seigneur  le  Bastard  de  Savoye,  avec  six  cens 
hommes  de  cheval  et  six  mille  hommes  de  pied,  au 
service  des  Vénitiens,  pour  leur  aider  à  reprendre 
Bresse  et  Veronne,  que  l'empereur  Maximilien  tenoit. 
Et  estant  ledit  Bresse  assiégé,  ledit  Empereur  vint  avec 
grosse  armée  qui  leva  le  siège ,  et  se  retira  l'armée  du 
Roy  jusques  à  Milan,  où  avoit  intelligences  ledit  Em- 
pereur, desquelles  ne  put  avoir  faveur,  et  se  retira.  Et 
depuis,  le  seigneur  Jean  Jacques  Trivulce  alla  r'assie- 
ger  ladite  ville  de  Bresse,  qui  fut  lieutenant  du  Roy  en 
ladite  armée ,  et  s'en  retourna  mondit  seigneur  le  Bas- 
tard  de  Savoye  en  France  :  et  fusmes  audit  siège  tout 

(x)  La  reine  Anne  :  Anne  de  Bretagne,  femme  de  Louis  XII.  Elle 
mourut  le  9  janvier  i5i4-  —  (2)  L'an  i5i4-  L'auteur  suit  l'ancienne 
manière  de  compter.  Louis  XII  mourut  le  icr  janvier  i5i5.  Fran- 
çois I  fut  sacré  le  i5  du  même  mois. 


DE  GUILLAUME  DE  ROCHECHOU ART.  5o3 

Fhyver,  et  là  laissa  sa  compagnie.  Et  sur  le  renouveau , 
M.  de  Lautrec  fut  envoyé  lieutenant  pour  le  Roy  en 
ladite  armée,  et  fut  rendue  ladite  ville  par  composi- 
tion, et  mise  es  mains  des  Vénitiens.  De  là  allasmes 
au  siège  de  Veronne,  qui  tint  six  mois,  et  après  se 
rendit  par  composition.  Ce  fait,  fut  remisées  mains  des 
Vénitiens,  et  les  garnisons  assises,  et  m'en  revins  en 
France  trouver  mondit  sieur  Bastard  de  Savoy e,  qui 
me  retint  de  sa  maison. 

En  ce  temps,  dernier  jour  de  février  i5i7,  nasquit 
à  Amboise  M.  le  Dauphin,  qui  fut  nommé  François, 
et  fut  tenu  sur  les  fonts,  au  nom  du  pape  Léon ,  par  le 
duc  d'Urbin  son  neveu  (0,  lequel  espousa  le  lende- 
main mademoiselle  de  Boulogne  ;  duquel  mariage  est 
issue  madame  Catherine  de  Medicis,  à  présent  reine  : 
et  pour  les  solemnitez  susdites,  furent  faits  grands 
tournois,  desquels  je  fus  avec  la  bande  de  M.  le  Bas- 
tard  de  Savoye  :  et  tost  après  [i52o]  le  Boy  et  le  roy 
d'Angleterre  se  virent  à  Ardres  avec  grande  magnifi- 
cence, et  peu  après  [i52i]  ledit  seigneur  Empereur 
assiégea  Mezieres  ;  au  moyen  de  quoy  le  Boy  leva  une 
grande  armée  pour  faire  lever  ledit  siège,  et  donna 
charge  à  M.  le  comte  de  Brienne,  Charles  de  Luxem- 
bourg, de  lever  cent  hommes  d'armes  et  quatre  cens 
chevaux  légers  :  ce  qu'il  fit  aisément,  car  il  estoit  grand 
seigneur  et  bien  aimé  :  lequel  me  retira  d'avec  M.  le 
Bastard  de  Savoye,  pour  lors  grand  maistre  de  France, 
et  me  promit  ledit  comte  de  Brienne  de  me  faire  son 
lieutenant;  ce  qu'il  ne  put  pour  lors  faire,  parce 
qu'il  en  avoit  pourvu  son  frère  bastard,  âgé  de  soixante 
et  dix  ans,  et  pendant  me  donna  son  enseigne,  et  la 

(0  Le  duc  d'Urbin.  son  neveu  :  Laurent  de  Médicis. 

conduite  de  ladite  compagnie,  pour  cause  de  la  vieil- 
lesse de  sondit  lieutenant.  Ladite  armée  levée,  le  Roy 
leva  le  siège  dudit  Mezieres  (0,  et  entra  en  Hainaut, 
suivant  l'armée  dudit  eleu  empereur  jusques  à  Valen- 
ciennes,  et  de  là  tira  à  Hedin,  qui  fut  prise. 

Ce  fait,  ledit  seigneur  rompit  son  armée,  et  fut  ré- 
duite la  compagnie  dudit  sieur  de  Brienne  à  cinquante 
hommes  d'armes  ordinaires,  et  fus  envoyé  avec  ladite 
compagnie  à  Terrouenne,  où  je  demeuray  tout  l'hy  ver. 
Et  l'an  i523,  l'Empereur  mit  siège  devant  Hedin  ;  et 
après  avoir  esté  trois  semaines  devant,  ne  le  pouvant 
prendre,  se  leva  et  tira  vers  la  frontière,  où  il  fit  beau- 
coup de  maux;  et  fus  mandé,  estant  audit  Terrouenne, 
pour  ramener  ladite   compagnie  au  camp  où  estoit 
mondit  sieur  de  Brienne,  et  passa  l'armée  de  l'Em- 
pereur  la  rivière  de  Somme  à  Bray,  où  estoit  pour 
lors  lieutenant  pour  le  Roy  M.   de  La  Tremouille, 
lequel  envoya  M.  de  Pontdormy  ou  Pontdremy  avec 
trois  cens  hommes  d'armes,  pour  conduire  et  mettre 
le  sieur  de  Rochebaron  avec  sa  compagnie  et  autres 
bandes  dedans  Montdidier,  pour  la  garde  d'icelle  ;  du- 
quel nombre  j'estois  avec  ma  charge  \  et  à  nostre  re- 
tour  fusmes   chargez  de  la   part  des   ennemis,   qui 
estoient  toute  leur  cavalerie,  et,  après  avoir  soustenu 
plusieurs  charges,  fusmes  contraints  nous  retirer  avec 
peu  de  perte  de  quinze  ou  vingt  hommes  d'armes,  qui 
fuient  pris  avec  M.  de  Canaple,  neveu  dudit  sieur  de 
Pontdremy,  et  fut  prise  ladite  ville  de  Montdidier. 
Et  après,  ledit  seigneur  de  Brienne  fut  envoyé  avec 

(*)  Leva  le  siège  dudit  Mezieres.  La  valeur  de  Bavard,  qui  commandoi  t 
h  Mezieres,  contribua  plus  à  la  levée  du  siège  que  le  secours  tardif  qui 
fut  amené  par  le  Roi. 

sa  compagnie  dedans  Guise,  pour  la  garde  d'icelle, 
parce  que  les  ennemis  tiroient  cette  part;  et  assiégè- 
rent les  ennemis  le  chasteau  de  Bohain,  qu'ils  prirent, 
et  ne  s'osèrent  arrester  à  Guise,  attendu  la  grande 
froideur  qui  pour  lors  estoit,  et  fut  à  l'heure  quant  les 
bleds  gelèrent  à  la  Sainct  Martin.  Et  les  ennemis  estans 
retirez,  prismes  sur  eux  ledit  Bohain,  et  le  sieur  de  La 
Tremouille  se  retira,  et  demeura  mondit  sieur  de 
Brienne  lieutenant  pour  le  Boy  :  et  demeuray  toujours 
avec  luy  en  la  charge  susdite  depuis  que  la  paix  fut 
conclue  [i5^6]  ;  au  moyen  de  quoy  me  retiray  à  ma 
maison  pour  regarder  à  mes  affaires  et  dettes,  et 
quittay  ladite  charge  ,  et  fus  en  repos  l'espace  de 
dix  ans,  que  l'Empereur  dressa  de  rechef  une  armée 
pour  venir  en  Provence  [i536]  :  et  le  Boy  pour  aller 
contre  luy  fit  plusieurs  bandes  de  gens  d'armes  nou- 
velles, et  en  donna  cinquante  à  M.  de  Vendosme, 
cinquante  à  M.  de  Nevers,  cinquante  à  M.  le  marquis 
de  Bothelin,  cinquante  à  M.  de  Longueville,  et  les 
pourvut  de  chacun  un  lieutenant  :  et  lors  mondit  sieur 
de  Nevers  m'erîVoya  son  enseigne  jusques  en  ma  mai- 
son, et  commission  pour  luy  lever  sa  compagnie  ,  me 
faisant  entendre  qu'il  me  feroit  mieux  à  l'avenir. 

Le  Boy  l'avoit  pourvu  de  lieutenant  du  sieur  d'O- 
rades,  et  menay  ladite  compagnie  complette  en  Avi- 
gnon ,  où  le  Boy  dressa  son  camp  :  laquelle  compagnie 
fut  levée  six  semaines  après  la  commission  depeschée, 
qui  fut  trouvée  fort  belle  et  complette  :  et  ce  voyant , 
ledit  sieur  d'Orades  ne  voulut  accepter  Testât,  et  de- 
meuray lieutenant  de  ladite  compagnie.  L'Empereur 
s'estant  retiré,  le  Boy  m'envoya  avec  ladite  compagnie 
en  Picardie ,  parce  que  le  siège  estoit  lors  devant  Pe- 

ronne ,  lequel  siège  se  leva.  Estant  adverty  de  la  retraite 
de  l'Empereur,  et,  peu  de  temps  après,  les  princes 
susdits  voulurent  mettre  des  lieutenans  à  leurs  faveurs, 
comme  ledit  sieur  de  Nevers;  dont  le  Roy  fut  marry, 
et  leur  osta  à  tous  ceux  qu'ils  avoient  mis,  et  leur  en 
bailla  d'autres ,  et  donna  audit  sieur  de  Nevers  le 
sieur  de  Dampierre.  Ce  voyant,  me  retiray  vers  le  Roy, 
qui  me  retint  près  de  sa  personne,  me  mettant  en 
Testât  des  gentilshommes  servans,  où  j'ay  servy  long- 
temps ordinairement,  et  me  fit  ledit  seigneur  de  Nevers 
son  chambellan,  avec  quatre  cens  francs  d'estat,  et 
cinq  chevaux  défrayez,  et  quatre  valets,  et  lors  me 
commanda  le  Roy  estant  à  Grenoble  m'en  aller  en 
Piedmont  avec  M.  le  Dauphin,  pour  lever  le  siège  de 
Pignerol  et  le  pas  de  Suze.  Et,  le  siège  levé'  [1537],  les 
ennemis  furent  chassez  jusques  à  Montcalier  ;  et  ce 
fait,  le  Roy  vint  en  Piedmont,  et  de  là  depescha  M.  le 
cardinal  de  Lorraine  et  M.  le  grand-maistre  de  Mont- 
morency pour  aller  àVeate  (0  près  de  Perpignan,  pour 
traiter  quelque  accord  avec  Crenes  (2),  grand-com- 
mandeur majeur  d'Espagne,  et  le  sieur  de  Granvelle, 
commis  de  l'Empereur,  et  me  commanda  le  Roy  leur 
faire  compagnie  :  et  au  retour  mondit  sieur  le  grand- 
maistre  fut  fait  connestable  de  France. 

[i538]  Après,  le  Pape,  le  Roy  et  l'Empereur  se 
trouvèrent  près  de  Nice  pour  traiter  quelque  accord , 
et  ne  se  virent  l'Empereur  ny  le  Roy,  et  se  départirent. 
Le  Pape  s'en  retourna  à  Rome ,  et  l'Empereur  vint  en 
ses  galères  à  Aiguës-Mortes,  où  se  trouva  le  Roy,  qui 

(.')  Veate  :  Leucate.  —  ('•)  Crenes.  Ce  nom  est  estropié.  Le  plénipoten- 
tiaire espagnol  qui  accompagna  Grandvelle  aux  conférences  de  Leucate 
fut  don  François  de  Los  Cabos,  grand  commandeur  de  Léon. 

le  reçut  honnorablement  :  et  sembloit  qu'ils  se  cher- 
chassent d'amitié  d'une  part  et  d'autre.  Bien-tost  après 
[i539]  ledit  Empereur  passa  par  France  pour  s'en 
aller  en  Flandre ,  où  on  le  reçut  honnorablement  par 
tout,  et  tost  après  la  guerre  recommença,  et  dressa  le 
Roy  deux  grosses   armées  :  l'une  à  Perpignan ,  que 
monseigneur  le  Dauphin  conduisoit,  où  le  Roy  me  com- 
manda aller;  l'autre  fut  envoyée  à  Luxembourg,  que 
conduisoit  monseigneur  d'Orléans.  Et  l'an  après  [i54^] 
ledit  sieur  dressa  une  autre  armée ,  où  il  estoit  en  per- 
sonne, et  fut  en  Hainaut,  où  il  prit  la  ville  de  Lan- 
drecy,  qu'il  fortifia,  et  me  donna  charge  d'une  partie 
de  la  fortification  :  et  incontinent  ledit  Empereur  la 
vintrassieger.  Le  Roy  s'estant  retiré  avec  son  armée  en 
ce  pays ,  la  rassembla  soudain  pour  venir  secourir  la- 
dite ville,  se  vint  loger  à  Chasteau-Cambresis,  y  atten- 
dant la  bataille  et  forces  de  l'Empereur  par  trois  jours  : 
et  n'y  auroit  eu  nulle  perte,  mais  auroit  toujours  gardé 
l'advantage  sur  son  ennemy.  Et  l'année  après  [i644] 
l'Empereur  dressa  une  fort  grande  et  grosse  armée, 
avec  le  ban  d'Allemagne  et  toutes  les  forces  de  l'Em- 
pire, et  vint  en  France,  prit  Commercy,  Ligny  en 
Barrois,  et  vint  assiéger  Saint-Disier,  où  il  demeura 
par  l'espace  de  quarante  -trois  jours  qu'elle  fut  prise 
par  composition. 

Lors  le  Roy  me  despecha  avec  le  sieur  de  Boutieres, 
pour  nous  en  aller  avec  M.  de  Nevei  s  dedans  Chaalons, 
attendant  y  avoir  le  siège  ;  et  estant  là ,  mondit  seigneur 
de  Nevers  et  les  autres  capitaines  adviserent  de  m'en- 
voyer  en  poste  devers  le  Roy,  qui  estoit  pour  lors  à 
Villers-Cotterez ,  pour  luy  remonstrer  les  nécessitez  , 
et  ce  qu'il  faisoit  pour  la  garde  de  ladite  ville,  et  aussi 

pour  conduire  un  moine  espagnol  qui  faisoit  quelque 
pratique  de  la  paix.  Et  ayant  obtenu  partie  de  ce  que 
j'avois  demandé,  m'en  retourriay  audit  Chaalons,  et  le 
lendemain  l'Empereur  vint  passer  par-devant  la  ville, 
et  se  vint  loger  à  la  portée  du  canon ,  et  le  lendemain 
deslogea  des  le  point  du  jour,  pour  venir  trouver  l'ar- 
mée du  Roy  qui  estoit  à  Jaslon  (0.  Ce  voyant,  mondit 
sieur  de  Nevers  partit  de  ladite  ville  pour  s'en  aller 
audit  Jaslon  avec  deux  cens  hommes  d'armes,  et  quatre 
mille  hommes  de  pied,  pour  se  trouver  à  la  bataille  :  et 
neantmoins  ledit  Empereur  ne  nous  voulut  assaillir,  et 
passa  outre  à  Espernay ,  et  fut  fait  accord  entre  l'Em- 
pereur et  le  Roy  :  et  à  mon  retour,  ledit  seigneur  me 
fit  son  maistre-d'hostel  ordinaire,  et  m'envoya  en  Lor- 
raine, à  Toul,  Verdun  et  Metz,  pour  aucunes  ses  af- 
faires, et  revins  trouver  ledit  seigneur  en  Bourgogne. 
[i5/|_7]  Me  partant  de  là,  le  Roy  commençoit  à 
estre  malade  ,  et  s'en  revint  à  Rembouilliet,  où  il 
deceda,  et  luy  succéda  à  la  couronne  M.  le  Dauphin 
Henry  n,  à  présent  roy,  lequel  me  retint  à  son  service 
en  mesme  estât  ;  l'accompagnay  à  son  sacre  à  Reims, 
et  de  là  visita  toutes  les  frontières  de  Picardie  et  de 
Champagne  ;  et,  l'an  après,  alla  visiter  les  pays  de  Pied- 
mont,  et  fis  tout  le  voyage.  Quelque  temps  après,  la 
guerre  commença  entre  l'Empereur  et  luy  à  Parme 
et  autres  lieux  des  frontières,  et  leva  le  Roy  une  grosse 
armée  pour  aller  en  Allemagne  :  et  luy,  estant  à  Sare- 
bourg  [i55a],  me  renvoya  à  Nancy  et  en  Lorraine, 
pour  aucunes  de  ses  affaires  et  négoces;  et  à  son  retour, 
l'allay  trouver  à  Rodemac,  à  Luxembourg,  et  de  là, 
passant  par  ledit  pays,  alla  prendre  Damvilliers,  Mon- 

(.0  Jaslon  :  Jaillon. 

medy  et  Ivoy.  En  Fan  d'après  [i 553],  l'Empereur  leva 
une  grosse  armée,  et  assiégea Terrouenne  et  Hedin,  et 
les  prit.  Le  Boy  leva  aussi  une  fort  grosse  armée  pour 
aller  contre  luy,  et  s'estant  mis  à^la  campagne,  l'Em- 
pereur se  retira  vers  Cambray,  ayant  toujours  le  Roy 
à  sa  queue;  et  se  retira  à  un  fort  près  Valenciennes, 
où  luy  fut  présenté  la  bataille  et  tiré  canonnades  dans 
son  fort,  dont  les  ennemis  ne  voulurent  oncques  sor- 
tir, et  se  retira  le  Roy  avec  son  armée,  l'hyver  appro- 
chant. Et  l'an  suivant  [i554],  ledit  seigneur  Roy  leva 
une  grosse  armée,  et  en  personne  délibéra  d'entrer 
dans  le  pays  ennemy  par  le  costé  du  Liège,  assiégea  et 
prit  Dinant,  Bovines,  et  de  là  se  retira  près  le  pays  de 
Hainaut,  et  à  Binche  qu'il  mit  en  ruine,  et  vint  à 
grandes  journées  jusques  à  Crevecœur  en  Cambresis, 
pour  recouvrer  des  vivres  dont  il  avoit  besoin.  Et  de 
là  m'envoya  ledit  seigneur  à  Saint -Quentin,  à  Pe- 
ronne,  à  Corbie  et  à  Amiens,  et  l'allay  trouver  près 
Hedin  ,  et  de  là  tira  ledit  seigneur  vers  le  chasteau  de 
Benty  ;  l'Empereur  nous  costoyant  toujours  à  deux 
lieues  près  avec  grosse  armée,  où  il  estoit  en  personne, 
et  ne  nous  osa  assaillir. 

Le  Roy  alla  assiéger  ledit  Benty ,  qui  fut  battu  par 
deux  jours,  et  l'Empereur  se  vint  loger  à  une  lieue 
près  de  là,  pour  secourir  ladite  place;  et  cessa  la  bat- 
terie dudit  Renty  au  tiers  jour,  par  faute  de  poudres; 
et  le  quatriesme  jour  après,  l'Empereur  envoya  quel- 
que quantité  d'arquebusiers  pour  gagner  le  logis  de  la 
forest  de  Foucamberg,  et  gagner  ledit  bois,  ce  qu'ils 
firent  ;  toutefois  ne  sçurent  gagner  ledit  logis  pour  ce 
jour,  et  le  lendemain  ledit  Empereur  se  mit  en  ba- 
taille pour  venir  y  loger,  ou  bien  pour  bailler  la  ba- 

taille.  Le  Roy  pareillement  se  mit  en  ordre  pour  l'at- 
tendre ,  et  vi  nt  l'avant  garde  dudit  Empereur  outre  le 
bois,  laquelle  fut  chargée  et  renversée,  et  le  logis  et  le 
bois  regagné;  où  il  fut  défait  vingt-deux  enseignes  de 
gens  de  pied,  et  quatre  cornettes  de  gens  de  cheval,  et 
six  pièces  d'artillerie  prises;  et  furent  renversées  jus- 
ques  à  la  bataille,  où  estoit  ledit  Empereur:  lequel 
voyant  cela ,  se  retira  en  son  logis  d'où  il  estoit  party, 
et  là  se  fortifia  le  lendemain.  Le  Roy  luy  fit  encore  pré- 
senter la  bataille ,  et  pour  l'attirer  tira  plusieurs  coups 
de  canon  en  son  camp;  lequel  ne  voulant  sortir,  le  Roy 
se  retira  près  Montreuil,  parce  qu'il  avoit  faute  de  vi- 
vres, et  n'avoit  poudres  pour  faire  batterie  audit  chas- 
teau  de  Renty  :  auquel  lieu  il  attendit  encore  quatre  ou 
cinq  jours,  voir  si  l'Empereur  viendroit  donner  ba- 
taille, parce  que  l'on  disoit  qu'il  n'attendoit  que  trois 
mille  Espagnols  que  le  prince  d'Espagne  avoit  amenez 
d'Angleterre;  et  voyant  qu'il  n'y  venoit,  ny  faisoit 
semblant  de  revenir,  sa  personne  s'en  revint  en  France , 
et  laissa  M.  le  connestable  chef  de  son  armée  pour 
huit  ou  dix  jours,  et  m'en  revins  avec  ledit  seigneur, 
parce  que  j'estois  en  mon  quartier  et  temps  de  service. 
Et  après  avoir  iceluy  temps  achevé,  ledit  seigneur 
m'a  voulu  mettre  chambellan  de  messeigneurs  le  Dau- 
phin, duc  d'Orléans  et  d'Angoulesme  ses  enfants,  non 
qu'il  aye  voulu  que  j'aye  laissé  son  service  et  estât  de 
maistred'hostel;  mais,  voyant  m'approcher  de  soixante 
ans,  a  voulu  me  mettre  en  Testât  pour  à  l'advenir  estre 
en  repos.  Ce  considérant,  et  que  besoin  estoit  laisser 
ma  maison  pour  ledit  service,  ay  délibéré  mettre  ordre 
es  partages  de  mes  enfans ,  à  ce  qu'ils  pussent  demeurer 
à  l'advenir  en  paix.  Aussi  ay  voulu  disposer  de  mon 


DE  GUILLAUME   DE  IlOCHECHOU  kJXT.  5  I  1 

ame,  le  tout  en  la  forme  contenue  en  mon  testament. 

[1557]  Depuis,  le  roi  Philippe  dressa  une  armée, 
et  vint  en  Picardie,  et  assiégea  Saint-Quentin;  et  pour 
le  secourir,  le  connestable  fut  devant  ledit  Saint-Quen- 
tin pour  y  mettre  gens,  où  il  fut  destruit  le  jour  de 
Saint  Laurens,  et  grand  nombre  de  seigneurs.  Depuis 
fut  traitée  paix  entre  lesdits  Rois  [i558],  à  condition 
que  le  Roy  1  endroit  le  pays  de  Piedmont  à  M.  de  Sa- 
voye,  espousant  madame  Marguerite,  sœur  du  Roy,  et 
aussi  le  roy  d'Espagne  rendroit  les  terres  prises  des 
dernières  guerres  ;  et  espousa  ledit  roy  d'Espagne  la 
fille  du  roy  Henry,  par  le  duc  d'Albe.  Et  pour  solem- 
niser  les  nopces  [i  5  5 9],  fut  dressé  un  tournois  ,  où  fut 
blessé  d'un  éclat  de  lance  ledit  Roy  ,  qui  mourut  dudit 
coup  le  onzième  après;  et  fut  dommage,  parce  que 
c'estoit  un  bon  et  bénin  prince,  lequel  je  vis  trespasser 
et  ouvrir,  et  fis  mettre  en  son  cercueil.  Et  luy  succéda 
François  11,  son  fils,  âgé  de  seize  ans,  qui,  après  avoir 
fait  son  enterrement ,  me  retint  à  son  service  ausdits 
estats  que  j'avois  eus. 

[i56o]  Dès-lors,  il  voulut  que  j'eus  la  charge  et 
gouvernement  de  messeigneurs  ses  frères,  et  depuis 
ledit  Roy  mourut  à  Orléans,  et  m'envoya  au  bois  de 
Vincennes  d'où  il  me  fit  capitaine,  ayant  la  charge  de 
monseigneur  d'Anjou,  son  frère,  où  je  fus  jusques  à 
son  décès.  Auquel  succéda  Charles  ix,  son  frère,  le- 
quel me  continua  en  mesdits  estats,  et  davantage  me 
fit  gentilhomme  de  sa  chambre,  avec  les  livrées  de 
livres,  comme  les  autres  gouverneurs;  à  raison  que  je 
suis  vieil,  ne  pouvant  plus  la  prendre,  et  aussi  voyant 
les  troubles  et  affaires  qui  estoient  en  ce  royaume 
tant  du  fait  du  gouvernement  que  de  la  religion,  corn- 

mençay  à  me  retirer  à  ma  maison  pour  regarder  à 
mon  petit  ménage ,  bastir  et  édifier,  comme  ont  fait  les 
anciens. 

Et  après  avoir  fait  entendre  où  j'ay  employé  mes 
jours,  je  veux  bien  faire  entendre  en  quel  bien  j'en  ay 
fait  le  commencement.  Comme  dit  est,  mon  père  me 
laissa  en  l'âge  de  six  semaines,  avec  quatre  cents  livres 
de  rente,  qui.  estoient  affectez  à  un  nommé  Jean  des 
Champs,  sur  quoy  falloit  payer  à  ma  mère  Anne  de 
Bigny,  par  chacun  an,  huit  vingt  quinze  livres;  par- 
quoy  ne  me  restoit  plus  que  deux  cens  vingt-cinq  livres 
de  rente,  sans  logis  ny  meubles,  parce  que,  par  lacous- 
tume,  l'ayeul  et  l'ayeule,  ou  oncle  ballistre  (0,  faisoit 
les   meubles  et  levées  siens,    sans  en  rendre  aucun 
compte.  Et  si  à  présent  lesdites  terres  valent  mieux, 
faut  entendre  que  le  boisseau  de  bled  lors  ne  valoit  que 
quatre  blancs,  et  à  présent  il  vaut  six  sols.  Aussi  les 
baux  des  dixmes  et  terrages  est  augmenté  des  deux 
parts ,  et  aussi  pareillement  la  despense  :  et  si  j'ay  eu 
quelque  domaine  à  Jars ,  c'est  d'eschanges  en  la  plus 
grande  part,  dont  je  me  suis  accommodé;  et  nonobs- 
tant mon  vieil  âge,  ledit  seigneur  ne  me  voulut  laisser 
au  voyage  qu'il  entreprit  l'an  i564,  pour  a  lier  visiter 
son  royaume,  tant  pour  faire  démonstration  de  sa  re- 
ligion, que  pour  voir  comme  justice  estoit  administrée, 
ensemble  l'edit  de  la  pacification.  Et  partit  de  Fon- 
tainebleau, le  lundy  huitième  mars  audit  an  i564, 
pour  s'en  aller  en  Brie,  Champagne  et  Bourgogne  : 
et  passant  à  Dijon,  je  trouvay  messieurs  de  Chande- 
nier,  de  mon  nom  et  de  mes  armes,  qui  avoient plusieurs 

(0  Oncle  ballistre.  Il  faut  lire  baillistre.  Ce  mot  signifie  tuteur,  ad- 
ministrateur légitime  des  biens  d'un  mineur. 

procès,  desquels  j'en  accorday  vingt-deux;  et  de  là 
ledit  seigneur  tira  à  Lyon,  en  Dauphiné,  Provence  et 
Languedoc  ;  et,  passant  par  Toulouse,  je  trouvay  les  en- 
fans  du  feu  seneschal  de  Toulouse,  lesquels  j'accorday, 
comme  il  sera  à  plein  dit  cy-après  ;  et  audit  lieu  de 
Toulouse,  il  plut  audit  seigneur  Roy,  le  jeudy  huitième 
février  i565,  de  m'honnorer  et  me  faire  chevalier  de 
son  Ordre,  et  de  là,  il  vint  en  Guyenne,  où  à  Bayonne 
il  vit  la  reine  d'Espagne  sa  sœur,  et  de  là  s'en  revint 
par  Perigord,  Angoulesme  et  Coignac;  duquel  lieu  je 
luy  demanday  congé'  de  venir  en  ma  maison,  attendu 
quil  y  avoit  deux  ans  que  je  n'y  avois  este';  ce  qu'il 
m'accorda;  et  voulant  derechef  reconnoistre  mes  ser- 
vices, voulut  que  ma  livrée  du  bureau,  qui  est  de 
soixante  sols  par  jour,  me  fut  compte'e,  tant  présent 
comme  absent,  tant  que  je  vivrois,  et  me  fit  expédier 
lettres. 

En  partant  dudit  Coignac,  je  fus  voir  la  maison  de 
Rochechoùart,  dont  je  suis  sorty,  et  oùjen'estois  jamais 
allé,  et  aussi  fus  voir  M.  deMortemar,  mon  parent  de 
nomet  d'armes,  et  autres  ;  où  jeconnus  que  ceux  de  nos- 
tredite  maison  avoient  quatre-vingt  mille  livres  de  rente, 
dont  j'estois  le  moindre  ;  qui  estpour  faire  entendre  que 
la  maison  n'a  commencé  de  moy ,  comprenant  ausdits 
biens  le  vicomte  de  Rochechoùart ,  la  maison  dudit  sieur 
de  Mortemaretde  Montpipeau,  celle  de  Chandenier  et 
de  Saint-Amant,  et  la  mienne.  Faut  entendre  que,  pas- 
sant par  Toulouse,  je  trouvay  les  héritiers  de  feu  M.  de 
Saint- Amant,  en  son  vivant  seneschal  de  Toulouse,  en 
divorce,  lesquels  j'accorday;  et  ne  demeura  que  les 
deux  petites  filles  de  feu  Antoine  de  Rochechoùart, 
seigneur  de  Saint-Amand,  qui  n'y  avoient  leur  tuteur 
32.  33 

ny  homme  pour  eux  ;  et  aussi  que  leurs  biens  estoient 
mal  administrez  ;  tous  leurs  parens  ensemblement,  et 
jusques  au  nombre  de  trente,  comme  appert  par  leurs 
signatures,  me  prièrent  avoir  pitié  desdites  filles,  et 
sauver  cette  pauvre  maison ,  attendu  que  j'avois  le 
moyen,  et  que  leurs  biens  estoient  près  de  Jars,  et 
aussi  qu'à  moindre  frais  j'y  pourrois  vacquer,  et  qu'ils 
estoient  d'advis  que  lesdites  deux  filles  fussent  mariées 
à  mes  deux  petits  garçons;  sçavoir,  à  mon  fils  du  se- 
cond mariage,  et  au  fils  de  mon  fds  aisné,  pour  la  con- 
servation des  armes  de  la  maison  ;  attendu  qu'ils  es- 
toient de  si  près  parens  qu'avec  petite  dispense  on  les 
peust  assembler;  à  quoy  je  fis  réponse  que  j'estois  vieil, 
approchant  de  soixante  et  dix  ans,  ayant  charge  en  la 
maison  du  Roy,  et  plusieurs  enfans,  que  je  n'en  pou- 
vois  porter  telle  charge;  bien,  pour  l'amitié  de  ladite 
maison  et  mon  sang,  je  me  transporterois  à  Paris,  avec 
les  contra cts  et  mémoires  des  affaires,  et  que  si  mon 
pouvoir  satisfaisoit ,  que  j'accepterois  volontiers  le  con- 
tenu cy-dessus,  pourvu  que  le  tout  fut  pacifié  avec  les 
parens,  sans  autre  forme  de  procès  :  car  je  ne  voudrois 
point  embrouiller  ma  maison  ny  la  laisser  chargée. 

Et  le  quinziesme  novembre  i565,  je  fus  audit  Paris  ; 
où  je  trouvay  par  conseil  que,  nonobstant  la  volonté 
desdits  parens,  estoit  besoin  de  faire  bailler  autre  tu- 
teur ausdites  filles,  ou  bien  que,  par  l'advis  de  la  tutrice 
provisionnelle,  lesdites  filles  fussent  mariées  ausdits 
deux  petits  fils,  nonobstant  leur  jeune  âge;  et  par  ainsi 
je  pourrois  administrer  le  bien  desdites  filles;  et,  quant 
à  la  disposition  de  mes  biens  et  de  ma  maison,  je  trou- 
vay par  conseil  que  je  devois  asseurer  le  fils  de  mon- 
dit  fils  sur  les  biens  qui  luy  dévoient  escheoir  de  ma 


DE  GUILLAUME  DE  ROCHECHOUAïlT .  Si  5 

maison,  qui  est  la  maison  principale  de  Jars,  et  la 
moitié'  du  revenu,  à  ce  que  ladite  fille  de  Saint- Amand 
luy  fut  donne'e  en  mariage,  et  l'autre  moitié  demeu- 
rant à  mon  fils  aisné,  pour  les  enfants  qu'il  pourroit 
avoir  du  second  lit,  sans  aucunes  charges  de  leurs 
sœurs  ny  dettes;  et  aussi  que  j'avois  donné  à  mon  fils 
du  second  mariage  la  terre  et  seigneurie  de  Chastillon- 
le-Roy,  et  autres  terres  contenues  es  lettres  de  ce  faisant 
mention,  sans  aucunes  charges  de  sesdites  sœurs  ny 
autres  dettes.  Et  quant  à  mes  filles ,  je  leur  donnay  à 
chacune  dix  mille  francs,  pris  sur  mes  meubles  et  con- 
quets,  hors  desdites  terres,  laissant  le  contract  de  ma- 
riage de  ma  femme  d'à  présent  en  sa  force  et  vigueur. 
Et  du  depuis,  le  Roy  voulut  encore  m'honorer  de  la 
charge  de  son  premier  maistre  d'hostel,  où  je  sers  il  y 
a  trois  mois. 

